
      မိတ်ဆက်
    

    
      
    

    
      နိုင်ငံခြား စကားပုံတစ်ခု ရှိတယ်။ “အဲဒီလိုမျိုး အဖေ ရှိမှတော့ အဲဒီလို သားမျိုး ရှိရောပေါ့” တဲ့။ အင်္ဂလိပ် စကားပုံ “Like father, like son” ဆိုတာလည်း အဲဒီ သဘောပါပဲ။ သားသမီးတစ်ယောက်ရဲ့ စရိုက်ကို အများဆုံး ပုံသွင်းပေးတဲ့ သူတွေဟာ သူတို့ရဲ့ မိဘတွေပဲလို့ ဆိုကြတယ်။ အဲဒီမှာ “ပုံသွင်းတယ်” ဆိုတဲ့ စကားလုံးကို အများစုက “ဆုံးမပဲ့ပြင်တယ်” လို့ အဓိပ္ပာယ် ကောက်ကြတယ်။ မိဘတွေ ဆိုဆုံးမတဲ့ အတိုင်း သားသမီးတွေက ပုံစံပြောင်းလာရတယ်ပေါ့။ ဒါပေမယ့် သုတေသန စစ်တမ်းတွေအရ သိရတာကျတော့ အဲဒီလို မဟုတ်ဘူး။ သားသမီးတွေဟာ မိဘတွေရဲ့ ဆိုဆုံးမတဲ့ စကားကို နားထောင်လို့ ပုံပြောင်းလာရတာထက် မိဘတွေရဲ့ အပြုအမူတွေကို အတုခိုးရင်း ပြောင်းလဲလာကြတာက ပိုများသတဲ့။ သဘောက - သားသမီးတွေရဲ့ အမူအကျင့် အများစုဟာ မိဘတွေဆီက ကူးစက်လာကြတယ် တဲ့။
    

    
      
    

    
      ကဲ ... ဝတ္ထုအကြောင်း စကြစို့ရဲ့။ ဒီဝတ္ထုကို စုံထောက်ဝတ္ထုပါလို့ ပြောရမှာတောင် ခပ်ခက်ခက်ရယ်။ အမှုလိုက်နေတဲ့ အပိုင်းထက် မိသားစုနှစ်စုရဲ့ အကြောင်းကို ပြောနေတာက ပိုများနေတယ်။ အတိအကျ ပြောရရင် မိသားစုတွင်း ပဋိပက္ခတွေ အကြောင်းပေါ့။ အကြမ်းဖျင်း ခြုံကြည့်ရရင် ဇာတ်လမ်းက သိပ်ဆန်းကျယ်တာတော့ မဟုတ်ဘူး။ သူလိုကိုယ်လို၊ သူ့မိသားစု ကိုယ့်မိသားစုတွေမှာ အများစု မြင်နေကြားနေရတဲ့ ပြဿနာတွေပဲ။ အဲဒီ ပြဿနာတွေချည်း ချရေးလိုက်ရင်လည်း စိတ်ဝင်စားစရာ သိပ်ကောင်းမယ် မထင်ဘူး။ အခုဟာက လူသတ်မှုတစ်ခုနဲ့ ရောသမမွှေပြီး ဖွဲ့နွဲ့ထားတာ ဆိုတော့ အတော် စိတ်ဝင်စားစရာ ကောင်းသွားတယ်။ ပြီးတော့ ဇာတ်ကောင်တချို့ရဲ့ စရိုက်တွေကို မသိမသာ ပုံဖော်သွားတာတွေက ဆရာကျတယ်။ ဘာပြဿနာလဲ လို့ သိရအောင် ကိုယ်တို့ရဲ့ စုံထောက်ကျော် ကာဂါ ပြောထားတဲ့ အောက်ပါ အကြောင်းအရာကို ဖတ်ကြည့်ကြည့်။
    

    
      
    

    
      “လူတစ်ယောက် ဘယ်လိုပုံစံနဲ့ သေရမလဲဆိုတာ သူဘယ်လို ရှင်သန်ခဲ့သလဲ ဆိုတဲ့ အပေါ်မှာ မူတည်တာပဲ။ အဲဒီလူ ဒီပုံစံနဲ့ သေသွားခဲ့တယ်ဆိုရင် သူ့ဘဝကို ဒီပုံစံနဲ့ပဲ ရှင်သန်ဖြတ်သန်းလာခဲ့တာ ဖြစ်ရမယ်။ တခြား ဖြေရှင်းပြစရာ အကြောင်းအရင်း မရှိဘူး”
    

    
      
    

    
      “နွေးထွေးသာယာတဲ့ မိသားစုဘဝတစ်ခုကို တည်ထောင်နိုင်ခဲ့တဲ့သူဟာ သေခါနီးအခါမှာလည်း ထပ်တူ 
      နွေးထွေးတဲ့ စောင့်ရှောက်မှုတွေ
       ခံစားသွားရမှာပဲ။ အဲဒီလို မိသားစုမျိုး မတည်ဆောက်နိုင်ခဲ့တဲ့ လူတစ်ယောက်ဟာ သေခါနီး ကိုယ်လိုအပ်တဲ့အချိန်ကျမှ ကိုယ့်အနီးအနားမှာ ဆွေမျိုးသားချင်းတွေကို ရှိနေစေချင်တယ်ဆိုရင် အဲဒီလူဟာ သိပ်အတ္တကြီးတဲ့လူလို့ မင်း မထင်ဘူးလား”
    

    
      
    

    
      အထက်က စကားပြောမှာ ပါတဲ့ ‘အဲဒီလူ’ ဆိုတာ သူ့အဖေကို ပြောနေတာ။
    

    
      
    

    
      ဟိုးရှေးရှေးကတည်းက အခုချိန်ထိ ငြင်းခုန်လို့ မပြီးသေးတဲ့ debate တစ်ခု ရှိတယ်။ 
      ‌အဖေရဲ့
       ကျေးဇူးနဲ့ အမေရဲ့ ကျေးဇူး၊ ဘယ်ကျေးဇူးက ပိုကြီးသလဲ တဲ့။ ဖခင်တစ်ယောက်ရဲ့ ကျေးဇူးက ဘာတွေလဲ လို့ လူတစ်ယောက်ကို မေးကြည့်လိုက်ရင် ပိုက်ဆံရှာပေးတဲ့ ကျေးဇူး၊ ပညာသင်ပေးတဲ့ ကျေးဇူး၊ ကျန်းမာနေအောင် စောင့်ရှောက်ပေးတဲ့ ကျေးဇူး၊ ဒါမျိုးတွေပဲ ပြောကြတာ များတယ်။ ကိုယ့်ကိုယ်မှာ ရှိတဲ့ အမူအကျင့်တွေရဲ့ ၅၀% ကျော်ကျော်ဟာ အဖေ့ကျေးဇူးကြောင့် ရထားတာပါလားလို့ တွေးမိတဲ့သူ တော်တော် နည်းလိမ့်မယ်။ ကိုယ်ကိုယ်တိုင် မသိလိုက် မသိဘာသာပဲ အဖေ့ဆီက စုပ်ယူထားခဲ့တဲ့ဟာတွေ နည်းတာ မဟုတ်ဘူး။ ကိုယ့်မှာ ရှိနေပြီးသား ကောင်းတဲ့ အမူအကျင့်လေးတစ်ခုကို ဘယ်က ရခဲ့သလဲလို့ ပြန်ဆန်းစစ်ကြည့်လိုက်ရင် အဖေ့ဆီက ရခဲ့တာပဲ များလိမ့်မယ်။ သားက အမေကို ပိုချစ်တတ်ပြီး သမီးက အဖေ့ကို ပိုချစ်ကြတယ်ဆိုပေမယ့် သားရဲ့ အမူအကျင့် အများစုဟာ အဖေ့ဆီကနေ absorb လုပ်ပြီး သမီးတွေကျတော့ အမေ့ဆီက ကူးစက်တာ များတယ်။
    

    
      
    

    
      အခုလို ရေးပြနေလို့ ဒီဝတ္ထုဟာ ဖခင်ကျေးဇူးတော်ဘွဲ့ ဖြစ်မှာပဲလို့ မထင်လိုက်ပါနဲ့။ ပြောင်းပြန်ပါပဲ။ ဒီဝတ္ထုထဲမှာ သားတစ်ယောက်ဟာ လူတစ်ယောက်ကို သတ်လိုက်မိတယ်။ အဲဒီ သားကို ကာကွယ်နိုင်ဖို့အတွက် အမှုကို 
      ဖုံးဖိဖို့ ကြိုးစားနေတဲ့
       ဇာတ်လမ်းကို ဖတ်ကြရမှာ။ ဘယ်လို အဖေမျိုးက ကိုယ့်သားသမီးကို လူသတ်သမား ဖြစ်ပါစေတော့ ဆိုပြီး သွန်သင်ခဲ့မှာလဲနော်။ ဘယ်လို မိဘမျိုးက ကိုယ့်သားသမီးကို ဆိုးယုတ်တဲ့ စိတ်ဓာတ်မျိုးတွေ သင်ပေးချင်ကြမှာလဲ။ ဒါပေမယ့် တကယ့် လောကမှာကျတော့ မိဘတွေရဲ့ အမူအကျင့်က မသိလိုက် မသိဘာသာ အဲဒီ အဖြစ်မျိုးရောက်အောင် တွန်းပို့နေတတ်တယ်။
    

    
      
    

    
      ကိုယ့်မှာ ရှိတဲ့ ဘယ်လို ကောင်းတဲ့ အမူအကျင့်က အဖေဆီက ရတယ်၊ ဘယ်လို မကောင်းတဲ့ အမူအကျင့်က အဖေဆီက ရတယ်၊ ဘယ်ဟာတွေကတော့ဖြင့် အမေဆီက ကူးစက်လာတယ် စသဖြင့် လူတစ်ယောက်အနေနဲ့ ပြန်ပြီး ဆင်ခြင်ကြည့်သင့်တယ်။ ဒီအဖေ သောက်သုံးမကျလို့ ငါဒီလို ဖြစ်လာရတာပါလားလို့ အပြစ်တင်နေဖို့ မဟုတ်ပါဘူး။ ငါလည်း တစ်နေ့ကျရင် ငါ့သား ငါ့သမီးကို ငါ့လို သောက်သုံးမကျအောင် လုပ်မိလျက်သား ဖြစ်နေနိုင်တယ်လို့ သတိဝင်နိုင်အောင်ပါ။ 
    

    
      
    

    
      ဒီဝတ္ထုကို ဖတ်ပြီးတဲ့အခါမှာ ရလိုက်တဲ့ အနှစ်သာရက အဲဒါပဲလို့ ယူဆတယ်။ ကျွန်တော် အခုပြောခဲ့သလိုတော့ ဒီဝတ္ထုက 
      ဒဿန‌တွေ၊
       အဘိဓမ္မာတွေကို အလုံးလိုက် အတစ်လိုက်ကြီး ဘယ်ပေးပါ့မလဲနော်။ ရသစာပေရဲ့ ချစ်စရာ ကောင်းတဲ့အချက်၊ အားသာချက်က အဲဒါပဲ ထင်တယ်။ အဖြစ်အပျက်တချို့ကို တင်ပြရင်း 
      ကိုယ့်ဘာသာကိုယ်
       တွေးယူရတာမျိုး။
    

    
      
    

    
      ကဲ ... ကျွန်တော်လည်း လေ အတော် ရှည်မိနေပြီ။ ဒီဝတ္ထုထဲမှာ 
    

    
      
    

    
      “မိခင်နှစ်ယောက်က သူတို့ သားတွေအပေါ်မှာ ထားတဲ့ တူညီတဲ့ မေတ္တာနဲ့ ပုံစံမတူတဲ့ ချစ်ပုံချစ်နည်း”
    

    
      
    

    
      “သားသုံးယောက်က သူတို့ ဖခင်တွေအပေါ်မှာ ထားတဲ့ မတူညီတဲ့ ဥပေက္ခာ 
      လျစ်လျူရှုမှု
      ”
    

    
      
    

    
      စတာတွေ အပြင် မိဘတွေဟာ သားသမီးတွေအပေါ် ဘယ်လောက် နက်နက်ရှိုင်းရှိုင်း သက်ရောက်နေတတ်သလဲ ဆိုတာကိုပါ ခံစားနိုင်လိမ့်မယ်လို့ မျှော်လင့်ပါတယ်။ အဲဒီလို ခံစားလိုက်ရရင်ပဲ ကျွန်တော် ဘာသာပြန်ရကျိုး နပ်ပါပြီ။
    

    


    
      
    

    
      ဝတ္ထုထဲတွင် ပါဝင်သော အဓိက ဇာတ်ကောင်အမည်များ
    

    
      
    

    
      	
        ကာဂါ ကျိုချိရို/ ကျိုစံ - နေရိမ ရဲစခန်းမှ မှုခင်းစစ်ရဲအရာရှိ
      

      	
        ကာဂါ တာကာမာဆာ -
         
        ကျိုချိရို၏ ဖခင်
      

    

    
      
    

    
      	
        မာကျုမီယာ 
        ရှုဟေး
         - တိုကျိုမြို့ ရာဇဝတ်မှုခင်းဌာနမှ မှုခင်းစစ်ရ
        ဲ
      

      	
        မာကျုမီယာ ကာကျုကို - 
        ရှုဟေး
        ၏ မိခင်၊ တာကာမာဆာ၏ နှမ
      

    

    
      
    

    
      	
        မိုင်ဟာရာ အာကီအို - လူသတ်တရားခံအဖြစ် သံသယ အဝင်ခံရသောသူ
      

      	
        မိုင်ဟာရာ ယာအေကို - အာကီအို၏ ဇနီး
      

      	
        မိုင်ဟာရာ နာအိုမီ - အာကီအိုတို့၏ သား
      

      	
        မိုင်ဟာရာ မာဆာအေ/ မားချမ် - အာကီအို၏ မိခင်
      

      	
        တာဂျိမ ဟာရုမိ - အာကီအို၏ နှမ
      

    

    
      
    

    
      	
        ကာဆုဂါအိ ယူနာ - အသတ်ခံရသူ
      

      	
        ကာဆုဂါအိ တာဒါဟိကို - ယူနာ၏ ဖခင်
      

      	
        ကာဆုဂါအိ နာကျုကို - ယူနာ၏ မိခင်
      

    

    
      
    

    
      	
        ဆာကာဂါမိ - ရာဇဝတ်မှုခင်း ဌာနမှ ရဲအရာရှိ
      

      	
        ကိုဘာယာရှိ - ရာဇဝတ်မှုခင်း ဌာနမှ မှုခင်းတပ်ဖွဲ့ တာဝန်ခံ
      

      	
        အိရှိဂါကီ - ရာဇဝတ်မှုခင်း ဌာနခွဲမှူး
      

    

    
      
    

    
      	
        ကာနာမိုရီ တိုကီကို - သူနာပြုဆရာမ
        

    

    

	


      

    

    
      အခန်း (၁)
    

    
      
    

    
      ညနေစာ သုံးဆောင်ရန် အချိန် နီးကပ်ခါမှ တာကာမာဆာသည် ကိတ်မုန့်ကို စားလိုကြောင်း ပြောလာ၏။ ထိုကိတ်မုန့်ကို မာကျုမီယာသည် သူ့အတွက် ဝယ်ယူလာခဲ့ခြင်း ဖြစ်သည်။
    

    
      
    

    
      “အခုချိန် စားလို့ ဖြစ်ပါ့မလား” မာကျုမီယာသည် ကိတ်မုန့်ဘူးကို ကိုင်လျက် မေးနေသည်။
    

    
      
    

    
      “ဒါတွေ ဂရုစိုက်မနေစမ်းပါနဲ့ကွာ။ ဗိုက်ဆာလာရင် စားရမှာပဲ။ အဲဒါမှ ကျန်းမာရေးအတွက် အကောင်းဆုံး မဟုတ်ဘူးလား”
    

    
      
    

    
      “ခဏနေ နာ့စ်မက ပွစိပွစိလုပ်လာရင် ကျွန်တော်လည်း မတတ်နိုင်ဘူးနော်” မာကျုမီယာအနေဖြင့် ယခုလို ပြောလိုက်ရသော်လည်း သူ၏ ဦးလေးတွင် ယခုကဲ့သို့ စားချင်သောက်ချင်စိတ် ရှိနေခြင်းအတွက်ပင် သူ့မှာ ဝမ်းသာ၍မဆုံး ရှိတော့၏။
    

    
      
    

    
      မာကျုမီယာသည် ပလတ်စတစ်အိတ်ထဲမှ ကိတ်မုန့်ဘူးကို ထုတ်၍ ဘူးကို အသာအယာ ဖွင့်လိုက်သည်။ ဘူးထဲတွင် ကိတ်မုန့်တစ်တုံးစီ တစ်တုံးစီကို စက္ကူအိတ်ကလေးများဖြင့် သီးခြားစီ ထုပ်ပိုးထား၏။ ထိုအထဲမှ စက္ကူထုပ် တစ်ထုပ်ကို ထုတ်ယူ၍ စက္ကူများကို ခွာထုတ်ပြီး ကိတ်မုန့်တုံးအား တာကာမာဆာ၏ ပိန်လှီနေသော လက်ဖဝါးထဲသို့ ထည့်ပေးလိုက်သည်။ နံရံတွင် မှီနိုင်ရန်အတွက် တာကာမာဆာသည် ကျန်လက်တစ်ဘက်ဖြင့် သူ၏ နောက်ကျောတွင်ရှိသော ခေါင်းအုံးအား နေရာချနေသည်ကို မြင်သောအခါ မာကျုမီယာသည် ခုတင်နား တိုးကပ်၍ ကူညီပေးသည်။ 
    

    
      
    

    
      ကိတ်မုန့်တစ်တုံးသည် သာမန် လူတစ်ယောက်အတွက် နှစ်ကိုက်စာမျှသာ ရှိသော်လည်း တာကာမာဆာအတွက်မူ နည်းနည်းစီ ပါးစပ်ထဲထည့်၍ တမြုံ့မြုံ့ ဝါးနေရသောကြောင့် အချိန်အတော်ကြာမှ ကုန်လေတော့သည်။ တစ်လုတ်စီတိုင်းကို ပင်ပန်းဆင်းရဲစွာ မျိုချနေရသော ဒုက္ခအား အမှုမထားဘဲ ကိတ်မုန့်၏ အရသာကို တမြုံ့မြုံ့ ခံစားနေသော ဦးလေးကို မြင်ရ၍ မာကျုမီယာမှာ မျက်ရည်ဝဲခဲ့ရသည်။
    

    
      
    

    
      “ရေသောက်ဦးမလား”
    

    
      
    

    
      “အေး ကောင်းသားကွ။ ငါ့ကို ယူပေးပါဦး”
    

    
      
    

    
      ခုတင်ခေါင်းရင်းရှိ စားပွဲခုံပေါ်မှ ရေခရားဖြင့် ရေတစ်ခွက် ထည့်လိုက်ပြီး တာကာမာဆာလက်ထဲသို့ ထိုးပေးလိုက်သည်။ အလွယ်တကူ စုပ်သောက်နိုင်ရန် ပိုက်တစ်ချောင်းကို ခွက်ထဲတွင် အသင့်ထည့်ထားသောကြောင့် တာကာမာဆာသည် ခွက်ထဲမှ ရေများ ကုန်သည်အထိ ဖြည်းဖြည်းချင်း စုပ်ယူလေသည်။
    

    
      
    

    
      “ဦးလေး၊ အခု အဖျားရော ရှိသေးလား” ရေသောက်ပြီး၍ ခွက်ကို ပြန်ယူနေစဉ် မာကျုမီယာက မေးလိုက်သည်။
    

    
      
    

    
      “ဒီလိုပါပဲ။ ၃၇ ဖြစ်လိုက် ၃၈ ဖြစ်လိုက်ပေါ့။ အသားကျနေပါပြီကွာ။ အဲဒါကို ကိုယ့်ရဲ့ ပုံမှန်အပူချိန်လို့ပဲ ယူဆလိုက်တော့တယ်”
    

    
      
    

    
      “ဟုတ်၊ ဦးလေး နေရထိုင်ရ သက်သာရင် ပြီးတာပါပဲ”
    

    
      
    

    
      “ငါ့အတွက် မပူပါနဲ့ကွာ။ မင်းပဲ။ ဒီကို ခဏခဏ လာနေတာ။ အလုပ်ရော အဆင်ပြေရဲ့လား”
    

    
      
    

    
      “လတ်တလော အမှုတစ်ခု ပြီးသွားလို့ အားလပ်ချိန် များများ ရနေတာ”
    

    
      
    

    
      “ဒါဆိုလည်းကွာ အခု အားလပ်ချိန်ရတုန်း ရာထူးတိုး စာမေးပွဲအတွက် စာလေးဘာလေး လုပ်ပါတော့လား”
    

    
      
    

    
      “ဦးလေးက လာပြန်ပြီဗျာ” မာကျုမီယာသည် မျက်မှောင်ကြုတ်၍ ရေရွတ်လိုက်သည်။
    

    
      
    

    
      “စာလုပ်ရမှာ စိတ်မပါဘူးဆိုလည်းကွာ၊ ရည်းစားလေးဘာလေး 
      ခေါ်
      ပြီး ထွက်လည်ပေါ့ကွ။ ဒီအဘိုးကြီးကိုပဲ အလကားနေရင်း စိတ်ပူနေပြီး ဒီပဲ ခဏခဏ လာနေတာ ဘာအသုံးကျမလဲ။ ငါ့ကို ပူမနေစမ်းပါနဲ့ကွာ။ ကာကျုကိုလည်း ဒီကို မကြာမကြာ ရောက်နေတာပဲဟာ”
    

    
      
    

    
      ကာကျုကိုဟူသည် မာကျုမီယာ၏ မိခင်ဖြစ်သည်။ တာကာမာဆာ၏ နှမလည်း ဖြစ်သည်။
    

    
      
    

    
      “ကျွန်တော့်မှာ ရည်းစားမှ မရှိဘဲ ဦးလေးရာ။ ပြီးတော့ ဦးလေးလည်း အားနေတာပဲ မဟုတ်ဘူးလား”
    

    
      
    

    
      “အမယ် မင်းထင်သလို အားမနေဘူးကွ။ ဆေးရုံတက်နေရတဲ့သူ ဆိုပေမယ့် ငါ့မှာ စဉ်းစားစရာ တွေးတောစရာတွေကလည်း အများသားဟ”
    

    
      
    

    
      “ဦးလေးက ဒါကို ပြောတာလား” မာကျုမီယာသည် ဘီးတပ်စားပွဲပေါ်မှ စစ်တုရင်ဗန်းကို 
      လက်ည
      ှိုး
      ထိုးပြရင်း
       မေးလိုက်သည်။ စစ်တုရင် အရုပ်တစ်ခုစီ၏ အောက်ခြေတွင် သံလိုက်ထည့်ထားသော စစ်တုရင်ဗန်းတစ်ဗန်း ဖြစ်သည်။
    

    
      
    

    
      “လျှောက်မကိုင်နဲ့။ ပွဲက မပြီးသေးဘူး။ အကွက်ရွှေ့နေတုန်းကွ”
    

    
      
    

    
      “ကျွန်တော်က ဒါမျိုးတွေ ဝါသနာ မပါပါဘူး။ ဒါပေမယ့် ကြည့်ရတာ ရှေ့တစ်ခေါက် ကျွန်တော် ဒီကို ရောက်တုန်းကနဲ့ ဘာမှ မထူးသလိုပါပဲ”
    

    
      
    

    
      “ဘယ်ကလာကွာ။ တိုက်ကွက်တွေက အချိန်နဲ့အမျှ ပြောင်းလဲနေတာ။ ငါ့ပြိုင်ဘက်ကလည်း ခေသူတော့ မဟုတ်ဘူးကွ”
    

    
      
    

    
      တာကာမာဆာ၏ စကားပင် မဆုံးသေးခင် သူနာပြုဆရာမ တစ်ယောက်သည် လူနာခန်း တံခါးကို ဖွင့်၍ ဝင်လာသည်။ အသက် ၃၀ ခန့် ပတ်ဝန်းကျင်ဟု ခန့်မှန်း၍ရသော မျက်နှာဝိုင်းဝိုင်းနှင့် အမျိုးသမီးတစ်ဦး။
    

    
      
    

    
      “ကျွန်မတို့ ကိုယ်အပူချိန်နဲ့ သွေးပေါင်ချိန်လေး တိုင်းကြည့်ရအောင်လား” သူနာပြုဆရာမက ပြောလာသည်။
    

    
      
    

    
      “အခုပဲ သမီးအကြောင်း ပြောနေတာ။ ဒီကောင့်ကို စစ်တုရင်ဗန်း ပြနေတာလေ”
    

    
      
    

    
      တာကာမာဆာ၏ စကားသံကို ကြားရသောအခါ မျက်နှာဝိုင်းနှင့် သူနာပြုဆရာမ၏ မျက်နှာမှ အပြုံးတစ်စ ထွက်ပေါ်လာသည်။
    

    
      
    

    
      “နောက်တစ်ကွက် ဘာရွှေ့မလဲဆိုတာ သမီး စဉ်းစားပြီးပြီလား” 
    

    
      
    

    
      “အွန်း” သူက ခေါင်းတစ်ချက် ညိတ်ပြနေစဉ်မှာပင် စစ်တုရင်ဗန်းပေါ်မှ အရုပ်တစ်ရုပ်ကို နေရာရွှေ့လိုက်သည်။ 
    

    
      
    

    
      မာကျုမီယာသည် တာကာမာဆာနှင့် သူနာပြုဆရာမတို့၏ မျက်နှာကို တစ်လှည့်စီ အပြန်အလှန် ကြည့်ရင်း အံ့အား အသင့်ကြီး သင့်နေတော့သည်။
    

    
      
    

    
      “အန် … ဦးလေးရဲ့ ပြိုင်ဘက်ဆိုတာ ဒီဆရာမလေးလား”
    

    
      
    

    
      “သူ့ကို အထင်မသေးလိုက်နဲ့။ 
      ရှုဟေး
       … ဗန်းကို ငါ့ခုတင်နား ရွှေ့ပေးစမ်းပါကွာ”
    

    
      
    

    
      မာကျုမီယာသည် စစ်တုရင်ဗန်း တင်ထားသော စားပွဲကို ခုတင်အနားသို့ တိုးရွှေ့ပေးလိုက်သည်။ တာကာမာဆာသည် စစ်တုရင်ဗန်းကို တစ်ချက်စိုက်ကြည့်လိုက်ပြီး သူ၏ မျက်မှောင်တို့ ကျုံ့ဝင်သွားကြသည်။ သူ၏ မျက်နှာပေါ်မှ မရေမတွက်နိုင်သော အရေးအကြောင်းများသည်လည်း ပို၍ နက်ရှိုင်းသွားကုန်သည် ထင်ရ၏။
    

    
      
    

    
      “မြင်း ခုန်လိုက်တယ်လား။ နိပ်ပါ့ကွာ။ ထင်တောင် ထင်မထားဘူး”
    

    
      
    

    
      “အန်ကယ် ခဏနေလောက်မှ အေးအေးဆေးဆေး စဉ်းစားပါလား။ တော်ကြာ သွေးပြန်တက်နေပါဦးမယ်”
    

    
      
    

    
      ရင်ဘတ်တွင် ‘ကာနာမိုရီ’ ဟူသော ရင်ထိုးတံဆိပ်ပါသည့် ဆရာမလေးသည် ကျွမ်းကျင်ပိုင်နိုင်စွာဖြင့် တာကာမာဆာကို သွေးပေါင်ချိန်ပေးနေ၏။ နောင်အခါတွင် တာကာမာဆာသည် မာကျုမီယာကို သူနှင့် အောင်သွယ်ပေးမည် ဖြစ်ကြောင်း ပြောလာခဲ့သည်။ မာကျုမီယာမှာ ဆန္ဒမရှိ၍ ငြင်းဆိုလိုက်ရ၏။ ဆရာမလေးမှာလည်း ထိုသို့ ဆန္ဒရှိပုံ မရ။
    

    
      
    

    
      “ဘယ်နားလေးများ ကိုက်တာ ခဲတာ ရှိသလဲ အန်ကယ်” စမ်းသပ်တိုင်းတာသည်များ ပြီးသောအခါ ဆရာမလေးသည် တာကာမာဆာကို မေးလာသည်။
    

    
      
    

    
      “မရှိပါဘူး။ အရင်အတိုင်းပါပဲ”
    

    
      
    

    
      “ကိစ္စတစ်ခုခု ရှိလာရင်တော့ ကျွန်မကို အချိန်မရွေး ခေါ်လိုက်ပါနော်” ကာနာမိုရီ တိုကီကိုသည် တစ်ချက်ပြုံးပြပြီး အခန်းတွင်းမှ ထွက်သွားတော့သည်။
    

    
      
    

    
      တာကာမာဆာသည် ဆရာမလေး ထွက်သွားသည်ကို ခဏတာ လိုက်ကြည့်ရင်းမှ ချက်ချင်းဆိုသလို မျက်လုံးများသည် စစ်တုရင်ဗန်းပေါ်သို့ အာရုံပြောင်းသွားသည်။
    

    
      
    

    
      “ဪ ... သူက ဒီအကွက် ရွှေ့တာကိုး။ ရွှေ့နိုင်လောက်တယ်လို့ စဉ်းစားခဲ့ဖူးပေမယ့် တကယ် ရွှေ့လိမ့်မယ် ထင်မထားခဲ့ဘူး”
    

    
      
    

    
      ထိုကဲ့သို့ စစ်တုရင်ဗန်းကို စိတ်ပါလက်ပါ အာရုံစူးစိုက် ကြည့်နေသော သူ့ကို မြင်ရ၍ ပျင်းရိငြီးငွေ့နေမည်လားဟု စိတ်ပူပန်နေစရာ မလိုတော့ပေ။ စိတ်ချသွားပြီဖြစ်၍ မာကျုမီယာသည် ထိုင်နေရာမှ ထရပ်လိုက်သည်။
    

    
      
    

    
      “ဒါဆို ကျွန်တော် ပြန်တော့မယ်”
    

    
      
    

    
      “အေး အေး၊ ကာကျုကိုကို ပြောလိုက်ပါကွာ။ ငါ နေကောင်းတယ်လို့”
    

    
      
    

    
      မာကျုမီယာသည် အခန်းတံခါးဖွင့်၍ အပြင် ထွက်တော့မည် ပြုစဉ် သူ့အား လှမ်းခေါ်သံကို တာကာမာဆာထံမှ ကြားလိုက်ရသည်။
    

    
      
    

    
      “ဘာမှာစရာ ရှိလို့လဲ ဦးလေး”
    

    
      
    

    
      “…….. အခုလို မအားတဲ့ကြားက ငါ့ဆီ တကူးတက လာမနေပါနဲ့ကွာ။ မင်းမှာလည်း လုပ်စရာကိုင်စရာတွေက အများကြီး ရှိဦးမှာပဲ”
    

    
      
    

    
      “ကျွန်တော် ပြောပြီးသားပဲ ဦးလေးရယ်။ ကျွန်တော် အားနေတာပဲ။ နောက်လည်း လာခဲ့ဦးမယ်” ပြောပြီးပြီးချင်း မာကျုမီယာသည် အခန်းထဲမှ ထွက်လာခဲ့သည်။
    

    
      
    

    
      ဓာတ်လှေကားသို့ သွားစဉ် လမ်းကြုံ၍ သူနာပြု အလုပ်ခန်းသို့ ခဏဝင်လိုက်သည်။ အခန်းတွင်းတွင် နားနေသော ကာနာမိုရီ တိုကီကိုကို လှမ်းမြင်ရ၍ အပြင်မှ လက်ယပ်ခေါ်လိုက်သောအခါ ကာနာမိုရီ တိုကီကိုသည် ထူးဆန်းသော မျက်နှာပေးဖြင့် အပြင်ထွက်လာသည်။
    

    
      
    

    
      “အခုတလော ကျွန်တော့်ဦးလေးဆီကို လူနာလာမေးတဲ့သူများ ရှိသလားဗျ။ ကျွန်တော့်အမေက လွဲလို့ပေါ့”
    

    
      
    

    
      သူနာပြုများသည် သူ၏မိခင် ကာကျုကို
      ကို
      လည်း သိနေသည်။ ကာနာမိုရီ တိုကီကိုသည် ခဏတာ စဉ်းစားနေပြီးမှ ပြန်ဖြေသည်။
    

    
      
    

    
      “ကျွန်မ သတိထားမိသလောက် ဘယ်သူမှ မရှိဘူးရှင့်”
    

    
      
    

    
      “ကျွန်တော့်အစ်ကိုရော မလာဘူးလား။ ကျွန်တော့်ဦးလေးရဲ့ သားလေ”
    

    
      
    

    
      “သူ့သားလား။ ဟင့်အင်း၊ လာတာ မတွေ့ဘူး”
    

    
      
    

    
      “ဒီလိုလား။ တောင်းပန်ပါတယ်ဗျာ။ နှောင့်ယှက်သလို ဖြစ်သွားပြီ”
    

    
      
    

    
      “ကိစ္စ မရှိပါဘူး” သူက ပြုံးလျက် ပြန်ဖြေပြီး အခန်းအတွင်းသို့ ပြန်ဝင်သွားလေသည်။
    

    
      
    

    
      ဓာတ်လှေကားအတွင်းသို့ ရောက်သောအခါ မာကျုမီယာသည် သက်ပြင်းတစ်ချက် မှုတ်ထုတ်လိုက်၏။ သေခါနီး လူနာတစ်ယောက်အား အဘယ်ကြောင့် ဤမျှ စိတ်နာနေရသနည်း ဆိုသည်ကိုမူ သူ မတွေးတတ်ခဲ့။ ယခင်က မည်သို့ပင် ရှိခဲ့စေကာမူ ယခုလို နောက်ဆုံး အချိန်မျိုးတွင် အာဃာတအားလုံးကို ခဝါချ၍ အရာအားလုံးကို ခွင့်လွှတ်နိုင်သင့်သည် မဟုတ်ပါလား။ သူ၏ အတွေးများ လေးပင်လာ၏။ သူတို့နှစ်ဦးကြားမှ စိမ်းကားနေသည့် ဤသို့သော ဆက်ဆံရေးကို မိမိအနေဖြင့် မည်သို့မျှ ပြုပြင်မပေးနိုင်သည်ကိုလည်း ကိုယ့်ကိုယ်ကိုယ် အားမလို အားမရ ဖြစ်နေမိသည်။
    

    
      
    

    
      တာကာမာဆာ၏ ညှိုးရော်နေသော ဝါကျင့်ကျင့် မျက်နှာသည် မာကျုမီယာ၏ အတွေးအာရုံထဲတွင် ပေါ်လာသည်။ သူ၏ သည်းခြေနှင့် အသည်းတို့တွင် ကင်ဆာဆဲလ်များ ပြန့်နှံ့နေလေပြီ။ ခွဲစိတ်ကုသ၍လည်း မဖြစ်နိုင်တော့။ ယခုအခါတွင် သူ၏ အသက်ကို တတ်နိုင်သမျှ ဆွဲဆန့်ထားရုံသာ ကျန်တော့သည်။ လိုအပ်လျှင် ဝေဒနာသက်သာစေရန် မော်ဖင်းထိုးပေးရုံမှ လွဲ၍ တခြားနည်းလမ်းလည်း မရှိ။ မာကျုမီယာတို့ သားအမိ၏ နောက်ဆုံး ဆန္ဒမှာ တာကာမာဆာကို ဤကမ္ဘာလောကမှ ဝေဒနာနည်းနည်းနှင့် သက်သောင့်သက်သာ ထွက်ခွာသွားနိုင်ရန် ကြိုးစားပေးနေခြင်းမျှသာ။ ထိုနေ့ထိုရက်သည် မည်သည့်အချိန်တွင် ဆိုက်ရောက်လာမည်ကို သူတို့ မခန့်မှန်းနိုင်။ မည်သည့်အချိန်မဆို ဖြစ်လာနိုင်သည်ဟုသာ ဆရာဝန်များက ပြောကြ၏။ တာကာမာဆာကတော့ အရာအားလုံးအတွက် ကြိုတင်ပြင်ဆင်ထားပြီး နေပုံရသည်။ သေခြင်းတရားသည် သူ့အတွက် ဘာမျှ အရေးမကြီးသလိုပင်။ သေမင်းသည် သူ့ထံသို့ အချိန်မရွေး ရောက်လာနိုင်သည်ကိုလည်း သူ သိထားပြီး ဖြစ်နေပေလိမ့်မည်။
    

    
      
    

    
      မာကျုမီယာသည် သူ့ဦးလေး တာကာမာဆာကို ပထမဆုံး မြင်ဖူးသည့်အချိန်မှာ အလယ်တန်းကျောင်းသားဘဝက ဖြစ်သည်။ ယခင်က မာကျုမီယာတို့ သားအမိသည် တာကာဆာကီတွင် နှစ်ဦးတည်း နေထိုင်ခဲ့ကြပြီး နောက်တော့ တိုကျိုသို့ ပြောင်းလာခဲ့ကြသည်။ ထိုစဉ်က 
      မည်သည့်
      အတွက်ကြောင့် တိုကျိုသို့ ပြောင်းလာခဲ့မှန်း သူ မသိခဲ့။ မိခင်၏ အလုပ်ကြောင့်ဟုသာ သူ ယူဆခဲ့သည်။ သူ့ မိခင်က သူနှင့် တာကာမာဆာတို့ကို မိတ်ဆက်ပေးစဉ် အခါက သူ့အနေဖြင့် အလွန် အံ့အားသင့်ခဲ့သည်။ အဘယ်ကြောင့်ဆိုသော် ထိုစဉ်အချိန်က သူ့တွင် တခြားဆွေမျိုးသားချင်း တစ်ဦးတလေ ရှိသည်ကို သူ မကြားဖူးခဲ့ပေ။ သူ့မိခင်ကို တစ်ဦးတည်းသော သမီးဖြစ်လိမ့်မည်ဟု ထင်ခဲ့သည်။ သူ၏ အဘိုးအဘွားတို့သည်လည်း ခပ်စောစောကပင် ကွယ်လွန်ကုန်ကြပြီ။ မာကျုမီယာက ထိုသို့ပင် မှတ်ထင်ထားခဲ့သည်။
    

    
      
    

    
      ကာဂါ တာကာမာဆာသည် ယခင်က ရဲအမှုထမ်းတစ်ဦး ဖြစ်ခဲ့သည်။ ထို့နောက် အလုပ်ထွက်၍ လုံခြုံရေးကုမ္ပဏီတစ်ခုတွင် အကြံပေးလုပ်ခဲ့ပြန်သည်။ ထိုစဉ်က သူသည် အလုပ်မအားလပ်သည့် ကြားမှပင် မာကျုမီယာတို့ဆီ အလည်လာတတ်သည်။ အလုပ်ကိစ္စရှိ၍ လာခြင်းမျိုး မဟုတ်ဘဲ မကြာမကြာလာပြီး ဘာတွေ လိုအပ်မည်နည်းဟု ဂရုတစိုက် စောင့်ရှောက်လိုခြင်းမျိုး ဖြစ်သည်။ သူ ငယ်စဉ်အခါက တာကာမာဆာ အိမ်သို့လာလည်တိုင်း အမြဲ ယူလာတတ်သည့် သူ ကြိုက်တတ်သော အသားပေါက်စီ၊ ဘဲသားမုန့် စသည်တို့ကို အမှတ်ရနေမိသည်။ ခန္ဓာကိုယ် ဖွံ့ဖြိုးဆဲအရွယ် ရောက်နေသော အလယ်တန်းကျောင်းသားလေး မာကျုမီယာအတွက် မုတ်ဆိတ် ပျားစွဲသကဲ့သို့ အပျော်ကြီး ပျော်ခဲ့ရသော ကာလများ ဖြစ်သည်။ နွေရာသီ ဆိုလျှင်လည်း ဖရဲသီးကြီး တစ်လုံးအား မနိုင့်တနိုင် သယ်လာတတ်သည်ကို မြင်ယောင်မိသည်။
    

    
      
    

    
      သူ့အတွက် တွေးရခက်နေသည်မှာ သူတို့အပေါ် ဤမျှ ကောင်းရှာသော ဦးလေးတစ်ယောက် ဤလောကတွင် ရှိနေမှန်း တိုကျိုမရောက်ခင်က သူ လုံးဝ မသိခဲ့ပေ။ ကြားလည်း မကြားဖူးခဲ့။ သူတို့ နေခဲ့သော တာကာဆာကီနှင့် တိုကျိုမှာလည်း လမ်းပန်းဆက်ဆံသွယ်ရေး ခက်ခဲလှသည် မဟုတ်။ အဘယ်ကြောင့် အဆက်အသွယ် မရှိခဲ့ကြသနည်း။ ထိုအကြောင်းကို သူ၏ မိခင်နှင့် ဦးလေးတို့ကို မေးလိုက်လျှင်လည်း “အဲဒီတုန်းက အဆက်အသွယ် ပြတ်နေကြလို့ပေါ့ကွာ” ဟုသာ ခပ်လွယ်လွယ် ဖြေတတ်ကြသည်။ ဤအဖြေသည် မာကျုမီယာအတွက်တော့ ကျေနပ်စရာ အဖြေမဟုတ်ခဲ့။
    

    
      
    

    
      နှစ်အနည်းငယ်ကြာပြီး အထက်တန်း ကျောင်းသားဘဝ ရောက်သောအခါတွင် သူ့မိခင်ထံမှ လိုချင်သော အဖြေကို ရရှိခဲ့သည်။ အိမ်ထောင်စုဇယားထဲရှိ ဖခင်အမည် နေရာတွင် ဗလာဖြစ်နေသည်ကို သတိထားမိသွားသောကြောင့် ဖြစ်သည်။ မာကျုမီယာသည် သူ့မိခင်ကို အကြောင်းအရင်း မေးကြည့်သောအခါမှ သူ မျှော်လင့်မထားခဲ့သော အဖြေတစ်ခုကို ရလာခဲ့သည်။
    

    
      
    

    
      မာကျုမီယာ၏ မိဘများသည် တရားဝင် လက်ထပ်ခဲ့ကြသည် မဟုတ်။ “မာကျုမီယာ” ဟူသော အမည်သည်လည်း ခင်ပွန်းဟောင်း၏ မျိုးရိုးအမည်သာ ဖြစ်သည်။
    

    
      
    

    
      မာကျုမီယာ၏ ဖခင်သည် ကာကျုကိုနှင့် မတွေ့စဉ်ကပင် အိမ်ထောင်ရှိပြီးနှင့်သူ ဖြစ်သည်။ ပြောရလျှင် ကာကျုကိုသည် သူ့ဖခင်၏ အမြှောင်မယား။ သို့သော် ပြီးစလွယ် သဘောထားသော အပျော်မယားမျိုးလည်း မဟုတ်။ သူ၏ ဖခင်သည် တရားဝင်မယားနှင့် ကွာရှင်းနိုင်ဖို့ အတန်တန် ကြိုးစားခဲ့၏။ တစ်ဘက်မှ အမျိုးသမီးက ကွာရှင်းခွင့် မပေးခဲ့ပေ။ ထို့ကြောင့် သူ၏ ဖခင်သည် ကာကျုကိုကို တာကာဆာကီမြို့သို့ ခိုးပြေးသွားခဲ့ခြင်း ဖြစ်ပြီး ထိုမြို့တွင် စာဖိုမှူးအလုပ်ဖြင့် အသက်မွေးနေခဲ့သည်။
    

    
      
    

    
      များမကြာခင်မှာပင် သူတို့နှစ်ဦးတွင် သားတစ်ယောက် ဖြစ်ထွန်းလာခဲ့သော်လည်း သူ့ဖခင်မှာ တရားဝင် ကွာရှင်းခွင့် မရသေးပေ။ သူတို့သည် တရားဝင် လက်ထပ်နိုင်ခြင်း မရှိသော်လည်း တာကာဆာကီတွင် သူတို့ကို သိကျွမ်းသူများ မရှိရကား တရားဝင် လင်မယားကဲ့သို့သာ ဆက်လက် နေထိုင်ခဲ့ကြသည်။ သို့သော် သူတို့၏ ဘဝမှာ သာယာဖြောင့်ဖြူးခြင်း မရှိခဲ့ပေ။ တစ်နေ့သောအခါတွင် သူ၏ ဖခင် အလုပ်လုပ်သော စားသောက်ဆိုင်တွင် မီးလောင်ကျွမ်း၍ ဖခင်ဖြစ်သူ စားဖိုမှူးမှာ မီးထဲတွင် အသက်ဆုံးရှုံးခဲ့ရသည်။ 
    

    
      
    

    
      ငယ်ရွယ်သေးသော မာကျုမီယာနှင့် သူ၏ မိခင်မှာ တစ်နယ်တစ်ကျေးတွင် ဝမ်းရေးအတွက် မည်မျှ ရုန်းကန်ခဲ့ရမည်ကို တွေးကြည့်ရုံဖြင့်ပင် သိနိုင်ပေသည်။ ယခုအချိန်ထိ မာကျုမီယာ၏ မှတ်ဉာဏ်ထဲတွင် ရှိနေသေးသည်မှာ ညဉ့်နက်သန်းခေါင်မှ အိမ်ပြန်ရောက်လာတတ်သော မိခင်၏ ပုံရိပ်များ ဖြစ်သည်။ ပြန်ရောက်လာလျှင်လည်း လူမှန်းသူမှန်း မသိအောင် မူးနေတတ်ပြီး တစ်ခါတစ်ရံ သန့်စင်ခန်းထဲတွင် အော့အန်နေတတ်သည်။
    

    
      
    

    
      ထိုသို့ ဖြတ်သန်းနေကြရသော သူတို့၏ ဘဝလေးကို တယုတယ ဆယ်မ ကူညီခဲ့သူမှာ ကာဂါ တာကာမာဆာပင် ဖြစ်သည်။ သူ၏ ဦးလေးကပင် သူတို့ သားအမိကို တိုကျိုသို့ ပြန်လာရန် တောင်းဆိုခဲ့သည်။ ချော့မော့ခဲ့သည်။ သူ၏ အနီးအနားတွင် ရှိနေလျှင် အလွယ်တကူ စောင့်ရှောက်ပေးနိုင်မည်ဟု အကြောင်းပြ၍ တိုကျိုသို့ ပြန်ခေါ်ခဲ့သည်။ ကာကျုကိုသည် သူ့အစ်ကိုကို ဒုက္ခမပေးလိုသော်ငြားလည်း သားမောင်၏ ရှေ့ရေးကလည်း ရှိနေသေးသည် မဟုတ်ပါလော။ သို
      ့
      ဖြင့် သူ့အစ်ကို၏ ကမ်းလှမ်းမှုကို လက်သင့်ခံ၍ တိုကျိုသို့ ပြောင်းလာခဲ့ကြသည်။ 
    

    
      
    

    
      တာကာမာဆာသည် သူ့နှမအတွက် နေစရာ အိမ်တင်မကဘဲ အလုပ်တစ်ခုကိုပါ ရှာပေးခဲ့သည်။ ထို့အပြင် လိုအပ်သော ကျန်းမာရေး၊ လူမှုရေး စောင့်ရှောက်မှုများလည်း လိုလေသေးမရှိအောင် ဖြည့်ဆည်းပေးခဲ့သည်။ မာကျုမီယာသည် ထိုအကြောင်းအရာများကို သိလာရသောအခါ ဦးလေးဖြစ်သူကို အဘယ်မှာ မလေးစားဘဲ ကျေးဇူးမတင်ဘဲ နေနိုင်ပါတော့အံ့နည်း။ သူ ယခုကဲ့သို့ လူတန်းစေ့အောင် လူတစ်လုံး သူတစ်လုံး နေနိုင်သည်မှာ ဦးလေး၏ စောင်မမှုကြောင့်သာ ဖြစ်သည်။ ယခုကဲ့သို့ နှမကို အင်မတန် ချစ်သော အစ်ကိုတစ်ယောက်၊ တူကို အင်မတန် ချစ်သော ဦးလေးတစ်ယောက် ရှိနေခဲ့သောကြောင့်သာ သူ့ဘဝမှာ မျက်နှာ မငယ်ခဲ့ရခြင်း ဖြစ်သည်။
    

    
      
    

    
      သူ၏ ကျေးဇူးတို့သည် ဆပ်၍ မကုန်တော့ပြီ။ ဤကျေးဇူးများကို ဆပ်နိုင်အောင် ကြိုးစားမည်ဟူသော စိတ်အခံဖြင့်ပင် သူ စာကြိုးစားခဲ့သည်။ တက္ကသိုလ်မှ ဘွဲ့ရအောင် ကြိုးစားခဲ့သည်။ ပညာတတ် ဖြစ်စေလိုသော ဦးလေး၏ ဆန္ဒကို အစွမ်းကုန် ဖြည့်ဆည်းပေးရမည် မဟုတ်ပါလား။ 
    

    
      
    

    
      မာကျုမီယာသည် ဘွဲ့ရပြီးသော အခါတွင်လည်း တွေဝေမနေဘဲ ရဲအမှုထမ်းဘဝကို ရွေးချယ်ခဲ့သည်။ သူ့ဘဝတွင် အလေးစားရဆုံး ပုဂ္ဂိုလ်တစ်ဦးကို အားကျ၍ ရဲသားတစ်ယောက် ဖြစ်လာရသည်ဟု ဆိုလျှင်လည်း မမှားချေ။
    

    
      
    

    
      ယခုအခါ ဦးလေး၏ အသက်အန္တရာယ်ကို ကယ်တင်ရန် မည်သို့မျှ မတတ်နိုင်သည် ရှိစေဦးတော့။ ဤလောကကြီးမှ သူခွဲခွာခါနီးတွင် သူ၏ ဆန္ဒဟူသမျှကို ဖြည့်ဆည်းပေးခဲ့လိုသည်။ ဤသည်မှာလည်း မာကျုမီယာအတွက် နောက်ဆုံးအနေဖြင့် ကျေးဇူးဆပ်နိုင်သော တစ်ခုတည်းသော အခွင့်အလမ်း မဟုတ်ပါလား။
    

    


    
      
    

    
      အခန်း (၂)
    

    
      
    

    
      အစည်းအဝေးအတွက် လိုအပ်မည့် စာရွက်စာတမ်းများကို ပြင်ဆင်ပြီးနောက် ကွန်ပျူတာပိတ်ရန် ကြံရွယ်နေစဉ် မိမိနှင့် နှစ်ခုံအကွာမှ ယာမာမိုတိုသည် မတ်တတ်ထရပ်လိုက်သည်။ သူ၏ လက်ကိုင်အိတ်ထဲသို့ ပစ္စည်းများ ထည့်သွင်း သိမ်းဆည်း၍ အိမ်ပြန်ရန် ပြင်ဆင်နေလေသည်။
    

    
      
    

    
      “ဟဲ့ကောင်၊ မင်း ပြန်တော့မလို့လား” မိုင်ဟာရာ အာကီအိုက လှမ်းမေးလိုက်သည်။ ယာမာမိုတိုနှင့် သူသည် ဤစက်ရုံသို့ အလုပ်အတူတူ ဝင်ခဲ့ကြသူများ ဖြစ်သည်။ ရာထူးအဆင့်ဆင့် တက်ခဲ့ကြသည့် နှုန်းထားကလည်း မကွာလှပေ။
    

    
      
    

    
      “အေး၊ လုပ်စရာ တိုလီမိုလီတွေတော့ ကျန်သေးတယ်။ နောက်တစ်ပတ် ရုံးတက်မှပဲ ဆက်လုပ်တော့မယ်ကွာ။ မင်းရော။ ဒီနေ့ သောကြာနေ့ဟ။ ဒီလောက် နောက်ကျတဲ့အထိ အလုပ်‌တွေ ကြိုးစားနေတုန်းလား” ယာမာမိုတိုသည် သူ၏ လက်ကိုင်အိတ်ကို ဆွဲမ၍ အာကီအိုအနားသို့ လျှောက်လာခဲ့သည်။ သူသည် ကွန်ပျူတာ မျက်နှာပြင်ကို တစ်ချက်လှမ်းကြည့်ပြီး အံ့အားသင့်သွားသော အမူအရာဖြင့်  “မင်းဟာက အထူးအဆန်းပါလား။ နောက်တစ်ပတ် အစည်းအဝေးကျမှ လိုမယ့် စာရွက်စာတမ်းတွေ မဟုတ်ဘူးလား။ အခုကတည်းက လုပ်နေပြီလားဟ”
    

    
      
    

    
      “မြန်မြန်ပြီးလေ အေးလေပဲ မဟုတ်ဘူးလားကွာ”
    

    
      
    

    
      “တကယ့်ကောင်ပဲကွာ။ နောက်အပတ်မှ လိုမယ့်စာတွေကို အချိန်ပိုဆင်းပြီး ဒီလောက် အရေးတကြီး လုပ်နေစရာ မလိုပါဘူးကွာ။ အိုဗာတိုင်ကြေး ရတာလည်း မဟုတ်ဘဲနဲ့”
    

    
      
    

    
      “စိတ်ပါတုန်းမို့ အပြီးလုပ်လိုက်တာပါကွာ” အာကီအိုသည် ပြောနေရင်း ကွန်ပျူတာကို ပိတ်ချလိုက်သည်။ “အဲဒါထားပါတော့ဗျာ။ ဘယ်လိုလဲ၊ အချိန်ရလား။ နည်းနည်းပါးပါးလေး သွားမော့ရအောင်လား” သူသည် လက်မထောင်၍ သူ့ပါးစပ်သို့ ထိုးကာ အရက်သောက်မည့်ပုံ လုပ်ပြလိုက်သည်။
    

    
      
    

    
      “ဝမ်းနည်းစရာပဲကွာ။ ဒီနေ့တော့ မဖြစ်သေးဘူး။ မိန်းမဘက်က အမျိုးတွေ ရောက်နေတယ်။ ကျုပ်ကို စောစောပြန်ခဲ့တဲ့”
    

    
      
    

    
      “ဪ … ဂလိုလား”
    

    
      
    

    
      “နောက်တစ်ခေါက်ပေါ့ကွာ။ ခင်ဗျားလည်း အိမ်စောစော ပြန်ဦးဗျ။ အခုတလော ခင်ဗျားက အားအားရှိ အိုဗာတိုင် ဆင်းနေသလိုပဲ”
    

    
      
    

    
      “နေ့တိုင်းလည်း မဟုတ်ပါဘူးကွာ” အာကီအိုသည် ဘာမှ မဖြစ်သလို ပုံဟန်ဖြင့် ခပ်ပြုံးပြုံးလေး ပြန်ဖြေလိုက်သည်။ သို့သော် သူ့စိတ်ထဲတွင်မူ ဤသို့ စဉ်းစားနေမိ၏။ လူတို့သည် အပေါ်ယံတွင်သာ မည်သူ့ကိုမျှ အမှုမထားသလို၊ ဂရုမစိုက်သလို နေနေသော်ငြားလည်း တကယ့်လက်တွေ့တွင်မူ အနီးအနားရှိ လူများအား စပ်စပ်စုစု မျက်စိဒေါက်ထောက်ပြီး ကြည့်နေယောင်တကား။
    

    
      
    

    
      “အေးဗျာ။ ဘာပဲဖြစ်ဖြစ် နေ့တိုင်း အချိန်ပိုဆင်းပြီး ဒီလောက်လည်း ဒုက္ခ ခံမနေနဲ့ဦးဗျ” ယာမာမိုတိုသည် သူ့ကို ပြောပြီးပြီးချင်း တစ်ဘက်သို့ လှည့်ထွက်သွားလေတော့သည်။
    

    
      
    

    
      အာကီအိုသည် စိတ်မပါ့တပါဖြင့် သူ၏ ရုံးခန်းတစ်ခန်းလုံးကို မျက်စိဝေ့ဝဲကြည့်နေသည်။ ရုံးခန်းဟု ဆိုသော်လည်း အခန်းအကာအရံ မရှိသော တိုက်အလွှာ တစ်လွှာသာ ဖြစ်သည်။ တစ်ထပ်လုံးတွင် ဝန်ထမ်း ဆယ်ယောက်လောက်သာ ကျန်တော့သည်။ ထိုအထဲမှ နှစ်ယောက်မှာ သူ၏ လက်အောက်တွင် တာဝန် ထမ်းဆောင်နေရသော ဝန်ထမ်းနှစ်ဦး ဖြစ်သည်။ တစ်ဦးမှာ မနှစ်ကမှ ရောက်လာသော ဝန်ထမ်းအသစ်။ အသစ်ဖြစ်၍လား မသိ။ သူနှင့် စကားပြောရသည်မှာ ယခုအချိန်အထိ အပေါက်အလမ်း မတည့်ချင်သေးပေ။ ကျန်တစ်ယောက်မှာ သူ့အောက် သုံးနှစ် ငယ်သည်။ သူနှင့်တော့ စကားပြောရသည်မှာ လေပေးဖြောင့်သည်။ သို့သော် အရက်မသောက်တတ်။ အာကီအိုသည် အရက်သောက်ဖော် မရှိ၍ မည့်သို့ဖြစ်စေ၊ ယနေ့ အိမ်စောစော ပြန်ရတော့မည့် အဖြစ်ကို စဉ်းစားမိကာ သက်ပြင်းတစ်ချက် မှုတ်ထုတ်လိုက်သည်။
    

    
      
    

    
      ထိုစဉ် သူ၏ လက်ကိုင်ဖုန်းမှ အသံမြည်လာသည်။ ဖုန်းတွင် ပေါ်နေသော အိမ်ဖုန်းနံပါတ်ကို မြင်လိုက်သော တစ်ခဏမှာပင် စိတ်ထဲ ထင့်သွားခဲ့သည်။ ယခုအချိန်မျိုး ဖုန်းခေါ်လာခြင်းသည် ဘာအကြောင်းထူး ရှိ၍ပါနည်း။
    

    
      
    

    
      “ဟယ်လို ယောက်ျားလား” ဖုန်းထဲမှ ဇနီးသည် ယာအေကို၏အသံ ထွက်ပေါ်လာသည်။
    

    
      
    

    
      “အေး၊ ဘာဖြစ်လို့လဲ”
    

    
      
    

    
      “အင်း … ဘယ်လိုပြောရမလဲ။ ပြဿနာတစ်ခု တက်နေလို့။ မြန်မြန် ပြန်လာခဲ့ပါလား”
    

    
      
    

    
      ဇနီးသည်၏အသံသည် မြန်လွန်း၍ ဗလုံးဗထွေး ဖြစ်နေသည်။ အစိုးရိမ်လွန်နေသောအခါတွင် ယခုကဲ့သို့ စကားပြောမြန်လာသည်မှာ သူ၏ အကျင့်ပင် ဖြစ်သည်။ ဖုန်းသံကြားစဉ်က စိတ်ထဲ ထင့်နေခဲ့သော အာကီအိုသည် သူ့ဇနီး၏ အသံကို ကြားရသောအခါ ပို၍ပင် စိတ်ရှုပ်သွားတော့သည်။
    

    
      
    

    
      “ဘာကိစ္စလဲ။ ကို အခု အလုပ်က မပြတ်သေးဘူး” သူက ကြိုတင် ကာထားလိုက်၏။
    

    
      
    

    
      “ကြံဖန်ပြီး ပြန်လာလို့ မရဘူးလား။ အိမ်မှာ ပြဿနာတက်နေပြီ”
    

    
      
    

    
      “ဘာပြဿနာလဲ”
    

    
      
    

    
      “ဖုန်းထဲမှာ ပြောလို့ မကောင်းဘူးလေ။ ပြီးတော့ ကျွန်မလည်း ဘယ်လို ပြောရမှန်း မသိဘူး။ အခု ပြန်လာခဲ့ပါရှင်”
    

    
      
    

    
      အာကီအိုသည် သူ့ဇနီးသည်၏ သက်ပြင်းချသံကို ဖုန်းထဲမှ ကြားလိုက်ရသည်။ သူ တော်တော်လေး စိတ်လှုပ်ရှားနေပုံ ပေါ်သည်။
    

    
      
    

    
      “ပြဿနာက ဘာနဲ့ ပတ်သက်နေတာလဲ။ အဲဒါလောက်တော့ ပြောလို့ ရတယ် မဟုတ်လား”
    

    
      
    

    
      “အဲ … ကျွန်မ ဘယ်လိုပြောရမလဲ။ ….. ပြဿနာ အကြီးကြီးကို တက်နေတာရှင့်”
    

    
      
    

    
      “မင်း အဲဒီလောက်လေး ပြောရုံနဲ့ ကိုက ဘယ်သိနိုင်မှာလဲ။ ခပ်ရှင်းရှင်း ပြောစမ်းပါကွာ”
    

    
      
    

    
      ယာအေကိုဘက်မှ ဘာအဖြေမှ မရ။ အာကီအိုသည် စိတ်မရှည်စွာ ထပ်မေးတော့မည် အပြုတွင် သူ၏နားထဲသို့ ရှိုက်သံများ တိုးဝင်လာတော့သည်။ ထိုခဏတွင် သူ၏ နှလုံးခုန်သံများလည်း မြန်ဆန်လာလေပြီ။
    

    
      
    

    
      “ကောင်းပြီလေ။ ကို အခုပဲ ပြန်ခဲ့မယ်”
    

    
      
    

    
      ထိုသို့ပြော၍ ဖုန်းချတော့မည်ဟု စိတ်ကူးနေစဉ် ယာအေကိုထံမှ “ခဏလေး” ဟူသော အသံကို ကြားလိုက်ရသည်။
    

    
      
    

    
      “ဘာရှိသေးလို့လဲ”
    

    
      
    

    
      “ဒီည ဟာရုမိကို မလာစေချင်ဘူး”
    

    
      
    

    
      “သူလာရင် အဆင်မပြေလို့လား”
    

    
      
    

    
      ယာအေကိုက သိပ်သေချာကြောင်း ပြန်ဖြေသည်။
    

    
      
    

    
      “သူ့ကို အိမ်မလာဖို့ ကိုက ဘယ်လို အကြောင်းပြရမှာလဲ။”
    

    
      
    

    
      “ကျွန်မသဘောက …..” ဆက်မပြောတော့ဘဲ ငြိမ်သက်သွား၏။ သူ စိတ်လှုပ်ရှားနေလွန်းသောကြောင့် ဖြစ်မည်။ ခေါင်းထဲတွင် ဘာမျှ စဉ်းစား၍ မရနိုင်တော့သည့်အလား ဘာမျှ ဆက်မပြောတော့ပေ။
    

    
      
    

    
      “ဒါဆို ကိုပဲ သူ့ဆီ ဖုန်းဆက်လိုက်ပါမယ်။ အဆင်ပြေမယ့် အကြောင်းပြချက် တစ်ခုကို စဉ်းစားကြည့်တာပေါ့။ အိုကေတယ်မလား”
    

    
      
    

    
      “အင်း၊ မြန်မြန်ပြန်လာခဲ့”
    

    
      
    

    
      “အေးပါ” ဟုပြော၍ အာကီအိုသည် ဖုန်းကို ချလိုက်သည်။
    

    
      
    

    
      သူ့အောက် သုံးနှစ်ငယ်သည်ဆိုသော သူ့လက်အောက် ဝန်ထမ်းသည် ဖုန်းပြောသံများကို တစ်စွန်းတစ်စ ကြားလိုက်ရ၍ ခေါင်းထောင်လာကာ လှမ်းမေးလိုက်၏။ “အိမ်မှာ ဘာပြဿနာ တက်နေတာလဲဗျ”
    

    
      
    

    
      “ငါလည်း အသေအချာ မသိဘူး။ စောစောပြန်လာဖို့ပဲ မှာနေတာ။ ဒါကြောင့် ငါ အခု ပြန်လိုက်တော့မယ်”
    

    
      
    

    
      “ဟုတ်၊ ဟုတ်။ လမ်းမှာ ဂရုစိုက်ဦး”
    

    
      
    

    
      လုပ်စရာလည်း မရှိပါဘဲနှင့် ရုံးမှာ ပေကပ်နေနေသည်က သာ၍ ထူးဆန်းသေးသည်။ သူ့လက်အောက်ငယ်သား ဝန်ထမ်း၏ မျက်နှာပေးက ထိုကဲ့သို့ တွေးနေသည့်နှယ်။
    

    
      
    

    
      အာကီအို အလုပ်လုပ်နေသော ကုမ္ပဏီသည် လျှပ်စစ်ပစ္စည်း ထုတ်လုပ်သော လုပ်ငန်းတစ်ခု ဖြစ်ပြီး ရုံးချုပ်မှာ မြို့လယ်ခေါင်ရှိ ကာယာဘာချိုရပ်ကွက်တွင် တည်ရှိသည်။ မြေအောက်ဘူတာသို့ လျှောက်သွားနေစဉ် သူသည် လက်ကိုင်ဖုန်းဖြင့် ဟာရုမိထံသို့ ဖုန်းခေါ်လိုက်သည်။ ဟာရုမိသည် အာကီအို၏ နှမဖြစ်ပြီး သူ့အောက် လေးနှစ်ငယ်သည်။ သူ့ခင်ပွန်း၏ မျိုးရိုးအမည်မှာ တာဂျိမဖြစ်သည်။
    

    
      
    

    
      ဟာရုမိသည် ဖုန်းကို ကောက်ကိုင်ပြီး အာကီအို၏ အသံကို ကြားလိုက်ရသည်နှင့် စိုးရိမ်စိတ် ဖြစ်ပေါ်လာပြီး ခပ်သွက်သွက် ပြန်မေးလိုက်သည်။ “အမေ ဘာဖြစ်လို့လဲ”
    

    
      
    

    
      “မ … မဟုတ်ပါဘူး။ ဘာမှ မဖြစ်ပါဘူး။ ခုနက ယာအေကို ဖုန်းဆက်လာတယ်။ အမေ 
      အိပ်သွားပြီတဲ့။
       ဒါကြောင့် သူ အိပ်ပါစေတော့ဆိုပြီး ဒီအတိုင်းပဲ ထားလိုက်ရင် ကောင်းမလားလို့”
    

    
      
    

    
      “ဒါဆို ကျွန်မက …..”
    

    
      
    

    
      “အင်း၊ နင် ဒီနေ့ မလာနဲ့တော့လေ။ မနက်ဖြန်မှပေါ့”
    

    
      
    

    
      “ဪ … မနက်ဖြန်ကျမှ ပုံမှန်အချိန် လာရမယ်လား”
    

    
      
    

    
      “ဟုတ်တယ်။ အဲဒီလို ပြောချင်တာ”
    

    
      
    

    
      “ကောင်းပြီလေ။ ကျွန်မ ဒီဘက်မှာလည်း လုပ်စရာအလုပ် ရှိနေတာနဲ့ အတော်ပါပဲ”
    

    
      
    

    
      ‘ကုန်ပစ္စည်းတွေ ပို့ဖို့ အလုပ်ရှုပ်နေတာ ဖြစ်ပါလိမ့်မယ်’ ဟု အာကီအိုက တွေးနေမိသည်။ ဟာရုမိတို့ လင်မယားသည် ကားမှတ်တိုင်နှင့် မျက်နှာချင်းဆိုင်တွင် အထည်ဆိုင်လေးတစ်ဆိုင် ဖွင့်ထားကြသည်။
    

    
      
    

    
      “နင်လည်း ကိုယ့်အလုပ်နဲ့ကိုယ် ရှုပ်နေမယ်ဆိုတာ အစ်ကို သိပါတယ်။ နင့်အတွက်လည်း ဝန်ပိုတွေ ပိနေပြီ”
    

    
      
    

    
      “ရပါတယ်” ဟာရုမိက ခပ်တိုးတိုး ပြန်ဖြေလိုက်သည်။ ထိုကဲ့သို့ 
      ဝတ်‌ကျေတ
      မ်း
      ကျေပြောသော
       စကားမျိုးကို နားရည်ဝနေပြီ ဖြစ်ကြောင်း သူ၏ လေသံက ဖော်ပြနေသည်။
    

    
      
    

    
      “ဒါဆိုလည်း မနက်ဖြန်မှ တွေ့မယ်လေ” အာကီအို ဖုန်းကို ချလိုက်သည်။
    

    
      
    

    
      ကုမ္ပဏီမှ ထွက်လာခဲ့၍ နှစ်ဘလောက်ကျော် လမ်းလျှောက်ပြီးကာမှ ရုံးခန်းထဲတွင် ထီးမေ့ကျန်နေခဲ့ကြောင်း သူ သတိရတော့သည်။ မနက်က ရုံးသို့လာစဉ် မိုးသည်းထန်စွာ ရွာနေခဲ့သည်။ မည်သည့်အချိန်က 
      မိုးတိတ်သွားသည်ကိုပင်
       သတိမထားမိ။ သူသည် တစ်နေကုန်လုံး ရုံးခန်းထဲမှာပင် အလုပ်ရှုပ်နေခဲ့သည်။ လမ်းပေါ်ရောက်မှ စက်ရုံသို့ နောက်လှည့်ပြန်၍လည်း မယူချင်တော့။ ဒီလိုဆိုလျှင် ရုံးခန်းတွင် သူမေ့ကျန်နေခဲ့သော ထီးမှာ သုံးချောင်းပင် ရှိနေပြီ။ မတတ်နိုင်။ ဘူတာရုံသို့ ခပ်သွက်သွက် လျှောက်သွားခဲ့သည်။
    

    
      
    

    
      ကာယာဘာချိုမှ အိကေဘူကူရိုသို့ မြေအောက်ရထားစီးပြီးနောက် လျှပ်စစ်ရထား ပြောင်းစီးရပြန်သည်။ လျှပ်စစ်ရထားထဲတွင်လည်း လူများဖြင့် 
      ပြည့်ကျပ်ညပ်နေသည်။
       ခန္ဓာကိုယ်ကို အနည်းငယ် လှည့်လိုက်လျှင်ပင် ဘေးမှ ရပ်နေသောသူအား တံတောင်ဖြင့် တွတ်မိတော့မည်။ ဆောင်းကုန်ခါစ ဖြစ်သော်လည်း လျှပ်စစ်ရထားပေါ်တွင် အားလုံးက ချွေးတလုံးလုံးနှင့် ဖြစ်နေကြပြီ။ ကံကောင်းထောက်မစွာ ခေါင်းပေါ်ရှိ တန်းမှ လက်ကိုင်ကွင်းတစ်ခုမှာ လွတ်နေသည်။ လူတွေ ကြိတ်ကြိတ်တိုးနေသောကြောင့် လက်ကိုင်ကွင်းကို မြဲမြဲကိုင်ထားမှသာ လူက ဟန်ချက်ထိန်းနိုင်တော့မည်။ ရှေ့တည့်တည့်ရှိ ပြတင်းပေါက်မှန်မှ မိမိ၏ မျက်နှာပုံရိပ်ကို မြင်နေရသည်။ မှန်ထဲတွင် မြင်နေရသော အသက် ၅၀ ကျော် ယောက်ျားတစ်ယောက်။ အလုပ်ပင်ပန်း အားအင်ချိနဲ့၍ မျက်နှာပြင်ပေါ်မှ ကြွက်သားများပင် လျောကျချင်နေသလိုလို။ အပူအပင်များကြောင့် ခေါင်းပေါ်မှ ဆံပင်များပင် သိပ်မကျန်တော့။ အသားအရေက ညိုမဲမဲ၊ မျက်ပျဉ်းများ ကျလျက်။ မိမိကိုယ်မိမိ ပြန်မြင်နေရသည်ကပင် စိတ်မချမ်းမြေ့စရာ။ ထို့ကြောင့် အာကီအိုသည် သူ့မျက်လုံးများကို တင်းတင်း 
      မှိတ်ထားလိုက်တော့သည်။
    

    
      
    

    
      အတွေးထဲသို့ သူ့ဇနီးသည်၏ အသံများက ပြန်ဝင်လာသည်။ အိမ်မှာ ဘာတွေ ဖြစ်ပျက်နေကြပြီလဲ မသိ။ ပထမဆုံး သတိရမိသည်မှာ သူ၏ မိခင်။ အိုမင်းနေပြီ ဖြစ်သော သူ့မိခင်သည် တစ်ခုခု ဖြစ်လေသလော။ ဒီလိုလည်း မဖြစ်နိုင်။ သူ့ဇနီးသည် ယာအေကို၏ လေသံများက တစ်မျိုး ဖြစ်နေသည်။ တော်တော်လေး စိတ်လှုပ်ရှားနေပုံ၊ စိတ်ဆင်းရဲနေပုံ ရသည်။ သူ့နှမ ဟာရုမိကို ယနေ့ည အိမ်မလာဖို့ ပြောနေသောကြောင့် ယခုကိစ္စသည် သူ့အမေနှင့် မည်သို့မျှ မပတ်သက်နိုင်။
    

    
      
    

    
      ‘ဒီမိန်းမ ဘာပြဿနာများ ရှာဦးမလို့လဲ’ ဟု တွေးမိ၍ သူ၏နှုတ်ခမ်းကို ခပ်တင်းတင်း စေ့ထားမိသည်။ စိတ်ထဲမှာလည်း တင်းကျပ်သွားသည်။ ယခုတလော ဒီလို အခြေအနေမျိုးက မကြုံချင်မှ အဆုံး။ သူ အလုပ်မှ အိမ်သို့ ပြန်ရောက်တိုင်း သူ့မိန်းမ၏ ညည်းတွားသံက အမြဲ ကြိုဆိုနေကျ။ ဒီလို ဒုက္ခမျိုးကို ဆက်ပြီး သည်းမခံနိုင်တော့ကြောင်း သူ ပြောခဲ့သည်ကလည်း အခါခါ။ အာကီအိုအတွက် လုပ်နိုင်သည်မှာလည်း ဘာအသံမျှ မထွက်ဘဲ သူပြောသမျှကို ကြိုက်ကြိုက် မကြိုက်ကြိုက် နားထောင်နေရုံသာ။ အနည်းဆုံး နားထောင်ချင်ယောင် ဆောင်နေရုံ။ မည်သို့မျှ ကန့်ကွက်လို့ မဖြစ်။ ဝေဖန်လို့ မရ။ သူ့အား ဆန့်ကျင်နေသည်ဟု မြင်လာလျှင် အခြေအနေမှာ ပို၍သာ ဆိုးရွားလာနိုင်သည်။
    

    
      
    

    
      လုပ်စရာ မယ်မယ်ရရ မရှိသော်ငြားလည်း ကုမ္ပဏီတွင် အချိန်ပို ဆင်းနေခဲ့သည်။ သူ အိမ်သို့ စောစော မပြန်ချင်။ အိမ်ပြန်ရောက်လျှင်လည်း နားရမည် မဟုတ်။ ခန္ဓာကိုယ်က သက်သောင့်သက်သာ အနားရလျှင်တောင်မှ စိတ်က နားရတော့မည် မဟုတ်။ စိတ်ပင်ပန်းလျှင် လူလည်း မည်သို့ အနားယူနိုင်တော့မည်နည်း။ 
    

    
      
    

    
      အိမ်တွင် အမေအို ခေါ်ထားမိသည့်အတွက် တစ်ခါတစ်ခါတော့လည်း နောင်တရမိသည်။ သို့သော် မည်သို့ တတ်နိုင်ဦးမည်နည်း။ အမေအိုကို မိမိနှင့် အတူနေရန် ခေါ်ထားရုံမှအပ တခြား ရွေးချယ်စရာ နည်းလမ်းလည်း မရှိခဲ့။ တစ်ဦးတည်းသော သားတစ်ယောက်အတွက် ထိုသို့မှ မလုပ်လျှင်လည်း မဖြစ်။ သားအမိတွေပဲ မဟုတ်ပါလား။
    

    
      
    

    
      ကံဇာတ်ဆရာကလည်း ကျီစားလွန်းလှသည်။ ယနေ့ ဤသို့သော အခြေအနေမျိုး အထိတော့ ဖြစ်လာခဲ့ဖို့ မကောင်း။ မည်သူ့ကို အပြစ်တင်ရမည်နည်း။ နောက်ဆုံးတော့ ကံကို ယိုးမယ်ဖွဲ့ရုံသာ ရှိတော့သည်။
    

    


    
      
    

    
      အခန်း (၃)
    

    
      
    

    
      အာကီအိုနှင့် ယာအေကိုတို့ အိမ်ထောင်ပြုခဲ့ကြသည်မှာ ၁၈ နှစ် ရှိခဲ့ပြီ။ ကုမ္ပဏီမှ လုပ်ဖော်ကိုင်ဖက်တို့၏ မိတ်ဆက်ပေးမှုကြောင့် သူတို့ တွေ့ဆုံခဲ့ကြပြီးနောက် တစ်နှစ်အကြာတွင် လက်ထပ်ခဲ့ကြခြင်း ဖြစ်သည်။ တစ်ဦးနှင့်တစ်ဦး ချစ်ကြိုက်ခဲ့ကြသောကြောင့် မဟုတ်ဘဲ လုပ်ဆောင်ရမည့် လူ့ဘဝ၏ တာဝန်တစ်ခုကို ကိုယ်စီ ထမ်းဆောင်ခဲ့ကြသလိုသာ ခံယူခဲ့ကြသည်။ နှစ်ဦးစလုံးမှာလည်း လက်ရှိ အခြေအနေထက် သာလွန်သော ရွေးချယ်စရာ မရှိကြသည်ကတစ်ကြောင်း၊ ငြင်းပယ်နိုင်လောက်သော ချွတ်ယွင်းချက်များ မတွေ့ခဲ့ကြသည်ကလည်း တစ်ကြောင်းကြောင့် အိမ်ထောင်တစ်ခု တည်ဆောက်ရန် နှစ်ဦးသဘောတူ လက်ခံခဲ့ကြခြင်း ဖြစ်သည်။ ထို့ပြင် ယာအေကိုအနေဖြင့် ဒီထက် ပိုရွေးနေလျှင်လည်း အရွယ်လွန်တော့မည် ဖြစ်ရာ အာကီအိုကိုသာ အိမ်ထောင်ဖက်အဖြစ် ရွေးချယ်ခဲ့ခြင်း ဖြစ်သည်။
    

    
      
    

    
      အာကီအိုသည် လူပျိုဘဝက တစ်ဦးတည်း သီးသန့် နေထိုင်ခဲ့ရာ အိမ်ထောင်ပြုသည့် အခါတွင် မည်သို့ နေထိုင်ကြမည်ကို ဇနီးသည်နှင့် တိုင်ပင်ခဲ့ကြသည်။ ထို့နောက် သူ့ဇနီး၏ ဆန္ဒအရ လူပျိုဘဝက နေထိုင်ခဲ့သော တိုက်ခန်းကိုပင် ဆက်လက်ငှားရမ်းကာ နှစ်ဦးသား နေထိုင်ခဲ့ကြသည်။ သို့သော် အာကီအိုအနေဖြင့် အသက်ကြီးရင့်ကြပြီ ဖြစ်သော မိဘနှစ်ပါးလည်း ရှိကြသေးရာ လိုအပ်လာသော တစ်နေ့တွင် သူတို့အား စောင့်ရှောက်ရန် မိဘအိမ်သို့ ပြန်နေကြရမည်သာ ဖြစ်သည်။ ယခုတော့ တတ်နိုင်သေးသရွေ့ လင်မယားနှစ်ယောက် လွတ်လွတ်လပ်လပ် နေနိုင်ရန်နှင့် ပြဿနာ နည်းနိုင်သမျှ နည်းစေရန်အတွက် သီးခြား ခွဲနေရန်သာ ဆုံးဖြတ်ထားခဲ့သည်။ 
    

    
      
    

    
      အိမ်ထောင်ပြုပြီး သုံးနှစ်အကြာတွင် သူတို့မှာ သားဦးလေးတစ်ယောက် ဖွားမြင်ခဲ့သည်။ ယာအေကိုက နာအိုမီဟု အမည်မှည့်ခေါ်ခဲ့သည်။ ကလေးကို ကိုယ်ဝန်လွယ်စဉ်ကပင် စဉ်းစားထားသော နာမည်ဟု ဆို၏။
    

    
      
    

    
      နာအိုမီကို မွေးဖွားပြီးနောက်ပိုင်းတွင် သူတို့၏ အိမ်ထောင်ရေးဘဝမှာ မသိမသာ ပြောင်းလဲလာတော့သည်။ သားငယ်အား စောင့်ရှောက်ပြုစုရေးကို ဦးစားပေးသည်ဟု အကြောင်းပြကာ တခြား အိမ်မှုကိစ္စ အားလုံးတွင် လစ်ဟင်းလာတော့သည်။ ယခင်က သန့်ရှင်း သပ်ရပ်ခဲ့သော အခန်းများမှာလည်း ယခုအခါ မသိမ်းမဆည်းဘဲ ရှုပ်ပွနေလေပြီ။ ညစာအတွက် ဆိုလျှင်လည်း ယခင်ကကဲ့သို့ ချက်ပြုတ်စီမံထားခြင်းမျိုး မရှိတော့ဘဲ အလွယ်တကူ ပြီးစီးနိုင်သော အသင့်စား အစားအစာများကိုသာ သူ့အတွက် ပြင်ဆင်ပေးတော့သည်။ 
    

    
      
    

    
      ထိုကဲ့သို့ အိမ်ထောင်မှု ကိစ္စများ လစ်ဟင်းလာသည်ကို အာကီအိုက နည်းနည်းလေးမျှ ကြည့်လို့မရ။ သို့သော်လည်း ဘာမျှ မတတ်နိုင်။ တစ်ခါတလေ မည်သို့မျှ မအောင့်အီးနိုင်တော့၍ ပြောမိပြန်လျှင်လည်း သူကပင် ဦးအောင် ဝုန်းဒိုင်းကြဲပြတော့သည်။ စူးစူးရဲရဲ ကြည့်၍ ရန်ထောင်ခံရသည်။
    

    
      
    

    
      “ကလေးတစ်ယောက် ထိန်းရတယ်ဆိုတာ လွယ်လွယ်လေးများ ရှင် အောက်မေ့နေသလား။ အခန်းထဲ နည်းနည်းလေး ရှုပ်ပွ ညစ်ပေနေတော့ရော ဘာအရေးကြီးလဲ။ အမြင်မတော်ဘူး ဆိုရင်လည်း ရှင့်ဘာသာ ထပြီး လုပ်ပါတော့လား”
    

    
      
    

    
      ကလေးငယ်အား ပြုစုသည့်အပိုင်းတွင် သူ့ဘက်က ဘာမျှ လုပ်မပေးနိုင်ခဲ့သည်ကို အာကီအို သိသည်။ ထို့ကြောင့် အထက်ပါအတိုင်း ပြောလာသော သူ့ဇနီးသည်၏ စကားများအား ပြန်လည် ချေပရန်လည်း သူ့မှာ စကားလုံး မရှိခဲ့။ ကလေးတစ်ယောက် လူလားမြောက်အောင် ပြုစုရန်မှာ ပင်ပန်းကြောင်း သူလည်း သဘောပေါက်သည်။ ယခုလို ကလေးအပေါ် လိုလေသေးမရှိအောင် စိတ်ရှည်လက်ရှည် ပြုစုစောင့်ရှောက်နေသည်ကိုပင် သူ့အား ကျိတ်၍ ချီးကျူးမိသေးသည်။
    

    
      
    

    
      မြေးဦးလေး ရသည့်အတွက်ကြောင့် အာကီအို၏ မိဘများကလည်း ပျော်၍ မဆုံးခဲ့ကြ။ ထို့ကြောင့် မိအိုဘအိုများ အိမ်သို့ တစ်လတစ်ကြိမ်တော့ သူတို့ မိသားစုသုံးယောက် အလည် ရောက်သွားတတ်ကြသည်။ အစပိုင်းမှာတော့ ယာအေကိုအတွက် ပြဿနာ မရှိခဲ့ပေ။ သို့သော် တစ်နေ့တွင် ယောက္ခမဖြစ်သူ မာဆာအေ၏ စကားတစ်ခွန်းကြောင့် အကြီးအကျယ် ဒေါပွခဲ့ရသည်။ ကလေးအား နို့ဖြတ်ရန် ကိစ္စနှင့် ပတ်သက်၍ ယောက္ခမ၏ အကြံပေးချက်သည် သူ့သဘောထားနှင့် မတိုင်ဆိုင်သောကြောင့် အကြီးအကျယ် စကားများခဲ့ကြသည်။ ထို့နောက် ယာအေကိုသည် ကလေးကို ပိုက်ကာ အိမ်ထဲမှ ထွက်ချသွားပြီး တက္ကစီ ငှားကာ အိမ်ပြန်သွားလေတော့သည်။ ခင်ပွန်းဖြစ်သူ အိမ်ပြန်ရောက်သောအခါ ယာအေကိုသည် ဤသို့ ကြေညာလိုက်လေသည်။
    

    
      
    

    
      “ဒီနေ့ကစပြီး နောက်ဘယ်တော့မှ အဲဒီအိမ် မသွားတော့ဘူး”
    

    
      
    

    
      ကလေးကို ထိန်းကျောင်းရခြင်းနှင့် အိမ်ထောင်မှု ပြုလုပ်ရခြင်း၊ ထိုနှစ်ခုကို သူတစ်ယောက်တည်း နေ့ညမပြတ် လုပ်နေရသည်မှာ မည်မျှ စိတ်ပန်းကိုယ်ပန်း ဖြစ်ကြောင်း ငိုယို၍ မြည်တမ်းနေခဲ့သည်။ ထိုဝန်များကို သူတစ်ယောက်တည်း ကြိုးစား၍ ရုန်းကန်နေရသည်ကို မထောက်ထားဘဲ ဟိုပြောဒီပြော ဝေဖန်နေခြင်းမှာ သူ့ကို ကိုယ်ချင်းမစာနာရာ ရောက်ကြောင်း၊ ထိုသို့ သူ့ကို အပြစ်ရှာဖို့ မကောင်းကြောင်း ညည်းတွားနေတော့သည်။ အာကီအိုသည် သူ့ကို မည်သို့မျှ ချော့၍ မရ။ သူ့အမေဘက်မှ ကူပြီး ပြောပေးသမျှကို ဘာတစ်ခုမျှ လက်သင့်မခံနိုင်ခဲ့။
    

    
      
    

    
      မတတ်နိုင်သည့်အဆုံးတွင် သူ့ဇနီးသည်၏ ဆန္ဒအတိုင်း မိဘအိမ်သို့ မသွားရန် သဘောတူခဲ့ရသည်။ ယခုကိစ္စကို ယာယီသဘောမျှသာဟု သူ ထင်နေခဲ့သည်။ နောက်ပိုင်း ဒေါသများ ပြေလျော့သွားသော အခါတွင် ယခင်အတိုင်း ပြန်သွားရန် သဘောတူလာလိမ့်မည်ဟုသာ ခပ်ပေါ့ပေါ့ တွေးထားခဲ့၏။ တကယ့်လက်တွေ့မှာကား ထိုသို့ မဟုတ်ခဲ့။ သူ့ဇနီးသည်၏ အခဲမကျေသော အာဃာတသည် ပျောက်ကွယ်သွားသည် မရှိတော့ပေ။
    

    
      
    

    
      ယောက္ခမနှင့် ချွေးမတို့ ရန်ဖြစ်ကြပြီးသည့် နေ့မှစ၍ မိအိုဘအိုတို့မှာလည်း သူတို့၏ မြေးကလေးအား မတွေ့ရတော့ပေ။ အကြောင်းတစ်စုံတစ်ရာ ရှိ၍ မိဘအိမ်သို့ သွားရသည် ဆိုဦးတော့ အာကီအို တစ်ယောက်တည်းသာ ရောက်ဖြစ်တော့သည်။ မိဘများကတော့ သူတို့၏ မြေးကလေးကို အတူ ခေါ်လာခဲ့ရန် တတွတ်တွတ် မှာကြရှာသည်။
    

    
      
    

    
      “လောကမှာ ယောက္ခမနဲ့ ချွေးမ တည့်တယ်ဆိုတာ ဘယ်မှာမှ မရှိမှန်း အမေလည်း သိပါတယ်အေ။ ယောက္ခမတိုင်းကို ပစိပစပ် များတယ်လို့ ချွေးမတိုင်းက ထင်ကြတာ မဟုတ်လား။ ယာအေကိုကိုတော့ ထားလိုက်ပါ၊ နားလည်ပါတယ်။ ဒါပေမယ့် သူမလာလည်း မြေးလေးကိုတော့ ခေါ်လာလို့ ရတာပဲဟာ။ နင့်အဖေလည်း သူ့မြေးကို သိပ်တွေ့ချင်နေရှာတာ”
    

    
      
    

    
      သူ့မိခင်၏ ပြောစကားကို ကြားသောအခါ သူ့မှာလည်း စိတ်မကောင်း။ သားအချစ် မြေးအနှစ် မဟုတ်လား။ အဖေအမေတို့၏ ဆန္ဒကိုလည်း နားလည်ပါ၏။ သို့သော် သူ့ဇနီးကတော့ သဘောတူလိမ့်မည် မထင်။ သို့မဟုတ် သူ့ဇနီးအား မေးကြည့်ရန်ပင် သူ့မှာ ခွန်အားမရှိခဲ့။ နာအိုမီတစ်ယောက်တည်းအား သူ့မိဘဆီသို့ ခေါ်သွားမည်ဟု သူ့ကို ပြောမိလျှင် မိုးမီးလောင်သွားနိုင်သည်။ ထို့ကြောင့် သူတို့မြေးလေးအား ခေါ်လာခဲ့ပါမည့်အကြောင်း နှစ်သိမ့်ပြောကြားခဲ့သော်လည်း ထိုအကြောင်းကို ယာအေကိုအား တစ်ခါမျှ မဟခဲ့ပေ။
    

    
      
    

    
      ထိုသို့ဖြင့် ၇ နှစ်တာ ကုန်ဆုံးသွားခဲ့သည်။ တစ်နေ့သောအခါ မိခင်ထံမှ ဖုန်းဝင်လာသည်။ သူ၏ဖခင်သည် ဦးနှောက်ထဲ သွေးယိုစီးမှုကြောင့် ဆေးရုံတက်နေရသည်ဟု ဆိုသည်။ အတိတ်မေ့သကဲ့သို့ ဘာတစ်ခုကိုမျှ မမှတ်မိတော့။
    

    
      
    

    
      ထိုသို့သော အခြေအနေရောက်မှသာ အာကီအိုသည် မိဘများဆီသို့ အတူသွားရန် သူ၏ ဇနီးသည်ကို ချော့မော့ ပြောမိတော့သည်။ ဖခင် မကွယ်လွန်ခင် နောက်ဆုံးအနေဖြင့် သွားရောက် ကြည့်ရှုသင့်သည်ဟူသော အကြောင်းပြချက်ဖြင့် စည်းရုံးရသည်။ ယောက္ခမကြီးကို ကွယ်လွန်သွားချိန်အထိ တစ်ချက်ကလေးတောင် ကြည့်ဖော်မရဟု လူတွေ ဝိုင်းပြောကြမည်ကိုလည်း ယာအေကိုက မလိုလားပေ။ ထို့ကြောင့် အာကီအို၏ တောင်းဆိုချက်ကို မငြင်းဆန်ခဲ့ချေ။
    

    
      
    

    
      အာကီအိုသည် 
      မယားနှင့်သားကို
       ခေါ်၍ ဆေးရုံသို့ ရောက်သွားသောအချိန်တွင် ခွဲစိတ်ခန်းမ၏ အပြင်ဘက်တွင် 
      မျက်နှာည
      ှိုး
      ရော်စွာ
       ထိုင်နေသော မိခင် မာဆာအေကို တွေ့ကြရ၏။ သူ့ဖခင်၏ ဦးခေါင်းထဲမှ သွေးခဲများကို ခွဲစိတ်ဖယ်ရှားနေဆဲအချိန် ဖြစ်သည်။
    

    
      
    

    
      “ရေချိုးပြီးလို့ ရေချိုးခန်းထဲက ဆေးလိပ်ဖွာရင်း ထွက်လာတုန်း ဝုန်းခနဲ ကြမ်းပြင်ပေါ် လဲကျသွားတာပဲ” ဟု မာဆာအေက ငိုယို၍ ပြောနေ၏။
    

    
      
    

    
      “ဆေးလိပ်ဖြတ်ဖို့ မပြောဘူးလား အမေရာ”
    

    
      
    

    
      “အဲဒါကို သူက တန်းတန်းစွဲ ဖြစ်နေတာကိုးကွယ်” မာဆာအေသည် စိတ်ဆင်းရဲနေသော အမူအရာဖြင့် ပြန်ဖြေလိုက်ပြီး ယာအေကိုဘက်သို့ လှည့်ကြည့်သည်။
    

    
      
    

    
      “မတွေ့ရတာ ကြာပြီနော်။ နေကောင်းတယ် မဟုတ်လား။ တကူးတက လာခိုင်းရသလို ဖြစ်နေပြီ”
    

    
      
    

    
      “ရပါတယ်။ အဖေအမေတို့နဲ့ မတွေ့ရတာတောင် အတော်ကြာသွားပြီ" အားနာပါးနာ အမူအရာမျိုးဖြင့် ယာအေကိုက ပြန်ပြောလိုက်သည်။
    

    
      
    

    
      “ကိစ္စမရှိပါဘူးလေ။ သမီးလည်း အားတာမှ မဟုတ်ဘဲ” မာဆာအေသည် သူ၏ အကြည့်များကို ယာအေကိုထံမှ ဖဲခွာကာ မိခင်နောက်တွင် ကွယ်၍ ရပ်နေသော နာအိုမီကို ပြုံးပြလိုက်သည်။ “အတော်တောင် ထွားလာပြီပဲ။ မှတ်မိသေးလား။ ဖွားဖွားလေ”
    

    
      
    

    
      “ဖွားဖွားကို ခေါ်လိုက်ဦးလေ၊ သား” အာကီအိုသည် သူ့သားကို လှမ်းပြောလိုက်သည်။ သို့သော် နာအိုမီသည် ဘာမျှ မပြောဘဲ ခေါင်းငုံ့သွားသည်။
    

    
      
    

    
      နှမနှင့် ယောက်ဖတို့လည်း မကြာခင် ဆေးရုံသို့ ရောက်လာကြသည်။ သူတို့ တစ်ခဏတာ စကားပြောကြပြီးနောက် ဟာရုမိသည် သူ၏ မိခင်ထံသို့ သွားကာ နှစ်သိမ့်စကား ပြောနေလေ၏။ သူ၏ မရီးကိုတော့ တစ်ချက်ကလေးမျှ မကြည့်။ သူ၏ မိဘများအား ချွေးမတစ်ယောက်အနေဖြင့် ဤသို့ဤပုံ ဆက်ဆံနေသည်ကို လုံးဝ မကျေနပ်ကြောင်း ပြသနေသည့်နှယ်။
    

    
      
    

    
      ထိုသို့သော အတွင်းကျိတ် အပူမီးများကြားတွင် အာကီအိုသည် ခွဲစိတ်မှု မြန်မြန် ပြီးဆုံးပါစေဟုသာ ဆုတောင်းနေရသည်။ သားတစ်ယောက်အနေဖြင့် အောင်အောင်မြင်မြင်သာ ပြီးဆုံးစေချင်သည်။ သို့သော် တခြားတစ်ဘက်မှလည်း ပြဿနာတစ်ခုကို စဉ်းစားနေမိသည်။ ဤသို့သာ ဖခင် ဆုံးပါးသွားခဲ့လျှင် မည်သို့ လုပ်ရမည်နည်း။ ဘယ်သူတွေကို အကြောင်းကြားရဦးမည်နည်း။ နာရေးကို မည်သို့ စီစဉ်ရမည်နည်း။ ရုံးကို မည်သို့ ခွင့်တိုင်ရမည်နည်း။ စသည် စသည်ဖြင့် 
      သူ
      ့
      ဦးနှောက်ထဲတွင် အစီအရီ ပေါ်ထွက်လာနေကြသည်။
    

    
      
    

    
      ထိုအရာများမှာ ဖြေရှင်းရလွယ်သော ကိစ္စများသာ။ နာရေးပြီးနောက်ပိုင်း ဆက်လက် ရင်ဆိုင်ရမည့် ကိစ္စများကို စဉ်းစားမိသောအခါတွင်မှ ပိုစိတ်ရှုပ်ရတော့သည်။ တစ်ယောက်တည်း ကျန်ရစ်ခဲ့မည်ဖြစ်သော မိခင်အား မည်သို့ စီစဉ်ပေးရမည်နည်း။ အမယ်အို တစ်ယောက်တည်း သီးခြားနေဖို့ရာမှာ ကာလတိုဆိုလျှင် သိပ် ပြဿနာ မရှိ။ ဤသို့ တစ်ယောက်ထီးတည်း အချိန်အကြာကြီး ပစ်ထား၍လည်း မဖြစ်။ တစ်ဦးတည်းသော သားတစ်ယောက်အနေဖြင့် အမယ်အိုအား ပြုစုစောင့်ရှောက်ရမည့် တာဝန်ရှိကြောင်း သူ သဘောပေါက်သည်။ သို့သော် …
    

    
      
    

    
      ယာအေကိုနှင့် နာအိုမီတို့သည် ခပ်လှမ်းလှမ်းမှ ထိုင်ခုံများတွင် မျက်နှာသေဖြင့် ထိုင်နေကြသည်။ နာအိုမီသည် ငယ်ရွယ်သေးသောကြောင့် ဘာတွေ ဖြစ်နေမှန်းပင် သဘောပေါက်ပုံ မရ။ ထို့ကြောင့် ဒီအတိုင်း ထိုင်နေရသည်မှာ သူ့အတွက် အတော် ပျင်းစရာကောင်းနေသည်။
    

    
      
    

    
      မိခင်နှင့် အတူ နေထိုင်ရန်မှာ မည်သို့မျှ အဆင်ပြေမည့် ကိစ္စမဟုတ်။ ယခုလို သီးခြားစီ နေထိုင်ကြပြီး ရံဖန်ရံခါသာ တွေ့ကြရသည်ပင် သူတို့မှာ ပြဿနာ တက်နေကြသည်။ အိမ်တစ်လုံးထဲတွင် အတူတူ နေနေကြမည်ဆိုလျှင် မည်မျှ အခြေအနေ ဆိုးလာလိမ့်မည်ကို သူ တွေးပင် မတွေးရဲ။ နေ့စဉ် ကမ္ဘာပျက်မတတ် ဖြစ်နေနိုင်သည်။
    

    
      
    

    
      ဖခင် ပြန်ကျန်းမာလာဖို့သာ ဆုတောင်းနေရတော့မည်။ တစ်နေ့မဟုတ် တစ်နေ့တွင် မဖြစ်မနေ ရင်ဆိုင်ရမည့် ပြဿနာမှန်း သိနေသော်လည်း တတ်နိုင်သလောက် အချိန်ဆွဲထားချင်သေးသည်။
    

    
      
    

    
      ကံကောင်းထောက်မစွာ ဖခင်မှာ ပြန်လည် သတိရလာခဲ့သည်။ ခန္ဓာကိုယ် ဘယ်ဘက်အခြမ်းမှာ အနည်းငယ် ထုံနန ဖြစ်နေသော်လည်း သွားလာလှုပ်ရှားမှုအတွက် အနှောင့်အယှက် မဖြစ်ခဲ့။ ဆေးရုံမှာ အတန်ကြာ နေပြီးနောက် အိမ်ပြန်ရောက်သွားသောအခါတွင်လည်း အာကီအိုသည် သူ့မိဘအိမ်သို့ မကြာခဏ ဖုန်းဆက်၍ သာကြောင်းမာကြောင်း မေးတတ်သည်။
    

    
      
    

    
      တစ်နေ့တွင် ယာအေကိုသည် အာကီအိုအား မေးခွန်းတစ်ခု မေးလာသည်။ “တကယ်လို့သာ အဲဒီနေ့က ရှင့်အဖေ ဆုံးသွားခဲ့ရင် ရှင့်အမေအတွက် ဘယ်လို စီစဉ်ပေးမယ်လို့ စိတ်ကူးခဲ့သလဲ”
    

    
      
    

    
      အတော်ပင် ဖြေရကျပ်သည့် မေးခွန်း။ “ဘာမှ မစဉ်းစားရသေးပါဘူးကွာ” ဟုသာ ခပ်လွယ်လွယ် ဖြေလိုက်သည်။
    

    
      
    

    
      “အမေ့ကို ရှင်နဲ့အတူ ခေါ်နေဖို့ လုံးလုံး စိတ်မကူးမိဘူးပေါ့”
    

    
      
    

    
      “အဲဒီလောက် ဝေးဝေးလံလံ စဉ်းစားမနေနိုင်ပါဘူးကွာ။ အခုမှ ဘာစိတ်ကူးပေါက်ပြီး အဲဒီ မေးခွန်းကို လာမေးနေရတာလဲ”
    

    
      
    

    
      “ဘာဖြစ်လို့လဲဆိုတော့ ကျွန်မ အဲဒီတုန်းက စဉ်းစားနေခဲ့တယ်။ ရှင်အဲဒီလို ပြောလာခဲ့ရင် ကျွန်မ ဘယ်လို လုပ်ရပါ့မလဲလို့”
    

    
      
    

    
      ယာအေကိုသည် သူ ယောက္ခမနှင့် အတူမနေလိုကြောင်းကို အာကီအိုအား သွယ်ဝိုက်သောနည်းဖြင့် ပြောပြလိုက်ခြင်း ဖြစ်သည်။ 
    

    
      
    

    
      “ရှင့်အမေနဲ့ အတူတူ အဆင်ပြေပြေ နေနိုင်လိမ့်မယ်လို့ ကျွန်မတော့ မထင်ဘူး။ တစ်နေ့နေ့ တစ်ချိန်ချိန်မှာ သူ့ကို စောင့်ရှောက်ဖို့ လိုအပ်လာပြီ ဆိုရင်တောင်မှ အတူတူ နေဖို့ကိစ္စကိုတော့ လုံးဝ ထည့်မတွက်ပါနဲ့”
    

    
      
    

    
      ဇနီးသည်က ယခုလောက် ပြတ်ပြတ်သားသား ပြောလာပြီ ဆိုမှဖြင့် သူ့အနေဖြင့်လည်း ဘာမျှ ပြန်ဖြေစရာ မရှိတော့ပြီ။ သူ သဘောပေါက်ကြောင်းသာ ခပ်တိုတို ဖြေလိုက်ရသည်။ အမေ မာဆာအေ အလျင် သေသွားခဲ့ခြင်းသည်ပင် အားလုံးအတွက် ပိုကောင်းလေမလားဟု စဉ်းစားမိသေးသည်။ ယာအေကိုသည် သူ့ အဖေကိုတော့ ထိုမျှ အမြင်ကပ်နေလိမ့်မည်ဟု သူ မထင်။ သို့သော် အဖြစ်မှန်သည် သူ မျှော်လင့်ထားသလို ဖြစ်မလာခဲ့။
    

    
      
    

    
      လအနည်းငယ် ကြာပြီးနောက် တစ်နေ့တွင် မိခင် မာဆာအေထံမှ ဖုန်းရသည်။ စိုးရိမ်အားငယ်နေသော လေသံဖြင့် သူ့ယောက်ျားသည် အနည်းငယ် ထူးခြားနေကြောင်း ပြောလာ၏။
    

    
      
    

    
      “ထူးခြားနေတယ်? ဘယ်လိုပုံစံမျိုး ထူးနေတာလဲ အမေ”
    

    
      
    

    
      “သူလား။ အခုဆိုရင် စကားတစ်ခွန်းကို ပြောပြီးရင်လည်း ထပ်ခါထပ်ခါ ပြောနေတော့တာပဲ။ အမေ ပြောလိုက်တဲ့ စကားကိုလည်း ခဏလေးနေရင် မမှတ်မိတော့ဘူး” သူသည် အသံကို နှိမ့်ချလိုက်ပြီး “သူငယ်များ ပြန်နေပြီလား မသိဘူး”
    

    
      
    

    
      “မဟုတ်နိုင်ပါဘူး အမေရာ” အာကီအိုအတွက်တော့ လက်မခံနိုင်သေး။ သူ့အဖေသည် ခန္ဓာကိုယ် တုတ်ခိုင်ခြင်း မရှိသော်လည်း အတော်ပင် ကျန်းမာသန်စွမ်းသည့်သူ ဖြစ်သည်။ မနက်တိုင်း ခပ်စောစော လမ်းလျှောက်ထွက်တတ်ပြီး ပြန်ရောက်လျှင်လည်း သတင်းစာများကို ထိုင်ဖတ်နေတတ်သည်မှာ သူ၏ နိစ္စဓူဝ အလုပ်ပင် ဖြစ်သည်။ ထိုကဲ့သို့သော ယောက်ျားကြီးတစ်ယောက်သည် တစ်နေ့တွင် သူငယ်ပြန်သွားလိမ့်မည်ဟု သူ ဘယ်တုန်းကမျှ မျှော်လင့်မထားခဲ့။ အသက်အိုမင်းလာသည့် မည်သူမဆို တစ်နေ့နေ့ သူငယ်ပြန်သွားနိုင်သည်ဟု သူ သိထားသော်လည်း ထိုသူများထဲတွင် သူ့မိဘများ မပါဝင်နိုင်။ သူက ဤသို့သာ အပြည့်အဝ ယုံကြည်နေသည်။
    

    
      
    

    
      “ဘာပဲဖြစ်ဖြစ် နင့်အဖေကို အရင် လာကြည့်ပါဦးလား” ထိုသို့ပြောပြီး ဖုန်းချသွားသည်။
    

    
      
    

    
      ထိုအဖြစ်အပျက်ကို ယာအေကိုအား ပြောပြလိုက်သည်။ ထိုသို့ ကြားသောအခါ ယာအေကိုသည် သူ့ယောက်ျားမျက်နှာကို စေ့စေ့ကြည့်လျက်
    

    
      “
      အဲဒီတော့
       သူက ဘာဖြစ်စေချင်တာတဲ့လဲ”
    

    
      
    

    
      “ဘာတွေ ဖြစ်ပျက်နေသလဲဆိုတာတော့ အကျိုးအကြောင်း သိရအောင် အရင် သွားကြည့်ပါရစေဦးလား”
    

    
      
    

    
      “ရှင့်အဖေ တကယ်ပဲ သူငယ်ပြန်နေပြီ ဆိုရင်ရော ဘယ်လိုလုပ်မလဲ”
    

    
      
    

    
      “အဲဒါ …. ကို ဘာမှ မစဉ်းစားရသေးပါဘူးကွာ”
    

    
      
    

    
      “လွယ်လွယ်နဲ့ ကတိတွေ လျှောက်ပေးမနေနဲ့ဦး”
    

    
      
    

    
      “ကတိ?”
    

    
      
    

    
      “ရှင်က သားတစ်ယောက်အနေနဲ့ စောင့်ရှောက်ရမယ့် တာဝန်ရှိတယ်ဆိုတာ ကျွန်မ နားလည်ပါတယ်။ ကိုယ့်မိသားစုနဲ့ကိုယ် ရုန်းကန်နေရတဲ့ ဘဝတစ်ခု ရှိနေသေးတယ် ဆိုတာကိုလည်း မမေ့နဲ့ဦး။ နာအိုမီကလည်း ငယ်သေးတယ် မဟုတ်လား”
    

    
      
    

    
      အခုမှ ယာအေကို၏ ဆိုလိုရင်း အနက်ကို သူ သဘောပေါက်သွားသည်။ သူငယ်ပြန်နေသော အဘိုးအိုတစ်ယောက်အား ပြုစုရမည့် တာဝန်များ သူ့ထံ ပိလာမည်ကို ကြောက်ရွံ့နေခြင်း ဖြစ်သည်။
    

    
      
    

    
      “မင်းကို တာဝန်မပိစေရပါဘူး။ မပြောလည်း ကို နားလည်ပါတယ်” 
    

    
      
    

    
      “အဲဒါဆို အကောင်းဆုံးပေါ့” ယာအေကို၏ ပါးစပ်မှ ထိုသို့ ပြောလိုက်သော်လည်း သူ၏ သံသယအကြည့်များက အငွေ့မပြယ်သေး။
    

    
      
    

    
      နောက်တစ်နေ့ ရုံးဆင်းသောအခါ အာကီအိုသည် သူ့မိဘအိမ်သို့ သွားခဲ့သည်။ သူ့အဖေ သူငယ်ပြန်၍ မည်မျှ ပြောင်းလဲနေမည်နည်း။ ထိုသို့သော အံ့ဩသည့်စိတ်၊ စိုးရိမ်သည့် စိတ်ဖြင့် အိမ်တံခါးကို ဖွင့်၍ ဝင်သွားခဲ့သည်။ သို့သော် သူ့အတွက် မထင်မှတ်ထားသည်မှာ သူ့အဖေက သူ့အား အပြင်ထွက်၍ လာကြိုနေသည်။
    

    
      
    

    
      “ဟေ၊ ဒီနေ့ ဘယ်လေတိုက်လို့ ဒီရောက်လာတာလဲ”
    

    
      
    

    
      ဖခင်နှင့် ပျော်ပျော်ရွှင်ရွှင် 
      စကားလက်
      ဆုံ ကျနေခဲ့သည်။ သူ၏ အလုပ်ကိစ္စ အကြောင်းများပင် မေးမြန်းလျက်။ ယခုအခြေအနေအတိုင်းဆိုရင် သူငယ်ပြန်နေသူနှင့် နည်းနည်းမျှ မတူ။ ဘာလက္ခဏာမျှ မတွေ့ရ။
    

    
      
    

    
      တစ်ခဏအကြာတွင် အပြင်သွားနေခဲ့သော မာဆာအေ အိမ်ပြန်ရောက်လာ၍ သူ၏ အမြင်ကို ဖွင့်ပြောဖြစ်သည်။ မိခင်ဖြစ်သူကတော့ မအီမသာ စိုးရိမ်သော မျက်နှာပေးဖြင့် ပြန်ပြောသည်။
    

    
      
    

    
      “တစ်ခါတလေတော့ အခုလို မူမှန်နေတာပဲ။ အမေတို့ နှစ်ယောက်တည်း ကျန်နေတော့တဲ့ အချိန်ဆိုရင် သူ့အမူအရာတွေက ကိုးယိုးကားယား ဖြစ်လာရော”
    

    
      
    

    
      “ကျွန်တော် နောက်နေ့တွေလည်း လာခဲ့ပါဦးမယ်။ ဘာဖြစ်ဖြစ် အခုလို ကျန်းကျန်းမာမာ တွေ့ရတော့ စိတ်ချရတာပေါ့” ထိုစကားပြောပြီး မကြာခင် သူလည်း နှုတ်ဆက်ပြီး ပြန်လာခဲ့သည်။
    

    
      
    

    
      ထိုကဲ့သို့ နောက်တစ်ကြိမ် နှစ်ကြိမ် သွားလည်သည့် အခါတိုင်း သူ့ဖခင်တွင် ထူးခြားသော အမူအရာကို မတွေ့ခဲ့ရပေ။ သို့သော် မာဆာအေကတော့ သူ့ယောက်ျား သူငယ်ပြန်နေပြီဟု အခိုင်အမာ ယုံကြည်နေသည်။
    

    
      
    

    
      “အမေ ပြောခဲ့တဲ့ စကားတွေကို သူ တစ်လုံးမှ မမှတ်မိတော့ဘူး။ သူ့ကို ဘာဝယ်ကျွေးထားတယ် ဆိုတာတောင် သတိမရတော့ဘူး။ သား အဖေကို ဆေးရုံမှာ ဆေးသွားစစ်ဖို့ ပြောကြည့်ပါဦးလား။ အမေ ပြောရင်တော့ သူ ဘာမှ မဖြစ်လို့ မသွားဘူးဆိုပြီး ပြန်ပြန် ဟောက်နေတော့တာ”
    

    
      
    

    
      မိခင်၏ တောင်းဆိုမှုကြောင့် အဖေဖြစ်သူအား ချော့မော့၍ ဆေးရုံသို့ ခေါ်သွားခဲ့ရသည်။ ယခင်က ခွဲစိတ်ထားခဲ့ခြင်းအတွက် ပြန်လည်စစ်ဆေးရန် လိုအပ်သောကြောင့်ဟု အကြောင်းပြ၍ ခေါ်မှ ဖခင်ကလည်း ဆေးရုံသွားဖို့ အသာတကြည် သဘောတူခဲ့သည်။
    

    
      
    

    
      ဦးနှောက်ကို CT Scan ရိုက်ကြည့်သောအခါတွင် ဦးနှောက်သည် အရင်ကထက် အလျင်အမြန် ကျုံ့လာနေကြောင်း တွေ့ကြရသည်။ ထို့ကြောင့်လည်း သူငယ်ပြန်သော လက္ခဏာများ မကြာခဏ ဆိုသလို ဖြစ်ပေါ်လာနေခြင်း ဖြစ်သည်။
    

    
      
    

    
      ဆေးရုံမှ ပြန်ရောက်သောအခါ မာဆာအေသည် သူ့သားအား နေရေးထိုင်ရေး အဆင်မပြေမှုများကို ညည်းတွားနေသည်။ မည်သို့ မည်ပုံ ဖြေရှင်းရမည် ဟုလည်း အာကီအိုက အဖြေမပေးတတ်။ သူလည်း တတ်နိုင်သလောက် ကူညီပါ့မည်ဟုသာ အကြမ်းဖျင်း ကတိပေးနိုင်သည်။ လက်ရှိ အခြေအနေကလည်း သိပ်ဆိုးဆိုးရွားရွားကြီးလည်း မဟုတ်သေး။ ထို့ပြင် လွယ်လွယ်နှင့် တာဝန်မခံခဲ့ရန်လည်း သူ့မိန်းမကို ကတိပေးထားခဲ့သည် မဟုတ်ပါလား။
    

    
      
    

    
      သူ့ဖခင်၏ အခြေအနေမှာ တစ်နေ့ထက်တစ်နေ့ ပို၍ ပို၍သာ ဆိုးရွားလာခဲ့သည်။ နောက်ဆုံး အခြေအနေကို သူ့ထံ ဖုန်းဆက်ပြောခဲ့သူမှာ သူ့နှမ ဟာရုမိ။
    

    
      
    

    
      “အစ်ကို၊ အဖေကို သွားကြည့်ပါဦးလား။ အစ်ကိုမြင်ရင် လန့်တောင် သွားဦးမယ်”
    

    
      
    

    
      သူ့နှမ၏ စကားကြောင့် သူ့စိတ်ထဲ ထင့်သွားခဲ့သည်။
    

    
      
    

    
      “လန့်သွားမယ်? ဘာကို လန့်ရမှာလဲ”
    

    
      
    

    
      “အဖေ့ဆီ သွားသာ ကြည့်လိုက်စမ်းပါ” ဟာရုမိသည် ထိုမျှသာ ပြော၍ ဖုန်းချသွားသည်။
    

    
      
    

    
      ရက်အနည်းငယ် ကြာသောအခါ အာကီအိုသည် သူ့ မိဘအိမ်သို့ နောက်တစ်ခေါက် ရောက်ခဲ့ပြန်သည်။ ထိုအခါကျမှ သူ့နှမပြောသော စကားတို့၏ အဓိပ္ပာယ်ကို ကောင်းကောင်း သဘောပေါက်သွားတော့သည်။ သူ့အဖေမှာ ယခုအခါ လူရုပ်မပေါ်တော့။ ပိန်လှီသေးကွေးသော ခန္ဓာကိုယ်အပြင် မျက်လုံးများကလည်း ဟောက်ပက်ဝင်လျက်။ အထူးခြားဆုံးမှာ အာကီအိုကို မြင်သည်နှင့် ထွက်ပြေးနေခြင်း ဖြစ်သည်။
    

    
      
    

    
      “အဖေ၊ ဘယ်လို ဖြစ်တာလဲ။ ဘာဖြစ်လို့ ရှောင်ပြေးနေရတာလဲ” အာကီအိုသည် အရေခွံများ တွန့်လိပ်နေပြီဖြစ်သော သူ့ဖခင်၏ လက်မောင်းလေးကို ဖမ်းဆုပ်၍ မေးလိုက်သည်။
    

    
      
    

    
      သူ့ဖခင်မှာ ကလေးတစ်ယောက်လို ကြုံးအော်လိုက်ပြီး အတင်း ရုန်းထွက်ရန် ကြိုးစားနေတော့သည်။
    

    
      
    

    
      “သူ နင့်ကို မမှတ်မိတော့ဘူး။ ကြည့်ရတာ နင့်ကို သူစိမ်းဦးလေးကြီးတစ်ယောက်လို့ မြင်နေပုံရတယ်” မာဆာအေက သူ့သားကို ရှင်းပြသည်။
    

    
      
    

    
      “အမေ့ကိုရော။ သူ မှတ်မိသေးလား”
    

    
      
    

    
      “တစ်ခါတလေတော့ မှတ်မိတယ်။ တစ်ခါတလေမှာ မမှတ်မိဘူး။ တစ်ခါတလေကျပြန်တော့ ငါ့ကို သူ့အမေလို့ ထင်နေတတ်တာ။ ….. ဟိုရှေ့တစ်ခေါက်ကဆိုရင် နင့်နှမကို သူ့မိန်းမလို့ ထင်နေသေးတာ”
    

    
      
    

    
      သူတို့ ယခုလို စကားပြောနေကြစဉ် အဘိုးကြီးသည် အပြင်ဘက် မြက်ခင်းပြင်တွင် ထိုင်လျက် ကောင်းကင်ကြီးအား မော့ကြည့်နေသည်။ သူတို့ ဘာပြောနေကြသည်ကို လုံးဝ စိတ်မဝင်စားသည့်နှယ်။ အဘိုးကြီး၏ လက်ချောင်းများ နီရဲနေကြသည်ကို အာကီအို သတိထားမိသွားသည်။ အကြောင်းအရင်းကို မေးကြည့်သောအခါ မာဆာအေထံမှ အဖြေကို ထိုသို့ ကြားရ၏။
    

    
      
    

    
      “သူက အလှပြင်တမ်း ကစားနေတာ”
    

    
      
    

    
      “အလှပြင်တမ်း?”
    

    
      
    

    
      “ပြောရရင်တော့ဟာ၊ အမေရဲ့ အလှကုန်ပစ္စည်းတွေကို ယူဆော့တာပေါ့။ သူ့လက်မှာ ပေနေတာတွေက အမေရဲ့ နှုတ်ခမ်းနီဘူးကို ယူဆော့ထားလို့လေ။ ကလေးလေးလိုပါပဲ”
    

    
      
    

    
      အဘိုးကြီးသည် တစ်ခါတလေတော့ ကလေးလေးတစ်ယောက်လို ဆော့လိုက်၊ တစ်ခါတလေတော့ လူကြီးတစ်ယောက်လို ဖြစ်လိုက်နှင့် မူမမှန်ချင်။ အသေချာဆုံးမှာ တစ်နေ့တခြား မှတ်ဉာဏ်များ ပျက်ယွင်းလာခြင်း ဖြစ်သည်။ သူဘာတွေ လုပ်ခဲ့သည်ကိုပင် သူ့ကိုယ်သူ လုံးဝ မမှတ်မိတော့။
    

    
      
    

    
      ထိုသို့သော လူတစ်ယောက်နှင့် တစ်နေကုန် အတူတကွ နေထိုင်ရသည်မှာ မည်မျှ ပင်ပန်းခက်ခဲမည် ဖြစ်ကြောင်းကို အာကီအိုအနေဖြင့် မတွေးတတ်။ သို့သော် သေချာသည်မှာ သူ၏ မိခင် မာဆာအေမှာ ယခုအခါ အတော်ပင် ပင်ပန်းနေလေပြီ။
    

    
      
    

    
      “ဒီကိစ္စက ‘ပင်ပန်းတယ်’ တစ်လုံးတည်းနဲ့ ရှင်းပြလို့ ရတဲ့ ကိစ္စမျိုး မဟုတ်ဘူး” ဟာရုမိနှင့်သူ၊ နှစ်ဦးတည်း ဆုံဖြစ်သောအခါ ဟာရုမိက သူ့အား မျက်နှာထား တင်းတင်းဖြင့် ပြောခဲ့သည်။ “ရှေ့တစ်ခေါက် ကျွန်မ သူတို့ကို သွားတွေ့တုန်းက အဖေ ဂျီကျနေတာများ အစ်ကို့ကို မြင်စေချင်တယ်။ အမေ့ကို ပြဿနာ ရှာနေတာလေ။ အခန်းတစ်ခန်းလုံးလည်း ရှုပ်ပွလို့။ မီးဖိုခန်းထဲက ပစ္စည်းတွေလည်း အကုန်လုံး မွှေနှောက်ထားလိုက်တာ ကြမ်းပြင်ပေါ်မှာ ပြန့်ကျဲနေတာပဲ။ အဖေက ပြောတယ်။ သူသိမ်းထားတဲ့ လက်ပတ်နာရီ ရှာမတွေ့တော့ဘူးတဲ့။ အမေ ခိုးထားတာပဲ ဖြစ်မယ်တဲ့။ အမေ့ကို အဲဒီလို ပြဿနာ ရှာနေတာ”
    

    
      
    

    
      “လက်ပတ်နာရီ?”
    

    
      
    

    
      “ပျက်သွားတာ ကြာပေါ့ အစ်ကိုရာ။ အဖေကိုယ်တိုင်ပဲ လွှင့်ပစ်ခဲ့တာလေ။ အဲဒီလို ရှင်းပြတော့လည်း သူက နားမထောင်ဘူး။ အဲဒီ လက်ပတ်နာရီ မရှိရင် သူ ဘယ်လိုလုပ်ပြီး အပြင်ထွက်ရပါ့မလဲ ဆိုပြီး အမေ့ကို ဂျီကျနေတော့တာ”
    

    
      
    

    
      “အပြင်သွားမလို့?”
    

    
      
    

    
      “ကျောင်းသွားမလို့လို့ ပြောတာပဲ။ ကျွန်မလည်း နားမလည်ဘူး။ အဲဒီလို အခြေအနေမျိုးမှာ သူ့ကို သွားပြီး အတင်းအကျပ် လုပ်နေလို့ မရဘူးလေ။ သူ့ကို နာရီ ကူရှာပေးပါ့မယ်လို့ ချော့မော့ ပြောလိုက်မှ ငြိမ်ကျသွားတယ်။ ကျောင်းကို မနက်ဖြန်မှ သွားကြတာပေါ့ လို့လည်း ချော့ထားရသေးတယ်”
    

    
      
    

    
      အာကီအိုသည် အတွေးများနှင့် ချာချာလည်လျက်။ ထိုကဲ့သို့သော အနေအထားမျိုး၊ အဖြစ်မျိုးကို သူ့ဖခင်ထံတွင် တွေ့ကြုံလာရလိမ့်မည်ဟု ယခုထိ မယုံချင်သေး။
    

    
      
    

    
      သူတို့၏ စကားများက နောက်နောင် မည်သို့ ဆက်လုပ်ကြမည့် အကြောင်းဘက်သို့ ရောက်လာသည်။ ဟာရုမိသည် သူ၏ ယောက္ခမများနှင့် အတူ နေနေသည်။ သို့သော် အားလျှင် အားသလို သူ့မိခင်ထံသို့ သွား၍ ကူညီပေးတတ်သည်။
    

    
      
    

    
      “နင်တစ်ယောက်တည်း ဒါတွေ ဝိုင်းကူလုပ်ပေးနေရတာ ငါ စိတ်မကောင်းပါဘူး”
    

    
      
    

    
      “ဒါပေမယ့် အစ်ကို့ဘက်ကလည်း အဆင်မပြေဘူး မဟုတ်လား”
    

    
      
    

    
      ယာအေကိုထံမှ ဘာအကူအညီမျှ ရမည် မဟုတ်သည်ကို သဘောပေါက်ကြောင်း အသိပေးလိုက်ခြင်း ဖြစ်သည်။ အမှန် ဖြစ်နေသောကြောင့် အာကီအိုဘက်ကလည်း ဘာမျှ ပြောစရာ မရှိ။ 
    

    
      
    

    
      သူ့အဖေ၏ လက်ရှိဖြစ်ပျက်နေသော အခြေအနေအားလုံးကို ယာအေကိုအား အသေးစိတ် ရှင်းပြပြီးသောအခါတွင် သူထင်ထားသည့်အတိုင်း ယာအေကို၏ အမူအရာမှာ အေးတိအေးစက်ပင်။ သူနှင့် နည်းနည်းမျှ မသက်ဆိုင်သလို အမူအရာမျိုးဖြင့် မာဆာအေကို သနားပါသည်ဟုသာ တုန့်ပြန်လေသည်။ အာကီအိုသည် ထိုကဲ့သို့သော ဇနီးသည်ကို အကူအညီတောင်းရန်လည်း အမှန်စင်စစ် လုံးဝ သတ္တိမရှိခဲ့ပေ။ 
    

    
      
    

    
      များမကြာမီ အာကီအိုသည် မိဘအိမ်သို့ နောက်တစ်ကြိမ် ရောက်ခဲ့ပြန်သည်။ အိမ်ဝင်းထဲသို့ စဝင်ဝင်ချင်း အနံ့ဆိုးတစ်ခုက သူ့ကို ကြိုဆိုနေလေသည်။ အိမ်သာပျက်နေသောကြောင့် အိမ်သာမှ အနံ့အသက်များ အိမ်ဝင်းထဲ လျှံကျနေသည်ဟု အစက သူ ထင်ခဲ့မိ၏။ အိမ်ခန်းထဲ ဝင်သွားသော အခါမှသာ အနံ့၏ အရင်းမူလကို သိရတော့သည်။ မာဆာအေသည် 
      သူ့ယောက်ျား၏
       လက်များအား သန့်စင်ပေးနေသည်။ သူ့ဖခင်သည် ကလေးတစ်ယောက်ကဲ့သို့ မျက်လုံးများက ကြမ်းပြင်ကို စိုက်ကြည့်ကာ ငူငူကြီး ထိုင်နေသည်။
    

    
      
    

    
      အဖြစ်မှန် သိနိုင်ရန် မိခင်ကို မေးကြည့်ရသည်။ သူ့ဖခင်သည် သူ၏ သေးခံအဝတ် ဒိုင်ပါထဲမှ မစင်များကို နှိုက်ယူ၍ ကလေးတစ်ယောက်ကဲ့သို့ ဆော့နေခဲ့ခြင်းကြောင့် ဖြစ်သည်။ မာဆာအေသည် တည်ငြိမ်အေးဆေးစွာပင် သူ့ယောက်ျားကို သုတ်သင် သန့်စင်ပေးနေသည်။ ဤသည်ကို ကြည့်ခြင်းအားဖြင့် ဤသို့ သန့်ရှင်းရေး ပြုလုပ်ပေးနေရခြင်းသည် သူ့အတွက် နိစ္စဓူဝ အလုပ်တစ်ခုကို လုပ်ကိုင်နေရသည့်နှယ်။ 
    

    
      
    

    
      မိခင်၏ စိတ်ပျက်ညှိုးရော်နေသော မျက်နှာထားမှာ သိသာနေသည်။ ယခင်က ပြည့်ဖောင်းနေခဲ့ဖူးသော သူ၏ မျက်နှာပြင်မှာလည်း ယခုအခါ နက်ရှိုင်းသော 
      အရေးအကြောင်းများ၊
       လျော့ရဲနေသော အရေပြားများနှင့် ညိုမဲသော မျက်တွင်းချိုင့်ခွက် များဖြင့်သာ ပြည့်နှက်နေတော့သည်။
    

    
      
    

    
      အာကီအိုသည် သူ့ဖခင်အား လူအိုရုံသို့ ပို့ထားရန် အကြံပြု၏။ ကုန်ကျမည့် စရိတ်ကို သူကပင် ကျခံပါမည်ဟု ပြောဆိုခဲ့သည်။ ထိုစဉ် အနီးတွင် ထိုင်နေသော ဟာရုမိက လှောင်ပြုံးပြုံး၍
    

    
      
    

    
      “အစ်ကိုက ဘာမှ မသိဘဲကိုး။ ကျွန်မတို့ အဲဒီအကြံကို အစောကြီးကတည်းက ရခဲ့ပြီးသား။ လူအိုရုံတွေဆီလည်း ဆက်သွယ်မေးမြန်းခဲ့ပြီးပြီ။ အလကားပါပဲ။ ဘယ်အဖွဲ့ကမှ အဖေ့ကို လက်မခံချင်ကြဘူး။ ဒါကြောင့်လည်း အမေက အဖေ့ကို အခုချိန်ထိ မဖြစ်မနေ စောင့်ရှောက်နေရတာပေါ့” 
    

    
      
    

    
      “သူတို့က ဘာဖြစ်လို့ လက်မခံရတာလဲ”
    

    
      
    

    
      “အဖေက အခုချိန်ထိ အားကောင်းမောင်းသန် ရှိတုန်းလေ။ ကလေးဆိုးကြီးလိုပဲ။ ဆူဆူပူပူ လုပ်တတ်တဲ့အပြင် တစ်ခါတလေ အနားမှာ ရှိတဲ့ ပစ္စည်းတွေကို ဟိုလွှင့်ပစ် ဒီလွှင့်ပစ်နဲ့။ တကယ့် ကလေးတစ်ယောက်လို ဆိုလည်း တစ်နေကုန် အိပ်နေရင် တော်သေးရဲ့။ ညဉ့်နက်သန်းခေါင်တောင် ထပြီး ပြဿနာ ရှာချင် ရှာနေတော့တာ။ ဒီလို လူအိုတစ်ယောက်ကို လက်ခံလိုက်ရင် သူ့အတွက် ၂၄ နာရီပတ်လုံး စောင့်ကြည့်ဖို့ လူပိုတစ်ယောက်က ထားပေးရဦးမှာ။ ပြီးတော့ တခြားလူကြီးတွေကိုလည်း အနှောင့်အယှက် ဖြစ်မှာ သေချာတယ်။ ဒီတော့ လူအိုရုံတွေက လက်မခံကြတာ ဘာဆန်းသေးလို့လဲ”
    

    
      
    

    
      “ဒီလောက်မှ လက်မခံချင်ရင် လူအိုရုံက ဘာလုပ်ဖို့ ထားထားတာလဲ”
    

    
      
    

    
      “ကျွန်မကို လာမေးလို့ ဘာအသုံးကျမှာလဲ။ ဘာပဲဖြစ်ဖြစ် အခုချိန်ထိ သူ့ကို လက်ခံနိုင်မယ့် လူအိုရုံ ရှိမရှိ စုံစမ်းနေသေးတယ်။ အခုဟာက စောင့်ရှောက်ရေး ဂေဟာတွေကတောင် လက်မခံချင်ကြဘူး”
    

    
      
    

    
      “စောင့်ရှောက်ရေးဂေဟာ?”
    

    
      
    

    
      ‘ဒါလေးတောင် မသိပါလား’ ဟူသော အကြည့်မျိုးဖြင့် ဟာရုမိသည် သူ့အစ်ကိုအား တစ်ချက် မော့ကြည့်လိုက်သည်။
    

    
      
    

    
      “နေ့ခင်းဘက်မှာပဲ လူအိုတွေကို စောင့်ရှောက်ပေးတဲ့ ဂေဟာတွေပေါ့။ သူတို့ရဲ့ ဝန်ထမ်းတွေက အဖေ့ကို ရေချိုးပေးမလို့ ပြင်ဆင်နေကြတုန်း အဖေက ဒေါပွပြီး ရမ်းတော့တာပဲ။ တခြား လူအိုတွေရဲ့ ထိုင်ခုံတွေကို ကန်ကျောက်ပစ်တယ်လေ။ တော်သေးတာပေါ့။ တခြားလူကြီးတွေ မထိခိုက်ကြလို့”
    

    
      
    

    
      ထိုသို့ ကြမ်းရမ်းနေသော သူ့အဖေ၏ ပုံပန်းသဏ္ဌာန်သည် အာကီအို၏ စိတ်ကူးအာရုံထဲ ပုံပေါ်လာသောကြောင့် သူ အတော်လေး စိတ်ရှုပ်သွားသည်။
    

    
      
    

    
      “အခုချိန်မှာ သူ့ကို ပို့လို့ရတဲ့ နေရာတစ်နေရာတော့ ရှိသေးတယ်။ ဆေးရုံကိုပဲ။ ရိုးရိုးဆေးရုံတော့ မဟုတ်ဘူး။ 
      စိတ်ကျန်းမာရေး
      ဆေးရုံမှ ရမယ်”
    

    
      
    

    
      “
      စိတ်
      ကျန်းမာရေးဆေးရုံ
       ?”
    

    
      
    

    
      “အစ်ကို မသိဘူး မဟုတ်လား။ အခုဆိုရင် တစ်ပတ်ကို နှစ်ကြိမ် အဲဒီမှာ သွားပြနေရတယ်။ ဆရာဝန်ရဲ့ ဆေးက တည့်လို့ထင်တယ်။ အခုဆိုရင် အရင်ကလောက် မသောင်းကျန်းတော့ဘူး။ အဲဒီ ဆေးရုံကတော့ အဖေ့ကို လက်ခံနိုင်လောက်တယ်”
    

    
      
    

    
      ဤအကြောင်းကို သူ ပထမဆုံးအကြိမ် ကြားဖူးခြင်း ဖြစ်သည်။ သူ တကယ်ကို သူစိမ်းပြင်ပြင် ဖြစ်နေပါပြီကော။ မိမိ၏ ဖခင် ဘာတွေဖြစ်လို့၊ ဘယ်လိုနေရသည်၊ ဘယ်ဆရာဝန်နှင့် ကုသနေရသည်ကိုပင် သူတစ်ခုမျှ ဂဃနဏ မသိ။ သူ့မိခင်နှင့် နှမတို့ကလည်း သူ့ကို သူစိမ်းတစ်ယောက်အဖြစ်သာ သတ်မှတ်ထားခဲ့ကြပြီ။ အားကိုးလို့ မရ။
    

    
      
    

    
      “ဒါဆိုလည်း အဲဒီ ဆေးရုံမှာ တက်ဖို့ စီစဉ်လိုက်လေ။ ပိုက်ဆံကို ငါ ……”
    

    
      
    

    
      ဟာရုမိသည် ချက်ချင်းပင် ခေါင်းခါလိုက်သည်။
    

    
      
    

    
      “ကာလတိုလောက် နေတာ ကိစ္စမရှိဘူး။ လချီပြီးတော့ နေလို့ မရဘူး”
    

    
      
    

    
      “ဘာဖြစ်လို့လဲ”
    

    
      
    

    
      “ဆေးရုံရဲ့ စည်းကမ်းအရ အိမ်မှာ မပြုစုနိုင်တဲ့ လူနာကိုပဲ ကာလရှည် ဆေးရုံတက်ခွင့် ပေးတာ။ အဖေရဲ့ လက်ရှိ အခြေအနေက အိမ်မှာ စောင့်ရှောက်နေလို့ ရနေသေးတယ်။ အခု တကယ်လည်း အမေက စောင့်ရှောက်နေတာပဲလေ။ တခြားဆေးရုံတွေလည်း ထပ် စုံစမ်းကြည့်ပါဦးမယ်”
    

    
      
    

    
      “ထားလိုက်ပါတော့” မာဆာအေက ကြားဖြတ် ဝင်ပြော၏။ “နေရာတကာက ငြင်းတာကို ခံနေရတော့ အမေလည်း စိတ်ကုန်နေပြီ။ ဆက်မမေးချင်တော့ဘူး။ ဒီအိမ်ကြီး သာတောင့်သာယာ ဖြစ်ဖို့အတွက် နင်တို့အဖေက တစ်သက်လုံး ကုန်းရုန်း ကြိုးစားခဲ့ရတာ။ အမေ သူ့ကို ဒီအိမ်ထဲမှာပဲ ပြုစုစောင့်ရှောက်ချင်တယ်”
    

    
      
    

    
      “ဒါပေမယ့် ဒီလိုသာ ဆက်သွားရင် အမေရဲ့ ခန္ဓာကိုယ်ကလည်း ခံနိုင်မှာ မဟုတ်တော့ဘူး”
    

    
      
    

    
      “အစ်ကိုသာ အဲဒီလို စိုးရိမ်မိတာ အမှန်ဆိုရင် အမေ့ကို ကူဖို့ တစ်ခုခု စီစဉ်ဦး” ဟာရုမိသည် သူ့အစ်ကိုကို စိုက်ကြည့်ပြီး ပြောလိုက်သည်။ “ဒါပေမယ့် အစ်ကို ဘာမှ မတတ်နိုင်ဘူး မဟုတ်လား”
    

    
      
    

    
      “ငါ့မိတ်ဆွေတွေဆီ စုံစမ်းကြည့်ပါဦးမယ်။ သူတို့ အဆက်အသွယ်နဲ့ အဖေ့ကို လက်ခံမယ့် လူအိုရုံ ရှိလိုရှိငြားပေါ့”
    

    
      
    

    
      ဟာရုမိသည် သက်ပြင်းချကာ သူမေးလို့ရသမျှ အကုန်လုံးကို မေးပြီးပြီ ဖြစ်ကြောင်း ပြန်ပြော၏။
    

    
      
    

    
      သူ့အမေအတွက် ကူညီပေးချင်စိတ် ရှိသော်လည်း သူ ဘာမျှ မလုပ်တတ်။ ဤကဲ့သို့ပင် အချိန်များ တစ်ရက်ပြီးတစ်ရက် ကုန်လွန်လာခဲ့သည်။ မာဆာအေရော ဟာရုမိပါ သူ့ထံတွင် သူ့အဖေအကြောင်း မြည်တမ်းနေခြင်း မရှိကြတော့။ သူ့ကို လုံးဝ မမျှော်လင့်တော့တာလည်း ဖြစ်မည်။ ထိုသို့ မဆက်သွယ်ကြတော့သည်ကိုလည်း 
      သူကတော့
       အရေးမကြီးသလိုသာ သဘောထားလိုက်သည်။ သူနှင့် မဆိုင်သလို ဘာမျှလည်း မမေးမမြန်းတော့။ အလုပ်မှာသာ အချိန်များများ ဖြုန်းနေတော့သည်။ အရာအားလုံးထက် သူ့အလုပ်ကသာ ပိုပြီး အရေးကြီးနေသလို။ မိမိကိုယ်ကိုယ် အပြစ်မတင်နိုင်ရန် အလုပ်ကို အကြောင်းပြနေခဲ့သည်။ သူ့မိဘများကိုလည်း ဆက်သွယ်မေးမြန်းခြင်း မပြုတော့။
    

    
      
    

    
      ထိုကဲ့သို့ ပုန်းရှောင်နေရင်း လအနည်းငယ် ကြာသောအခါ သူ့ဖခင်သည် ကုတင်ပေါ်မှ လုံးဝ မထနိုင်တော့ကြောင်း သူ့နှမထံမှ သိခဲ့ရသည်။ လူရုပ် မပေါ်တော့သည့်အပြင် စကားကိုပင် ပီသအောင် မပြောနိုင်တော့ပြီ။
    

    
      
    

    
      “ကြည့်ရတာ အဖေလည်း သိပ်ခံတော့မယ် မထင်ဘူး။ နောက်ဆုံးအနေနဲ့တော့ သွားကြည့်ဖို့ကောင်းတယ်” ဟာရုမိက အေးတိအေးစက် လေသံဖြင့် ပြောသည်။
    

    
      
    

    
      မိဘအိမ်သို့ အာကီအို ရောက်သွားသောအခါ ခုတင်ပေါ်တွင် လဲလျောင်းနေသော သူ့ဖခင်ကို မြင်ရသည်။ တစ်နေကုန်လုံး လဲလျောင်းလျက် သတိမရှိတော့သော လူတစ်ယောက်ကဲ့သို့။ မာဆာအေက သေးခံအဝတ်ကို လဲပေးသည့်အခါတွင်မှ သူ့မျက်လုံးများ ပွင့်လာကြသည်။ ထိုသို့ မျက်လုံးဖွင့်ကြည့်သည်မှာလည်း တစ်ခုခုကို မှတ်မိသောကြောင့် မဟုတ်။ သူ၏ အကြည့်များက အဝေးတစ်နေရာသို့သာ။
    

    
      
    

    
      အာကီအိုသည် သူ့မိခင်နှင့်အတူ ကူညီ၍ သေးခံအဝတ်ကို လဲပေးခဲ့သည်။ ထိုအခါကျမှ လုံးဝ မလှုပ်ရှားနိုင်သော လူတစ်ယောက်သည် ခုတင်ပေါ်တွင် မည်မျှ လေးလံကြောင်း ကိုယ်တွေ့ နားလည်လိုက်ရသည်။ အမေအိုတစ်ယောက်တည်း 
      နေ့စဉ်နှင့်အမျှ
       ထိုကဲ့သို့ လေးလံသော ခန္ဓာကိုယ်အောက်ပိုင်းကို မချီ၍ သေးခံဒိုင်ပါ လဲပေးနေရသည်မှာ မည်မျှ ပင်ပန်းနိုင်ကြောင်း ကိုယ်ချင်းစာမိတော့သည်။
    

    
      
    

    
      “အမေ၊ ဒီလိုပဲ နေ့တိုင်း လုပ်ပေးနေရတာလား” သူက စိတ်မသက်မသာဖြင့် မေးသည်။
    

    
      
    

    
      “အင်း အမေပဲ လုပ်ရတာပေါ့။ ဒါပေမယ့် သူအခုလို ခုတင်ပေါ်မှာ မလှုပ်မယှက် နေနေတော့ အရင်ကထက် သက်သာရာ ရတာပေါ့။ အရင်လို ပြဿနာ မရှာနိုင်တော့ဘူးလေ” အရှေ့တစ်ခေါက်ကထက် ပိုမို ချောင်ကျသွားသော မျက်နှာမှ မချိပြုံးပြုံးလျက် မာဆာအေက ပြန်ဖြေသည်။
    

    
      
    

    
      ကျောက်ရုပ်တစ်ရုပ်ကဲ့သို့ ခုတင်ပေါ်တွင် လဲလျောင်းနေသော သူ့ဖခင်ကို ကြည့်ပြီး ခပ်မြန်မြန် သေသွားသည်ကမှ ပို၍ ကောင်းဦးမည်ဟု ပထမဆုံးအကြိမ် တွေးလိုက်မိသည်။ ထိုသို့ ဖွင့်ပြောရန် မသင့်သော သူ၏ ဆန္ဒသည် နောက်နှစ်ဝက်အကြာတွင် ဖြစ်မြောက်လာတော့သည်။ ထုံးစံအတိုင်း ထိုသတင်းကို သူ့ထံ ဆောင်ယူလာသူမှာ ဟာရုမိပင် ဖြစ်သည်။
    

    
      
    

    
      အာကီအိုတို့ မိသားစု သုံးယောက်သည် မိဘအိမ်သို့ အပြေးရောက်သွားခဲ့သည်။ နာအိုမီအတွက်တော့ အရာရာသည် အထူးအဆန်းများလို သူစိမ်းဆန်ဆန် ဖြစ်နေသည်။ နို့စို့အရွယ်လောက်ကသာ ရောက်ခဲ့ဖူးသော ထိုအိမ်ကို သူ့အနေဖြင့် မည်သို့မျှ မှတ်မိစရာ အကြောင်းမရှိပေ။ အဘိုးအရင်း၏ ရုပ်ပုံသည်ပင် သူ့ မှတ်ဉာဏ်ထဲတွင် မရှိ။ လုံးလုံးပင် မမှတ်မိတော့။ ထို့ကြောင့် ထိုအဘိုး ကွယ်လွန်သွားပြီ ဖြစ်ကြောင်း သိရသောအခါ၊ မြင်ရသောအခါတွင်လည်း သူ့အတွက် ဝမ်းနည်းစရာ မမြင်။ စိတ်မကောင်းပင် ဖြစ်စရာ မလိုခဲ့။
    

    
      
    

    
      အဘိုးအိုသည် ညအချိန်တွင် သူ၏ နောက်ဆုံး ထွက်သက်ကို မှုတ်ထုတ်သွားသည်ဟု ဆိုသည်။ ထို့ကြောင့် သူ ဒီလောကမှ ထွက်ခွာသွားကြောင်းကို သူ၏ မယားကပင် 
      သတိမထားမိခဲ့ချေ။
       ဟုတ်သည်လေ။ တစ်ခန်းတည်း အတူတူ ရှိနေသည်ပဲ ထားဦး။ အဘိုးအိုကို စောင့်ကြည့်နေသူကပင် သူ့အား အိပ်နေသည်ဟုသာ ထင်စရာ အကြောင်းရှိ၏။
    

    
      
    

    
      မိမိတွင် အပြစ်ရှိသည်ဟု အနည်းငယ်မျှ မခံစားရသော မရီးဖြစ်သူအား လုံးဝ မကျေမနပ် ဖြစ်နေသူမှာ ဟာရုမိ။ ယာအေကိုအနေဖြင့် ယောက္ခမကြီး နာမကျန်းဖြစ်စဉ် ကာလတစ်လျှောက်လုံး မပြုစု မစောင့်ရှောက်ခဲ့မိသည့်အတွက် အနည်းဆုံးတော့ တောင်းပန်စကား ပြောကြားလိမ့်မည်ဟု သူ ထင်ထားခဲ့သည်။ နောက်ဆုံး စိတ်ထဲ မပါတောင် ဟန်ဆောင်ပန်ဆောင်ဖြင့် တောင်းပန်သင့်သည်ဟု ဟာရုမိက သူ့အစ်ကိုအား ပြောခဲ့သည်။
    

    
      
    

    
      “အဖေ သေမှပဲ ပေါ်တော်မူတော့တယ်။ အတော် ရယ်စရာ ကောင်းတာပဲ။ ကျွန်မတို့အိမ်ကို ဒီလောက် အမြင်ကပ်နေရင် အခုလည်း 
      လာမနေ
      ပ
      ါနဲ့တော့လား
      ”
    

    
      
    

    
      အာကီအိုသည် အားနာသော မျက်လုံးများဖြင့် “ငါသူ့ကို ပြောလိုက်ပါမယ်” ဟု 
      တိုး
      လျှို
      းတောင်းပန်၏။
    

    
      
    

    
      “နေပါစေ။ သွားပြောမနေပါနဲ့။ အစ်ကိုကလည်း ကျွန်မရှေ့မှာမို့ ပြီးပြီးရော ပြောတာပဲ နေမှာပါ”
    

    
      
    

    
      သူ့နှမ၏ စကားများက သူ့ချက်ကောင်းကို ထိသွားသောကြောင့် သူ ခေါင်းငုံ့သွားခဲ့သည်။
    

    
      
    

    
      ဖခင်၏ ကွယ်လွန်ခြင်းသည် အနည်းဆုံး သူ့မိခင်အတွက်တော့ သက်သာရာတစ်ခု ဖြစ်သွားသည်ဟု သူ ယူဆသည်။ သူ့အတွက် နှစ်ရှည်လများ ဖိစီးခဲ့သော ဖိအားမှာလည်း 
      လျ
      ော့
      ကျသွားသည်ဟု
       သူ ခံစားရသည်။ သူ့အတွက် စိတ်ရှုပ်စရာ ကိစ္စတစ်ခု ပြီးပြတ်သွားလေပြီ။
    

    
      
    

    
      သို့သော် တည်ငြိမ်အေးဆေးသော အချိန်တို့သည် ကြာကြာ မခံလိုက်။ သူ့ဖခင် ဆုံးပြီး သုံးနှစ်လောက်အကြာတွင် မာဆာအေ ဆေးရုံတက်ခဲ့ရသည်။ တံမြက်စည်းလှည်းရင်း ချော်လဲရာမှ ခြေချင်းဝတ်အရိုး ကျိုးသွားခဲ့ခြင်း ဖြစ်သည်။
    

    
      
    

    
      သူ၏
       အသက်အရွယ်ကလည်း ကြီးရင့်နေပြီ။ အရိုးများကလည်း အနည်းငယ် ပွနေပြီ ဖြစ်သောကြောင့် ခွဲစိတ်ကုသပြီးလျှင်လည်း အရင်ကကဲ့သို့ ပုံမှန်အနေအထား သွားလာ လှုပ်ရှားနိုင်ကြတော့မည် မဟုတ်ပေ။ ဘယ်သွားသွား တုတ်ကောက် ဆောင်ရတော့မည်။ လှေကားများပေါ်သို့လည်း တက်နိုင်တော့မည် မဟုတ်ချေ။
    

    
      
    

    
      ထိုကဲ့သို့သော အခြေအနေမျိုးနှင့် ကြုံတွေ့နေရသော မိခင်ကို တစ်ယောက်တည်း ပစ်ထားရန် မည်သို့မျှ မဖြစ်နိုင်တော့ပြီ။ ထို့ကြောင့် မိခင်ကို သူတို့နှင့်အတူ ခေါ်ထားရန် အာကီအို ဆုံးဖြတ်လိုက်သည်။ ထိုကိစ္စကို ယာအေကိုက မည်သို့မျှ ကြည်ဖြူနိုင်စရာ အကြောင်းမရှိ။
    

    
      
    

    
      “ကျွန်မကို ဒုက္ခမပေးပါဘူးလို့ ရှင် တစ်ခါက ကတိပေးခဲ့ဖူးတယ်နော်”
    

    
      
    

    
      “အတူတူ နေရုံပဲဟာ။ ဘာဒုက္ခပေးနိုင်မှာမို့လဲ”
    

    
      
    

    
      “ကျွန်မက ဘယ်လိုလုပ်ပြီး ယုံရမှာလဲ”
    

    
      
    

    
      “အမေက ခြေထောက်ပဲ မကောင်းတာလေ။ ကျန်တာ အကုန်လုံး သူ့ဘာသာသူ စောင့်ရှောက်နိုင်နေသေးတာပဲ။ နောက်ဆုံး သူနဲ့ ငါတို့ 
      တစ်
      အိုး
      စီ
       ခွဲစားလည်း ရတာပဲ။ ဒီလို ခြေထောက်မသန်တဲ့ အမေကို တစ်ယောက်တည်း ပစ်ထားရင် လူတွေက ငါ့ကို ဘယ်လို ပြောကြတော့မလဲ။ နင်ပဲ စဉ်းစားကြည့်”
    

    
      
    

    
      နာရီများစွာ ချော့မော့စည်းရုံးပြီး အဆုံးတွင် ယာအေကိုထံမှ သဘောတူညီမှု ရခဲ့တော့သည်။ အမယ်အိုကို စာနာထောက်ထား လာ၍တော့ မဟုတ်။ မိခင်၏ ခြံဝင်းထဲသို့ သူတို့အားလုံး ပြောင်းနေကြကာ ထိုခြံဝင်းကို မောင်ပိုင်စီးနိုင်တော့မည်ဟု သဘောပေါက်လိုက်သောကြောင့် ဖြစ်သည်။ နိုင်ငံ၏ စီးပွားရေးကလည်း အခြေအနေ မကောင်း။ လင်တော်မောင်၏ လစာကလည်း မတက်ဘဲ တန့်နေသည်မှာ နှစ်ပေါင်းများစွာ ကြာခဲ့လေပြီ။ ထို့ကြောင့် ကိုယ်ပိုင် အိမ်ဝင်းခြံဝင်းဖြင့် နေလိုသော ယာအေကို၏ အိပ်မက်များမှာ သူ့လင်သား၏ လုပ်စာဖြင့်တော့ အကောင်အထည်ပေါ်ဖို့ လမ်းမမြင်နိုင်ပြီ။
    

    
      
    

    
      “အတူနေတယ်ပဲထား
      ၊
       
      ကျွန်မကတော့
       အရင်ကအတိုင်း နေတတ်သလို နေမှာပဲ။ ဘာမှ ပြောင်းလဲပေးစရာ အကြောင်းမရှိဘူးနော်” ထိုသို့သော တောင်းဆိုချက်ဖြင့် ယောက္ခမဖြစ်သူ မာဆာအေနှင့် အတူနေရန် သဘောတူခဲ့သည်။
    

    
      
    

    
      လွန်ခဲ့သော သုံးနှစ်က သူတို့အားလုံး မိခင်အိမ်သို့ ပြောင်းလာခဲ့ကြခြင်း ဖြစ်သည်။ ထိုအိမ်သို့ မပြောင်းခင် အခန်းတွင်း ပြင်ဆင်မှုတချို့ ပြုလုပ်ခဲ့ကြသေးသည်။ အိမ်တွင်း အပြင်အဆင်များအားလုံး အသစ်ကဲ့သို့ ဖြစ်အောင် ပြောင်းလဲပစ်ခဲ့ပြီးနောက် ယာအေကိုက ကျေနပ်နေသော လေသံဖြင့် “အိမ်ကြီးကြီးနဲ့ နေရတာ တယ် ကောင်းတာပဲ” ဟု ရေရွတ်ခဲ့၏။ လုံးဝ ထင်မှတ်မထားသော အချက်မှာ ယောက္ခမဖြစ်သူ မာဆာအေကို တရိုတသေဖြင့် “အမေ လိုတာရှိရင် ပြောနော်” ဟု ဆိုလိုက်သေးသည်။
    

    
      
    

    
      တောင်ဝှေးတစ်ချောင်းကို လက်ဖြင့် ထောက်ထားလျက် မာဆာအေကလည်း အပြုံးများနှင့် ကျေနပ်နေလေသည်။ ချွေးမအား အိမ်ခြံဝင်းအနှံ့ လိုက်ပြပြီး လုပ်ဖွယ်ဆောင်တာတို့ကို အသားကျအောင် လိုက်လံရှင်းပြနေလေသည်။ ထိုသို့ လိုက်လံရှင်းပြနေစဉ် သူ၏ လက်သုံးတောင်ဝှေးမှ ခြူသံတို့သည် တချွင်ချွင် မြည်လျက်။
    

    
      
    

    
      ထိုမြင်ကွင်းများကို ကြည့်လျက် အကြည်နူးကြီး ကြည်နူးနေသူမှာ အာကီအို။ ထိုသို့ ယှဉ်တွဲ နေနိုင်သွားလျှင် သူ့အတွက် ရှေ့လျှောက် ပူစရာ မရှိတော့။ သူ၏ ရင်တွင်းမှ လေပူများကို ခံတွင်းမှ မှုတ်ထုတ်လိုက်မိသည်။
    

    
      
    

    
      သူ့အတွက် လောကရှိ ပြဿနာများ အားလုံး ပြေလည်သွားသည့်နှယ်။ နောက်နောင် စိတ်ပူစရာ မလိုတော့ပြီဟု သူ ယူဆလိုက်သည်။ သို့သော် …..
    

    
      
    

    
      ဘဝဇာတ်ဆရာက ဘဝကြီး တည်ငြိမ်နေသည်ကို ကြိုက်ဟန်မတူ။ ထိုနေ့မှ စကာ သူ့အတွက် စိတ်ပူပန်စရာတို့သည် အရိပ်သဖွယ် စက္ကန့်မလပ် သူ့နောက်မှ 
      တကောက်ကောက်
       လိုက်လာပြန်တော့သည်။ 
    

    


    
      
    

    
      အခန်း (၄)
    

    
      
    

    
      နောက်ရပ်မည့် မှတ်တိုင်၏ အမည်ကို အော်သံကြားလိုက်အခါတွင် အာကီအိုသည် အတိတ်အိပ်မက်ထဲမှ လန့်နိုးလာသည်။ ယခုရပ်မည့် မှတ်တိုင်တွင် သူ ဆင်းရမည်။ ထို့ကြောင့် လူများကို တိုးဝှေ့ကာ တံခါးအနားသို့ ထွက်လာခဲ့သည်။ 
    

    
      
    

    
      ဘတ်စ်ကား နောက်တစ်ဆင့် ထပ်စီးရဦးမည်။ ဘတ်စ်ကားမှတ်တိုင်မှာလည်း ကားစောင့်သည့် လူများဖြင့် ပြည့်နှက်နေသည်။ သူမျှော်သော ဘတ်စ်ကားက လာနိုင်သေးမည် မဟုတ်ကြောင်း သိသောကြောင့် လူအုပ်ကြားထဲတွင် မနေတော့ဘဲ လူရှင်းရာ လမ်းဘေးသို့ ထွက်လာခဲ့သည်။ ထိုစဉ် လမ်းဘေးတွင် ရောင်းနေသော မုန့်ဆိုင်တန်းလေးဆီမှ မုန့်နံ့များ သူ့နှာခေါင်းထဲသို့ ဝင်လာကြသည်။ သူ့အမေ ကြိုက်တတ်သော ဖက်ထုပ်ပေါင်း။
    

    
      
    

    
      “ယူဦးမလား ဦးလေး” သူစိုက်ကြည့်နေသည်ကို သတိထားမိသော အရောင်းဝန်ထမ်း မိန်းကလေးက အပြုံးဖြင့် လှမ်းမေးလိုက်သည်။
    

    
      
    

    
      သူသည် သူ၏ ဘောင်းဘီအိတ်ကပ်ထဲသို့ လက်နှိုက်လိုက်သောအခါ ပိုက်ဆံအိတ်ကို စမ်းမိသည်။ ထိုစဉ်မှာပင် သူ၏ စိတ်အာရုံထဲတွင် 
      စူ
      ပုပ်နေသော
       ယာအေကို၏ မျက်နှာက ရုတ်တရက် ထင်လာ၏။ အိမ်တွင် ဘာပြဿနာ ဖြစ်နေသည်ကို သူ မသိရသေးပေ။ အကယ်၍ သူ့အမေကြိုက်သော ဖက်ထုပ်ပေါင်းများကို ဝယ်သွားမိလျှင် အခန့်မသင့်ပါက မီးလောင်ရာ လေပင့်လိုက်သလို ဖြစ်သွားနိုင်သည် မဟုတ်ပါလား။
    

    
      
    

    
      “တော် …. တော်ပြီ။ မယူတော့ပါဘူး” စိတ်မကောင်းစွာ သူ မျက်နှာလွှဲလိုက်သည်။
    

    
      
    

    
      ထိုစဉ် အသက် ၃၀ ပတ်ချာလည်လောက် ရှိမည့် ယောက်ျားတစ်ယောက်သည် မုန့်ဆိုင်တန်းဆီသို့ ဦးတည်ပြီး ခပ်သုတ်သုတ် လျှောက်လာသည်။ 
    

    
      
    

    
      “ကျေးဇူးပြုပြီး ပန်းရောင် ဇာအင်္ကျီနဲ့ ကလေးမလေးတစ်ယောက်ကို တွေ့မိလား မသိဘူး ခင်ဗျ။ ၇ နှစ်အရွယ်လောက်ပါ”
    

    
      
    

    
      အသံကြားရာဘက်သို့ အာကီအို လှည့်ကြည့်မိသည်။ ထိုအမျိုးသားသည် ဓာတ်ပုံပြ၍ အရောင်းဝန်ထမ်းများကို မေးမြန်းနေခြင်း ဖြစ်သည်။
    

    
      
    

    
      “ဒီလောက်လောက် မြင့်တယ်ခင်ဗျ။ ဆံပင်က ကုတ်ဝဲနဲ့”
    

    
      
    

    
      အရောင်းဝန်ထမ်း မိန်းကလေးက တစ်ခဏ စဉ်းစားနေပြီး “သူက တစ်ယောက်တည်းလား”
    

    
      
    

    
      “ဟုတ်လောက်မယ်”
    

    
      
    

    
      “ဒါဆိုရင်တော့ မတွေ့မိဘူးရှင့်”
    

    
      
    

    
      ထိုအမျိုးသားမှာ စိတ်ပျက်သွားသည့်ပုံ။ ထို့နောက် တခြားဆိုင်များသို့ ကူးသွားကာ တစ်ဆိုင်ဝင် တစ်ဆိုင်ထွက် ဓာတ်ပုံပြ၍ ထိုမေးခွန်းကိုသာ ထပ်ခါထပ်ခါ မေးနေလေတော့သည်။
    

    
      
    

    
      ကလေးပျောက်နေတာပဲ ဖြစ်မည်ဟု အာကီအို တွေးလိုက်သည်။ ယခုလို ညအချိန်မတော်တွင် ၇ နှစ်သမီးတစ်ယောက် အိမ်ပြန်မရောက်သေးသောကြောင့် လူကြီးများ စိတ်ပူပြီး လိုက်လံမေးမြန်း စုံစမ်းတတ်သည်မှာ ဓမ္မတာပင်။ ထိုအမျိုးသားမှာ ဤအနီးနားဝန်းကျင်တွင် နေသောသူ ဖြစ်ရပေမည်။
    

    
      
    

    
      သူစီးမည့် ဘတ်စ်ကား ရောက်လာသောအခါ တခြားလူများနည်းတူ ကားပေါ်သို့ တိုးတက်သွားခဲ့သည်။ ဤကားသည်လည်း လူ
      များ
      နှင့် 
      ပြည့်သိပ်ကျပ်ညပ်လျက်။
       ခေါင်းပေါ်မှ တန်းကို လှမ်းကိုင်လိုက်သောအခါတွင် စောစောက အမျိုးသားကို သူ လုံးဝ မေ့ပျောက်သွားလေပြီ။
    

    
      
    

    
      ဆယ်မိနစ်သာသာ ကားစီးပြီးသောအခါ မှတ်တိုင်၌ ဆင်းရပြန်သည်။ မှတ်တိုင်မှ နောက်ထပ် ၅ မိနစ်ခန့် လမ်းလျှောက်လိုက်သောအခါ တစ်လမ်းသွား ကတ္တရာ လမ်းငယ်များနှင့် အကွက်ချ ပုံဖော်ထားသော လူနေရပ်ကွက်ထဲသို့ ရောက်ရှိလာသည်။ မြေဈေးများ ကောင်းစဉ်အခါက သူတို့အိမ်ကဲ့သို့ ၁၀၀ စတုရန်းမီတာ အကျယ်ရှိသော မြေကွက် တစ်ကွက်လျှင် ယန်းငွေ သိန်း (၁၀၀၀) အထိ ဈေးပေါက်ခဲ့ဖူးသည်။ ထိုစဉ်က အိမ်ကို ရောင်းပစ်ရန် သူ့မိဘများအား မတိုက်တွန်းခဲ့မိသည်ကို နောင်တရနေသည်။ သိန်း (၁၀၀၀) သာ ရမည် ဆိုလျှင် မိဘနှစ်ပါးကို အခပေး လူအို စောင့်ရှောက်ရေး ဂေဟာတွင် အပ်နှံထားနိုင်မည် ဖြစ်သည်။ ထို့နောက် လက်ကျန်ငွေဖြင့် ကိုယ်ပိုင် စီးပွားရေး လုပ်ငန်းတစ်ခု လုပ်ခဲ့မည် ဆိုပါက ယခုအခါတွင် မိမိတို့ အနှစ်နှစ် အလလက တောင့်တမျှော်မှန်းခဲ့ရသော ကိုယ်ပိုင်အိမ်တစ်လုံးကိုလည်း ပိုင်ဆိုင်ကောင်း ပိုင်ဆိုင်နေပေလိမ့်မည်။ ထိုသို့ဆိုလျှင် ယခု ရင်ဆိုင်နေရသော အကျပ်အတည်းများမှလည်း အလိုအလျောက် ရှောင်ဖယ်ပြီးသား ဖြစ်သွားနိုင်သည် မဟုတ်ပါလား။ ဘာမျှ ပြန်ပြင်၍ မရသော အတိတ်မှန်း သိပါလျက်နှင့်ပင် သတိရတိုင်း နောင်တရနေမိတော့သည်။
    

    
      
    

    
      အာကီအို ရောင်းထုတ်ပစ်ချင်ခဲ့သော အိမ်ရှေ့သို့ ရောက်သောအခါ တစ်ခြံလုံး မှောင်မဲနေ၏။ အိမ်ဝင်းထဲသို့ ဝင်ရန် ခြံဝင်းတံခါးအား တွန်းဖွင့်လိုက်သောအခါ သော့ခတ်ထားသည်ကို တွေ့ရသည်။ ‘ဒီနေ့ တယ် ထူးဆန်းနေပါလား’ ဟု တွေးရင်း သူ့တွင်ပါသော သော့ဖြင့် တံခါးဖွင့်လိုက်သည်။ ယခင်က ဤခြံဝင်းတံခါးကို သော့ခတ်ထားရန် ယာအေကိုကို မကြာခဏ သတိပေးခဲ့ရသည်။ ယခင်က သူပြန်ရောက်တိုင်း ခတ်ထားလေ့ မရှိခဲ့။
    

    
      
    

    
      အိမ်တွင်းမှာလည်း မှောင်မဲနေပြီး အိမ်အပြင် လမ်းမီးလည်း ပိတ်ထားသည်။ အာကီအိုက ကြည့်ရင်း နားမလည်နိုင်အောင် ဖြစ်နေသည်။ လူတစ်ယောက်မျှ မနေတော့သော အိမ်ဝင်းတစ်ဝင်းထဲသို့ 
      ဝင်သွားရသကဲ့သို့
       ခံစားနေရသည်။
    

    
      
    

    
      အိမ်ထဲဝင်ရန် ဘိနပ်ချွတ်နေစဉ် အိမ်တံခါးမကြီးမှာ ရုတ်တရက် ကျွီခနဲ ပွင့်သွား၍ သူ ထိတ်လန့်သွားသည်။ ယာအေကိုသည် ခြေသံဖွဖွဖြင့် အပြင်ထွက်လာသည်။ အိမ်နေရင်း ဝတ်သော အနက်ရောင် ပွင့်ရိုက် ခြည်အင်္ကျီလက်ပြတ်နှင့် ဘောင်းဘီရှည်ကို ဝတ်ထားသည်။ အိမ်တွင် နေနေလျှင် သူ စကတ်ဝတ်လေ့ မရှိပေ။
    

    
      
    

    
      “ပြန်လာတာ အရမ်း နောက်ကျတာပဲ” စိတ်ဆင်းရဲနေသော လေသံဖြင့် သူက မေးလိုက်သည်။
    

    
      
    

    
      “နင်နဲ့ ဖုန်းပြောပြီးပြီးချင်း ပြန်လာ …..” ယာအေကို၏ မျက်နှာကို မြင်လိုက်ရသောကြောင့် 
      ပြောနေရင်
      းတ
      န်းလန်း
       ဆက်မပြောတော့ဘဲ ရပ်တန့်သွားသည်။ သူ၏ မျက်နှာက 
      ဖြူဖ
      ပ်
      ဖြူရော်၊
       မျက်လုံးများက နီရဲလျက်။ မျက်စိအောက်နားမှ မျက်ကွင်းညိုညိုများကြောင့် နေ့ချင်းညချင်း အိုစာသွားသလို ထင်ရသည်။
    

    
      
    

    
      “ဘာဖြစ်တာလဲ”
    

    
      
    

    
      ယာအေကိုက ချက်ချင်း အဖြေမပေးသေးဘဲ သက်ပြင်းသာ ချနေသည်။ ရှုပ်ပွနေသော သူ့ခေါင်းကို 
      တ
      ဗျင်
      း
      ‌ဗျ
      င်းမြည်အောင်
       ကုတ်လိုက်ပြီး ခေါင်းကိုက်သောသူကဲ့သို့ သူ့ခေါင်းကို နှိပ်နေတော့သည်။ တစ်ခဏ ကြာသောအခါမှ ထမင်းစားခန်းဘက် လက်ညှိုးထိုးပြ၏။ “ဟိုဘက်မှာ”
    

    
      
    

    
      “ဘာ ဟိုဘက်မှာလဲ”
    

    
      
    

    
      ယာအေကိုသည် ထမင်းစားခန်း တံခါးကို ဖွင့်လိုက်သည်။ အခန်းထဲမှာလည်း 
      မှောင်နှင့်မည်းမည်း။
       ထမင်းစားခန်းထဲမှ အနံ့ဆိုးတစ်ခု အပေါက်ဝသို့ တွန်းကန် ထွက်လာသည်။ အမှိုက်တောင်းကို သေချာ ပိတ်မထားသောကြောင့် ထွက်ပေါ်လာသော အနံ့ဆိုးပေလော။ 
      အနံ့ဆိုးလာရာကို
       လိုက်ရှာနိုင်ရန် အာကီအိုသည် အခန်းနံရံမှ မီးခလုတ်ရှိရာသို့ လက်ဖြင့် စမ်းနေ ရှာနေသည်။
    

    
      
    

    
      “မီးမဖွင့်နဲ့” အသံတိုးသော်လည်း မာထန်သော လေသံဖြင့် ယာအေကိုက ပြောလိုက်သည်။ သူ့အသံကြောင့် အာကီအို၏ လက်မှာ အလိုလို ရုပ်သွားခဲ့သည်။
    

    
      
    

    
      “ဘာဖြစ်လို့လဲ”
    

    
      
    

    
      “ရှင် …. ရှင် ပန်းခြံထဲ ကြည့်ကြည့်ပါလား”
    

    
      
    

    
      “ပန်းခြံထဲ ?”
    

    
      
    

    
      အာကီအိုသည် ကုလားထိုင်ဘေးတွင် သူ၏ လက်ဆွဲအိတ်ကို ချထားပြီး ပန်းခြံဘက်ဆီ လှမ်းကြည့်နိုင်သော ပြတင်းပေါက်နားသို့ လျှောက်သွားသည်။ စေ့နေအောင် ပိတ်ထားသော ပြတင်းပေါက် လိုက်ကာကို ဖြေးဖြေးချင်း ဖွင့်ကြည့်လိုက်သည်။
    

    
      
    

    
      ပန်းခြံဟု ဆိုရသော်လည်း ဟန်ပြသက်သက်သာ ဖြစ်သည်။ မြက်ခင်းပြင်ကို ကျကျနန စိုက်ပျိုးထားသော်လည်း ခြောက်စတုရန်းမီတာကျော်သာ ကျယ်ဝန်းသည်။ အိမ်အနောက်ဘက်တွင်တော့ ထို့ထက် ကျယ်ဝန်းသော မြေကွက်လပ် ရှိသည်။
    

    
      
    

    
      အာကီအိုသည် အမှောင်ထဲသို့ ကြိုးစားပြီး လိုက်ကြည့်နေသည်။ အုတ်နံရံ အနားတွင် အမဲရောင် ပလတ်စတစ်အိတ်လိုလို အိတ်ကြီးတစ်လုံးကို လှမ်းမြင်နေရသည်။ သူက အူတိအူကြောင်ဖြင့် စိုက်ကြည့်နေဆဲ။ အမှိုက်ထည့်ပြီး လွှင့်ပစ်ရန် အသုံးပြုသော အနက်ရောင်အိတ်မျိုး ဖြစ်မှန်း သိသော်လည်း ယခုမြင်နေရသော အထုပ်မှာ တော်တော်ကြီးသည်။ အမှိုက်အိတ်တော့ မဖြစ်နိုင်။
    

    
      
    

    
      “အဲဒီ ပလတ်စတစ်အိတ်က ဘယ်လို ဖြစ်ရတာလဲ”
    

    
      
    

    
      အာကီအိုသည် ဤသို့ မေးမြန်းလိုက်သောအခါ ယာအေကိုသည် မည်သို့မျှ ပြန်မဖြေဘဲ သူ့လက်ထဲသို့ ပစ္စည်းတစ်ခု ထည့်ပေးလိုက်၏။ လက်နှိပ်ဓာတ်မီးတစ်လက်။
    

    
      
    

    
      အာကီအိုသည် ယာအေကိုကို တစ်ချက် စိုက်ကြည့်လိုက်သည်။ ယာအေကိုကတော့ အကြည့်ကို ရင်မဆိုင်ရဲသည့်နှယ် မျက်နှာကို လွှဲဖယ်လိုက်သည်။ သူ အပြင်တံခါးသို့ လျှောက်သွားနေစဉ်မှာပင် လက်နှိပ်ဓာတ်မီးခလုတ်ကို ဖွင့်လိုက်သည်။ သူ ထိုအနီးသို့ရောက်၍ ဓာတ်မီးဖြင့် သေချာထိုးကြည့်သည်။ ထိုအခါမှ ပလတ်စတစ်အိတ်၏ အပြင်ဘက်သို့ ထိုးထွက်‌နေသော တစ်စုံတစ်ရာကို သတိထားမိတော့သည်။ သူသည် ခါးကိုင်း၍ ပလတ်စတစ်အိတ်အောက်မှ ထို တစ်စုံတစ်ရာကို စူးစမ်းကြည့်နေသည်။ သူမြင်လိုက်ရသည်က ခြေအိတ်အဖြူ စွပ်ထားသော ခြေထောက်သေးသေးလေး တစ်ဘက်။ နောက်တစ်ဘက်မှာတော့ ခြေနင်း ဝတ်ထားသည်။
    

    
      
    

    
      အာကီအို၏ မျက်လုံးများ ပြာနှမ်းသွားပြီး ခေါင်းထဲ ဟာလာဟင်းလင်း ဖြစ်သွားလေသည်။ စက္ကန့်အနည်းငယ် ကြာသည်။ မဟုတ်သေး။ ထိုမျှပင် မကြာလိုက်။ သူ့ကိုယ်သူပင် နားမလည်နိုင်အောင် ဖြစ်နေသည်။ အဘယ်ကြောင့် ဤကဲ့သို့သော မြင်ကွင်းမျိုးကို 
      သူ့အိမ်ခြံဝင်းထဲမှ
       ပန်းခြံထဲတွင် တွေ့မြင်နေရပါသနည်း။ သူမြင်နေရသော ထိုခြေထောက် သေးသေးလေးများသည် လူတစ်ယောက်၏ ခြေထောက်များ ဖြစ်ပါသည်ဟုလည်း သူ တပ်အပ်မပြောနိုင်။ အာကီအိုသည် ခေါင်းကို လှည့်လိုက်ပြီး သူ့ဇနီး၏ မျက်လုံးများကို တည့်တည့် စိုက်ကြည့်ကာ
    

    
      
    

    
      “အဲ … အဲဒါက ဘာလဲ” သူ့အသံက တုန်ယင်လျက်။
    

    
      
    

    
      ယာအေကိုသည် သူ့နှုတ်ခမ်းကို တစ်ချက် သပ်လိုက်သည်။ သူ့နှုတ်ခမ်းနီများပင် မကျန်ချင်တော့။
    

    
      
    

    
      “ဘယ် … ဘယ် … ဘယ်အိမ်က 
      ကလေးမလ
      ဲ မသိဘူး”
    

    
      
    

    
      “မမြင်ဖူးဘူးလား”
    

    
      
    

    
      “ဟင့်အင်း"
    

    
      
    

    
      “ဘာဖြစ်လို့ ငါတို့ခြံထဲ ရောက်နေရတာလဲ”
    

    
      
    

    
      ယာအေကိုသည် ခေါင်းကိုသာ ငုံ့လျက်။ ဘာမျှ ပြန်မဖြေ။
    

    
      
    

    
      လက်တွေ့ကျသော မေးခွန်းတစ်ခုကို သူ မဖြစ်မနေ မေးရတော့မည်။
    

    
      
    

    
      “သူ အသက်ရှိသေးလား”
    

    
      
    

    
      ယာအေကို ခေါင်းညိတ်ပြလိမ့်မည်ဟု သူ မျှော်လင့်နေခဲ့သည်။ သို့သော် ကျောက်ရုပ်တစ်ရုပ်ကဲ့သို့ တုတ်တုတ်မျှ မလှုပ်။
    

    
      
    

    
      အာကီအို၏ တစ်ကိုယ်လုံး ထူပူသွားသည်။ သူ့ ခြေဖဝါး လက်ဖဝါးများကတော့ အေးစက်လျက်။
    

    
      
    

    
      “ဘယ်လို ဖြစ်ရတာလဲ”
    

    
      
    

    
      “ကျွန်မလည်း မသိဘူး။ ကျွန်မ ပြန်ရောက်လာတော့ သူက ပန်းခြံထဲမှာ လဲနေပြီ။ နောက်တော့ သူများတွေ မမြင်အောင်ဆိုပြီး ကျွန်မ ………”
    

    
      
    

    
      “ပလတ်စတစ်အိတ်နဲ့ ထည့်ထားလိုက်တယ် ဆိုပါတော့”
    

    
      
    

    
      “ဟုတ်တယ်”
    

    
      
    

    
      “ရဲကို မတိုင်ဘူးလား”
    

    
      
    

    
      “ဖြစ်မလား” အပြင်းအထန် ကန့်ကွက်လိုသည့် ပုံစံဖြင့် အာကီအိုကို စူးစူးရဲရဲ ကြည့်နေသည်။
    

    
      
    

    
      “ဒီကလေးက သေနေပြီလေ”
    

    
      
    

    
      “ဒါကြောင့် ပိုပြီး …….” ယာအေကိုသည် သူ့နှုတ်ခမ်းကို တင်းတင်း ဖိကိုက်ထားသည်။ စိုးရိမ်ခြင်း၊ ပူပန်ခြင်း၊ ကြောက်လန့်ခြင်းတို့သည် သူ့မျက်နှာပေါ်တွင် အထင်းသား။
    

    
      
    

    
      တစ်ခဏနေတော့ အာကီအို သဘောပေါက်သွားသည်။ အလောင်းအား လူအများ မြင်မည်ကို စိုးရိမ်နေမှုနှင့် သူ့ဇနီးသည်၏ ပူပင်သောကများသည် ထို့ကြောင့်သာလျှင် ဖြစ်ရပေတော့မည်။
    

    
      
    

    
      “နာအိုမီရော ?” အာကီအိုက မေးသည်။ “အဲဒီအကောင် အခု ဘယ်မှာလဲ” 
    

    
      
    

    
      “သူ့အခန်းထဲမှာ”
    

    
      
    

    
      “သူ့ကို သွားခေါ်လိုက်”
    

    
      
    

    
      “သူက ထွက်မလာချင်ဘူးတဲ့လေ”
    

    
      
    

    
      အာကီအို၏ ခေါင်းကို မိုးကြိုးပစ်လိုက်သလို ခံစားလိုက်ရ၏။ လက်စသတ်တော့ ဤကလေးမလေး၏ အလောင်းသည် သူ့သားနှင့် ပတ်သက်နေပါပြီကော။
    

    
      
    

    
      “သူ နင့်ကို ဘာပြောသေးလဲ”
    

    
      
    

    
      “ကျွန်မ အခန်းပြင်ကနေ လှမ်းမေးကြည့်တော့ …..”
    

    
      
    

    
      “ဘာဖြစ်လို့ အခန်းထဲ ဝင်မမေးရတာလဲ”
    

    
      
    

    
      “ဒါပေမယ့် …….” ယာအေကိုသည် စိတ်ပျက်အားငယ်သော မျက်နှာဖြင့် အာကီအိုကို ကြည့်နေသည်။ သောကအပူလှိုင်းများဖြင့် မျက်နှာမှာ ရဲရဲနီလျက်။
    

    
      
    

    
      “ထားပါတော့။ သူ့ကို ဘယ်လို မေးလိုက်တာလဲ”
    

    
      
    

    
      “အဲဒီကလေးမလေးက ဘယ်လို ဖြစ်တာလဲလို့ သူ့ကို မေးကြည့်တာပေါ့”
    

    
      
    

    
      “အဲတော့ … သူက ဘာပြန်ဖြေသလဲ”
    

    
      
    

    
      “ကျွန်မကို အလုပ်တအား ရှုပ်တာပဲတဲ့လေ။ ဟိုမေးဒီမေးနဲ့ တအား လျှာရှည်တာပဲတဲ့”
    

    
      
    

    
      နာအိုမီ အဲဒီလို တကယ်ပြောခဲ့တာပဲ ဖြစ်ရမည်။ ထိုကဲ့သို့ မိဘကို မောက်မောက်မာမာ ပြန်ပြောတတ်သော အသံနေ အသံထားကိုပင် ကြိုတင်မှန်းဆ၍ ရနိုင်သည်။ သို့သော် ကမ္ဘာပျက်မတတ် ဖြစ်နေသော
       
      ဤအခြေအနေမျိုးတွင်
       ယခုလို ပြောခဲ့သူမှာ သူ့သားဖြစ်နေကြောင်းကိုမူ သူ မယုံကြည်လို။ 
    

    
      
    

    
      “အေးလိုက်တာ။ အထဲမှာ ပြောရအောင်လား” သူတို့သည် အထဲသို့ဝင်၍ မှန်တံခါးများကို ပိတ်လိုက်သည်။ ယာအေကိုသည် အပြင်မှ အိတ်မဲမဲဘက်သို့ မျက်နှာမမူရဲဘဲ ခေါင်းငုံ့ကာ တံခါးပိတ်နေတော့သည်။
    

    
      
    

    
      “အဲဒီကလေးက တကယ် သေသွားပြီလား”
    

    
      
    

    
      ယာအေကိုသည် ဘာမျှ ပြန်မပြောဘဲ ခေါင်းညိတ်ပြသည်။
    

    
      
    

    
      “နင် သေချာလား။ မေ့မျောနေတာရော မဖြစ်နိုင်ဘူးလား”
    

    
      
    

    
      “ဒီလောက် နာရီပေါင်းများစွာ ကြာခဲ့ပြီရော”
    

    
      
    

    
      “ဒါပေမယ့် …….”
    

    
      
    

    
      “ကျွန်မလည်း အသက်ရှင်လျက် ရှိပါစေလို့ မျှော်လင့်ခဲ့မိတာပဲ” ယာအေကိုက ပြတ်သားသော လေသံဖြင့် ဆက်ပြောသည်။ “မြင်ရုံနဲ့ သိသာနေတာပဲဟာ။ ရှင်မြင်ရင်လည်း အဲဒီလိုပဲ ထင်မှာ”
    

    
      
    

    
      “ဘယ်လို မြင်ရလို့လဲ”
    

    
      
    

    
      “ဘယ်လို မြင်ရတာလဲ ဟုတ်လား” ယာအေကိုသည် သူ့လက်နှစ်ဘက်ကို ခေါင်းပေါ် ဖိချထားပြီး ကြမ်းပြင်ကို ငိုက်စိုက်ကြည့်ရင်း ဆက်ပြောသည်။ “ကြမ်းပြင်မှာလည်း သေးတွေကို အိုင်လို့။ အဲဒီ ကလေးမဟာပဲ နေမှာပေါ့။ ကောင်မလေးရဲ့ ပြူးကျယ် ……..” သူမြင်ခဲ့ရသည်များကို ဆက်လက် 
      ပုံဖော်ပြရ
      န် မစွမ်းနိုင်တော့ဘဲ အသံတိမ်ဝင်သွားပြီး သူ၏ တံတွေးမျိုချသံကိုသာ ကြားလိုက်ရတော့သည်။
    

    
      
    

    
      အခုမှ အနံ့ဆိုး၏ ရင်းမြစ်ကို အာကီအို နားလည်သွားတော့သည်။ ထိုသို့ဆိုလျှင် ကောင်မလေးသည် ဤအခန်းထဲတွင် သေသွားခဲ့ခြင်း ဖြစ်ရမည်။
    

    
      
    

    
      “သွေးမထွက်ဘူးလား”
    

    
      
    

    
      ယာအေကိုက ခေါင်းခါပြသည်။ “ကျွန်မတော့ မထင်ဘူး”
    

    
      
    

    
      “တကယ်လား။ သွေးမထွက်ဘူးဆိုရင်တောင် ဒဏ်ရာတော့ ရှိရဦးမှာလေ။ ဥပမာ ခေါင်းနဲ့ နံရံ ဆောင့်မိတာတို့ ဘာတို့ပေါ့”
    

    
      
    

    
      သူက မတော်တဆ ခိုက်မိတာမျိုး ဖြစ်ပါစေဟု စိတ်ထဲမှ ကျိတ်ဆုတောင်းနေမိသည်။ သို့သော် ယာအေကိုက နောက်ထပ်တစ်ခါ ခေါင်းခါပြပြန်သည်။
    

    
      
    

    
      “အဲဒါတော့ ကျွန်မလည်း သတိမထားမိဘူး။ ဒါပေမယ့် လည်ပင်းညှစ်ခံရလို့ သေသွားတာပဲ ဖြစ်ရမယ်”
    

    
      
    

    
      ရင်ဘတ်မှ တစ်ချက် စူးအောင့်သွားကာ သူ၏ နှလုံးခုန်သံများလည်း ပိုမြန်လာကြ၏။ တံတွေးမျိုချရန် ဟန်ပြင်ကာမှ သူ၏ ခံတွင်းတစ်ခုလုံး ခြောက်သွေ့နေသည်ကို သတိထားမိတော့သည်။ လည်ပင်းညှစ်ခံခဲ့ရသည်။ မည်သူက ညှစ်ခဲ့သနည်း။
    

    
      
    

    
      “နင်က ဘယ်လိုလုပ်ပြီး သိတာလဲ”
    

    
      
    

    
      “အဲဒီလိုလို့ပဲ ထင်တာပဲ။ လည်ပင်းအညှစ်သတ်ခံရတဲ့သူက အဲဒီလိုပဲ သေးတွေဘာတွေ ထွက်ကျတတ်တယ်လို့ ကြားဖူးနေတာပဲလေ”
    

    
      
    

    
      ဤသည်ကို အာကီအိုလည်း ကြားဖူး၏။ စုံထောက်ဝတ္ထုများ၊ ရုပ်ရှင်ဇာတ်လမ်းများမှ သိထားခြင်း ဖြစ်ပေလိမ့်မည်။ လက်နှိပ်ဓာတ်မီးကို ပိတ်ရန် မေ့နေခဲ့သည်။ ဓာတ်မီးကို ပိတ်လိုက်ပြီး စားပွဲပေါ် ကောက်တင်ကာ တံခါးဘက်သို့ ထွက်လာခဲ့သည်။
    

    
      
    

    
      “ရှင် ဘယ်သွားမလို့လဲ”
    

    
      
    

    
      “အပေါ်ထပ်”
    

    
      
    

    
      နှစ်ပရိစ္ဆေဒ ကြာညောင်းပြီ ဖြစ်သော လှေကားပေါ်သို့ တက်လာခဲ့သည်။ လှေကားမီးလုံးမှာ ပိတ်ထားသော်လည်း အာကီအိုသည် မီးခလုတ် ဖွင့်လိုက်ရန် သူ့မှာ ဆန္ဒမရှိတော့။ အမှောင်ထဲတွင် သူ၏ အသက်ရှူသံကို ပြန်ကြားရသည်ကိုပင် ခြောက်ခြားနေမိသည်။ ထိုအခါမှ ယာအေကို အဘယ်ကြောင့် မီးမဖွင့်လိုဘဲ မှောင်ထဲမဲမဲ နေနေရသည်ကို ကိုယ်ချင်းစာလာခဲ့သည်။ 
    

    
      
    

    
      အပေါ်ထပ်ရောက်ရောက်ချင်း ဘယ်ဘက်အခန်းမှာ နာအိုမီ၏ အခန်းဖြစ်သည်။ အခန်းထဲမှ မီးအလင်းရောင်များသည် တံခါးကြားမှ ဖြာထွက်နေကြသည်။ အနားသို့ကပ်၍ နားထောင်ကြည့်သောအခါ အထဲမှ ဆူညံသံမျိုးစုံကို သဲ့သဲ့ကလေး ကြားနေရသည်။ အာကီအိုသည် တံခါးရွက်ကို ခေါက်၍ အသံပြုလိုက်သည်။ ဘာမျှ တုန့်ပြန်ခြင်း မရှိ။ တစ်ခဏမျှ တွေဝေသွားပြီး သူသည် အခန်းတံခါးကို ဆွဲဖွင့်လိုက်သည်။
    

    
      
    

    
      နာအိုမီသည် အခန်း၏ အလယ်ခေါင်တွင် ခြေဆင်းထိုင်လျက် လက်ထဲတွင် ဂိမ်းလက်ကိုင်ခလုတ်ကို ကိုင်ကာ တစ်မီတာအကွာလောက်မှ တီဗီဖန်သားပြင်ကိုသာ စူးစိုက်ကြည့်နေသည်။ ဖခင် အခန်းထဲသို့ ဝင်လာသည်ကို လုံးဝ မသိ မကြားသလိုသာ ထိုင်နေခဲ့သည်။
    

    
      
    

    
      “ဟေ့” အလယ်တန်း တတိယနှစ် တက်နေပြီဖြစ်သော သူ့သားကို ခေါင်းငုံ့ကြည့်လျက် လှမ်းခေါ်လိုက်သည်။
    

    
      
    

    
      သို့သော် နာအိုမီက ဘာမျှ တုံ့ပြန်ခြင်း မပြု။ သူ့ဂိမ်းကိုသာ ဆက်ကစားနေသည်။ တီဗီ မျက်နှာပြင်မှာတော့ လူရုပ်များ ပြေးလွှားလှုပ်ရှားနေပြီး တဒက်ဒက်နှင့် ပစ်ခတ်နေကြသည်။
    

    
      
    

    
      “နာအိုမီ!”
    

    
      
    

    
      အာကီအိုသည် နောက်တစ်ကြိမ် လေသံမာမာဖြင့် ထပ်အော်ခေါ်လိုက်သည်။ ဤတစ်ကြိမ်တွင်တော့ သူ့ခေါင်းမှာ အနည်းငယ် လှုပ်ရမ်းလာပြီး ပါးစပ်မှ ပွစိပွစိဖြင့် တစ်ခုခုကို ပြောနေသည်။ “သောက်လုပ်ရှုပ်တာ” ဟု ပြောနေခြင်း ဖြစ်မည်။
    

    
      
    

    
      “ဟိုကောင်မလေးက ဘယ်လို ဖြစ်ရတာလဲ”
    

    
      
    

    
      ဘာမျှ တုံ့ပြန်သံ မကြားရ။ ဂိမ်းခလုတ်များကိုသာ အရင်ကထက် ခပ်ကြမ်းကြမ်း ဖိနှိပ်နေတော့သည်။
    

    
      
    

    
      “မင်း သတ်ပစ်လိုက်တာလား”
    

    
      
    

    
      နာအိုမီ၏ ပါးစပ်က ယခုမှ မရဲတရဲဖြင့် လှုပ်လာသည်။
    

    
      
    

    
      “ကျွန်တော် တမင်သက်သက် လုပ်တာမှ မဟုတ်ဘဲ”
    

    
      
    

    
      “သောက်ရေးမပါတာ။ ဘာဖြစ်လို့ အဲဒီလို လုပ်ရတာလဲ”
    

    
      
    

    
      “ရှုပ်တာဗျာ။ ကျွန်တော် မသိဘူး”
    

    
      
    

    
      “ဘယ်လိုလုပ်ပြီး မင်း မသိဘဲ နေမလဲ။ ဟဲ့ကောင် … ငါ့ကို ကောင်းကောင်းဖြေစမ်း။ အဲဒီကလေးက ဘယ်ကလဲ။ မင်း ဘယ်ကနေ အိမ်ထဲ ခေါ်လာတာလဲ”
    

    
      
    

    
      နာအိုမီ၏ အသက်ရှူသံများ ရှုပ်ထွေးလာသည်။ သို့သော် သူ့ဖခင်၏ မေးခွန်းများကို တစ်ခုမျှ ပြန်မဖြေ။ သူ၏ မျက်လုံးများကို ပြူးထားလျက် လက်တွေ့ဘဝထဲမှ ရှောင်ထွက်နိုင်ရန်အတွက် သူကစားနေသော တီဗီဂိမ်းထဲ၌သာ စိတ်နှစ်ထားဖို့ ကြိုးစားနေသည်။ 
    

    
      
    

    
      အာကီအိုသည် ရပ်နေသော နေရာတွင် တုတ်တုတ်မျှ မလှုပ်ဘဲ သူ့တစ်ဦးတည်းသော သား၏ ခေါင်းမှ ဆေးဆိုးထားသော ငွေရောင်ဆံပင်များကိုသာ စိုက်ကြည့်နေမိသည်။ တီဗီထံမှ တေးသံတချို့နှင့် အထဲမှ လူရုပ်များ၏ အော်ဟစ်သံ၊ သေနတ်ပစ်သံများသာ အခန်းထဲတွင် ပျံ့နှံ့နေကြသည်။
    

    
      
    

    
      သူ့သား၏ လက်ထဲမှ ဂိမ်းခလုတ်ကို လုယူ၍ တီဗီကို ပိတ်ပစ်ရန် သူ စဉ်းစားလိုက်မိသည်။ စဉ်းစားသာ စဉ်းစားကြည့်မိသည်။ တကယ်တော့ သူ ဤသို့ မလုပ်ရဲ။ ယခင်တစ်ကြိမ်က ထိုသို့ လုပ်လိုက်သောကြောင့် နာအိုမီသည် သောင်းကျန်းကာ အိမ်ထဲမှ တွေ့သမျှ ပစ္စည်းများကို ရိုက်ခွဲပစ်ခဲ့သည်။ ထိုသို့ သောင်းကျန်းနေသော သားကို ဖမ်းချုပ်ဖို့ ကြိုးစားစဉ် သူ့သားက ဘီယာပုလင်းဖြင့် သူ့ခေါင်းကို သွက်လက်စွာ ရိုက်ချခဲ့ဖူးသည်။ ကံကောင်းထောက်မ၍ ခေါင်းကို မထိဘဲ သူ့ပုခုံးကိုသာ ရိုက်မိခဲ့သည်။ သို့သော် ထိုဒဏ်ရာကြောင့် နှစ်ပတ်ကျော်ကြာအောင် သူ၏ ဘယ်ဘက်လက်ဖြင့် ဘာအလုပ်မျှ မလုပ်နိုင်တော့ပေ။
    

    
      
    

    
      ထိုစဉ် အနောက်ဘက်မှ အသံကြား၍ လှည့်ကြည့်လိုက်ရာ ယာအေကိုလည်း အခန်းအပြင်သို့ ရောက်နေသည်ကို တွေ့ရသည်။
    

    
      
    

    
      “သား … မေမေ တောင်းပန်ပါတယ် သားရယ်။ ဖေဖေမေမေတို့ကို ပြောပြစမ်းပါဦး။ ဘယ်လို ဖြစ်ရတာလဲလို့”
    

    
      
    

    
      ဘယ်အခြေအနေမျိုးမှာမဆို သားအပေါ် ဤကဲ့သို့ အလျှော့ပေး၍ ချော့မော့ ပြောဆိုနေတတ်သော ယာအေကို၏ အမူအကျင့်ကို ကြည့်ကာ အာကီအိုက နည်းနည်းမျှ စိတ်မရှည်ချင်။
    

    
      
    

    
      “လိမ္မာပါတယ် သားရယ်။ ဘယ်က ဘယ်လို ဖြစ်ကြတာလဲ။ အကျိုးအကြောင်းလေးတော့ ရှင်းပြမှပေါ့။ ဂိမ်းက နောက်မှ ကစားပါလား”
    

    
      
    

    
      ယာအေကိုက သူ့သား၏ ပုခုံးကို လှုပ်၍ ပြောနေသည်။ ထိုစဉ် တီဗီ မျက်နှာပြင်မှာ သွေးရောင်ကဲ့သို့ နီရဲသွားပြီး စာတန်းတစ်ကြောင်း ထွက်ပေါ်လာသည်။ နာအိုမီက ‘အား’ ဟု တစ်ချက် ထအော်လိုက်သည်။ ကြည့်ရသည်မှာ သူကစားနေသော ဂိမ်းက ရှုံးသွားလေပြီ။
    

    
      
    

    
      “ဘာတွေ ဖြစ်နေကြတာလဲ ဗျာ”
    

    
      
    

    
      “နာအိုမီ၊ ရူးကြောင်ကြောင် လာလုပ်မနေနဲ့။ အခု မင်းလုပ်ထားတာ ပေါ့သေးသေးများ ထင်နေသလား”
    

    
      
    

    
      အာကီအိုက ဤသို့ ဆူငေါက်၍ အပြစ်တင်နေသည်ကို ကြားသောအခါ နာအိုမီသည် လက်သီးကို ကျစ်ကျစ်ပါအောင် ဆုပ်ပြီး ကြမ်းပြင်ပေါ် ထောက်ထားရင်း နှုတ်ခမ်းကို ရွဲ့ကာ သူ့အဖေအား မျက်စောင်းထိုး၍ စိုက်ကြည့်နေတော့သည်။ 
    

    
      
    

    
      “အား … နာအိုမီ၊ အဲဒီလို မလုပ်ရဘူးလေ။ အစ်ကိုကလည်း တကယ်ပဲ။ သားကို အဲဒီလို အော်ကြီးဟစ်ကျယ် မပြောပါနဲ့” ယာအေကိုသည် သူ့သား၏ ပုခုံးကို အသာအယာဖိ၍ နှစ်သိမ့်နေပြီး တစ်ချိန်တည်းမှာပင် အာကီအိုကို မော့ကြည့်၍ ပြောနေသည်။
    

    
      
    

    
      “ငါက မင်းကို သေသေချာချာ ရှင်းပြခိုင်းနေတာ။ အခုလို ပြဿနာတစ်ခုကို မသိချင်ယောင် ဆောင်နေရုံနဲ့ ပြဿနာက သူ့ဘာသာသူ ပြေလည်သွားမယ်လို့ မင်း ထင်နေတာလား”
    

    
      
    

    
      “ရှုပ်တာဗျာ။ ကျွန်တော်နဲ့ ဘာဆိုင်လဲ”
    

    
      
    

    
      ဤကဲ့သို့သော အရေမရ အဖတ်မရ စကားမျိုးကိုသာ ပြောတတ်သည့် သူ့သားကို ကြည့်၍ အာကီအိုသည် အတော် စိတ်ပျက်ပြီး ဒေါသထွက်နေသည်။ မိမိတွင် ထိုကဲ့သို့ စိုးစဉ်းမျှ အသုံးမကျသော သားတစ်ယောက် ရှိနေပါပေါ့လားဟုလည်း တွေးနေမိသည်။
    

    
      
    

    
      “ကောင်းပြီလေ။ မင်း ငါ့ကို ဘာမှ မပြောနဲ့တော့။ ငါတို့အခု ရဲစခန်း သွားမယ်”
    

    
      
    

    
      ထိုစကားကို ကြားရသောအခါ သားအမိနှစ်ယောက်စလုံး လန့်ဖျပ်သွားကြသည်။
    

    
      
    

    
      “အစ်ကို ….” ယာအေကိုသည် မျက်လုံးများ ပြူးလျက်။
    

    
      
    

    
      “ငါ ဘာတတ်နိုင်ဦးမှာလဲ”
    

    
      
    

    
      “ဘာတွေလာပြောနေတာလဲ” နာအိုမီက သောင်းကျန်းလာတော့သည်။ “မသွားဘူး။ ဘာဖြစ်လို့ ရဲစခန်း သွားရမှာလဲ။ ကျွန်တော် အဲဒီလိုနေရာမျိုး တစ်သက်လုံး မသွားဘူး” သူ့အနားတွင် ရှိနေသော တီဗီ အဝေးထိန်းခလုတ်ကို ကောက်ယူလိုက်ပြီး အာကီအို ရှိရာသို့ လှမ်းပစ်လိုက်သည်။ အာကီအိုက ရှောင်လိုက်သောကြောင့် ရမုခလုတ်သည် နံရံနှင့် တိုက်မိကာ ကြမ်းပြင်ပေါ်သို့ ကျသွားသည်။ အထဲမှ ဓာတ်ခဲများ ကြမ်းပြင်ပေါ်တွင် ပြန့်ကျဲလျက်။
    

    
      
    

    
      “သား၊ သားရယ်။ နာအိုမီ၊ စိတ်ထိန်းပါ သားရယ်။ အမေ တောင်းပန်ပါတယ်” ယာအေကိုသည် သူ့သားကို တင်းတင်း ဖက်ထားပြီး “အမေတို့ ရဲစခန်း မသွားဘူး။ မသွားဘူးနော်”
    

    
      
    

    
      “မင်း ဘာတွေ လျှောက်ပြောနေတာလဲ။ မသွားလို့ ဘယ်ဖြစ်မလဲ။ အခုလို ကိုယ့်လုပ်ရပ်ကို တာဝန်မယူတဲ့ စကားမျိုးတွေ ပြောပြီး နှစ်သိမ့်နေလည်း အပိုပဲ။ အနှေးနဲ့အမြန်တော့ …..”
    

    
      
    

    
      “တော်ပါတော့၊ မပြောပါနဲ့တော့” ယာအေကိုက လှမ်းအော်သည်။ “ရှင် အရင် ထွက်သွားရင် ကောင်းမယ်။ ကျွန်မ သူ့ကို မေးလိုက်မယ်။ အေးအေးဆေးဆေး မေးကြည့်မယ်”
    

    
      
    

    
      “ကျွန်တော်က အရွယ်မရောက်သေးတဲ့ ကလေးပဲ ရှိသေးတာ။ ကလေးတစ်ယောက် လုပ်သမျှကို မိဘက တာဝန်ယူရမှာပဲ။ ကျွန်တော်နဲ့ ဘာမှ မဆိုင်ဘူး”
    

    
      
    

    
      နာအိုမီသည် မိခင်၏ ရင်ခွင်ထဲမှ နေ၍ အာကီအိုကို စိုက်ကြည့်ကာ အော်ပြောနေခဲ့သည်။ သူ၏ အမူအရာက နည်းနည်းကလေးမျှ နောင်တ ရပုံ မပေါ်။ မိမိ အပြစ်ဟုလည်း ထင်ပုံ မရ။ ကလေးတစ်ယောက် ဘာလုပ်လုပ် ဘယ်တော့မျှ အမှားဟု မဆိုနိုင်။ မှားလုပ်မိသည်ဟု 
      ဆိုစေ
      ၊
       ထိုအမှားသည် မိဘများ၏ တာဝန်သာ ဖြစ်သည်။ မည်သည့်အခြေအနေမျိုးတွင်မဆို သူ့အတွက် အမှားသည် မရှိ။ ထိုလုပ်ရပ်အတွက် တာဝန်ရှိလာလျှင်လည်း ထိုတာဝန်သည် သူနှင့် နည်းနည်းမျှ မသက်ဆိုင်။ ထိုသို့ ယူဆထားသော ကလေးတစ်ယောက်ကို ဘာပဲ ပြောနေပြောနေ နားဝင်တော့မည် မဟုတ်ပေ။
    

    
      
    

    
      “ဒါဆို မင်းပဲ ဂဃနဏ သိအောင် မေးခဲ့တော့” အာကီအိုသည် စိတ်ပျက်လက်ပျက်ဖြင့် ထိုစကားကို ပြောပြီး အခန်းထဲမှ ထွက်လာခဲ့တော့သည်။
    

    


    
      
    

    
      အခန်း (၅)
    

    
      
    

    
      အာကီအိုသည် အောက်ထပ်သို့ ဆင်းလာပြီးနောက် ထမင်းစားခန်းထဲ မဝင်တော့ဘဲ တခြား ဘေးတစ်ဘက်ရှိ ဧည့်ခန်းထဲသို့ ဝင်သွားခဲ့သည်။ သူ ပြန်လာစဉ်အခါက ယာအေကိုသည် ထိုအခန်းထဲမှ ထွက်လာခဲ့ခြင်း ဖြစ်သည်။ အခန်းထဲတွင် တီဗီတစ်လုံးနှင့် ဧည့်ခံစားပွဲ စက်တီတစ်စုံသာ ရှိသည်။ စားပွဲပေါ်မှာတော့ ရေနွေးကြမ်း ခရားအိုးနှင့် ကြွေခွက်တချို့။ ဧည့်ခန်း၏ အပြင်အဆင်မှာ ရိုးရိုးရှင်းရှင်းသာ။ အာကီအိုအတွက်တော့ ယခုအခါ 
      ကွန်းခိုနား
      နေရ
      ာ
       နေရာလေးတစ်ခု ဖြစ်နေသည်။ သူ အိမ်ပြန်မရောက်ခင်က  ယာအေကိုလည်း ဤနေရာမှာပင် စိတ်ရှုပ်ရှုပ်ဖြင့် ထိုင်နေခဲ့မည်မှာ အမှန်ပင်။
    

    
      
    

    
      အာကီအိုသည် မြက်ဖျာပေါ်တွင် ခြေပစ်လက်ပစ် ထိုင်လျက် လက်တစ်ဘက်ကို အနီးရှိ ထိုင်ခုံလက်တန်းပေါ်တွင် တင်ထားသည်။ ပန်းခြံထဲတွင် ရှိနေသော အလောင်းကို နောက်တစ်ကြိမ် ထပ်သွားကြည့်သင့်သည်ဟု သူ ယူဆမိသည်။ သို့သော် စိတ်ရောကိုယ်ပါ လေးလံနေ၍ နည်းနည်းလေးမျှ မလှုပ်ချင်တော့။ သက်ပြင်းချဖို့ပင် သူ့အတွက် ခက်ခဲနေသည်။
    

    
      
    

    
      အပေါ်ထပ်မှ နာအိုမီ၏ ဆူပူသံများ မကြားရတော့။ ယာအေကိုက ဖြစ်ကြောင်းကုန်စင်ကို သူ့သားထံမှ မေးမြန်းနိုင်ပါ့မလား မဆိုနိုင်။ သူသည် ယခင်က ကဲ့သို့ပင် သူ့သားကို ချော့မော့၍ မေးမြန်းနေမည်မှာ မြေကြီး လက်ခတ်မလွဲ။ နာအိုမီသည် ငယ်စဉ်ကတည်းက အတော်ဆိုးသည်။ ထို့ကြောင့် ယာအေကိုလည်း မသိလိုက် မသိဘာသာဖြင့် သူ့သားကို 
      အောက်က
      ျို့
      ၍
       ချော့မော့ပြောတတ်သော အကျင့်ပင် ရနေလေပြီ။ အာကီအိုအနေဖြင့် ဤသို့သော အမူအကျင့်မျိုးကို နည်းနည်းမျှ ကြည့်မရသော်လည်း ကလေးကို ဆုံးမပြုစုသည့် တာဝန်မှာ ယာအေကို၏ တာဝန်သာ ဖြစ်သည်ဟု သူ ခံယူထားသောကြောင့် ဝင်မပါခဲ့ချေ။ တစ်လျှောက်လုံး ယာအေကိုကသာလျှင် သူ့သားကို ထိန်းကျောင်းခဲ့သည် မဟုတ်ပါလား။ ထို့ကြောင့် ထိုသို့ ပျော့ညံ့သော ကိုင်တွယ်နည်းကိုလည်း သူ ပြဿနာ ရှာမနေချင်တော့။
    

    
      
    

    
      သို့သော် ယနေ့ ဖြစ်ပျက်ခဲ့ပြီးသော ပြဿနာသည် မည်သို့ ဖြစ်ခဲ့ရသနည်း။ သူ သိမှ ဖြစ်မည်။
    

    
      
    

    
      သူ လုံးဝ ခန့်မှန်း၍ မရသည်တော့ မဟုတ်။ နာအိုမီ၏ မူလရည်ရွယ်ချက်ကို သူ အတိုင်းအတာတစ်ခုအထိ ခန့်မှန်းနိုင်သည်။ အဘယ်ကြောင့်ဆိုသော် လွန်ခဲ့သော နှစ်လခန့်က ယာအေကိုထံမှ သူ့သားနှင့် ပတ်သက်သော အဖြစ်အပျက်တစ်ခုကို ကြားဖူးထားခြင်းကြောင့် ဖြစ်သည်။
    

    
      
    

    
      ထိုနေ့ညက ယာအေကို ဈေးဝယ်ရာမှ ပြန်ရောက်လာစဉ် နာအိုမီနှင့် ရပ်ကွက်ထဲမှ ကောင်မလေးတစ်ယောက် ထမင်းစားခန်းရှေ့တွင် အတူထိုင်နေကြသည်ကို အဝေးမှ လှမ်းမြင်ခဲ့ရသည်။ သူ့သား၏ လက်ထဲတွင် ခွက်တစ်ခွက် ကိုင်ထားပြီး ကောင်မလေးကို သောက်ခိုင်းရန် ကြံစည်နေပုံ ရသည်။ သို့သော် နာအိုမီသည် သူ့မိခင်ကို လှမ်းမြင်လိုက်သည်နှင့် ခွက်ထဲမှ အရည်များကို ပန်းခြံဘက်သို့ လှမ်းပက်၍ သွန်ပစ်လိုက်သည်။ ထို့နောက် ကလေးမလေးကို အိမ်ပြန်ခိုင်းခဲ့၏။ ထိုမျှ မြင်ရသလောက်သာ ဆိုလျှင် ဘာမျှ ပြဿနာ မဟုတ်။ သို့သော် ယာအေကိုက သံသယရှိ၍ မီးဖိုချောင်ကို စစ်ဆေးကြည့်ရာ အရက်ပုလင်းမှ အရက်များ လျော့နေသည်ကို တွေ့ရှိသွားသည်။
    

    
      
    

    
      နာအိုမီသည် ကောင်မလေးကို အရက်မူးအောင်တိုက်၍ မဖွယ်မရာ တစ်ခုခု လုပ်ဖို့ ကြံစည်ထားခြင်းသာ ဖြစ်ရပေတော့မည်။
    

    
      
    

    
      အာကီအိုသည် သူ့ဇနီးသည်၏ အထင်ကို ရယ်ကာမောကာ ဟာသတစ်ခုအနေဖြင့်သာ နားထောင်ခဲ့သည်။ အသက်ငယ်ရွယ်သော ကလေးမလေးတွေကိုမှ ရွေးပြီး စိတ်ဝင်စားတတ်သော လိင်စိတ်ဖောက်ပြန်မှုတစ်မျိုး သူ့သားတွင် ရှိနေပြီဟု ယာအေကိုကတော့ အခိုင်အမာ ယုံကြည်နေသည်။
    

    
      
    

    
      “အိမ်ရှေ့ကနေ ကလေးမလေးတွေ ဖြတ်သွားရင် သူက မျက်တောင်မခတ်ဘဲ စိုက်ကြည့်နေတတ်တယ်။ ရှေ့တစ်ခေါက်က နာရေးတစ်ခုမှာ ရှင်လည်း တွေ့တာပဲ။ ကလေးမလေးတစ်ယောက်နဲ့ ပလူးပလဲ လုပ်နေတာ။ အဲဒီကလေးမက အခုမှ မူလတန်း ရှိသေးတာလေ။ ရှင့်အမြင်မှာ နည်းနည်းမှ ထူးဆန်း မနေဘူးလား”
    

    
      
    

    
      ထိုစကားများကို ကြည့်ခြင်းအားဖြင့် နာအိုမီ၏ ခြေလှမ်းများ ပျက်နေသည်ကို အာကီအို သဘောပေါက်သည်။ သို့သော်လည်း သူ ဘာလုပ်ရမှန်း မသိခဲ့။ သူ လုံးဝ ထင်မှတ်မထားသော အတွေ့အကြုံတစ်ခု၊ တစ်ခါမျှ မကြုံဖူးသော အခြေအနေတစ်ခုကို 
      ကျိုးကြောင်း
      ဆီ
      လျော်အောင်လည်း
       သူ မစဉ်းစားတတ်။ တွေးလေ ရှုပ်လေသာ ရှိခဲ့တော့သည်။ ထို့ကြောင့် သူ့ဇနီးပြောခဲ့သည့် အကြောင်းအရာများကို ယုတ္တိမတန်သော ယူဆချက်များဟုသာ သဘောထားလိုက်တော့သည်။ ခေါင်းရှုပ်မခံချင်သော သူ့အတွက် ဤသည်မှာ အကောင်းဆုံး ဖြေရှင်းနည်းပင် မဟုတ်ပါလား။
    

    
      
    

    
      “ကဲပါ၊ ကိုတို့ ထပ်ပြီး စောင့်ကြည့်ကြသေးတာပေါ့” ဤသည်မှာ သူ၏ ဝေဖန်သုံးသပ်ချက်မှ နောက်ဆုံးထွက်ပေါ်လာသော ရလဒ်ပင်။
    

    
      
    

    
      ယာအေကိုကတော့ ထိုစကားကို နည်းနည်းမျှ ဘဝင်မကျချင်။ သို့သော် သူ့ယောက်ျားက ဤမျှသာ တတ်နိုင်သည် မဟုတ်ပါလား။ ထိုအမှန်တရားကို လက်သင့်ခံကာ ခပ်မဆိတ်ပင် နေနေခဲ့သည်။
    

    
      
    

    
      ထို့နောက်တွင် အာကီအိုသည် သူ့သားကို ဂရုတစိုက် အကဲခတ်နေခဲ့သည်။ သူမြင်သလောက်ဖြင့် နာအိုမီမှာ ဘာမျှ ထူးထူးခြားခြား မရှိ။ သူ့ဇနီး ပြောသကဲ့သို့ ကလေးမလေးများနှင့် ပရောပရည် လုပ်သည်ကို မတွေ့ခဲ့ရ။ တကယ်တမ်း ပြောရလျှင် အာကီအိုသည် သူ့သားကို တစ်နေကုန် စောင့်ကြည့်နိုင်သည်တော့ မဟုတ်။ သူတို့နှစ်ယောက် မျက်နှာချင်းဆိုင် ဆုံကြသောအချိန်မှာ အလွန် နည်းလှသည်။ အာကီအို နံနက်အလုပ်သွားချိန်ဆိုလျှင် နာအိုမီသည် ကုတင်ပေါ်တွင် ကွေး၍ ကောင်းနေတုန်း။ ညအချိန် ရုံးမှ ပြန်ရောက်ပြီ ဆိုလျှင်လည်း နာအိုမီသည် သူ့အခန်းထဲက မထွက်တော့။ တနင်္ဂနွေနေ့လို ရုံးပိတ်ကျောင်းပိတ်ရက်မျိုးမှာသာ ထမင်းစားခန်းထဲတွင် မျက်နှာချင်း ဆိုင်မိကြသည်။ ထိုသို့ တစ်ခန်းတည်းတွင် နှစ်ယောက်သား အတူတူ ရှိကြသောအခါမှာလည်း နာအိုမီသည် သူ့အဖေနှင့် မျက်လုံးချင်း မဆုံမိအောင် အမြဲ ရှောင်လွှဲနေတတ်သည်။ မဖြစ်မနေ စကားပြောရမည့် အချိန်မျိုး ရောက်နေလျှင်လည်း မေးထူးခေါ်ပြောလောက်သာ။
    

    
      
    

    
      ဘယ်အချိန်မှ စပြီး နာအိုမီနှင့် သူ၏ ဆက်ဆံရေးမှာ ထိုသို့ ပြောင်းလဲသွားခဲ့သည်ကို အာကီအိုပင် သတိမထားမိခဲ့ချေ။ မူလတန်းကျောင်း တက်စဉ်အခါက အနည်းငယ် 
      ကတောက်က
      ဆတ် ရှိခဲ့ဖူးသော်လည်း ထိုအချိန်က မိဘစကားကို ကောင်းကောင်း နားထောင်သေးသည်။ ဆုံးမသည်များကိုလည်း တတ်နိုင်သရွေ့ ပြင်ဆင်ခဲ့သည်။ ထိုစဉ်က လိမ္မာသော ကလေးဟု ဆိုနိုင်သေး၏။ သို့သော် ဘယ်အချိန်မှစကာ သူ့အဖေ အာကီအို၏ ဆိုဆုံးမစကားများကို ကလန်ကဆန် လုပ်တတ်လာခဲ့သနည်းဟု ဖခင်ဖြစ်သူပင် နားမလည်နိုင်ခဲ့။ အမှားတစ်ခုခုကို ပြင်ဆင်ရန် သတိပေး ပြောကြားလိုက်လျှင်လည်း မထုံတက်သေး အမူအရာဖြင့်သာ တုံ့ပြန်တတ်သည်။ ထိုအမူအရာကို ဒေါပွပြီး အာကီအိုက ဆူလား ကြိမ်းလား လုပ်လာလျှင်တော့ နာအိုမီက ပိုမို၍ သောင်းကျန်းပြကာ ရမ်းကားလေသည်။ ထိုအခြေအနေမျိုးတွင် ဖခင်ဖြစ်သူက တတ်နိုင်သလောက် မျက်နှာချင်း မဆိုင်ရအောင် ရှောင်နေရသည်။ နားပူသည့် ဒဏ်များကို သူ မခံလို။ အရာအားလုံး တည်ငြိမ်သွားမည့် အချိန်တစ်ခုကို စောင့်ဆိုင်းနေသော ကလေးငယ်တစ်ယောက်လိုပင် အားလုံးကို ပုန်းရှောင်နေတော့သည်။
    

    
      
    

    
      ထိုစဉ်အချိန်ကတည်းက သူ၏ တစ်ဦးတည်းသော သားတွင် ရှိနေသည့် စိတ်ဖောက်ပြန်သော လက္ခဏာများကို သိလျက်နှင့်ပင် လျစ်လျူရှုဖို့သာ ကြိုးစားနေခဲ့သည်။ ဖျောင်းဖျကုသဖို့ပင် စိတ်ကူးမရခဲ့။ သူ့အနေနှင့် မဆုံရ မကြုံရလျှင် ဘာပြဿနာမှ မရှိဟုသာ သဘောထားခဲ့သည်။ ဆုံခဲ့ကြုံခဲ့လျှင်လည်း စိတ်ဖောက်ပြန်မှု မဟုတ်ဟု တရားသေ ကိုင်စွဲထားလိုက်ချင်သည်။
    

    
      
    

    
      ယခုမှ နောင်တရနေလျှင်လည်း ဘာမျှ ထူးခြားလာမည် မဟုတ်တော့ပေ။ သူ့တွင် ထိုသို့သော နောင်တပင် ရှိနေလိမ့်မထင်။ အာကီအို ကိုယ်နှိုက်က မည်သို့ ကုစားရမည်ကို မသိခဲ့။ အဆိုးဆုံးမှာ ကုစားပေးရမည်ကိုပင် 
      သဘောမပေါက်ခဲ့ခြင်း။
    

    
      
    

    
      လှေကားခွင်မှ ခြေနင်းသံများ ပေါ်လာပြီးနောက် ယာအေကို အောက်ထပ်သို့ ရောက်လာသည်။ နှုတ်ခမ်းများကို ဖိ၍ တင်းတင်းစေ့ကာ အာကီအိုရှိရာသို့ လမ်းလျှောက်လာသည်။ မျက်နှာမှာ နီရဲလျက် 
      သူ့အနား
       ကပ်ထိုင်ချလိုက်ပြီး သက်ပြင်းတစ်ချက် မှုတ်ထုတ်လိုက်သည်။
    

    
      
    

    
      “သူ့ကို သေချာ မေးခဲ့လား” အာကီအိုက မေးသည်။
    

    
      
    

    
      အာကီအိုကို စိုက်ကြည့်လျက် ဘာတစ်ခွန်းမျှ မပြောဘဲ ခေါင်းညိတ်ပြသည်။
    

    
      
    

    
      “အဲတော့ … သူက ဘာပြန်ပြောသလဲ”
    

    
      
    

    
      သူ့ကို ပြန်လည် မဖြေကြားခင် ယာအေကိုသည် တံတွေးကို တစ်ချက် မျိုချလိုက်သည်။
    

    
      
    

    
      “သူက ….. သူ လည်ပင်းညှစ်လိုက်လို့ သေသွားတာတဲ့”
    

    
      
    

    
      အာကီအိုသည် စိတ်ပျက်စွာ မျက်လုံးများကို မှိတ်ချလိုက်သည်။ ကြိုတင် တွက်ဆထားပြီး ဖြစ်သော်လည်း ထိုစကားမှာ သူကြားချင်သော စကားမဟုတ်။ သူထင်ထားသကဲ့သို့ မဖြစ်ပါစေနှင့် ဟုသာ ဆုတောင်းနေခဲ့မိသည်။  မတော်တဆမှုသာ ဖြစ်ခဲ့လျှင် မည်မျှ ကောင်းလိုက်မည်နည်း။
    

    
      
    

    
      “ဘယ်က ကလေးမလေးတဲ့လဲ”
    

    
      
    

    
      ယာအေကိုက ခေါင်းခါပြသည်။ “သူလည်း မသိဘူးလို့ ပြောတယ်”
    

    
      
    

    
      “ဒါဆို သူ့ကို ဘယ်ကနေ ခေါ်လာခဲ့တာတဲ့လဲ”
    

    
      
    

    
      “သူပြောတာတော့ လမ်းမှာ တွေ့ကြတာတဲ့။ သူက အိမ်ကို ခေါ်ဖို့ စိတ်ကူးမရှိဘူး။ ကောင်မလေးက အတင်း လိုက်ခဲ့ချင်တယ်ဆိုလို့ ….”
    

    
      
    

    
      “အဓိပ္ပာယ်မရှိတာ။ ဒီလိုစကားမျိုးလည်း မင်းက ယုံတယ်ပေါ့”
    

    
      
    

    
      “ယုံတော့ မယုံရဘူးလေ။ ဒါပေမယ့် …….” ယာအေကိုသည် သူ့စကားကို ဆက်မပြောတော့ဘဲ မျိုသိပ်ထားလိုက်သည်။
    

    
      
    

    
      အာကီအိုသည် သူ့နံဘေးရှိ ထိုင်ခုံကို လက်သီးဖြင့် ထိုးလိုက်သည်။
    

    
      
    

    
      နာအိုမီသည် လမ်းပေါ် လျှောက်သွား၍ လမ်းသလားနေစဉ် သူ၏ ‘သားကောင်’ ကို ရှာဖွေနေခဲ့လိမ့်မည်။ တစ်နည်းပြောရလျှင် လမ်းသွားရင်း သူသဘောကျသော ကောင်မလေးကို တွေ့လိုက်စဉ်မှာပင် သူ၏ ကိုယ်တွင်းမှ ဉာဉ်ဆိုးများ နိုးကြွလာကြခြင်း ဖြစ်မည်။ မည်သို့ပင်ဆိုစေ။ ပထမဆုံး မြှူဆွယ်သူမှာ သူပဲ ဖြစ်ရမည်။ ကလေးငယ်များပင် မကြာခဏ လိင်အကြမ်းဖက် ခံနေရသော သတင်းများ ပျံ့နှံ့နေသည့် ယခုခေတ်မျိုးတွင် မိဘများကလည်း သူတို့၏ သမီးငယ်များကို အထူးပင် ဂရုစိုက်နေကြရသည်။ သူစိမ်းတစ်ယောက်နှင့် စကားမပြောရန်၊ သူစိမ်းကျွေးသော မုန့်ကို မစားရန်၊ သူစိမ်းခေါ်သော နေရာသို့ လိုက်မသွားရန် မိဘများက သူတို့၏ သားသမီးများကို နေ့ညမပြတ် မှာကြားနေကြရသည်။ ဤသို့သော ခေတ်အခါမျိုးတွင် သူ၏ သားမှာ ထိုကဲ့သို့သော ‘သားလိုက်မုဆိုး’ ဖြစ်နေချေပြီ။
    

    
      
    

    
      မျက်နှာချိုသွေး၍ ပြုံးပြုံးရွှင်ရွှင်ဖြင့် ကောင်မလေးကို စကားပြောနေသည့် နာအိုမီ၏ 
      ရုပ်အသွင်သည်
       အာကီအို၏ အာရုံတွင် 
      ထင်ပေါ်
      လာသည်။ သူ သဘောကျသောသူ၏ ရှေ့မှောက်တွင် သို့မဟုတ် တခြားသူထံမှ တစ်ခုခု တောင်းဆိုစရာ ရှိလာပြီဆိုလျှင် နာအိုမီသည် ထိုကဲ့သို့ နှုတ်ချိုချို မျက်နှာချိုချိုဖြင့် သူလိုချင်သည်ကို မရရအောင် လုပ်တတ်သည်။ သူ့သား၏ ထိုအမူအကျင့်ကိုတော့ အာကီအို အသေအချာ သိသည်။
    

    
      
    

    
      “သူက ဘာဖြစ်လို့ ကလေးမလေးကို ညှစ်သတ်ရတာလဲ”
    

    
      
    

    
      “ကလေးမလေးနဲ့သူ အတူတူ ဆော့ဖို့ ပြောတာကို ကလေးမလေးက စကားနားမထောင်လို့တဲ့။ သူ့ကို ကြောက်သွားအောင် ခြိမ်းခြောက်တဲ့အနေနဲ့ လည်ပင်းညှစ်လိုက်တာ။ သတ်ဖို့ ရည်ရွယ်တာ မဟုတ်ဘူးလို့ သူက ပြောတာပဲ”
    

    
      
    

    
      “ဆော့တယ်? …… အသက် ၁၄ နှစ်ရှိတဲ့ အကောင်တစ်ကောင်က ဒီလောက်ငယ်တဲ့ ကလေးနဲ့ အတူတူ ဘာများ ဆော့စရာ ရှိသေးလို့လဲ”
    

    
      
    

    
      “ကျွန်မ ဘယ်လိုလို့ သိမလဲ”
    

    
      
    

    
      “နင်က မေးမကြည့်ဘူးလား”
    

    
      
    

    
      ယာအေကိုထံမှ ဘာအသံမျှ ထွက်မလာ။ သူ၏ မျက်နှာပေးက ‘အလကား၊ မေးစရာလား’ ဟူသော သဘော။ 
    

    
      
    

    
      အာကီအိုသည် မည်သို့သော အဖြေကို ကြားရမည်နည်း ဟူသော ဆန္ဒဖြင့် ယာအေကိုကို စိုက်ကြည့်နေသော်လည်း ဘာမျှ မေးနေဖို့ မလိုအပ်ကြောင်းလည်း သူ သဘောပေါက်သည်။ သို့သော် ‘ခြိမ်းခြောက်ချင်လို့’ ဟူသော စကားလုံးကိုတော့ သူ ဘဝင်မကျ။ ကောင်မလေးက နာအိုမီ၏ မူမမှန်သော အပြုအမူကို သတိထားမိသွားသောကြောင့် ရုန်းကန်ဖို့၊ ရှောင်ထွက်ဖို့ ကြိုးစားခဲ့ခြင်းသာ ဖြစ်မည်။ သူဖြစ်ချင်တာ မဖြစ်လာသော အခါတွင်မှ နာအိုမီက လုပ်ကြံခဲ့ခြင်း ဖြစ်မည်။ နောက်ပြန်ဆုတ်ရန် မဖြစ်နိုင်တော့သော အခြေအနေမျိုးတွင် မညှာမတာ ပြုကျင့်ခဲ့၍သာ လူတစ်ယောက်မှာ အသက်ပျောက်ခဲ့ရသည်။
    

    
      
    

    
      “ဘယ်မှာ သတ်တာတဲ့လဲ”
    

    
      
    

    
      “ထမင်းစားခန်း”
    

    
      
    

    
      “ဘယ်လိုလုပ်ပြီး အဲဒီထဲ ရောက်နေတာလဲ”
    

    
      
    

    
      “သူက ကလေးမလေးကို ဖျော်ရည်တိုက်မလို့ ခေါ်သွားတယ် ပြောတာပဲ”
    

    
      
    

    
      ‘ဖျော်ရည်ထဲမှာ အရက်တို့ဘာတို့ ထည့်ဦးမှာ နေမှာပေါ့’ ဟု အာကီအိုက တွေးနေမိသည်။
    

    
      
    

    
      “သတ်ပြီးတော့ရော ဘာလုပ်သေးလဲ”
    

    
      
    

    
      “ကလေးမလေးက သေးတွေနဲ့ ရွှဲနေပြီဆိုတော့ ကြမ်းပြင်ပေါ် ပေကုန်မှာစိုးလို့ အလောင်းကို ပန်းခြံထဲ ရွှေ့လိုက်တယ်တဲ့”
    

    
      
    

    
      “နောက်တော့ရော”
    

    
      
    

    
      “ဒါပဲ”
    

    
      
    

    
      “ဒါပဲ?”
    

    
      
    

    
      “နောက်တော့ သူလည်း ဘာလုပ်ရမှန်း မသိတော့လို့ အခန်းထဲ ဝင်နေလိုက်တယ်တဲ့”
    

    
      
    

    
      အာကီအို၏ ခေါင်းထဲ ချာချာလည်သွားသည်။ ထိုနေရာမှာပင် 
      မူးမေ
      ့
      သွားလျှင်
       ဘယ်လောက် ကောင်းလိုက်လေမည်နည်းဟု သူ တွေးနေခဲ့သည်။ သူ့သားသည် လူတစ်ယောက်ကို သတ်ဖြတ်ပြီးနောက် ပထမဆုံး အရေးတကြီး အလေးထားသော ကိစ္စမှာ ကြမ်းပြင်မညစ်ပတ်ရန်သာ ဖြစ်နေလေသည်။
    

    
      
    

    
      နာအိုမီ ဘာတွေ စဉ်းစားနေသနည်း ဆိုသည်ကိုမူ အာကီအိုလည်း အတိအကျ နားလည်သည်တော့ မဟုတ်။ သို့သော် နာအိုမီ ဘာတွေ ကြံစည်ခဲ့သနည်း ဆိုသည်ကိုတော့ ဖခင်တစ်ယောက်အနေဖြင့် မှန်းဆ၍ ရခဲ့သည်။ သူမျှော်လင့်ထားသလို ဖြစ်မလာဘဲ သူထင်တာထက် ပြဿနာများ ရှုပ်ထွေးလာသောကြောင့်သာ ရင်မဆိုင်ရဲတော့ဘဲ သူ့အခန်းထဲ ဝင်ပုန်းနေခြင်း ဖြစ်မည်။ ရှေ့ဆက် ဘာလုပ်ရမည် ဆိုသည်ကို သူ တွေးပူနေမည် မဟုတ်။ အလောင်းကို အပြင်မှာ ပစ်ထားလိုက်လျှင် ကျန်တာကို မိဘတွေ ကြည့်ရှင်းလိမ့်မည်ဟု သူ ယူဆထားပုံ ရသည်။
    

    
      
    

    
      အာကီအိုသည် စားပွဲပေါ်တွင် တင်ထားသော ဖုန်းရှိရာသို့ လှည့်ကြည့်ပြီး လှမ်းယူရန် ဟန်ပြင်လိုက်သည်။
    

    
      
    

    
      “ရှင် ဘာလုပ်မလို့လဲ” ယာအေကိုက အလန့်တကြား ထအော်သည်။
    

    
      
    

    
      “ရဲစခန်းကို ဖုန်းဆက်မလို့”
    

    
      
    

    
      “ရှင် ……….”
    

    
      
    

    
      ဖုန်းကို လှမ်းယူနေသည့် အာကီအို၏ လက်ကို သူက အတင်း လှမ်းဆွဲနေသည်။ အာကီအိုက တွန်းထုတ်လိုက်ပြီး
    

    
      “နင်က ဘာလုပ်စေချင်တာလဲ။ အားလုံး နောက်ကျကုန်ပြီ။ ဘယ်လိုလုပ်လုပ် ဟိုကလေးမလေးက အသတ်ပြန်ရှင်လာနိုင်စရာ အကြောင်းမရှိတော့ဘူး”
    

    
      
    

    
      “ဒါပေမယ့် နာအိုမီကို …….” ယာအေကိုသည် ညှိုးငယ်သော အကြည့်များဖြင့် သူ့ယောက်ျားကို အသနားခံနေသည်။ “ကျွန်မတို့သားလေးရဲ့ ရှေ့ရေးအတွက် ဘယ်လို လုပ်မလဲ။ လူသတ်သမား ဆိုတဲ့ နာမည်ဆိုးကြီးနဲ့ တစ်သက်လုံး တံဆိပ်ကပ်ခံသွားရတော့မှာလား”
    

    
      
    

    
      “အဲဒါလည်း ဘယ်တတ်နိုင်မလဲ။ သူလုပ်တာ သူခံရမှာပေါ့”
    

    
      
    

    
      “ရှင်က သားလေး ဒီလို ဖြစ်သွားမှာကို ကျေနပ်တယ်ပေါ့”
    

    
      
    

    
      “ကျေနပ်စရာလား။ ကဲ … မင်းပဲ ပြောကြည့်။ တခြား ဘာနည်းလမ်းများ ရှိသေးလို့လဲ။ သူ့ဘာသာသူ လူသတ်မိကြောင်း ဝန်ခံလိုက်မယ်ဆိုရင် အရွယ်မရောက်သေးတဲ့ လူငယ်တစ်ယောက်အတွက် တရားဥပဒေကလည်း သက်သက်ညှာညှာ စဉ်းစား ဆုံးဖြတ်ပေးမှာပဲ။ နောက်ပြီး သူ့နာမည်ကိုလည်း တရားဝင် ထုတ်ပြန်မှာ မဟုတ်ဘူး”
    

    
      
    

    
      “အဲဒါတွေက အာပလာတွေပဲ” ဇနီးသည်၏ မျက်လုံးများသည် စားတော့ ဝါးတော့မည့်နှယ်။ “သတင်းစာတို့၊ ဂျာနယ်တို့က သူ့နာမည်ကို မစုံစမ်းဘဲ နေမတဲ့လား။ သိရင် ထည့်မရေးဘဲ နေမတဲ့လား။ အဲဒီလိုသာဆိုရင် သူ့တစ်သက်လုံး သွားပြီ။ အပြစ်ဘယ်လောက်ပဲ ပေါ့ပေါ့၊ နောက်နောင် လူ့လောကအလယ်မှာ ပုံမှန်လူတစ်ယောက်အနေနဲ့ သူ ဘယ်လိုလုပ်ပြီး ဖြတ်သန်းနိုင်ပါတော့မလဲ။ သူ ရှေ့ဆက်ရမယ့် ခရီးက ကြမ်းသထက်ကြမ်း၊ ဆိုးသထက် ဆိုးဖို့ပဲ ရှိတော့တယ်”
    

    
      
    

    
      ယခုပင်လျှင် မိမိဘဝမှာ အင်မတန် စုတ်ပြတ်ပြီး စိတ်ပျက်နာကျည်းစရာ ကောင်းနေပြီ ဖြစ်ကြောင်း အာကီအို တွေးနေမိသည်။ ထိုစကားကို ထုတ်ပြောလိုက်ဖို့ပင် သူ့မှာ ခွန်အား မရှိတော့။ ရဲစခန်းသို့ ဖုန်းဆက်ရန် နံပါတ်များကို နှိပ်ဖို့သာ 
      တာ
      စူ
      နေသည်။
    

    
      
    

    
      “အား … မလုပ်ပါနဲ့”
    

    
      
    

    
      “စိတ်ကူးယဉ် မနေစမ်းပါနဲ့တော့”
    

    
      
    

    
      အာကီအိုသည် သူ့ထံသို့ အလောတကြီး ကုန်းရုန်းထလာသော ယာအေကိုကို တွန်းထုတ်လိုက်သောကြောင့် ယိုင်လဲသွားပြီး စားပွဲခုံနှင့် သွားဆောင့်မိသည်။
    

    
      
    

    
      “ဘာမှ ပြင်မရတော့ဘူး” အာကီအိုက လှမ်းပြောသည်။
    

    
      
    

    
      ယာအေကိုသည် မျက်ရည်များ ပြည့်နှက်နေသော မျက်ဝန်းအစုံဖြင့် အာကီအိုကို ကြည့်လျက် စားပွဲရှိ အံဆွဲထဲမှ အရာတစ်ခုကို လက်ဖြင့်စမ်း၍ ရှာနေသည်။ အံဆွဲထဲမှ ဆွဲထုတ်လိုက်သော အရာသည် ကတ်ကြေးတစ်လက် ဖြစ်နေမှန်း မြင်လိုက်ရသောအခါ အာကီအို၏ လက်များ တုံ့ရပ်သွားပြီး သူ့မျက်လုံးများလည်း ပြူးကျယ်သွားကြသည်။
    

    
      
    

    
      “အဲဒါ ဘာလုပ်မလို့လဲ”
    

    
      
    

    
      ကတ်ကြေးကို မိမိရရ ကိုင်ထားပြီး ကတ်ကြေးအချွန်ကို သူ၏ လည်မျိုတွင် ထောက်လျက်
    

    
      “တောင်းပန်ပါတယ်ရှင်။ ဖုန်းကို ချထားလိုက်ပါလား”
    

    
      
    

    
      “မဟုတ်တရုတ်တွေ လုပ်မယ် စိတ်ကူးမနေနဲ့။ မင်း ရူးနေသလား”
    

    
      
    

    
      ကတ်ကြေးကိုင်ထားသော လက်ကို တင်းတင်း ဆုပ်ကိုင်လျက် သူ၏ ခေါင်းကိုသာ တွင်တွင် ရမ်းနေလေသည်။
    

    
      
    

    
      “ကျွန်မ ရှင့်ကို အကျပ်ကိုင်နေတယ် မထင်နဲ့။ ကျွန်မ ဆက်နေဖို့ ခွန်အား မရှိတော့ဘူး။ ရှင်သာ သားကို ရဲလက်ထဲ အပ်လိုက်မယ်ဆိုရင် ကျွန်မအခုပဲ သေပစ်လိုက်တာ ပိုကောင်းလိမ့်မယ်။ ကျန်တာ ရှင်ဘာသာ ရှင်ပဲ ဆက်လုပ်ပေတော့”
    

    
      
    

    
      “ဘာတွေ လျှောက်ပြောနေတာလဲ။ ချစမ်း …. ကတ်ကြေးကို ချထားစမ်းပါ”
    

    
      
    

    
      ယာအေကိုသည် အံကို တင်းတင်း ကျိတ်ထားပြီး တစ်ချက်ကလေးပင် မလှုပ်။
    

    
      
    

    
      သူ အမှန်တကယ် သေချင်သော ဆန္ဒ ရှိမရှိ ဆိုသည်ကို အာကီအို မသိ။ ဟန်လုပ်ပြ၍ သူ့ကို ခြိမ်းခြောက်နေသည် 
      ဟုဆိုစေ
      ၊
       လက်ရှိအနေအထားမျိုးတွင် အခြေအနေများ 
      ပြေလျ
      ော့သွ
      ားအောင်သာ
       လုပ်ရမည် ဖြစ်သည်။ နှစ်ဦးနှစ်ဘက် အလျှော့မပေးဘဲ နေနေလျှင် မရည်ရွယ်ဘဲ လက်လွန်ပြီး မထိခိုက်သင့်တာ ထိခိုက်ကုန်မှာ စိုးရိမ်ရသည်။
    

    
      
    

    
      “ကဲ ဟုတ်ပြီ။ ငါ ဖုန်းကို ချထားမယ်။ မင်းလည်း ကတ်ကြေးကို ချလိုက်”
    

    
      
    

    
      “ဟင့်အင်း၊ ကျွန်မ ချလိုက်တာနဲ့ ရှင်က ဖုန်းကို ထပ်ဆက်ဦးမှာ”
    

    
      
    

    
      “ငါ မဆက်တော့ဘူးလို့ ကတိပေးပြီးပြီပဲ” အာကီအိုသည် ဖုန်းကို စားပွဲပေါ်သို့ ပြန်ချထားလိုက်သည်။
    

    
      
    

    
      အာကီအိုကို မယုံကြည်နိုင်သေး၍ ဖြစ်မည်။ ယာအေကိုသည် သူ့လက်ထဲမှ ကတ်ကြေးကို ချထားရန် စိတ်ကူး မရှိသေး။ သံသယအပြည့်ဖြင့် သူ့ယောက်ျား၏ လှုပ်ရှားမှု မှန်သမျှကို မျက်တောင်မခတ် စိုက်ကြည့်နေသည်။ အာကီအိုသည် သက်ပြင်းတစ်ချက် မှုတ်ထုတ်လိုက်ပြီး မြက်ဖျာပေါ်သို့ ပြန်ထိုင်ချလိုက်သည်။
    

    
      
    

    
      “ကဲ … မင်းဘာဖြစ်ချင်သလဲ၊ ပြော။ ငါတို့ တစ်ခုခုတော့ လုပ်မှ ဖြစ်မယ်”
    

    
      
    

    
      ယာအေကိုကတော့ ဘာမျှ ပြန်မဖြေ။ ဒီအတိုင်း ဘာမျှ မလုပ်ဘဲ နေလို့ မဖြစ်သည်ကို ယာအေကိုလည်း သဘောပေါက်ပြီးသား ဖြစ်ပေမည်။ ကလေးမလေး၏ အိမ်သားများသည် ယခုအခါတွင် သူ့ကို လိုက်လံရှာဖွေနေလောက်ပြီ။ အာကီအိုသည် ထိုအကြောင်းကို စဉ်းစားမိသောအခါ ကားမှတ်တိုင်တွင် တွေ့ခဲ့ရသော အမျိုးသားကို ရုတ်တရက် သတိရမိသွားသည်။
    

    
      
    

    
      “နင် ကလေးမလေးရဲ့ အင်္ကျီကို ကြည့်လိုက်သေးလား” အာကီအိုက မေးသည်။
    

    
      
    

    
      “အင်္ကျီ?”
    

    
      
    

    
      “သူဝတ်ထားက ပန်းရောင် ဇာအင်္ကျီလား”
    

    
      
    

    
      ‘အား’ ဟု တစ်ချက်အော်လိုက်ပြီး ယာအေကိုသည် ခေါင်းကို ဖြည်းဖြည်း ခါယမ်းနေသည်။
    

    
      
    

    
      “ဇာအင်္ကျီ ဟုတ်မဟုတ်တော့ မသိဘူး။ ပန်းရောင်ကတော့ သေချာတယ်။ ဘာဖြစ်လို့လဲ”
    

    
      
    

    
      အာကီအိုသည် သူ့ခေါင်းကို 
      တ
      ‌ဗျင်
      း
      ဗျင်
      းမြည်အောင်
       ကုတ်နေသည်။ ထို့နောက်မှ ကားဂိတ်တွင် သူ ကြုံဆုံခဲ့ရသည်များကို ယာအေကိုအား ပြောပြလိုက်သည်။
    

    
      
    

    
      “အဲဒါ ဒီကလေးမလေးရဲ့ အဖေပဲ ဖြစ်မယ်။ ဒီအတိုင်းသာဆိုရင် သူတို့ အမြန်ဆုံး ရဲတိုင်ကြတော့မှာပဲ။ ရဲတွေ ရောက်လာလို့ စုံစမ်းကြပြီဆိုရင်တော့ ငါတို့ ဘာမှ ဖုံးကွယ်လို့ ရတော့မှာ မဟုတ်ဘူး” သူက ဆက်ပြောသည်။ “ဪ … သူရှာနေတဲ့ ကလေးမက ငါ့အိမ်မှာ ရှိနေတယ်လို့ ဘယ်ထင်မိမှာလဲ။ ပြီးတော့ ရှိနေတာကလည်း အသေကောင်ကြီး”
    

    
      
    

    
      ထိုကလေးအဖေကို အနီးကပ် မမြင်လိုက်ရသော်လည်း အရောင်းဝန်ထမ်း ကောင်မလေးအား မေးမြန်းနေသော လေသံကို နားထောင်ကြည့်ခြင်းအားဖြင့် အင်မတန် စိုးရိမ်နေကြောင်းမှာ ထင်ရှားသည်။ 
      ခြေမွေးမီးမလောင်၊
       
      လက်မွေးမီးမလောင်
       ဖူးဖူးမှုတ် မွေးမြူထားသော သမီးတစ်ယောက် ဖြစ်ရပေမည်။ 
    

    
      
    

    
      ယာအေကိုသည် လက်နှစ်ဖက်ဖြင့် ကတ်ကြေးကို မြဲမြဲ ဆုပ်ကိုင်ထားရင်း သူ့ထံမှ အသံတစ်သံ ထွက်ပေါ်လာသည်။ အသံမှာ တိုးလွန်းသောကြောင့် အာကီအိုက သေချာ မကြားလိုက်ရ။
    

    
      
    

    
      “အန် … ဘာပြောတယ်?” အာကီအိုက မေးလိုက်သည်။
    

    
      
    

    
      သူက ခေါင်းထောင်လာပြီး “သွား လွှင့်ပစ်လိုက်ပါလား”
    

    
      
    

    
      “ဘာ …..”
    

    
      
    

    
      “အဲဒါကို ...” ယာအေကိုသည် တံတွေးကို မျိုချလိုက်ပြီး ဆက်ပြောသည်။ “အပြင်ကို လွှင့်ပစ်လိုက်ပါလား။ ကျွန်မလည်း ကူပါ့မယ်” သူသည် ခေါင်းငုံ့ချလိုက်ပြီး “တောင်းပန်ပါတယ်ရှင်” ဟူသော စကားဖြင့် အဆုံးသတ်လိုက်သည်။
    

    
      
    

    
      အာကီအိုသည် သက်ပြင်းကို မှုတ်ထုတ်လိုက်သည်။
    

    
      
    

    
      “နင် … တကယ်ပြောနေတာလား”
    

    
      
    

    
      ယာအေကိုကတော့ ခေါင်းကိုငုံ့ထားလျက် တစ်ချက်ကလေးမျှ မလှုပ်။ ကြည့်ရသည်မှာ သူ့ယောက်ျား သဘောမတူမချင်း ထိုပုံစံအတိုင်းသာ ဆက်နေသွားတော့မည်ဟု ဆုံးဖြတ်ထားပုံ ရသည်။
    

    
      
    

    
      အာကီအိုက စိတ်ပျက်စွာ ရေရွတ်လိုက်သည်။ “မဟုတ်သေးပါဘူးကွာ”
    

    
      
    

    
      ယာအေကိုသည် တစ်ဘက်သို့ လှည့်သွားသည်။ သူ့ခေါင်းကိုတော့ မော့လိုက်ရန် ဆန္ဒရှိသေးပုံ မရ။
    

    
      
    

    
      “မဟုတ်သေးပါကွာ” ထိုစကားကိုပင် အာကီအို နောက်တစ်ခါ ရေရွတ်လိုက်ပြန်သည်။ ထိုသို့ တစ်ယောက်တည်း ရေရွတ်နေရင်း သူလည်း ယာအေကိုနှင့် တစ်သဘောတည်း ရှိနေကြောင်းကို သတိထားမိလိုက်သည်။ အလောင်းကို သွားလွှင့်ပစ်ရန် ဟူသော စိတ်ကူးမှာ သူဦးနှောက်၏ တစ်နေရာရာတွင် နဂိုကတည်းက နေရာယူထားနှင့် ပြီးနေပြီ။  ဖြေရှင်းရမည့် နည်းလမ်းထဲက တစ်ခုပဲ မဟုတ်ပါလား။ သူ့နှုတ်မှ ထုတ်မပြောခဲ့ခြင်းသာ ရှိမည်။ တွေးပင် တွေးမကြည့်ချင်။ ထိုသို့ တွေးမိလျှင်ပင် မိမိ၏ တစ်ကိုယ်ကောင်းဆန်မှုကို ပြန်မြင်နေရသောကြောင့် ကြောက်လန့်ကာ တွေးပင် မတွေးရဲခဲ့။
    

    
      
    

    
      ထိုသို့ လုပ်၍ မဖြစ်နိုင်။ လုပ်လျှင်လည်း အောင်မြင်မည် မဟုတ်မှန်း သူ သိသည်။ ထိုသို့ဆိုလျှင် သူတို့ပါ တရားခံ၏ အလိုတူ အလိုပါ ဖြစ်ကြရတော့မည်။ သူသည် အတွေးများဖြင့် ဘောင်ဘင်ခတ်လျက်။ ရှုပ်ထွေးလျက်။
    

    
      
    

    
      “မဟုတ်လည်း ….” ယာအေကိုက ခေါင်းကို ငုံ့ထားလျက် ပြောနေသည်။ “မဟုတ်လည်း ကျွန်မတို့ဘဝက သွားပြီပဲ။ သားကို ရဲစခန်းမှာ ဖြောင့်ချက် ပေးခိုင်းရင်လည်း သူဟာ မူမှန်တဲ့ ဘဝမျိုးမှာ ပြန်နေထိုင်ဖို့ မဖြစ်နိုင်တော့ဘူး။ မိဘဖြစ်တဲ့ ကျွန်မတို့မှာလည်း ဒီကိစ္စအတွက် ထိုက်သင့်တဲ့ ပြစ်တင်ကဲ့ရဲ့တာတွေ ကြုံရတော့မှာပဲ။ သားကို အဖမ်းခံခိုင်းတော့ရော၊ ကျွန်မတို့ကို ဘယ်သူက ခွင့်လွှတ်ချင်ကြဦးမှာမို့လဲ။ ကျွန်မတို့လည်း ဘဝပျက်ကြရမှာပဲ”
    

    
      
    

    
      သူ၏ အသံများသည် လေထဲတွင် ဝေ့ဝဲနေသော တစ္ဆေတစ်ကောင်၏ အသံများကဲ့သို့ ဖြစ်နေသည်။ ကြည့်ရသည်မှာ ဘာမျှ ဆက်မခံစားနိုင်လောက်အောင် သူ့ဝေဒနာများက ကမ်းကုန်နေလေပြီ။ သူ့အသံထဲတွင် ဘာခံစားချက်မျှ မပါတော့။ တစ်ခုခုကို ခံစားဖို့ပင် သူ့တွင် အားမရှိတော့သည့်နှယ်။ 
    

    
      
    

    
      တကယ့်လက်တွေ့မှာ သူပြောသလို ဖြစ်ကောင်း ဖြစ်ပေမည်။ မဟုတ်။ ထိုအတိုင်း တစ်ထေရာတည်းဟု အာကီအိုက တွေးမိသည်။ အကယ်၍ လူသတ်မိကြောင်း နာအိုမီကို ဖြောင့်ချက် ပေးခိုင်းသည်ပဲ 
      ထားဦး
      ၊
       သူတို့ကို မည်သူကမျှ ကိုယ်ချင်းစာ ခွင့်လွှတ်ပေးကြလိမ့်မည် မဟုတ်ပေ။ အသတ်ခံရသူမှာ လုံးဝ အပြစ်ကင်းစင်သော ကလေးမလေး တစ်ယောက် ဖြစ်နေသည် မဟုတ်လော။
    

    
      
    

    
      “ဒါပေမယ့် လွှင့်ပစ်လို့ မဖြစ်နိုင်ဘူး ထင်တယ်” အာကီအိုက ပြောလိုက်သည်။ ထိုစကားကို ပြောခြင်းအားဖြင့် ဇနီးသည်၏ စကားကို သဘောတူလိုက်ပြီ ဖြစ်ကြောင်း သူလည်း နားလည်သည်။ “မဖြစ်နိုင်” နှင့် “မလုပ်နိုင်” ဟူသော စကားနှစ်ခု၏ သဘောသွားမှာ များစွာ ကွာခြားလှသည်။
    

    
      
    

    
      “ဘာဖြစ်လို့လဲ” ဇနီးသည်က မေးသည်။
    

    
      
    

    
      “ဘယ်လို သယ်မှာလဲ။ ငါတို့ အဝေးကြီး သွားနိုင်မှာ မဟုတ်ဘူး”
    

    
      
    

    
      အာကီအိုတွင် ယာဉ်မောင်းလိုင်စင် ရှိသော်လည်း သူ့တွင် ကားမရှိ။ အိမ်ဝင်းထဲတွင် ကားထားစရာ နေရာ မရှိသောကြောင့် ကား မဝယ်ခဲ့ကြ။ ထို့ပြင် အာကီအိုအတွက် ကိုယ်ပိုင်ကားတစ်စီး ရှိရန် လိုအပ်သည်ဟုလည်း ယာအေကိုက မယူဆခဲ့။
    

    
      
    

    
      “ဒါဆို ဖွက်ထားလို့ရော မရဘူးလား”
    

    
      
    

    
      “ဖွက်မယ်? အိမ်ထဲမှာ ဖွက်ထားစရာ နေရာရှိတယ်လို့ ထင်လို့လား”
    

    
      
    

    
      “ယာယီပေါ့။ နည်းနည်းကြာမှ ရှင်းပစ်ဖို့ စဉ်းစားကြတာပေါ့”
    

    
      
    

    
      “မဖြစ် … မဖြစ်ပါဘူးကွာ။ နာအိုမီနဲ့ အဲဒီကလေးမလေးတို့ အတူတူ ရှိနေတာကို တစ်ယောက်ယောက်က မမြင်ဘူးလို့ မပြောနိုင်ဘူး။ အဲဒီလိုသာဆိုရင် ရဲတွေက မကြာခင် ဒီကို ရောက်လာမှာပဲ။ ဒီအိမ်ကို လာပြီး စစ်ဆေးကြဦးမှာ။ တကယ်လို့သာ အလောင်းနဲ့ လက်ပူးလက်ကြပ် မိသွားမယ်ဆိုရင် ငါတို့ ဘာမှ လုပ်လို့ မရတော့ဘူး”
    

    
      
    

    
      အာကီအို၏ မျက်လုံးများသည် စားပွဲပေါ်မှ တယ်လီဖုန်းဆီသို့ ရောက်သွားပြန်သည်။ လုံးဝ အဓိပ္ပာယ်မရှိသော စိတ်ကူးတစ်ခုကို တိုင်ပင်ဆွေးနွေးနေကြသည်ဟု သူက ခံစားနေရသည်။ ရဲဌာနမှ လာရောက် စုံစမ်းကြပြီဆိုရင် အလောင်းကို မည်သည့်နေရာတွင် တွေ့ရသည်ဖြစ်စေ ရလဒ်မှာ ထူးခြားတော့မည် မဟုတ်ပေ။ ဥပဒေကို မျက်ကွယ်ပြု၍ ဤအခက်အခဲကို ကျော်လွှားနိုင်လိမ့်မည်ဟု သူ့ကိုယ်သူ ယုံကြည်မှု လုံးဝ မရှိ။
    

    
      
    

    
      “ဒီည ညတွင်းချင်း အလောင်းကို နေရာရွှေ့နိုင်ခဲ့ရင် မျှော်လင့်ချက် ရှိနိုင်တယ်” ယာအေကိုက လှမ်းပြောသည်။
    

    
      
    

    
      “ဘယ်လို”
    

    
      
    

    
      သူက ခေါင်းကို မော့လိုက်သည်။ “အဝေးကြီး သယ်သွားစရာ မလိုဘူး။ တခြားတစ်နေရာကိုသာ ရွှေ့လိုက်။ ….. အဲဒီနေရာမှာ အသတ်ခံရသလို ပုံစံမျိုးပေါ့”
    

    
      
    

    
      “တခြားနေရာ?”
    

    
      
    

    
      “ကျွန်မ ပြောတာက ….” ယာအေကိုက ဆက်မပြောတော့ဘဲ ခေါင်းငုံ့နေပြန်သည်။
    

    
      
    

    
      ထိုစဉ် အနောက်ဘက်မှ တရှပ်ရှပ် အသံကြားရ၍ သူ့ရင်ထဲ ထိတ်သွားသည်။
    

    
      
    

    
      အိမ်အပြင်ဘက် လူသွားလမ်းလေးတွင် အရိပ်လေးတစ်ခု ရွေ့နေသည်ကို သတိထားမိကြသည်။ သူ့အမေ မာဆာအေ အပေါ့အပါး သွားခြင်း ဖြစ်မည်။ ကလေးကဗျာတစ်ပုဒ်ကို မပီ့တပီ ရွတ်ဆိုလျက်။ အသံကြား၍ အာကီအိုက အာရုံစိုက်ကာ နားထောင်ကြည့်သည်။ သူတို့ငယ်စဉ်က အမေ ရွတ်ပြလေ့ရှိသော ကဗျာတစ်ပုဒ်။ သူတို့အတွက် သားချော့တေးတစ်ပုဒ်။ ကဗျာနာမည်ကိုတော့ သူလည်း စဉ်းစား၍ မရတော့။ ထို့နောက် အိမ်သာတံခါးကို ဖွင့်၍ ဝင်သွားသည့် အသံကို ကြားလိုက်ရသည်။
    

    
      
    

    
      “ဒီလိုအချိန်ကြီးမှ လာရတယ်လို့” ယာအေကိုက အပြစ်တင်သလို လေသံမာမာဖြင့် ရေရွတ်နေသည်။
    

    
      
    

    
      နှစ်ယောက်သား အတန်ကြာမျှ ငြိမ်သက်နေကြသည်။ မကြာခင် အိမ်သာမှ ရေဆွဲသံနှင့် တံခါးဖွင့်သံများကို တစ်ဆက်တည်း ကြားကြရသည်။ ထို့နောက် တရှပ်ရှပ်မြည်သော မာဆာအေ၏ ခြေသံများကို နားထောင်ခြင်းဖြင့် သူ့အခန်းသို့ ပြန်နေကြောင်း သိသာသည်။ ခြေသံများ တိုး၍ တိုး၍ သွားကြသည်။ 
    

    
      
    

    
      ရေပိုက်ခေါင်းမှ ရေများ တတောက်တောက် ကျနေသံများကတော့ ပျောက်၍ မသွား။ ယာအေကို မတ်တပ်ထရပ်လိုက်သည်။ လျှောက်လမ်းအတိုင်း သွား၍ အိမ်သာတံခါးကို ဆွဲဖွင့်သံ ကြားရသည်။ ထို့နောက်မှ ရေကျသံများ ရပ်သွားတော့သည်။ ရေပိုက်ခေါင်းကို လုံအောင် မာဆာအေ ပိတ်ခဲ့ပုံမရ။ ထိုသည်မှာလည်း နိစ္စဓူဝ ကြုံတွေ့နေရသော ကိစ္စဖြစ်နေပြီ။
    

    
      
    

    
      ‘အုန်း’ ခနဲ အသံမြည်အောင် အိမ်သာတံခါးကို ဆောင့်ပိတ်ချလိုက်သော အသံကြောင့် အာကီအိုမှာ လန့်ဖျပ်ပြီး မျက်ခုံးများ ပင့်တက်သွားကြသည်။
    

    
      
    

    
      ယာအေကိုသည် မတ်တပ်ရပ်ရင်း နံရံကို ကျောဖြင့်မှီလျက် လက်ဖဝါးနှစ်ဘက်နှင့် သူ့မျက်နှာကို အုပ်ကာ သက်ပြင်းချလိုက်သည်။
    

    
      
    

    
      “သိပ်စိတ်ရှုပ်ဖို့ ကောင်းတာပဲ။ သေသာ သေလိုက်ချင်တော့တယ်”
    

    
      
    

    
      “ဒါလည်း ငါ့အမှားပဲလား” သူ့နှုတ်ခမ်းဖျားနားအထိ ရောက်လာသော ထိုစကားလုံးများကို အာကီအို မျိုချလိုက်သည်။ သူ့မျက်လုံးများက မွဲခြောက်ကုန်ကြပြီ ဖြစ်သော ထာထားမိ မြက်ဖျာကို စိုက်ကြည့်နေသည်။ တစ်ချိန်ကတော့ ကျောက်စိမ်းရောင်နှင့် တဝင်းဝင်း တပြောင်ပြောင် ရှိခဲ့ဖူးသော ထိုမြက်ဖျာကြမ်းခင်းများ။ ဖခင်ဖြစ်သူက နေ့စဉ် ကျွဲရုန်းနွားရုန်း ရုန်း၍ ငွေစုပြီး ဤအိမ်ကို ကြိုးစားဝယ်ခဲ့ခြင်း ဖြစ်သည်။ ထိုစဉ်က သူသည် အထက်တန်းကျောင်း တက်နေတုန်း။ ထိုကဲ့သို့ အဆင့်နိမ့်သော အိမ်မျိုး ဝယ်ရပါ့မလားဟု သူ့အဖေကို မကျေမနပ် ဖြစ်ခဲ့သေးသည်။
    

    
      
    

    
      ယခုတော့ ကိုယ့်ဘာသာကိုယ် ပြန်ဆင်ခြင်မိနေသည်။ ယနေ့ ယခုအချိန်ထိ မိမိ၏ အစွမ်းအစဖြင့် မည်မျှ ခရီးရောက်အောင် လုပ်နိုင်ခဲ့သနည်း။ မိမိ အထင်မကြီးခဲ့သော ဤအိမ်လေးအတွင်းမှာပင် သက်သောင့်သက်သာ နေနေခဲ့ရသော်လည်း အဖြစ်ရှိသော မိသားစုတစ်စုကိုပင် မတည်ဆောက်နိုင်ခဲ့။ ထို့ပြင် တခြား မိသားစုကိုပင် ဒုက္ခရောက်အောင် လုပ်လိုက်သေးသည်။ အမှန်တကယ်တော့ ဤအရာ အားလုံး၏ အဓိက တရားခံမှာ သူပင် မဟုတ်ပါလော။
    

    
      
    

    
      “ပန်းခြံထဲဆိုရင် ဘယ်လိုနေမလဲ” အာကီအိုက ပြောသည်။
    

    
      
    

    
      “ပန်းခြံ?”
    

    
      
    

    
      “ဟိုဘက်လမ်းထိပ်က အိချိုပန်းခြံလေ”
    

    
      
    

    
      “အလောင်းကို အဲဒီမှာ သွားပစ်မှာလား”
    

    
      
    

    
      “အေး”
    

    
      
    

    
      “ကွင်းပြောင်ပြောင်ကြီးထဲမှာ ပစ်မလို့လား”
    

    
      
    

    
      သူ ခေါင်းခါ၍ ဆက်ပြောသည်။ “အဲဒီမှာ အများသုံးအိမ်သာ ရှိတယ်မလား။ အလောင်းကို အိမ်သာအခန်း တစ်ခန်းထဲမှာ ထားမလားလို့ စိတ်ကူးတယ်”
    

    
      
    

    
      “အများသုံးအိမ်သာ?”
    

    
      
    

    
      “အဲဒီလို လုပ်ရင်တော့ အလောင်းကို လူတွေ့တဲ့အချိန် နောက်ကျသွားနိုင်တာပေါ့”
    

    
      
    

    
      “အင်း၊ ဖြစ်နိုင်တယ်” ယာအေကိုသည် အာကီအိုအနား ကပ်လာပြီး သူ့ကို စိုက်ကြည့်ကာ “ဘယ်အချိန် ရွှေ့မလဲ”
    

    
      
    

    
      “ညဉ့်နက်မှ ရွှေ့တာပေါ့၊ ည ၂ နာရီ 
      ဝန်းကျင်
      လောက်
      ”
    

    
      
    

    
      အာကီအိုသည် တိုင်ကပ်နာရီကို လှမ်းကြည့်လိုက်သည်။ အခုမှ ၈ နာရီခွဲပြီးခါစ ရှိသေးသည်။
    

    
      
    

    
      အာကီအိုသည် မီးဖိုချောင် စတိုခန်းထဲမှ စက္ကူဘူးကြီးတစ်ဘူး ဆွဲထုတ်လာသည်။ လွန်ခဲ့တဲ့ သုံးလက water cooler ရေအေးစက် ဝယ်စဉ် ပါလာသော ကတ်စက္ကူဘူးဖြစ်သည်။ တစ်ခုခု ထည့်ရန်ဟူသော ရည်ရွယ်ချက်ဖြင့် ခေါက်သိမ်းထားခဲ့ခြင်း ဖြစ်သည်။ သို့သော် ဘာမှ ထည့်မသိမ်းဖြစ်ဘဲ စတိုခန်းထဲ ပစ်ထားခဲ့သည်။ ယခုတော့ ထည့်ရမည့်ပစ္စည်းမှာ လူအလောင်း ဖြစ်နေလေပြီ။
    

    
      
    

    
      သူသည် ခေါက်ထားသော ထိုကတ်စက္ကူအား ပန်းခြံထဲသို့ ယူသွားခဲ့သည်။ စက္ကူဘူးပုံစံရအောင် အသေအချာ ပြန်ချိုးပြီးနောက် အလောင်းထည့်ထားသည့် အိတ်အမည်းဘေးတွင် ချပြီး 
      လျ
      ာကြည့်လိုက်သည်။
       အဆင်ပြေပြေ ထည့်၍ ဝင်ဆံ့မည်မှာ သေချာသည်။
    

    
      
    

    
      စက္ကူဘူးအား ပြန်ခေါက်သိမ်းပြီး အခန်းထဲသို့ ဝင်လာခဲ့သည်။ ယာအေကိုသည် ဧည့်ခန်းမှ ထိုင်ခုံတစ်လုံးတွင် ထိုင်နေသည်။ ပြုတ်ကျသွားမည်စိုး၍ လက်နှစ်ဘက်က ဦးခေါင်းကို ထိန်းထားသည့်နှယ်။ ခေါင်းပေါ်မှ ဆံပင်များမှာလည်း ရှုပ်ပွ၍ တချို့တလေမှာ သူ့မျက်နှာကိုပင် ဖုံးအုပ်ထားလေသည်။
    

    
      
    

    
      “ဘယ်လိုလဲ” သူက မလှုပ်မယှက်ဖြင့် မေးသည်။
    

    
      
    

    
      “အင်း၊ ကြည့်ရတာ ကောင်းကောင်း ထည့်လို့ရမှာပါ”
    

    
      
    

    
      “မထည့်ရသေးဘူးလား”
    

    
      
    

    
      “စောလွန်းသေးတယ်ဟ။ အခုချိန် ပန်းခြံထဲမှာ ကုန်းကုန်း ကုန်းကုန်းနဲ့ တစ်ခုခု လုပ်နေရင် မြင်တဲ့သူက သံသယမဝင်ဘဲ ဘယ်နေပါ့မလဲ”
    

    
      
    

    
      ယာအေကို၏ ခေါင်းမှာ တစ်ဘက်သို့ အနည်းငယ် လည်သွားသည်။ နာရီလှည့်ကြည့်တာ ဖြစ်မည်။ ထို့နောက် ဘာမျှ မပြောတော့ဘဲ ငြိမ်သက်နေသည်။
    

    
      
    

    
      အာကီအိုသည် ရေငတ်၍ ဘီယာသောက်ချင်လာသည်။ ဒီထက် အဆပေါင်းများစွာ ပြင်းသော အရက်ဖြစ်လျှင် ပို၍ ကောင်းမည်။ ယခု နဖူးတွေ့ ဒူးတွေ့ ရင်ဆိုင်နေရသော ပြဿနာကြီးကို မူးမူးရူးရူးဖြင့် ဥပေက္ခာပြုကာ ရှောင်လွှဲလိုက်ချင်သည်။ သို့သော် သူ မူးမေ့သွား၍ မဖြစ်သေး။ နောက်မှာ လုပ်စရာတွေ ကျန်နေသေးသည်။
    

    
      
    

    
      “နာအိုမီ ဘာလုပ်နေလဲ”
    

    
      
    

    
      ယာအေကိုက ခေါင်းခါပြသည်။ ကြည့်ရသည်မှာ သူလည်း သိပုံမရ။
    

    
      
    

    
      “သူ့အခန်းကို သွားကြည့်ကြည့်ပါဦးလား”
    

    
      
    

    
      ယာအေကိုက သက်ပြင်းရှည်ကြီးကို ချလိုက်ပြီး ခေါင်းမော့လာသည်။ သူ့မျက်လုံးနှစ်ဘက်တို့မှာ ရဲရဲနီလျက်။
    

    
      
    

    
      “အခုချိန် သူ့ကို တစ်ယောက်တည်း အေးအေး နေပါစေလား”
    

    
      
    

    
      “ဒါပေမယ့် သူ့ကို မေးစရာတွေ အများကြီး ကျန်နေသေးတယ်လေ။ ဖြစ်ပုံပျက်ပုံ အသေးစိတ်ကို ဘာမှ မသိရသေးဘူး”
    

    
      
    

    
      “ရှင်က ဘာမေးချင်လို့လဲ” ဇနီးသည်က စိတ်မရှည်သော လေသံဖြင့်။
    

    
      
    

    
      “သူနဲ့ ကလေးမလေး အတူတူ ရှိနေကြတုန်းမှာ ဘယ်သူတွေ သူတို့ကို မြင်သွားသေးသလဲ ဆိုတာ မေးရမယ်လေ”
    

    
      
    

    
      “အခုသွားမေးတော့ရော ဘာအကျိုးထူးမှာမို့လဲ”
    

    
      
    

    
      “ဟ … ငါ စောနက ပြောတာ မမှတ်မိဘူးလား။ တကယ်လို့ သူတို့ကို တစ်ယောက်ယောက်က မြင်ခဲ့ရင် အဲဒီကိစ္စ ရဲကို အကြောင်းမကြားဘဲ နေမှာ မဟုတ်ဘူး။ ဒီတော့ ရဲတွေက နာအိုမီကို လာမမေးဘဲ နေပါ့မလား။ အဲဒီအချိန်ရောက်မှ အကြံထုတ်နေလို့ မမီတော့ဘူး”
    

    
      
    

    
      “ရဲတွေ လာတယ်ဆိုရင်တောင်” ယာအေကိုက မျက်လုံးများကို ပြူးထွက်မတတ်ကြည့်ရင်း “သူတို့ကို ကျွန်မသားနဲ့ တွေ့ခွင့်ပေးစရာလား”
    

    
      
    

    
      “အဲဒီလို လုပ်လို့ ရလိမ့်မယ်လို့ နင် ထင်နေတာလား။ ပေးမတွေ့လေ သူတို့က သံသယ ဝင်လေပဲ”
    

    
      
    

    
      “ဒါဆိုလည်း ဘာမှ မသိဘူးလို့ သားကို ဘူးခံပြောဖို့ သင်ပေးရမှာပေါ့။ ကလေးမလေးကို မသိပါဘူး ဆိုပြီး ဇွတ်တင်းခံပြောနေရင် သူတို့က ဘာတတ်နိုင်ဦးမှာလဲ”
    

    
      
    

    
      “ဪ … သိပ်လွယ်နေလိုက်တာ။ တကယ်လို့ မျက်မြင်သက်သေက နာအိုမီဖြစ်ကြောင်း အာမခံနေရင် ဘယ်လို လုပ်မလဲ။ ရဲတွေကတော့ လွယ်လွယ်နဲ့ လက်လျှော့မှာ မဟုတ်ဘူး။ ပြီးတော့ နာအိုမီနဲ့ 
      ကလေးမလေးနှစ်ယောက်
       အတူရှိနေတုန်း သူတို့ကို တစ်ယောက်ယောက်က နှုတ်ဆက်စကား ပြောခဲ့ကြသေးရင် ဘယ်လိုလုပ်မလဲ။ တကယ်လို့ သူကလည်း စကားပြန်ပြောခဲ့သေးတယ် ဆိုရင်ရော။ ငါတို့က မသိဘူး၊ မမြင်ဘူးဆိုပြီး တစ်ဘက်သတ် ပိတ်ပြောနေလို့ ရတာမဟုတ်ဘူး”
    

    
      
    

    
      “ရှင်ဘာသာရှင် ထင်မြင်ချက်တွေ ပေးနေတာ။ ဘာအဓိပ္ပာယ် ရှိမှာလဲ”
    

    
      
    

    
      “ဒါကြောင့်လည်း အခြေအနေမှန် သိရအောင် သူ့ကို ပြောခိုင်းနေတာပေါ့။ အနည်းဆုံးတော့ သူ တခြားလူတွေနဲ့ တွေ့ခဲ့သလား ဆိုတာ သေသေချာချာ သိမှ ဖြစ်မှာ”
    

    
      
    

    
      အာကီအို ပြောသည်ကို ယုတ္တိရှိသည်ဟု နားလည်သွားသောကြောင့်လား မသိ။ ယာအေကိုသည် သူ့ကို ဆက်ပြီး ငြင်းမနေတော့။ သူ့မျက်နှာမှာတော့ ခံစားချက်မဲ့လျက်။
    

    
      
    

    
      “နင် ဘယ်သွားမလို့လဲ”
    

    
      
    

    
      “အပေါ်ထပ်လေ။ နာအိုမီကို သွားမေးမလို့။ တခြားလူတွေနဲ့ ဆုံခဲ့သေးသလားဆိုတာ မေးကြည့်မလို့”
    

    
      
    

    
      “သူ့ကို ဒီမှာ လာပြောခိုင်းလိုက်”
    

    
      
    

    
      “လိုလို့လားရှင်။ သားလည်း တုန်လှုပ်နေရှာမှာပဲ”
    

    
      
    

    
      “ဒါဆို ပိုပြီးတော့ …….”
    

    
      
    

    
      ယာအေကိုသည် အာကီအိုကို ဂရုစိုက်မနေတော့ဘဲ ထမင်းစားခန်းထဲမှ ထွက်သွားသည်။ အပြင်လျှောက်လမ်းမှ တစ်ဆင့် လှေကားသို့ လျှောက်သွားသော သူ့ခြေသံများကို ကြားနေရသည်။ လှေကားပေါ်သို့ လှမ်းသောအခါတွင် သူ့ခြေလှမ်းများမှာ ညင်သာသွားတော့သည်။ ကြည့်ရသည်မှာ သူ့သားကို အနှောင့်အယှက် မဖြစ်စေလိုသောကြောင့် ဖြစ်မည်။ ထိုကဲ့သို့ အလိုလိုက်လွန်းသော အပြုအမူမျိုးကို သူ ကြည့်မရခဲ့သည်မှာ ကြာပြီ။
    

    
      
    

    
      ဆေးလိပ်မီးကို အားရပါးရ ဖိချေလိုက်ပြီး သူ မတ်တပ်ထရပ်လိုက်သည်။ ရေခဲသေတ္တာတံခါးကို ဖွင့်၍ အထဲမှ ဘီယာသံဘူး တစ်ဘူးကို ယူကာ ထိုနေရာ၌ပင် မတ်တပ်ရပ်လျက် မော့သောက်ပစ်လိုက်သည်။
    

    
      
    

    
      သူ့ခြေထောက်ဘေးတွင် စူပါမားကတ်တံဆိပ်ပါသော ပလတ်စတစ်အိတ်အထုပ်ကို တွေ့ရသည်။ ယာအေကိုသည် စူပါမားကတ်မှ ဈေးဝယ်ပြီး ပြန်အလာတွင် ကလေးမလေး၏ အလောင်းကို တွေ့ခဲ့ခြင်း ဖြစ်မည်။ ထို့နောက် ပျာယာခတ်သွားပြီး ဈေးမှဝယ်ခဲ့သော ပစ္စည်းများကို ရေခဲသေတ္တာထဲ ထည့်သိမ်းရန် သတိမရတော့ပေ။
    

    
      
    

    
      အိတ်ထဲတွင် ဟင်းရွက်တချို့နှင့် အသားတစ်များကို တွေ့ရသည်။ ကြည့်ရသည်မှာ 
      အသားညှပ်
       ဟမ်ဘာဂါ ပြုလုပ်ရန်အတွက် ဖြစ်မည်။ ၎င်းမှာ နာအိုမီ၏ အကြိုက်ဖြစ်သည်။ ထို့နောက် နွှေးလိုက်ရုံဖြင့် အသင့်စားနိုင်သော ဟင်းဘူးများကိုလည်း အိတ်ထဲတွင် တွေ့ရသည်။ ယာအေကိုသည် သူ့ယောက်ျားအတွက် မယ်မယ်ရရ ဟင်းချက်မကျွေးခဲ့သည်မှာ လပေါင်းများစွာပင် ကြာခဲ့ပြီ။ 
    

    
      
    

    
      ထိုစဉ် ခြေသံများ ကြားရပြီး ယာအေကို ထမင်းစားခန်းထဲသို့ ဝင်လာသည်။
    

    
      
    

    
      “ဘယ်လိုလဲ” အာကီအိုက မေးလိုက်သည်။
    

    
      
    

    
      “ဘယ်သူနဲ့မှ မတွေ့ဘူးလို့ ပြောတယ်” သူ ထိုင်ခုံမှာ ဝင်ထိုင်လိုက်သည်။ “ဒါကြောင့် ရဲတွေ မေးလာခဲ့ရင် ဘာမှ မသိဘူးလို့ပဲ ပြန်ဖြေလိုက်လို့ ပြောခဲ့တယ်”
    

    
      
    

    
      အာကီအိုသည် ဘီယာကို တစ်ငုံပြီးတစ်ငုံ ဆက်သောက်နေသည်။
    

    
      
    

    
      “တကယ်လို့ ရဲတွေ ရောက်လာပြီ ဆိုရင် သူတို့မှာ အထောက်အထား တစ်ခုခု ရှိနေပြီလို့ ယူဆရမှာပဲ။ အဲဒီအချိန်မှာ ငါတို့က ဘာမှ မသိပါဘူးလို့ ပြောနေရင် သူတို့က ယုံမယ် ထင်လို့လား”
    

    
      
    

    
      “သူတို့ မယုံလည်း ကျွန်မတို့ကတော့ ဆက်ပြီး ဘူးခံနေရမှာပဲ”
    

    
      
    

    
      “သူက အဲဒီကိစ္စကို ရင်ဆိုင်ရဲလိမ့်မယ်လို့ နင်ထင်နေတာလား”
    

    
      
    

    
      “ဘယ်ကိစ္စလဲ”
    

    
      
    

    
      “ရဲတွေရဲ့ ရှေ့တည့်တည့်မှာ ခပ်တည်တည်နဲ့ ညာပြောရမှာကို ပြောတာ။ ရဲတွေကို ပေါ့သေးသေး မတွက်လိုက်နဲ့။ သူတို့က ရာဇဝတ်ကောင်တွေ အများကြီးနဲ့ ထိတွေ့ ဆက်ဆံလာခဲ့ကြတာ။ အဲဒီလို ကောင်မျိုးတွေကို စစ်မေးလာခဲ့ကြတာ။ တကယ်လို့သာ သူတို့က အတင်းဇွတ်မေးနေရင် နာအိုမီလည်း ကြာကြာခံနိုင်မယ် မထင်ဘူး။ ကြောက်ချေးပါတော့မှာ။ သူက ငါတို့အပေါ်မှာသာ ဆိုးလို့ရလို့ ခေါင်းမာပြနေတာ။ တခြားလူတွေရဲ့ အရှေ့မှာတော့ ငကြောက်ကောင်။ ဒါကို နင် အသိဆုံးပဲ”
    

    
      
    

    
      ယာအေကိုက ဘာမျှ ပြန်မဖြေ။ အာကီအို၏ အမြင်ကို သူလည်း သဘောတူ၍ ဖြစ်နိုင်သည်။
    

    
      
    

    
      “နင်အဲဒီလို အလိုလိုက်လွန်းလို့ ဒီကောင် ဒီလို ဖြစ်နေရတာပဲ”
    

    
      
    

    
      “အကုန်လုံး ကျွန်မတစ်ယောက်တည်းရဲ့ အမှားပဲ ဆိုပါတော့” ယာအေကိုက သူ့ကို စိုက်ကြည့်ပြီး ပြောလိုက်သည်။
    

    
      
    

    
      “နင်က သူ့ကို ဘာတောင်းတောင်း အကုန် ပေးနေတော့ အခု သူ့မှာ သည်းခံနိုင်တဲ့ စွမ်းရည် နည်းနည်းလေးတောင် မရှိတော့ဘူး”
    

    
      
    

    
      “ဪ … ပြောတတ်ပါ့။ ရှင်ကရော သူ့ကို ဘာလုပ်ပေးဖူးလို့လဲ။ ပြဿနာတစ်ခုခု ဖြစ်လာပြီဆိုရင် ရှောင်ဖယ်ဖို့ပဲ စိတ်ကူးနေတာ”
    

    
      
    

    
      “ဘယ်တုန်းက ရှောင်ဖယ်ဖူးလို့လဲ”
    

    
      
    

    
      “သား ၆ တန်းတုန်းက ရှင် ရှောင်ဖယ်ခဲ့တာ မဟုတ်ဘူးလား”
    

    
      
    

    
      “၆ တန်းတုန်းက?”
    

    
      
    

    
      “ကြည့်၊ မေ့ပြီ မဟုတ်လား။ သူ အနိုင်ကျင့်ခံခဲ့ရတုန်းကလေ။ ရှင် အဲဒီတုန်းက သူ့ကို ဆူတောင် ဆူခဲ့သေးတယ်။ ယောက်ျားဆိုရင် သတ္တိရှိရှိ ပြန်ချမှပေါ့လို့တောင် ရှင်က ပြောသေးတာ။ သူ ကျောင်းမသွားချင်ဘူး ပြောတာကို ရှင်က သူ့လက်ကို အတင်းဆွဲပြီး ကျောင်းပို့ခဲ့တာလေ။ ကျွန်မ ဘယ်လိုတားတား မရခဲ့ဘူး”
    

    
      
    

    
      “အဲဒါ သူ့ကို ကောင်းစေချင်လို့လေ”
    

    
      
    

    
      “မဟုတ်ဘူး။ ရှင် ရှောင်ပုန်းခဲ့တာ။ ရှင် အဲဒီလို လုပ်ခဲ့လို့ ဘာပြဿနာမှ ပြေလည်မသွားခဲ့ဘူး။ နောက်ပိုင်းလည်း နာအိုမီကို အရင်လိုပဲ အမြဲတမ်း ဝိုင်းအနိုင်ကျင့်နေခဲ့ကြတာ။ အနိုင်ကျင့်တဲ့ ကလေးတွေကို ဆရာက ခေါ်ဆူလို့ နောက်ပိုင်းတော့ သူ့ကို အနိုင်အထက် မလုပ်ကြတော့ဘူး။ ဒါပေမယ့် ကျောင်းပြီးတဲ့အချိန်ထိ သူ့ကို ဘယ်သူကမှ အပေါင်းအဖော် မလုပ်ကြတော့ဘူး။ သူ့ကို ဘယ်သူကမှ စကားမပြောတော့ဘူး။ အဖက်ကို မလုပ်တော့တာ”
    

    
      
    

    
      ထိုစကားများကို အာကီအိုသည် ပထမဆုံး ကြားဖူးခြင်း ဖြစ်သည်။ ထိုစဉ်က နာအိုမီသည် နေ့တိုင်း ကျောင်းမှန်မှန်သွားနေသောကြောင့် အနိုင်ကျင့်ခံရသော ကိစ္စမှာ အားလုံး ပြေလည်သွားပြီ ဟုသာ သူက ယူဆခဲ့သည်။
    

    
      
    

    
      “ဘာဖြစ်လို့ ငါ့ကို မပြောပြခဲ့တာလဲ”
    

    
      
    

    
      “သားက ရှင့်ကို မပြောပါနဲ့ ဆိုလို့ မပြောတာ။ ကျွန်မလည်း ရှင့်ကို မပြောဘဲ နေတာ ကောင်းမယ်လို့ ယူဆခဲ့တာပဲ။ ရှင့်ကို ပြောရင်လည်း ရှင်က ကလေးကို ဆူဖို့ပဲ သိတာ။ ရှင့်အမြင်မှာတော့ အိမ်ကလူတွေ အကုန်လုံးက ပြဿနာကောင်တွေပဲ မဟုတ်လား”
    

    
      
    

    
      “မင်း အဲဒီလို မပြောပါနဲ့”
    

    
      
    

    
      “မဟုတ်လို့လား။ အထူးသဖြင့် အဲဒီအချိန်ကပေါ့။ ရှင် ဘယ်က ကောင်မကို မွှန်နေမှန်း မသိဘူး။ အိမ်ကကိစ္စဆို ဘာမှ မေးဖော်ကို မရဘူး” ယာအေကိုက စိတ်ဆိုးမာန်ဆိုးဖြင့် အာကီအိုကို စူးစိုက်ကြည့်နေသည်။
    

    
      
    

    
      “ဒီအကြောင်း ပြောပြန်ပြီ” အာကီအိုက စိတ်မရှည်စွာဖြင့် ပြန်ပြောသည်။
    

    
      
    

    
      “ထားပါတော့။ အဲဒီကောင်မအကြောင်းလည်း ပြောမနေချင်တော့ဘူး။ ကျွန်မ ပြောချင်တာက ရှင်အပြင်ဘက်မှာ ဘယ်လောက်ပဲ 
      ကဲနေနေ
      ၊
       အိမ်က ကိစ္စတွေကို နည်းနည်းတော့ ဂရုစိုက်သင့်တာပေါ့။ ရှင်က သားအပေါ်မှာ နည်းနည်းမှ နားမလည်ဘူး။ အခုမှတော့ ရှင့်ကို ပွင့်ပွင့်လင်းလင်း ပြောရတော့မှာပဲ။ အခုချိန်ထိ ရှင့်သားဟာ ကျောင်းမှာ တစ်ယောက်တည်း အထီးကျန်နေတုန်းပဲ။ အတန်းငယ်တုန်းက သူ့ကို အနိုင်ကျင့်ခဲ့ကြတဲ့ အဲဒီကောင်တွေက အခုလည်း သူ့မကောင်းကြောင်းကို တွေ့သမျှလူ လျှောက်ပြောနေတော့တာ။ ဒီတော့ ဘယ်သူမှ သူ့ကို မပေါင်းသင်းချင်ကြတော့ဘူး။ ကလေးရဲ့ ရင်ထဲမှာ ဘာတွေ ဖြစ်နေသလဲဆိုတာ ရှင် နားလည်ပေးဖူးလို့လား”
    

    
      
    

    
      ယာအေကို၏ မျက်ဝန်းများထဲတွင် မျက်ရည်များ နောက်ထပ်တစ်ကြိမ် ပြည့်လျှံလာကြပြန်သည်။ ယခု ကျသောမျက်ရည်မှာ နာကျင်ခြင်း သက်သက်ကြောင့် မဟုတ်ဘဲ နာကျည်းခြင်းများပါ ရောနှောနေသည်။
    

    
      
    

    
      အာကီအိုက သူ့ဇနီးကို မျက်နှာချင်း မဆိုင်ရဲ။ “တော်ပြီ။ ထပ်ပြောမနေနဲ့တော့”
    

    
      
    

    
      “ရှင်က စလို့ ပြောရတာပဲ” ယာအေကိုက ချက်ချင်း ပြန်ပက်သည်။
    

    
      
    

    
      အာကီအိုသည် လက်ထဲမှ ဘီယာကို ကုန်အောင် သောက်ပစ်လိုက်ပြီး ဘူးခွံလွတ်ကို လက်ဖြင့် ဖိညှစ်နေသည်။
    

    
      
    

    
      “ရဲတွေ အိမ်ကို မလာပါစေနဲ့လို့သာ ဆုတောင်းနေရတော့မှာပဲ။ တကယ်လို့ ရောက်လာပြီ ဆိုရင်တော့ ……..။ ငါတို့အတွက် ဘာအခွင့်အရေးမှ မရှိလောက်တော့ဘူး။ အဲဒီအချိန်ကျရင်တော့ လက်လျှော့လိုက်ကြစို့”
    

    
      
    

    
      “ဟင့်အင်း” ယာအေကိုက ခေါင်းတွင်တွင် ခါလျက်။ “လုံးဝ အရှုံးမပေးနိုင်ဘူး”
    

    
      
    

    
      “ဒါပေမယ့် ငါတို့ ဘာမှ မတတ်နိုင်တော့ဘူးလေ။ ဘာလုပ်နိုင်ဦးတော့မလဲ”
    

    
      
    

    
      “ကျွန်မ ဝန်ခံလိုက်မယ်”
    

    
      
    

    
      “ဘာ!”
    

    
      
    

    
      “ကျွန်မ ညှစ်သတ်ပါတယ်လို့ ပြောလိုက်မယ်။ ဒါဆို သူတို့ နာအိုမီကို ဖမ်းမှာ မဟုတ်တော့ဘူး”
    

    
      
    

    
      “မဟုတ်တာကွာ”
    

    
      
    

    
      “ဒါဆို ရှင်လုပ်မှာလား” ယာအေကိုသည် အာကီအိုကို ပြူးကျယ်သော မျက်လုံးများဖြင့် စိုက်ကြည့်နေသည်။ “မလုပ်နိုင်ဘူး မဟုတ်လား။ ဒီတော့ ကျွန်မလုပ်တယ်လို့ပဲ ဝန်ခံရတော့မှာပေါ့”
    

    
      
    

    
      အာကီအိုသည် နှုတ်ခမ်းကို လျှာဖြင့် သပ်လိုက်ပြီး လက်နှစ်ဘက်ဖြင့် သူ့ဦးခေါင်းကို ခပ်ပြင်းပြင်း ကုတ်နေသည်။ ခေါင်းမှာ ကိုက်ခဲလာခဲ့လေပြီ။
    

    
      
    

    
      “နင်ရော ငါရော ကလေးလေးတစ်ယောက်ကို ဘာကြောင့် သတ်ခဲ့ရတာလဲ။ ငါဖြင့် အကြောင်းပြဖို့ စဉ်းစားလို့ကို မရဘူး”
    

    
      
    

    
      “အဲဒီအတွက် အဖြေကို အခုချိန်က စပြီး စဉ်းစားရင် မီနိုင်ပါသေးတယ်”
    

    
      
    

    
      “ဒါဆို ဘယ်အချိန်က သတ်ခဲ့တာလဲ။ နင်ရော ငါရော အလုပ်သွားနေခဲ့တယ်။ ငါတို့ နှစ်ယောက်စလုံးမှာ အလီဘိုင်သက်သေ ပြစရာတွေ ရှိနေတယ်”
    

    
      
    

    
      “အလုပ်ကနေ ပြန်ရောက်ရောက်ချင်း သတ်တယ်လို့ ပြောမှာပေါ့”
    

    
      
    

    
      “အလုပ်မဖြစ်ပါဘူး။ ရင်ခွဲရုံက မှုခင်းဆရာဝန်ရဲ့ အစီရင်ခံစာ ထွက်လာရင် အသတ်ခံရတဲ့ အချိန်ကို အတိအကျ တွက်ချက်ပြထားမှာ”
    

    
      
    

    
      “အဲဒီလောက် ဂရုစိုက်မနေနိုင်တော့ဘူး။ ဘာပဲဖြစ်ဖြစ် ကျွန်မကတော့ သူ့အစား ရင်ကော့ခံဖို့ အသင့်ပဲ”
    

    
      
    

    
      “မဟုတ်တာကွာ” အာကီအိုက နောက်တစ်ကြိမ် ထပ်ပြောလိုက်သည်။ ထို့နောက် လက်ထဲမှ ဖိညှစ်ထားသော ဘီယာဘူးခွံကို အမှိုက်ခြင်းထဲသို့ ပစ်ထည့်လိုက်သည်။
    

    
      
    

    
      ထိုစဉ် သူ့ဦးနှောက်ထဲသို့ အတွေးစတစ်ခု 
      ဖျ
      တ်ခ
      နဲ
       ဝင်လာသည်။ ထိုအတွေးစမှာ ယခုပြဿနာကို ဖြေရှင်းပေးနိုင်မည့် ဖြစ်နိုင်ခြေအရှိဆုံး အကြံအဖန်တစ်ခု ဖြစ်သည်။ သူ့ဦးနှောက်ထဲတွင် စက္ကန့်အနည်းငယ်ကြာမျှ အကွက်ချကြည့်နေမိသည်။
    

    
      
    

    
      “ဘာလဲ။ ရှင် ဘာပြောချင်လို့လဲ”
    

    
      
    

    
      “မ … မရှိပါဘူး” အာကီအိုက ခေါင်းကို ခါယမ်းပစ်လိုက်သည်။ စောစောက အတွေးစကို ခေါင်းထဲမှ ထွက်သွားစေရန် ကြိုးစားပြီး ခါထုတ်နေသည့်နှယ်။ ထိုသို့သော အတွေးမျိုးကို ထပ်ပြီး မစဉ်းစားတော့ ဟုလည်း မိမိဘာသာ ဆုံးဖြတ်ချက် ချလိုက်သည်။ အလွန်ပင် အကျည်းတန်သော အတွေးတစ်စ။ တွေးခဲ့မိသော မိမိကိုယ်ကိုယ်ကိုပင် ရွံရှာစက်ဆုပ်ချင်သလို ဖြစ်လာခဲ့မိလေသည်။
    

    


    
      
    

    
      အခန်း (၆)
    

    
      
    

    
      ညဉ့်တစ်နာရီကျော်တွင် အာကီအိုသည် တီဗီကို ပိတ်လိုက်သည်။ ကလေးမလေးအတွက် လူပျောက်ကြော်ငြာကို သတင်းထဲတွင် ကြားရမည်လားဟူသော အတွေးဖြင့် တီဗီကို ကြည့်နေခဲ့ခြင်း ဖြစ်သည်။ သတင်းဌာန လေးငါးခြောက်ခုကို ပြောင်းကြည့်သော်လည်း ဘာသတင်းထူးမျှ မတွေ့ခဲ့ရ။
    

    
      
    

    
      ယာအေကိုသည် တစ်ဘက်မှ ဧည့်ခန်းထဲတွင် ထိုင်နေသည်။ တိတ်ဆိတ်ခြောက်ခြားလှသော ထမင်းစားခန်းထဲတွင် 
      ဆက်မ‌
      နေရဲ
      တော့ဘဲ
       လွန်ခဲ့သော နှစ်နာရီလောက်က ထွက်ခွာသွားခဲ့သည်။ ထို့နောက် သူတို့နှစ်ယောက်အကြား စကားပြောဆိုခြင်း မရှိကြတော့။ အဘယ်ကြောင့်ဆိုသော် မည်သည့် စကားပင် ပြောဆိုကြသည်ဖြစ်စေ၊ သူတို့အတွက် မျှော်လင့်ချက် မရှိသလောက် နည်းနေသော အခြေအနေများကို မဆွေးနွေးလိုကြသောကြောင့် ဖြစ်သည်။
    

    
      
    

    
      အာကီအိုသည် ဆေးလိပ်တစ်လိပ် သောက်ပြီးနောက် မတ်တပ်ရပ်လိုက်သည်။ ထမင်းစားခန်းမီးကို ပိတ်လိုက်ပြီး ပန်းခြံဘက် မျက်နှာမူထားသော မှန်ပြတင်းဆီသို့ လျှောက်လာခဲ့သည်။ ပြတင်းပေါက်အား အသာအယာ ဖွင့်ပြီး အပြင်ဘက်မှ အခြေအနေများကို အကဲခတ်လိုက်သည်။
    

    
      
    

    
      လမ်းမီးများကို ဖွင့်ထားသော်လည်း ထိုအလင်းရောင်က သူ့ခြံနားအထိ မရောက်။ ပန်းခြံထဲတွင် မဲမဲမှောင်လျက်။
    

    
      
    

    
      သူသည် ဘာမျှ မလုပ်သေးဘဲ အမှောင်ထဲတွင် မျက်စိကျင့်သားရသည်အထိ ရပ်နေခဲ့သည်။ မြေပေါ်ရှိ ပလတ်စတစ်အိတ် အနက်ကို ကောင်းကောင်း မြင်သည်အထိ စောင့်ရဦးမည်။ ထို့နောက်မှ လက်အိတ်ကို စွတ်ခဲ့ပြီး အခန်းတံခါးကို ဆွဲဖွင့်လိုက်သည်။
    

    
      
    

    
      ခေါက်ထားသော ကတ်စက္ကူဘူး၊ ပါကင်တိတ်နှင့် လက်နှိပ်ဓာတ်မီးကို ယူ၍ ပန်းခြံထဲသို့ ဆင်းလာခဲ့သည်။ အမှောင်ထဲတွင် ကတ်စက္ကူကို ဘူးပုံစံ ချိုးပြီး ဖင်မှ ပွင့်မထွက်စေရန် ပါကင်တိတ်ဖြင့် အသေအချာ ပိတ်သည်။ ထို့နောက် ပလတ်စတစ်အိတ် အမဲကို ပတ်ပတ်လည် လှည့်ကြည့်သည်။ စိတ်လှုပ်ရှားခြင်း၊ ကြောက်လန့်ခြင်းများ စိုးမိုးနေသော အာကီအိုအဖို့ ယခု သူမြင်နေရသည်မှာ ကလေးမလေး၏ ခြေထောက်တစ်စုံသာ။ အလောင်း၏ ကျန်အစိတ်အပိုင်းများကို ယခုအချိန်ထိ သူ မမြင်ဖူးသေး။ သူ့အာခေါင်မှာ ခြောက်ကပ်လျက်။ ဖြစ်နိုင်လျှင် ချက်ချင်းပင် အဝေးတစ်နေရာသို့ ထွက်ပြေးသွားချင်နေသည်။
    

    
      
    

    
      အာကီအိုအနေဖြင့် လူသေအလောင်းကို မမြင်ဖူးခြင်း မဟုတ်။ ရှေ့တစ်ခေါက်က သူ့ဖခင်၏ ရုပ်အလောင်းကို အနီးကပ် မြင်ခဲ့ဖူးပြီးသား။ ထိုစဉ်အချိန်က မြင်ခဲ့ရသည်မှာ ယခုလို သွေးလေခြောက်ခြားစရာဟု မခံစားခဲ့ရပေ။ ဆရာဝန်များ စမ်းသပ်ပြီး၍ ကွယ်လွန်ပြီဟု ပြောပြီးပြီးချင်းပင် သူ့ဖခင်၏ မျက်နှာကို သူ့လက်ဖြင့် ပွတ်သပ်ခဲ့သေးသည်။
    

    
      
    

    
      သို့သော် ဒီနေ့ဒီအချိန်တွင်ကား ခံစားချက်များမှာ ထိုစဉ်ကကဲ့သို့ မဟုတ်။ ပလတ်စတစ်အိတ် အနက်အောက်တွင် လွတ်နေသော အစိတ်အပိုင်းကလေးကို မြင်ရုံဖြင့်ပင် ကြောက်လန့်ခြောက်ခြားနေသော သူ့အတွက် အိတ်အနက်ကို ဖွင့်ကြည့်ရန် မည်သို့မျှ ခွန်အားမရှိခဲ့။
    

    
                                         
    

    
      ယခု ရုပ်အလောင်းမှာ မည်သို့မည်ပုံ ဖြစ်ပျက်နေပြီနည်း။ သူမသိ။ ဖွင့်ကြည့်ဖို့ရာလည်း သူ့မှာ သတ္တိမရှိ။ သဘာဝအတိုင်း ရိုးရိုး သေသောသူဆိုလျှင် အသက်ရှူဆဲ အချိန်နှင့် အသက်မဲ့ချိန်တို့မှာ များစွာ ကွာခြားလှမည် မဟုတ်ပေ။ သေသေချင်းဆိုလျှင် သေသည်ဟု မထင်ရဘဲ အိပ်နေသည်ဟုပင် ထင်နိုင်စရာ ရှိသည်။ သို့သော် ယခု မျက်စိရှေ့တွင် မြင်နေရသော ရုပ်အလောင်းမှာ ထိုကဲ့သို့ သမရိုးကျ သေခဲ့ရခြင်း မဟုတ်။ အသက်ရှင်စဉ်က သွက်လက်ချက်ချာသော ကလေးမလေးတစ်ယောက် အသတ်ခံထားရခြင်း ဖြစ်သည်။ အညှစ်သတ် ခံရခြင်း။ ထိုသို့သော ရုပ်အလောင်းသည် မည်သို့ ပုံပျက်ပန်းပျက် ရှိနေမည် ဆိုသည်ကို အာကီအို မတွေးတတ်။
    

    
      
    

    
      သူ၏ စိုးရိမ်ထိတ်လန့်နေခြင်းမှာ ထိုမျှသာ မဟုတ်။
    

    
      
    

    
      ရဲကို ဖြောင့်ချက်ပေးခဲ့မည်ဆိုလျှင် သူ ထိုမျှ ကြောက်လန့်နေစရာ လိုမည်ဟု မထင်။ အကယ်၍ မိမိ၏ လုပ်ရပ်သည် ရိုးသား၍ စိတ်သန့်နေမည် ဆိုလျှင်လည်း ရုပ်အလောင်းကို ကတ်စက္ကူဘူးထဲသို့ ထည့်ရသည့်ကိစ္စမှာ ထိုမျှ ခက်ခဲနေစရာ အကြောင်း မရှိပေ။
    

    
      
    

    
      ယခုလုပ်ရတော့မည့် မရိုးမဖြောင့် ဆိုးယုတ်သော လုပ်ရပ်ကြောင့် မိမိကိုယ်မိမိ မလုံမလဲ ဖြစ်နေကြောင်း အာကီအို နားလည်သည်။ ရုပ်အလောင်းကို မြင်လိုက်ရစဉ် တစ်ခဏမှာပင် သူ့အား ထိုစေတသိက ဒုက္ခများက ထိုးဆွနှိပ်စက်နေလေပြီ။
    

    
      
    

    
      အဝေးတစ်နေရာမှ ကားသံကို ကြားလိုက်ရသောအခါ သူ၏စိတ်များ 
      ပစ္စုပ္
      ပ
      န်တည့်တည့်သို့
       ပြန်ရောက်လာသည်။ ယခုအချိန်သည် ငေးမှိုင်နေရမည့် အချိန်မဟုတ်။ ယခုသူ လုပ်နေသည်များကို ပတ်ဝန်းကျင်မှ တစ်ဦးဦးကသာ မြင်သွားခဲ့လျှင် သူတို့ကြံထားသမျှ ရေစုန်မျောလိမ့်မည်။
    

    
      
    

    
      အိတ်အမည်းဖြင့် ထည့်ထားသည့်အတိုင်း သယ်သွားပြီး ပန်းခြံမှ အိမ်သာထဲတွင် ပစ်ထားခဲ့မည်ဟု သူ စိတ်ကူးလိုက်မိသည်။ မျက်စိစုံမှိတ်ကာ အိတ်အမည်းကို ပစ်ချပြီး အလောင်းကို လှည့်မကြည့်တော့ဘဲ ဒီအတိုင်း ပစ်ထားခဲ့မည်။ ထိုသို့ဆိုလျှင် ကြောက်နေစရာ မလိုတော့။
    

    
      
    

    
      တစ်ခဏအကြာတွင် အာကီအို ခေါင်းခါလိုက်မိသည်။ ထိုအလောင်းကို မစစ်ဆေးဘဲ ဒီအတိုင်း ထားပစ်ခဲ့လို့ မဖြစ်သေး။ ၎င်းအပေါ်တွင် သဲလွန်စများ ကျန်မနေဟု မပြောနိုင်။ နာအိုမီသတ်ခဲ့ခြင်းအတွက် သက်သေအထောက်အထားများ ဖြစ်နေနိုင်သည်။
    

    
      
    

    
      ထိုသို့ လုပ်မှကို ဖြစ်မည်ဟု သူ့ကိုယ်သူ ပြန်သတိပေးနေရသည်။ အားတင်းနေရသည်။ ယခုမှစ၍ နောက်နောင် လုပ်မည့် အလုပ်များသည် မည်မျှပင် ဥပဒေကို ချိုးဖောက်နေသည်ဟု ဆိုပါစေကာမူ၊ လူသားမဆန်ဟု ဆိုပါစေကာမူ မိမိမိသားစုကို ကာကွယ်နိုင်ရန်အတွက် သူ့မှာ တခြား ရွေးချယ်စရာ မရှိတော့ပြီ။
    

    
      
    

    
      အာကီအိုသည် နှစ်ကြိမ်သုံးကြိမ်မျှ အသက်ကို ခပ်ပြင်းပြင်း ရှူသွင်းလိုက်ပြီး မြေပြင်ပေါ်သို့ ထိုင်ချလိုက်သည်။ အိတ်အမည်း၏ နှုတ်ခမ်းဝကို ကိုင်ကာ ဖြည်းဖြည်းချင်း ဖြဲချလိုက်သည်။
    

    
      
    

    
      ကလေးမလေး၏ ဖြူဖွေးနူးညံ့သော ခြေထောက်ကလေးတို့ တဖြည်းဖြည်း ထွက်ပေါ်လာသည်။ သူ၏ ခန္ဓာကိုယ်မှာ အတော်ပင် သေးကွေးလွန်းလှသည်။ ၇ နှစ်သမီးဟု ပြောသော အမျိုးသား၏ စကားကို ပြန်လည် ကြားယောင်မိသည်။ ထိုမျှ ငယ်ရွယ်လှသော ကလေးတစ်ယောက်ကို သူ့သားသည် အဘယ်ကြောင့် ဤမျှ ရက်စက်ခဲ့ရသနည်း။ သူ မည်သို့မျှ နားမလည်နိုင်။ သူ့မျက်လုံးများကို အစွမ်းကုန် ကျုံ့ထားလိုက်သည်။
    

    
      
    

    
      အမှောင်ထဲတွင် ဘာကိုမျှ သဲသဲကွဲကွဲ မမြင်ရ။ ထို့ကြောင့် လက်နှိပ်ဓာတ်မီး ဖွင့်မှ ရမည်ဟု သူ ဆုံးဖြတ်လိုက်သည်။ ဓာတ်မီးကို မြေပြင်သို့ မျက်နှာမူပြီး မီးခလုတ်ကို ဖွင့်လိုက်သည်။ ထို့နောက်မှ မီးရောင်ကို အလောင်းဆီသို့ တဖြည်းဖြည်း ရွှေ့ယူခဲ့သည်။
    

    
      
    

    
      ကလေးမလေးက ချည်စကတ်တို ဝတ်ထားသည်။ အပေါ်ပိုင်းမှာတော့ ဇာအနားကွပ်နှင့် ဟယ်လိုကစ်တီရုပ် ပါသော ပန်းနုရောင် ချည်ထည်အင်္ကျီလေး။ မိခင်ဖြစ်သူက သူ့ကို ပိုပြီး ချစ်စရာကောင်းသွားအောင် ထိုသို့ ဝတ်စားပေးထားခြင်း ဖြစ်ပေမည်။ ထိုမိခင်သည် ယခုအခါ မည်သို့ ခံစားနေရမည်နည်း။
    

    
      
    

    
      မီးရောင်ကို အထက်သို့ တဖြည်းဖြည်း ရွှေ့လာခဲ့သည်။ ကလေးမလေး၏ ဆွတ်ဆွတ်ဖြူနေသော မျက်နှာမှာ သူ၏ မြင်ကွင်းထဲသို့ ရောက်ရှိလာသည်။ ထိုအခိုက်အတန့်တွင် သူ မကြည့်ရက်တော့ဘဲ ဓာတ်မီးကို ပိတ်ချလိုက်သည်။
    

    
      
    

    
      ထို့နောက် အတော်ကြာကြာ ကြောင်နန ရပ်လျက် အဆက်မပြတ် သက်ပြင်းသာ ချနေတော့သည်။
    

    
      
    

    
      ကလေးမလေးမှာ ပက်လက်လန် လဲလျက် သူ၏ မျက်နှာမှာ ကောင်းကင်သို့ မျက်နှာမူနေသည်။ ယခုအခါ အာကီအိုသည် ကလေးမလေး၏ မျက်နှာကို ပြန်မကြည့်ဖြစ်တော့သော်လည်း သူ၏ အမြင်အာရုံထဲတွင်မူ ယခုအချိန်ထိ ထိုမျက်နှာကလေးက စိုးမိုးထားနေဆဲ။ ဓာတ်မီး၏ မှိန်ဖျော့ဖျော့ အလင်းရောင်အောက်တွင် ရောင်ပြန်ဟပ်နေသော ကလေးမလေး၏ မျက်လုံးအစုံကိုပင် တိတိပပ မြင်နေရဆဲ။ ထိုအာရုံများကြောင့် သူ့မှာ ခံနိုင်ရည် ကုန်ခမ်းသွားလောက်အောင် မွန်းကြပ်စွာ ခံစားလိုက်ရသည်။
    

    
      
    

    
      နာအိုမီနှင့် တိုက်ရိုက် ပတ်သက်ဆက်စပ်နိုင်လောက်သော ဘာအထောက်အထားမျှ မတွေ့ခဲ့ရ။ ထို့ကြောင့် အလောင်းကို စက္ကူဘူးထဲသို့ ထည့်လိုက်တော့မည်။ အချိန်ကြာကြာ ဒီအတိုင်း ပစ်ထားလျှင် မျှော်လင့်မထားသော အထောက်အထား တစ်စုံတစ်ရာ ကပ်ပါသွားနိုင်သည့် ဖြစ်နိုင်ခြေကိုလည်း ထည့်တွက်ထားရဦးမည်။ ရုပ်အလောင်းကို သူ၏ မြင်ကွင်းမှ မြန်မြန် ပျောက်သွားစေရန် သူ့ကိုယ်သူ အကြောင်းပြနေခြင်းလည်း ဖြစ်ကောင်း ဖြစ်ပေမည်။ သေချာသည်မှာ သူ့တွင် အလောင်းကို နောက်ထပ် ရင်ဆိုင်နိုင်သော ခံနိုင်ရည်သည် ဂိတ်ဆုံးသို့ ရောက်လုရောက်ခင် ဖြစ်နေလေပြီ။
    

    
      
    

    
      သူ၏ အကြည့်များကို ကလေးမလေးထံမှ မျက်နှာ လွှဲဖယ်လိုက်ပြီး သူ၏ လက်တစ်စုံကို အလောင်း၏ အောက်ဘက်သို့ လျှိုသွင်းလိုက်သည်။ သူ့ကို မ,ချီလိုက်သောအခါ မထင်မှတ် ထားလောက်အောင်ပင် ပေါ့ပါးနေသည်။ ကော်ပတ်ရုပ်တစ်ရုပ်ကို မ,ချီထားရသည့်နှယ်။ သေသူမှာ သေးများ ထွက်ကျထားသောကြောင့် သူ၏ စကတ်မှာ 
      စိုထန့်ထန့်
       ဖြစ်နေသည်။ သေနံ့များသည်လည်း အာကီအို၏ နှာခေါင်းထဲသို့ တိုးဝင်လာကြသည်။
    

    
      
    

    
      ကတ်သေတ္တာခွံထဲ ထည့်စဉ် ရှောရှောရှူရှူ ဝင်နိုင်ရန်အတွက် ကလေးမလေး၏ လက်ခြေတို့ကို အကြိမ်အနည်းငယ်မျှ မလွှဲသာ မရှောင်သာ ကိုင်ခဲ့ရသည်။ လူသေအလောင်းကို သေပြီးနောက် အချိန် အနည်းငယ်ကြာ ပစ်ထားလိုက်လျှင် အလောင်းမှာ တောင့်တင်းသွားသည်ဟု သူကြားဖူးသည်။ လက်တွေ့မှာတော့ သူ့အတွက် အခက်အခဲများစွာ မရှိခဲ့ပေ။ ကတ်သေတ္တာပုံးထဲ ထည့်ပြီးသွားသောအခါ ကောင်းကင်သို့ မော့ကာ လက်အုပ်ချီ၍ ဆုတောင်းနေမိသည်။ သို့မဟုတ် အမျှဝေနေခြင်းလည်း ဖြစ်နိုင်သည်။
    

    
      
    

    
      ပြီးစီးပြီဖြစ်၍ လက်များကို ပွတ်သပ်ခါနေစဉ် သူ၏ ခြေထောက်အနီးမှ အဖြူရောင် သဏ္ဌာန်တစ်ခုကို သတိထားမိလိုက်သည်။ လက်နှိပ်ဓာတ်မီးဖြင့် အသေအချာ ထိုးကြည့်လိုက်သောအခါ ခြေနင်းသေးသေးလေး တစ်ဘက် ဖြစ်နေသည်ကို တွေ့ရသည်။ ခပ်စောစောက ကလေးမလေး၏ ခြေတစ်ဘက်မှ ခြေအိတ်အဖြူကို သတိထားမိခဲ့သော်လည်း ဖိနပ်တစ်ဘက် ကျွတ်နေခြင်း ဖြစ်မည်ဟု ဆက်စပ်၍ မတွေးမိခဲ့။ ကံကြီးပေလို့။
    

    
      
    

    
      ကတ်သေတ္တာပုံးထဲသို့ လက်တစ်ဘက် လျှိုသွင်းလိုက်ပြီး ကလေးမလေး၏ ခြေထောက်တစ်ဘက်ကို ဆွဲထုတ်လိုက်သည်။ အာကီအိုသည် ခြေနင်းတစ်ဘက်ကို သေချာ ပြန်ဝတ်ပေးလိုက်ပြီး ဖိနပ်ချည်ကြိုးကိုလည်း အသေအချာ 
      ပြန်စ
      ည်း
      ပေးလိုက်သည်။
    

    
      
    

    
      နောက် ကျန်ရှိနေသော ပြဿနာမှာ ဤကတ်သေတ္တာပုံးကို ပန်းခြံသို့ ရောက်အောင် မည်သို့မည်ပုံ သယ်သွားရမည်နည်း။ ကလေးမလေး၏ ခန္ဓာကိုယ် အလေးချိန်မှာ ပေါ့ပါးသော်လည်း ကတ်သေတ္တာပုံးထဲ ထည့်ထားသဖြင့် ထမ်းပိုးချီမရန် ခက်ပေလိမ့်မည်။ ထို့ပြင် ပန်းခြံသို့ လမ်းလျှောက်သွားလျှင် အနည်းဆုံး ဆယ်မိနစ်ခန့် ကြာမည်။ ထိုသို့ သွားနေစဉ်အတွင်း လမ်းခုလတ်တွင် အနားယူနိုင်ရန် ကတ်ပုံးကို အောက်သို့ ချ၍လည်း မဖြစ်သေး။
    

    
      
    

    
      တောင်တောင်ဤဤ လျှောက်စဉ်းစားပြီးနောက် စက်ဘီးကို အသုံးပြုရန် ဆုံးဖြတ်လိုက်သည်။ ထို့ကြောင့် အိမ်ထဲ ပြန်ဝင်သွားပြီး စက်ဘီးသော့ ယူကာ အပြင်သို့ ပြန်ထွက်လာသည်။ စက်ဘီးကို အိမ်အပြင်ဘက် နံရံအနီးတွင် ရပ်ထားသည်။ ယာအေကို ဈေးဝယ်ထွက်သောအခါ ပစ္စည်းများများ တင်လိုပါက ထိုစက်ဘီးကို အသုံးပြုလေ့ရှိသည်။
    

    
      
    

    
      အာကီအိုသည် ခြံဝင်းတံခါးမကြီးကို အသံမထွက်အောင် ဖြည်းဖြည်းချင်း ဆွဲဖွင့်ပြီး အပြင်ဘက်တွင် လူသွားလူလာ ရှိမရှိကို ဦးစွာ အကဲခတ်လိုက်သည်။
    

    
      
    

    
      စက်ဘီးသော့ကို ဖွင့်လိုက်ပြီး တံခါးမကြီး အနီးသို့ တွန်းလာခဲ့သည်။ စက်ဘီးကို ဒေါက်ထောက်ပြီး ဝင်းထဲ ပြန်ဝင်၍ ပန်းခြံသို့ သွားမည်အပြုတွင် သူ့မျက်စိရှေ့မှ မြင်လိုက်ရသော မြင်ကွင်းကြောင့် လန့်ဖျပ်သွားသည်။
    

    
      
    

    
      လူတစ်ယောက် ကတ်ပုံးဘေးမှာ ရပ်နေသည်။ ထိုမြင်ကွင်းကြောင့် ကြောက်စိတ်တို့ ငယ်ထိပ်တက်ဆောင့်ကာ အသံထွက်၍ အော်လိုက်မိတော့မလို ဖြစ်သွားခဲ့သည်။
    

    
      
    

    
      မကြာခင်ပင် ထိုလူရိပ်မှာ မည်သူမည်ဝါ ဖြစ်သည်ကို သူ မှတ်မိသွားသည်။ “အဲဒီမှာ ဘာလုပ်နေတာလဲ” အာကီအိုသည် မျက်မှောင်ကြုတ်ကာ ခပ်တိုးတိုး လှမ်းပြောလိုက်သည်။
    

    
      
    

    
      မာဆာအေသည် ညအိပ်ဝတ်စုံဖြင့် ထိုနေရာတွင် မလှုပ်မယှက် ရပ်နေသည်။ ကတ်ထူပုံးက သူ့အတွက် မည်သို့မျှ စိတ်ဝင်စားစရာ ကောင်းပုံမရ။ ခေါင်းမော့၍သာ အထက်ဘက်သို့ ကြည့်နေသည်။
    

    
      
    

    
      အာကီအိုသည် သူ့မိခင်၏ ပခုံးကို လှမ်းကိုင်လိုက်သည်။
    

    
      
    

    
      “ညဉ့်နက်သန်းခေါင်ကြီး အမေက ဘာလုပ်မလို့လဲ”
    

    
      
    

    
      မာဆာအေက ဘာမျှ ပြန်မဖြေ။ သူ့စကားကို ကြားပင် ကြား၏လော မဆိုနိုင်။ ညကောင်းကင်ယံတွင် တစ်စုံတစ်ခုကို ရှာဖွေနေသယောင်ယောင်။ မှောင်မဲနေလွန်းသောကြောင့် မိခင်၏ မျက်နှာအမူအရာကိုလည်း သဲသဲကွဲကွဲ မမြင်ရပေ။
    

    
      
    

    
      “ရာသီဥတု သိပ်သာယာတာပဲ” သူ၏ 
      စကားသံများ
       ထွက်ပေါ်လာပြီ။ “ဒီလိုသာဆိုရင် ပျော်ပွဲစား ထွက်လို့ရပြီ”
    

    
      
    

    
      အာကီအိုသည် ထိုနေရာ၌ပင် လှဲချပစ်လိုက်ချင်တော့သည်။ အေးတိအေးစက် ပြောနေသော မာဆာအေ၏ လေသံများက သူ့ကို လှောင်ပြောင်တိုက်ခိုက်နေသည်ဟု ထင်ရသည်။ သူ၏ စိတ်များ ပိုမို လေးလံထိုင်းမှိုင်းလာပြီး အပြစ်မဲ့သော သူ၏ မိခင်ကို ကျိန်ဆဲလိုက်ချင်စိတ်များ တဖွားဖွား ပေါ်လာနေသည်။
    

    
      
    

    
      သူ့လက်တစ်ဘက်က မိခင်၏ ပခုံးကို ဆုပ်ကိုင်ထားပြီး ကျန်လက်တစ်ဘက်ဖြင့် မိခင်ကို ဆွဲလှည့်လိုက်ကာ သူ့အိပ်ခန်းဘက်သို့ တွန်းခေါ်သွားသည်။ မာဆာအေ၏ လက်နှစ်ဘက်ကတော့ သူ့တောင်ဝှေးကို မြဲမြဲကိုင်လျက်။ စိတ်ပိုင်းဆိုင်ရာအရ ကလေးတစ်ယောက်ကဲ့သို့ ပြုမူနေသော်လည်း ဘယ်သွားသွား လက်မှ မချသည့် တောင်ဝှေးဖြင့် သူ့ကို တွဲမြင်ရသောအခါ ကြည့်ရသည်မှာ ခပ်ဆန်းဆန်းပင်။ သူငယ်ပြန်နေသည့် လူကြီးများနှင့် ဆက်ဆံဖူးသော သူများ၏ ပြောစကားအရ ဆိုလျှင် ထိုသို့သော လူအိုများ၏ တွေးပုံခေါ်ပုံသည် သာမန်လူတို့အတွက် လိုက်မမီနိုင် ဟူ၏။
    

    
      
    

    
      တောင်ဝှေးထိပ်တွင် တပ်ထားသော ခြူလုံးများကြောင့် အနည်းငယ် လှုပ်ရှားလိုက်သည်နှင့် ခြူသံများ တချွင်ချွင် ထွက်ပေါ်လာတတ်သည်။ အာကီအိုတို့ မိသားစု ဤအိမ်သို့ ပြောင်းလာစဉ်အခါက ထိုခြူသံများဖြင့်ပင် သူတို့ကို ကြိုဆိုသမှု ပြုခဲ့ကြသေးသည်။ ယခုအခါမှာတော့ ထိုအသံသည်ပင် အာကီအိုအတွက် စိတ်အနှောင့်အယှက် ဖြစ်စရာ အသံတစ်သံ ဖြစ်သွားလေပြီ။
    

    
      
    

    
      “အခန်းထဲ မြန်မြန်ဝင်၊ အပြင်မှာ အေးတယ်”
    

    
      
    

    
      “မနက်ဖြန် နေပွင့်ပါ့မလား”
    

    
      
    

    
      “ပွင့်မှာပေါ့၊ မိုးမရွာနိုင်ပါဘူး”
    

    
      
    

    
      သူ ကလေးဘဝ ပြန်ရောက်သွားတာပဲ ဖြစ်မည်ဟု အာကီအို တွေးမိသည်။ မိခင်၏ အတွေးပင်လယ်ထဲတွင် မနက်ဖြန် ပျော်စရာကောင်းသော ပျော်ပွဲစားတစ်ပွဲ ထွက်စရာ ရှိနေသည်။ ရာသီဥတု သာယာမှု ရှိမရှိ သိလို၍ မအောင့်အီးနိုင်ဘဲ အပြင်ထွက်ကြည့်ခြင်း ဖြစ်ပေလိမ့်မည်။
    

    
      
    

    
      အာကီအိုသည် သူ့မိခင်ကို ပန်းခြံမှ အိမ်ခန်းအတွင်းသို့ ဆွဲခေါ်သွားခဲ့သည်။ သူ့အမေကတော့ ဘာမျှ မပြောတော့ဘဲ အေးအေးဆေးဆေးပင် အခန်းထဲသို့ ဝင်သွားသည်။ အာကီအိုက သူ့မိခင်၏ တောင်ဝှေးကို ယူ၍ ဖိနပ်စင်ကြားထဲသို့ ထိုးထည့်လိုက်သည်။ မာဆာအေသည် ဖိနပ်မစီးဘဲ ခြေဗလာဖြင့် ပန်းခြံထဲသို့ ဆင်းလာခဲ့ခြင်း ဖြစ်သည်။ သူ့ခြေဖဝါးများမှာ မြေကြီးများဖြင့် ပေတူးနေလေပြီ။ ထို့ကြောင့် အခန်းသို့ပြန်ရာ လမ်းတစ်လျှောက်တွင် ဘယ်ညာခြေရာနှစ်ဘက် မထင်စေရန် ရှေ့ခြေရာပေါ်သို့ နောက်ခြေထောက် နင်း၍ ဖြည်းဖြည်းချင်း လျှောက်သွားပုံရသည်။
    

    
      
    

    
      သူ၏ အခန်းမှာ ရှည်လျားမှောင်မဲနေသော လျှောက်လမ်း၏ အဆုံးတွင် ရှိသည်။ ထိုအကြောင်းကြောင့်ပင်လျှင် သူနှင့် ယာအေကိုတို့သည် အလှမ်းကွာဝေးနေသကဲ့သို့ ဖြစ်ပြီး ကိုယ့်ပရိဝုဏ်နှင့်ကိုယ် လွတ်လွတ်လပ်လပ် နေခွင့်ရနေခြင်းလည်း ဖြစ်သည်။
    

    
      
    

    
      အာကီအိုသည် သူ့မျက်နှာကို လက်ဖြင့် ခပ်ကြမ်းကြမ်း ပွတ်သပ်လိုက်သည်။ လက်ရှိ ဘဝပေး အခြေအနေများကြောင့် သူလည်း ရူးချင်ချင် ဖြစ်နေပြီ။
    

    
      
    

    
      သူ့ဘေးမှ တံခါးမှာ ပွင့်လာပြီး ယာအေကို၏ ခေါင်းတစ်လုံး ပြူထွက်လာသည်။ သူက မျက်မှောင်ကြုတ်လျက်
    

    
      “ဘာဖြစ်တာလဲ”
    

    
      
    

    
      “ဘာမှ မဟုတ်ပါဘူး။ အမေရယ်”
    

    
      
    

    
      “အန်! သူက ဘာထလုပ်ပြန်တာလဲ” စိတ်မရှည်နိုင်သော သူ၏ လေသံက မာဆတ်ဆတ်။
    

    
      
    

    
      “ဘာရယ် မဟုတ်ပါဘူး။ အဲဒါထားပါတော့။ ဟိုကိစ္စ ရှင်းလိုက်ဦးမယ်”
    

    
      
    

    
      ယာအေကိုက ခေါင်းညိတ်ပြလိုက်သည်။ ခန္ဓာကိုယ်မှာလည်း အနည်းငယ် တောင့်တင်းသွားသည်။
    

    
      
    

    
      “ဂရုစိုက်ဦး”
    

    
      
    

    
      “အေး အေး” အာကီအိုသည် ဇနီးသည်ကို ကျောခိုင်း၍ ပန်းခြံဘက်သို့ ထွက်သွားသည်။
    

    
      
    

    
      ပန်းခြံထဲ ရောက်သောအခါ ကတ်ထူပုံးကို ကြည့်၍ သက်ပြင်းတစ်ချက် ချလိုက်သည်။ လူသေအလောင်းထည့်ထားသော ကတ်ထူပုံးတစ်ပုံး။ ထိုကတ်ထူပုံးကို ခဏကြာလျှင် မိမိကိုယ်တိုင် တစ်နေရာသို့ သယ်ပိုးသွားရတော့မည်။ ထိုလုပ်ရပ်ကို ယခင်က စိတ်ပင် မကူးခဲ့စဖူး။ ယခုအချိန်အထိလည်း ထိုကိစ္စမှာ သူ့တာဝန်ဖြစ်နေပြီ ဆိုသည်ကို သူ လက်မခံချင်သေး။ ယခုညသည် သူ့ဘဝ၏ စိတ်ပျက်ဖွယ် အကောင်းဆုံး ညတစ်ည ဖြစ်ပေလိမ့်မည်။
    

    
      
    

    
      သူသည် ကတ်ထူပုံး၏ အဖုံးကို ပိတ်လိုက်ပြီး ၎င်းကို ချီမလိုက်သည်။ ပုံးကြီး၏ လေးထောင့်ပုံ ထောင့်ချိုးများကြောင့် လက်ထဲ ပိုက်ထားရသည်မှာ အဆင်မပြေလှ။ ရုပ်အလောင်းချည်းသက်သက် မ,ထားစဉ်ကထက်ပင် များစွာ ပိုပြီး လေးလံနေသည်ဟု ခံစားရသည်။ ကတ်ထူပုံးကို ပိုက်လျက် ခြံဝအနားသို့ လျှောက်လာခဲ့ပြီး စက်ဘီး၏ နောက်ထိုင်ခုံပေါ်သို့ တင်လိုက်သည်။ နောက်ထိုင်ခုံမှာ အနည်းငယ် သေးငယ်သောကြောင့် ကတ်ပုံးကို ခုံပေါ်တွင် ဟန်ချက်ညီညီ ဖြစ်စေရန်အတွက် အတော်လေး ကြိုးစားလိုက်ရသည်။ ကတ်ပုံးကို တင်ထားလျက် စက်ဘီးနင်းသွားဖို့ ဆိုသည်မှာ လုံးဝ မဖြစ်နိုင်။ ထို့ကြောင့် လက်တစ်ဘက်က စက်ဘီးလက်ကိုင်ကို ကိုင်လျက်၊ ကျန်လက်တစ်ဘက်က ကတ်ပုံးကို ထိန်းထားရင်း စက်ဘီးကို ဖြည်းဖြည်းချင်း တွန်းသွားရတော့သည်။ သူ၏ ကျောဘက်ရှိ ဓာတ်တိုင်မှ မီးရောင်ကြောင့် သူ့အရိပ် မဲမဲရှည်ရှည်ကြီးသည် ရှေ့မှ ဦးဆောင်၍ သူ့ကို ဆွဲခေါ်သွားနေသယောင်။
    

    
      
    

    
      အချိန်က ည နှစ်နာရီ ပတ်ဝန်းကျင်ခန့်။ မှောင်မဲနေသော လမ်းမထက်တွင် လူသွားလူလာ ကင်းလျက်။ သို့သော် အိမ်တချို့၏ ပြတင်းပေါက်မှ မီးအလင်းရောင်များ ဖြာထွက်နေကြဆဲ။ အာကီအိုသည် တတ်နိုင်သလောက် အသံမထွက်စေရန် သတိထားပြီး ရှေ့သို့ ဖြည်းဖြည်းချင်း သွားနေသည်။
    

    
      
    

    
      ယခုလိုအချိန်တွင် ဘတ်စ်ကားများ သွားလာခြင်း မရှိတော့။ ထို့ကြောင့် ဘတ်စ်ကားသွားရာ လမ်းအတိုင်း လူများ ဖြတ်သန်းသွားလာမည်ကို စိုးရိမ်စရာ မလိုတော့ပေ။ တခြားယာဉ်များကိုသာ သတိထားရပေမည်။ ဘတ်စ်ကားများ ရပ်နားချိန်ဖြစ်သော်လည်း အငှားယာဉ် တက္ကစီများ အသုံးပြုမှုမှာ အချိန် အကန့်အသတ် မရှိ။
    

    
      
    

    
      ထိုသို့ စဉ်းစားနေစဉ်မှာပင် သူ၏ မြင်ကွင်းထဲသို့ ကားမီးရောင် ဝင်လာ၏။ အာကီအိုသည် အနီးရှိ လမ်းကြားလေးထဲသို့ အမြန် ပြေးပုန်းလိုက်ရသည်။ လမ်းမှာ တစ်လမ်းမောင်းဖြစ်သောကြောင့် ထိုလမ်းထဲသို့ မောင်းဝင်လာမည်ကိုတော့ ပူစရာမလို။ တစ်ခဏကြာလျှင် ထိုအဝါရောင် တက္ကစီမှာ အဝေးသို့ ရောက်သွားလေပြီ။
    

    
      
    

    
      အာကီအိုလည်း သူ၏ ဦးတည်ရာသို့ ဆက်လက် ရွေ့လျားလာနေသည်။ ဆယ်မိနစ်သာသာ အကွာအဝေးရှိသော ခရီးစဉ်မှာ သူ့အတွက် နှစ်ချီပြီး လျှောက်လှမ်းနေရသလို။
    

    
      
    

    
      အိချိုပန်းခြံမှာ အိမ်ရာများ ပတ်လည် ဝန်းရံနေသော အလည်ခေါင်တည့်တည့်တွင် 
      တည်ရှိ
      သည်
      ။
       ပန်းခြံပတ်ပတ်လည်တွင် အိချိုပင်များ စိုက်ပျိုးထားသောကြောင့် ထိုပန်းခြံကို အိချိုပန်းခြံဟု ခေါ်တွင်ကြခြင်း ဖြစ်သည်။ ပန်းခြံအတွင်း ခုံတန်လျားအရှည်များလည်း မရှိ။ မိုးခိုစရာ နေရာလည်း မရှိ၍ အိမ်မဲ့ရာမဲ့တို့အတွက် နားခိုရာလည်း မဟုတ်ခဲ့ပေ။
    

    
      
    

    
      အာကီအိုသည် စက်ဘီးကို တွန်း၍ ပန်းခြံ၏ ထောင့်တစ်နေရာရှိ အများသုံး အိမ်သာများအနီးသို့ ရောက်လာသည်။ မနေ့က တစ်မနက်လုံး မိုးရွာနေခဲ့သောကြောင့် မြေကြီးမှာ စိုထိုင်း၍ ပျော့နေပြီ။ အိမ်သာသို့ လှမ်းကြည့်လိုက်ရာ ဘာမီးရောင်မျှ မရှိ။
    

    
      
    

    
      သူသည် ကတ်ထူပုံးကို ပိုက်လျက် လူသူ အရိပ်အခြေကို ဘယ်ညာ သတိထားကြည့်ကာ အိမ်သာဆီသို့ လျှောက်လာခဲ့သည်။ တစ်ချက်တုံ့ဆိုင်း၍ စဉ်းစားလိုက်ပြီး အမျိုးသားအိမ်သာဘက်သို့ ဝင်သွားသည်။ စိတ္တဇ တဏှာရူးတစ်ယောက်ယောက်၏ လက်ချက် ဖြစ်သည်ဟု ထင်မြင်စေရန်အတွက် ကျားအိမ်သာကို ရွေးချယ်ခြင်းက ပို၍ သင့်လျော်မည်ဟု သူ ယူဆသည်။
    

    
      
    

    
      ကျားအိမ်သာဘက်မှ နံဟောင်သော မစင်နံ့များက သူ့ကို ကြိုဆိုကြလျက်။ အနံ့များကြောင့် ကောင်းကောင်း အသက်မရှူနိုင်သည်က တစ်ကြောင်း၊ မိမိ အသက်ရှူသံဖြင့်ပင် ပြန်ပြီး ခြောက်ခြားနေမိသည်က တစ်ကြောင်းကြောင့် အသက်ပင် ဝဝ မရှူရဲ။ အသက်အောင့်ကာ ကတ်ပုံးကို ပိုက်လျက် အိမ်သာထဲသို့ ဝင်သွားခဲ့သည်။ အတူပါလာသော လက်နှိပ်ဓာတ်မီး၏ ခလုတ်ကို ဖွင့်၍ အိမ်သာခန်းတစ်ခန်း၏ တံခါးကို တွန်းဖွင့်လိုက်သည်။ သူ့ထံသို့ ကန်ထွက်လာကြသော မစင်နံ့များကြောင့် တစ်ချက် ပျို့တက်သွားသည်။ ကလေးမလေးအား ဤကဲ့သို့သော နေရာမျိုးတွင် ပစ်ထားခဲ့ရမည်ကို တွေးမိ၍ သနားစိတ်ဝင်သွားသည်။ အလောင်းပင် ဖြစ်ပါစေ၊ သူ မထားရက်။ သို့သော် ယခုအခြေသို့ ရောက်ကာမှ နောက်ပြန်လှည့်၍ မရတော့ပြီ။
    

    
      
    

    
      အာကီအိုသည် လက်နှိပ်ဓာတ်မီးကို ပါးစပ်ဖြင့် ကိုက်ထားကာ ကတ်ထူပုံးကို ဖွင့်၍ ကလေးမ၏ အလောင်းကို အိမ်သာခန်းအတွင်းသို့ မ,ရွှေ့လိုက်သည်။ အိမ်သာက အတန်ငယ် ကျယ်၍ တော်သေးသည်။ ထို့ကြောင့် ကမုတ်ခုံနှင့် ဝေးနိုင်သမျှ ဝေးအောင် အလောင်းကို နံရံမှီ၍ ချထားလိုက်သည်။ သူ့လက်များ အလောင်းမှ ဖယ်ရှားလိုက်သည်နှင့် အလောင်းသည် တစ်ဘက်သို့ ယိုင်လဲသွားသည်။
    

    
      
    

    
      သူ၏ မျက်စိရှေ့တွင် မြင်လိုက်ရသော မြင်ကွင်းကြောင့် သူ၏ ပါးစပ်ဖြင့် ကိုက်ထားသော ဓာတ်မီးပင် လွတ်ကျသွားတော့မလို ဖြစ်သွားသည်။ ကလေးမလေး၏ နောက်ကျောဘက်တွင် အစိုဓာတ်ကြောင့် မြက်များ ကပ်နေသည်ကို တွေ့လိုက်ရခြင်း ဖြစ်သည်။ သူ့အိမ်မှ မြက်များဖြစ်ကြောင်း ပြောစရာပင် မလို။ ထိုမြက်များသည် သက်သေ အထောက်အထားတစ်ခု ဖြစ်သွားနိုင်သည် မဟုတ်ပါလား။
    

    
      
    

    
      မှုခင်းဌာန၏ နည်းပညာ စွမ်းရည်ကို သူ များစွာ နားမလည်။ သို့သော် ထိုမြက်ကို ဓာတ်ခွဲ၍ မည်သည့် အမျိုးအစားဖြစ်သည်၊ မည်သည့် အခြေအနေမျိုးတွင် ပေါက်ရောက်သည်၊ ထိုမှတဆင့် အနီးအနားရှိ မည်သူ့အိမ်တွင် ထိုကဲ့သို့သော မြက်များ စိုက်ထားသည် စသည်ဖြင့် အဆင့်ဆင့် လိုက်နိုင်သည်ကိုမူ သူ နားလည်ပြီး ဖြစ်သည်။
    

    
      
    

    
      အာကီအိုသည် အလောင်း၏ နောက်ကျောဘက်ရှိ မြက်များကို အလောတကြီး ခါချနေလေပြီ။ ကလေးမလေး၏ စကတ်နှင့် ဆံပင်များတွင်လည်း မြက်တိုမြက်စများက ကပ်လျက် ရှိနေသေးသည်။ ကျောပေါ်မှ မြက်များ ခါချနေစဉ်တွင် ထိုအရာများကို သတိမထားမိခဲ့။ တကယ်တမ်း အလောင်းပေါ်မှ ခါချရုံဖြင့်လည်း များစွာ အဓိပ္ပာယ် မရှိလှချေ။ ပြန့်ကျဲနေသော အနီးပတ်ဝန်းကျင်တစ်ခုလုံး သန့်ရှင်းပစ်ရပေဦးမည်။
    

    
      
    

    
      အားငယ်ခြောက်ခြားစွာဖြင့် ကြမ်းပြင်ပေါ်မှ မြက်စများကို လက်ဖြင့် တစ်ခုစီ ပြန်ကောက်ပြီး ကမုတ်ခွက်ထဲသို့ ပစ်ထည့်လိုက်သည်။ ထို့နောက် ကလေးမလေး၏ ဆံပင်များပေါ်သို့ ဓာတ်မီးထိုး၍ စစ်ဆေးရှာဖွေရသည်။ ယခုအခါတွင်မူ စိတ်စောနေသောကြောင့် အလောင်းကို ကြောက်ရွံ့နေဖို့ သတိမရတော့ပေ။
    

    
      
    

    
      နောက်ဆုံးတွင် သူမြင်သမျှ ရှာတွေ့နိုင်သမျှ မြက်စမြက်နများမှာ ခမုတ်ခွက်ထဲသို့ ရောက်နေလေပြီ။ ထို့နောက် လက်စဖျောက်ရန် ရေလောင်းချမည် ပြုကာမှ ရေကန်ထဲတွင် ရေလုံးဝ မရှိမှန်း သတိထားမိတော့သည်။ အိမ်သာထဲရှိ ရေပိုက်ခေါင်းမှလည်း ရေတစ်စက်မျှ မထွက်။ ထို့ကြောင့် အပြင်ဘက်ထွက်ပြီး လက်ဆေးကန်မှ ရေပိုက်ခေါင်းကို ဖွင့်ကြည့်ရသည်။ ထိုနေရာရှိ ရေပိုက်ခေါင်းမှာ ကံကောင်းထောက်မစွာ ရေအနည်းငယ် ထွက်နေသေးသည်။ ထို့ကြောင့် အိမ်သာထဲမှ ရေခွက်ကို ယူ၍ အပြင်ဘက် ရေပိုက်ခေါင်းတွင် ရေခံကာ အိမ်သာ ကမုတ်ခွက်ထဲမှ မြက်စများကို လောင်းချနေရသည်။
    

    
      
    

    
      မြန်မြန် ပြီးချင်ဇောကြောင့် ခွက်ပြည့်အောင် မစောင့်နိုင်ဘဲ အိမ်သာသို့ ပြေးပြေး လောင်းနေတော့သည်။ ထိုသို့ အကြိမ်ပေါင်းများစွာ အိမ်သာနှင့် ရေပိုက်ခေါင်းရှိရာသို့ အခေါက်ခေါက်အခါခါ သွားချည်ပြန်ချည်ဖြင့် လှုပ်ရှားနေသည်ကို လူရိပ်မိမှာလည်း သတိမထားနိုင်တော့။ လူတစ်ယောက်ယောက်က ယခုလိုအချိန်တွင် ထိုသို့ တွေ့သွားလျှင် သင်္ကာမကင်းဖြစ်မှာ မုချမလွဲ။ သို့သော် သူ့မှာ စိုးရိမ်ဖို့ စိတ်ကူးလည်း မရ။ စိုးရိမ်စရာ အချိန်လည်း မရှိခဲ့။ အထောက်အထားများ အမြန်ဆုံး ဖျောက်ဖျက်ပစ်ရန်သာ စိတ်လောနေသောကြောင့် ဘာကိုမျှ ဂရုမစိုက်မိတော့။
    

    
      
    

    
      မြက်စမြက်နများ လုံးဝမကျန်ရစ်အောင် အတော်လေး ကြိုးစားလိုက်ရပြီးနောက် အာကီအိုသည် ကတ်ထူပုံးကို ကိုင်ကာ အိမ်သာထဲမှ ထွက်လာခဲ့သည်။ စက်ဘီးထောင်ထားရာ နေရာသို့ ရောက်သောအခါ ကတ်ထူပုံးကို အသေအချာ ပြန်ခေါက်လိုက်သည်။ ထိုကတ်ထူပုံးကို အလောင်းဘေးတွင် ပစ်ထားခဲ့ရန် စိတ်ကူးရှိခဲ့သော်လည်း ၎င်းသည် ရဲများအတွက် သဲလွန်စတစ်ခု ဖြစ်သွားနိုင်သည်ကို သူ ထည့်မတွက်၍ မဖြစ်။ ထို့ကြောင့် လက်ဖြင့် ပိုက်ထားနိုင်လောက်အောင် ကတ်ထူပုံးကို ခေါက်ပြီး လက်ဖြင့်ပိုက်ကာ အိမ်ပြန်ရန် စက်ဘီးပေါ်သို့ ခွတက်လိုက်သည်။
    

    
      
    

    
      သူသည် အိမ်ပြန်ရောက်ချင်ဇောဖြင့် စက်ဘီးကို ဖိနင်းပြီး ထွက်လာစဉ် မြေကြီးပေါ်သို့ ငုံ့၍ ကြည့်မိသောအခါ သူ့မြင်ကွင်းထဲသို့ ဝင်လာသော ပုံရိပ်များကြောင့် သူ တစ်ချက်တွေသွားသည်။ ပျော့ပြဲနေပြီဖြစ်သော မြေကြီးပေါ်တွင် စက်ဘီး ဘီးရာကြီး ထင်ကျန်နေပါပြီကော။
    

    
      
    

    
      ချက်ချင်းပင် သူ စက်ဘီးပေါ်မှ ခုန်ချလိုက်သည်။ ဘီးရာကို မြေပေါ်မှ ပျောက်သွားအောင် သူ၏ ဖနောက်ဖြင့် ပွတ်တိုက်၍ ဖျောက်ဖျက်ပစ်လိုက်သည်။ သူ၏ ခြေရာများ မြေပြင်တွင် ထင်ကျန်မနေရစ်အောင် သတိထားဖို့လည်း သူ မမေ့ခဲ့။ ထို့နောက် ဘီးရာ မထင်နိုင်သော မြေမာအထိရောက်အောင် သူ့စက်ဘီးကို မ,လာခဲ့ပြီးမှ စက်ဘီးနင်း၍ အိမ်ပြန်လာခဲ့သည်။
    

    
      
    

    
      အာကီအိုသည် စက်ဘီးနင်းလာစဉ် လေတစ်ချက် ဝေ့လိုက်၍ ချမ်းစိမ့်သွားကာမှ သူ့တစ်ကိုယ်လုံး ချွေးများဖြင့် 
      ရွှဲန
      စ်
      နေသည်ကို
       သတိထားမိတော့သည်။ သူ၏ အင်္ကျီမှာ ကျောပြင်တစ်ခုလုံးတွင် ရွှဲရွှဲစိုလျက်။ နဖူးမှ စီးကျလာသော ချွေးစီးကြောင်းက သူ့မျက်လုံးထဲသို့ပင် စီးဝင်ကြကုန်ပြီ။ ကိုယ်ခန္ဓာအရရော၊ စိတ်ပိုင်းဆိုင်ရာအရပါ နာကျဉ်ကိုက်ခဲနေ၍ သူ၏ မျက်မှောင်များကို ခပ်တင်းတင်း ကျုံ့ထားလျက်။
    

    
      
    

    


    
      
    

    
      အခန်း (၇)
    

    
      
    

    
      အိမ်ပြန်ရောက်သောအခါတွင် ကတ်စက္ကူခေါက်ကို သိမ်းဆည်းရန်အတွက် ဦးနှောက်စားရပြန်သည်။ ကတ်စက္ကူပေါ်တွင် ကလေးမလေး၏ သေးများ ပေကျံနေမည်မှာ သေချာသည်။ ရိုးရိုးတန်းတန်း အပြင်သို့ လွှင့်ပစ်ရန်မှာလည်း မဖြစ်။ မီးရှို့လျှင်တော့ ရနိုင်သည်။ သို့သော် ယခုလိုအချိန်မျိုးတွင် မီးတောက်မြင်လျှင် ပတ်ဝန်းကျင်မှ အလန့်တကြားဖြင့် မီးသတ်ဌာနသို့ ဖုန်းဆက် အကြောင်းကြားနိုင်သည်။
    

    
      
    

    
      ပန်းခြံထဲမှ အိတ်အမည်းသည်လည်း နဂိုထားခဲ့သော နေရာမှာပင် ပုံမပျက် ရှိနေဆဲ။ အာကီအိုသည် ၎င်းကို သိမ်းဆည်းနေရင်း သူ့ဇနီးကို အပြစ်တင်နေမိသည်။ သူမရှိတုန်း ထိုအရာကို ကြိုတင် သိမ်းဆည်းထားဖို့ ကောင်းသည် မဟုတ်ပါလား။ သူသည် ကတ်စက္ကူခေါက်ထဲ အိတ်အမည်းကို ထိုးထည့်၍ အိမ်ထဲသို့ ဝင်လာခဲ့သည်။
    

    
      
    

    
      လျှောက်လမ်းအတိုင်း လျှောက်လာပြီး မာဆာအေ၏ အခန်းတံခါးကို ဆွဲဖွင့်လိုက်သည်။ အခန်းထဲမှာ မှောင်နှင့်မည်းမည်း။ မာဆာအေသည် စောင်ခြုံကာ အိပ်မောကျနေပုံ ရသည်။
    

    
      
    

    
      အာကီအိုသည် ဗီဒိုအပေါ်ဆုံးထပ်မှ အံတံခါးကို ဆွဲဖွင့်လိုက်သည်။ ထိုအမြင့်တွင် သိမ်းထားလျှင် မာဆာအေ ယူမွှေကြည့်မည်ကို ပူစရာ မလိုတော့။ သူသည် ပလတ်စတစ်အိတ်အမည်းအား ဗီဒိုအပေါ်ထပ်ထဲသို့ ထည့်ခဲ့ပြီး အံတံခါးကို ဖြည်းဖြည်းချင်း ပိတ်လိုက်သည်။ မာဆာအေထံမှ ဘာသံမျှ မကြားရ။ ငြိမ်သက်နေဆဲ။
    

    
      
    

    
      အခန်းထဲမှ ထွက်ခွာလာပြီးနောက် သူ့ခန္ဓာကိုယ်မှ အနံ့ဆိုးကို သတိထားမိတော့သည်။ ကလေးမလေးကို ချီ,မစဉ်အခါက သူ့အင်္ကျီကို ပေစွန်းသွားခြင်း ဖြစ်ပေမည်။ သူသည် ရေချိုးခန်းရှိရာသို့ သွားပြီး အဝတ်အစားများကို ချွတ်ကာ အဝတ်လျှော်စက်ထဲသို့ ပစ်ထည့်လိုက်သည်။ ထို့နောက် ရေကို ဝအောင် ချိုးပစ်သည်။ သို့သော် ဆပ်ပြာဖြင့် မည်မျှပင် အကြိမ်ကြိမ် အထပ်ထပ် တိုက်ချွတ်ဆေးကြောသော်လည်း ထိုအနံ့ဆိုးမှာ သူ့ခန္ဓာကိုယ်မှ ပျောက်ကွယ်ပြီဟု သူ မထင်။
    

    
      
    

    
      သူ့အိပ်ခန်းမှ အဝတ်အစားသစ်များ လဲလာပြီးနောက် ထမင်းစားခန်းသို့ ပြန်လာခဲ့သည်။ ယာအေကိုသည် ဖန်ခွက်နှင့် ဘီယာပုလင်းကို စားပွဲပေါ်တွင် အသင့်ပြင်ထားပေးသည်။ ထို့နောက် စူပါမားကတ်မှ ဝယ်ခဲ့သော ဟင်းများလည်း ပန်းကန်ထဲတွင် အသင့်တွေ့ရသည်။ ကြည့်ရသည်မှာ အကုန်လုံး မီးဖိုပေါ်တွင် နွှေးထားပြီးသား။
    

    
      
    

    
      “ဒါက ဘယ်လို ဖြစ်ရတာလဲ” အာကီအိုက မေးလိုက်သည်။
    

    
      
    

    
      “ရှင်လည်း ပင်ပန်းရောပေါ့။ ပြီးတော့ ညစာလည်း စားမှ မစားရသေးဘဲဟာ”
    

    
      
    

    
      “စားချင်စိတ် မရှိပါဘူးကွာ” ထိုသို့ပြော၍ ဘီယာပုလင်းကို ဖွင့်လိုက်သည်။ သူ့ကိုယ်သူ မူးသွားအောင် သောက်ပစ်လိုက်ချင်သည်။ ယခုညတွင် မည်မျှပင် မူးနေပါစေ။ သူ အိပ်ပျော်နိုင်တော့မည် မဟုတ်မှန်း သူ သိနေသည်။
    

    
      
    

    
      မီးဖိုချောင်ဘက်မှ ဟင်းရွက်ခုတ်ထစ်သံများ ပေါ်လာသည်။
    

    
      
    

    
      “နင် ဘာလုပ်နေတာလဲ”
    

    
      
    

    
      ယာအေကိုက ဘာမျှ ပြန်မဖြေ။ အာကီအိုသည် ထရပ်လိုက်ပြီး မီးဖိုချောင်ထဲသို့ သွားကြည့်သည်။ မီးဖိုဘေးတွင် ပန်းကန်လုံးတစ်လုံး ချထားသည်။ အထဲတွင် ကြိတ်ချေထားသော အသားတစ်များ။
    

    
      
    

    
      “ညကြီး အချိန်မတော်မှ ဘာလုပ်ဦးမလို့လဲ” အာကီအိုက နောက်တစ်ခေါက် ထပ်မေးပြန်သည်။
    

    
      
    

    
      “သူက ဗိုက်ဆာလို့တဲ့လေ”
    

    
      
    

    
      “ဆာတယ်?”
    

    
      
    

    
      “စောစောက နာအိုမီအောက်ဆင်းလာတယ်။ ပြီးတော့ …….” ဆက်ပြောသော စကားတို့မှာ လေတိုးသံသာသာ မရှင်းလင်းတော့။
    

    
      
    

    
      အာကီအို၏ မျက်နှာပေါ်ရှိ ကြွက်သားများ 
      တဆတ်ဆတ်
       လှုပ်သွားသည် ထင်ရ၏။
    

    
      
    

    
      “ဪ … သူက ဗိုက်ဆာတယ်လို့ ပြောရဲသေးတာလား။ ဒီလို ကိစ္စမျိုးလုပ်ပြီး ပြဿနာအားလုံးကို မိဘဆီ ပုံချပြီးတော့ …..”
    

    
      
    

    
      သူက 
      သက်ပ
      ြင်
      းကြီး
       ချလိုက်ပြီး ခေါင်းကို ခါယမ်းကာ တံခါးပေါက်ဆီသို့ ထွက်သွားသည်။
    

    
      
    

    
      “နေဦး။ ရှင် မသွားနဲ့” ယာအေကိုက အမြန် လှမ်းတားလိုက်သည်။ “ဒါလည်း ဘယ်တတ်နိုင်မှာလဲ။ သူက ငယ်သေးတာကိုး။ နေ့ခင်းကတည်းက အခုချိန်ထိ ဘာမှ စားရသေးတာ မဟုတ်ဘူး။ အခု အရမ်း ဆာနေရောပေါ့”
    

    
      
    

    
      “ငါ့မှာဖြင့် စားချင်စိတ်ကို နည်းနည်းမှ မရှိတာ”
    

    
      
    

    
      “ကျွန်မလည်း အတူတူပါပဲ။ ဒါပေမယ့် သူက ကလေးပဲ ရှိသေးတာလေ။ ပြဿနာက ဒီလောက် ကြီးကျယ်မှန်း သူ ဘယ်နားလည်နိုင်ပါ့မလဲ”
    

    
      
    

    
      “ဒါကြောင့် ငါက သူ့ကို သိသွားအောင် လုပ်ပေးမလို့ပဲ”
    

    
      
    

    
      “အခုလိုချိန်ကြီး အလောတကော လုပ်စရာလည်း မလိုပါဘူးရှင်” ယာအေကိုသည် အာကီအို၏ လက်မောင်းကို ဖမ်းဆွဲထားလိုက်သည်။ “အခြေအနေတွေ နည်းနည်း တည်ငြိမ်သွားမှ ပြောလည်း ရတာပဲဟာ။ သူလည်း ဘာပဲဖြစ်ဖြစ် လန့်ဖျပ်သွားမှာပဲ။ ခံစားချက် မရှိတဲ့သူမှ မဟုတ်တာ။ ဒါကြောင့်လည်း အစောပိုင်းက ဆာတဲ့အကြောင်း နည်းနည်းလေးမှ မဟတာပေါ့”
    

    
      
    

    
      “သူ မပြောဘူးဆိုတာက ငါဆူပူနေတာကို မကြားချင်လို့ နေမှာပေါ့။ ဒါကြောင့် ငါ အပြင်ထွက်သွားတာ မြင်မှ အခွင့်ကောင်းရပြီဆိုပြီး နင့်ကို လာပြောတာ နေမှာ။ သူ့လုပ်ရပ်သူ နောင်တ ရတယ်ဆိုရင် ဘာဖြစ်လို့ အောက် မဆင်းလာသလဲ။ ဘာဖြစ်လို့ အခန်းထဲမှာပဲ ပုန်းနေရတာလဲ”
    

    
      
    

    
      “သားသမီးတွေက ကိုယ့်ဖခင်ရဲ့ ဆူတာဆဲတာကို ပုန်းရှောင်ချင်ကြတယ်ဆိုတာ သဘာဝကျတာပဲလေ။ ဘာပဲဖြစ်ဖြစ် ဒီတစ်ညတော့ ရှင် သည်းခံလိုက်ပါဦး။ နောက်တော့ ကျွန်မသူ့ကို ကောင်းကောင်း ဆုံးမပါ့မယ်”
    

    
      
    

    
      “နင်ပြောရင် သူက နားထောင်မှာတဲ့လား”
    

    
      
    

    
      “နားထောင်မှာပါ။ ရှင်အခု သွားဆူတော့ရော၊ ဘာအကျိုးရှိမှာမို့လဲ။ အပြစ်တင်နေလို့ရော ပြဿနာက ပြေလည်သွားတာမှ မဟုတ်တာ။ အခု ကျွန်မတို့ လက်တွေ့ကျကျ စဉ်းစားရမှာက သူ့ကို ဘယ်လို ကာကွယ်‌ပေးရမလဲ ဆိုတာပဲ”
    

    
      
    

    
      “နင်က ဘာလုပ်လုပ် သူ့ကို ကာကွယ်ဖို့ပဲ စဉ်းစားနေတာပဲ”
    

    
      
    

    
      “မရဘူးလား။ ကျွန်မက ဆုံးဖြတ်ထားပြီးသား။ ဘယ်လို အခြေအနေမျိုးမှာပဲ ဖြစ်ဖြစ် သားဘက်ကပဲ ရပ်တည်မယ်။ သူ ဘာတွေပဲ လုပ်ခဲ့လုပ်ခဲ့။ လူသတ်တရားခံ ဖြစ်နေပါစေ၊ သူ့ကို ကာကွယ်ပေးရမှာပဲ။ ဒီတစ်ညတော့ သူ့ဘာသာ အေးအေးဆေးဆေး နေပါစေလား။ တောင်းပန်ပါတယ်ရှင်”
    

    
      
    

    
      ယာအေကို၏ မျက်ရည်များသည် 
      ရေစီး
      ကြေ
      ာင်းသဖွယ်
       ပါးပြင်တစ်လျှောက် စီးကျလာပြီး သူ၏ မျက်လုံးများမှာလည်း နီရဲ၍ နေလေပြီ။
    

    
      
    

    
      ဇနီးသည်၏ ကြေကွဲဆို့နင့်နေသော မျက်နှာ အမူအရာကြောင့် သူ၏ ဒေါသများလည်း ပြေလျော့သွားကြသည်။ သူ၏ ရင်တွင်းမှာတော့ ဟာလာဟင်းလင်း ဖြစ်ကျန်နေခဲ့သည်။
    

    
      
    

    
      “လက်ကို လွှတ်”
    

    
      
    

    
      “ဟင့်အင်း၊ ရှင် …..”
    

    
      
    

    
      “လွှတ်ဆို လွှတ်လိုက်စမ်းပါ။ ငါ အပေါ်ထပ် မသွားပါဘူး”
    

    
      
    

    
      ယာအေကိုက ကျေနပ်သွားသော အကြည့်ဖြင့် မပွင့်တပွင့် မေးလိုက်သည်။
    

    
      
    

    
      “တကယ်?”
    

    
      
    

    
      “တကယ်ပေါ့။ ထားပါတော့။ ငါ့အတွက်လည်း အသားညှပ် ဟမ်ဘာဂါလေး ဘာလေး လုပ်ပေးစမ်းပါဦး”
    

    
      
    

    
      အာကီအိုက ယာအေကို၏ လက်ကို တွန်းဖယ်လိုက်ပြီး ထမင်းစား စားပွဲတွင် ပြန်သွားထိုင်သည်။ ဖန်ခွက်ထဲမှ ဘီယာကို တစ်ကျိုက်တည်းဖြင့် အပြီး မော့ချလိုက်သည်။
    

    
      
    

    
      ယာအေကိုမှာ စိတ်ပေါ့သွားပြီး မီးဖိုချောင်သို့ ပြန်ကာ သူ့ဟင်းရွက်များကို ဆက်လက် လှီးဖြတ်နေသည်။ ဟင်းရွက်များကို စိတ်လိုလက်ရ လှီးနေသော ဇနီးသည်အား ကြည့်ပြီး သူ စဉ်းစားနေခဲ့သည်။ ယာအေကိုသည် အလုပ်နှင့်လက် မပြတ်အောင် တစ်ခုခု လုပ်မနေလျှင် တောင်တွေးမြောက်တွေးဖြင့် ပိုပြီး စိတ်ဆင်းရဲနေပေလိမ့်မည်။
    

    
      
    

    
      “နင့်အတွက်ပါ တစ်ယောက်စာ ထည့်ချက်လိုက်လေ” အာကီအိုက လှမ်းပြောသည်။ “လုပ်လိုက်။ အတူတူ စားကြတာပေါ့”
    

    
      
    

    
      “ကျွန်မ မစားချင်ဘူး”
    

    
      
    

    
      “ဘယ်ဟုတ်မလဲ။ နင်လည်း စားမှပေါ့။ ရှေ့လျှောက် ဘယ်အချိန်ရောက်မှ ထမင်းတစ်နပ်ကို စိတ်ဖြောင့်ဖြောင့် စားရတော့မယ် မသိဘူး။ မတတ်နိုင်ဘူး။ စားချင်စိတ် မရှိလည်း အစာဝင်အောင်တော့ ထည့်ထားရတော့မှာပဲ”
    

    
      
    

    
      ယာအေကိုသည် မီးခိုချောင်ထဲမှ ထွက်လာပြီး “ကျွန်မ …….”
    

    
      
    

    
      “မနက်ဖြန်မှာ ရင်ဆိုင်စရာတွေက အများကြီးပဲ။ အားရှိနေမှ ဖြစ်မယ်”
    

    
      
    

    
      သူ့စကားကို ကြားပြီးနောက် ယာအေကိုသည် သဘောတူသည့်အနေဖြင့် ခေါင်းညိတ်ပြလိုက်သည်။
    

    


    
      
    

    
      အခန်း (၈)
    

    
      
    

    
      နံနက် ၅ နာရီ ၁၀ မိနစ်။ ပြတင်းပေါက် အပြင်ဘက်မှ ကောင်းကင်ပြင်တွင် ရောင်နီများ ယှက်သန်းနေလေပြီ။
    

    
      
    

    
      အာကီအိုသည် ထမင်းစားခန်းထဲတွင် ထိုင်နေသည်။ ပြတင်းပေါက် လိုက်ကာမှာ ချထားသော်လည်း အပြင်ဘက် ကောင်းကင်ပြင်တွင် လင်းရောင်ခြည်များ တဖြည်းဖြည်း တိုး၍တိုး၍ တောက်ပလာသည်ကို မြင်နေရသည်။
    

    
      
    

    
      စား၍ မကုန်သေးသော ဟမ်ဘာဂါပန်းကန်သည် စားပွဲပေါ်တွင် တင်ထားလျက် ရှိသေးသည်။ ဖန်ခွက်ထဲတွင်လည်း ဘီယာတစ်ဝက်မျှ ကျန်နေသေးသည်။ စားချင်သောက်ချင်စိတ်က မရှိ။ ယာအေကိုသည်လည်း မစားချင် စားချင်ဖြင့် 
      က
      ြိ
      တ်မှိတ်စားခဲ့ရာ
       သုံးပုံတစ်ပုံပင် မကုန်ချင်။ ဆက်ပြီး မစားတော့ဘဲ နေမကောင်းဟုဆိုကာ အိပ်ခန်းထဲ ဝင်ပြီး အနားယူနေသည်။ ပန်းကန်ထဲမှ ဟမ်ဘာဂါအကုန်လုံးကို ပြောင်စင်အောင် စားခဲ့သူမှာ နာအိုမီ တစ်ယောက်တည်း။ စောစောကမှ စားပြီးသား ပန်းကန်များကို ယာအေကိုက အောက်သို့ ချလာခဲ့သည်။ အာကီအိုသည် ဤသည်တို့ကို မြင်၍ ပွစိပွစိ လုပ်ရန်လည်း စိတ်မပါတော့ချေ။ ယနေ့တစ်နေ့တာ တစ်ချိန်လုံး သူတို့ မည်သို့ နှစ်ပါးသွားရမည်ကိုသာ အပြန်ပြန် အလှန်လှန် စဉ်းစားနေရသောကြောင့် တခြား ကိစ္စများအပေါ် အာရုံ မရောက်နိုင်တော့။
    

    
      
    

    
      ခြံတံခါးဝမှ 
      အသံဗလ
      ံမျ
      ား
       ကြားနေရသည်။ စာတိုက်ပုံးထဲသို့ ပစ္စည်းတစ်ခုခု ထိုးထည့်နေခြင်း ဖြစ်သည်။ ယခုလို အချိန်မျိုး ဆိုလျှင် သတင်းစာ လာပို့တာပဲ ဖြစ်ရမည်။
    

    
      
    

    
      အာကီအိုသည် သတင်းစာသွားယူမည်ဟု မတ်တပ်ရပ်လိုက်ပြီးကာမှ ပြန်ထိုင်ချလိုက်သည်။ နံနက်စောစောအချိန် သူအပြင်သို့ ထွက်လာသည်ကို တခြားသူများ မြင်လျှင် ယုန်ထင်ကြောင်ထင် ထင်နေကြဦးမည်။ ယနေ့သည် စနေနေ့ဖြစ်သည်။ ပုံမှန်အားဖြင့် စနေနေ့ဆိုလျှင် အာကီအိုတို့ မိသားစုမှာ အိပ်ရာ စောစော ထလေ့မရှိကြ။ ယနေ့မှ သူတို့အား စောစောစီးစီး နိုးနေသည်ကို တွေ့ရလျှင် မူမမှန်ဟုထင်ကာ သံသယ ဝင်နေကြမည်ကိုလည်း သူ စိုးရိမ်သည်။ နံနက်သတင်းစာတွင်လည်း ဘာသတင်းမျှ မယ်မယ်ရရ ပါလိမ့်မည် မထင်။ သူတို့အတွက် အင်မတန် အရေးကြီးသည်ဆိုသော သတင်းများမှာ အစောဆုံးအားဖြင့် ယနေ့ည သတင်းများတွင်သာ ပါနိုင်ပေလိမ့်မည်။
    

    
      
    

    
      ထိုစဉ် တံခါးမှ ‘ဂလုတ်’ ဟူသော အသံမြည်လာ၍ အာကီအို လန့်သွားသည်။ ယာအေကို ဝင်လာခြင်း ဖြစ်သည်။
    

    
      
    

    
      “ဘယ်လိုဖြစ်ရတာလဲ” တစ်ဘက်မှ အံ့ဩစွာ လှမ်းမေးသည်။
    

    
      
    

    
      “ဘာ …. ဘာမှ မဟုတ်ပါဘူး။ ဒီတံခါးသံက ဘယ်လိုဖြစ်လို့ ဒီအသံ ထွက်နေတာလဲ”
    

    
      
    

    
      “တံခါး?” သူက တံခါးကို အဖွင့်အပိတ် နှစ်ခါသုံးခါ လုပ်လိုက်သောအခါ တံခါးရွက်က လှုပ်သွားတိုင်း ‘ဂလုတ်ဂလုတ်၊ ဂလတ်ဂလတ်’ အသံများ ထွက်ပေါ်နေသည်။ “ဪ၊ ရှင်က ဒီအသံကို ပြောတာလား။ အရင်ကတည်းက ဒီအတိုင်းပဲ”
    

    
      
    

    
      “ဒီလိုလား။ ငါဖြင့် သတိမထားမိပါဘူး”
    

    
      
    

    
      “တစ်နှစ်ကျော်လောက် ရှိရောပေါ့” ယာအေကိုသည် ထိုသို့ ပြော၍ စားပွဲပေါ်မှ ပန်းကန်ခွက်ယောက်များကို လှမ်းကြည့်သည်။ “ရှင် စားလို့ ပြီးပြီလား”
    

    
      
    

    
      “အင်း၊ သိမ်းချင် သိမ်းတော့လေ”
    

    
      
    

    
      ပန်းကန်များ သိမ်းဆည်း၍ မီးဖိုချောင်ထဲသို့ သယ်ယူသွားသော ယာအေကိုကို အာကီအိုသည် တစ်ခဏမျှ စိုက်ကြည့်နေပြီးနောက် သူ၏ အမြင်အာရုံမှာ တံခါးဆီသို့ ပြန်ရောက်သွားသည်။ သူသည် အိမ်တွင်းရှိ မည်သည့် ပရိဘောဂကို မဆို၊ မည်သည့် ပစ္စည်းကို မဆို စိတ်ဝင်စားမှု မရှိခဲ့ဖူး။ ထို့ကြောင့် အိမ်တွင်း၌ မည်သည့်အရာများ မည်သို့ ဖြစ်ပျက်နေသည်ကိုလည်း လုံးဝ နားလည်သဘောပေါက်သူ မဟုတ်။ ဤအိမ်ကလေးမှာ သူ ငယ်ငယ်ကတည်းက နေသားကျနေခဲ့သော အိမ်ကလေး။ သို့သော် အိမ်တွင်းမှ အရာအားလုံးသည် သူ့အတွက်တော့ ပထမဆုံးအကြိမ် မြင်ရဖူးသော ပစ္စည်းများသဖွယ် အားလုံးမှာ ခပ်စိမ်းစိမ်းသာ။
    

    
      
    

    
      သူ၏ အကြည့်များသည် ခြံဘက်သို့ မျက်နှာမူထားသော မှန်ပြတင်းတံခါးအရောက်တွင် ရပ်တန့်သွားသည်။ ထိုမှန်ပြတင်းပေါက်၏ အောက်ခြေ ကြမ်းပြင်တွင် ကြမ်းသုတ်အဝတ်ကို တွေ့ရသည်။
    

    
      
    

    
      “အဲဒီနေရာမှာ သတ်တာပဲ ဖြစ်မယ်” အာကီအို၏ ပါးစပ်မှ အသံထွက်လာသည်။
    

    
      
    

    
      “…. ဘာ”
    

    
      
    

    
      “နင် အဲဒီအဝတ်နဲ့ ကြမ်းသုတ်ထားတာမလား” အာကီအိုသည် ကြမ်းပြင်ပေါ်မှ အဝတ်စုတ်ကို မေးဆတ်ပြလိုက်သည်။
    

    
      
    

    
      “အား … မဖြစ်ဘူး။ အဲဒါကို သေချာဖွက်ထားမှ ဖြစ်မယ်”
    

    
      
    

    
      ယာအေကိုသည် ကြွပ်ကြွပ်အိတ် အလွတ်တစ်လုံးကို ယူ၍ ကြမ်းတိုက်အဝတ်စုတ်ကို ကောက်ထည့်လိုက်သည်။
    

    
      
    

    
      “တခြား အမှိုက်တွေနဲ့ သေသေချာချာ ရောထားလိုက်။ အမှိုက်ပစ်တဲ့အခါမှာလည်း မမြင်စေနဲ့ဦး”
    

    
      
    

    
      “ကျွန်မ သိပါတယ်”
    

    
      
    

    
      ယာအေကိုသည် မီးဖိုချောင်ထဲသို့ ဝင်သွားပြီး တစ်ခဏအကြာတွင် အမှိုက်ပုံးထဲ တစ်စုံတစ်ခု ပစ်ထည့်လိုက်သံကို ကြားရသည်။
    

    
      
    

    
      အာကီအိုသည် အဝတ်စုတ်ချထားခဲ့သော ကြမ်းပြင်ကို စိုက်ကြည့်နေပြီး ကလေးမလေး၏ ရုပ်အလောင်း ထိုနေရာ၌ လဲကျနေသော မြင်ကွင်းကို မြင်ယောင်ကြည့်နေမိသည်။
    

    
      
    

    
      “ယာအေကို” အာကီအိုက ယာအေကိုကို လှမ်းခေါ်လိုက်သည်။
    

    
      
    

    
      “ဘာဖြစ်ပြန်ရတာလဲ” တစ်ဘက်မှ စိတ်မရှည်တော့သော လေသံဖြင့် မျက်မှောင်ကြုတ်လျက် ကြည့်နေသည်ကို မြင်လိုက်ရသည်။
    

    
      
    

    
      “ကလေးမလေးက တို့အိမ်ထဲကို ဝင်တယ် မဟုတ်လား”
    

    
      
    

    
      “အင်းလေ။ ဒါကြောင့် နာအိုမီက သူ့ကို အဓမ္မ ဖမ်းခေါ်လာတာ မဟုတ်ဘူးလို့ ပြောနေတာပေါ့။ သူကိုယ်တိုင်မှာလည်း အနည်းနဲ့အများ တာဝန်ရှိတာပဲ”
    

    
      
    

    
      “သူက အိမ်ထဲ ဝင်တယ်ဆိုရင် ဘာဖြစ်လို့ ခြေနင်းစီးထားရတာလဲ”
    

    
      
    

    
      “ခြေနင်း?”
    

    
      
    

    
      “အဲဒီကောင်မလေးက ခြေနင်းတစ်ဘက် စီးထားတယ်လေ။ ဒါမှမဟုတ် ခြေနင်းတစ်ဘက်ပဲ ချွတ်တာ ဖြစ်ချင်ဖြစ်မှာပေါ့။ အိမ်ထဲဝင်တယ်ဆိုပြီး ခြေနင်းစီးထားတာ ထူးဆန်းမနေဘူးလား”
    

    
      
    

    
      အာကီအို မေးခွန်း၏ ဆိုလိုရင်း အဓိပ္ပာယ်ကို နားမလည်သောကြောင့် ယာအေကိုမှာ 
      မျက်စိကလ
      ယ်
      ကလ
      ယ်
      ဖြင့်
       အတော် စဉ်းစားယူနေရသည်။ အနည်းငယ်ကြာတော့မှ နားလည်သွားသော ဟန်အမူအရာဖြင့် ခေါင်းတစ်ချက် ညိတ်လိုက်သည်။
    

    
      
    

    
      “ဪ … ရှင်ပြောတာ ဟိုအားကစားဖိနပ်ကို ပြောတာလား။ အဲဒါ ကျွန်မ ဝတ်ပေးလိုက်တာ”
    

    
      
    

    
      “နင်က?”
    

    
      
    

    
      “အဲဒီအတုန်းက ခြေနင်းနှစ်ဘက်စလုံး တံခါးဝမှာ။ နောက်တော့ ကျွန်မ 
      စဉ်းစားမိတယ်။
       သူ့ကို ခြေဗလာနဲ့ ထားလို့လည်း မဖြစ်ဘူးလေ။ ဒါနဲ့ ကျွန်မ ဝတ်ပေးလိုက်တာ။”
    

    
      
    

    
      “ဒါဆို ဘာဖြစ်လို့ တစ်ဘက်တည်း ဝတ်ပေးရတာလဲ”
    

    
      
    

    
      “အမယ်လေး၊ တစ်ဘက်တည်း ဝတ်ပေးရတာတောင် ကျွန်မမှာ ဆယ်ကမ္ဘာလောက် ကြာသွားတယ် မှတ်တာ။ လူမြင်သွားရင်လည်း ဒုက္ခရောက်ဦးမယ်။ နောက်တော့ ကျန်တဲ့တစ်ဘက်ကို ပလတ်စတစ်အိတ်ထဲပဲ ပစ်ထည့်လိုက်တယ်။ ရှင် မတွေ့ဘဲတော့ မနေလောက်ပါဘူး” ယာအေကိုက သူ့ကို ပြူးပြီး ကြည့်နေသည်။
    

    
      
    

    
      “တွေ့သားပဲ။ ဒါကြောင့် ငါလည်း ကျန်တဲ့တစ်ဘက် သူ့ကို ဝတ်ပေးလိုက်တာပေါ့”
    

    
      
    

    
      “အမလေး တော်ပါသေးရဲ့”
    

    
      
    

    
      “နင် ငါ့ကို ညာနေတာ မဟုတ်ပါဘူးနော်” အာကီအိုက မသင်္ကာသော အကြည့်ဖြင့် ယာအေကိုကို ကြည့်နေသည်။
    

    
      
    

    
      “ဘာ”
    

    
      
    

    
      “သူ အစကတည်းက ဖိနပ်တစ်ဘက်တည်း စီးထားတာ မဟုတ်ဘူးလား။ နာအိုမီက အိမ်ထဲကို အတင်းအဓမ္မ ဆွဲခေါ်လာတုန်း လမ်းမှာ ဖိနပ်တစ်ဘက် ကျွတ်ကျန်နေခဲ့တာ မဟုတ်လား”
    

    
      
    

    
      ထိုစကားများကို ကြားပြီးနောက် အံ့အားသင့်သွားကာ “ကျွန်မက ဘာလုပ်ဖို့ ညာနေရမှာလဲ။ ကျွန်မကိုယ်တိုင် ဝတ်ပေးလိုက်တာ အမှန်ပဲ”
    

    
      
    

    
      “ပြီးတာပဲလေ” အာကီအိုသည် သူ့ဇနီး၏ မျက်နှာကို မကြည့်တော့ဘဲ စဉ်းစားနေသည်။ ယခုအချိန်ရောက်မှ ဒါတွေ ငြင်းနေရလျှင်လည်း အပိုတွေပဲ ဖြစ်နေတော့မည်။
    

    
      
    

    
      “ဒီမယ်” ယာအေကိုက မေးလိုက်သည်။ “ဟာရုမိကို ဘယ်လို လုပ်မလဲ”
    

    
      
    

    
      “ဟာရုမိ?”
    

    
      
    

    
      “မနေ့က သူ့ကို မလာနဲ့လို့ ရှင် ပြောထားတယ် မဟုတ်လား။ ဒီနေ့ရော ဘယ်လိုလုပ်မှာလဲ”
    

    
      
    

    
      သူ ထိုကိစ္စကို လုံးဝ မေ့နေပြီ။ အာကီအို မျက်မှောင်ကြုတ်လိုက်သည်။
    

    
      
    

    
      “ဒီနေ့လည်း သူ့ကို မလာနဲ့လို့ပဲ ပြောရတော့မှာပဲ။ ဒီနေ့ စနေနေ့ ဖြစ်နေတာနဲ့ အတော်ပဲ။ ကို အိမ်မှာ အားနေလို့ ကိုပဲ စောင့်ရှောက်လိုက်မယ်လို့ ပြောရတော့မှာပေါ့”
    

    
      
    

    
      “သူက သံသယဝင်မှာပေါ့”
    

    
      
    

    
      “ဘာ သံသယဝင်စရာ ရှိမလဲ။ သူက ဘာမှမှ မသိတာ”
    

    
      
    

    
      “……. ဟုတ်တာပဲ”
    

    
      
    

    
      ယာအေကိုသည် မီးဖိုချောင်ထဲတွင် ရပ်နေပြီး ကော်ဖီဖျော်ဖို့ ပြင်ဆင်နေသည်။ တစ်ခုခု လုပ်နေသည်ကမှ စိတ်သက်သာရာ ရနိုင်မည် မဟုတ်လား။ ယခုလို အချိန်မျိုးတွင် အာကီအိုအတွက်မူ လုပ်စရာ ဘာတစ်ခုမျှ ရှာမတွေ့သည်ကို သူ သတိထားမိသည်။ အိမ်တွင်းရှိ ကိစ္စကြီးငယ် အားလုံးကို ယာအေကိုကချည်း တာဝန်ယူခဲ့သည်။ ထို့ကြောင့်လည်း သူ့အတွက် ဤအိမ်တွင်း၌ ဘယ်ကဘယ်လို စပြီး လုပ်ရမည်ကိုပင် သူ မစဉ်းစားတတ်။ ယာအေကို အိမ်တွင် မရှိသော နေ့ဆိုလျှင် သူ့နက်တိုင် ဘယ်နားမှာ ရှိနေသည်ကိုပင် သူ မရှာတတ်ခဲ့။
    

    
      
    

    
      နောက်ဆုံး ကြံရာမရဘဲ သတင်းစာ ထွက်ယူမည်ဟု ဟန်ပြင်ကာ မတ်တပ်ရပ်လိုက်စဉ်မှာပင် အဝေးတစ်နေရာမှ ရဲကားများ၏ ဥဩသံကို ကြားလိုက်ရသည်။ အာကီအိုသည် 
      ကြောင်အ
      မ်း
      အ
      မ်
      းဖြင့်
       သူ့ ဇနီးသည်ကို ကြည့်နေမိသည်။ ယာအေကိုမှာလည်း ကော်ဖီပန်းကန်ကို ကိုင်လျက် ထိုနေရာမှာပင် တောင့်တောင့်ကြီး။
    

    
      
    

    
      “လာပြီ” အာကီအိုက ရေရွတ်လိုက်သည်။
    

    
      
    

    
      “အတော် မြန်တာပဲ” ယာအေကို၏ အသံမှာ တုန်ယင်နေသည်။
    

    
      
    

    
      “နာအိုမီ ဘာလုပ်နေလဲ”
    

    
      
    

    
      “မသိဘူး”
    

    
      
    

    
      “အိပ်နေတာလား”
    

    
      
    

    
      “မသိဘူးလို့ ပြောနေတာကို။ ရှင် သွားကြည့်လိုက်ပေါ့”
    

    
      
    

    
      “ဟင့်အင်း၊ မလိုပါဘူး”
    

    
      
    

    
      အာကီအိုသည် ကော်ဖီတစ်ခွက်လုံး ကုန်သွားအောင် မော့သောက်ပစ်လိုက်သည်။ အိပ်၍ လုံးဝ မရတော့မည့် အတူတူ အာရုံများ လန်းဆန်းသွားအောင် တတ်နိုင်သလောက် ပြုလုပ်ထားရမည် မဟုတ်လား။ ယခုကဲ့သို့ မရေရာ မသေချာသော ဘဝမျိုးကို မည်မျှကြာအောင် ကြောက်ကြောက်ဖြင့် တောင့်ခံသွားရမည်နည်းဟု စဉ်းစားမိသောအခါ သူ့အမြင်အာရုံ တစ်ခုလုံး မိုက်မှောင်သွားသည်။ ရုပ်အလောင်းတွင် မည်သည့် သက်သေ အထောက်အထားမျှ ရှာမတွေ့လျှင်လည်း မှုခင်းရဲများကတော့ လွယ်လွယ်နှင့် လက်လျှော့ကြမည် မဟုတ်။ ယခုတလောတွင် ရဲများ၏ တရားခံ ဖော်ထုတ်နိုင်မှု အရေအတွက်မှာ 
      လျ
      ော့
      ကျသွားသော်လည်း
       ထိုအချက်ကို ကြည့်ပြီး ရဲများ၏ ဝီရိယ 
      လျ
      ော့
      နည်းသွားပြီဟု
       မဆိုနိုင်ချေ။
    

    
      
    

    
      “နင် ခဏလောက်ဖြစ်ဖြစ် အိပ်လိုက်ပါလား”
    

    
      
    

    
      “ရှင်ရော မအိပ်ဘူးလား။ ပန်းခြံကို သွားကြည့်ကြည့်ပါလား”
    

    
      
    

    
      “ဘာသွား ရှုပ်ရမှာလဲ”
    

    
      
    

    
      “အဲဒါဆို ……”
    

    
      
    

    
      “ဒီမှာပဲ ခဏနေဦးမယ်။ အိပ်ချင်မှ တက်လာခဲ့တော့မယ်”
    

    
      
    

    
      “အင်း၊ ကျွန်မလည်း အိပ်ချင်စိတ်ကို မရှိတာ” ယာအေကိုသည် ပြောရင်း တံခါးကို ဆွဲဖွင့်လိုက်သည်။ သူ တံခါးအပြင်သို့ ရောက်သွားပြီးကာမှ နောက်လှည့်ကာ သူ့ယောက်ျားကို စိုက်ကြည့်ပြီး “ရှင် မဟုတ်တာတွေ ကြံစည်နေသေးတာလား”
    

    
      
    

    
      “ဘာမဟုတ်တာတွေလဲ”
    

    
      
    

    
      “ဥပမာ ရဲစခန်း ဖုန်းဆက်ပြီး ……”
    

    
      
    

    
      “မစဉ်းစားပါဘူးကွာ”
    

    
      
    

    
      “တကယ်? ညာနေတာ မဟုတ်ပါဘူးနော်”
    

    
      
    

    
      “ဒီအခြေအနေ ရောက်မှ ရဲကို ငါက ဘာသွား ပြောနေရဦးမှာလဲ”
    

    
      
    

    
      “ဒါလည်း ဟုတ်တာပဲ”
    

    
      
    

    
      ယာအေကိုသည် သက်ပြင်းတစ်ချက်ချကာ အာကီအိုကို နှုတ်ဆက်ပြီး ထမင်းစားခန်းထဲမှ ထွက်သွားတော့သည်။
      

    



    

    
      အခန်း (၉)
    

    
      
    

    
      အခင်းဖြစ်ပွားရာ နေရာသို့ သွားစဉ် အငှားကားထဲတွင် မာကျုမီယာတစ်ယောက် စိတ်လှုပ်ရှားနေသည်။ လူသတ်မှုကို အနီးကပ် စုံစမ်းစစ်ဆေးရန် တာဝန်ပေးခံရသည်မှာ ယခု ဒုတိယအကြိမ်မြောက် ဖြစ်သည်။ ပထမလူသတ်မှု စစ်ဆေးစဉ်က သူသည် ဝါရင့်ရဲအရာရှိများ၏ နောက်မှ တကောက်ကောက်သာ လိုက်နေရသည်။ ကိုယ်ပိုင်ဉာဏ်ဖြင့် လက်တွေ့ကျကျ ကိုယ်တိုင် သုံးသပ်စစ်ဆေး လိုက်ရသည်ဟု မရှိခဲ့။ ထို့ကြောင့် ပြီးခဲ့သောအမှုမှာ လေ့လာသူ အဆင့်ဖြင့်သာ ပါဝင်ပတ်သက်ခဲ့ရသောကြောင့် အမှုမှန် ထုတ်ဖော်ပြီးသော အခါတွင်လည်း ထိုအောင်မြင်မှုအတွက် ကျေနပ်နှစ်သိမ့်မှု တစ်စုံတစ်ရာ မရခဲ့ချေ။ ယခုအခါ သူ့တွင် အခွင့်အလမ်းအသစ်တစ်ခု ထပ်ရလေပြီ။ ဤအမှုတွင် သူ့အစွမ်းအစ ရှိသလောက် အစွမ်းကုန် ကြိုးစားမည်ဟူသော စိတ်ဓာတ်တက်ကြွမှုဖြင့် အားတင်းထားလေသည်။
    

    
      
    

    
      “အသတ်ခံရတဲ့သူက ကလေးလေးဗျာ။ တော်တော် ဆိုးဆိုးပဲ” ဘေးတွင် ထိုင်နေသော ဆာကာဂါမိက စိတ်ထိခိုက်သော လေသံဖြင့် ပြောနေသည်။
    

    
      
    

    
      “တကယ့်ကို ကြည့်ရက်စရာ ရှိမယ် မထင်ဘူး။ ကလေးရဲ့ မိဘတွေလည်း အခုချိန် အတော်လေး စိတ်ထိခိုက်နေလောက်တယ်”
    

    
      
    

    
      “သိပ်သေချာတာပေါ့။ ဒါပေမယ့် ကျွန်တော်က အလုပ်ကိစ္စကိုပြောနေတာ။ အခုလို အမှုမျိုးက စုံစမ်းထောက်လှမ်းရတာ လက်ဝင်တယ်။ တကယ်လို့ အသတ်ခံရတဲ့သူက လူကြီးသာဆိုရင် သူနဲ့ ဆက်ဆံဖူးတဲ့ အသိုင်းအဝိုင်းထဲက ဖြစ်နိုင်ခြေရှိတဲ့ လူ၊ သံသယရှိတဲ့ လူတွေကို ပစ်မှတ်ထားပြီး စုံစမ်းလို့ ရတယ်။ အခု အသတ်ခံရတဲ့သူက ကလေးဆိုတော့ အဲဒီပုံစံအတိုင်း လုပ်လို့ မရတော့ဘူး။ တကယ်လို့ လူသတ်သမားက အနီးပတ်ဝန်းကျင်မှာ နေပြီး လူပြောသူပြော များတဲ့ ဂေါက်ကြောင်ကောင် ဆိုရင်လည်း ရှာရ လွယ်တာပေါ့”
    

    
      
    

    
      “ဒါဆို အရေးပေါ်လုပ်ကြံမှုလို့ ပြောချင်တာလား”
    

    
      
    

    
      “ပြောဖို့တော့ မလွယ်ဘူး။ ကြိုတင်ကြံစည်မှုလည်း ဖြစ်နိုင်တာပဲ။ သေချာတာကတော့ အဲဒီကောင်က ဂေါက်ကြောင်ပဲနေမှာ။ ပြဿနာက ဘယ်လိုအချိန် ဘယ်လိုနေရာမျိုးမှာပဲ ဖြစ်ဖြစ် ကိုယ်တွေ့နေရတဲ့သူဟာ ဂေါက်ကြောင်ပါလို့ လူတွေအနေနဲ့ ခွဲခြားဖို့ မလွယ်တာပဲ။ ဒါပေမယ့် အဲဒီလိုဂေါက်ကြောင်တွေရဲ့ စိတ်ဝင်စားမှုကို ခံနေရပြီ ဆိုရင် လူကြီးတွေ အနေနဲ့ကျတော့ သတိထားမိနိုင်တယ်။ ကလေးတွေကတော့ ဘယ်သိမှာလဲ။ ရိုးသားချင်ယောင် ဆောင်ပြီး အနားချဉ်းကပ်သွားရင် ကလေးတွေရဲ့ ယုံကြည်မှုကို လွယ်လွယ်နဲ့ ရနိုင်တာပဲ မဟုတ်လား”
    

    
      
    

    
      ဆာကာဂါမိ၏ ပုံပန်းသဏ္ဌာန်အရ သူ၏အသက်မှာ ၃၅၊ ၃၆ လောက်သာ ရှိဦးမည်။ မှုခင်းအဖွဲ့သို့ သူ ပြောင်းလာခဲ့သည်မှာ ၁၀ နှစ်ကျော် ရှိခဲ့ပြီ။ ထို့ကြောင့် 
      ထိုကဲ့သို့
      သော အမှုများကို ကိုယ်တိုင် ကိုင်တွယ်ဖူးသော အတွေ့အကြုံများ ရှိခဲ့ပေမည်။
    

    
      
    

    
      “နေရိမရဲစခန်း ပိုင်နက်ထဲမှာပဲ ….” ဆာကာဂါမိက တစ်ယောက်တည်း စကားပြောနေသကဲ့သို့ ရေရွတ်နေသည်။ “သူတို့ဆီမှာ စခန်းမှူး အသစ်ပြောင်းထားတာ မကြာသေးဘူး။ လောလောဆယ်တော့ တက်ကြွနေမှာပဲ” သူက နှုတ်ခမ်းတစ်ဘက်ကို ရွဲ့ကာ ပြုံးလိုက်သည်။
    

    
      
    

    
      ‘နေရိမရဲစခန်း’ ဟူသော အသံကို ကြားရသောအခါ မာကျုမီယာသည် တိတ်တဆိတ် သက်ပြင်းချလိုက်မိသည်။ သူ စိတ်လှုပ်ရှားနေရသော အကြောင်းအရင်းမှာ အမှုကို ကိုယ်တိုင် ကိုင်တွယ်ရမည်ဟူသော ဖိအား သက်သက်ကြောင့် မဟုတ်ပေ။ နေရိမရဲစခန်း ပိုင်နက်အတွင်းတွင် အမှုဖြစ်နေခြင်းမှာလည်း သူ့အတွက် စိတ်လှုပ်ရှားစရာ အကြောင်းတစ်ရပ် ဖြစ်နေသည်။ နေရိမရဲစခန်း၏ မှုခင်းစုံထောက်အဖွဲ့ထဲတွင် သူနှင့် ဆွေမျိုးတော်စပ်နေသော လူတစ်ယောက် ရှိနေသည်။
    

    
      
    

    
      တာကာမာဆာ၏ ဝါဖျော့ဖျော့ မျက်နှာသည် သူ၏ အတွေးထဲသို့ ဝင်ရောက်လာပြန်သည်။ လွန်ခဲ့သော သုံးရက်ကမှ သူ့ကို သွားကြည့်ခဲ့သေးသည်။ ကံဇာတ်ဆရာက ထိုသူနှစ်ဦးကို ရေစက်မဆုံဆုံအောင် နောက်ကွယ်မှ ကြိုးကိုင် စီမံနေသလားဟုပင် ထင်နေရသည်။
    

    
      
    

    
      လူနေရပ်ကွက်အတွင်းသို့ မောင်းဝင်လာသောအခါ မျဉ်းတစ်ကြောင်းအလား ဖြောင့်တန်းနေသော ကတ္တရာလမ်း၏ တစ်ဘက်တစ်ချက်စီတွင် ပုံစံတူ လေးထောင့်ပုံးများ အစီအရီ ချထားသည့်နှယ် စနစ်တကျ ဆောက်လုပ်ထားသော တိုက်ပုကလေးများကို မြင်ကြရသည်။ ဤရပ်ကွက်များတွင် နေသူများသည် အနည်းငယ် ချောင်လည်ကြသော လူလတ်တန်းစားများ ဖြစ်ရမည်ဟု မာကျုမီယာက ကောက်ချက်ချသည်။
    

    
      
    

    
      ဟိုးအရှေ့ ခပ်လှမ်းလှမ်းတွင် လူများ စုရုံးနေကြပြီး ရဲကားအနည်းငယ်ကိုလည်း လှမ်းမြင်နေရသည်။ အနီးအနားတွင်လည်း ရဲတချို့က ပန်းခြံကို ရှောင်ကွင်းသွားနိုင်ရန် လမ်းပြပေးနေကြသည်။
    

    
      
    

    
      ဆာကာဂါမိသည် ကားမောင်းသမားကို ရပ်ခိုင်းလိုက်သည်။
    

    
      
    

    
      အငှားကားပေါ်မှ ဆင်းပြီးနောက် မာကျုမီယာနှင့် ဆာကာဂါမိတို့သည် လူအုပ်ကို တွန်းဖယ်၍ အထဲသို့ တိုးဝင်သွားကြသည်။ လမ်းထိပ်တွင် အစောင့်ကျနေသော ရဲတချို့နှင့် နှုတ်ဆက်စကား ပြောကြားပြီးနောက် သူတို့နှစ်ယောက်သည် ကန့်သတ်နယ်မြေထဲသို့ ဝင်သွားလေသည်။
    

    
      
    

    
      အခင်းဖြစ်ပွားရာ နေရာမှာ အိချိုပန်းခြံထဲမှ အများသုံးအိမ်သာတွင် ဖြစ်ကြောင်းကို မာကျုမီယာ သိထားပြီး ဖြစ်သည်။ သို့သော် ၎င်းနေရာမှာ ပထမဆုံး အခင်းဖြစ်သည့် နေရာ ဟုတ်မဟုတ်ကိုမူ သူ မသိရှိရသေး။ လက်တလော သိထားရသလောက်မှာ ရုပ်အလောင်းကို ဤနေရာတွင် အရင်ဆုံး တွေ့ရှိထားခြင်းသာ ဖြစ်သည်။ ကနဦးအနေဖြင့် လူသေအလောင်းကို စွန့်ပစ်ထားသော ရိုးရိုးလူသေမှု တစ်မှုသာ ဖြစ်သည်။ သို့သော် အလောင်းပေါ်တွင် လုပ်ကြံသတ်ဖြတ်ခံထားရသည့် အထောက်အထားများ တွေ့ရှိရသောကြောင့် လူသတ်မှုအဖြစ် ပြောင်းလဲသတ်မှတ်ခဲ့သည်။
    

    
      
    

    
      ပန်းခြံနှင့် ကပ်လျက်ရှိသော လမ်းတစ်လျှောက်ကို တာဝန်မှအပ အခြားသူများ မဝင်နိုင်ရန် ကန့်သတ်နယ်မြေအဖြစ် ယာယီ သတ်မှတ်ထားခဲ့သည်။ သူတို့ ပန်းခြံအဝသို့ ရောက်သောအခါ အဝတွင် မျက်နှာသိ ရဲအရာရှိတစ်ယောက်နှင့် ဆုံမိကြသည်။ သူတို့၏ အထက်လူကြီး ရာဇဝတ်မှုခင်းဌာနမှ တာဝန်ခံအရာရှိ ကိုဘာယာရှိ ဖြစ်သည်။ ဌာနခွဲမှူး အိရှိဂါကီ၏ အရိပ်အယောင်ကိုမူ မတွေ့ရသေးချေ။
    

    
      
    

    
      “အတော်စောပါလား ဆရာ” ဆာကာဂါမိက ကိုဘာယာရှိကို လှမ်းနှုတ်ဆက်လိုက်သည်။
    

    
      
    

    
      “ငါလည်း အခုမှ ရောက်တာ။ အထဲတောင် ဝင်မကြည့်ရသေးဘူး။ ဒီမှာ တာဝန်ကျသူတွေ အစီရင်ခံတဲ့ ယေဘုယျ အခြေအနေကို အခုလေးတင် နားထောင်လို့ပြီးတာပဲ” ကိုဘာယာရှိသည် ညာဘက်လက်တွင် ဆေးလိပ်တစ်လိပ် ညှပ်လျက် ပြောနေသည်။ ယခုတလော မာကျုမီယာတို့၏ ရာဇဝတ်မှုခင်းဌာနအတွင်းတွင် တစ်ယောက်ပြီးတစ်ယောက် ဆေးလိပ်ဖြတ်နေကြသည်။ သို့သော် ထိုအထဲတွင် ကိုဘာယာရှိ မပါ။ သူက တကယ့် 
      ဆေးလိပ်
      ချို
      းတစ်ယောက်
       ဖြစ်သည်။
    

    
      
    

    
      “အလောင်းကို ဘယ်သူ အရင် စတွေ့တာလဲ ဆရာ” ဆာကာဂါမိက မေးသည်။
    

    
      
    

    
      “ဒီပတ်ဝန်းကျင်က အဘိုးကြီး တစ်ယောက်ပဲ။ သူက မနက်စောစောဆိုရင် ဒီပန်းခြံနား လေ့ကျင့်ခန်း လာလုပ်လေ့ရှိတယ်။ သူလည်း ဆီးမအောင့်နိုင်တာနဲ့ ပန်းခြံထဲက အိမ်သာထဲ ဝင်ခဲ့တယ်။ တံခါးအသင့် ဖွင့်လျက် ရှိနေတဲ့ အခန်းထဲ ဝင်လိုက်မှ အလောင်းနဲ့ ပက်ပင်း တိုးတော့တာပဲ။ မိုးမှ မလင်းသေးဘူး။ အဘိုးကြီးလည်း ဒီလိုမျိုး ကြုံလိုက်ရတာဆိုတော့ အတော် ကံဆိုးတယ် ပြောရမှာပဲ။ လန့်ဖျပ်ပြီး သေမသွားတာပဲ တော်ပါသေးရဲ့” လူတစ်ဘက်သားကို ပစ်ပစ်နှစ်နှစ် ပြောတတ်သည်မှာ ကိုဘာယာရှိ၏ ဝသီပင်။
    

    
      
    

    
      “အလောင်းက ဘယ်သူဘယ်ဝါဆိုတာ ဖော်ထုတ်လို့ ရပြီလား ဆရာ” ဆာကာဂါမိက ဆက်မေးလိုက်သည်။
    

    
      
    

    
      “လူပျောက်တိုင်ထားတဲ့ အမှုတွေတော့ ရှိတယ်။ အခုသူတို့ အတည်ပြုဖို့ ကြိုးစားနေကြတုန်းပဲ။ လက်တလော ခန့်မှန်းချက်အရတော့ အသက်ထွက်တာ ၁၀ နာရီလောက် ရှိပြီလို့ ယူဆထားတယ်။ သတင်းတပ်ဖွဲ့ဝင်နဲ့ 
      ဒေသခံ
       ရဲတချို့တော့ စပြီး လှုပ်ရှားနေကြပြီ။ လူသတ်တရားခံက ဒီ ပတ်ဝန်းကျင်မှာ ရှိနေဦးမယ်လို့တော့ ထင်ကြေးပေးဖို့ ခပ်ခက်ခက်ရယ်”
    

    
      
    

    
      မာကျုမီယာသည် ကိုဘာယာရှိ ပြောနေသည်ကို နားထောင်ရင်း ပန်းခြံအတွင်းသို့ ဝေ့ဝိုက်ကြည့်နေသည်။ ပန်းခြံ၏ အစွန်ဘက်တွင် ဒန်းများ၊ စီးစော်များ၊ လျှောစီးခုံများ နေရာချထားသည်။ ပန်းခြံအလယ်တွင် ကလေးများ ဘောလုံးကစားနိုင်ရန် ကွင်းပြောင်ပြောင် လုပ်ပေးထားသည်။ သက်သေခံ အထောက်အထား ရှာဖွေရေး အဖွဲ့မှ ရဲသားများသည် ပန်းရုံများ၊ 
      ခ
      ျုံ
      ပုတ်များထဲမှ
       တစ်ခုခုကို ရှာဖွေနေကြသယောင် အလုပ်များနေကြသည်။
    

    
      
    

    
      “ပန်းခြံထဲ မဝင်နဲ့ဦး” ပန်းခြံဘက် အာရုံစိုက်ပြီး ကြည့်နေသော မာကျုမီယာကို သတိထားမိလိုက်သောကြောင့် ကိုဘာယာရှိက ထိုသို့ သူ့အား တားလိုက်ခြင်း ဖြစ်မည်။ “သူတို့ ပစ္စည်းတစ်ခုခု ရှာနေတာ ထင်တယ်”
    

    
      
    

    
      “လူသတ်လက်နက်လား” မာကျုမီယာက မေးလိုက်သည်။
    

    
      
    

    
      “မဟုတ်ဘူး။ လက်နက် မပါလောက်ဘူး။ ဒီလို လုပ်ခဲ့တာကွ” ကိုဘာယာရှိသည် ဆေးလိပ်ညှပ်ထားသော လက်ဖြင့် သူ့လည်ပင်းသူ ညှစ်၍ ပြနေသည်။
    

    
      
    

    
      “ဒါဆို သူတို့က ဘာရှာနေတာလဲ”
    

    
      
    

    
      “ပလတ်စတစ်အိတ် ဒါမှမဟုတ် ကတ်စက္ကူဘူး အဲဒီလိုဟာမျိုး တစ်ခုခုပေါ့။ အလောင်းထည့်လို့ရတဲ့ဟာ”
    

    
      
    

    
      “ဒါဆို အခင်းဖြစ်တဲ့နေရာက ဒီနေရာ မဟုတ်ဘူးလို့ ဆိုလိုတာလား။ အလောင်းကို တစ်နေရာကနေ သယ်လာတဲ့ သဘောပေါ့”
    

    
      
    

    
      မာကျုမီယာ၏ အမေးအတွက် ကိုဘာယာရှိက အေးဆေးစွာပင် ခေါင်းညိတ်ပြခဲ့သည်။ “အဲဒီလိုပေါ့”
    

    
      
    

    
      “ကလေးမလေးကို မတော်တရော် လုပ်ဖို့ အိမ်သာထဲ ညာခေါ်သွားပြီး ကလေးက အော်လား ဟစ်လားလုပ်လို့ သတ်ပစ်တာမျိုးရော …… မဖြစ်နိုင်ဘူးလား”
    

    
      
    

    
      ဘေးနားမှ ဆာကာဂါမိသည် နားထောင်ပြီးနောက် သက်ပြင်းတစ်ချက် ချလိုက်သည်။ “အဲဒီလို လူတကာ ဝင်ထွက်သွားလာနိုင်တဲ့ အိမ်သာထဲကို ညာခေါ်သွားဖို့ မဖြစ်နိုင်ဘူးဆိုတာ ဂေါက်သီးတောင် သဘောပေါက်မှာပါကွာ”
    

    
      
    

    
      “ညကြီးသန်းခေါင် ဆိုရင်ရော”
    

    
      
    

    
      “ဒီလောက် ငယ်တဲ့ ကလေးက ညကြီးသန်းခေါင် အပြင်ကို လျှောက်သွားနေပါ့မလား။ ခပ်စောစောကတည်းက အဖမ်းဆီး ခံထားရတယ် ဆိုရင်လည်း ဒီထက် လုံခြုံတဲ့ တစ်နေရာရာကို ဖမ်းခေါ်သွားလောက်ပြီပေါ့”
    

    
      
    

    
      မာကျုမီယာသည် ထိုဖြေရှင်းချက်ကို လက်ခံသွားပြီး ဘာမျှ ဆက်မပြောတော့ပေ။ ကိုဘာယာရှိနှင့် ဆာကာဂါမိတို့သည် အမှု၏ မျက်မြင် အခြေအနေကို စေ့စေ့စပ်စပ် လေ့လာပြီးနောက် ဤနေရာသည် ပင်မ အခင်းဖြစ်ပွားရာ နေရာမဟုတ်ကြောင်း ဆုံးဖြတ်ခဲ့ကြခြင်း ဖြစ်မည်။
    

    
      
    

    
      “ဟော … နယ်မြေခံ ရဲစခန်းကလူ လာပြီ” ကိုဘာယာရှိက ဆေးလိပ်မီးခိုးများကို မှုတ်ထုတ်လိုက်ပြီး မာကျုမီယာတို့၏ နောက်ကျောဘက်သို့ မေးဆတ်ပြသည်။
    

    
      
    

    
      မာကျုမီယာသည် အနောက်သို့ လှည့်ကြည့်လိုက်ရာ မီးခိုရောင် အနောက်တိုင်း ဝတ်စုံကို အပြည့်ဝတ်ဆင်ထားသော  လူတစ်ယောက် သူတို့ထံသို့ လျှောက်လာနေသည်ကို တွေ့ရသည်။ ခေါင်းတွင် ဆီလိမ်းထားပြီး ဆံပင်ကို ပိရိစွာ 
      ဖ
      ြီ
      းထားသောကြောင့်လား
       
      မသိ။
       ကြည့်ရသည်မှာ ရဲသားတစ်ယောက်နှင့် မတူဘဲ ကုမ္ပဏီတစ်ခုမှ အရာရှိနှင့်ပင် ပို၍ တူနေသည်။
    

    
      
    

    
      ထိုသူက 
      သူ့ကိုယ်သူ
       နယ်မြေခံ မှုခင်းရဲအရှိ မာကီမူရာဟု မိတ်ဆက်စကား ဆိုသည်။
    

    
      
    

    
      “
      အသ
      တ်
      ခံရတဲ့
       ကလေးမက ဘယ်သူဘယ်ဝါဆိုတာ စုံစမ်းလို့ ရပြီလား” ကိုဘာယာရှိက သူ့ကို မေးလိုက်သည်။
    

    
      
    

    
      မာကီမူရာက မျက်ခုံးပင့်လိုက်ပြီး
    

    
      “ကလေးမရဲ့ အမေကတော့ ဘာစကားမှ မပြောနိုင်အောင်ကို ငိုနေတော့တာပဲ။ ဒါပေမယ့် ကလေးအဖေကတော့ အမှုမှန် မြန်မြန် ပေါ်ပေါက်နိုင်ဖို့ သူ တတ်နိုင်သလောက် ကူညီဖြည့်ဆည်းပေးပါ့မယ်လို့ ပြောတယ်”
    

    
      
    

    
      “ကြားတာတော့ သူတို့ မနေ့ညနေကတည်းက ရဲစခန်းကို လူပျောက်လာတိုင်ကြတယ် ဆိုပဲ”
    

    
      
    

    
      “သူတို့ လင်မယားနှစ်ယောက် မနေ့ည ၈ နာရီလောက်က ရဲစခန်းကို ရောက်လာခဲ့ကြတယ်။ သူတို့အိမ်က ဘတ်စ်ကားမှတ်တိုင်နဲ့ သိပ်မဝေးလှဘူး။ ယောက်ျားလုပ်တဲ့သူကတော့ ကုမ္ပဏီဝန်ထမ်းပေါ့” မာကီမူရာသည် သူ၏ မှတ်စုစာအုပ်ကို ကြည့်ရင်း “ကလေးမလေးနာမည်က ‘ကာဆုဂါအိ ယူနာ’ တဲ့”
    

    
      
    

    
      မာကျုမီယာသည် သူ၏ မှတ်စုစာအုပ်ကို ဆွဲထုတ်လိုက်ပြီး ‘ကာဆုဂါအိ ယူနာ’ ဟူသော နာမည်ကို မှတ်သားလိုက်သည်။ မာကီမူရာ ပြောပြသဖြင့် သိရသော ကလေးမလေး၏ မိဘနာမည်များမှာ ကာဆုဂါအိ တာဒါဟိကိုနှင့် နာကျုကိုတို့ ဖြစ်ကြသည်။
    

    
      
    

    
      “အသတ်ခံရတဲ့ကလေးက အခုမှ မူလတန်း ဒုတိယနှစ်ကျောင်းသူရယ်။ သူတက်တဲ့ကျောင်းက ဒီကနေဆို လမ်းလျှောက်သွားရင် ဆယ်မိနစ် အကွာလောက်မှာ ရှိတယ်။ မနေ့ညနေ ၄ နာရီ ပတ်ဝန်းကျင်လောက်က သူ အိမ်ကို ခဏပြန်လာသေးတယ်။ သူ့အမေ အလစ်မှာပဲ အပြင်ထွက်ပြီး ပျောက်သွားတာပဲ။ သူတို့လာပြီး လူပျောက်တိုင်တာနဲ့ ချက်ချင်းပဲ အလုပ်မရှိတဲ့ ရဲဘော်တချို့ကို ကျောင်းနဲ့ ကားဂိတ် ပတ်ဝန်းကျင်မှာ လိုက်ရှာခိုင်းလိုက်သေးတယ်။ ရှာမတွေ့ခဲ့ဘူးပဲ ဆိုပါတော့။ ညနေ ၅ နာရီ 
      ဝန်းကျင်
      လောက်က
       သေသူနဲ့ အသက်အရွယ် မတိမ်းမယိမ်းရှိပြီး သူ့လို အဝတ်အစားမျိုးနဲ့ ကလေးမလေးတစ်ယောက် ဘတ်စ်ကားမှတ်တိုင်နားက မုန့်ဆိုင်တစ်ဆိုင်မှာ ရေခဲချောင်း ဝင်ဝယ်ခဲ့တယ်လို့ သတင်းရခဲ့တယ်။ ဒါပေမယ့် ဆိုင်ရှင်ကို ယူနာလေးရဲ့ ဓာတ်ပုံ ပြပြီး စောစောက ရေခဲမုန့် လာဝယ်သွားတဲ့ ကလေးဟုတ်မဟုတ် မေးကြည့်တော့ သူလည်း အတိအကျ မပြောနိုင်ဘူး ဖြစ်နေတယ်”
    

    
      
    

    
      “ရေခဲချောင်းလား” ကိုဘာယာရှိက ရေရွတ်လိုက်သည်။
    

    
      
    

    
      “အဲဒီကလေးမလေးက ရေခဲချောင်း တစ်ချောင်းပဲ ဝယ်သွားခဲ့တာ။ သူ့ဘေးနားမှာ တခြား အဖော်လည်း မပါဘူး”
    

    
      
    

    
      “ဒါဆို ရေခဲချောင်း စားချင်လို့ပဲ အိမ်ထဲက ခိုးထွက်သွားခဲ့တာများလား” ကိုဘာယာရှိက တစ်ယောက်တည်း စကားပြောနေသယောင်။
    

    
      
    

    
      “ဖြစ်နိုင်ခြေ ရှိပါတယ်။ အခု သိထားရသလောက်တော့ ကလေးမလေးက အတော်လေး သွက်လက်ချက်ချာတယ်။ အရင်တုန်းကလည်း အခုလိုပဲ မကြာခဏ အပြင်ခိုးခိုး ထွက်တတ်တယ်လို့ သိထားရတယ်”
    

    
      
    

    
      ကိုဘာယာရှိက ခေါင်းတစ်ချက် ညိတ်လိုက်ပြီး မာကီမူရာကို မေးလိုက်သည်။ “ကလေးမလေးရဲ့ အဖေနဲ့ စကားနည်းနည်း ပြောကြည့်လို့ ရမလား”
    

    
      
    

    
      “ကျွန်တော်တို့ ရပ်ကွက်ထဲက ဓမ္မာရုံတစ်ရုံကို ခဏ ငှားပြီး သူတို့ လင်မယားကို အဲဒီမှာ ခဏ ထားထားတယ်။ စောစောက ကျွန်တော် ပြောပြသမျှကလည်း သူတို့ဆီက ကြားထားရတာတွေကို ပြန်ပြောပြတာပါ။ သူတို့နဲ့ သွားတွေ့ချင်လို့လား”
    

    
      
    

    
      “ဌာနခွဲမှူး မရောက်သေးဘူးဆိုပေမယ့် ကျွန်တော် အရင်သွားပြီး သိချင်တာလေးတွေ မေးလိုက်ပါရစေ။ …. မင်းတို့လည်း ငါနဲ့ လိုက်ခဲ့လေ” ကိုဘာယာရှိ၏ နောက်ဆုံး စကားမှာ ဆာကာဂါမိနှင့် မာကျုမီယာတို့ကို ရည်ညွှန်းလိုက်ခြင်း ဖြစ်သည်။
    

    
      
    

    
      အမှု ဖြစ်ပွားလျှင် နယ်မြေခံ ရဲစခန်းမှ မှုခင်းရဲများနှင့် သတင်းတပ်ဖွဲ့မှ ရဲများက လိုအပ်သည့် သတင်းအတွက် စုံစမ်း မေးမြန်းမှု အဆင့်ဆင့်ကို ပြုလုပ်ကြရသည်။ ၎င်းတို့တွင် အသတ်ခံရသူ၏ မိသားစုများကို စစ်ဆေး မေးမြန်းရခြင်းလည်း အပါအဝင် ဖြစ်သည်။ ထို့နောက် အမှုကို ရာဇဝတ်မှုခင်းဌာနသို့ လွှဲလိုက်လျှင် အထက်ပါ အလုပ်များကို သူတို့က အစအဆုံး နောက်တစ်ကျော့ ပြန်လုပ်ကြရပြန်သည်။ ထို့ကြောင့် အစစ်အမေးခံရသော မိသားစုဝင်များ အနေဖြင့် ပြောပြီးသော စကားများကို ထပ်ခါထပ်ခါ ပြန်ပြောနေရသကဲ့သို့ ရှိပေမည်။ မာကျုမီယာက ထိုသူများကို ကိုယ်ချင်းစာပြီး သနားနေမိသည်။ သူတို့အတွက် ဝမ်းနည်းစရာ စိတ်ထိခိုက်စရာ အကြောင်းအရာများကို စိတ်မသက်မသာဖြင့် ထပ်ခါထပ်ခါ ပြောနေကြရသည် ဖြစ်ရာ မာကျုမီယာမှာ ထိုသူများအား နောက်တစ်ကြိမ် ထပ်မေးရမည်ကိုပင် အားနာလျက် ရှိနေသည်။
    

    
      
    

    
      မာကီမူရာက သူတို့ကို ရပ်ကွက်ဓမ္မာရုံသို့ ခေါ်သွားသည်။ နှစ်ထပ်တိုက် အဆောက်အအုံတစ်ခု၏ မြေထပ်ညီထပ်တွင် ရှိသည်။ ထိုရပ်ကွက်အတွင်းနေ မြေရှင်တစ်ဦးက ထိုတိုက်ခန်းကို ရပ်ကွက်ဓမ္မာရုံအဖြစ် အသုံးပြုနိုင်ရန် ဈေးနှုန်းချိုသာစွာဖြင့် ငှားရမ်းပေးထားသည်ဟု ကြားသိရသည်။ တိုက်မှာ အနှစ်နှစ်ဆယ်ကျော် သက်တမ်းရှိဟန် တူသည်။ နံရံမှ အင်္ဂတေတချို့မှာ ကွာကျနေကြသည်။ တိုက်ခန်းရှင်အနေဖြင့် တခြားလူများကို ငှားပေးခြင်းထက် ရပ်ကွက်ကို ငှားရမ်းပေးခြင်းက ပို၍ အဆင်ပြေပေလိမ့်မည်။
    

    
      
    

    
      တံခါးဖွင့်ပြီး ဝင်သွားသောအခါ အောက်သိုးသိုး အနံ့များ ပြေးထွက်လာသည်။ အတွင်းဘက်တစ်နေရာရှိ ထိုင်ခုံပေါ်တွင် သိုးမွေးအင်္ကျီ အပြာရောင် ဝတ်ထားသော အမျိုးသားတစ်ယောက် ထိုင်နေသည်။ သူ၏ တံတောင်ဆစ်များက ဒူးပေါ် ထောက်ကာ လက်ဖဝါးနှစ်ဘက်ဖြင့် မျက်နှာကို အုပ်လျက်။ အထဲသို့ လူဝင်လာသည်ကို သူ သိနိုင်ပါသည်။ သို့သော် သူက ကျောက်ရုပ်တစ်ရုပ်ကဲ့သို့ မလှုပ်မယှက် ထိုင်နေသည်။ ထိုသူမှာ စိတ်ရောကိုယ်ပါ ပင်ပန်းနေပြီ ဖြစ်ကြောင်း မာကျုမီယာ မြင်ရုံနှင့် သဘောပေါက်လိုက်သည်။
    

    
      
    

    
      “မစ္စတာ ကာဆုဂါအိ”
    

    
      
    

    
      မာကီမူရာ၏ နှုတ်ဆက်သံကို ကြားရ၍ ကာဆုဂါအိ တာဒါဟိကိုက ခေါင်းထောင်ကြည့်သည်။ 
      ဖြူဖ
      ပ်
      ဖြူရော်
       မျက်နှာ၊ ဟောက်ပက်ဖြစ်နေသော မျက်ဝန်း၊ စိတ်ပင်ပန်း ကိုယ်ပင်ပန်းဖြင့် အအိပ်ပျက်ထား၍ အဆီပြန်နေသော နဖူးပြင်က အရောင်တလက်လက်။
    

    
      
    

    
      “ဒါက ရာဇဝတ်မှုခင်းဌာနက ရဲအရာရှိပါ။ အားနာပါတယ်။ သူတို့ကို နောက်တစ်ခေါက်လောက် ထပ်ရှင်းပြပေးလို့ ရမလား”
    

    
      
    

    
      ကာဆုဂါအိက မာကျုမီယာတို့ကို တစ်ချက်ဝေ့ကြည့်လိုက်သည်။ သူ့မျက်လုံးထောင့်စွန်းတွင် မျက်ရည်စက်တို့ တွဲခိုနေဆဲ။
    

    
      
    

    
      “ကိစ္စမရှိဘူး။ ဘယ်နှခါ ပြောရပြောရ ရပါတယ်”
    

    
      
    

    
      “အားနာပါတယ်ဗျာ” ကိုဘာယာရှိက စိတ်မကောင်းသော အသံဖြင့် ပြောလိုက်သည်။ “အမှုမှန် မြန်မြန်ပေါ်နိုင်ဖို့ရာ ကလေးရဲ့ မိဘတွေကို တိုက်ရိုက် မေးမြန်းရတာက ပိုထိရောက်တယ် မဟုတ်လား”
    

    
      
    

    
      “ကျွန်တော် ဘယ်ကနေ စပြောရပါ့မလဲ” ကာဆုဂါအိသည် သူ၏ သောကများကို တတ်နိုင်သလောက် မျိုသိပ်ထားသည်။ သို့သော် သူထံမှ ထွက်လာသော အသံများမှာ အက်ကွဲလျက်။
    

    
      
    

    
      “လူပျောက်တိုင်တဲ့ အချိန်က ည ၈ နာရီ ပတ်ဝန်းကျင်လို့ သိထားရတယ်။ ဒီတော့ အိမ်မှာ သမီး မရှိတော့ဘူးဆိုတာကို ဘယ်အချိန်လောက်က ခင်ဗျားတို့နှစ်ယောက် သတိထားမိကြတာလဲ”
    

    
      
    

    
      “ကျွန်တော့်ဇနီးပြောတာတော့ ည ၆ နာရီလောက်တဲ့။ သူက ညစာ ချက်ပြုတ်နေတာ ဆိုတော့ သမီး ဘယ်အချိန် အိမ်က ထွက်သွားမှန်း သူလည်း သတိမထားမိလိုက်ဘူး။ ကျွန်တော် အလုပ်ကနေ ပြန်လာနေတုန်း လမ်းမှာ သမီးပျောက်နေတယ် ဆိုတဲ့အကြောင်း သူ့ဆီက ဖုန်းဝင်လာတာပဲ။ ဘတ်စ်ကားမှတ်တိုင်နား သွားတယ်လို့ သူက ထင်နေခဲ့တာ။ ဒါကြောင့် ကျွန်တော့်ကို သတိထားကြည့်ဖို့ သူက မှာနေသေးတာ။ မနှစ်ကလည်း ဒီလိုမျိုး တစ်ခါ ဖြစ်ခဲ့ဖူးတယ်။ ကျွန်တော် အလုပ်က ပြန်အလာကို ဘတ်စ်ကားမှတ်တိုင်မှာ သမီးတစ်ယောက်တည်း လာစောင့်ကြိုခဲ့ဖူးတယ်။ အဲဒီတုန်းကလည်း ကျွန်တော်တို့ သူ့ကို သေချာ နားဝင်အောင် ရှင်းပြခဲ့ရသေးတယ်။ တစ်ယောက်တည်း အပြင်လျှောက်သွားတာ အန္တရာယ်များလို့ နောက်တစ်ခါ ထပ်မလုပ်ဖို့ တားရတာပေါ့။ နောက်တော့ သူလည်း အဲဒီလို ထပ်မလုပ်တော့ပါဘူး ……”
    

    
      
    

    
      သူတို့အိမ်မှ ဘတ်စ်ကားမှတ်တိုင်သို့ လမ်းလျှောက်သွားမည်ဆိုလျှင် အနည်းဆုံး နာရီဝက်လောက် အချိန်ကြာမည်။ 
      အနည်းငယ်
       အပင်ပန်းခံပြီး အလုပ်မှ ပြန်လာသော ဖခင်ကို ဘတ်စ်ကားမှတ်တိုင်အထိ သွားကြိုချင်သည်မှာ အဖေချစ် သမီးတစ်ယောက်အတွက် သဘာဝကျသည်။
    

    
      
    

    
      “အဲဒီအချိန်တုန်းက ခင်ဗျားဇနီးကို ကြည့်ရတာ သိပ် စိတ်မပူသေးဘူး ထင်တယ်”
    

    
      
    

    
      ကိုဘာယာရှိ၏ အမေးစကားအတွက် ကာဆုဂါအိက ခေါင်းခါလေသည်။
    

    
      
    

    
      “ဘယ်ဟုတ်မှာလဲဗျာ။ စိတ်ပူတာပေါ့။ ကျွန်တော်လည်း နည်းနည်း ပြာသွားတာပေါ့။ ကျွန်တော့်ဇနီးက ဘတ်စ်ကားဂိတ်ကို သွားမရှာခဲ့ဘူး ဆိုတာက သူနဲ့ လမ်းမှာလွဲပြီး သမီးက အိမ်ပြန်အလာ အိမ်မှာ ဘယ်သူမှ မရှိဘဲ အိမ်ထဲ ဝင်မရမှာ စိုးလို့ဗျ။ ဒါကြောင့် သူလည်း ဘာမှ မတတ်နိုင်ဘဲ အိမ်ထဲမှာ ထိုင်စောင့်နေရတာ”
    

    
      
    

    
      ထိုသို့သော ပြောစကားကို နားထောင်ခြင်းအားဖြင့် သူတို့အိမ်တွင် သားအမိသားအဖ သုံးယောက်သာ နေထိုင်ကြောင်း မာကျုမီယာ နားလည်ခဲ့ရသည်။
    

    
      
    

    
      “ကျွန်တော်က ညနေ ၆ နာရီခွဲလောက် အိမ်ပြန်ရောက်တာ။ အဲဒီအချိန်ထိ သမီး အိမ်ပြန်မရောက်သေးတော့ ကျွန်တော်လည်း အတော် စိုးရိမ်နေပြီ။ ဒါကြောင့် ဘေးအိမ်မှာ သော့ပေးထားခဲ့ပြီး ကျွန်တော်တို့ လင်မယားနှစ်ယောက် သမီးသွားတတ်တဲ့ နေရာမှန်သမျှ နှံ့နေအောင် လိုက်ရှာခဲ့ကြတာပဲ။ သမီးဓာတ်ပုံတောင် ယူသွားပြီး ကားဂိတ်တွေမှာလည်း စုံစမ်းခဲ့ကြသေးတယ်။ အနီးအနားက ပန်းခြံတွေရော၊ သမီးရဲ့ ကျောင်းဘက်ပါ ရောက်ခဲ့တယ်။ အဲဒီပန်းခြံလည်း ရောက်ခဲ့သေးတာ …… အခုလို အိမ်သာထဲမှာလို့ ဘယ်ထင် ………….” သောကအပူမီးများကြောင့် ကာဆုဂါအိ၏ မျက်နှာမှာ ရှုံ့မဲ့နေပြီး စကားကိုလည်း ဆက်မပြောနိုင်တော့ပေ။
    

    
      
    

    
      မာကျုမီယာလည်း ကာဆုဂါအိ၏ ဒုက္ခများကို မကြည့်ရက်တော့ဘဲ သူ့ခေါင်းကို ငုံ့၍သာ မှတ်စုများ 
      တေးမှတ်နေလေသည်။
       အားနည်း ဖျော့တော့သော အသံတစ်မျိုး ကြားလိုက်ရသော အခါမှ သူ ခေါင်းထောင်၍ ကြည့်မိသည်။
    

    
      
    

    
      “အုဝု … အုဝု …” ခွေးကလေးအော်သံလို အသံများသည် ကန့်လန့်ကာအနောက်ဘက်မှ ထွက်ပေါ်လာနေကြသည်။
    

    
      
    

    
      တခြားသူများလည်း သတိထားမိသောကြောင့် မာကျုမီယာနှင့်အတူ အသံလာရာဘက်သို့ လှမ်းကြည့်နေကြသည်။
    

    
      
    

    
      ထို့နောက် ကာဆုဂါအိထံမှ အသံထွက်ပေါ်လာသည်။ “ကျွန်တော့် ဇနီးပါ”
    

    
      
    

    
      “ဪ ...”
    

    
      
    

    
      “အထဲမှာ ခုတင်တစ်လုံးရှိလို့ သူ့ကို အဲဒီမှာ ခဏ နားခိုင်းထားရတယ်” မာကီမူရာက တည်ငြိမ်သော လေသံဖြင့် ရှင်းပြသည်။
    

    
      
    

    
      “အုဝု” ဟူသော အသံ နောက်တစ်ကြိမ် ထွက်ပေါ်လာပြန်သည်။ ထိုအခါကျမှ လူသံဖြစ်ကြောင်း စိတ်ချလက်ချ ယုံနိုင်တော့သည်။ ထိုအသံမှာ ငိုသံပဲ ဖြစ်ရမည်ဟု မာကျုမီယာ နားလည်လိုက်သည်။ သို့သော် ထိုအသံမှာ တခြားငိုရှိုက်သံများနှင့် မတူ။ ယခု ငိုကြွေးနေသူမှာ လည်ချောင်း ကွဲအက်၍ အသံဝင်နေလောက်ပြီ။ ထို့ကြောင့် မည်မျှပင် အသံထွက်၍ အော်ဟစ်ငိုကြွေး လိုသည်ဖြစ်စေ၊ ကွဲအက်ဆို့နင့်သော ရင်ခေါင်းသံသာ ထွက်ပေါ်လာနိုင်တော့သည်။
    

    
      
    

    


    
      
    

    
      အခန်း (၁၀)
    

    
      
    

    
      နံနက် ၁၀ ကျော်အချိန်တွင် အာကီအိုတို့ အိမ်တံခါးမှ လူခေါ်ခေါင်းလောင်းသံ မြည်လာသည်။ ထိုစဉ်က အာကီအိုသည် သန့်စင်ခန်းထဲတွင် ရှိနေ၍ လက်ဆေးနေရင်းမှ အင်တာကွန်းဖြင့် စကားပြောနေသော ယာအေကို၏ အသံကို ကြားနေရသည်။ အင်တာကွန်းကို ထမင်းစားခန်း၏ နံရံတွင် ချိတ်ထားသည်။
    

    
      
    

    
      “…. ဪ၊ ကျွန်မတို့ ဘာမှ မသိဘူးရှင့်” ထို့နောက်မှ တစ်ဘက်လူမှ မည်သို့ ပြန်ပြောနေသည်ကို မကြားရတော့ဘဲ တစ်ခဏကြာသောအခါ ယာအေကိုက ပြန်ဖြေသည်။ “ဟုတ်ကဲ့ ကောင်းပါပြီရှင်”
    

    
      
    

    
      အာကီအို ထမင်းစားခန်းထဲသို့ ဝင်လာသောအခါ ယာအေကိုသည် အင်တာကွန်းကို ပိတ်လိုက်သည်။
    

    
      
    

    
      “လာကုန်ပြီ”
    

    
      
    

    
      “ဘာလာတာလဲ”
    

    
      
    

    
      “ရဲတွေလေ” ယာအေကိုက မျက်စောင်းထိုးလိုက်ပြီး “မေးနေရသေးလား”
    

    
      
    

    
      တစ်မနက်လုံး ဘောင်ဘင်ခတ်နေသော အာကီအို၏ ရင်မှာ ယာအေကို၏ စကားကြောင့် ပို၍ပင် ခါယမ်းနေလေပြီ။ သူ့တစ်ကိုယ်လုံးမှာလည်း ထူပူလာသည်။
    

    
      
    

    
      “ငါတို့အိမ်ကို ဘာလို့ ရွေးလာရတာလဲ”
    

    
      
    

    
      “ဘယ်သိမှာလဲ။ ရှင်မြန်မြန် ထွက်တွေ့လိုက်ရင် ကောင်းမယ်။ တော်ကြာနေ သံသယတွေ ဝင်နေလိမ့်ဦးမယ်”
    

    
      
    

    
      အာကီအိုက ခေါင်းညိတ်လိုက်ပြီး ခြံဝဆီသို့ လျှောက်သွားခဲ့သည်။ လမ်းတွင် အသက်ကို ခပ်ပြင်းပြင်း ရှူသွင်းရှူထုတ်လုပ်ပြီး စိတ်တည်ငြိမ်အောင် ပြုလုပ်သော်ငြားလည်း သူ့နှလုံးခုန်နှုန်းမှာ နှေးသွားသည် မရှိ။
    

    
      
    

    
      ရဲများ သူတို့အိမ်သို့ ရောက်လာနိုင်သည်ဟု သူ တွက်ဆထားပြီး ဖြစ်သည်။ ကလေးမလေးကို မသတ်ခင် နာအိုမီနှင့် ဘာတွေ ဖြစ်ခဲ့သည်ကိုမူ သူ ဘာတစ်ခုမျှ မသိခဲ့ရ။ မျက်မြင်သက်သေ ရှိခဲ့သည် ဖြစ်စေ၊ အာကီအိုအနေဖြင့် ဘူးခံပြီး ငြင်းဆိုရန်သာ ရှိတော့သည်။ သူ့မှာ တခြား ရွေးစရာလမ်း မရှိတော့။
    

    
      
    

    
      ယခုအခါ ရဲများ သူ့အိမ်သို့ အစစ်အမှန် ရောက်လာကြသော အချိန်တွင်မူ သူ့မှာ ခြေလှမ်းများပင် မမှန်ချင်တော့။ ကျွမ်းကျင်သော မှုခင်းစုံထောက်များကို မည်မျှကြာကြာ ဘူးခံပြီး ငြင်းနေနိုင်မည်ကိုလည်း သူ မတွက်ဆတတ်။ အမှန်အတိုင်း ဆိုရလျှင် သူ့ဘက်က ဟန်ပါပါ ရေရှည် လှိမ့်သွားနိုင်မည်ဟုလည်း သူ့ကိုယ်သူ ယုံကြည်မှု မရှိ။
    

    
      
    

    
      အာကီအိုသည် ခြံတံခါး မဖွင့်ခင် မျက်စိကို စုံမှိတ်လိုက်ပြီး အသက်ရှူသံမှန်အောင် ကြိုးစားနေမိသည်။ နှလုံးခုန် မြန်နေသည်ကို အပြင်ပန်းမှ မမြင်ရသော်လည်း မူမမှန်သော အသက်ရှူသံကြောင့် ရဲသားများ သံသယ ဝင်သွားနိုင်သည် မဟုတ်ပါလား။ သူ့ကိုယ်သူ ဘာမျှ မဖြစ်ပါဘူးဟု နှစ်သိမ့်နေမိသည်။ ယခု ရဲများ သူ့အိမ်သို့ လာရောက်ကြခြင်းမှာ သူတို့၏ လုပ်ရပ် ဘူးပေါ်သလို ပေါ်သွားသောကြောင့် မဟုတ်ဘဲ ရဲများ၏ လုပ်ရိုးလုပ်စဉ်အတိုင်း အနီးအနားရှိ အိမ်များသို့ လှည့်လည်မေးမြန်းခြင်းသာ ဖြစ်ရမည်ဟု သူ ယူဆသည်။
    

    
      
    

    
      အာကီအိုသည် နှုတ်ခမ်းကို လျှာဖြင့် သပ်ပြီး ခံတွင်းရှင်းစေရန် ချောင်းတစ်ချက် ဟန့်ကာ တံခါးကို ဖွင့်လိုက်သည်။
    

    
      
    

    
      တံခါး၏ အပြင်ဘက်တွင် အရောင်ခပ်မှိုင်းမှိုင်းနှင့် ရဲဝတ်စုံ ဝတ်ထားသော အမျိုးသားတစ်ယောက် ရပ်နေသည်။ ကြည့်ရသည်မှာ အသက် ၃၅ နှစ် ပတ်ဝန်းကျင်လောက် ရှိမည်။ နေလောင်ထားသောကြောင့် အသားအရေများ ညိုပြောင်နေသည်လား မပြောတတ်။ ထိုသူ့ကို ကြည့်ရသည်မှာ အသားအရေနှင့် လိုက်ဖက်အောင် တည်ငြိမ်လှပေသည်။ ထိုအမျိုးသားသည် အာကီအိုကို မြင်ရသောအခါ ပိုမို တည်ကြည်သော မျက်နှာထားဖြင့် သူ့ကို နှုတ်ဆက်နေလေသည်။
    

    
      
    

    
      “ခင်ဗျားတို့ အနားယူနေတာကို နှောင့်ယှက်သလို ဖြစ်သွားပြီ ထင်ပါတယ်။ တောင်းပန်ပါတယ်ဗျာ” အမျိုးသားက စကားကို ခပ်သွက်သွက် ပြောလိုက်သည်။ “ကျေးဇူးပြုပြီး …. အဆင်ပြေမလား မသိဘူး” သူက ခြံဝင်းအတွင်းဘက်သို့ လက်ညိုး ညွှန်ပြသည်။
    

    
      
    

    
      ခြံဝင်းထဲသို့ ဝင်ပြီး အေးအေးဆေးဆေး စကားပြောချင်သည် ထင်ပါ၏။ အာကီအိုက ချက်ချင်း စကားပြန်လိုက်သည်။ “ရပါတယ်။ အထဲကြွပါ”
    

    
      
    

    
      ထိုအမျိုးသားသည် တံခါးကို တွန်းဖွင့်၍ ခြံအတွင်းသို့ ဝင်လာခဲ့ပြီး သူ၏ ရဲသက်သေခံ ကတ်ပြားကို ထုတ်ပြသည်။ သူ့ကိုယ်သူ နေရိမရဲစခန်းမှ မှုခင်းစုံထောက် ကာဂါဖြစ်ကြောင်း မိတ်ဆက်စကား ဆိုသည်။ အပြောအဆို ညင်သာသိမ်မွေ့သောကြောင့် မှုခင်းရဲတစ်ယောက်နှင့် နည်းနည်းမျှ မတူချေ။ ထို့ပြင် စကားအပြောအဆိုမှာ နွေးထွေးသောကြောင့် ခင်မင်စရာ ကောင်းသူဟုပင် ထင်ရသည်။
    

    
      
    

    
      မျက်နှာချင်းဆိုင် အိမ်ရှေ့တွင်လည်း ရဲဝတ်စုံနှင့် လူတစ်ယောက် ရပ်နေပြီး ထိုအိမ်မှ အိမ်ရှင် အမျိုးသမီးနှင့် စကားပြောနေကြသည်။ ထိုအချက်ကို ကြည့်ခြင်းအားဖြင့် ဤပတ်ဝန်းကျင်ရှိ အိမ်များ အားလုံးသို့ တစ်အိမ်ဝင် တစ်အိမ်ထွက် အိမ်တိုင်းစေ့ လိုက်လံမေးမြန်း နေကြခြင်းသာ ဖြစ်ရမည်။
    

    
      
    

    
      “ဘာများ ဖြစ်လို့လဲဗျ” အာကီအိုက မေးလိုက်သည်။ ယခုဖြစ်နေသော အမှုအခင်းကို ဘာမျှ မသိသောသူကဲ့သို့ ဟန်ဆောင်နေလျှင် ပိုကောင်းမည်ဟု သူ ယူဆသည်။ ထိုသို့ မဟုတ်လျှင် လူသတ်မှုကို မည်သို့ သိခဲ့သနည်းဟု မေးလာသော မေးခွန်းအတွက် ကျိုးကြောင်းဆီလျော်သော အဖြေကို ပေးရန် ခက်လှပေမည်။
    

    
      
    

    
      “အိချိုပန်းခြံကို သိတယ်မလား” ကာဂါက မေးလိုက်သည်။
    

    
      
    

    
      “သိပါတယ်”
    

    
      
    

    
      “ဒီလိုဗျ။ ဒီမနက် အဲဒီအထဲမှာ ကလေးမလေးရဲ့ အလောင်းတစ်လောင်းကို လူတစ်ယောက် တွေ့ခဲ့ရတယ်”
    

    
      
    

    
      “ဪ” အာကီအိုက အာမေဍိတ်သံဖြင့် တုန့်ပြန်လိုက်သည်။ တအံ့တဩ ဖြစ်သွားသော အမူအရာမျိုး ဟန်ဆောင်နိုင်လျှင် သူ့အတွက် ပိုအကျိုးရှိနိုင်သည်ကို သူ သိသော်လည်း လက်တွေ့တွင် ထိုသို့သော ဟန်ပန်ဖြင့် တုံ့ပြန်ရန် သူ စိတ်မပါခဲ့။ ‘ဪ’ ဟူသော အသံကို မျက်နှာသေဖြင့်သာ ပြောခဲ့သည်ကိုလည်း သူ့ကိုယ်သူ သတိထားမိနေသည်။
    

    
      
    

    
      “ဪ … ဒါကြောင့်နေမှာ။ မနက် ခပ်စောစောက ရဲကား အချက်ပေးသံတွေ ဆူညံနေတာကိုး”
    

    
      
    

    
      “ဟုတ်တယ်ဗျ။ စောစောစီးစီး အိပ်ရေးပျက်ကုန်ကြပြီ”
    

    
      
    

    
      “မဟုတ်ပါဘူး။ ဒါနဲ့ ဘယ်က ကလေးလဲဗျ”
    

    
      
    

    
      “ဟိုဘက်ရပ်ကွက်က ကလေးမလေးပါ” ကာဂါသည် သူ့အိတ်ကပ်ထဲမှ ဓာတ်ပုံတစ်ပုံ ဆွဲထုတ်ပြီး အာကီအိုကို ပြလိုက်သည်။ ကလေးမလေး၏ နာမည်ကို ထုတ်မပြောရန် ရဲများကို စည်းကမ်းသတ်မှတ်ထားပုံ ရသည်။ “သူပေါ့”
    

    
      
    

    
      ထိုဓာတ်ပုံကို မြင်လိုက်ရသောအခါ အာကီအိုသည် အသက်ရှူပင် ကျပ်သွားခဲ့သည်။ တစ်ကိုယ်လုံးလည်း ကြက်သီးများ တဖြန်းဖြန်း ထလာတော့သည်။
    

    
      
    

    
      ဓာတ်ပုံထဲတွင် မျက်လုံးဝိုင်းဝိုင်းနှင့် အင်မတန် ချစ်စရာကောင်းသော ကလေးမလေး တစ်ယောက်က ပြုံးပြနေသည်။ လည်ပင်းတွင် သိုးမွေးမာဖလာ ပတ်ထားပြီး ပိတုန်းရောင် ဆံပင်များပေါ်တွင် သိုးမွေးပန်းပွား ဆံထိုးလေးက ထိုးထား‌သေးသည်။ သူ၏ အပြုံးများက ပျော်ရွှင်ချမ်းမြေ့သော အရိပ်နိမိတ်တို့ ဆောင်လျက်။
    

    
      
    

    
      မနေ့ညက မှောင်မဲညစ်ပေသော အိမ်သာထဲတွင် သူ ပစ်ချထားခဲ့သော ရုပ်အလောင်းမှာ ယခုဓာတ်ပုံထဲမှ ချစ်စရာကောင်းသော ကလေးမလေးဖြစ်ကြောင်း သူ ယုံပင် မယုံနိုင်။ အမှန်မှာ အာကီအိုသည် ရုပ်အလောင်း၏ မျက်နှာကို အသေအချာ မကြည့်ခဲ့မိချေ။
    

    
      
    

    
      ထိုမျှ ချစ်စရာကောင်းသော ကလေးတစ်ယောက်၏ ဘဝသည် ကြေမွခဲ့ရလေပြီ။ အာကီအိုမှာ ဒူးများပင် မခိုင်ချင်တော့။ မြေကြီးပေါ် ထိုင်ချလိုက်ကာ အော်ချပစ်လိုက်ချင်သည်။ ထို့ပြင် မိမိ၏ တာဝန်ကို သူ့တစ်ပါးဆီသို့ လွှဲချ၍ အခန်းထဲတွင် ရှောင်ပုန်းနေရန်သာ နားလည်သော သူ့သားရှိရာ အပေါ်ထပ်သို့ ပြေးတက်သွားပြီး သူ့ကို အခန်းထဲမှ ဆွဲထုတ်ကာ ရဲလက်သို့ အပ်ပစ်လိုက်ချင်သည်။ လူသတ်မှုကို ဖုံးဖိရန် ကြိုးစားခဲ့သော သူ၏ အပြစ်များကိုလည်း ဝန်ချ တောင်းပန်လိုက်ချင်သည်။
    

    
      
    

    
      သို့သော် လက်တွေ့တွင် သူ ထိုသို့ မလုပ်ခဲ့။ သူတစ်ပါးရှေ့တွင် အမူအရာ မပျက်အောင် သူ့ကိုယ်သူ ထိန်းသိမ်းဖို့သာ သူ ကြိုးစားနေခဲ့သည်။
    

    
      
    

    
      “သူ့ကို မြင်ဖူးလား” ကာဂါက မေးလိုက်သည်။ သူ၏ ပါးစပ်မှာ ပြုံးချိုနေသော်လည်း အာကီအို၏ မျက်လုံးအစုံကို မြဲမြံစွာ စိုက်ကြည့်နေသောကြောင့် အာကီအိုမှာ ကျောချမ်းနေလေသည်။
    

    
      
    

    
      “ပြောရတော့ ခက်တယ်” အာကီအိုသည် စဉ်းစားနေသည့်ဟန် ပေါ်အောင် သူ၏ ခေါင်းကို တစ်ဘက်သို့ ဖြည်းဖြည်းချင်း စောင်းငဲ့လိုက်သည်။
    

    
      
    

    
      “ဒီပတ်ဝန်းကျင်မှာက ဒီလိုအရွယ် ကလေးတွေ မကြာမကြာ တွေ့နေရတတ်တာပဲ။ သူတို့ တစ်ယောက်ချင်းစီရဲ့ မျက်နှာတွေကိုလည်း ကျွန်တော် ကောင်းကောင်း သတိမထားမိဘူး။ ပြီးတော့ သူတို့ သွားလာတတ်တဲ့ နေ့ခင်းနေ့လည်ဆိုလည်း ကျွန်တော်က အိမ်မှာ ရှိတာမဟုတ်ဘူး”
    

    
      
    

    
      “ခင်ဗျားက ကုမ္ပဏီ ဝန်ထမ်းလား”
    

    
      
    

    
      “အင်း”
    

    
      
    

    
      “ဒါဆို ခင်ဗျားရဲ့ အိမ်သားတွေကိုလည်း မေးကြည့်ပေးပါလား”
    

    
      
    

    
      “အိမ်သားတွေ?”
    

    
      
    

    
      “အခု အိမ်မှာ ခင်ဗျားတစ်ယောက်တည်း ရှိတာလား”
    

    
      
    

    
      “အဲလိုတော့ မဟုတ်ပါဘူး”
    

    
      
    

    
      “ဒါဆို ဘယ်သူတွေ ရှိသေးလဲဗျ”
    

    
      
    

    
      “ကျွန်တော့် ဇနီး ရှိပါတယ်” မာဆာအေနှင့် နာအိုမီတို့၏ နာမည်များကို မပြောဘဲ တမင် ချန်ထားခဲ့သည်။
    

    
      
    

    
      “ဒါဆို ခင်ဗျားအမျိုးသမီးနဲ့ ကျွန်တော် စကားနည်းနည်း ပြောချင်လို့၊ ဖြစ်မလား။ မကြာစေရပါဘူး”
    

    
      
    

    
      “ကိစ္စမရှိပါဘူး။ ….. ဒီမှာ ခဏစောင့်ပါဦး”
    

    
      
    

    
      အာကီအိုသည် ခြံတံခါးကို ပြန်စေ့ထားလိုက်ပြီး သက်ပြင်းကို ခပ်ရှည်ရှည် မှုတ်ထုတ်လိုက်သည်။ 
    

    
      
    

    
      ယာအေကိုသည် ထမင်းစားပွဲဘေးတွင် ထိုင်ရင်း စိတ်ပျက်ကြောက်ရွံသော အကြည့်ဖြင့် သူ့ယောက်ျားကို လှမ်းကြည့်နေသည်။ အာကီအိုထံမှ ရဲအရာရှိ၏ စကားများကို နားထောင်အပြီးတွင် စိတ်ဆင်းရဲစွာ ခေါင်းကိုသာ တွင်တွင် ခါနေတော့သည်။
    

    
      
    

    
      “ဟင့်အင်း၊ မတွေ့ချင်ဘူး။ ရှင့်ဘာသာရှင် အကြံထုတ်ပြီး ငြင်းလိုက်ပေတော့”
    

    
      
    

    
      “ဒါပေမယ့် ရဲက နင့်ကို မေးစရာ ရှိလို့တဲ့လေ”
    

    
      
    

    
      “ဒါမျိုးက ဆင်ခြေပေးဖို့ မခက်ပါဘူးရှင်။ မီးခိုချောင်ထဲက လတ်တလော ခွာဖို့ မဖြစ်နိုင်သေးလို့လို့ ပြောလိုက်လည်း ရတာပဲ။ ဘာပဲဖြစ်ဖြစ် ကျွန်မ သူ့ကို မတွေ့ချင်ဘူး” ယာအေကိုသည် ထိုသို့ပြောပြီး အခန်းထဲမှ ချာကနဲ လှည့်ထွက်သွားသည်။
    

    
      
    

    
      အာကီအိုက သူ့ကို လှမ်းခေါ်သော်လည်း သူ ပြန်မထူးတော့။ ဘာကိုမျှ ဂရုမစိုက်တော့ဘဲ သူ့အခန်းထဲသို့ ဝင်သွားသည်။ ကြည့်ရသည်မှာ သူ့သားလိုပင် အခန်းထဲမှာ သူ့ကိုယ်သူ ပိတ်၍ ပုန်းနေတော့မည် ထင်သည်။ အာကီအိုသည် ခေါင်းတရမ်းရမ်းဖြင့် ခြံဝသို့ လျှောက်လာခဲ့သည်။
    

    
      
    

    
      တံခါးနားရောက်သည့်အခါ ရဲအရာရှိက သူ့ကို အားနာဟန်ဖြင့် ပြုံးပြသည်။ ထိုသူ၏ အပြုံးကို ရင်ဆိုင်လိုက်ရင်း အာကီအိုက “လောလောဆယ် မီးဖိုချောင်ထဲက ထွက်လာလို့ မရသေးဘူး ဖြစ်နေတယ်”
    

    
      
    

    
      “ဪ ဒီလိုလား” ရဲအရာရှိက စိတ်ပျက်သွားသော အမူအရာဖြင့် “ဒါဆိုလည်း ခင်ဗျားပဲ ဒီဓာတ်ပုံကို သူ့ဆီ ယူသွားပြီး မေးပေးပါလား။ တောင်းပန်ပါတယ်” စောစောက ကလေးမလေး၏ ဓာတ်ပုံကို ဆွဲထုတ်လိုက်ပြန်သည်။
    

    
      
    

    
      “ရပါတယ်” အာကီအိုက ဓာတ်ပုံကို လှမ်းယူလိုက်ပြီး “သူ မြင်ဖူးသလားလို့ မေးပေးရုံပဲ မဟုတ်လား”
    

    
      
    

    
      “ဟုတ်ပါတယ်။ ကူညီပါဦး” ရဲအရာရှိက အားတောင့်အားနာပုံဖြင့် အာကီအို၏ လက်မောင်းကို ပုတ်၍ ပြောလိုက်သည်။
    

    
      
    

    
      အာကီအိုသည် လှေကားထစ်များ ရှိရာသို့ လှမ်းလျှောက်လာခဲ့သည်။
    

    
      
    

    
      နာအိုမီ၏ အခန်းမှ ဘာအသံမျှ မကြားရ။ ကျေးဇူးရှင်က ဂိမ်းမကစားတော့ပြီ။
    

    
      
    

    
      နာအိုမီအခန်း၏ မျက်နှာချင်းဆိုင်ရှိ သူတို့လင်မယားနှစ်ဦး၏ အိပ်ခန်းဆောင် တံခါးကို ဆွဲဖွင့်လိုက်သည်။ ယာအေကိုအား အလှပြင် မှန်တင်ခုံရှေ့တွင် ထိုင်နေသည်ကို တွေ့ရသည်။ သို့သော် အလှပြင်ရန် ထိုင်နေခြင်း မဟုတ်သည်ကိုမူ သူ ရိပ်စားမိသည်။
    

    
      
    

    
      “ဟို ရဲက ပြန်သွားပြီလား”
    

    
      
    

    
      “ဟင့်အင်း၊ သူက နင့်ကို ဒါပြလိုက်ပါတဲ့” အာကီအိုသည် စောစောက ဓာတ်ပုံကို ထုတ်ပြလိုက်သည်။
    

    
      
    

    
      ယာအေကိုသည် သူ့မျက်နှာကို တစ်ဘက်သို့ ချက်ချင်း လွှဲချလိုက်ပြီး “သူက ကျွန်မတို့အိမ်ကို ဘာဖြစ်လို့ လာတာလဲ”
    

    
      
    

    
      “ကိုလည်း သေချာ မသိဘူး။ ကြည့်ရတာ ဒီပတ်ဝန်းကျင်မှာ ရှိတဲ့ အိမ်တွေကို အိမ်တိုင်းစေ့ လိုက်ပြီး မေးမြန်းနေတာ ထင်ပါတယ်။ အမှုအတွက် သတင်းစုဆောင်းတဲ့ သဘောနေမှာပေါ့”
    

    
      
    

    
      “ဒါဆိုလည်း ကျွန်မတို့ မတွေ့ဖူးတဲ့ အကြောင်း အဲဒီရဲကို ရှင် ပြောပြလိုက်ပေါ့”
    

    
      
    

    
      “ကိုလည်း အဲဒီလိုပဲ ပြောရတာပဲပေါ့။ ဒါပေမယ့် ဒါလေးတော့ ကြည့်ကြည့်ပါဦးလား”
    

    
      
    

    
      “ဘာဖြစ်လို့ ကြည့်ရမှာလဲ”
    

    
      
    

    
      “ငါတို့ ဒီလောက်တောင် အကြင်အနာ ကင်းမဲ့တဲ့ အလုပ်တစ်ခုကို လုပ်နေခဲ့မိပြီဆိုတာ နင့်ကို သဘောပေါက်စေချင်လို့”
    

    
      
    

    
      “အခုကျမှ ဒါတွေ ဘာလို့ လာပြောနေရသေးတာလဲ” သူ့ယောက်ျားကို လှည့်မကြည့်ဘဲ လှမ်းပြောလိုက်သည်။
    

    
      
    

    
      “နင့်ကို ကြည့်ခိုင်းနေတာ၊ ကြည့်လိုက်လို့ သေသွားမှာလား”
    

    
      
    

    
      “ဟင့်အင်း မကြည့်ချင်ဘူး”
    

    
      
    

    
      အာကီအိုက သက်ပြင်းချလိုက်သည်။ နတ်သမီးလေးသဖွယ် ချစ်စရာကောင်းသော ကလေးမလေး၏ မျက်နှာကို မြင်မိလျှင် ယာအေကိုလည်း စိတ်မထိန်းနိုင်ဘဲ တင်းထားသမျှ အားလုံး ယိုင်လဲပြိုကျသွားနိုင်သည်ဟု အာကီအို တွေးမိသည်။
    

    
      
    

    
      သူသည် အခန်းထဲမှ လှည့်ထွက်သွားပြီး မျက်နှာချင်းဆိုင် အခန်းမှ တံခါးကို ဆွဲဖွင့်ရန် လုပ်စဉ် တံခါးမှာ ကန့်လန့်ထိုးထားသည်ကို သူ တွေ့လိုက်ရသည်။ ထိုတံခါးတွင် ယခင်က ထိုသို့သော ကန့်လန့်မျိုး မရှိ။ နာအိုမီ တပ်ထားတာပဲ ဖြစ်မည်။
    

    
      
    

    
      “အမယ်လေး၊ ရှင် … ရှင် အဲဒါ ဘာလုပ်မလို့လဲ” ယာအေကိုသည် သူ့ယောက်ျား၏ လက်မောင်းကို ဆွဲလျက် မေးနေသည်။
    

    
      
    

    
      “အဲဒီ သူတောင်းစားကိုလည်း ကြည့်ခိုင်းမလို့”
    

    
      
    

    
      “အဲဒီလို လုပ်တော့ ဘာအကျိုးရှိသွားမှာမို့လဲ”
    

    
      
    

    
      “သံဝေဂလေးတော့ ရသင့်တာပေါ့။ ဘယ်လောက် လူမဆန်တဲ့ အလုပ် လုပ်မိခဲ့သလဲဆိုတာ သူ သဘောပေါက်ဖို့ လိုတယ်”
    

    
      
    

    
      “ရှင် အခုလို မလုပ်လည်း သူ နောင်တရနေပါပြီ ရှင်ရယ်။ ဒါကြောင့်လည်း သူ့ဘာသာ အခန်းထဲ ပိတ်လှောင်ထားတာပေါ့”
    

    
      
    

    
      “အဲဒီလို မဟုတ်ပါဘူး။ သူက အမှန်တရားကို မျက်နှာချင်း မဆိုင်ရဲလို့ ရှောင်ပုန်းဖို့ပဲ စိတ်ကူးနေတာ”
    

    
      
    

    
      “အဲဒီလို ဆိုရင်တောင် ….” ယာအေကိုသည် အာကီအို၏ လက်မောင်းကို ကျစ်ကျစ်ပါအောင် ဆုပ်ကိုင်ထားပြီး တစ်ဘက်သို့ ဆွဲလှည့်ကာ “လောလောဆယ်တော့ သူ့ဘာသာ နေပါစေလားရှင်။ ဒီကိစ္စအားလုံး အေးဆေးသွားတဲ့အချိန် ….. ကျွန်မတို့ ဖုံးဖိလို့ အောင်မြင်သွားမှ သူနဲ့ အေးအေးဆေးဆေး ဆွေးနွေးကြရရင် မကောင်းဘူးလား။ ရှင်လည်း အခုလို အချိန်မျိုးမှာမှ သူ့အနာကို သွားပြီး ထိုးဆွနေဖို့ မသင့်ဘူး ထင်တာပဲ။ ရှင်က သူ့အဖေဆိုတာလည်း မမေ့နဲ့ဦး”
    

    
      
    

    
      မျက်လုံးများအတွင်းမှ မျက်ရည်ပေါက် ကြီးငယ်များ ကျနေသော ဇနီးသည်၏ မျက်နှာကို စိုက်ကြည့်ပြီး တံခါးတွင် ကိုင်ထားသော သူ့လက်ကို ဖြေလျှော့လိုက်သည်။ ဇနီးသည်၏ အမြင်ကို သူလည်း လက်ခံသည်။ ယခုလိုအချိန်မျိုးတွင် အရေးအကြီးဆုံးမှာ မိမိ မျက်မှောက်သို့ ရောက်လာအံ့ဆဲဆဲ ဖြစ်သော အန္တရာယ်များအား မည်သို့မည်ပုံ ကျော်လွှားဖြေရှင်းရမည်ကို ဦးစားပေး ဆောင်ရွက်ရန် ဖြစ်သည်။ သူတို့ အမှန်တကယ် အန္တရာယ် ကင်းကင်းဖြင့် ကျော်လွှားနိုင်ပါဦးမည်လော။ ထိုမျှ လူမဆန်သော ပြစ်မှုတစ်ခုကို ကျူးလွန်ခဲ့သည့် သားဖြစ်သူနှင့် တစ်နေ့နေ့တွင် အေးအေးဆေးဆေး စကားပြောနိုင်ပါဦးမည်လော။ အာကီအိုက ထိုသို့လည်း တွေးနေမိသည်။
    

    
      
    

    
      သူသည် ခြံပေါက်ဝသို့ ပြန်သွားပြီး ရဲအရာရှိအား ဓာတ်ပုံကို ပြန်ပေးလိုက်သည်။ ဇနီးသည်ကလည်း မတွေ့ဖူးကြောင်းကိုပါ ထည့်ပြောခဲ့သည်။
    

    
      
    

    
      “ဒီလိုလား။ အနှောင့်အယှက် ဖြစ်သွားရင် တောင်းပန်ပါတယ်ဗျာ” ကာဂါသည် ဓာတ်ပုံကို အင်္ကျီအိတ်ကပ်ထဲသို့ ပြန်ထည့်လိုက်သည်။
    

    
      
    

    
      “တခြားရော ဘာကူညီပေးရဦးမလဲ” အာကီအိုက မေးသည်။
    

    
      
    

    
      “ဟုတ်ကဲ့” ကာဂါသည် ခေါင်းညိတ်ပြလိုက်ရင်း ခြံဝင်းအတွင်းသို့ ဝေ့ဝဲကြည့်နေသည်။ ပန်းခြံဘက်သို့ လှမ်းကြည့်နေသည်ကို သတိထားမိသော အာကီအိုသည် လန့်ဖျပ်သွားပြီး သိချင်ဇောဖြင့် “ဘာကိစ္စများ ရှိသေးလို့လဲ”
    

    
      
    

    
      “နည်းနည်း ထူးဆန်းတဲ့ မေးခွန်းတစ်ခုလောက်တော့ ကျွန်တော်ကို မေးခွင့်ပြုပါဗျာ” ကာဂါက စကားကြောင်းလိုက်သည်။ “ခင်ဗျားအိမ်က မြက်ခင်းပြင်ဟာ ဘာအမျိုးအစားလဲဗျ”
    

    
      
    

    
      “မြက်ခင်း?” အာကီအို၏ အသံမှာ ကွဲအက်သွားသည်။
    

    
      
    

    
      “ခင်ဗျား မသိဘူးလား”
    

    
      
    

    
      “ဒီ … ဒီမြက်ခင်းပြင်က ဒီမှာ ရှိနေတာ ကြာပြီ။ ဟိုးအရင်ကတည်းက စိုက်ထားတာ ထင်ပါတယ်။ ဒီခြံဝင်းကို ကျွန်တော့်မိဘတွေ လက်ထက်ကတည်းက ဝယ်ထားခဲ့တာ”
    

    
      
    

    
      “ဪ”
    

    
      
    

    
      “ဒါနဲ့ မြက်ခင်းပြင်က ဘာပြဿနာ ရှိလို့လဲဗျ”
    

    
      
    

    
      “မရှိပါဘူး။ စိတ်ထဲ မထားပါနဲ့” ရဲအရာရှိက ပြုံးရင်း လက်ခါပြသည်။ “နောက်ဆုံးအနေနဲ့ မေးခွန်းတစ်ခု မေးပါရစေ။ မနေ့ညနေကနေ ဒီနေ့မနက် ခပ်စောစောပိုင်းထိ ခြံဝင်းကို လူမရှိဘဲ ပစ်ထားပြီး အိမ်သားတွေ အကုန်လုံး အပြင်ထွက်သွားတာမျိုး ရှိခဲ့သလား”
    

    
      
    

    
      “မနေ့ညနေကနေ …. ဒီမနက်အထိ? ကျွန်တော့်အထင် …. မရှိလောက်ဘူးဗျ”
    

    
      
    

    
      အဘယ်ကြောင့် ထိုကဲ့သို့သော မေးခွန်းမျိုး မေးရသနည်းဟု အာကီအိုက မေးရန် ဟန်ပြင်စဉ် ထမင်းစားခန်း တံခါးအား ဆွဲဖွင့်သံ အကျယ်ကြီးကို ကြားလိုက်ရသည်။ အာကီအိုသည် အသံကြားရာဘက်သို့ အံ့အားသင့်စွာ ကြည့်နေစဉ်တွင် မာဆာအေသည် လှုပ်လီလှုပ်လဲ့ဖြင့် အခန်းထဲမှ ထွက်လာလေသည်။
    

    
      
    

    
      ကာဂါကလည်း ထူးဆန်းစွာ ကြည့်နေရင်း ခပ်သွက်သွက် မေးလိုက်သည်။ “သူက?”
    

    
      
    

    
      “ကျွန်တော့်အမေပါ။ အဲ … သူကတော့ ဆရာ့မေးခွန်းတွေကို ပြန်ဖြေနိုင်မယ် မထင်ဘူး။ သူက ဒါ သိပ် မကောင်းဘူး” အာကီအိုက သူ့နားထင်ကို လက်ညိုးထိုးပြရင်း ပြောနေသည်။ “ဒါကြောင့် သူရှိကြောင်းကို မပြောခဲ့တာပါ”
    

    
      
    

    
      မာဆာအေသည် ပါးစပ်မှ တစ်ခုခုကို ရေရွတ်နေရင်း ထိုင်ချကာ ပန်းအိုးပတ်ချာလည်ကို စိုက်ကြည့်နေသည်။
    

    
      
    

    
      အာကီအိုလည်း ရပ်ကြည့်မနေနိုင်တော့ဘဲ အရှေ့သို့ တိုးသွားသည်။
    

    
      
    

    
      “အမေက အဲဒီမှာ ဘာလုပ်နေတာလဲ”
    

    
      
    

    
      သူက ဖြည်းလေးသော အသံတိုးတိုးဖြင့် “လက်အိတ်”
    

    
      
    

    
      “လက်အိတ်?”
    

    
      
    

    
      “လက်အိတ်မဝတ်ရင် အဆူခံရမှာ”
    

    
      
    

    
      မာဆာအေသည် အာကီအိုကို ကျောပေးကာ ပန်းအိုးများကြားသို့ လက်နှိုက်၍ ဟိုစမ်းဒီစမ်းဖြင့် ရှာနေသည်။ တစ်ခဏအကြာမှ သူ့သားနှင့် မျက်နှာချင်းဆိုင် ရပ်လိုက်ပြီး သူ့လက်ထဲတွင် ညစ်ပေနေသော လက်အိတ်တစ်စုံ ဝတ်ထားသည်ကို တွေ့ရသည်။ ထိုမြင်ကွင်းကို မြင်လိုက်ရသော အာကီအိုခမျာ ကျောပြင်တစ်ခုလုံး ချမ်းစိမ့်သွားတော့သည်။ ထိုလက်အိတ်မှာ သူ မနေ့ညက အသုံးပြုခဲ့သော လက်အိတ်ပင် ဖြစ်သည်။ အလောင်းကို ပန်းခြံပို့ပြီးနောက်၌ သူ့လက်အိတ်ကို မည်သည့် နေရာတွင် ချထားခဲ့မိကြောင်း သူ အမှတ်မရတော့။ သတိလစ်ပြီး တစ်နေရာရာတွင် ပစ်ချထားခဲ့မိခြင်း ဖြစ်မည်။
    

    
      
    

    
      “ဒီလိုဆိုရင် ရပြီမဟုတ်လား၊ ဦးဦး” မာဆာအေသည် ကာဂါရှိရာ အနီးသို့ တိုးသွားပြီး လက်နှစ်ဘက်ကို သူ့ရှေ့ ဆန့်တန်းကာ ထိုသို့ ပြောလိုက်သည်။
    

    
      
    

    
      “အာ … ဘာတွေ လျှောက်လုပ်နေတာလဲ။ အားနာစရာကြီး။ ကဲ ကဲ၊ အခန်းထဲမှာပဲ သွားဆော့ပါလား။ အပြင်မှာ မိုးရွာတော့မယ်” အာကီအိုသည် ကလေးတစ်ယောက်ကို ချော့မြူသကဲ့သို့ ပြောနေသည်။
    

    
      
    

    
      မာဆာအေသည် ကောင်းကင်သို့ မော့ကြည့်ပြီး သူ့သားပြောသော စကားကို နားလည်သွားသည့်အလား ပန်းခြံကို ဖြတ်၍ ထမင်းစားခန်းထဲသို့ ပြန်ဝင်သွားသည်။
    

    
      
    

    
      အာကီအိုသည် ထမင်းစားခန်း တံခါးကို ပိတ်လိုက်ပြီး ခြံတံခါးဝမှ ကာဂါကို လှမ်းအကဲခတ်နေမိသည်။ ကာဂါ၏ အမူအရာက ထူးဆန်း အံဩနေသယောင်။
    

    
      
    

    
      “သူက အဲဒီလိုပဲဗျ” အာကီအိုသည် ကာဂါအနားသို့ ပြန်လာပြီး “ဒါကြောင့် ခင်ဗျားတို့ကို သူ ဘာမှ ကူညီပေးနိုင်မယ် မထင်ဘူး”
    

    
      
    

    
      “တကယ် မလွယ်ဘူးနော်။ ခင်ဗျားတို့ ကိုယ့်ဘာသာပဲ သူ့ကို စောင့်ရှောက်နေကြတာလား”
    

    
      
    

    
      “အင်း … ဟုတ်တယ်” အာကီအိုက ခေါင်းညိတ်ပြသည်။ “ဒါနဲ့ တခြားဘာကိစ္စ ….”
    

    
      
    

    
      “ရပါပြီ။ အခုလို မအားတဲ့ကြားက စိတ်ရှည်လက်ရှည် ဖြေကြားပေးတဲ့အတွက် ကျေးဇူးအများကြီး တင်ပါတယ်ဗျာ”
    

    
      
    

    
      အာကီအိုသည် ခြံအဝမှ ထွက်ခွာသွားသော ရဲအရာရှိကို စိုက်ကြည့်နေပြီး ထိုသူ၏ ကျောပြင်ကို မမြင်ရသော အချိန်ရောက်မှ ပန်းခြံဘက်သို့ သူ၏ အကြည့်ကို ပြောင်းရွှေ့လိုက်သည်။
    

    
      
    

    
      ကလေးမလေး၏ ကိုယ်ပေါ်တွင် ကပ်ငြိနေသော မြက်ကိစ္စကို သတိရမိသွားသောအခါ သူ၏ အပူလုံးများက တဖန် ကြွတက်လာကြပြန်လေသည်။
    

    


    
      
    

    
      အခန်း (၁၁)
    

    
      
    

    
      နေ့ခင်း ၂ နာရီတွင် မြို့ထဲမှ ထောက်လှမ်းရေးဌာနချုပ်၌ ထိုအမှုနှင့် ပတ်သက်၍ ပထမဆုံးအကြိမ် အဖွဲ့ပေါင်းစုံ တွေ့ဆုံဆွေးနွေးပွဲ ပြုလုပ်ကြသည်။ မာကျုမီယာသည် သူ၏ ထိုင်ခုံ အရှေ့တွင် ထိုင်နေသောသူကို သတိထားကြည့်မိသည်။ သူနှင့် နောက်ဆုံးအကြိမ် ဆုံခဲ့ရသည်မှာ လွန်ခဲ့သော ၁၀ နှစ်ခန့်က ဖြစ်၏။ နှုတ်ခမ်းများကို တင်းတင်း စေ့ထားတတ်သော သူ၏ မျက်နှာသည် ယခင်ကကဲ့သို့ပင် အပြောင်းအလဲ မရှိပေ။ ဓားသိုင်း ကစားလေ့ရှိသောကြောင့် သူ၏ သန်စွမ်းတောင့်တင်းသည့် ခန္ဓာကိုယ် အချိုးအစားမှာလည်း အရင်အတိုင်းပင် ရှိနေသေးသည်။ ထိုင်ပုံမှာလည်း ယခင်ပုံစံအတိုင်း ခါးကို ဆန့်ဆန့်မတ်ကာ မျက်လွှာချထားတတ်မြဲ။
    

    
      
    

    
      မာကျုမီယာအနေဖြင့် ဤအမှုနှင့် ဝင်ရောက်ပတ်သက်ရတော့မည် ဆိုလျှင် သူနှင့် မဖြစ်မနေ တွေ့ရတော့မည်ကို သဘောပေါက်ပြီးသား ဖြစ်သည်။ ထိုသူက သူ့ကို တွေ့လျှင် မည်သို့ တုံ့ပြန်လာနိုင်သည်ကိုလည်း မာကျုမီယာ မစဉ်းစားတတ်။ မာကျုမီယာ ရဲဘဝ ရောက်နေသည်ကို ထိုသူက သိရှိထားသော်လည်း ရာဇဝတ်မှုခင်းဌာနတွင် 
      ပြောင်းရွ
      ှေ့
      တာဝန်ကျနေကြောင်းကိုမူ
       ထိုသူက သိချင်မှ သိပေလိမ့်မည်။
    

    
      
    

    
      ထိုသူသည် မာကျုမီယာ မရောက်ခင်ကတည်းက ကြိုထိုင်နေနှင့်ပြီ။ မာကျုမီယာသည် သူ့နောက်မှ ထိုင်ခုံတွင် ဝင်ထိုင်လိုက်သည်။ ထို့ကြောင့် မာကျုမီယာဟူသော ရဲသားသစ်ကလေး၏ တည်ရှိနေမှုကို ထိုသူက သတိထားမိဦးမည် မဟုတ်ပေ။
    

    
      
    

    
      အစည်းအဝေးကို သတ်မှတ်ထားသည့် အချိန်အတိုင်း ကျင်းပခဲ့ကြသည်။ သေဆုံးချိန်ကို ညနေ ၅ နာရီမှ ည ၉ နာရီအတွင်း ဖြစ်နိုင်သည်ဟု သတ်မှတ်ခဲ့သည်။ ရုပ်အလောင်းတွင် ထိခိုက်ထားသော ပြင်ပဒဏ်ရာ တစ်စုံတစ်ရာ မရှိဘဲ ညှစ်သတ်ခံထားရခြင်း ဖြစ်သည်ဟု ဆုံးဖြတ်ခဲ့သည်။
    

    
      
    

    
      သေသူ၏ အစာအိမ်အတွင်း၌ ရေခဲချောင်းခရင်များ တွေ့ရှိထားသည်။ ထိုသို့ဆိုလျှင် မုန့်ဆိုင်တွင် တစ်ယောက်တည်း ရေခဲချောင်းဝယ်ခဲ့သည် ဆိုသော မိန်းကလေးမှာ ယခု အလောင်းရှင် ကလေးမလေး ဖြစ်ဖို့ရာ သေချာသလောက် ဖြစ်နေသည်။ ထိုသို့သာ အမှန်ဖြစ်လျှင် သေဆုံးချိန်ကို ယခင်ထက် ပိုမိုတိကျစွာ တွက်ဆနိုင်ပေမည်။
    

    
      
    

    
      အိချိုပန်းခြံ၏ ပတ်ဝန်းကျင်ရှိ လမ်းများဘေးတွင် ကားပေါင်း များစွာ ရပ်ထားကြသည်။ အများစုမှာ လုပ်ငန်းသုံး ကားအလတ်စားများ ဖြစ်သည်။ ထိုသို့ပင် အနီးတဝိုက်၌ အမြဲလိုလို ရပ်ထားတတ်ကြသည်။ ညသန်းခေါင်ယံ အချိန်မှ ရောက်လာပြီး ပါကင်ထိုးတတ်သော ကားစာရင်းကိုတော့ သူတို့ စုဆောင်း၍ မရသေးချေ။
    

    
      
    

    
      လူသတ်တရားခံ၏ အမှုမဲ့အမှတ်မဲ့ ကျန်နေနိုင်သော သဲလွန်စဟူ၍ တစ်စုံတစ်ရာကိုမျှ မတွေ့ခဲ့ရပေ။ သို့သော် စိတ်ဝင်စားစရာ ကောင်းသည့် တွေ့ရှိချက်တစ်ခုကိုတော့ အစီရင်ခံခဲ့သည်။ ရုပ်အလောင်း၏ အင်္ကျီပေါ်တွင် မြက်စမြက်နတချို့ တွေ့ရှိခဲ့ရခြင်း ဖြစ်သည်။ အများက ဂျပန်မြက်ဟု ခေါ်သော မြက်အမျိုးအစား ဖြစ်ပြီး ပိုင်ရှင်၏ ဂရုတစိုက် စောင့်ရှောက်မှု မရှိသောကြောင့် မြက်များမှာ ကြုံလှီနေသည်ဟု ဆိုသည်။ ထို့ပြင် တခြား မြက်အမျိုးအစား တချို့လည်း ရုပ်အလောင်းတွင် တွေ့ရသေးသည်။ ထိုမြက်များမှာ လမ်းဘေးတွင် အလေ့ကျ ပေါက်တတ်သော မြက်ရိုင်းမျိုး ဖြစ်သည်။
    

    
      
    

    
      ကာဆုဂါအိတို့ မိသားစုနေသော အိမ်မှာ ကန်ထရိုက်တိုက် အမျိုးအစား ဖြစ်၍ ပန်းခြံ ရှိနိုင်မည် မဟုတ်ပေ။ ကာဆုဂါအိ ယူနာ သွားလေ့သွားထ ရှိသည် ဆိုသော ပန်းခြံတွင် မြက်ခင်းပြင် ရှိသည်ဟု ဆိုသော်လည်း အလောင်းတွင် တွေ့ရသော မြက်အမျိုးအစားနှင့် ကွဲပြားနေသည်။ အလောင်းတွေ့ရသော အိချိုပန်းခြံတွင်လည်း မြက်ခင်းပြင် မရှိပေ။
    

    
      
    

    
      ဓာတ်ခွဲခန်းမှ တင်ပြလာသော နောက်အစီရင်ခံစာ တစ်စောင်ကလည်း စိတ်ဝင်စားစရာ ကောင်းနေသည်။ ကာဆုဂါအိ ယူနာ၏ ခြေအိတ်ပေါ်တွင်လည်း အမျိုးအစားတူ မြက်တချို့ ကပ်နေကြောင်း တွေ့ခဲ့ရခြင်း ဖြစ်သည်။ ထူးဆန်းသည်မှာ အလောင်းကို တွေ့ကြစဉ်က ခြေနှစ်ဘက်လုံးတွင် ခြေနင်းစီးထားကြသည်။
    

    
      
    

    
      ကလေးမလေးသည် ခြံဝင်း သို့မဟုတ် ပန်းခြံအတွင်းရှိ မြက်ခင်းပြင်ပေါ်တွင် နင်းလျှောက်သွားပြီးမှ လဲကျခဲ့သည် ဆိုသော ဖြစ်နိုင်ခြေကို မငြင်းဆိုနိုင်သော်လည်း ဖိနပ်ချွတ်၍ ခြေအိတ်ဝတ်လျက် လျှောက်သွားခဲ့ခြင်း မဖြစ်တန်ရာဟု အားလုံးက တစ်ညီတစ်ညွတ်တည်း လက်ခံကြသည်။ ထို့ပြင် စဉ်းစားစရာ ရှိသည်မှာ မနေ့မနက်က တစ်မနက်လုံး မိုးရွာခဲ့သောကြောင့် မြက်ခင်းပြင် တစ်ခုလုံး စိုရွဲနေပေမည်။ ထို့ကြောင့် ခြေတုံးလုံး လျှောက်သွားနေသည်ကမှ ပိုပြီး ယုတ္တိရှိလေသည်။ ခြေနင်းမစီးဘဲ ခြေအိတ်ဝတ်လျက်သာ စိုစွတ်နေသော မြက်ခင်းပြင်ပေါ် လျှောက်သွားနေခဲ့သည် ဆိုလျှင် ထိုအဆိုကို လက်ခံရန် ခက်လှပေသည်။ ကာဆုဂါအိ ယူနာ စီးထားသော ခြေနင်းရှိ ဖိနပ်စည်းကြိုးမှာ ခြေဖမိုးအထက်တွင် စည်းရသော ခြေနင်းမျိုး မဟုတ်ဘဲ ခြေချင်းဝတ်အထက်ထိ စည်းနိုင်သော လည်ရှည်ဖိနပ်မျိုး ဖြစ်သည်။ ဆိုလိုသည်မှာ ရုန်းရင်းကန်ရင်း လွယ်လွယ်ဖြင့် ကျွတ်သွားနိုင်သည့် ဖိနပ်မျိုး မဟုတ်ပေ။ ထိုအချက်များကို ကြည့်ခြင်းအားဖြင့် မြက်ခင်းပြင်ပေါ်တွင် ကလေးမလေး လဲလျောင်းနေခဲ့ရခြင်းမှာ သူ၏ ကိုယ်ပိုင် သဘောဆန္ဒကြောင့် မဟုတ်ကြောင်း ထင်ရှားနေသည်။
    

    
      
    

    
      ပို၍ သဘာဝကျသော ကောက်ချက်မှာ ကလေးမလေးသည် အသတ်ခံရပြီးနောက်မှ မြက်ခင်းပြင်ပေါ်သို့ ပစ်ထားခံရခြင်း ဖြစ်သည်။ ထိုသို့ဆိုလျှင် ပစ်ထားသောနေရာသည် လူအများအတွက် ထင်သာမြင်သာ ရှိသော နေရာမျိုး လုံးဝ မဖြစ်နိုင်တော့ပေ။ တစ်ဦးတစ်ယောက်၏ ကိုယ်ပိုင် ခြံဝင်းတစ်ခုအတွင်း၌သာ ဖြစ်ရပေတော့မည်။
    

    
      
    

    
      အထက်ပါ အချက်များမှာ ကနဦး သုံးသပ်ချက်များသာ ဖြစ်သည်။ ထို့ကြောင့် သက်သေခံ ရှာဖွေရေးအဖွဲ့နှင့် နေရိမရဲစခန်းမှ မှုခင်းရဲအဖွဲ့တို့သည် အိချိုပန်းခြံ ပတ်ဝန်းကျင်ရှိ ဂျပန်မြက် ရှိနိုင်သော နေရာများကို စတင် စာရင်းပြုစုခဲ့ကြသည်။ ထိုမြက်မျိုးကို ဂျပန်နိုင်ငံတွင် နေရာအနှံအပြားတွင် တွေ့ရှိနိုင်သည်။ ထိုမြက်မျိုး စိုက်ပျိုးထားသော လူနေခြံဝင်း၏ အရေအတွက်သည်ပင် မရေမတွက်နိုင်အောင် များပြားလှသည်။ အကယ်၍ လူသတ်တရားခံတွင် ကိုယ်ပိုင်ကား ရှိလျှင် စစ်ဆေးရမည့် နေရာစာရင်းမှာ ပို၍ပင် တိုးလာနိုင်သေးသည်။ သို့သော် ထိုအချက်သည် အမှုမှန် ပေါ်ပေါက်ရေးအတွက် အထောက်အကူ ပြုနိုင်သော သဲလွန်စတစ်ခု ဟုတ်မဟုတ်ကိုမူ မသေချာသေးချေ။
    

    
      
    

    
      ဆက်လက်ပြီး ပတ်ဝန်းကျင် အိမ်ခြေများအား ကနဦး စုံစမ်းထားသည်များကို အစီရင်ခံကြရန် ဖြစ်သည်။ ပထမဆုံး မတ်တပ်ရပ်၍ အစီရင်ခံသူမှာ မာကျုမီယာ အခန်းထဲသို့ ရောက်ကတည်းက အာရုံစိုက်နေခဲ့မိသောသူ ဖြစ်နေသောကြောင့် သူ အံ့အားသင့်သွားသည်။
    

    
      
    

    
      “ကျွန်တော်က နေရိမရဲစခန်းက ကာဂါပါ” ထိုသူက ဦးစွာ သူ့ကိုယ်သူ မိတ်ဆက်လိုက်ပြီး သူ တွေ့ရှိသည်များကို စတင် တင်ပြလေသည်။ “ကျွန်တော် တာဝန်ကျတဲ့ ခုနစ်ဘလောက်အတွင်းက လူနေအိမ်တွေကို လေ့လာကြည့်တဲ့အခါမှာ မြက်ခင်းပြင် ရှိတဲ့ ပုဂ္ဂလိက အိမ်ခြံဝင်းပေါင်း ၂၄ အိမ် ရှိပါတယ်။ အဲဒီအထဲကမှ ၁၃ အိမ်မှာပဲ ဂျပန်မြက်မျိုး တွေ့ခဲ့ရတယ်။ အခုဟာက မျက်စိနဲ့ မြင်ခဲ့ရသလောက်သာ မှတ်သားထားရတာကြောင့် မြက်အမျိုးအစား သတ်မှတ်တာ မှားကောင်းလည်း မှားနိုင်တာပေါ့။ ကျန်တဲ့ ၁၁ အိမ်မှာရှိတဲ့ မြက်အမျိုးအစားကိုတော့ ကျွန်တော်တို့လည်း အမျိုးအမည် မခွဲတတ်ဘူး။ အခု မေးမြန်းခဲ့သမျှ အိမ်တွေရဲ့ အိမ်ရှင်တွေကို ကလေးမလေးရဲ့ ဓာတ်ပုံ ပြကြည့်တော့ သူတို့အထဲက ၃ အိမ်ကပဲ ကလေးမလေးကို အရင်ကတည်းက သိကြောင်း ပြန်ဖြေပါတယ်။ ဒါပေမယ့် အခုတလော သူတို့ဆီ မလာတော့ကြောင်း ၃ အိမ်စလုံးက ပြောကြတယ်”
    

    
      
    

    
      ကာဂါ၏ အစီရင်ခံချက်ကို နားထောင်ခြင်းအားဖြင့် အမှုကို လက်ခံရရချင်း သူ စတင်လှုပ်ရှားပြီး စုံစမ်းထောက်လှမ်းခဲ့ကြောင်း မာကျုမီယာ သဘောပေါက်ခဲ့သည်။
    

    
      
    

    
      ထို့နောက်တွင် ကျန်ရှိနေသေးသော ထောက်လှမ်းရေး အဖွဲ့သားများ၏ အစီရင်ခံစာများကို တစ်ဦးချင်း ဆက်လက် တင်ပြနေကြသည်။ အကြမ်းဖျင်း သတင်းစုဆောင်းခြင်း အဆင့်သာဖြစ်၍ ထိုတင်ပြချက်များထဲမှ အရေးပါသော သဲလွန်စဟူ၍ လက်တလောတွင် ကောက်နုတ်နိုင်ဦးမည် မဟုတ်ပေ။
    

    
      
    

    
      ရာဇဝတ်မှုခင်းဌာန ဌာနမှူး၏ ညွှန်ကြားချက်များကို နားထောင်ပြီးသောအခါတွင် အစည်းအဝေးကို ရုပ်သိမ်းလိုက်ကြသည်။ လူသတ်တရားခံသည် သူ၏ ပစ်မှတ်ကို ခပ်စောစောကပင် ကြိုတင်ရွေးချယ်ထားခဲ့ခြင်းလော၊ သို့မဟုတ် တစ်ဦးဦးကို သားကောင်အဖြစ် ကြုံရာကျပန်း သတ်မှတ်ခဲ့ခြင်းလော ဟူသောအချက်မှာ လက်ရှိအချိန်အထိ အတည်မပြုနိုင်သေးချေ။ သေချာသလောက် ရှိသည်မှာ ကလေးမလေးကို ကားဖြင့် ဖမ်းခေါ်သွားခြင်း ဖြစ်မည်ဟူသော အယူအဆ ဖြစ်သည်။ ကလေးမလေး၏ ရုပ်အလောင်းကို သူ့အိမ်နှင့် မလှမ်းမကမ်း နေရာတွင် စွန့်ပစ်ခံထားရခြင်းကြောင့် လူသတ်တရားခံသည် ဤပတ်ဝန်းကျင်တွင်ပင် နေထိုင်သူ ဖြစ်ရမည်ဟု တရားသေ စွဲမှတ်ယူရန် မဖြစ်နိုင်ချေ။ ဤသို့ မှတ်ထင်သွားစေရန်အတွက် ရည်ရွယ်ချက်ရှိရှိ အကွက်ဆင်ထားသော လှည့်ကွက်တစ်ခုလည်း ဖြစ်နေနိုင်သည်။ ဤအမှုတွင် ပါဝင်ပတ်သက်နေသော ထောက်လှမ်းရေး အရာရှိအားလုံး၏ တူညီသော သဘောထားတစ်ခု ရှိသည်။ အိချိုပန်းခြံအတွင်း ရုပ်အလောင်းကို စွန့်ပစ်ရန် ဆုံးဖြတ်ခဲ့သော တရားခံသည် ဤပတ်ဝန်းကျင်၏ ရေမြေအနေအထားနှင့် ပတ်သက်၍ အင်မတန် ရင်းနှီးကျွမ်းဝင်သူတစ်ယောက် ဖြစ်ရပေမည်။
    

    
      
    

    
      အစည်းအဝေးပြီးနောက် ဌာနခွဲမှူး အိရှိဂါကီသည် တာဝန်ခံ အရာရှိနှစ်ဦးကို သီးခြားခေါ်၍ အမှုကိစ္စ ဆွေးနွေးနေကြသည်။ ထို့နောက် နေရိမရဲစခန်းမှ ထောက်လှမ်းရေး အဖွဲ့သားများ၏ အမြင်နှင့် အကြံပြုချက်များကို နားထောင်၍ ဆက်လက် ဆွေးနွေးနေကြပြန်သည်။ မာကျုမီယာသည် သူ၏ အထက်အရာရှိများနှင့် တွတ်ထိုးနေသော ကာဂါကို အဝေးမှ လှမ်းကြည့်ပြီး အားကျစိတ်၊ စပ်စုလိုစိတ်များ ပြင်းပြနေပေသည်။
    

    
      
    

    
      သူတို့၏ ဆွေးနွေးပွဲ ပြီးသောအခါ ကိုဘာယာရှိသည် မာကျုမီယာအနားသို့ လျှောက်လာသည်။
    

    
      
    

    
      “အခင်းပတ်ဝန်းကျင်အတွက် ငါတို့ပဲ တာဝန်ယူလိုက်မယ်။ တခြား သက်သေခံ အထောက်အထားနဲ့ သဲလွန်စတွေ ရှာဖွေ စုဆောင်းတာအပြင် ကလေးမလေးနဲ့ ပတ်သက်ပြီး ဒီကိစ္စမတိုင်ခင်က ထိခိုက်ဒဏ်ရာ ရမှု ရှိမရှိဆိုတာလည်း ငါတို့ လေ့လာရဦးမယ်။ နောက်ပြီးတော့ မြက်ခင်းပြင်ရှိတဲ့ အိမ်တွေ ကိစ္စပဲ။ ဓာတ်ခွဲဌာနဘက်က တစ်အိမ်ချင်းစီမှာ ရှိတဲ့ မြက်တွေကို သူတို့ ယူပြီး ဓာတ်ခွဲစိစစ်ကြလိမ့်မယ်။ တကယ်လို့ အလောင်းပေါ်က ရထားတဲ့ အထောက်အထားနဲ့ တိုက်ဆိုင်နေရင်တော့ ဆက်ပြီး အသေးစိတ် စုံစမ်းထောက်လှမ်းကြရမှာပဲ”
    

    
      
    

    
      ကိုဘာယာရှိသည် သူ့လက်အောက်ရှိ ရဲဝန်ထမ်းအားလုံးကို ကိုယ်စီကိုယ်စီ အလုပ်တာဝန်များ ခွဲဝေပေးခဲ့သည်။ မာကျုမီယာလည်း ပတ်ဝန်းကျင်နေအိမ်များသို့ ဆက်လက် စုံစမ်းထောက်လှမ်းရန် အမိန့်ရသည်။
    

    
      
    

    
      “မင်းနဲ့ ကာဂါနဲ့ တစ်ဖွဲ့ပေါ့ကွာ”
    

    
      
    

    
      ကိုဘာယာရှိ၏ စကားကို ကြားရသောအခါ သူ့နားသူပင် မယုံနိုင်ဘဲ သေချာအောင် နောက်တစ်ခါ ပြန်မေးနေလေသည်။
    

    
      
    

    
      “မင်းလည်း ကြားဖူးပြီးသား ဖြစ်လိမ့်မယ် ထင်ပါတယ်။ သူက အင်မတန် တော်တဲ့ မှုခင်းစုံထောက်တစ်ယောက်ပဲ။ ငါ သူနဲ့ အလုပ်တွဲလုပ်ခဲ့ဖူးတာ ခဏခဏပဲ။ မင်းအတွက်တော့ နည်းနည်း ခက်ခဲချင် ခက်ခဲနေလိမ့်မယ်။ ဒါပေမယ့် သူနဲ့ တွဲလုပ်ကြည့်ပါ။ မင်းအတွက် ပညာတွေ အများကြီး ရမှာကို ငါ အာမခံပါတယ်”
    

    
      
    

    
      “ဒါပေမယ့် …”
    

    
      
    

    
      “ဘာအခက်အခဲ ရှိလို့လဲ” ကိုဘာယာရှိက မာကျုမီယာကို စိုက်ကြည့်လိုက်သည်။
    

    
      
    

    
      “မရှိပါဘူး” မာကျုမီယာက ခေါင်းခါပြနေစဉ် သူ့နောက်ကျောဘက်မှ သူ့အား နှုတ်ဆက်နေသံတစ်ခုကို ကြားလိုက်ရသည်။ သူ လှည့်ကြည့်သောအခါ သူ့ကို အသေအချာ စိုက်ကြည့်နေသော ကာဂါနှင့် မျက်လုံးချင်း ဆုံမိကြတော့သည်။ သူ့အကြည့်များက အဓိပ္ပာယ် နက်ရှိုင်းလှပေစွ။
    

    
      
    

    
      မာကျုမီယာကလည်း ပြန်ပြီး နှုတ်ခွန်းဆက်လိုက်သည်။
    

    
      
    

    
      အစည်းအဝေးခန်းမှ ထွက်လာသောအခါ မာကျုမီယာက ကာဂါကို စကားစလိုက်သည်။ “မတွေ့တာ ကြာပြီနော်”
    

    
      
    

    
      တစ်ဘက်မှ ခပ်ပြတ်ပြတ် ပြန်ဖြေပြီး သူ့ကို ပြန်မေးလေသည်။ “နေ့လယ်စာ စားပြီးပြီလား”
    

    
      
    

    
      “ဟင့်အင်း၊ မစားရသေးဘူး”
    

    
      
    

    
      “ဒါဆို ငါတို့ အတူတူ သွားစားရအောင်။ ငါ ဆိုင်ကောင်းကောင်းတစ်ဆိုင် သိထားတာ ရှိတယ်”
    

    
      
    

    
      ဌာနချုပ် အဆောက်အအုံမှ ထွက်လာကြပြီးနောက် ကားမှတ်တိုင်အရှေ့ရှိ ဈေးဆိုင်တန်းထဲသို့ ကာဂါက ဦးဆောင်ခေါ်သွားခဲ့သည်။
    

    
      
    

    
      “နေသားကျပြီလား” ကာဂါက လမ်းလျှောက်နေရင်း မေးလိုက်သည်။
    

    
      
    

    
      “ဖြည်းဖြည်းချင်းစီပေါ့” မာကျုမီယာက ပြန်ဖြေသည်။ “ဆေတာဂါယာအိမ်က လူသတ်ခံမှုမှာ ကျွန်တော် ဝင်ပါခဲ့ရသေးတယ်။ အမှုစစ်ဆေးနေတုန်း ကျွန်တော်အတွက် သင်ခန်းစာတွေ အများကြီး ရလာခဲ့တာပဲ။ လူသတ်မှုနဲ့လည်း အသားကျသလောက် ရှိနေပါပြီ”
    

    
      
    

    
      ‘မိမိတွင် အတွေ့အကြုံ ရှိသည်’ ဟူသော ဂုဏ်ဆာသည့် အဓိပ္ပာယ်များ ထိုစကားထဲတွင် ပါဝင်နေသည်။ သူ့နှင့် လက်တလော ဆက်ဆံနေရသူသည် သူ့အား ချာတိတ်ကလေး၊ လူသစ်ကလေးဟု ထင်မှတ်နေမည်ကို သူ မခံယူလိုသောကြောင့် ဖြစ်သည်။
    

    
      
    

    
      ကာဂါက အသံထွက်အောင် ရယ်မောလိုက်ပြီး “အမှုနဲ့ အသားကျတယ်ဆိုတာ မဖြစ်နိုင်ပါဘူးကွာ။ အထူးသဖြင့် လူသတ်မှုကို ကိုင်ရတဲ့သူမျိုးပေါ့။ ကျန်ရစ်သူ မိသားစုတွေရဲ့ ပရိဒေဝသောကမီးတွေကို သာမန်ကိစ္စတစ်ခုလို သဘောထားနေပြီ ဆိုရင်တော့ အဲဒီလူရဲ့ စိတ်ဓာတ်က အတော် သံသယရှိချင်စရာပဲ။ အစ်ကို မေးချင်တာက မင်းအခု မှုခင်းရဲတစ်ယောက်အနေနဲ့ အသားကျနေပြီလား လို့ပါ။ ရဲဝတ်စုံ ဝတ်ထားရတဲ့အခါမှာ ပတ်ဝန်းကျင်က အရာတွေကို ကြည့်တဲ့ အကြည့်တွေကလည်း သာမန်ကာလျှံကာ မဖြစ်သင့်တော့ဘူး”
    

    
      
    

    
      “အဲဒါကို ကျွန်တော် သဘောပေါက်ပါတယ်”
    

    
      
    

    
      “ကောင်းတာပေါ့။ ဘာပဲဖြစ်ဖြစ်ပါ၊ အချိန်က စကားပြောပါလိမ့်မယ်”
    

    
      
    

    
      ကာဂါသည် ဘတ်စ်ကားမှတ်တိုင်၏ မျက်နှာချင်းဆိုင် လမ်းတစ်ဘက်ခြမ်းရှိ ဈေးဆိုင်တန်း၏ အစွန်ဆုံးတွင် ရှိသော ထမင်းဆိုင်ထဲသို့ ဝင်သွားသည်။ အထဲတွင် စားပွဲ လေးလုံးရှိပြီး နှစ်လုံးမှာ လူပြည့်နေသည်။ ကာဂါသည် ပြတင်းပေါက်နှင့် ကပ်လျက်ရှိသော ထိုင်ခုံကို ရွေးထိုင်လိုက်သည်။ သူ ဆိုင်အတွင်းသို့ ဝင်လာစဉ်က ကောင်တာထိုင်နေသော အမျိုးသမီးနှင့် စကားတစ်ခွန်းနှစ်ခွန်း ပြောနေသည်ကို ထောက်ဆခြင်းဖြင့် ထိုဆိုင်နှင့်သူ ရင်းနှီးသည်မှာ သိသာသည်။
    

    
      
    

    
      “ဒီဆိုင်မှာ ရတဲ့ ဟင်းတွေက စားလို့ကောင်းတယ်။ ကြက်ကင်ထမင်းက ဒီဆိုင်ရဲ့ အထူးရှယ် ဟင်းလျာပေါ့”
    

    
      
    

    
      “ဪ” မာကျုမီယာက အူကြောင်ကြောင်ဖြင့် ခေါင်းညိတ်လိုက်ပြီး ငါးကြော်နှင့် ထမင်းတစ်ပွဲ မှာလိုက်သည်။ ကာဂါကတော့ ထမင်းကြော်တစ်ပွဲ မှာသည်။
    

    
      
    

    
      “ဒီမနက် အမှုကိစ္စ ကြားရကတည်းက အစ်ကိုနဲ့ တွေ့ရတော့မယ်လို့ စဉ်းစားနေမိတာ”
    

    
      
    

    
      “ဒီလိုလား”
    

    
      
    

    
      “ကျွန်တော့်ကို တွေ့ရတော့ အစ်ကို အံ့ဩမသွားဘူးလား”
    

    
      
    

    
      “အံ့တော့ မဩမိပါဘူး။ မင်းကို စတွေ့လိုက်ရတော့ တကယ်ပဲ မင်း ဒီရောက်နေတာကိုးလို့ အတည်ပြုလိုက်ရုံပါပဲ”
    

    
      
    

    
      “ဒါဆို ကျွန်တော် ရာဇဝတ်မှုခင်းဌာနထဲ ရောက်နေတာ အစ်ကို သိတယ်ပေါ့”
    

    
      
    

    
      “အင်း”
    

    
      
    

    
      “ဦးလေးဆီက သိထားတာလား”
    

    
      
    

    
      “မဟုတ်ပါဘူး။ ငါတို့ဆီမှာလည်း ရာဇဝတ်မှုခင်းဌာနက သတင်းတွေ ကြားနေရတာပဲဟာ”
    

    
      
    

    
      “ဪ”
    

    
      
    

    
      ယခင်က ကာဂါသည် ရာဇဝတ်မှုခင်းဌာနတွင် တာဝန်ထမ်းဆောင်ခဲ့ဖူးသည်။ ထို့ကြောင့်လည်း ဌာနမှ မိတ်ဟောင်းများနှင့် အဆက်အသွယ် ရှိနေဦးမည်မှာ သေချာသည်။
    

    
      
    

    
      “အစ်ကိုနဲ့ တစ်ဖွဲ့တည်း ကျလိမ့်မယ်လို့ ထင်တောင် ထင်မထားဘူး။ အစ်ကိုက တပ်ဖွဲ့မှူးကို ဘာသွား ပြောလိုက်လို့လဲ”
    

    
      
    

    
      “မပြောပါဘူး။ ဘာတုန်း၊ မင်းက သိပ်သဘောကျပုံ မရဘူး”
    

    
      
    

    
      “အဲဒီလို သဘောမျိုး မဟုတ်ပါဘူး။ နည်းနည်း ထူးဆန်းနေလို့ပါ”
    

    
      
    

    
      “မင်းက ငါနဲ့ တစ်ဖွဲ့တည်း အတူ အလုပ်မလုပ်ချင်ဘူး ဆိုရင်လည်း ငါ မစ္စတာကိုဘာယာရှိကို ပြောလိုက်ပါ့မယ်”
    

    
      
    

    
      “ကျွန်တော် အဲဒီသဘောမျိုး ပြောတာ မဟုတ်ပါဘူးဗျာ” မာကျုမီယာ၏ တုံ့ပြန်သံမှာ အနည်းငယ် ကျယ်လောင်သွားသည်။
    

    
      
    

    
      ကာဂါသည် လက်ဖဝါးနှစ်ဘက်ကို စားပွဲပေါ် ဖြန့်တင်ထားပြီး ရှေ့တည့်တည့်သို့သာ ကြည့်၍ ပြောနေသည်။
    

    
      
    

    
      “နေရိမရဲစခန်းရဲ့ မှုခင်းရဲတွေအနေနဲ့ကလည်း ရာဇဝတ်မှုခင်းဌာနရဲ့ 
      ညွှန်ကြားချက်အောက်မှာ
       အလုပ်လုပ်နေကြရတာ။ ဒီတော့ မင်းနဲ့ငါ အဖွဲ့တစ်ဖွဲ့တည်း ကျတယ်ဆိုတာကလည်း တိုက်ဆိုင်မှု သက်သက်ပါပဲ။ ဒါတွေကို ဘာမှ စိတ်ထဲ ထားမနေနဲ့”
    

    
      
    

    
      “ကျွန်တော်က ဘာမှ မဖြစ်ပါဘူး။ ကျွန်တော်လည်း ခွဲမှူးတို့ တပ်ဖွဲ့မှူးတို့ရဲ့ အစီအစဉ်အတိုင်း ကျရာတာဝန် ထမ်းဆောင်ရတာ မဟုတ်လား။ ကျွန်တော်ကလည်း အစ်ကို့ကို နယ်မြေခံ ရဲတစ်ယောက်အနေနဲ့ပဲ သဘောထားမှာပါ”
    

    
      
    

    
      “အေး ကောင်းတာပေါ့။ ဒါဆိုလည်း ပြီးတာပဲလေ” ကာဂါက ခပ်ပြတ်ပြတ် ပြန်ဖြေသည်။
    

    
      
    

    
      မကြာခင် မှာထားသည်များ ရောက်လာကြသည်။ ကြည့်ရသည်နှင့်ပင် စားချင်စရာ အရသာ ရှိမည့်ပုံ။ ထည့်ထားသော ဟင်းသီးဟင်းရွက်များမှာ အမယ်စုံ၍ အရောင်လည်း စုံနေသည်။ ဗီတာမင် မျိုးစုံကို တွဲဖက်ထားသည့်နှယ်။ တစ်ကိုယ်တည်း လူပျိုကြီးဘဝဖြင့် နေနေသော ကာဂါအတွက် ဤသို့သော ဆိုင်မျိုးမှာ မရှိမဖြစ် အရေးပါနေပေလိမ့်မည်ဟု မာကျုမီယာက တွေးနေမိသည်။
    

    
      
    

    
      “အဒေါ်ရော နေကောင်းလား” ကာဂါက သူ့ထမင်းကြော်ကို မွှေနေရင်း မေးသည်။
    

    
      
    

    
      ဆွေမျိုးရင်းချာကဲ့သို့ မေးမြန်းနေသော တစ်ဘက်လူ၏ မေးခွန်းကို မာကျုမီယာ ကြားလိုက်ရသောအခါ စိတ်ထဲမှ ချဉ်တင်တင်ဖြစ်ကာ ဘာမျှ ပြန်မဖြေသေးဘဲ ငေးကြည့်နေမိသည်။ ကာဂါကလည်း ဆွံ့အနေသော သူ့ကို ထူးဆန်းစွာ စိုက်ကြည့်နေလေသည်။
    

    
      
    

    
      ဘာမျှ ပြန်မဖြေဘဲ ခပ်တည်တည် ငြိမ်နေလျှင် ကလေးအထာဟု အထင်ခံရမည် စိုးသောကြောင့် တစ်ခဏအကြာတွင် မာကျုမီယာသည် ခေါင်းညိတ်ပြလိုက်သည်။
    

    
      
    

    
      “သူကတော့ အရင်လိုပါပဲ။ အခုချိန်ထိ အာသွက်လျှာသွက်ပဲ။ အစ်ကိုနဲ့တွေ့ရင် သူက သတိရကြောင်း ပြောလိုက်စမ်းပါ ဆိုပြီး ဟိုးအရင်ကတည်းက ပြောနေတာ။ ကျွန်တော်ကလည်း ‘ဘယ်ဆီဘယ်ဝယ်မှ တွေ့ရမယ်မှန်း မသိဘူး။ တွေ့ရင် ပြောလိုက်ပါမယ်’ လို့သာ ပြောထားရတယ်”
    

    
      
    

    
      “ဒီလိုလား” ကာဂါက ခေါင်းတညိတ်ညိတ်ဖြင့် ပြောသည်။
    

    
      
    

    
      သူတို့နှစ်ယောက် ဘာမျှ ထပ်မပြောတော့ဘဲ ပန်းကန်ထဲမှ စားစရာများကို အပြောင်ရှင်းနေကြသည်။ မာကျုမီယာ၏ ဦးနှောက်ထဲတွင် အတွေးပေါင်းစုံဖြင့် ရှုပ်ယှက်ခတ်နေသောကြောင့် သူမှာထားသော ဟင်းလျာ၏ အရသာကိုပင် အပြည့်အဝ မခံစားလိုက်ရပေ။
    

    
      
    

    
      ကာဂါသည် ထမင်းစားပြီးနောက် လက်ကိုင်ဖုန်းကို ဆွဲထုတ်ကာ ဟိုတို့ဒီတို့နှင့် အလုပ်ရှုပ်နေသည်။ သူ ဟိုတို့ဒီတို့ လုပ်နေသည်မှာ တစ်ခဏသာ ကြာသောကြောင့် စာတိုတစ်စောင် ပို့နေခြင်းသာ ဖြစ်လိမ့်မည်ဟု ယူဆရသည်။
    

    
      
    

    
      “ကျွန်တော် လွန်ခဲ့တဲ့ သုံးရက်လောက်ကမှ ဦးလေးဆီ ရောက်ခဲ့သေးတယ်” မာကျုမီယာသည် ပြောနေရင်း တစ်ဘက်လူ၏ မျက်နှာ အမူအရာကို အကဲခတ်နေမိသည်။
    

    
      
    

    
      ကာဂါက ဖုန်းကို ဘောင်းဘီအိတ်ကပ်ထဲ သိမ်းလိုက်ပြီး မာကျုမီယာကို မော့ကြည့်သည်။
    

    
      
    

    
      “ဟုတ်လား” သူ၏ လေသံက သိပ်ပြီး အလေးမထားပုံ ပေါက်နေသည်။
    

    
      
    

    
      မာကျုမီယာသည် လက်ထဲမှ 
      ဇွန်းခက်ရင်းကို
       ချလိုက်ပြီး “အစ်ကို့အနေနဲ့ သွားကြည့်သင့်တယ် ထင်တာပဲ။ ဦးလေးရဲ့ အခြေအနေကလည်း ကောင်းတာ မဟုတ်ဘူး။ အမှန်အတိုင်း ပြောရရင် ဘယ်လောက်မှ ကြာကြာ ခံမှာ မဟုတ်တော့ဘူး။ ကျွန်တော့် အရှေ့မှာသာ သူက သက်သာနေသယောင် ဟန်ပန်လုပ်နေတာ”
    

    
      
    

    
      ကာဂါက ဘာမျှ ပြန်မဖြေဘဲ ငုံ့၍သာ ဟင်းရည်များကို တစ်ဇွန်းပြီးတစ်ဇွန်း ယူသောက်နေသည်။
    

    
      
    

    
      “အစ်ကို!”
    

    
      
    

    
      “သိပ်စကားများမနေနဲ့။ မြန်မြန်စား။ ဒီလောက်ကောင်းတဲ့ ဟင်းတွေ အေးကုန်ပြီ။ ပြီးတော့ အမှုကိစ္စနဲ့ ပတ်သက်ပြီး မေးခွန်းတွေ အများကြီးအတွက် အပြန်အလှန် ဆွေးနွေးတိုင်ပင်ကြရဦးမှာ”
    

    
      
    

    
      မာကျုမီယာ၏ မိသားစုအကြောင်းကို ကာဂါကပင် စပြီး မေးခဲ့သည်။ ယခု မာကျုမီယာက သူ့မိသားစုအကြောင်း ပြန်ပြောတော့ သူက မကြည်ဖြူချင်။ မာကျုမီယာသည် ဘာမျှ ထပ်မပြောတော့ဘဲ ခေါင်းငုံ့ကာ သူ့ထမင်းသူ ပြီးအောင် စားနေတော့သည်။
    

    
      
    

    
      စားပြီးသောအခါ သူ့ဖုန်းသံ မြည်လာသည်။ ကိုဘာယာရှိ ဆက်လာခြင်း ဖြစ်သည်။
    

    
      
    

    
      “ဓာတ်ခွဲဌာနဆီက သတင်းအသစ်တစ်ခု ရတယ်။ ရုပ်အလောင်းရဲ့ အင်္ကျီမှာ ကပ်ပါနေတဲ့ အဖြူရောင် အစေ့လေးတွေက ဘာလဲဆိုတာ အခု ဓာတ်ခွဲလို့ ရပြီတဲ့”
    

    
      
    

    
      “အဖြူစေ့လေးတွေ … ဘာတွေလဲ”
    

    
      
    

    
      “ဖော့လုံးလေးတွေ”
    

    
      
    

    
      “အန်?” မာကျုမီယာသည် အူကြောင်ကြောင်ဖြင့် ခေါင်းကို ပွတ်နေသည်။
    

    
      
    

    
      “အိမ်သုံး လျှပ်စစ်ပစ္စည်းတွေကို ထုပ်ပိုးတဲ့အခါ အထဲမှာ ဖော့တုံးတွေ ထည့်တတ်တယ် မဟုတ်လား။ ဓာတ်ခွဲဌာနရဲ့ အဆိုအရ အဲဒီလို ဖော့တုံးက ထွက်လာတဲ့ ဖော့လုံးလေးတွေ ဖြစ်မယ်တဲ့”
    

    
      
    

    
      “အဲဒီလိုဆိုတော့ ….”
    

    
      
    

    
      “ကတ်စက္ကူပုံးပေါ့” ကိုဘာယာရှိက ချက်ချင်း ပြန်ဖြေသည်။ “လူသတ်သမားက အလောင်းကို ကတ်စက္ကူပုံးထဲ ထည့်ပြီး သယ်ခဲ့တာပဲ။ အဲဒီ ကတ်ပုံးထဲမှာ ကျန်နေတဲ့ ဖော့လုံးကလေးတွေက အလောင်းရဲ့ အင်္ကျီမှာ ကပ်ပါလာတာပေါ့”
    

    
      
    

    
      “ဒီလိုကြောင့်လား”
    

    
      
    

    
      “ငါတို့ ဆက်ပြီး အိချိုပန်းခြံ ပတ်ဝန်းကျင်ကို ရှာဖွေကြမယ်။ ဒါပေမယ့် ဖြစ်နိုင်တာက အဲဒီစက္ကူပုံးကို တရားခံက ပြန်ယူသွားလောက်ပြီ။ ဒါမှမဟုတ် တခြား တစ်နေရာရာမှာ ပစ်ထားလောက်တယ်။ တကယ်လို့ တရားခံဟာ အနီးပတ်ဝန်းကျင်မှာပဲ နေတဲ့သူဆိုရင်တော့ အိမ်ပြန်သယ်သွားနိုင်တဲ့ ဖြစ်နိုင်ခြေကိုလည်း ထည့်စဉ်းစားရမှာပဲ။ ဒါကြောင့် မင်းတို့ နေအိမ်တွေမှာ မြက်ခင်းပြင်တွေကို သွားစုံစမ်းနေရင်း ကတ်စက္ကူပုံးလိုဟာမျိုး သူတို့ ခြံထဲမှာ ရှိမရှိ ဆိုတာကိုလည်း 
      မျက်
      စိရှ
      င်ရှင်ထားပြီး
       သတိထား လေ့လာဖို့ မှာချင်တာပဲ။ ဓာတ်ခွဲဌာနရဲ့ အပြောအရ အဲဒီကတ်ပုံးဟာ ကလေးမလေးကို ထည့်သယ်ထားတာကြောင့် အတော်လေး နံနေနိုင်တယ်တဲ့။ ဒါကြောင့် အိမ်ခန်းထဲ သိမ်းထားဖို့ မဖြစ်နိုင်ဘူး”
    

    
      
    

    
      “ကျွန်တော် သဘောပေါက်ပြီ” မာကျုမီယာက ပြောပြီး ဖုန်းချလိုက်သည်။
    

    
      
    

    
      သူ့ကို စူးစမ်းသော မျက်လုံးများဖြင့် စိုက်ကြည့်နေသော ကာဂါကို မြင်လိုက်ရသောအခါ ဖုန်းထဲမှ သူကြားခဲ့ရသော အကြောင်းအရာများကို ကာဂါအား ထပ်မံ ရှင်းပြလိုက်သည်။ ထို့ပြင် သူ့ကိုယ်ပိုင် အမြင်ကိုလည်း တစ်ခွန်းထပ်ဖြည့်လိုက်သည်။
    

    
      
    

    
      “ကျွန်တော့်အထင်တော့ အလုပ်ပိုပဲ နေမှာ”
    

    
      
    

    
      ထိုစကားကို ကြားရသောအခါ ကာဂါက သူ့စကား၏ အဓိပ္ပာယ်ကို မေးမြန်းလေသည်။
    

    
      
    

    
      “ကျွန်တော်သာ တရားခံဆိုရင် အဲဒီ ကတ်စက္ကူပုံးကို ဘာဖြစ်လို့ အိမ်ပြန်သယ်သွားမလဲ။ ဒီအနီးအနားမှာ နေတယ်ဆိုရင်တောင် ပြန်သယ်မနေဘူး။ ကားနဲ့ ဟိုးအဝေးကြီးတစ်နေရာ မောင်းသွားပြီး အဆင်ပြေတဲ့ တစ်နေရာမှာ ဖျောက်ဖျက်ပစ်လိုက်မှာပေါ့။ အဲဒီလိုပဲ လုပ်သင့်တာ”
    

    
      
    

    
      ကာဂါကတော့ ခေါင်းလည်း မညိတ်၊ 
      ခ
      ေါင်း
      လည်း
       မခါ။ တစ်ခုခုကို နက်နက်နဲနဲ စဉ်းစားနေသလို ဟန်အမူအရာဖြင့် ဖုန်းမျက်နှာပြင်ကိုသာ စိုက်ကြည့်နေလေသည်။
    

    


    
      
    

    
      အခန်း (၁၂)
    

    
      
    

    
      ယာအေကိုသည် မျက်စိမျက်နှာများ ပျက်နေသည်။ သူ့လက်ထဲတွင် နဂိုက ကိုင်ထားသော ရေနွေးပန်းကန်လုံးကို စားပွဲပေါ် ပြန်ချထားပြီး သူ့လက်များကို စားပွဲပေါ်တင်ကာ
    

    
      “ဒီလောက်ထိ တောင့်ခံလာပြီးမှ …….. ရှင်တကယ်ပြောနေတာလား”
    

    
      
    

    
      “အတည်ပြောနေတာပေါ့။ ဆက်မလုပ်ပါနဲ့တော့လား။ ငါတို့ နာအိုမီကို ရဲစခန်း ခေါ်သွားကြစို့”
    

    
      
    

    
      ယာအေကိုသည် သူ့ယောက်ျား၏ မျက်နှာကို စေ့စေ့ကြည့်ပြီး ခေါင်းကို ဖြည်းညင်းစွာ ခါယမ်းနေသည်။
    

    
      
    

    
      “မယုံနိုင်စရာပဲ”
    

    
      
    

    
      “ဒါပေမယ့် ငါတို့ လုပ်နိုင်တာ လမ်းဆုံးနေပြီလေ။ ငါနင့်ကို စောစောက ပြောခဲ့သလိုပဲ။ မကြာခင်မှာ ရဲတွေ ငါတို့ရဲ့ မြက်ခင်းပြင်ကို လာစစ်ဆေးတော့မယ်။ တကယ်လို့ ငါတို့ စိုက်ထားတဲ့ မြက်ပါလို့ သူတို့ အတိအကျ သိသွားပြီဆိုရင် ငါတို့ ဘာမှ အတွန့်တက်လို့ မရတော့ဘူး”
    

    
      
    

    
      “ဒါလည်း ဘာအရေးလဲ ရှင်ရယ်။ ရဲတွေက ဒီလိုမြက်မျိုးကို အလောင်းပေါ်မှာ တွေ့ထားတယ်လို့ ပြောနေတာမှ မဟုတ်ဘဲ”
    

    
      
    

    
      “ပြောစရာ လိုသေးလို့လား။ အဲဒီလိုမှ မဟုတ်ရင် သူက စိုက်ထားတဲ့ မြက်အမျိုးအစားကို ဘာဖြစ်လို့ မေးနေဦးမှာလဲ။ ဟိုကောင်မလေး ကိုယ်ပေါ်က မြက်ဟာ အဲဒါတွေပဲ နေမှာပေါ့”
    

    
      
    

    
      “ရှင်ပြောတော့ သူ့အင်္ကျီပေါ်က မြက်စမြက်နတွေ အကုန်လုံးကို ဖယ်ပစ်လိုက်ပြီဆို။ ပြီးတော့ အိမ်သာထဲ လောင်းချလိုက်တာပဲဟာ”
    

    
      
    

    
      “နင့်ကို ငါ ပြောတာ ခဏခဏ ရှိနေပြီ။ ငါ့မျက်စိနဲ့ မြင်ခဲ့ရသမျှ အားလုံးကို သန့်ရှင်းရေး လုပ်ခဲ့တယ်လို့။ ဒါပေမယ့် အဲဒီလောက် မှောင်ကြီးမည်းမည်းထဲမှာ လုံးဝ အကြွင်းအကျန် မရှိအောင် ဖယ်ရှားနိုင်ဖို့အတွက်တော့ ဘယ်လိုလုပ်ပြီး အာမခံနိုင်ပါ့မလဲ။ နည်းနည်းပါးပါး ကျန်ခဲ့တာဆိုရင်လည်း အထူးအဆန်းမှ မဟုတ်တာ”
    

    
      
    

    
      “ကျန်နေနိုင်မှန်း အစကတည်းက သိရင် ရှင်က ဘာဖြစ်လို့ အထပ်ထပ်အခါခါ ပြန်မစစ်ရတာလဲ” ယာအေကိုသည် မျက်မှောင်ကို ကြုတ်ကာ မကျေမနပ်ဖြင့် အံကြိတ်နေသည်။
    

    
      
    

    
      “နင်က ဘာဖြစ်ချင်သေးတာလဲ။ အဲဒီလို လုပ်နေရတာ လွယ်တယ်များ မှတ်နေသလား။ သူများ မမြင်အောင်လည်း သတိထားရသေးတယ်ဟ။ ပြီးတော့ မြန်နိုင်သမျှ မြန်အောင်လည်း လုပ်ရသေးတယ်။ ရေစိုနေတဲ့ မြက်စမြက်နလေးတွေ အင်္ကျီပေါ်မှာ ကပ်နေတယ်လို့ မြင်ယောင်ကြည့်ကြည့် စမ်းပါဦး။ အမှောင်ထဲမှာ အဲဒီ အမှုန်အမွှားလေးတွေကို အကုန် ပြောင်အောင် ရှင်းကြည့်ပါလား။ ငါ့မှာ တခြား ရွေးချယ်စရာ နည်းလမ်း ရှိသေးတယ်လို့ နင်က ထင်နေတာလား။ မြက်စလေးတွေ နည်းနည်း ကျန်နေနိုင်တာနဲ့ပဲ အလောင်းကို အိမ်ပြန်သယ်လာခဲ့ရမှာလား”
    

    
      
    

    
      ယခုအချိန်တွင် ထိုကိစ္စအတွက် ငြင်းခုန်နေကြခြင်းဖြင့် ဘာမျှ အကျိုးမရှိသည်ကို သိနေသော်လည်း အာကီအိုက သူ့ဒေါသကို မျိုသိတ်မထားနိုင်တော့ဘဲ ပြန်လှန်ပြောဆိုနေလေသည်။ ဇနီးသည်၏ စကားသည် သူ အလောင်းကို ကိုင်တွယ်စဉ်က ခံစားခဲ့ရသော စိတ်တွင်းမှ ပဋိပက္ခများကို ပြန်လည် တူးဆွလိုက်သလို ဖြစ်နေပြန်သည်။ သူ့အနေဖြင့် မြက်စမြက်နများ အားလုံးကို ဖယ်ရှားပစ်ရမည်ဟု အခိုင်အမာ နားလည်သဘောပေါက်ထားသော်လည်း အလောင်းနှင့် အနီးကပ် ထိတွေ့နေရစဉ် အခါက ဖြစ်ပေါ်လာသော စိတ်သောကများကြောင့် အလောင်းမှ ဝေးရာသို့ ခပ်မြန်မြန် ထွက်ခွာနိုင်ရန်ကိုသာ စိတ်စောနေခဲ့ပြီး မြန်မြန်ပြီးချင်ဇောဖြင့် ပေါ့ဆခဲ့သည်ဟုလည်း ဆိုနိုင်ပေသည်။ ထို့ကြောင့် သူ့ဇနီးသည်က သူ့ကို အပြစ်တင်နေသောအခါ အနာပေါ် တုတ်ကျသကဲ့သို့ သူ၏ ဒေါသမီးကို လေပင့်ပေးသလို ဖြစ်နေခဲ့တော့သည်။
    

    
      
    

    
      ယာအေကိုသည် စားပွဲပေါ်သို့ မျက်နှာကို မှောက်ချလိုက်ပြီး “ကျွန်မတို့ ဘာဆက်လုပ်ရ ……”
    

    
      
    

    
      “ငါ ပြောပြီးပြီပဲ။ ငါတို့မှာ လွတ်လမ်း မရှိတော့ဘူး။ နာအိုမီကို ထိုးအပ်လိုက်ရုံပဲ ရှိတယ်။ ငါတို့လည်း လူသတ်မှုရဲ့ အလိုတူ အလိုပါတွေ ဖြစ်ကြရမှာပဲ။ ဒါလည်း ဘာတတ်နိုင်မလဲ။ ကိုယ့်အပြစ်နဲ့ကိုယ်ပဲ”
    

    
      
    

    
      “ရှင်က ဒီလောက်နဲ့ ကျေနပ်နိုင်တယ်ပေါ့”
    

    
      
    

    
      “ဘယ်ကျေနပ်မလဲ။ ဒါပေမယ့် ဘာတတ်နိုင်သေးလို့လဲ”
    

    
      
    

    
      “ရှင်က မတတ်နိုင်ဘူး၊ မတတ်နိုင်ဘူး ဆိုတာချည်းပဲ။ တစ်ခုခု ဖြစ်လာရင် အရှုံးပေးဖို့ပဲ စဉ်းစားနေတာ” ယာအေကိုသည် ခေါင်းမော့ကာ သူ့ယောက်ျားကို စိုက်ကြည့်ပြီး ပြောနေသည်။ “ရှင် သတိရော ထားမိရဲ့လား။ အခုဟာက နာအိုမီရဲ့ တစ်ဘဝလုံးစာနဲ့ ပတ်သက်နေတဲ့ မဟာ ပြဿနာကြီးပဲ။ အခုဟာက ခိုးမှု ဒါမှမဟုတ် ထိခိုက်နာကျင်မှု မဟုတ်ဘူး။ လူသတ်မှု ရှင့်။ ……. ပြီးတော့ အသတ်ခံရတဲ့သူက တော်တော်ကို ငယ်သေးတဲ့ ကလေးလေး။ နာအိုမီရဲ့ တစ်ဘဝလုံးကတော့ သွားပါပြီ။ ဒါကိုပဲ ရှင်က အခုထိ ဘာတတ်နိုင်မှာလဲလို့ လုပ်နေတုန်းပဲ။ ကျွန်မကတော့ အဲဒီလို မတွေးဘူး။ နောက်ဆုံးအချိန်ထိ လုံးဝ အလျှော့မပေးနိုင်ဘူး”
    

    
      
    

    
      “ဒီတော့ နင် ဘယ်လို လုပ်မယ် စိတ်ကူးသလဲ။ နင့်မှာ ဘာအကြံကောင်း ဉာဏ်ကောင်းများ ရှိလို့လဲ။ ဆိုစမ်းပါဦး။ သူတို့က မြက်ပင်ကိစ္စနဲ့ ပတ်သက်ပြီး အသေးစိတ် စုံစမ်းလာရင် ဘယ်လို လုပ်မလဲ”
    

    
      
    

    
      “ဘာပဲဖြစ်ဖြစ် ….. ကျွန်မကတော့ တတ်နိုင်သလောက် ‘ဘူး’ ခံနေမှာပဲ”
    

    
      
    

    
      အာကီအိုက သက်ပြင်းမှုတ်ထုတ်လိုက်ပြီး “အဲ့တော့ ရဲတွေက ယုံသွားရောလား”
    

    
      
    

    
      “ဒါပေမယ့် မြက်ကို ကျွန်မတို့ အိမ်ကပါလို့ သူတို့ သက်သေပြနိုင်ရင်တောင် နာအိုမီ သတ်တာပါလို့ သက်သေပြနိုင်မှာမို့လား။ အဲဒီကလေးမလေးက ကျွန်မတို့ မရှိတုန်း ဒါမှမဟုတ် ကျွန်မတို့ မသိအောင် ခြံထဲ ခိုးဝင်ခဲ့တာရော မဖြစ်နိုင်တော့ဘူးလား”
    

    
      
    

    
      “အိမ်မှာ ဘယ်သူတွေ ဘယ်အချိန်မှာ ရှိသလဲဆိုတာကို ရဲတွေက အစောကြီးကတည်းက မေးသွားပြီ။ ကလေးမလေးက ခြံထဲ အတင်းဝင်လာတာပါဆိုရင် ငါတို့က ဘာဖြစ်လို့ မသိရတာလဲလို့ ရဲတွေက ဆက်မေးနေဦးမှာပဲ”
    

    
      
    

    
      “သတိမထားမိဘူး လို့ပဲ ဖြေရမှာပဲလေ။ ကျွန်မတို့က တစ်နေကုန်လုံး ပန်းခြံကို စောင့်ကြည့်နေကြတာမှ မဟုတ်တာ”
    

    
      
    

    
      “အဲဒီလို ဆင်ခြေနဲ့ ရဲတွေကို လှိမ့်လို့ရမယ် ထင်နေတာလား”
    

    
      
    

    
      “လှိမ့်လို့ ရမရဆိုတာ စမ်းမကြည့်ဘဲ အလကား သိမလား” ယာအေကို၏ လေသံက ခက်ထန်လာသည်။
    

    
      
    

    
      “အဓိပ္ပာယ် မရှိတာ။ နင့်ဟာက အကျိုးမရှိတာတွေ လျှောက်လုပ်နေသလိုပဲ”
    

    
      
    

    
      “ဘာအရေးလဲ။ ဘာပဲ လုပ်ရလုပ်ရ၊ နာအိုမီကို ရဲလက်ထဲ ထိုးမအပ်လိုက်ရရင် ပြီးတာပဲ။ ရှင်ကကျတော့ ကိုယ်နဲ့ မဆိုင်သလိုပဲ။ နည်းလမ်းတစ်ခုခု စဉ်းစားမယ် မရှိဘူး”
    

    
      
    

    
      “ငါက အချိန်အကြာကြီး စဉ်းစားပြီး ငါတို့အတွက် ဘာအခွင့်အလမ်းမှ မရှိဘူးလို့ နားလည်နေလို့ပေါ့”
    

    
      
    

    
      “မဟုတ်ပါဘူး။ ရှင် စဉ်းကို မစဉ်းစားတာပါ။ လက်ရှိ ရှင် ခံစားနေရတဲ့ ဒုက္ခတွေကနေ ဘယ်လို ရှောင်ပုန်းရမလဲ ဆိုတာပဲ ရှင့်ဦးနှောက်ထဲမှာ ရှိနေတာ မဟုတ်လား။ နာအိုမီကို ရဲလက်ထဲ အပ်လိုက်ရင် ရှင့်ဒုက္ခတွေ သက်သာသွားမှာပဲလို့ တွေးနေတာ မဟုတ်လား။ အနာဂတ်အတွက် ရှင်က ဘာမှ ထည့်တွက်တာမှ မဟုတ်ဘဲ”
    

    
      
    

    
      “အဲဒီလို မဟုတ်ပါဘူးကွာ”
    

    
      
    

    
      “ဒါဆို ရှင်က ဘာလို့ ခေါင်းရှောင်ဖို့ပဲ ကြံနေရတာလဲ။ ရှင်က အများကြီး စဉ်းစားထားတယ် ဆိုရင်လည်း ဘာဖြစ်လို့ အသုံးတည့်မယ့် နည်းလမ်းတွေ ထွက်မလာရတာလဲ။ ရှင် မကြံတတ်ဘူးဆိုလည်း ပါးစပ်သာ ပိတ်နေလိုက်တော့။ ရဲတွေကို လှိမ့်ဖို့ မလွယ်ဘူးဆိုတာ ရှင်ပြောပြနေဖို့ မလိုဘူး။ ကျွန်မကတော့ ကျွန်မလုပ်နိုင်တဲ့ အတိုင်းအတာအတွင်းက ဆက်လုပ်နေဦးမှာပဲ”
    

    
      
    

    
      အာကီအိုသည် ယာအေကို၏ တိုက်ခိုက်မှုအောက်တွင် ငြိမ်နေလိုက်သည်။
    

    
      
    

    
      ထိုစဉ်မှာပင် သူတို့၏ နားထဲသို့ ထူးဆန်းသော သီချင်းသံတစ်သံ ဝင်ရောက်လာသည်။ မာဆာအေ၏ အသံဖြစ်သည်။ ထိုအသံက ယာအေကို၏ ဒေါသကို ပိုပြီး ဆွပေးလိုက်သကဲ့သို့ ရှိပေမည်။ သူသည် အနားရှိ သွားကြားထိုးတံဘူးကို ယူ၍ တံခါးဝဘက်သို့ လွှင့်ပစ်လိုက်ရာ ဘူးအထဲမှ သွားကြားထိုးတံများ ကြမ်းပြင်ပေါ်တွင် ပြန့်ကြဲသွားကြသည်။
    

    
      
    

    
      အာကီအို၏ အသံ ထွက်ပေါ်လာသည်။
    

    
      
    

    
      “အဲဒီလို အဓိပ္ပာယ်မရှိတဲ့ မုသားစကားတွေနဲ့ လိမ်ညာပြီး အဖမ်းခံရတာထက် သန့်သန့်ရှင်းရှင်းလေး ဝန်ခံ ဖြောင့်ချက်ပေးလိုက်တာကမှ နာအိုမီအတွက် အကျိုးပိုရှိနိုင်သေးတယ်။ အပြစ်ဒဏ်လည်း လျှော့ပေါ့ ခံစားခွင့် ရနိုင်တယ်။ ပြီးတော့ သူက အသက်မပြည့်သေးတဲ့ ကလေးဆိုတော့ သူ့နာမည်ကိုလည်း တရားဝင် ထုတ်ပြန်မှာ မဟုတ်ဘူး။ နောက်ပြီး ငါတို့သာ ဟိုးအဝေးကြီး ပြောင်းနေလိုက်ရင် ငါတို့ အတိတ်ကိုလည်း ဘယ်သူမှ သိကြတော့မှာ မဟုတ်ဘူး။ ငါက အဲဒီလို ဖြစ်စေချင်တာ”
    

    
      
    

    
      “အကျိုးပိုရှိနိုင်တယ် ဟုတ်လား” ယာအေကိုက မဲ့ကာရွဲ့ကာဖြင့် “ရှင်က အခုချိန်ထိ စိတ်ကူးယဉ်လို့ ကောင်းနေတုန်းပဲနော်။ တရားရုံးက သူ့နာမည်ကို တရားဝင် မကြေညာဘူးပဲ ထားပါဦး။ ဒါနဲ့ပဲ လူတွေက မသိကြတော့ဘူးတဲ့လား။ ပြီးတော့ အိမ်ပြောင်းနေလို့လည်း အပိုပဲ။ ကလေးတစ်ယောက်ကို သတ်ခဲ့တဲ့ လူသတ်သမားဆိုတဲ့ နာမည်ဆိုးက တစ်ဘဝလုံး သူ့အနောက်ကို ထပ်ကြပ်မကွာ ကပ်ပါနေတော့မှာ။ ဘယ်နေရာကများ သူ့ကို ကြည်ကြည်ဖြူဖြူ လက်သင့်ခံချင်တော့မှာလဲ။ ရှင်ဆိုရင်ရော ဘယ်လို လုပ်မလဲ။ အဲဒီလို လူစားမျိုးကို လူအများနဲ့ တန်းတူထားပြီး ဆက်ဆံနိုင်မှာမို့လား။ ကျွန်မအတွက်ကတော့ မဖြစ်နိုင်ဘူး။ ဒါလည်း သဘာဝကျတာပဲလေ။ တကယ်လို့သာ ဒီတစ်ခေါက် နာအိုမီ အဖမ်းခံလိုက်ရရင် သူ့ဘဝတော့ လုံးဝ သွားပြီပဲ။ ကျွန်မတို့ရဲ့ ဘဝတွေလည်း သူနဲ့အတူတူ ရေစုန်မျောပြီပဲ။ ရှင် ဒီလောက်လေးတောင် နားမလည်နိုင်တော့ဘူးလား။ ရှင် ကျပ်ရော ပြည့်သေးရဲ့လား”
    

    
      
    

    
      ထိုစကားများအတွက် အာကီအိုတွင် ချေပစရာ စကားမရှိ။ ယာအေကို ပြောခဲ့သည့် စကားများမှာ အမှန်တရားချည်း ဖြစ်သည်ကို သူလည်း သဘောပေါက်သည်။ အသက်မပြည့်သေးသည့် ပြစ်မှုကျူးလွန်သူများကို သီးခြား သက်ညှာခွင့် ပေးသော ဥပဒေမှာ အပိုသာ ဖြစ်သည်ဟု မနေ့ကအထိ အာကီအို ယူဆခဲ့သည်။ လူကြီးဖြစ်ဖြစ်၊ လူငယ်ဖြစ်ဖြစ် ပြစ်မှုကျူးလွန်လျှင် တူညီသော အပြစ်ဒဏ်ကိုသာ ကျခံသင့်သည်ဟု ခံယူထားသူ ဖြစ်သည်။ လူသတ်မှုကဲ့သို့ ကြီးလေးသော ပြစ်မှုမျိုး ဆိုလျှင် သေဒဏ်ပေးစေချင်ခဲ့သည်။ သူတစ်ပါးကို သတ်ဖြတ်ညှဉ်းဆဲခဲ့သော လူသတ်ကောင်သည် လူသစ်စိတ်သစ်ဖြင့် လူ့လောကအလယ်သို့ ပြန်ဝင်လာနိုင်လိမ့်မည်ဟု အာကီအိုက ဘယ်တုန်းကမျှ မယုံကြည်ခဲ့။ ထိုကဲ့သို့ ပြစ်မှုကျူးလွန်ခဲ့သူများ အပြစ်ဒဏ်မှ ပြန်လည် လွတ်မြောက်လာ၍ လမ်းမများပေါ် လျှောက်သွားနေသည်ကို မြင်ရလျှင်ပင် သူ့အတွက် စိတ်ကသိကအောက် ဖြစ်နေမိသည်။ ယာအေကို ပြောခဲ့သည့် အတိုင်းပင်။ ငယ်ရွယ်စဉ်က ပြစ်မှုကျူးလွန်ခဲ့ခြင်း ဖြစ်စေကာမူ ထိုကဲ့သို့ လူသတ်သမား ဖြစ်ခဲ့ဖူးသူကို လက်ဆန့်တန်းကာ ကြိုဆိုနိုင်သော မြင့်မြတ်သည့် နှလုံးသား သူ့တွင် မရှိကြောင်း ဝန်ခံရပေမည်။ အာကီအို အနေဖြင့် ထိုသို့သော လူများကို သူနှင့် ခပ်ဝေးဝေးမှာသာ ရှိနေစေချင်ခဲ့သည်။
    

    
      
    

    
      “ဘာလို့ အသံမထွက်တော့တာလဲ။ တစ်ခုခု ပြောဦးလေ” ယာအေကို၏ အသံထဲတွင် ရှိုက်သံများ ရောယှက်လာသည်။
    

    
      
    

    
      မာဆာအေ၏ တေးဆိုသံက မပျောက်သေး။ ဘုရားစာ ရွတ်နေသယောင် ထင်ရသည်။
    

    
      
    

    
      “ဝါးတားတားတော့ လုပ်လို့ မရဘူး”
    

    
      
    

    
      “ဘာတုန်း ဝါးတားတား ဆိုတာ”
    

    
      
    

    
      “ငါပြောချင်တာက လှိမ့်မယ်ဆိုလည်း ဝါးတားတားဆို အသုံးဝင်မှာ မဟုတ်ဘူး။ ညာမယ်ဆိုလည်း ပီပီပြင်ပြင် အကွက်ဆင်မှ။ အခု ရဲတွေက ငါတို့ရဲ့ မြက်ခင်းပြင်ကို အာရုံကျနေပြီ။ ဒီတော့ နာအိုမီကို သံသယဝင်လာနိုင်တယ်။ တကယ်လို့သာ ရဲတွေက နာအိုမီကို စေ့စေ့စပ်စပ် တရားခံစစ် စစ်လာရင် သူက အလိမ်မပေါ်အောင် တောင့်ခံနိုင်ပါ့မလား”
    

    
      
    

    
      “အဲဒီအတွက် ရှင်က ဘာအကြံရှိလို့လဲ”
    

    
      
    

    
      အာကီအိုသည် မျက်လုံးများကို စုံမှိတ်ချလိုက်သည်။ ရင်ထဲတွင် 
      ဆို့
      နေသော
       အလုံးကြီးကြောင့် အော်ကလီဆန်လာပြီး အန်ချင်သလိုလိုပင် ဖြစ်သွားခဲ့သည်။
    

    
      
    

    
      ပြဿနာ အရပ်ရပ်ကို နားလည်သိရှိခဲ့ရပြီး အလောင်းကို လွှင့်ပစ်ရန် ဆုံးဖြတ်ခဲ့ပြီးနောက်တွင် အာကီအိုထံသို့ အတွေးတစ်ခု ဝင်လာခဲ့ဖူးသည်။ နာအိုမီကို အပြစ်မှ ကွင်းလုံးကျွတ် လွတ်မြောက်ရန် လုပ်နိုင်မည့် နည်းလမ်းတစ်ခု ဖြစ်သည်။ သို့သော်လည်း ယခုအချိန်ထိ ထိုအကြံကို သူ့ခေါင်းထဲမှ ထွက်သွားရန် အကြိမ်ကြိမ် နှင်ထုတ်ဖို့ ကြိုးစားနေခဲ့မိသည်။ ထိုသို့ နှင်ထုတ်နေရသော အကြောင်းအရင်းတစ်ခုမှာ ထိုလုပ်ရပ်သည် အင်မတန်မှ လူသားမဆန်သော လုပ်ရပ်တစ်ခု ဖြစ်သည်ဟု သူကိုယ်တိုင် နားလည်ထားသောကြောင့် ဖြစ်သည်။ ထို့ပြင် ထိုအကြံအတိုင်း ပြုလုပ်ရန် စတင် အကောင်အထည် ဖော်လိုက်သည်နှင့် တပြိုင်နက် သူ့အတွက် နောက်ပြန်လှည့်ရန် လုံးဝ မဖြစ်နိုင်တော့ပြီ။
    

    
      
    

    
      “ရှင် ပြောဦးလေ” ယာအေကိုက စိတ်မရှည်စွာဖြင့် မေးနေသည်။
    

    
      
    

    
      “တကယ်လို့ ရဲတွေ ထပ်လာခဲ့မယ် ဆိုရင် ….. ” အာကီအိုက ဆက်ပြောသည်။ “ပြီးတော့ ငါတို့ ဆက်လှိမ့်လို့ မဖြစ်နိုင်တော့ဘူး ဆိုရင် ……..” ခြောက်ကပ်နေသော သူ့နှုတ်ခမ်းများကို လျှာဖြင့် သပ်လိုက်သည်။
    

    
      
    

    
      “ဘယ်လို လုပ်မလဲ”
    

    
      
    

    
      “မတတ်နိုင်ဘူး …… ဝန်ခံလိုက်ရုံပဲ”
    

    
      
    

    
      “ရှင် …….” ယာအေကိုက စားတော့မတတ် ဝါးတော့မတတ် မျက်လုံးများဖြင့် “
      ရှင့်ကို
       ပြောပြီးပြီပဲ။ ကျွန်မ ………”
    

    
      
    

    
      “ငါပြောတာ ဆုံးအောင် နားထောင်စမ်းပါဦး” အာကီအိုသည် အသက်ကို ခပ်ပြင်းပြင်း မှုတ်ထုတ်လိုက်ပြီး “နင် ထင်သလို မဟုတ်ဘူး”
    

    
      
    

    


    
      
    

    
      အခန်း (၁၃)
    

    
      
    

    
      ‘ကူမာဒါ’ ဟု ရေးထိုးထားသော ဆိုင်းဘုတ်၏ အောက်ဘက်တွင် ရှိသော အင်တာကွန်းခလုတ်ကို နှိပ်လိုက်ပြီးနောက် တစ်ခဏကြာသောအခါ အမျိုးသားတစ်ယောက်၏ အသံတစ်သံ ထွက်ပေါ်လာသည်။ “ဟုတ်ကဲ့၊ ဘယ်သူလဲ မသိဘူး”
    

    
      
    

    
      မာကျုမီယာသည် အင်တာကွန်းမှတဆင့် သူ့ကိုယ်သူ မိတ်ဆက်လိုက်သည်။
    

    
      “ကျွန်တော်တို့က ရဲဌာနကပါ။ မေးစရာလေး နည်းနည်း ရှိလို့ အဆင်ပြေမယ်ဆိုရင် ခဏ ဖွင့်ပေးလို့ ရမလား”
    

    
      
    

    
      “ဪ … ခဏ” တစ်ဘက်လူက လေးလေးပင်ပင်ဖြင့် ပြန်ဖြေသည်။
    

    
      
    

    
      ချက်ချင်း ဆိုသကဲ့သို့ အိမ်တံခါး ပွင့်လာပြီး အနည်းငယ် စိတ်ရှုပ်နေဟန် ရှိသော အမျိုးသားတစ်ယောက် အပြင်ထွက်လာသည်။ သူသည် လျှောက်လမ်းအတိုင်း လျှောက်လာပြီး များမကြာခင် မာကျုမီယာတို့ ရှိရာ ခြံတံခါးဝသို့ ရောက်ရှိလာသည်။
    

    
      
    

    
      “မနက်က ကူညီခဲ့တဲ့အတွက် ကျေးဇူးပါပဲဗျာ” မာကျုမီယာ၏ ဘေးနားတွင် ရပ်နေသော ကာဂါက လှမ်းပြောလိုက်သည်။
    

    
      
    

    
      “ခင်ဗျားတို့ရဲ့ ခြံထဲမှာ မြက်ခင်းပြင် ရှိတယ်လို့ သတင်းကြားထားလို့ပါ” မာကျုမီယာက ဝင်ပြောသည်။
    

    
      
    

    
      “ဟုတ်”
    

    
      
    

    
      “ကျွန်တော်တို့ နမူနာ နည်းနည်း လိုချင်လို့ပါ”
    

    
      
    

    
      “ဗျာ …. ကျွန်တော်တို့အိမ်က မြက်ကို ယူမယ်?”
    

    
      
    

    
      “အိချိုပန်းခြံထဲမှာ ကလေးမလေးတစ်ယောက်ရဲ့ အလောင်းတစ်လောင်း တွေ့ထားတဲ့အကြောင်း ခင်ဗျားလည်း ကြားပြီးလောက်ပြီ ထင်ပါတယ်။ အဲဒီအမှုရဲ့ တရားခံကို မြန်မြန် ဖော်ထုတ်နိုင်ဖို့အတွက် ဒီနားပတ်ဝန်းကျင်က အိမ်တိုင်းရဲ့ အကူအညီတွေ လိုအပ်ပါတယ်”
    

    
      
    

    
      “ဒါပေမယ့် ဘာဖြစ်လို့ မြက်တွေကိုပါ လိုက်စစ်နေရတာလဲ”
    

    
      
    

    
      “ကျွန်တော်တို့ တိုက်ဆိုင်စစ်ဆေးစရာလေး ရှိနေလို့ပါ”
    

    
      
    

    
      “တိုက်ဆိုင်စစ်ဆေးဖို့?” အမျိုးသား၏ မျက်နှာ အနည်းငယ် ပျက်သွားသည်။
    

    
      
    

    
      “ခင်ဗျားတို့ ခြံဝင်းမှာ ပြဿနာရှိနေတယ်လို့ ဆိုလိုတာ မဟုတ်ပါဘူး” ကာဂါက ကြားဝင်လာသည်။ “ဒီပတ်ဝန်းကျင် ရပ်ကွက်တွေထဲက အိမ်တိုင်းမှာ ရှိတဲ့ မြက်ခင်းပြင်အားလုံးကို လေ့လာရတဲ့ သဘောပါ။ ဒါကြောင့်လည်း ခင်ဗျားတို့ကို အကူအညီ လာတောင်းရတာပါ။ တကယ်လို့ ခင်ဗျားတို့အနေနဲ့ ခွင့်မပြုနိုင်ဘူး ဆိုရင်လည်း ကျွန်တော်တို့က အတင်းအကျပ် မတောင်းဆိုပါဘူး”
    

    
      
    

    
      “မဟုတ်ပါဘူး။ ခွင့်မပြုတာ မဟုတ်ပါဘူး။ ……… ကျွန်တော် မေးချင်တာက ကျွန်တော်တို့ကို သံသယဝင်နေတာ မဟုတ်ပါဘူးနော်”
    

    
      
    

    
      “ဘယ်ဟုတ်ပါ့မလဲ” ကာဂါက ချိုချိုသာသာ ပြုံးပြလိုက်ပြီး “အနားယူတဲ့နေ့မျိုးမှာ ခင်ဗျားကို နှောင့်ယှက်သလို ဖြစ်နေတာ အားနာစရာဗျာ။ ကျွန်တော်တို့ စလို့ ရပြီလား။ မကြာစေရပါဘူး။ အစအဆုံး ကျွန်တော်တို့ပဲ လုပ်သွားမှာပါ။ ခင်ဗျားတို့ မြက်ခင်းပြင်ကိုလည်း မထိခိုက်ရအောင် ကျွန်တော်တို့ နည်းနည်းပဲ ယူမှာပါ”
    

    
      
    

    
      “ဒီလိုဆိုလည်း ဆရာတို့ စိတ်ကြိုက်လုပ်ပါ။ ခြံက ဒီဘက်မှာ” ခြံပိုင်ရှင်သည် ရဲများ၏ တောင်းဆိုချက်ကို သဘောတူလိုက်ပြီး မာကျုမီယာတို့ကို အထဲသို့ ဝင်ခွင့် ပြုလိုက်သည်။
    

    
      
    

    
      မာကျုမီယာနှင့် ကာဂါတို့သည် မြက်ခင်းပြင်ရှိသော ခြံတိုင်းကို တစ်ခြံဝင် တစ်ခြံထွက်ဖြင့် ခြံထဲမှ မြက်နှင့် မြေကြီးနမူနာများ ယူခဲ့ကြရသည်။ ထိုသို့ ယူနိုင်ရန် ခွင့်တောင်းစဉ်မှာလည်း အိမ်တိုင်းက အသာတကြည် ခွင့်ပြုခဲ့ကြသည်တော့ မဟုတ်။ ရဲများ၏ သံသယဝင်ခြင်းကို ခံနေရပြီဟု ထင်ကာ ခြံရှင်အတော်များများသည် မာကျောသော လေသံဖြင့် သူတို့ကို ဆက်ဆံခဲ့ကြသည်။
    

    
      
    

    
      “မိုက်တော့ မမိုက်ဘူးပဲ” ထိုအိမ်မှ ထွက်ခွာခဲ့ပြီးနောက် မာကျုမီယာက ပြောလိုက်သည်။
    

    
      
    

    
      “တစ်အိမ်ရောက်တိုင်း တစ်ခါ ရှင်းပြနေရတယ်။ အတော် အလုပ်ရှုပ်တာပဲ။ ဌာနချုပ်ကနေ အိမ်ပေါက်စေ့ ဖုန်းဆက်ပြီး ရှင်းပြထားလိုက်ရင် ကျွန်တော်တို့လည်း လုပ်ရတာ ပိုသက်သာတာပေါ့”
    

    
      
    

    
      “ဪ ... မင်းသဘောက အဖွဲ့နှစ်ဖွဲ့ခွဲပြီး ရှင်းပြတာနဲ့ သက်သေစုဆောင်းတာ ခွဲလုပ်ရမယ် ဆိုပါတော့”
    

    
      
    

    
      “အစ်ကိုက အဲဒီလို မကြိုက်ဘူးလား”
    

    
      
    

    
      “ငါကတော့ မကြိုက်ဘူး”
    

    
      
    

    
      “ဘာဖြစ်လို့လဲ”
    

    
      
    

    
      “အဲဒီလို လုပ်လိုက်ရင် အားနည်းချက်တွေ ရှိလာနိုင်တယ်”
    

    
      
    

    
      “ဘယ်လိုမျိုးလဲ”
    

    
      
    

    
      “အမှုလိုက်တယ် ဆိုတာ သာမန် အလုပ်လိုမျိုး မဟုတ်ဘူးကွ။ တစ်ဘက်လူကို ရှင်းပြတဲ့ အပိုင်းမှာလည်း သာမန်ကာ လျှံကာ လုပ်လို့ မရဘူး။ ဘာဖြစ်လို့လဲဆိုတော့ ကိုယ်ရင်ဆိုင်နေရတဲ့သူက တရားခံတစ်ယောက် ဖြစ်ချင် ဖြစ်နေနိုင်တယ်။ သူတို့နဲ့ အပြန်အလှန် စကားစမြည် ပြောနေကြတုန်းမှာ တစ်ဘက်လူရဲ့ တုံ့ပြန်မှုတွေကို ကိုယ့်ဘက်က သတိရှိရှိနဲ့ လေ့လာသုံးသပ်နိုင်ရင် အမှုအတွက် အရေးပါတဲ့ သဲလွန်စတွေ ရလာနိုင်တယ်။ အဲ … တယ်လီဖုန်းနဲ့ ဆိုရင်တော့ ဒါမျိုး အသေးစိတ် သိဖို့ရာ မဖြစ်နိုင်တော့ဘူး”
    

    
      
    

    
      “ဟုတ်လား။ လေသံကို နားထောင်ပြီး ခန့်မှန်းလို့ ရနိုင်တာပဲ မဟုတ်ဘူးလား”
    

    
      
    

    
      “ဒါဆို မင်းပေးတဲ့ အကြံအတိုင်း အထက်က လက်ခံပြီး ကျင့်သုံးကြပြီပဲ ဆိုကြပါစို့ကွာ။ တယ်လီဖုန်းဆက်ပြီး ရှင်းပြရတဲ့ ရဲအရာရှိက ဖုန်းထဲကနေ မသင်္ကာစရာ အချက်အလက်တချို့ တွေ့ရပြီ ဆိုပါစို့။ အဲဒီအခါ အပြင်မှာ ကွင်းဆင်း စုံစမ်းနေတဲ့ ထောက်လှမ်းရေးအဖွဲ့ဆီ သတင်းပို့ဖို့ သူက သူ့အမြင်ကို တင်ပြရဦးမယ်။ အဲဒီလို လုပ်နေရင် နှောင့်နှေးကြန့်ကြာတာတွေ ဖြစ်မလာပေဘူးလား။ ပြီးတော့ စိတ်အထင် ဆိုတာမျိုးက တခြားလူကို နားလည်အောင် ရှင်းပြဖို့ တော်တော် ခက်တယ်။ တကယ်လို့ နားလည်မှု လွဲသွားရင် လက်တွေ့ ကွင်းဆင်းနေရတဲ့ သူတွေအတွက် အင်မတန် ကြီးမားတဲ့ အမှားမျိုးတွေကို ကျူးလွန်မိတတ်ကြတယ်။ နောက်တစ်ချက်က ကြိုတင်ဖုန်းဆက်ပြီး ရှင်းပြထားခြင်းအားဖြင့် တရားခံကို တစ်ခုခု စီစဉ်ဖို့ အချိန်ပေးလိုက်သလို ဖြစ်သွားနိုင်တယ်။ ဒီလို ပျင်းစရာကောင်းတဲ့ ကိစ္စမျိုးကို ထပ်ခါထပ်ခါ လုပ်နေရတဲ့အတွက် မင်းအနေနဲ့ ငြီးငွေ့နေမယ်ဆိုတာ အစ်ကို နားလည်ပါတယ်။ ဒါပေမယ့် ဘယ်အလုပ်မျိုးမဆို သူ့ကောင်းကွက်နဲ့သူတော့ ရှိကြတာပါပဲ”
    

    
      
    

    
      “ငြီးငွေ့တယ် ရယ်လို့တော့ မဟုတ်ပါဘူး” မာကျုမီယာက သူ့ခံစားချက်ကို ကာကွယ်ရန် ကြိုးစားလိုက်သော်လည်း ကာဂါ၏ 
      ကျိုးကြောင
      ်းဆီ
      လျော်သည့်
       ဖြေရှင်းချက်အတွက် ပြန်လည် တုံ့ပြန်စရာ စကားလုံး ရှာမတွေ့ခဲ့ပေ။
    

    
      
    

    
      မာကျုမီယာနှင့် ကာဂါတို့သည် သူတို့အတွက် 
      ခွဲတ
      မ်း
      ကျထားသော
       မြက်ခင်းပြင်ရှိသည့် အိမ်တိုင်းသို့ သွားရောက်ခဲ့ကြရသည်။ သူတို့ နုတ်ယူလာသော မြက်နမူနာများကို ပလတ်စတစ်အိတ် တစ်လုံးစီဖြင့် သီးခြားစီ ခွဲထားပြီး အိတ်တိုင်းတွင် အိမ်ရှင်၏ နာမည်များကို မှတ်သားထားကြသည်။ တာဝန်မှာ မခက်ခဲလှသော်လည်း ပျင်းစရာကောင်းသော အလုပ်မျိုး ဖြစ်နေသည်။ ထိုသို့ နမူနာများ စုဆောင်းနေကြစဉ် ကိုဘာယာရှိ ညွှန်ကြားခဲ့သော ကတ်စက္ကူပုံး ကိစ္စကိုလည်း မမေ့မလျော့ သတိထားခဲ့ကြသည်။ သို့သော် ယခုအချိန်ထိတော့ သံသယရှိဖွယ် ကတ်ပုံးမျိုးကို ဘယ်မှာမှ မတွေ့ရသေးပေ။ မာကျုမီယာကတော့ ထိုကိစ္စကို ယခုအချိန်ထိ အလုပ်ပိုဟုသာ သတ်မှတ်ထားသည်။
    

    
      
    

    
      ခြံဝင်းတစ်ဝင်း၏ အရှေ့သို့ ရောက်သောအခါ ကာဂါ၏ ခြေလှမ်းများ တုံ့ရပ်သွားကြသည်။ သူ၏ မျက်လုံးများက ခြံဝင်းတံခါး ရှိရာသို့ စူးစိုက်၍ ကြည့်နေကြသည်။ ဆိုင်းဘုတ်ပေါ်တွင် ရေးထိုးထားသော မျိုးရိုးနာမည်မှာ ‘မိုင်ဟာရာ’ ဟူ၍။ ထိုခြံသည်လည်း သူတို့ မြက်နမူနာ ယူရမည့် စာရင်းဝင် ခြံတစ်ခြံ ဖြစ်သည်။ အဘယ်သို့သော အကြောင်းကြောင့်ဟု မဆိုနိုင်။ ကာဂါ၏ မျက်လုံးများသည် အရောင်တစ်လက်လက်နှင့် နဖူးရေးများပင် တွန့်လိပ်လာကြသောကြောင့် မာကျုမီယာက သူ့ကို ပို၍ စိတ်ဝင်စားသွားသည်။
    

    
      
    

    
      “ဘာဖြစ်လို့လဲ”
    

    
      
    

    
      “ဘာမှ မဖြစ်ပါဘူး” ကာဂါက ခေါင်းခါပြသည်။
    

    
      
    

    
      ခြံဝင်းတံခါးဝမှ အုတ်ခင်းထားသော လမ်းကျဉ်းလေးအတိုင်း တည့်တည့် လျှောက်သွားလျှင် နှစ်ထပ်တိုက် အဟောင်းလေးတစ်လုံးသို့ ရောက်နိုင်သည်။ လမ်းကျဉ်းလေးအတိုင်း ညာဘက်သို့ လျှောက်သွားလျှင် ပန်းခြံလေး တစ်ခြံ ရှိသည်။ ထိုပန်းခြံထဲတွင် မြက်ခင်းပြင် ရှိသည်။ မထိန်းမသိမ်းဘဲ ပစ်ထားခဲ့သည်မှာ ကြာညောင်းလှပြီဟု ထင်ရသည်။
    

    
      
    

    
      ကာဆုဂါအိ ယူနာ၏ အင်္ကျီပေါ်တွင် ဂျပန်မြက်များအပြင် ဖြူရော်သော မြက်ရိုင်းတချို့ပါ တွေ့ခဲ့ရသည်။ မြက်စိုက်ပျိုးရေးကို နားလည်သော ရဲအရာရှိတစ်ဦး၏ အဆိုအရ မြက်ခင်းပြင်ကို စနစ်တကျ ပြုစုလေ့ရှိသော သူများသည် ထိုကဲ့သို့သော မြက်ရိုင်းများကို ဂျပန်မြက်များအတွင်းမှ အမြဲပုံမှန် နုတ်ဖယ်ပစ်လေ့ ရှိကြသည်။
    

    
      
    

    
      မာကျုမီယာသည် အင်တာကွန်းခလုတ်ကို နှိပ်လိုက်သောအခါ အမျိုးသမီးတစ်ဦး၏ ဖြေကြားသံ ထွက်ပေါ်လာသည်။
    

    
      
    

    
      သူသည် လုပ်ထုံးလုပ်နည်းအတိုင်း သူ့ကိုယ်သူ မိတ်ဆက်လိုက်သည်။ တစ်ဘက်လူကလည်း ထုံးစံအတိုင်း ခဏစောင့်ရန် ပြန်ဖြေလေသည်။
    

    
      
    

    
      တံခါးလာမဖွင့်သေးခင် မာကျုမီယာသည် မိုင်ဟာရာအိမ်ရှိ မိသားစုဝင် စာရင်းကို ပြန်ကြည့်နေသည်။ နေရိမရဲစခန်းမှ ရယူထားသော အိမ်ထောင်စုစာရင်း ဖြစ်သည်။ အိမ်ထောင်ဦးစီးမှာ အသက် ၄၇ နှစ် ရှိပြီဖြစ်သော မိုင်ဟာရာ အာကီအို ဖြစ်သည်။ ထိုအိမ်တွင် အသက် ၄၂ နှစ်ရှိသော ဇနီးသည် ယာအေကိုအပြင် အသက် ၁၄ နှစ် အရွယ် သားတစ်ယောက်နှင့် အသက် ၇၂ နှစ် ရှိပြီဖြစ်သော မိခင်တို့ အတူတကွ နေထိုင်ကြသည်။
    

    
      
    

    
      “ကြည့်ရတာတော့ အင်မတန် ရိုးရှင်းတဲ့ မိသားစုလေး တစ်စုပါပဲ” မာကျုမီယာက တစ်ယောက်တည်း ရေရွတ်နေသည်။
    

    
      
    

    
      “ဒီအိမ်က အဖွားကြီးက သူငယ်ပြန်နေတာ” ကာဂါက ဆိုသည်။ “ဒီလောကမှာ အင်မတန် ရိုးရှင်းတဲ့ မိသားစုရယ်လို့ ဘယ်မှာလာ ရှိနိုင်မလဲ။ အပြင်ပန်း ကြည့်လို့သာ ရိုးရှင်းနေတာ။ အားလုံးက ကိုယ့်အပူနဲ့ကိုယ်ချည်းပဲ”
    

    
      
    

    
      “ဒီသဘောတရားကိုတော့ အစ်ကို မပြောလည်း သိပါတယ်ဗျာ။ ကြည့်ရတာ ဒီအိမ်က အမှုနဲ့ ဘယ်လိုမှ မပတ်သက်နိုင်ဘူးလို့ ကျွန်တော် ပြောချင်တာပါ”
    

    
      
    

    
      ခြံတံခါး ပွင့်လာပြီး အရပ်ပုပုနှင့် တီရှပ်ဝတ်ထားသော လူကြီးတစ်ဦး အပြင်သို့ ထွက်လာသည်။ ထိုသူသည်ပင် မိုင်ဟာရာ အာကီအို ဖြစ်ပေမည်။ သူသည် မာကျုမီယာတို့ နှစ်ဦးကို လက်ဆွဲနှုတ်ဆက်လိုက်သည်။ မာကျုမီယာသည် သူတို့၏ လာရင်းကိစ္စကို တိုနိုင်သမျှတိုအောင် ရှင်းပြလိုက်သည်။ ကာဂါကလည်း အနှောင့်အယှက် ပေးမိသည့်အတွက် အားနာမိကြောင်း စကားဆိုနေသည်။
    

    
      
    

    
      မြက်ပင်နမူနာယူရန် လာရောက်ကြောင်း ရှင်းပြနေသော မာကျုမီယာ၏ စကားများကို ကြားရသော တစ်ခဏတွင် မိုင်ဟာရာ မျက်စိမျက်နှာ ပျက်သွားသည်ကို မာကျုမီယာ သတိထားမိလိုက်သည်။ တစ်ခဏတာမျှ မျက်နှာပျက်သွားသော မိုင်ဟာရာ၏ စိတ်အခြေအနေနှင့် အကြောင်းအရင်းကိုမူ မာကျုမီယာအနေဖြင့် မခန့်မှန်းတတ်ပေ။
    

    
      
    

    
      “ဪ …. ရပါတယ်” မိုင်ဟာရာက မတုံ့မဆိုင်း ပြန်ဖြေသည်။
    

    
      
    

    
      မာကျုမီယာက အားနာသောဟန်ဖြင့် တစ်ချက်ပြုံးပြလိုက်ပြီး သူတို့ ခြံထဲ ဝင်လာခဲ့ကြသည်။ ထို့နောက် ဆိုင်းတွမနေတော့ဘဲ မြက်ပင် နမူနာများကို စတင် နုတ်ယူကြသည်။ ဖြစ်နိုင်လျှင် မြေကြီးအနည်းငယ်ပါ နမူနာအဖြစ် ယူခဲ့ရန် ဓာတ်ခွဲဌာနက သူတို့ကို မှာထားသေးသည်။
    

    
      
    

    
      “ဒါနဲ့ …… ” စိုးရိမ်စိတ် အနည်းငယ် ယှက်သန်းနေသော မိုင်ဟာရာက “ဆရာတို့ ဒီမြက်တွေကနေ အမှုအတွက် ဘာတွေများ ပိုသိလာနိုင်လို့လဲ”
    

    
      
    

    
      “အတိအကျတော့ ပြောပြဖို့ အဆင်မပြေဘူးဗျ။ ကျွန်တော်တို့ ဒီပတ်ဝန်းကျင်က အိမ်တွေမှာ စိုက်ထားတဲ့ မြက်တွေကို အကုန်လိုက် စုပေးနေရတာပဲ။ ဘာအမျိုးအစား ဖြစ်မလဲလို့ ဓာတ်ခွဲကြည့်ဖို့ပါ”
    

    
      
    

    
      “ဪ … ဓာတ်ခွဲဖို့လား”
    

    
      
    

    
      ‘ဒီမြက်တွေ လျှောက်စုနေလို့ ဘာအသုံးကျမှာလဲ’ ဟု မိုင်ဟာရာက မေးချင်ပုံ ရသည်။ သို့သော် သူဘာမျှ ဆက်မမေးတော့။
    

    
      
    

    
      မြက်နမူနာကို ပလတ်စတစ်အိတ်ထဲသို့ ထည့်ပြီး မာကျုမီယာ မတ်တပ်ရပ်လိုက်သည်။ ကျေးဇူးတင်ကြောင်း ပြောရန် ရှေ့တိုးမည် အပြုတွင် အိမ်အတွင်းမှ ဆူညံသံတချို့ လျှံထွက်လာသည်။
    

    
      
    

    
      “အဲဒီလို မလုပ်ပါနဲ့ အမေရယ်၊ တောင်းပန်ပါတယ်” အမျိုးသမီးတစ်ဦး၏ အသံ။
    

    
      
    

    
      ထို့နောက် ကြမ်းပြင်ပေါ်သို့ တစ်စုံတစ်ခု ပြုတ်ကျသံများ ထွက်ပေါ်လာသည်။
    

    
      
    

    
      မိုင်ဟာရာက မာကျုမီယာတို့ကို အားနာသည့် အမူအရာဖြင့် လှည့်ကြည့်ပြီး ခဏဟု လက်ပြကာ အိမ်တံခါးဆီသို့ လျှောက်သွားသည်။ တံခါးဝမှ အိမ်ထဲသို့ ခေါင်းထိုးကြည့်ရင်း “ဟေ့ … နင်တို့ ဘာဖြစ်နေကြတာလဲ”
    

    
      
    

    
      အိမ်ထဲမှ အမျိုးသမီးက ပြန်ပြောနေသည်။ ဘာပြောနေသည်ကိုတော့ သူတို့ သဲသဲကွဲကွဲ မကြားရချေ။
    

    
      
    

    
      ထို့နောက် တံခါးပိတ်ကာ မိုင်ဟာရာသည် သုန်မှုန်သော မျက်နှာထားဖြင့် သူတို့ဆီ ပြန်ရောက်လာသည်။ “ဆောရီးပါဗျာ”
    

    
      
    

    
      “ဘာတွေ ဖြစ်နေတာလဲဗျ” မာကျုမီယာက မေးလိုက်သည်။
    

    
      
    

    
      “ဘာမှ ထွေထွေထူးထူး မဟုတ်ပါဘူး။ အဖွားကြီး ဂျီကျနေလို့ပါ”
    

    
      
    

    
      “အဖွားကြီး? ဪ ……”
    

    
      
    

    
      စောစောက ကာဂါ ပြောခဲ့သော စကားကို ပြန်သတိရသွားသည်။
    

    
      
    

    
      “ဆိုးဆိုးရွားရွားကြီးတော့ မဟုတ်ဘူး ထင်ပါတယ်။ ကျွန်တော်တို့ ကူညီနိုင်တာ ရှိရင်လည်း ပြောပါ။ အားမနာပါနဲ့” ကာဂါက လောကွတ်ပြုနေသည်။
    

    
      
    

    
      “ကိစ္စ မရှိပါဘူး။ စိတ်မပူပါနဲ့။ ကျွန်တော်တို့ဘာသာ ဖြေရှင်းနိုင်ပါတယ်” မိုင်ဟာရာက သွားများပေါ်အောင် ပြုံးပြသည်။
    

    
      
    

    
      သူတို့ နှစ်ယောက်ကို ခြံပေါက်ဝသို့ လိုက်ပို့ပြီးနောက် မိုင်ဟာရာသည် အိမ်ထဲသို့ အမြန် ပြန်ဝင်သွားသည်။ မာကျုမီယာက ဖြစ်ပျက်ခဲ့သည်များကို ပြန်တွေးမိပြီး သက်ပြင်းတစ်ချက် မှုတ်ထုတ်လိုက်သည်။
    

    
      
    

    
      “ကုမ္ပဏီမှာ အလုပ်သွားလုပ်ရတာ အတော် ပင်ပန်းမှာပဲ။ အိမ်မှာ ကျတော့လည်း ပြဿနာက နောက်တစ်မျိုး။ အဲဒီလူရဲ့ ဘဝကလည်း တော်တော် မလွယ်ဘူးပဲ”
    

    
      
    

    
      “ဒါတွေက ခေတ်မီ လူ့အဖွဲ့အစည်းတိုင်းရဲ့ ဒုက္ခပဲ။ လူအိုတွေ တိုးပွားလာလို့ တိုင်းပြည်အတွက် ဝန်ထုပ်ဝန်ပိုး ဖြစ်လာနိုင်တဲ့အကြောင်း ဟိုးအရင်ကတည်းက တွက်ဆခဲ့ကြပြီးသားပါ။ ဒါပေမယ့် အစိုးရကတော့ ဒါမျိုးပြဿနာကို ဖြေရှင်းဖို့ ဘာမှ ထိထိရောက်ရောက် မစီမံနိုင်ခဲ့ကြဘူး။ ဒါက အစိုးရတွေ တုံ့နှေးလို့ တင်နေတဲ့ အကြွေးပဲ။ ပြည်သူတစ်ယောက်ချင်းစီ ဝိုင်းဆပ်နေကြရတဲ့ သဘောပေါ့”
    

    
      
    

    
      “သူငယ်ပြန်နေတဲ့ လူအိုတစ်ယောက်ကို အိမ်မှာပဲ ပြုစုရမယ်ဆိုရင် ကျွန်တော်ဖြင့် တွေးကြည့်ရုံနဲ့တင် မူးချာလည် ရမ်းနေပြီ။ ဒီလို ပြဿနာမျိုးကလည်း တစ်နေ့ ကျွန်တော်ဆီ ရောက်မလာဘူးလို့ မပြောနိုင်ဘူးလေ။ တစ်နေ့နေ့ တစ်ချိန်ချိန်မှာ အမေသာ အဲဒီလို ဖြစ်ခဲ့ရင် အဲဒီတာဝန်ကို ကျွန်တော်ပဲ ယူရဦးမှာပါပဲ”
    

    
      
    

    
      “လောကမှာ ရှိသမျှ လူ အားလုံးဆီမှာ အဲဒီလို အပူတော့ ရှိကြတာချည်းပဲ။ အစိုးရက ဘာမှ မလုပ်တော့ ကိုယ့်ဟာကိုယ်ပဲ တာဝန်ယူ ဖြေရှင်းဖို့ ရှိတော့တာပေါ့”
    

    
      
    

    
      မာကျုမီယာသည် ကာဂါ၏ စကားကို ကြားလိုက်ရသောအခါ အငေါ်တူးလိုစိတ်ဖြင့် “အစ်ကိုပဲ ကောင်းတယ်နော်။ ဦးလေးကို တစ်ယောက်တည်း ဟိုမှာ ပစ်ထားလိုက်တယ်။ ကိုယ့်ဘာသာကိုယ်တော့ လွတ်လွတ်လပ်လပ်ပဲ။ ဘာမှ မပူမပင် ရသလိုပဲ”
    

    
      
    

    
      သူပြောလိုက်ပြီးကာမှ နည်းနည်း စကားလွန်သွားကြောင်း သူ ခံစားလိုက်ရသည်။ ကာဂါ စိတ်ဆိုးသွားနိုင်သည်ဟု သူ တွေးထင်မိသည်။
    

    
      
    

    
      “အင်း၊ ဟုတ်တာပဲ” သို့သော် ကာဂါက ခပ်ပေါ့ပေါ့ပင် ပြန်ဖြေသည်။ “သေသေရှင်ရှင်၊ ငါတစ်ယောက်တည်းပဲ။ လွတ်လပ်လိုက်တာမှ မပြောနဲ့တော့”
    

    
      
    

    
      မာကျုမီယာ၏ ခြေလှမ်းများ ရပ်တန့်သွားသည်။
    

    
      
    

    
      “ဒါကြောင့် ဦးလေးကို တစ်ယောက်တည်း အထီးကျန်ကျန်နဲ့ သေသွားအောင် ပစ်ထားတာလား”
    

    
      
    

    
      ကာဂါသည် ယခုမှပင် အတိတ်ကို ပြန်လည်တွေးဆနေသော အမူအရာဖြင့် မာကျုမီယာကို စိုက်ကြည့်နေသည်။ သို့သော် မျက်နှာ တစ်ချက် မပျက်ဘဲ သူ့ခေါင်းကို ခပ်ဖြည်းဖြည်း ညိတ်ပြလိုက်သည်။
    

    
      
    

    
      “လူတစ်ယောက် ဘယ်လိုပုံစံနဲ့ သေရမလဲဆိုတာ သူဘယ်လို ရှင်သန်ခဲ့သလဲ ဆိုတဲ့ အပေါ်မှာ မူတည်တာပဲ။ အဲဒီလူ ဒီပုံစံနဲ့ သေသွားခဲ့တယ်ဆိုရင် သူ့ဘဝကို ဒီပုံစံနဲ့ပဲ ရှင်သန်ဖြတ်သန်းလာခဲ့တာ ဖြစ်ရမယ်။ တခြား ဖြေရှင်းပြစရာ အကြောင်းအရင်း မရှိဘူး”
    

    
      
    

    
      “အဲဒီလူ …..”
    

    
      
    

    
      “နွေးထွေးသာယာတဲ့ မိသားစုဘဝတစ်ခုကို တည်ထောင်နိုင်ခဲ့တဲ့သူဟာ သေခါနီးအခါမှာလည်း ထပ်
      တူ
       နွေးထွေးတဲ့ စောင့်ရှောက်မှုတွေ ခံစားသွားရမှာပဲ။ အဲဒီလို မိသားစုမျိုး မတည်ဆောက်နိုင်ခဲ့တဲ့ လူတစ်ယောက်ဟာ သေခါနီး ကိုယ်လိုအပ်တဲ့အချိန်ကျမှ ကိုယ့်အနီးအနားမှာ ဆွေမျိုးသားချင်းတွေကို ရှိနေစေချင်တယ်ဆိုရင် အဲဒီလူဟာ သိပ်အတ္တကြီးတဲ့လူလို့ မင်း မထင်ဘူးလား”
    

    
      
    

    
      “ကျွန်တော် …. ကျွန်တော်တို့ရဲ့ နွေးထွေးသာယာတဲ့ မိသားစုလေးကို ဦးလေးကပဲ တည်ဆောက်ပေးခဲ့တာလေ။ ဦးလေး ဖေးမ,ပေးခဲ့လို့သာ မုဆိုးမ သားအမိနှစ်ယောက်ဟာ ဘဝမပျက်ဘဲ သာတောင့်သာယာ မိသားစုတစ်ခုအဖြစ်နဲ့ အခက်အခဲ မရှိဘဲ နေနိုင်ခဲ့ကြတာပေါ့။ ဒါကြောင့် ဦးလေးကို သူ့လက်ကျန် အချိန်ပိုင်းလေးမှာ တစ်ယောက်တည်း အထီးကျန်စွာနဲ့ မကုန်ဆုံးသွားစေချင်ဘူး” မာကျုမီယာသည် သူ့အစ်ကို၏ အေးစက်စက် မျက်လုံးများကို ကြည့်ရင်း “အစ်ကိုက ဦးလေးကို ဒီအတိုင်း ပစ်ထားချင်တယ်ဆိုလည်း ကိစ္စမရှိပါဘူး။ ကျွန်တော်ပဲ စောင့်ရှောက်ပေးမယ်။ ကျွန်တော်ပဲ အစ်ကို့အစား သရဏဂုံ တင်ပေးလိုက်ပါ့မယ်”
    

    
      
    

    
      ကာဂါထံမှ ပြင်းထန်သော တုံ့ပြန်မှုကို မျှော်လင့်ထားခဲ့သော်လည်း သူက ခေါင်းတစ်ချက်သာ ဆတ်ပြရင်း “မင်း ဘာလုပ်လုပ် မင်းကိစ္စပဲလေ။ မင်းရဲ့ တစ်ကိုယ်ရည်ဆုံးဖြတ်ချက်ကို ငါ ဘာမှ စွတ်ဖက်စရာ အကြောင်းမရှိပါဘူး” ပြောပြီး လမ်းဆက်လျှောက်နေခဲ့သည်။ တစ်ခဏမျှ လျှောက်ပြီးနောက် တုံ့ရပ်သွားပြန်သည်။ သူ၏ မျက်လုံးတစ်စုံသည် မိုင်ဟာရာ၏ ခြံရှေ့တွင် ရပ်ထားသော စက်ဘီးကို စိုက်ကြည့်နေလေသည်။
    

    
      
    

    
      “အဲဒီ စက်ဘီးက ဘာဖြစ်လို့လဲ” မာကျုမီယာက မေးလိုက်သည်။
    

    
      
    

    
      “ဘာမှ မဖြစ်ပါဘူး။ ကဲ … ငါတို့ အမြန်သွားကြစို့။ နမူနာယူစရာ အိမ်နည်းနည်း ကျန်နေသေးတယ်” ကာဂါသည် ချာခနဲ လှည့်ထွက်သွားလေသည်။
    

    
      
    

    


    
      
    

    
      အခန်း (၁၄)
    

    
      
    

    
      သူသည် ပြတင်းပေါက်လိုက်ကာ အနောက်မှ ကွယ်၍ အပြင်ဘက်ရှိ အခြေအနေများကို မှန်ပြတင်းပေါက်မှ အကဲခတ်နေသည်။ ထိုစဉ် ကျောင်းသားအရွယ် လူငယ်နှစ်ယောက် စက်ဘီးကိုယ်စီ စီးကာ သူ၏ အိမ်ရှေ့မှ ဖြတ်သွားသည်ကို မြင်လိုက်ရသည်။
    

    
      
    

    
      ရဲအရာရှိနှစ်ဦး ထွက်ခွာသွားသည်မှာ ၁၀ မိနစ်ခန့် ရှိပြီ။ တော်တော်နှင့် ပြန်လာကြဦးမည် မဟုတ်မှန်း သူ ရိပ်စားမိသည်။ အာကီအိုသည် သက်ပြင်းချလိုက်ပြီး ပြတင်းပေါက်နားမှ ဖဲခွာကာ ဆိုဖာခုံတွင် ဝင်ထိုင်လိုက်သည်။
    

    
      
    

    
      “ဘယ်လိုလဲ” ထမင်းစား စားပွဲဘေးတွင် ထိုင်နေသော ယာအေကိုက လှမ်းမေးလိုက်သည်။
    

    
      
    

    
      “ရဲတွေတော့ မရှိတော့ဘူး။ ကြည့်ရတာ ငါတို့ကို စောင့်ကြည့်နေတာမျိုးလည်း မဟုတ်ဘူး”
    

    
      
    

    
      “ဒါဆို ကျွန်မတို့ တစ်အိမ်တည်းကို လာတာ မဟုတ်ဘူးပေါ့”
    

    
      
    

    
      “မဟုတ်လောက်ပါဘူး။ ဒါပေမယ့် ပြောရတော့ ခက်တယ်”
    

    
      
    

    
      ယာအေကိုသည် လက်ဖဝါးနှစ်ဘက်ဖြင့် သူ့နားထင်ကို ဖိနေလေသည်။ ခပ်စောစောကတည်းက သူ ခေါင်းကိုက်နေကြောင်း ပြောခဲ့သေးသည်။ အိပ်ရေးမဝသောကြောင့် ဖြစ်ရပေမည်။
    

    
      
    

    
      “အခု သူတို့က မြက်နမူနာ ယူသွားပြီဆိုတော့ ကျွန်မတို့အတွက်လည်း တခြား ရွေးချယ်စရာ မရှိတော့ဘူး မဟုတ်လား”
    

    
      
    

    
      “အေးလေ။ သိပ္ပံပညာက သိပ် တိုးတက်နေတာဆိုတော့ ငါတို့အိမ်က မြက်တွေပဲ ဆိုတာ ဓာတ်ခွဲပြီး သိနိုင်လောက်တယ်”
    

    
      
    

    
      “ဘယ်အချိန်လောက် ဖြစ်မလဲ”
    

    
      
    

    
      “ဘာကို ဆိုလိုတာလဲ”
    

    
      
    

    
      “ကျွန်မတို့ အိမ်ကို သူတို့ နောက်တစ်ခေါက် ဘယ်အချိန်လောက် ပြန်လာနိုင်မလဲ မေးတာ။ သူတို့ ဓာတ်ခွဲတာက ခဏလေးနဲ့ အဖြေသိရမယ် ထင်တယ်”
    

    
      
    

    
      “မပြောတတ်ဘူး။ နှစ်ရက်၊ သုံးရက်တော့ ကြာမယ် မထင်ဘူး”
    

    
      
    

    
      “မြန်ရင်တော့ ဒီညပေါ့။ ဟုတ်လား”
    

    
      
    

    
      “ဖြစ်နိုင်လောက်တယ်”
    

    
      
    

    
      “ကျွန်မတို့ အောင်မြင်နိုင်ပါ့မလား မ ……”
    

    
      
    

    
      ဆေးလိပ်ဘူး ရှိရာသို့ လက်လှမ်းနေသော အာကီအိုက နှုတ်ခမ်းကို လျှာဖြင့် သပ်လိုက်ပြီး “ဒီအဆင့်ထိ ရောက်နေမှတော့ ဒါတွေ ပြောမနေနဲ့တော့”
    

    
      
    

    
      “ဒါပေမယ့် ……”
    

    
      
    

    
      “နာအိုမီကို မဖမ်းရင် ပြီးရော၊ ဘာပဲလုပ်ရ လုပ်ရလို့ နင်ပြောခဲ့တာပဲ မဟုတ်လား။ ဒါကြောင့်လည်း ငါ အဲဒီလို ကြံလိုက်ရတာပဲ။ နင်က မလုပ်ချင်တော့ဘူးလား။ နာအိုမီကိုပဲ ရဲလက် အပ်လိုက်ရတော့မှာလား”
    

    
      
    

    
      အာကီအို၏ ပေါက်ကွဲလုမတတ် ထိန်းသိမ်းထားရသော အောင့်လုံးများက သူ့လေသံတွင် အထင်အရှား ပေါ်နေသည်။ သူ့အတွက်လည်း ထိုကဲ့သို့ ပြုလုပ်ရန် ဆုံးဖြတ်ခဲ့ရသည်မှာ လွယ်ကူသည့် ကိစ္စတော့ မဟုတ်ခဲ့။ အတွင်းစိတ်၏ ပဋိပက္ခများ ကြားမှ မဖြစ်မနေ ဆုံးဖြတ်ချက် ချခဲ့ရခြင်း ဖြစ်သည်။ ထို့ကြောင့် ယခုလို အချိန်ရောက်မှ တွန့်ဆုတ်တွန့်ဆုတ် ဖြစ်နေသော ဇနီးသည်၏ အပြုအမူက သူ၏ ဒေါသအိုးကို ယမ်းဖြူးပေးနေသလို ဖြစ်နေတော့သည်။
    

    
      
    

    
      ယာအေကိုက ခေါင်းကို သွက်သွက် ခါယမ်းလိုက်ပြီး “ကျွန်မ အဲဒီ သဘောမျိုး ပြောတာ မဟုတ်ဘူး။ ဆုံးဖြတ်ချက်ကို ပြင်စရာ အကြောင်းလည်း မရှိဘူး။ ကျွန်မတို့ရဲ့ အကြံအစည်ကို စင်းလုံးချော ဖြစ်စေချင်တာပါ။ ဒါကြောင့် ဘယ်နားမှာ ယိုပေါက်၊ ဟာပေါက် ရှိမလဲလို့ ပြန်ပြီး သုံးသပ်ကြည့်ချင်တဲ့ သဘောပါ”
    

    
      
    

    
      လေသံများက ပျော့ပျောင်းလာကာ သူ့ယောက်ျားကို ပြန်ချော့မြှူနေသယောင်။ ယခုအချိန်တွင် အာကီအိုကို ရှူးရှူးရှဲရှဲ ဖြစ်အောင် လုပ်မိလျှင် သူ့အတွက် အကျိုးမရှိမှန်း သူ ကောင်းစွာ သိသည်။ အာကီအိုကတော့ ဆေးလိပ်ကို ခပ်ပြင်းပြင်း ရှူရှိုက်နေလေသည်။ ထို့ကြောင့် တစ်ခဏအတွင်းမှာပင် ဆေးလိပ်တစ်လိပ် ပြာကျသွားခဲ့သည်။
    

    
      
    

    
      “ငါတို့နှစ်ယောက် ဒီအစီအစဉ်ကို ဖင်ပြန်ခေါင်းပြန် အကြိမ်ကြိမ် အထပ်ထပ် ဝေဖန်သုံးသပ်ခဲ့ကြပြီးပြီ မဟုတ်လား။ အဲဒီလို သုံးသပ်ပြီးမှ ငါတို့အတွက် အလုပ်ဖြစ်နိုင်ကြောင်း အာမခံနိုင်ခဲ့တာပဲ မဟုတ်လား။ ကျန်တာကတော့ ကံတရားပဲ။ ငါတို့ဘဝတွေ အကုန်လုံး ပုံအောထားလိုက်ရပြီ။ အခုမှ ဟိုလိုလို ဒီလိုလို ဖြစ်မနေနဲ့တော့”
    

    
      
    

    
      “ကျွန်မ ပြောပြီးပြီပဲ။ ကျွန်မက တွေဝေနေတာ မဟုတ်ဘူး။ ကျွန်မတို့ သတိမထားမိတဲ့ လစ်ဟာချက်လေး ဘာလေး ရှိနေဦးမလားလို့ သေချာအောင် စိစစ်ချင်တဲ့ သဘောပါ။ ကျွန်မကလည်း အားလုံးအတွက် အသင့် ပြင်ဆင်ထားပြီးသားပဲ။ စောစောက သရုပ်ဆောင်တာလည်း ပီပြင်တယ် မဟုတ်လား။ ဟိုရဲတွေရဲ့ မျက်နှာအနေအထားက ဘယ်လိုလဲ”
    

    
      
    

    
      အာကီအိုက တစ်ခဏကြာ ပြန်တွေးကြည့်နေသည်။ “ပြောရတော့ ခက်တယ်။ နင်သရုပ်ဆောင်နေတယ်လို့တော့ သူတို့ သတိထားမိပုံ မရဘူး။ သူတို့ ဘယ်လောက် အတိုင်းအတာအထိ ယုံကြည်သွားသလဲ ဆိုတာတော့ ငါလည်း မခန့်မှန်းတတ်ဘူး”
    

    
      
    

    
      “ဟုတ်လား” ယာအေကိုက အနည်းငယ် စိတ်ပျက်သွားသော လေသံဖြင့် ပြန်ဖြေသည်။
    

    
      
    

    
      “တကယ်လို့ အဖွားကြီးတစ်ယောက် သောင်းကျန်းနေတာကို သူတို့ မျက်စိနဲ့ တပ်တပ်အပ်အပ် မြင်ရမယ်ဆိုရင်တော့ သူတို့ တအံ့တဩ ဖြစ်သွားမှာ သေချာတယ်။ ဒါပေမယ့် အဲဒီလို ဖြစ်အောင်လည်း ငါတို့မှ မလုပ်နိုင်တာပဲ။ ……. ဒါနဲ့ ဘွားတော်ရော”
    

    
      
    

    
      “မသိဘူး။ သူ့အခန်းထဲမှာ အိပ်နေမှာပေါ့”
    

    
      
    

    
      “ဪ …. နာအိုမီရော၊ ဘာလုပ်နေလဲ”
    

    
      
    

    
      ယာအေကိုက အာကီအို၏ မေးခွန်းကို ချက်ချင်း ပြန်မဖြေဘဲ မျက်မှောင်ကြုတ်ကာ တစ်ခုခုကို တွေးတောနေလေသည်။
    

    
      
    

    
      “ဘာလဲ။ ဂိမ်းကစားနေပြန်တာလား”
    

    
      
    

    
      “မဟုတ်ပါဘူး။ ကျွန်မလည်း သူ့ကို ကျွန်မတို့ရဲ့ အစီအစဉ်အကြောင်း ပြောထားပြီးပြီ။ သူလည်း အဲဒီကိစ္စကို စဉ်းစားနေတာ နေမှာပေါ့။ သူလည်း စိတ်သောက တော်တော် ရောက်နေရှာတာ”
    

    
      
    

    
      “တစ်ခဏလောက် စိတ်ဆင်းရဲ ပြနေလို့ ဘာအသုံးကျမလဲ။ ဘာပဲဖြစ်ဖြစ် အခု သူ့ကို သွားခေါ်လာခဲ့”
    

    
      
    

    
      “ရှင် ဘာလုပ်ဦးမလို့လဲ။ ရှင်အခု သူ့ကို ဆဲဆို …….”
    

    
      
    

    
      “မလုပ်ပါဘူး။ အခု ငါတို့ရဲ့ အစီအစဉ် အောင်မြင်ဖို့အတွက် ဆိုရင် စင်းလုံးချောတဲ့ လုပ်ဇာတ်တစ်ခုကို ငါတို့အားလုံး ညီညီညွတ်ညွတ် ဖော်ဆောင်နိုင်ဖို့ လိုတယ်။ ဝိရောဓိဖြစ်စေတဲ့ ဟာကွက်သေးသေးလေးကိုပဲဖြစ်ဖြစ် ရဲတွေက တွေ့သွားပြီဆိုရင် သူတို့က အဲဒါကို အလစ်ပေးမှာ မဟုတ်တော့ဘူး။ ဒါကြောင့် ငါတို့ ကြိုတင်လေ့ကျင့်ထားဖို့ လိုလိမ့်မယ်”
    

    
      
    

    
      “ကြိုတင်လေ့ကျင့်မယ်?”
    

    
      
    

    
      “ရဲတွေက နာအိုမီကိုလည်း မေးခွန်းတွေ မေးဦးမှာပဲ။ တကယ်လို့ သူ့အဖြေထဲမှာ ယုတ္တိမရှိတာ၊ ဒါမှမဟုတ် သံသယဖြစ်စရာ ပါသွားရင် မချောင်ဘူး။ ငါတို့ဘက်က ကြိုတင်ပြီး ရှေ့စကား နောက်စကား ညီအောင် ပြင်ဆင်ထားနိုင်မှ သူတို့ရဲ့ စစ်တာဆေးတာကို ကျော်လွှားနိုင်မှာ။ ဒါကြောင့် ငါက သူ့ကို ကြိုကြိုတင်တင် အမေးအဖြေလုပ်ပြီး လေ့ကျင့်ပေးထားမှ တော်ကာကျလိမ့်မယ်”
    

    
      
    

    
      “ဪ … ဒီလိုလား” ယာအေကိုက ခေါင်းကို ငုံ့ထားရင်း စဉ်းစားနေလေသည်။
    

    
      
    

    
      “ဘာလုပ်နေတာလဲ။ အမြန်သွားခေါ်လေ”
    

    
      
    

    
      “ရှင် ပြောတာ ကျွန်မ သဘောပေါက်ပါတယ်။ ဒါပေမယ့် အခုချက်ချင်း လုပ်ဖို့ အဆင်မပြေဘူး ထင်တယ်။ အချိန်ခဏလောက် စောင့်လိုက်တာ ပိုကောင်းမယ်”
    

    
      
    

    
      “ဘာဖြစ်လို့ အဆင်မပြေရမှာလဲ။ နင် ဘာဆိုလိုတာလဲ”
    

    
      
    

    
      “ဟိုကောင်မလေးကို သတ်မိလို့ သူအခု 
      စိတ်
      က
      ယောက်
      က
      ယက်
       ဖြစ်နေတယ်။ တစ်ချိန်လုံး စိတ်ဆင်းရဲနေတဲ့ ပုံနဲ့။ သူ့ကို ကျွန်မတို့ရဲ့ အစီအစဉ်အကြောင်း ပြောထားတယ် ဆိုပေမယ့် သူ့ကြည့်ရတာ ရဲတွေနဲ့ ရင်ဆိုင်ဖို့ အဆင်သင့် ဖြစ်သေးပုံ မရဘူး။ ကျွန်မပြောမယ်။ အဲဒီအချိန်က နာအိုမီ အိမ်မှာ မရှိဘူးလို့ ရဲတွေကို ပြောလိုက်လို့ မရဘူးလား”
    

    
      
    

    
      “အိမ်မှာ မရှိဘူး?”
    

    
      
    

    
      “အခင်းဖြစ်တဲ့ အချိန်က နာအိုမီ အိမ်မှာ မရှိဘူးလို့ ပြောလိုက်ခြင်းအားဖြင့် ရဲတွေကလည်း သူ့ကို ဘာမှ မေးနေစရာ အကြောင်း မရှိတော့ဘူးပေါ့။ မဟုတ်ဘူးလား”
    

    
      
    

    
      ယာအေကို၏ အကြံပေးချက်ကို နားထောင်ပြီးသောအခါ အာကီအိုသည် ခေါင်းမော့၍ မျက်နှာကျက်ကို စိုက်ကြည့်နေသည်။ သူ၏ ခြေလက်များနှင့် ကျန်တစ်ကိုယ်လုံးမှာ ပိုလီယို ရောဂါသည်ကဲ့သို့ အားပြတ်ကာ ပျော့ခွေနေလေပြီ။
    

    
      
    

    
      “အဲဒါ သူ့အကြံ မဟုတ်လား”
    

    
      
    

    
      “အန်?”
    

    
      
    

    
      “နာအိုမီပြောခိုင်းတာ မဟုတ်လား။ သူ အိမ်မှာ မရှိဘူးဆိုတဲ့အကြောင်းကို သူက ပြောစေချင်တာ မဟုတ်လား”
    

    
      
    

    
      “သူ ပြောတာ မဟုတ်ပါဘူး။ အဲဒီလို လုပ်ရင် ပိုကောင်းမယ်လို့ ကျွန်မက တွေးမိလို့ပါ”
    

    
      
    

    
      “ရဲတွေနဲ့ စကားမပြောချင်ဘူးလို့ သူက နင့်ကို ပြောလိုက်တာ မဟုတ်လား”
    

    
      
    

    
      “ဒါလည်း သူ့ကို အပြစ်တင်လို့ မရဘူးလေ။ သူက အခုမှ အလယ်တန်းကျောင်းသား ရှိသေးတာပဲ။ ရဲကို မြင်ရင် လန့်မှာပေါ့။ သူ အဲဒီလိုမျိုး လုပ်နိုင်မှာ မဟုတ်ဘူးလို့ ရှင်ကိုယ်တိုင် ယူဆခဲ့တာပဲ မဟုတ်လား”
    

    
      
    

    
      ယာအေကို ပြောချင်သော ဆိုလိုရင်းကို သူ သဘောပေါက်ပြီး ဖြစ်သည်။ နာအိုမီသည် စိတ်တိုလွယ်ပြီး သည်းခံနိုင်စွမ်း အင်မတန် အားနည်းသည်။ ထို့ပြင် အလိုလိုက် အမိုက်စော်ကား ဆိုသကဲ့သို့ သူတစ်ဘက်သားကို ရိုင်းပြစွာ ဆက်ဆံလေ့ရှိသည်။ ရည်ရွယ်ချက် ရှိရှိဖြင့် 
      စ
      စ်စစ်
      ပေါက်ပေါက်
       မေးတတ်သော ထောက်လှမ်းရေး ရဲသားများ၏ အပ်ကြောင်းထပ်နေမည့် မေးခွန်းများကို ထိုကဲ့သို့သော သူသည် ကြာရှည် တောင့်ခံနိုင်လိမ့်မည် မဟုတ်ပေ။ သူ သည်းခံနိုင်သော အတိုင်းအတာ လွန်သွားသည်နှင့် တပြိုင်နက် စိတ်မရှည်စွာ အမှန်အတိုင်း ဝန်ခံမိလျက်သား ဖြစ်သွားနိုင်ပေသည်။ သို့သော် ယခု ပြဿနာအားလုံး၏ တရားခံသည် မည်သူနည်း။ သူ၏ မိဘနှစ်ပါးသည် မည်သူ့ အကျိုးအတွက် ထိုမျှ ကြီးလေးသော ဒုက္ခများကို ထမ်းပိုးထားရပါသနည်း။ ယခုလို အခြေအနေမျိုးမှာပင် နာအိုမီသည် တာဝန်အားလုံးကို မိဘများဆီသို့သာ ပုံချဖို့ ကြိုးစားနေသည်။ ထိုအချက်ကို တွေးမိသောအခါ အာကီအိုသည် နာအိုမီအစား ရှက်စိတ် ဝင်မိသည်။
    

    
      
    

    
      “မုသားတစ်ခွန်းက အသစ်အသစ်သော မုသားတွေကို ပေါက်ဖွားစေတယ်ကွ” အာကီအိုက ပြောလိုက်သည်။ “တကယ်လို့ နာအိုမီ အိမ်မှာ မရှိဘူးလို့ ပြောလိုက်ရင် ဘယ်သွားနေသလဲလို့ သူတို့က ထပ်မေးဦးမှာပဲ။ ငါတို့က ထပ်ပြီး ညာဦးတော့။ သူတို့က အဲဒါကို အတည်ပြုဖို့ ထပ်လုပ်ရင် လွယ်လွယ်နဲ့ အလိမ်ပေါ်မှာပဲ။ ဘယ်လိုပဲ ဖြစ်ဖြစ် သူက ရဲနဲ့ တွေ့ကို တွေ့ရဦးမှာ။ ဒီတော့ ငါတို့ဘက်က လိမ်တာ နည်းလေလေ ဖုံးရဖိရတာ သက်သာလေလေပဲ။ အန္တရာယ်လည်း ပိုနည်းသွားတာပေါ့”
    

    
      
    

    
      “ရှင်ပြောတာ မှန်ပေမယ့် …..”
    

    
      
    

    
      ယာအေကို၏ စကား မဆုံးခင်မှာပင် အင်တာကွန်းမှ အသံ မြည်လာ၍ လင်မယားနှစ်ယောက် တစ်ယောက်မျက်နှာ တစ်ယောက် ကြည့်မိကြသည်။
    

    
      
    

    
      “ရဲတွေ ရောက်လာပြန်တာလား” ယာအေကို၏ မျက်နှာတွင် သောကရိပ်များ သိသိသာသာ ဖုံးလွှမ်းသွားသည်။ “မြက်ကို ဓာတ်ခွဲတာ အဖြေထွက်လာပြီ ထင်တယ်”
    

    
      
    

    
      “မဟုတ်လောက်ပါဘူး။ အဲဒီလောက် မြန်မယ် မထင်ဘူး” အာကီအိုသည် ခြောက်ကပ်နေသော သူ၏ နှုတ်ခမ်းများကို လျှာဖြင့် သပ်လိုက်သည်။ ထို့နောက် အင်တာကွန်းကို ဖွင့်ပြီး ပြန်ထူးလိုက်လေသည်။
    

    
      
    

    
      “အစ်ကို ... ကျွန်မပါ”
    

    
      
    

    
      အာကီအိုက ဗိုက်ထဲမှ လေပူများကို ကုန်စင်သွားအောင် မှုတ်ထုတ်ပစ်လိုက်သည်။ အင်တာကွန်းမှ ထွက်ပေါ်လာသော အသံမှာ ဟာရုမိ၏ အသံဖြစ်သည်။ တံခါးဝတွင် ရပ်နေသူမှာ ရဲ မဟုတ်သည်ကို သိရ၍ အနည်းငယ် စိတ်သက်သာရာ ရသွားသော်လည်း သူ၏ 
      စိတ်ပျက်ည
      ှိုး
      ရော်နေသော
       မျက်နှာထားက အထင်းသား ပေါ်နေသေးသည်။ အဘယ်ကြောင့်ဆိုသော် သူ့နှမဖြစ်သူ ဟာရုမိအား မည်သို့ ကိုင်တွယ်ရမည်ကို သူ မစဉ်းစားရသေးချေ။
    

    
      
    

    
      “ဘယ်လို ဖြစ်တာလဲ။ ဒီနေ့လာတာ စောလှချည်လား။ ဆိုင်မဖွင့်ဘူးလား” အာကီအိုက စိတ်မပါ့တပါဖြင့် မေးလိုက်သည်။
    

    
      
    

    
      “မဟုတ်ပါဘူး။ ဒီနား လမ်းကြုံလို့ ဝင်လာခဲ့တာ”
    

    
      
    

    
      “ဪ … ဒီလိုလား” အာကီအိုသည် အင်တာကွန်း လက်ကိုင်ကို ပြန်ချပြီး ယာအေကိုကို လှည့်ကြည့်လိုက်သည်။ “ဒုက္ခပဲ။ ဟာရုမိရောက်နေတယ်”
    

    
      
    

    
      “ဘယ်လို လုပ်ကြမလဲ”
    

    
      
    

    
      “သူ့ကို ပြန်သွားအောင်ပဲ ပြောရတော့မှာပေါ့”
    

    
      
    

    
      အာကီအို ခြံတံခါးဝသို့ ရောက်သောအခါ ဟာရုမိသည် ခြံဝင်းထဲသို့ပင် ရောက်ရှိနေလေပြီ။ ဟာရုမိအတွက် ထိုအိမ်မှာ ငယ်စဉ်ကတည်းက နေလာခဲ့သော မိဘအိမ် ဖြစ်နေသောကြောင့် တံခါးလာဖွင့်ပေးသည်ကို စောင့်မနေတော့ဘဲ ခြံထဲသို့ ဝင်လာခဲ့သည်။
    

    
      
    

    
      “ဟာရုမိရေ၊ နင် ဒီနေ့လည်း နားလိုက်ပါဦးလား”
    

    
      
    

    
      “နားလိုက်ပါဦး ဆိုတာက ဘာအဓိပ္ပာယ်လဲ”
    

    
      
    

    
      “ဒီလိုလေ။ အမေ့ကို ငါတို့ပဲ စောင့်ရှောက်လိုက်မယ်လို့ ပြောတာ။ အိမ်မှာလည်း လုပ်စရာလေး ရှိနေသေးလို့” အာကီအိုက အလုပ်ရှုပ်ချင်ယောင် ဆောင်ပြနေသည်။
    

    
      
    

    
      “ဘာဖြစ်လို့လဲ” ဟာရုမိက မျက်မှောင်ကြုတ်လိုက်ပြီး “အမေက တစ်ခုခု ဂျီကျနေပြန်လို့လား”
    

    
      
    

    
      “မဟုတ်ပါဘူး။ အမေနဲ့ မဆိုင်ဘူး။ သားကိစ္စပါ”
    

    
      
    

    
      “နာအိုမီ ဘာဖြစ်လို့လဲ”
    

    
      
    

    
      “ကျောင်းပြောင်းဖို့ ကိစ္စနဲ့ ပတ်သက်ပြီး သူ့အမေနဲ့ သတ်နေကြလို့”
    

    
      
    

    
      “ဪ” ဟာရုမိက အံ့ဩစွာ အာမေဍိတ်ပြုသည်။
    

    
      
    

    
      “အမေကတော့ အေးအေးဆေးဆေး သူ့အခန်းထဲမှာ နေနေတာပဲ။ ကြည့်ရတာလည်း နေကောင်းနေပုံ ရပါတယ်။ သူ့ကို ထမင်းကျွေးဖို့ သက်သက်ပဲဆိုရင်တော့ ငါလည်း လုပ်ပေးနိုင်တာပဲဟာ။ ဒါကြောင့် နင် ဒီနေ့ ပြန်ချင် ပြန်တော့လို့ ပြောတာ”
    

    
      
    

    
      “ဪ ... အစ်ကို အဆင်ပြေတယ် ဆိုရင်လည်း ပြီးတာပဲလေ။ ညီမ ပြန်ရုံပေါ့”
    

    
      
    

    
      “တကူးတက ပြေးလာရတာ အားနာစရာပဲ”
    

    
      
    

    
      “အားနာနေရမယ့်သူတွေမှ မဟုတ်တာ။ ဒါဆို အစ်ကိုပဲ အမေ့ကို ဒါလေး ပေးလိုက်တော့” ဟာရုမိသည် ပြောရင်း စူပါမားကတ်မှ ဝယ်လာသော အိတ်တစ်လုံးကို သူ့အား ထိုးပေးလိုက်သည်။
    

    
      
    

    
      အာကီအိုက အိတ်ကို ဖွင့်ကြည့်လိုက်သည်။ အထဲတွင် အသားညှပ်ပေါင်မုန့်နှင့် နွားနို့ဘူးကို တွေ့ရသည်။
    

    
      
    

    
      “အမေ့ကို ကျွေးဖို့လား”
    

    
      
    

    
      “အမေက အခုတလော အသားညှပ်ပေါင်မုန့်ကို ဓာတ်ကျနေတာ။ ပျော်ပွဲစား ထွက်နေရတယ် ဆိုပြီး သူ့ကိုယ်သူ အထင်ရောက်နေလို့ နေမှာပေါ့”
    

    
      
    

    
      “ဪ” ထိုစကားက အာကီအို အတွက် အထူးအဆန်း ဖြစ်နေသည်။
    

    
      
    

    
      “သူ့ခေါင်းရင်းက ထမင်းဘူးထဲ ထည့်ပေးထားလိုက်။ သူ့ဘာသာသူ ယူစားလိမ့်မယ်”
    

    
      
    

    
      “ထမင်းဘူးထဲ? ဘာဖြစ်လို့လဲ”
    

    
      
    

    
      “မပြောတတ်ဘူး။ သူ့စိတ်ကူးနဲ့သူ ရှိမှာပေါ့။ ကလေးတစ်ယောက် လိုပါပဲ”
    

    
      
    

    
      အာကီအိုအတွက် နားလည်ဖို့ ခက်ခဲသော်လည်း တောင်တောင်ဤဤ စဉ်းစားမနေနိုင်ဘဲ လက်ခံလိုက်ဖို့သာ ရှိသည်။
    

    
      
    

    
      “ဒါဆို မနက်ဖြန်ရော ဘယ်လို လုပ်မလဲ”
    

    
      
    

    
      “အင်း၊ လိုအပ်ရင် ငါ မနက်ဖြန် ဖုန်းဆက်လိုက်မယ်။ တကယ်လို့ ဖုန်းမဆက်ဘူးဆိုရင်တော့ လာမနေနဲ့တော့”
    

    
      
    

    
      “အန်၊ အဲလိုကြီးလား” ဟာရုမိက မျက်လုံး အပြူးသားနှင့် ကြည့်နေသည်။
    

    
      
    

    
      “ဒီရက်ပိုင်း အမေလည်း ကျန်းမာရေး ကောင်းနေတာပဲ။ နောက်ပြီး ရုံးပိတ်ရက် နှစ်ရက်လုံး ငါလည်း အိမ်မှာ ရှိနေတာပဲ ဥစ္စာ။ အစ်ကိုပဲ ကြည့်ကြပ်လုပ်လိုက်ပါ့မယ်။ နင်က အဝေးကနေ တကူးတက လာပြီး ပြုစုနေရတာ အားနာစရာကြီး”
    

    
      
    

    
      “အစ်ကို့မိန်းမဘက်ကရော။ သူက ဆူဆူပူပူ လုပ်နေပါဦးမယ်”
    

    
      
    

    
      “နင့်ကို ပြောပြီးသားပဲ။ သူက အခု သူ့သားရဲ့ ကျောင်းကိစ္စအတွက် ဗျာများနေတာ။ ဒီဘက် လှည့်နိုင်မှာ မဟုတ်ဘူး။ ဘာပဲဖြစ်ဖြစ် ပူမနေပါနဲ့။ အမေ့ကိစ္စ စိတ်အေးအေးသာ ထားပြီးတော့ သွား”
    

    
      
    

    
      “ဒါဆိုလည်း ပြီးတာပဲလေ။ ဒါပေမယ့် သိပ်လည်း ပေါ့ပေါ့ဆဆ ပစ်မထားနဲ့ဦး။ အမေက တစ်ခါတလေကျရင် ထူးထူးဆန်းဆန်းတွေ လျှောက်လုပ်နေတတ်တာ။ အစ်ကို့မိန်းမရဲ့ အလှကုန်ပစ္စည်းတွေကို အမေ မမြင်အောင် သေချာသိမ်းဖို့ ပြောထားဦး”
    

    
      
    

    
      “အလှကုန်ပစ္စည်းတွေ?”
    

    
      
    

    
      “အမေက အခုတလော အလှပြင်တာကို အတော် စိတ်ဝင်စားနေသလိုပဲ။ ဒါပေမယ့် အပျိုတွေ အလှပြင်သလိုမျိုးလည်း မဟုတ်ပြန်ဘူး။ အင်း ….. ဘယ်လိုပြောရမလဲ။ ကလေးမလေးတွေ သူ့အမေကို အတုခိုးပြီး နှုတ်ခမ်းနီဘူးကို လျှောက်ဆော့နေသလိုပေါ့။ အဲဒီလိုမျိုးပဲ”
    

    
      
    

    
      “သူက အဲဒီလို သောင်းကျန်းတတ်တာလား”
    

    
      
    

    
      အာကီအိုသည် သူ၏ ဖခင်ကို သတိရမိသွားသည်။ သူ့အဖေလည်း ထိုကဲ့သို့ ပြုလုပ်ခဲ့ဖူးသည် မဟုတ်ပါလော။ ထိုကိစ္စကို မာဆာအေ ပြောပြ၍ သိခဲ့ရခြင်း ဖြစ်သည်။ ယခုတော့ မာဆာအေကိုယ်တိုင် သူ့ယောက်ျားကဲ့သို့ 
      တထေရာတည်း
       ပြုမူနေလေပြီ။
    

    
      
    

    
      “ဒါကြောင့် အစ်ကိုတို့ အလှကုန်ပစ္စည်းတွေကို မြင်သာတဲ့နေရာမှာ မထားနဲ့ဦး”
    

    
      
    

    
      “အေး အေး သဘောပေါက်ပြီ။ အစ်ကို ယာအေကိုကိုလည်း ပြောထားလိုက်မယ်”
    

    
      
    

    
      “ဒါဆို အစ်ကိုပဲ ဆက်လုပ်လိုက်တော့နော်။ အကြောင်းထူးရင် ဖုန်းဆက်ခဲ့”
    

    
      
    

    
      “ဟုတ်ပြီ”
    

    
      
    

    
      အာကီအိုသည် ဟာရုမိကို ခြံပေါက်ဝအထိ လိုက်ပို့ခဲ့သည်။ သူတို့ ရှေ့ဆက်ပြီး လုပ်ကြရမည့် အစီအမံအတွက်တော့ 
      သူ့ရင်ထဲတွင်
       အောင့်တောင့်တောင့် ဖြစ်နေဆဲ။
    

    
      
    

    
      ထမင်းစားခန်းသို့ ပြန်ရောက်သောအခါ ယာအေကို ရောက်လာပြီး အခြေအနေ စုံစမ်းနေသည်။
    

    
      
    

    
      “ဟာရုမိက ဘယ်လို ပြောသလဲ”
    

    
      
    

    
      “၃ ရက်ဆက်တိုက် သူ့ကို လာမကူဖို့ ပြောတော့ သူ့ကြည့်ရတာ အတော် ထူးဆန်းနေတဲ့ ပုံပဲ။ ဒါပေမယ့် သူ့ကို ပ,ထုတ်လိုက်နိုင်ပြီ ဆိုတော့ စိတ်အေးရတာပေါ့”
    

    
      
    

    
      “ရှင်တို့ အလှကုန်ပစ္စည်းလား ဘာလား၊ ပြောနေသံ ကြားလိုက်တယ်”
    

    
      
    

    
      “ဪ ... အမေ့အကြောင်းပါ” အာကီအိုက ယာအေကိုအား သူ့နှမပြောခဲ့သော အကြောင်းများကို ပြန်ပြောပြလိုက်သည်။
    

    
      
    

    
      “သူက အဲဒီလို ဗရုတ်သုက္ခတွေ လုပ်တတ်သေးတာလား။ ကျွန်မဖြင့် သိတောင် မသိဘူး”
    

    
      
    

    
      ‘ဗရုတ်သုက္ခ’ ဟူသော စကားကြောင့် အာကီအို၏ စိတ်ထဲ မျက်ကနဲ ဖြစ်သွားခဲ့သည်။ သို့သော် ယခုအချိန်သည် အထအနကောက်၍ ရန်ဖြစ်နေရမည့် အချိန်မျိုး မဟုတ်မှန်း သူ သဘောပေါက်သည်။
    

    
      
    

    
      “နာအိုမီကို သွားခေါ်လာခဲ့” သူက ပြောလိုက်သည်။
    

    
      
    

    
      “ရှင့်ကို ပြောပြီးပြီပဲ။ ဒီကိစ္စက …..”
    

    
      
    

    
      “သူ့ကို နေရာတကာ ပစားပေးနေလို့ မဖြစ်တော့ဘူး။ ငါတို့ ဘာဆက်လုပ်ရမယ်ဆိုတာ သိတယ်မလား။ ငါတို့အားလုံး ကိုယ်ဖိရင်ဖိ အစွမ်းကုန် မလုပ်နိုင်ဘူးဆိုရင် ဒီကိစ္စက မအောင်မြင်နိုင်ဘူးဆိုတာ သူလည်း နားလည်သဘောပေါက်နေမှ ဖြစ်မယ်။ နှုတ်ခမ်းလေး စူပြရုံနဲ့ မိဘတွေက သူ့အတွက် အကုန်လုံး လိုက်လုပ်ပေးနေလိမ့်မယ်လို့ သူ ယူဆထားရင် အမှားကြီး မှားသွားလိမ့်မယ်။ တကယ်ပဲ။ မိဘတွေကို ဘာများ အောက်မေ့နေလဲ မသိဘူး။ ဘာပဲဖြစ်ဖြစ် နင် အခု သူ့ကို သွားခေါ်လာခဲ့။ နင် မသွားချင်ဘူးဆိုရင်လည်း ငါ ကိုယ်တိုင် သွားမယ်”
    

    
      
    

    
      သူ ထရန် ဟန်ပြင်နေသည်ကို မြင်သောအခါ ယာအေကိုက ဦးအောင် မတ်တပ်ထရပ်လိုက်သည်။
    

    
      
    

    
      “နေဦး။ ကောင်းပြီလေ။ ကျွန်မ သွားခေါ်လိုက်မယ်။ ဒါပေမယ့် ကျွန်မ တစ်ခုလောက် တောင်းဆိုပါရစေ။ သူ့ကို ဒေါကြီးမောကြီးနဲ့ မဆက်ဆံပါနဲ့လား။ ရှင် သူ့ကို မဆဲမဆိုဘဲ နေရင်တောင် သူက ရှင့်ကို ကြောက်နေရှာတာ”
    

    
      
    

    
      “ကြောက်နေသင့်တာပေါ့။ သွား မြန်မြန်”
    

    
      
    

    
      ယာအေကိုသည် ခေါင်းညိတ်ပြလိုက်ပြီး အပြင်ထွက်သွားတော့သည်။
    

    
      
    

    
      အာကီအိုက အရက် သောက်ချင်နေသည်။ မူးမေ့သွားအောင် သောက်ပစ်လိုက်ချင်သည်။
    

    
      
    

    
      ထိုအချိန်မှ သူ့လက်ထဲတွင် ကိုင်ထားသော ဟာရုမိပေးခဲ့သည့် ပလတ်စတစ်အိတ်ကို သတိရသွားသည်။ သူသည် သက်ပြင်းတစ်ချက် ချကာ ထမင်းစားခန်းထဲမှ ထွက်သွားသည်။ အခန်းတံခါးကို ဆွဲဖွင့်လိုက်သောအခါ အခန်းထဲရှိ မှောင်နေသော ထောင့်တစ်နေရာတွင် သူ့ကို ကျောပေး၍ ထိုင်နေသော မာဆာအေကို တွေ့မြင်ရသည်။
    

    
      
    

    
      သူ့ကို ‘အမေ’ ဟု လှမ်းခေါ်လိုက်ချင်သည်။ ထိုသို့ ခေါ်လိုက်သော်လည်း တစ်ဘက်မှ ဘာတုံ့ပြန်မှုမျှ ထွက်ပေါ်လာမည် မဟုတ်မှန်း အာကီအို သဘောပေါက်သည်။ သူယခု မြင်နေရသော မာဆာအေသည် သူ့ကိုယ်သူပင် မည်သူမှန်း သိတော့သည် မဟုတ်။ တစ်ခါက ဟာရုမိ ပြောခဲ့ဖူးသည်။ သူ့ကို ‘မားချမ်’ ဟု ခေါ်လျှင် အမြဲလိုလို ပြန်ထူးတတ်သည် ဆို၏။ သို့သော် အာကီအိုကတော့ ထိုသို့ ခေါ်ဝေါ်သုံးနှုန်းရန် ဆန္ဒ မရှိ။
    

    
      
    

    
      “အသားညှပ်ပေါင်မုန့်တွေ ရပြီ”
    

    
      
    

    
      သူ၏ စကားသံကို ကြားလိုက်သောအခါ မာဆာအေသည် ချက်ချင်း လှည့်လာပြီး သူ့ကို ပြုံးပြသည်။ ကလေးတစ်ယောက်လို ကျေနပ်စွာ ပြုံးရွှင်သော အမူအရာမျိုး။ သို့သော် အာကီအိုအတွက်တော့ ထိုမြင်ကွင်းမှာ ကြည်နူးချင်စရာ မဟုတ်။
    

    
      
    

    
      မာဆာအေသည် သူ့ထံသို့ လေးဘက်ထောက်ရောက်လာပြီး အိတ်ကို ဆွဲယူလိုက်သည်။ ပြီးနောက် ပြတင်းပေါက်နားသို့ လေးဘက်ထောက်၍ ပြန်သွားတော့သည်။ ပြတင်းပေါက်နား အရောက်တွင် အိတ်ထဲမှ အသားညှပ်ပေါင်မုန့်များကို ဆွဲထုတ်လိုက်ပြီး ပြတင်းပေါက် ဘောင်ပေါ်တွင် တစ်ခုချင်း စီနေလေသည်။
    

    
      
    

    
      အာကီအိုက သတိထား ကြည့်လိုက်သောအခါ မာဆာအေသည် ဟိုတစ်နေ့က သူသုံးခဲ့သော လက်အိတ်များကို ဝတ်မြဲ ဝတ်ထားဆဲ ဖြစ်ကြောင်း တွေ့လိုက်ရသည်။ အဘယ်သို့သော စွဲဆောင်မှုကြောင့် ထိုလက်အိတ်များကို သူ စိတ်ဝင်စားနေရသနည်း ဆိုသည်ကိုမူ အာကီအို နားမလည်နိုင်ဘဲ ရှိနေလေတော့သည်။ အကယ်၍ မာဆာအေလက်မှ ထိုလက်အိတ်များကို အတင်း လုယူရန် ကြိုးစားခဲ့လျှင် သူ့ကို တူးတူးခါးခါး ပြန်လည် 
      တု
      ံ့
      ပြန်လာနိုင်သည်ကိုတော့
       သူ နားလည်ထားသည်။
    

    
      
    

    
      သူသည် အခန်းထဲမှ ထွက်လာပြီး တံခါးကို ပြန်ပိတ်လိုက်သည်။ မှောင်မဲနေသော လျှောက်လမ်းတစ်လျှောက် လမ်းလျှောက်လာနေစဉ် ခပ်စောစောက ယာအေကိုအား သူကိုယ်တိုင် ပြောခဲ့မိသော စကားတစ်ခွန်းကို ပြန်လည် ကြားယောင်နေမိသည်။
    

    
      
    

    
      “မိဘတွေကို ဘာများ အောက်မေ့နေသလဲ”
    

    
      
    

    
      အမှန်တကယ်တော့ ထိုစကားသည် မိမိကိုယ်ကိုယ် ပြန်ပြောရမည့် စကားပင် ဖြစ်သည်ဟု သူ သဘောပေါက်သွားသောအခါ သူ၏ ဦးခေါင်းမှာ အောက်သို့ အလိုလို စိုက်ကျသွားလေတော့သည်။
    

    
      
    

    


    
      
    

    
      အခန်း (၁၅)
    

    
      
    

    
      ဤအိမ်သို့ အာကီအိုတို့ စပြောင်းလာစဉ် အချိန်က မိခင်နှင့် အတူနေရန် ဆုံးဖြတ်ခဲ့ခြင်းသည် မှန်ကန်သော ဆုံးဖြတ်ချက် ဖြစ်သည်ဟု သူ အထင်ရောက်နေခဲ့သည်။ ယာအေကိုလည်း ပတ်ဝန်းကျင် အသစ်တွင် အသားကျနေပြီး မာဆာအေမှာလည်း သူ့ပုံစံနှင့်သူ အဆင်ပြေနေပြီဟု ယူဆခဲ့သည်။ သို့သော် ထိုအခြေအနေ အားလုံးမှာ အပြင်ပန်းမျှသာ။ သဲကြီးမဲကြီး ထစ်ချုန်းရွာသွန်းနိုင်ရန် မိုးသားတိမ်လိပ်များ နည်းနည်းချင်းစီ တဖြည်းဖြည်း စုဝေးရောက်ရှိလာကြသည့်နှယ်။
    

    
      
    

    
      ထိုပြောင်းလဲမှုကို ပထမဆုံး အကြိမ် သတိထားမိသည်မှာ နေ့တစ်နေ့၏ ညစာစားသော အချိန်တွင် ဖြစ်သည်။ အာကီအိုသည် ခါတိုင်းလိုပင် ညစာစားရန်အတွက် ထမင်းစား စားပွဲတွင် ထိုင်နေစဉ် မာဆာအေ ရောက်မလာသည်ကို သတိထားမိသွားသည်။
    

    
      
    

    
      “အမေက သူ့အခန်းထဲမှာပဲ ထမင်းစားချင်တယ်တဲ့” အာကီအို၏ အမေးကို ယာအေကိုက ခပ်တိုတိုပင် ပြန်ဖြေခဲ့သည်။ အကြောင်းအရင်းကို မေးမြန်းကြည့်ရာတွင် သူလည်း မသိကြောင်း ခေါင်းခါရုံသာ ခါပြခဲ့သည်။
    

    
      
    

    
      ထိုအချိန်မှ စ၍ မာဆာအေသည် သူတို့မိသားစုနှင့် အတူတူ ထမင်းမစားတော့ချေ။ ထိုမျှပင် မကသေး၊ ထမင်းဟင်းများကိုလည်း သီးခြားစီ ချက်ပြုတ်လာတော့သည်။ ထိုစဉ်ကတည်းက ယာအေကိုသည် အပြင်တွင် အချိန်ပိုင်းအလုပ် ထွက်လုပ်နေခဲ့သည်။ ထို့ကြောင့် ယာအေကို အိမ်၌ မရှိသည့် အချိန်မျိုးတွင် မာဆာအေက သူ့ထမင်းဟင်းကို သူ့ဘာသာ ချက်ပြုတ်လေသည်။
    

    
      
    

    
      “ရှင့်အမေကို ရှင်ပြောပါဦး။ ဒယ်အိုးဖင်တွေကို မတိုက်ပါနဲ့လို့။ သူက အဲဒီလို တိုက်ချွတ် ဆေးပစ်နေတော့ ဆီဝအောင် မနည်းလုပ်ထားရတာတွေ နှမြောစရာ ဖြစ်ကုန်တာပေါ့” ထိုကဲ့သို့သော ယာအေကို၏ အပြစ်တင် မောင်းမဲသံများလည်း တစ်နေ့ထက်တစ်နေ့ ဆက်လာတော့သည်။ ကျယ်လာတော့သည်။
    

    
      
    

    
      အဘယ်ကြောင့် သူတို့နှစ်ယောက် ယခုကဲ့သို့ ဖိုခွဲပြီး ချက်ပြုတ်နေကြရသည်ကို သူ သိချင်လှသော်လည်း မေးမြန်းရန် ပါးစပ်မဟဖြစ်ခဲ့။ အကြောင်းအရင်းကို သူ ခန့်မှန်းကြည့်နိုင်သောကြောင့်လည်း ဖြစ်ပေလိမ့်မည်။ မာဆာအေနှင့် ယာအေကိုတို့ ကြိုက်နှစ်သက်ကြသော ဟင်းအမယ် အရသာများကလည်း ကွဲပြားကြသည်။ အကြိုက်ချင်း မတူ၍ အငြင်းပွားကြရင်း ညှိနှိုင်းမရသော အကျိုးဆက်များ ဖြစ်နိုင်ပေသည်။
    

    
      
    

    
      ယောက္ခမနှင့် ချွေးမတို့၏ ရန်ပွဲသည် ရှောင်လွှဲ၍ မရနိုင်သော လောကဓမ္မတာ တစ်ခုပင် ဖြစ်သည်ဟု ခံယူထားသော အာကီအိုက မသိချင်ယောင်သာ ဆောင်နေခဲ့ရသည်။ ထိုနောက်ပိုင်းတွင် စိတ်မချမ်းမြေ့စရာ မြင်ကွင်းများကို ရှောင်လွှဲနိုင်ရန် အိမ်မကပ်တော့ဘဲ အရက်ဆိုင်၊ ဘီယာဆိုင်သို့သာ မကြာခဏ သွားနေတော့သည်။ ထိုကာလမှာပင် အမျိုးသမီးတစ်ဦးနှင့် တွေ့ဆုံခဲ့ပြီး အတော်လေး ရင်းနှီးသွားကြသည်။
    

    
      
    

    
      ထိုစဉ်အချိန်မှာပင် နာအိုမီအနိုင်ကျင့်ခံရသည့် ကိစ္စနှင့် ပတ်သက်ပြီး ယာအေကိုက သူ့ထံ လာတိုင်ပင်ခဲ့သည်။ ဘာမျှ ကြီးကျယ်သည့် ကိစ္စရပ် မဟုတ်ဘဲ သူ့ကို စိတ်ရှုပ်အောင် လုပ်သည်ဟု ယူဆကာ နာအိုမီကို ဆူပူခဲ့သေးသည်။ အိမ်တွင်းမှ နားပူနားဆာ စကားလုံးများက သူ့ ဒေါသအိုးအတွက် ယမ်းမီးများပမာ ဖြစ်နေတော့သည်။
    

    
      
    

    
      ထိုကာလအတွင်း အိမ်တွင်းရေးများမှ ရှောင်ဖယ်နိုင်ရန် အလို့ငှာ ထိုအမျိုးသမီး၏ ရင်ခွင်ထဲသို့ တိုးဝင်မိသလို ဖြစ်သွားတော့သည်။ နှစ်ပတ်တစ်ကြိမ်မှသည် တစ်ပတ်တစ်ကြိမ်၊ ထို့နောက် သုံးရက်လျှင် တစ်ကြိမ် ထိုဆိုင်သို့ ပုံမှန် ရောက်နေတော့သည်။ တစ်ခါတစ်ရံ ထိုအမျိုးသမီး၏ အိမ်မှာပင် ညအိပ်လေသည်။
    

    
      
    

    
      ယာအေကိုလည်း ကြာတော့ သင်္ကာမကင်း ဖြစ်လာခဲ့ပြီ။
    

    
      
    

    
      “အဲဒီမိန်းမက ဘယ်ကလဲ” တစ်ခုသောညတွင် သူက မေးလာသည်။
    

    
      
    

    
      “နင် ဘာပြောနေတာလဲ”
    

    
      
    

    
      “ရူးချင်ယောင် ဆောင်မနေနဲ့။ ရှင် ညတိုင်း ဘယ်သွားနေတာလဲ။ ကျွန်မကို မှန်မှန် ပြောစမ်းပါဦး”
    

    
      
    

    
      “ငါ့မိတ်ဆွေတွေနဲ့ ချိန်းပြီး အရက်သောက်နေတာပဲ။ လျှောက်တွေးမနေစမ်းပါနဲ့”
    

    
      
    

    
      ထိုသို့ ညစဉ်လိုလို သူတို့ လင်မယား၏ ရန်ပွဲမှာ ဆက်လာတော့သည်။ အာကီအိုကလည်း ထိုအမျိုးသမီးနှင့် ပတ်သက်၍ နည်းနည်းလေးမျှ ဝန်မခံခဲ့ပေ။ လက်ဆုပ်လက်ကိုင် ပြရန် ယာအေကိုတွင် သက်သေ မရှိသော်လည်း သူ့ယုံကြည်ချက်က ခိုင်မာနေသဖြင့် သံသယများမှာ လျော့ပါးမသွားခဲ့ကြ။ အာကီအိုသည် ထိုအမျိုးသမီးနှင့် မဆက်သွယ်ဘဲ နေခဲ့ကြသည်မှာ နှစ်ပေါင်းများစွာ ကြာခဲ့ပြီ ဖြစ်သော်လည်း ဇနီးသည်သည် သူ့ဖုန်းကို လစ်လျှင်လစ်သလို ခိုးစစ်နေဦးမည် ဖြစ်ကြောင်း အာကီအို သိနေသည်။
    

    
      
    

    
      ထိုသို့ နေ့စဉ်ဘဝကို စိတ်ပျက်လေးကန်စွာ ဖြတ်သန်းလာပြီးနောက် တစ်နေ့တွင် မာဆာအေသည် အပြင်သို့ လုံးဝ ထွက်မလာတော့ဘဲ နေ့ရောညပါ သူ့အခန်းထဲတွင် အောင်းနေတော့သည်။ အာကီအိုသည် ထူးဆန်း၍ အခြေအနေ သိရအောင် သွားကြည့်သောအခါ ပြတင်းပေါက်မှ အပြင်ဘက်သို့ ငေးကြည့်နေပြီး ကုတ်ကုတ်ကလေး ထိုင်နေသော သူ့မိခင်ကို တွေ့ရသည်။ သူ ဘာလုပ်နေသလဲဟု အာကီအိုက မေးလိုက်သည်တွင် တစ်ဘက်လူ၏ အဖြေစကားက သူ့ကို များစွာ အံ့အားသင့်စေခဲ့သည်။
    

    
      
    

    
      “အိမ်မှာ ဧည့်သည်တွေ ရောက်နေတယ် ထင်တယ်။ ဒါကြောင့် အပြင်မထွက်တော့ဘူး”
    

    
      
    

    
      “ဧည့်သည်? မရှိပါဘူး”
    

    
      
    

    
      “ရှိပါတယ်။ ဟော … နားထောင်ကြည့်။ သူတို့ စကားပြောနေကြတယ်”
    

    
      
    

    
      စကားပြောနေကြသူမှာ ယာအေကိုနှင့် နာအိုမီတို့ ဖြစ်ကြသည်။
    

    
      
    

    
      အာကီအိုက စိတ်မကောင်း ဖြစ်သွားသည်။ မာဆာအေက သူ့ကို အရွဲ့တိုက်နေသည်ဟုပင် ထင်လိုက်သည်။
    

    
      
    

    
      “အမေနဲ့ ယာအေကိုအကြားမှာ ဘာတွေ ဖြစ်ခဲ့ကြသလဲ ဆိုတာတော့ ကျွန်တော်လည်း မသိဘူး။ ဒါပေမယ့် သူ့ကို စိတ်ထဲ ထားမနေပါနဲ့။ ကျွန်တော် တောင်းပန်ပါတယ်။ ကျွန်တော်လည်း စိတ်တော်တော် ပင်ပန်းနေပြီ”
    

    
      
    

    
      သို့သော် မာဆာအေကတော့ ဘာမျှ စိတ်ဝင်စားပုံ မရ။
    

    
      
    

    
      “
      အဲဒီဧည့်သည်တွေက
       သူစိမ်းတွေ ထင်တယ်”
    

    
      
    

    
      “တော်ပြီဗျာ။ အမေ ကြိုက်သလိုသာ နေလိုက်တော့” စကားဆုံးသည်နှင့် အာကီအို အခန်းထဲမှ ထွက်ခွာလာခဲ့သည်။
    

    
      
    

    
      ထိုစဉ်က သူ ဘာသံသယမျှ မဝင်ခဲ့သေး။ မာဆာအေက ယာအေကိုကို စိတ်ဆိုးနေ၍သာ သူ့ကို သူစိမ်းအဖြစ် သုံးနှုန်းနေခြင်း ဖြစ်မည်ဟု ထင်နေခဲ့သည်။ ထို့နောက် မာဆာအေသည် ယာအေကို၊ နာအိုမီတို့နှင့် ယခင်က ကဲ့သို့ပင် ဆက်ဆံနေထိုင်သွားခဲ့သည်။ သို့သော် ရင်းနှီးသော ဆက်ဆံရေးမျိုးတော့ မဟုတ်။ မေးထူးခေါ်ပြောမျှသာ။ ထိုကိစ္စမှာ လွယ်လွယ်နှင့် ပြေလည်သွားနိုင်မည့် ကိစ္စမျိုး မဟုတ်ချေ။
    

    
      
    

    
      ညတစ်ည ခုတင်ပေါ်တွင် အာကီအိုသည် အိပ်ပျော်လုဆဲဆဲ အချိန်မှာပင် ယာအေကို၏ လှုပ်နှိုးခြင်းကို ခံလိုက်ရသည်။ အိမ်အောက်ထပ်မှ အသံဗလံတချို့ ကြားနေရခြင်းကြောင့် ဖြစ်သည်။ သူသည် အိပ်မှုန်စုံမွှား မျက်လုံးများဖြင့် အောက်ထပ်သို့ ဆင်းကြည့်သောအခါ ဧည့်ခန်းထဲမှ စားပွဲအနိမ့်လေးကို ထမင်းစားခန်းထဲသို့ ရွှေ့နေသည့် မာဆာအေကို တွေ့လိုက်ရသည်။
    

    
      
    

    
      “အမေ ဘာလုပ်နေတာလဲ”
    

    
      
    

    
      “ဒီမှာကြည့်၊ ဒီဟာက ဒီအခန်းထဲမှာ ရှိရမယ့် ဟာပဲ”
    

    
      
    

    
      “ဘယ်ဟုတ်မှာလဲ။ ဒါကို ဧည့်ခန်းထဲမှာပဲ ထားတော့မယ်လို့ ကျွန်တော်တို့ ပြောခဲ့ကြတာလေ”
    

    
      
    

    
      “ဒါပေမယ့် ထမင်းစားမယ့် နေရာမှာ ထားသင့်တာပေါ့”
    

    
      
    

    
      “အမေ ဘာပြောနေတာလဲ။ ကျွန်တော်တို့မှာ ထမင်းစား စားပွဲ သက်သက် ရှိတယ်လေ”
    

    
      
    

    
      “ထမင်းစား စားပွဲ?”
    

    
      
    

    
      အာကီအိုက ထမင်းစားခန်း တံခါးကို ဆွဲဖွင့်လိုက်ပြီး သူ့ကို လက်ညှိုးထိုးပြလိုက်သည်။ ယခင်က ထိုစားပွဲပုကလေးမှာ ထမင်းစားခန်းတွင် ထားပြီး သူတို့ မိသားစုက ကြမ်းပြင်မှာ ထိုင်၍ ထမင်းစားခဲ့ကြသည်။ သို့သော် သူတို့ စ ပြောင်းလာသော အချိန်က စားပွဲအမြင့်နှင့် ထိုင်ခုံများဖြင့် စားသောက်နိုင်ရန်အတွက် သူတို့ စားပွဲအသစ်ကို ဝယ်ယူခဲ့ခြင်း ဖြစ်သည်။
    

    
      
    

    
      “အဲ …” မာဆာအေက ပါးစပ်ဟလျက် မလှုပ်မယှက် ရပ်နေတော့သည်။
    

    
      
    

    
      “ကဲ ကဲ၊ အမေလည်း သွားအိပ်တော့။ ကျွန်တော်ပဲ ဧည့်ခန်းထဲ ပြန်ရွှေ့ထားလိုက်မယ်”
    

    
      
    

    
      မာဆာအေလည်း ဘာမျှ မပြောတော့ဘဲ သူ့အခန်းသို့ ပြန်သွားလေသည်။
    

    
      
    

    
      ထိုကိစ္စနှင့် ပတ်သက်၍ အာကီအို၏ အမြင်မှာ မာဆာအေသည် အိပ်ချင်မူးတူးဖြင့် လုပ်ချင်ရာ လျှောက်လုပ်နေခြင်းသာ ဖြစ်သည်။ သို့သော် ထိုအဖြစ်အပျက်ကို ယာအေကိုအား ပြောပြလိုက်သောအခါတွင် သူ၏ ကောက်ချက်မှာ တစ်မူ ကွဲပြားနေသည်။
    

    
      
    

    
      “အမေလည်း သူငယ်ပြန်နေပြီ ထင်တယ်” သူက တွေးတွေးဆဆဖြင့် ပြောသည်။
    

    
      
    

    
      “မဖြစ်နိုင်တာ” အာကီအိုက ပြန်ဖြေသည်။
    

    
      
    

    
      “ရှင်က တစ်နေကုန် အလုပ်မှာချည်း နေရတာလေ။ သိပ်တွေ့ရတာမှ မဟုတ်တာ။ ဒီတော့ ရှင်က ကျွန်မလောက် နားမလည်နိုင်ပါဘူး။ သူ တကယ်ပဲ သူငယ်ပြန်လာပြီ နေမှာ။ ထမင်းဟင်းတွေ ချက်ပြီးရင်လည်း ဟိုနေရာမှာ ဒီအတိုင်း ပစ်ထားလိုက်တာ။ စားဖို့ပဲ မေ့မေ့နေသလို။ ကျွန်မက သူ့ကို အိုးထဲက ဆန်ပြုတ်တွေ သောက်တော့မလားလို့ သွားမေးရင်လည်း သူ ချက်မထားဘူးဆိုပြီး ငြင်းချင် ငြင်းနေတတ်တာ။ ဒါပေမယ့် ဒါမျိုး နေ့တိုင်း ဖြစ်နေတာတော့ မဟုတ်ဘူး”
    

    
      
    

    
      အာကီအိုအတွက် ပြောစရာ စကားမရှိ။ သူ့အဖေ သူငယ်ပြန်ပြီးနောက် သူ့အမေလည်း ထိုကဲ့သို့ ပြောင်းလဲသွားနိုင်သည်ဟု သူ တစ်ခါမျှ မတွေးစဖူး။ တွေးနေရင်းပင် သူ့မျက်စိတွေ ဝေဝါးလာသည်။
    

    
      
    

    
      “ရှင် ဘယ်လိုလုပ်မယ် စိတ်ကူးသလဲ။ ရှင့်ကို အရင်ကတည်းက ကြိုပြောထားပြီးသားနော်။ သူများကို စောင့်ရှောက်ပေးချင်လို့ ကျွန်မ ဒီအိမ်ကို ပြောင်းလာနေတာ မဟုတ်ဘူး”
    

    
      
    

    
      “ကို နားလည်ပါတယ်” ၎င်းမှာ အာကီအိုအတွက် အကောင်းဆုံး ဖြေကြားပေးနိုင်မည့် တစ်ခုတည်းသော အဖြေစကား ဖြစ်သည်။ သို့သော် ပြဿနာကို ဖြေရှင်းနိုင်မည့် နည်းလမ်းကိုတော့ သူ ရှာမတွေ့သေးပေ။
    

    
      
    

    
      မာဆာအေ၏ ကြောင်တောင်တောင် အပြုအမူမှာ ဆိုးသည်ထက် ဆိုးလာခဲ့သည်။ သူ၏ ရောဂါလက္ခဏာများမှာ အဓိကအားဖြင့် မှတ်ဉာဏ် အစိတ်အပိုင်းများ ချို့ယွင်းလာသောကြောင့် ဖြစ်သည်။ သူပြောခဲ့သော စကားများ၊ သူ လုပ်ခဲ့သော အလုပ်များနှင့် အိမ်သားများ၏ မျက်နှာသွင်ပြင်ကိုပါ သတိမရတော့ဘဲ မေ့တတ်လာသည်။ အဆိုးဆုံးမှာ သူ မည်သူ ဖြစ်သည်ကိုပင် မမှတ်မိနိုင်တော့ခြင်း ဖြစ်သည်။ ဟာရုမိက သူ့ကို ဆေးရုံသို့ ခေါ်သွားကာ စစ်ဆေးပြသခဲ့သော်လည်း ထူးခြားသော မျှော်လင့်ချက်ကား မရခဲ့ပေ။
    

    
      
    

    
      ယာအေကိုက သူ့ကို ဘိုးဘွားရိပ်သာ ပို့ရန် အကြံပြုသည်။ ယောက္ခမကြီးကို အိမ်မှ နှင်ချရန် သူ့အတွက် အကောင်းဆုံး အခွင့်အရေး တစ်ရပ်ပဲ မဟုတ်ပါလား။ သို့သော် ထိုကိစ္စကို ဟာရုမိက အပြင်းအထန် ကန့်ကွက်ခဲ့သည်။
    

    
      
    

    
      “အိမ်မှာ နေရတာဟာ အမေ့အတွက် စိတ်အချမ်းသာဆုံးပဲ။ ပြီးတော့ သူ့အခန်းကို ပြင်ဖို့ ပြောင်းဖို့တောင် သူက သဘောတူတာ မဟုတ်ဘူး။ အဖေနဲ့ အဲဒီအခန်းဟောင်းထဲမှာ အတူတူ နေနေရတယ်လို့ သူက အခုထိ စိတ်ကူးယဉ်နေတုန်း။ အဲဒီလို ယုံကြည်နေရမှလည်း သူ အေးအေးချမ်းချမ်းနဲ့ နေနိုင်မှာ။ တကယ်လို့ တခြားနေရာကို ပြောင်းပစ်လိုက်ရင် သူ စိတ်ဆင်းရဲပြီး သေသွားလိမ့်မယ်။ ကျွန်မကတော့ အဲဒီလို လုံးဝ အဖြစ်မခံနိုင်ဘူး”
    

    
      
    

    
      ယာအေကိုက စကားနာ ထိုးပြန်သည်။ အိမ်တွင် ဆက်ထားလျှင် နောက်ဆုံး စောင့်ရှောက်ရမည့်သူမှာ သူသာလျှင် ကျန်တော့ကြောင်း စကားဆိုလာ၏။ ထို့ကြောင့် ဟာရုမိက ထိုကိစ္စအတွက် သူစီစဉ်မည် ဖြစ်ကြောင်း ပြန်ပြောလေသည်။
    

    
      
    

    
      “အစ်ကိုနဲ့ အစ်မတို့ ဘာမှ စိတ်ပူမနေပါနဲ့။ အမေ့ကို ကျွန်မ လာစောင့်ရှောက်ပါ့မယ်။ ဒါကြောင့် သူ့ကို ဒီအိမ်မှာပဲ နေခွင့် ပြုကြပါလား။ ရတယ်မလား”
    

    
      
    

    
      နှမဖြစ်သူက ထိုမျှအထိ ပြောလာပြီဆိုလျှင် အာကီအိုလည်း ဘာမျှ စောဒက မတက်ချင်တော့ပေ။ ထိုသို့သော သဘောတူညီချက်အတိုင်း ထားကြည့်ကြရန် အားလုံး သဘောတူလိုက်ကြသည်။
    

    
      
    

    
      အစပိုင်းတွင် ဟာရုမိသည် နေ့ခင်းပိုင်းတွင် မာဆာအေထံ လာရောက်ပြီး သူ့အတွက် ထမင်းဟင်းများ ချက်ပေးခဲ့သည်။ အာကီအို အိမ်ပြန်ရောက်သောအခါမှ သူလည်း သူ့အိမ်သို့ ပြန်သွားသည်။ သို့သော် နောက်ပိုင်းတွင် ညပိုင်းလာမှ ပိုအဆင်ပြေကြောင်း သူ သိရှိသွားခဲ့သည်။ မာဆာအေသည် နေ့ခင်းပိုင်းတွင် အိပ်နေသည်ကသာ များ၍ ညပိုင်းရောက်မှသာ နိုးကြားနေတတ်သောကြောင့် ဖြစ်သည်။ ထိုနောက်ပိုင်းတွင် ဟာရုမိသည် သတ်မှတ်ထားသော ညအချိန်တွင် ပုံမှန် လာတတ်ပြီး အမေ့အတွက် အိမ်မှ သူချက်ထားသော ထမင်းဟင်းများ ယူလာခဲ့သည်။ မာဆာအေက ယာအေကိုချက်သော ထမင်းဟင်းများကို လုံးဝ မစားတော့ပေ။
    

    
      
    

    
      တစ်ခါက ဟာရုမိ ပြောဖူးသော စကားတစ်ခွန်း ရှိသည်။
    

    
      
    

    
      “အမေက ကျွန်မကို သူ့အမေလို့ ထင်နေတာ။ သူ့ကိုယ်သူလည်း သူစိမ်းအိမ်မှာ ပစ်ထားခံရတဲ့ ကလေးတစ်ယောက်လို့ အောက်မေ့နေပုံ ရတယ်။ ညရောက်ခါမှ သူ့အမေရင်းက သူ့ကို လာတွေ့နိုင်ရှာတယ်လို့ ထင်မြင်နေပုံပဲ”
    

    
      
    

    
      အာကီအိုသည် ထိုစကားများကို ချက်ချင်းလက်ငင်း လက်ခံရန် မဖြစ်နိုင်ခဲ့ချေ။ သို့သော် မာဆာအေဘက်ကလည်း အမှန်တကယ်ပင် ကလေးငယ်တစ်ယောက်၏ ပြုမူနေထိုင်ပုံ အဆင့်သို့ နိမ့်ကျရွေ့လျောနေလေပြီ။ သူက ထိုရောဂါနှင့် သက်ဆိုင်သော စာအုပ်စာတမ်းများကို ရှာဖွေ ဖတ်ရှုကြည့်ခဲ့သည်။ စာအုပ်များတွင် အောက်ပါ အကြံပြုချက်များ ရေးသားထားကြသည်။
    

    
      
    

    
      သူငယ်ပြန်နေသော လူအိုတို့၏ မှတ်ဉာဏ်ကမ္ဘာထဲတွင် သူတို့၏ ကိုယ်ပိုင် လောကလေးတစ်ခု ဖန်တီးထားကြသည်။ ထိုလောကကို သွားရောက် ဖျက်ဆီးနှောင့်ယှက်ရန် မကြိုးစားသင့်။ ထိုလောကကလေးကို အတူတကွ စောင့်ရှောက်ပေးရင်းဖြင့်သာ သက်ကြီးရွယ်အိုများကို ဖေးမကူညီသွားသင့်သည်။
    

    
      
    

    
      မာဆာအေ၏ သဘောအရ ဤနေရာသည် သူစိမ်းတစ်ရံဆံ၏ အိမ်မျှသာ ဖြစ်သည်။ ဤအိမ်တွင် နေထိုင်ကြသော အာကီအို အပါအဝင် တခြားသူများမှာလည်း သူ့အမြင်အားဖြင့် သူစိမ်းပြင်ပြင်သာ။
      

    



    

    
      အခန်း (၁၆)
    

    
      
    

    
      မာကျုမီယာတို့နှစ်ယောက်အတွက် ခွဲတမ်းကျထားသော အိမ်ပေါက်စေ့သို့ နှံ့အောင် ပြေးလွှားပြီးကြသောအခါ နေရောင်ပင် ပျောက်ကွယ်လုလေပြီ။ မြက်နမူနာများ ပါသည့် ပလတ်စတစ်အိတ်ငယ်များစွာ ပြည့်လျှံနေအောင် စုထည့်ထားသော အိတ်ကြီးကို ပိုက်၍ သူတို့နှစ်ယောက် စခန်းသို့ ပြန်လာကြသည်။
    

    
      
    

    
      သူတို့၏ ယနေ့ခရီးစဉ်သည် အမှုအတွက် အကျိုးတစ်စုံတစ်ရာ ရှိ၏၊ မရှိ၏ ဆိုသည်ကိုမူ မာကျုမီယာက မဝေခွဲတတ်။ ယနေ့ ကြုံကြိုက်ခဲ့သမျှသော မိသားစုများထဲတွင် ကလေးမလေးကို သတ်ဖြတ်ခဲ့သည်ဟု သံသယရှိဖွယ်ရာ လူတစ်ဦးတစ်ယောက်ကိုမျှ သူ မတွေ့ခဲ့ရပေ။ သူ့အမြင်အားဖြင့် အားလုံးမှာ သာမန် လူများသာ ဖြစ်သည်။ ထိုသူများမှာ နေထိုင်မှု အဆင့်အတန်း အနည်းငယ်စီ ကွာခြားမှု ရှိကြသော်လည်း သူတို့အားလုံးသည် သူတို့၏ တစ်နေ့တာ ဘဝခရီးကို ကြိုးစားပြီး လျှောက်လှမ်းနေကြသူချည်းသာ ဖြစ်ပေသည်။
    

    
      
    

    
      “ဒီရပ်ကွက်ထဲတော့ မဖြစ်နိုင်ဘူး” မာကျုမီယာသည် လမ်းလျှောက်ရင်း ပြောနေသည်။ “စိတ်ဖောက်ပြန်နေတဲ့ ကောင်တွေကပဲ ဒါမျိုးလုပ်မှာ။ ဥပမာ လိင်စိတ်ဖောက်ပြန်ပြီး အထီးကျန်နေတဲ့ တစ်ကိုယ်တည်း သမားတွေပေါ့။ အစ်ကိုပဲ စဉ်းစားကြည့်။ လမ်းပေါ်မှာ သွားနေတဲ့ ကလေးမလေးတစ်ယောက်ကို ရုတ်တရက် ဖမ်းပြီး ကားပေါ် တင်ပြေးသွားမယ်။ သူက ကလေးမလေးကို ဘယ်လိုမျိုး 
      မဟုတ်မဟ
      တ် လုပ်ဖို့ ရည်ရွယ်ထားသလဲဆိုတာတော့ ကျွန်တော်လည်း မပြောတတ်ဘူး။ ဒါပေမယ့် ပုံမှန်အားဖြင့်တော့ အဝေးဆုံး တစ်နေရာကို ဖမ်းခေါ်သွားမှာပဲ။ အဲဒီနေရာမှာ ကလေးမလေးကို သတ်ပစ်လိုက်ပြီးမှ ဒီရပ်ကွက်ဘက် ပြန်လာပြီး အလောင်းကို လွှင့်ပစ်တာပဲ ဖြစ်မယ်။ တရားခံဟာ ဒီရပ်ကွက်ထဲမှာပဲ နေတယ်လို့ ရဲတွေကို အထင်လွဲအောင် လုပ်ဖို့ပေါ့။ အခုလို ကောက်ချက်ဆွဲကြည့်လိုက်တော့ တရားခံဟာ ဒီရပ်ကွက်ထဲမှာ နေတဲ့သူ လုံးဝ မဖြစ်နိုင်တော့ဘူး။ ကျွန်တော်ပြောတာ ဘယ်လို သဘောရလဲ။ ဘယ်နား အမှားပါလဲ”
    

    
      
    

    
      ဘေးနားတွင် အတူကပ်လျှောက်နေသော ကာဂါသည် ဘာမျှ ပြန်မပြောဘဲ ခေါင်းငုံ့ရင်း တစ်ခုခုကို အသည်းအသန် စဉ်းစားနေပုံ ရသည်။
    

    
      
    

    
      “အစ်ကို” မာကျုမီယာက အော်ခေါ်လိုက်သော အခါမှ ကာဂါသည် ခေါင်းထောင်၍ ကြည့်သည်။ “ကျွန်တော် ပြောနေတာ မကြားဘူးလား”
    

    
      
    

    
      “အင်း၊ နားထောင်နေပါတယ်။ မင်းပြောချင်တဲ့ အဓိပ္ပာယ်ကို ငါ နားလည်တယ်။ မင်းရဲ့ အယူအဆက သိပ်ခိုင်မာလှတယ်တော့ မဟုတ်ဘူး”
    

    
      
    

    
      ဝေ့လည်ကြောင်ပတ် ဖြေနေသော စကားကြောင့် မာကျုမီယာသည် စိတ်မရှည်နိုင်တော့ပဲ “အစ်ကို ဘာပြောချင်တာလဲ၊ ပြောလေ”
    

    
      
    

    
      ကာဂါက ပြုံးပြလိုက်ပြီး “ဘာပြောစရာ ရှိရမှာလဲ။ ငါပြောပြီးသားပဲ။ နယ်မြေခံရဲတွေက ရာဇဝတ်မှုခင်းဌာနရဲ့ အမိန့်ကို နာခံပြီး အလုပ်လုပ်ကြရတာပဲဟာ”
    

    
      
    

    
      “အစ်ကို့ပြောပုံက လူကို ခနဲ့နေသလိုပဲ”
    

    
      
    

    
      “ငါ့စကားထဲမှာ မင်းတို့ကို ခနဲ့ချင်တဲ့ သဘော မပါပါဘူးဗျာ။ တကယ်လို့ ငါ့စကားကြောင့် စိတ်အနှောင့်အယှက် ဖြစ်သွားတယ် ဆိုရင်လည်း တောင်းပန်ရတော့မှာပေါ့”
    

    
      
    

    
      လမ်းပေါ်တွင် အတူ လျှောက်လာကြရင်း မာကျုမီယာသည် အငှားယာဉ်တစ်စီးကို တားရန် စဉ်းစားနေစဉ်မှာပင် ကာဂါက စကားစလာသည်။
    

    
      
    

    
      “ငါ တစ်နေရာသွားချင်တယ်”
    

    
      
    

    
      တက္ကစီ အလွတ်တစ်စီးကို မြင်၍ ခေါ်ရန် ဟန်ပြင်ကာ မြောက်ထားသော သူ့လက်ကို အမြန် ရုပ်သိမ်းလိုက်ရသည်။
    

    
      
    

    
      “အစ်ကို ဘယ်သွားချင်လို့လဲ”
    

    
      
    

    
      ကာဂါသည် တစ်ခဏ စဉ်းစားလိုက်ပြီး မာကျုမီယာကို ဖုံးကွယ်မနေတော့ဘဲ အဖြေပေးလိုက်သည်။
    

    
      
    

    
      “အိမ်တစ်အိမ်ကို အတော်လေး စိတ်ဝင်စားနေမိတယ်။ ငါ ထပ်သွားပြီး လေ့လာချင်သေးတယ်”
    

    
      
    

    
      “ဘယ်သူ့အိမ်လဲ”
    

    
      
    

    
      “မိုင်ဟာရာတို့အိမ်”
    

    
      
    

    
      “မိုင်ဟာရာ ……” မာကျုမီယာသည် သူ့အိတ်ထဲမှ မှတ်စုစာအုပ်ကို ထုတ်၍ အမည်စာရင်းများကို ပြန်ကြည့်နေသည်။ “အဲဒီအိမ်လား။ ဟိုသူငယ်ပြန်နေတဲ့ အဖွားကြီးတစ်ယောက် ရှိတဲ့အိမ် မဟုတ်လား။ အစ်ကိုက ဘာဖြစ်လို့ သူတို့ကို စိတ်ဝင်စားနေရတာလဲ”
    

    
      
    

    
      “ပြောရမှာ ရှည်တယ်။ ပြီးတော့ ငါလည်း အခုမှ စပြီး ကျိုးကြောင်း ဆက်စပ်ကြည့်နေတုန်းပဲ ရှိသေးတယ်”
    

    
      
    

    
      မာကျုမီယာသည် သူ့မှတ်စုစာအုပ်ကို ပြန်ထည့်လိုက်ပြီး ကာဂါကို စိုက်ကြည့်နေသည်။
    

    
      
    

    
      “နယ်မြေခံရဲတွေက ရာဇဝတ်မှုခင်းဌာနရဲ့ ညွှန်ကြားမှုနဲ့ အလုပ်လုပ်နေရတာပါဆို။ ဒီတော့ မှုခင်းတပ်ဖွဲ့ဝင် ကျွန်တော့်ကို အစ်ကို့အနေနဲ့ လျှိုနေဖို့ မသင့်ဘူး”
    

    
      
    

    
      “ငါ့မှာ ဖုံးကွယ်ချင်တဲ့ ဆန္ဒ မရှိပါဘူး” ကာဂါသည် သူ့နှုတ်ခမ်းကို လက်ညိုးဖြင့် ပွတ်နေရင်းမှ ပခုံးတစ်ချက် တွန့်လိုက်ပြီး “ကောင်းပြီလေ။ ဒါပေမယ့် ငါတို့ သက်သက် အချိန်ဖြုန်းတာလည်း ဖြစ်ချင်ဖြစ်နေမှာ”
    

    
      
    

    
      “ကျွန်တော်အတွက်တော့ ကိစ္စမရှိဘူး။ သူက ကျွန်တော့်ကို ပြောဖူးတယ်။ များများသွား၊ များများလေ့လာထားမှ စုံစမ်းမှုရလဒ်ကလည်း အလိုက်သင့် ပြောင်းလဲလာနိုင်တာတဲ့”
    

    
      
    

    
      ထိုစကားကို တာကာမာဆာက ပြောခဲ့ခြင်း ဖြစ်သည်။ ကာဂါ၏ မျက်နှာအမူအရာ မည်သို့ ဖြစ်ပျက်သွားမည်ကို မာကျုမီယာက သိချင်သောကြောင့် သူ့မျက်နှာကို စေ့စေ့ ကြည့်နေမိသည်။ သို့သော် သူက ဘာတစ်ခွန်းမျှ မပြောဘဲ လမ်းဆက်လျှောက်နေသည်။
    

    
      
    

    
      မာကျုမီယာသည် ကာဂါနှင့်အတူ အိချိုပန်းခြံသို့ ရောက်လာခဲ့သည်။ တာဝန်မှ အပ မဝင်ရန် ကန့်သတ်ထားသော အတားအဆီးများကို ရဲဌာနက ဖယ်ရှားထားလိုက်ပြီ ဖြစ်သော်လည်း အိမ်သာပတ်ဝန်းကျင်ကိုတော့ အသုံးပြုခွင့် မပေးသေးဘဲ ကြိုးဖြင့် ဝိုင်းထားသည်။ ပန်းခြံထဲတွင် မည်သည့် လူအရိပ်အယောင်ကိုမျှ မတွေ့ရ။ ညရောက်လာသောကြောင့်လည်း ဖြစ်နိုင်သည်။ ပို၍ ဖြစ်နိုင်သည်မှာ လူသေအလောင်း တွေ့ထားသည်ဟူသော သတင်းက ပျံ့နှံ့နေပြီ ဖြစ်သောကြောင့် လူများ အနားသို့ မလာရဲခြင်းလည်း ဖြစ်မည်။
    

    
      
    

    
      ကာဂါသည် တားထားသော ကြိုးကို ခွကျော်ပြီး အိမ်သာနားသို့ သွားကာ အပေါက်ဝတွင် ပိတ်ရပ်နေသည်။
    

    
      
    

    
      “တရားခံက ဘာဖြစ်လို့ အလောင်းကို ဒီမှာ လာပစ်ရတာလဲ” ကာဂါက မတ်တပ်ရပ်လျက် မေးလိုက်သည်။
    

    
      
    

    
      “ဒါလား။ ပန်းခြံက ညအမှောင်ထဲမှာဆိုရင် လူသူမြင်ရဖို့ သိပ်မလွယ်ဘူး။ မိုးမလင်းခင်အထိလည်း အလောင်းကို လူတွေ တွေ့သွားမှာ မပူရဘူး။ အကြမ်းအားဖြင့်တော့ အဲဒီလို အကြောင်းရင်းတွေပဲ ဖြစ်မယ် ထင်တယ်”
    

    
      
    

    
      “ဒါပေမယ့် လူသူ ဆိတ်ကွယ်ရာအရပ်ဆိုတာ နေရာတကာမှာ ရှိနေတာပဲ။ တောကြီးမျက်မဲထဲ သွားနေစရာတောင် မလိုဘူး။ ဟောဟိုနားက လူမနေတော့တဲ့ တိုက်အိုတိုက်ပျက်တွေ ရှိတယ်။ တစ်ပတ်နေလို့မှ လူတစ်ယောက် မတွေ့ရတဲ့ ချောင်ကြိုချောင်ကြားတွေ ရှိတယ်။ ကလေးအလောင်းတစ်လောင်းကို ကောင်းကောင်း ဖွက်ထားနိုင်တဲ့ လျှိုတွေ၊ ခြုံပုတ်တွေ ရှိတယ်။ အဲဒီလို နေရာမျိုးမှာ သွားပစ်ထားရင် အလောင်းကို ဒီထက် နောက်ကျပြီးတောင် တွေ့ရဖို့ ရှိတယ်။ ဘာဖြစ်လို့ တရားခံက အဲဒါတွေကို မစဉ်းစားခဲ့တာလဲ”
    

    
      
    

    
      “ကျွန်တော် ခုနက ပြောပါရော။ တရားခံဟာ ဒီရပ်ကွက်ထဲမှာ နေပါတယ်လို့ ထင်စေချင်လို့လေ”
    

    
      
    

    
      သို့သော် ကာဂါက ခေါင်းခါလျက် “ဖြစ်နိုင်ပါ့မလား”
    

    
      
    

    
      “အစ်ကိုက အဲဒီလို မထင်ဘူးပေါ့”
    

    
      
    

    
      “တရားခံဘက်ကနေ စဉ်းစားကြည့်မယ်ဆိုရင် တရားခံတစ်ယောက်ဟာ မင်းတွေးသလို တွေးဖို့ထက် အလောင်းကို တွေ့တာ နောက်ကျလေ ကောင်းလေပဲလို့ ယူဆမှာပဲ။ ပြီးတော့ ဒီအမှုက စတွေ့တွေ့ချင်းမှာ ပြန်ပေးဆွဲတဲ့ ဖြစ်နိုင်ခြေမျိုး ရှိတာကြောင့် ရဲဌာနအနေနဲ့ ဗြုန်းစားကြီး လူသိရှင်ကြား လှုပ်ရှားဖို့ မဖြစ်နိုင်ဘူး”
    

    
      
    

    
      ကာဂါသည် မာကျုမီယာဘက်သို့ ဖြည်းဖြည်းချင်း လှည့်လာပြီး “ငါ့အထင်ကတော့ တရားခံဟာ မတတ်နိုင်လို့ ဒီလိုနေရာမှာ ပစ်ဖို့ ဆုံးဖြတ်ခဲ့ရတယ်လို့ ယူဆတယ်”
    

    
      
    

    
      “မတတ်နိုင်လို့?”
    

    
      
    

    
      “ဟုတ်တယ်။ သူ့မှာ တခြား ရွေးချယ်စရာ မရှိဘူး။ သူဘယ်လောက်ပဲ အလောင်းကို ခပ်ဝေးဝေး ပစ်ချင်နေပါစေ။ သူ့မှာ အဲဒီလို လုပ်နိုင်ဖို့ အစွမ်း မရှိခဲ့ဘူး”
    

    
      
    

    
      “အစွမ်း? …… ကား မရှိဘူးလို့ ပြောချင်တာလား”
    

    
      
    

    
      “ဟုတ်တယ်။ တရားခံက ကားမမောင်းတတ်ဘူး။ ဒါမှမဟုတ် သူ့မှာ ကား မရှိဘူး”
    

    
      
    

    
      “ဟုတ်ပါ့မလား။ ကျွန်တော်ကတော့ အဲဒါ မဖြစ်နိုင်ဘူး ထင်တာပဲ”
    

    
      
    

    
      “ဘာဖြစ်လို့လဲ”
    

    
      
    

    
      “အစ်ကိုပဲ စဉ်းစားကြည့်။ သူ့မှာ ကားသာ မရှိရင် ဒီအမှုတောင် ဖြစ်လာနိုင်စရာ အကြောင်း မရှိတော့ဘူး။ အလောင်းသယ်တဲ့ ကိစ္စပဲ ပြောပါဦး။ ကားမရှိရင် ဘယ်လို လုပ်မလဲ။ အဲဒီအလောင်းကို ပိုက်ပြီး ဒီနေရာအထိ ရောက်လာနိုင်မှာတဲ့လား။ ကလေးတစ်ယောက် ဆိုပေမယ့်လည်း အနည်းဆုံး ကီလို ၂၀ တော့ မကဘူး၊ လေးမှာပဲ။ ပြီးတော့ အလောင်းက ကတ်စက္ကူပုံးထဲ ထည့်သယ်တာဆိုတော့ အဲဒီပုံးကလည်း တော်တော် ကြီးလိမ့်မယ်။ အဲဒီပုံးကြီးကို လက်နဲ့ပိုက်ပြီး သယ်လာဖို့ရာက မဖြစ်နိုင်သလောက်ပဲ”
    

    
      
    

    
      “ကတ်စက္ကူပုံးနဲ့ ထည့်ခဲ့တယ် ဆိုတဲ့ အဆိုက အလောင်းရဲ့ အင်္ကျီပေါ်မှာ တွေ့တဲ့ ဖော့လုံးလေးတွေကြောင့် မဟုတ်လား”
    

    
      
    

    
      “အင်း၊ ဒါကြောင့်လည်း အိမ်သုံးလျှပ်စစ်ပစ္စည်းတွေ ထုပ်ပိုးတဲ့ ကတ်စက္ကူပုံးကို သုံးခဲ့တာ ဖြစ်ရမယ်လို့ ယူဆထားတာပေါ့”
    

    
      
    

    
      “အလောင်းပေါ်မှာ ဖော့လုံးလေးတွေ ကပ်နေတယ် ဆိုတာကို ကြည့်ခြင်းအားဖြင့်” ကာဂါသည် သူ့လက်ညိုးကို ထောင်လိုက်ပြီး “တရားခံဟာ အလောင်းကို ကတ်စက္ကူပုံးထဲ ဘာမှ မခံဘဲ တိုက်ရိုက် ထည့်ယူလာခဲ့တယ် ဆိုတဲ့ သဘောပဲ”
    

    
      
    

    
      မာကျုမီယာသည် ကာဂါ၏ အဆိုကို ချက်ချင်း နားမလည်နိုင်သေးဘဲ အတွေးထဲတွင် ပုံရိပ်များဖြင့် ပုံဖော်၍ ကြည့်နေလေသည်။ တစ်ခဏအကြာမှ ထိုအဆိုကို သဘောတူသောအားဖြင့် “ဟုတ်တာပေါ့”
    

    
      
    

    
      “မင်းမှာ ကားရှိလား”
    

    
      
    

    
      “ရှိတယ်။ ဒါပေမယ့် တစ်ပတ်ရစ်ကားပါ”
    

    
      
    

    
      “တစ်ပတ်ရစ်ရစ် နှစ်ပတ်ရစ်ရစ်၊ မင်းအတွက်တော့ အဖိုးတန် ပစ္စည်းပဲ မဟုတ်လား။ တကယ်လို့သာ မင်းဆိုရင် ဘယ်လို လုပ်မလဲ။ ကားနဲ့ သယ်ရပြီဆိုရင် အဲဒီ အလောင်းကို ကတ်စက္ကူပုံးထဲ ထည့်သယ်မလား”
    

    
      
    

    
      “
      ကျွန်တော့်အထင်တော့
       ပြဿနာ မရှိဘူးပဲ”
    

    
      
    

    
      “အလောင်းက စိုနေမယ်ဆိုရင်လည်း ကိစ္စမရှိဘူးပေါ့?”
    

    
      
    

    
      “စိုနေမယ်?”
    

    
      
    

    
      “လုပ်ကြံခံရတဲ့အချိန်က သေးတွေ ထွက်ကျကုန်တယ်။ အလောင်းကို တွေ့တဲ့အချိန်တုန်းက သူ့စကတ်မှာတောင် စိုနေသေးတယ်။ ငါက ဓာတ်ခွဲဌာနက လူတွေထက်ကို စောပြီး အခင်းဖြစ်တဲ့နေရာကို ရောက်ခဲ့တာ။ ဒါကြောင့် ငါ ကောင်းကောင်းကြီး မှတ်မိနေသေးတယ်။ ဒါပေမယ့် အိမ်သာထဲမှာမို့လို့ ထင်ပါတယ်။ သူ့ဆီက အနံ့ဆိုးဝါးဝါး ရတယ်လို့တော့ သတိမထားမိဘူး”
    

    
      
    

    
      “အစ်ကို အဲဒီလို ပြောလိုက်မှ သတိရတယ်။ ဓာတ်ခွဲဌာနရဲ့ အစီရင်ခံစာထဲမှာ အဲဒီအကြောင်းတွေ ရေးထားတယ်”
    

    
      
    

    
      “ဒါဆို ငါမင်းကို ထပ်မေးပါဦးမယ်။ အဲဒီလို အလောင်းမျိုးကို ကတ်စက္ကူပုံးထဲ ထည့်ဦးမလား”
    

    
      
    

    
      မာကျုမီယာက နှုတ်ခမ်းကို သပ်လိုက်ပြီး
    

    
      “တကယ်လို့ အလောင်းပေါ်က အရည်တွေဟာ ကတ်စက္ကူကနေတဆင့် ယိုစီးပြီး ကားပေါ် ပေသွားနိုင်တယ်ဆိုရင်တော့ အဲဒီလို လုပ်လိမ့်မယ်လို့ ပြောရမှာ တော်တော် ခက်သွားပြီ”
    

    
      
    

    
      “ပေပြီးရင် နံလည်း နံလာဦးမှာ”
    

    
      
    

    
      “ပုံမှန်အားဖြင့်တော့ ပလတ်စတစ်အိတ်လို ဟာမျိုးနဲ့ အရင် လုံအောင် ထုပ်ပိုးပြီးမှ သေတ္တာတွေ ဘာတွေထဲ ထည့်ကြမှာ …..”
    

    
      
    

    
      “ဒီအမှုမှာကျတော့ တရားခံက အဲဒီလို မလုပ်ခဲ့ဘူး။ ဘာဖြစ်လို့လဲ”
    

    
      
    

    
      “အစ်ကို ပြောချင်တာက ……. သူက ကားနဲ့ မသယ်လို့လား”
    

    
      
    

    
      ကာဂါက သူ့ပခုံးကို ပင့်ပြလိုက်ပြီး
    

    
      “ဆုံးဖြတ်ချက် ချဖို့တော့ စောလွန်းသေးတာပေါ့။ နောက်တစ်ခု ဖြစ်နိုင်တာကလည်း တရားခံဟာ ပေစုတ်စုတ် နေတတ်ပြီး သူ့ကား ပေမှာကိုလည်း လုံးဝ ဂရုမစိုက်ဘူး ဆိုရင်ရော။ ဒါကတော့ ဖြစ်နိုင်ချေ တော်တော်လေး နည်းပါတယ်”
    

    
      
    

    
      “တကယ်လို့ သူ့မှာ ကားမရှိဘူးဆိုရင် ဒီလို ကြီးမားတဲ့ ကတ်စက္ကူပုံးကို ဘယ်လိုလုပ်ပြီး သယ်နိုင်ပါ့မလဲ”
    

    
      
    

    
      “သိပ်ကောင်းတဲ့ မေးခွန်းပေါ့။ မင်းသာဆိုရင် ဘယ်လို လုပ်မလဲ”
    

    
      
    

    
      “ကျွန်တော် စောစောကလည်း ပြောပြီးပြီ။ လက်နဲ့ ပိုက်သွားဖို့ရာလည်း အင်မတန် ခက်တယ်။ လက်တွန်းလှည်းနဲ့ ဆိုရင်တော့ အဆင်ပြေနိုင်တယ်။ ဒါပေမယ့် ညကြီးသန်းခေါင် အဲဒါကြီး တွန်းပြီး သွားလာနေရင် လူတွေရဲ့ အာရုံစိုက်မှုကို ခံရနိုင်တယ်”
    

    
      
    

    
      “ငါလည်း အဲဒီလို ယူဆတာပဲ။ ဒါဆို အထူး အာရုံစိုက်ချင်စရာလည်း မကောင်းဘူး။ ပြီးတော့ လက်တွန်းလှည်းလို အသုံးတည့်နိုင်မယ့် တခြားကိရိယာ ဘာရှိဦးမလဲ”
    

    
      
    

    
      “ကလေးထည့်တဲ့ တွန်းလှည်းရော။ …… မဖြစ်ဘူး၊ မဖြစ်ဘူး။ ရှေးရှေးတုန်းက ဒီဇိုင်းမျိုးဆိုရင် ပစ္စည်းသယ်လို့ ရမယ်။ ဒီနေ့ ခေတ်ပေါ် ဒီဇိုင်းတွေနဲ့ဆိုရင် အဲဒီလို သုံးဖို့ မဖြစ်နိုင်ဘူး”
    

    
      
    

    
      ကာဂါသည် ပြုံးနေပြီး သူ့ဖုန်းကို ဆွဲထုတ်လိုက်သည်။ ဖုန်းထဲတွင် တစ်ခုခုကို ရှာနေပြီး စခရင် မျက်နှာပြင်ကို မာကျုမီယာအား ထိုးပြလိုက်သည်။
    

    
      
    

    
      “ဒါကြည့်ကြည့်”
    

    
      
    

    
      မာကျုမီယာသည် ဖုန်းကို လှမ်းယူလိုက်သည်။ မြေပြင်ကို ရိုက်ထားသော ဓာတ်ပုံတစ်ပုံ။
    

    
      
    

    
      “ဒါက?”
    

    
      
    

    
      “ဒီဓာတ်ပုံကို အခု မင်းရပ်နေတဲ့ နေရာ ပတ်ဝန်းကျင်လောက်မှာ ရိုက်ထားတာပဲ။ သက်သေစုဆောင်းရေး အဖွဲ့က ရိုက်သွားလိမ့်မယ်လို့ ငါ ထင်တယ်။ ဒါပေမယ့် ငါဖုန်းနဲ့လည်း ရိုက်ယူထားခဲ့တယ်”
    

    
      
    

    
      “ဒီပုံက ဘာထူးခြားလို့လဲ”
    

    
      
    

    
      “မင်း သေချာ ကြည့်ကြည့်။ မြေကြီး မျက်နှာပြင်ပေါ်မှာ နဂိုက ရှိခဲ့ဖူးတဲ့ သက်သေတစ်ခုခုကို ဖျောက်ဖျက်ဖို့ ကြိုးစားထားတဲ့ အရေးအကြောင်းတွေ တွေ့ရလိမ့်မယ်”
    

    
      
    

    
      မြေပြင်ပေါ်တွင် အနည်းငယ် ကျယ်သော လိုင်းကြောင်းများမှာ ထင်းနေသည်။
    

    
      
    

    
      “တကယ်လို့ ငါ ယူဆသလိုသာ မှန်မယ်ဆိုရင် တရားခံအနေနဲ့ ဘာသက်သေ အထောက်အထားမှ မကျန်အောင် ခြေရာလက်ရာ ဖျောက်နိုင်လိမ့်မယ်လို့ ငါ မထင်ဘူး။ သူက လက်တွန်းလှည်း ဒါမှမဟုတ် အဲဒီလို ပစ္စည်းသယ်နိုင်မယ့် အရာတစ်ခုခုကို သုံးပြီး အလောင်းကို ဒီအထိ သယ်လာခဲ့တယ်။ ပြီးတော့ မနေ့က တစ်မနက်လုံး ရွာနေခဲ့တဲ့ မိုးရေတွေဟာ ဒီမြေပြင်မှာ တင်နေခဲ့မှာပဲ။ ဒါကြောင့် သူ ဒီကို ရောက်တဲ့အချိန်မှာ ဒီနားက မြေကြီးတစ်ပြင်လုံး ပျော့နေလိမ့်မယ်လို့ ငါတို့ ယူဆနိုင်တယ်”
    

    
      
    

    
      “ဒီမှာ သဲလွန်စ တစ်ခုခု ရှိချင် ရှိခဲ့မှာပေါ့လေ။ ဒါပေမယ့် အခုဟာက ဖျောက်ဖျက်ထားပြီးပြီဆိုတော့ ကျွန်တော်တို့က ဘာတတ်နိုင်ဦးမှာလဲ” မာကျုမီယာက ပြောပြီး ဖုန်းကို ကာဂါအား ပြန်ပေးရန် ပြင်လိုက်သည်။
    

    
      
    

    
      “မင်း သေသေချာချာ ထပ်ကြည့်စမ်းပါဦး။ ဖျောက်ဖျက်ထားတဲ့ အရာရဲ့ အကျယ်က ဘယ်လောက်လောက် ရှိမလဲ”
    

    
      
    

    
      “အကျယ်?” မာကျုမီယာသည် ဖုန်းမျက်နှာပြင်ကို နောက်တစ်ခေါက် ပြန်ကြည့်လိုက်သည်။ “၃၀ မီလီမီတာလောက်တော့ ရှိမှာပေါ့”
    

    
      
    

    
      “ငါလည်း အဲလောက်ပဲ ထင်တယ်။ တကယ်လို့ ၃၀ မီလီမီတာဆိုရင် လက်တွန်းလှည်းအတွက် ကျဉ်းလွန်းနေတယ်”
    

    
      
    

    
      “ဟုတ်တယ်။ ဒါဆို …..” မာကျုမီယာသည် ဖုန်းကို မကြည့်တော့ဘဲ ခေါင်းမော့လိုက်ပြီး “စက်ဘီးရာလား”
    

    
      
    

    
      “ဖြစ်ဖို့များတယ်” ကာဂါက ပြန်ဖြေသည်။ “ပြီးတော့ အနောက်မှာ ထိုင်ခုံပါတဲ့ စက်ဘီးမျိုး ဖြစ်ရမယ်။ အခုနောက်ပိုင်း ဈေးကွက်ထဲဝင်တဲ့ စက်ဘီးတွေက နောက်ခုံ မပါတော့ဘူး။ ပိုပြီး တိတိကျကျ ပြောရမယ်ဆိုရင် အဲဒီစက်ဘီးက မိန်းမစီးဘီးလို ခပ်သေးသေးထဲကပဲ ဖြစ်လိမ့်မယ်”
    

    
      
    

    
      “အစ်ကိုက ဘယ်လိုလုပ်ပြီး သိသလဲ”
    

    
      
    

    
      “မင်း စမ်းကြည့်ရင် သဘောပေါက်သွားမှာပါ။ ဒီလောက်ကြီးတဲ့ ကတ်စက္ကူပုံးကို စက်ဘီး နောက်ခုံမှာ တင်ကြည့်။ ပြီးတော့ လက်တစ်ဘက်က ပုံးကို ထိန်းထားရမယ်။ နောက်လက်တစ်ဘက်က စက်ဘီးလက်ကိုင်ကို ထိန်းရမယ်ဆိုရင် ယောက်ျားစီး စက်ဘီးလို စက်ဘီးကြီး‌တွေ အနေနဲ့ကျတော့ အဆင်မပြေနိုင်ဘူး”
    

    
      
    

    
      မာကျုမီယာသည် သူ၏ စိတ်ကူးဖြင့် ပုံဖော်ကြည့်သောအခါ ကာဂါ၏ တွေးဆပုံမှာ ယုတ္တိရှိကြောင်း သိလာရသည်။
    

    
      
    

    
      “တရားခံ နေတဲ့ ပတ်ဝန်းကျင်မှာ မြက်ခင်းပြင် ရှိရမယ်။ ပြီးတော့ သူက ကား မမောင်းတတ်ဘူး။ ဒါမှမဟုတ် သူ့မှာ ကားမရှိဘူး။ ဒါပေမယ့် သူ့ဆီမှာ နောက်ခုံပါတဲ့ စက်ဘီး အသေးလေး တစ်စီး ရှိရမယ် …..” မာကျုမီယာသည် ထိုအချက်အလက်များကို တစ်ချက်ချင်းစီ ရေရွတ်နေရင်းမှ ထိုအချက်အားလုံးနှင့် ပြည့်စုံသော သူကို သတိထားမိသွားသည်။ “ဒါကြောင့် အစ်ကိုက မိုင်ဟာရာမိသားစုကို စိတ်ဝင်စားသွားတာလား။ သူတို့ဆီမှာ ကားဂိုဒေါင်လည်း မရှိဘူး။ ကားထားစရာ နေရာလည်း မရှိဘူး။ စက်ဘီးကတော့ ……….. အဲ … အစ်ကို သူတို့ရဲ့ စက်ဘီးကို သေချာ ကြည့်လိုက်သေးတယ် မဟုတ်လား”
    

    
      
    

    
      “နောက်ခုံ ပါတယ်။ အဲဒီစက်ဘီးနဲ့ ကတ်စက္ကူပုံးကို သယ်လို့ ရနိုင်တယ်”
    

    
      
    

    
      “ဒီလိုလား။ ဒါပေမယ့် …….”
    

    
      
    

    
      “ဘာဖြစ်လဲ”
    

    
      
    

    
      “ဒီအကြောင်းပြချက်လောက်နဲ့ သူတို့ မိသားစုကို မဲနေမယ်ဆိုရင် နည်းနည်း လောကြီးရာ ကျမနေဘူးလား။ တရားခံဆီမှာ ကားရှိပါလျက်နဲ့ သူက ကားမမောင်းတတ်လို့ မသုံးတာလည်း ဖြစ်နေနိုင်တာပဲ”
    

    
      
    

    
      ကာဂါသည် သူ့စကားကို နားထောင်ပြီးနောက် ခေါင်းညိတ်လိုက်သည်။
    

    
      
    

    
      “ငါ သူတို့အိမ်ကို သံသယဝင်နေတဲ့ အကြောင်းအရင်းက ဒီအချက်တွေလောက်နဲ့တင် မကဘူး။ သူတို့ကို စိတ်ဝင်စားသွားစေတဲ့ နောက်အချက်တစ်ချက် ရှိသေးတယ်။ အဲဒါက လက်အိတ်တစ်စုံကြောင့်ပဲ”
    

    
      
    

    
      “လက်အိတ်?”
    

    
      
    

    
      “ပထမဆုံးအကြိမ် စစ်ဆေးရေး ဝင်ကြတုန်းက ငါ သူ့အိမ်ကို တစ်ခေါက် ရောက်ခဲ့သေးတယ်။ ကာဆုဂါအိ ယူနာရဲ့ ဓာတ်ပုံကို ကိုင်ပြီး သူ့ကို သိတဲ့သူ ဘယ်သူတွေ ရှိသလဲဆိုတာကို စာရင်းပြုစုကြရတဲ့ အခေါက်ကပေါ့။ သူတို့ရဲ့ သူငယ်ပြန်နေတဲ့ အဖွားကြီးနဲ့ အဲဒီအချိန်က ဆုံခဲ့ရတယ်။ သူက တုန်ချည့်တုန်ချည့်နဲ့ ပန်းခြံထဲ လျှောက်လာရင်း လက်အိတ်တစ်စုံကို မြေကြီးပေါ်ကနေ ကောက်ယူပြီး သူ့လက်မှာ ဝတ်ထားတော့တာပဲ”
    

    
      
    

    
      “သူက ဘာဖြစ်လို့ အဲဒီလို လုပ်ရတာလဲ”
    

    
      
    

    
      ကာဂါက ပခုံးတွန့်ပြလိုက်သည်။
    

    
      
    

    
      “သူငယ်ပြန်နေတဲ့ လူတစ်ယောက်ရဲ့ အပြုအမူကို ကျိုးကြောင်းဆက်စပ်ပြီး တွေးနေရင် မင်းပါ ရူးသွားလိမ့်မယ်။ အဓိက အရေးကြီးတဲ့ အချက်က အဲဒီ လက်အိတ်ပဲ။ အဖွားကြီးက အဲဒါကို ငါ့ဆီလာပြတယ်။ ဟောဒီလို” သူသည် လက်နှစ်ဘက်ကို မာကျုမီယာ၏ အရှေ့သို့ ဆန့်တန်းပြလိုက်သည်။
    

    
      
    

    
      “အဲဒီအချိန်မှာ ငါ အနံ့တစ်ခု ရခဲ့တယ်”
    

    
      
    

    
      “အန် …..”
    

    
      
    

    
      “ခပ်စူးစူး အနံ့တစ်မျိုးပဲ။ သေးနံ့လို့ ယူဆရတယ်”
    

    
      
    

    
      “အသတ်ခံရတဲ့ ကလေးမက သေးတွေ ထွက်ကျကုန်တယ် ဆိုတော့ …… အစ်ကို ပြောနေတာက အဲဒီလို အနံ့မျိုးလား”
    

    
      
    

    
      “ငါက ခွေးမှ မဟုတ်တာကွာ။ အဲဒီလောက် အတိအကျတော့ ဘယ်ခွဲခြားနိုင်ပါ့မလဲ။ တရားခံသုံးခဲ့တဲ့ လက်အိတ် ဖြစ်မလားလို့ ငါ အဲဒီတုန်းက စဉ်းစားနေခဲ့သေးတယ်။ အင်း … သူသုံးခဲ့တဲ့ လက်အိတ်ပဲ ဖြစ်ရမယ်။ တကယ်လို့ လက်ဗလာနဲ့ အလောင်းကို တို့ထိရင် သူ့လက်ဗွေတွေ ကျန်နေခဲ့ရမှာပဲ။ 
      အဲဒီလို
      သာ သုံးခဲ့ရိုးမှန်ရင် အဲဒီလက်အိတ်မှာ သေးတွေ ပေကျန်နေခဲ့မှာ သေချာတယ်။ ဓာတ်ခွဲဌာနရဲ့ ဖော့လုံးတွေကိစ္စ ကြားပြီးတော့ စောစောက ငါမင်းကို ပြောခဲ့တဲ့ အကြောင်းအရာတွေနဲ့ ဆက်စပ် တွေးကြည့်လိုက်ရင် အဲဒီအိမ်ကို ပိုပြီး သံသယ ဝင်လာရတာပဲ”
    

    
      
    

    
      မာကျုမီယာသည် မိုင်ဟာရာမိသားစုအကြောင်းကို ပြန်တွေးကြည့်နေမိသည်။ နေရာတကာတွင် တွေ့နိုင်သော သာမန် မိသားစု တစ်စုမျှသာ။ အိမ်ရှင် မိုင်ဟာရာ အာကီအိုတွင်လည်း ရက်စက်ကြမ်းကြုတ်သော လူသတ်သမားတစ်ဦး၏ အသွင်အပြင်များကို တစ်စက်ကလေးမျှ မတွေ့ခဲ့ရ။ အလွန်ဆုံးအားဖြင့် သူငယ်ပြန်နေသော သူ့မိခင်အတွက် စိတ်ဆင်းရဲနေသည်ကိုသာ သတိထားမိခဲ့သည်။
    

    
      
    

    
      မာကျုမီယာသည် မှုခင်းမှတ်တမ်းစာအုပ်ကို ဖွင့်လိုက်ပြီး ထိုမိသားစုနှင့် ပတ်သက်သော အချက်အလက်များကို ပြန်လေ့လာနေသည်။
    

    
      
    

    
      “၄၇ နှစ်အရွယ်ရှိတဲ့ ကုမ္ပဏီဝန်ထမ်းတစ်ဦး၊ သူ့မိန်းမနဲ့ သူငယ်ပြန်နေတဲ့ အဖွားအိုတစ်ယောက် ……….. အစ်ကို ဆိုလိုတဲ့သဘောက လူသတ်တရားခံဟာ သူတို့ထဲက တစ်ယောက်ယောက်ပေါ့။ ဒီတော့ တခြား အိမ်သူအိမ်သားတွေက ဒီကိစ္စကို လုံးဝ မသိကြတော့ဘူးလား။ သူတို့ထဲက တစ်ယောက်ယောက်က ကျန်တဲ့သူ အားလုံး မသိအောင် လူသတ်မှုတစ်ခုကို ကျူးလွန်ခဲ့တယ်လို့ ဆိုလိုချင်တာလား”
    

    
      
    

    
      “ဟင့်အင်း၊ အဲဒါမျိုးက လုံးဝ မဖြစ်နိုင်ဘူး” ကာဂါက ချက်ချင်း ပြန်ဖြေသည်။ “ဒါကြောင့် သူတို့ထဲမှာ တစ်ယောက်ယောက်ဟာ လူသတ်တရားခံ ဖြစ်နေမယ်ဆိုရင် ကျန်တဲ့သူတွေက အလိုတူ အလိုပါ ဖုံးဖိပေးနေတဲ့သူတွေ ဖြစ်သွားမှာပဲ။ ငါ့အနေနဲ့ ဟိုးအစကတည်းက ဒီအမှုမှာ အနည်းဆုံး လူနှစ်ယောက်နဲ့အထက် ပါဝင်ပတ်သက်နေရမယ်လို့ ယူဆထားတယ်”
    

    
      
    

    
      ကာဂါ၏ ပြတ်သားသော စကားကို ကြားလိုက်ရသောအခါ မာကျုမီယာသည် ပါးစပ်အဟောင်းသားနှင့် သူ့မျက်လုံးများကို ပြူးကြည့်နေမိတော့သည်။ ကာဂါက ထိုသို့သော အမူအရာကို တုံ့ပြန်သည့်အနေဖြင့် သူ့အင်္ကျီအိတ်ကပ်ထဲမှ အရာတစ်ခုကို ဆွဲထုတ်လိုက်သည်။
    

    
      
    

    
      မာကျုမီယာသည် သူ့ထံသို့ လှမ်းလာသော ဓာတ်ပုံကို ယူကြည့်လိုက်သည်။ အသတ်ခံရသူ၏ ရုပ်အလောင်းကို ရိုက်ယူထားသော ဓာတ်ပုံ ဖြစ်သည်။ သူ့ခြေထောက် နှစ်ဘက်စလုံးတွင် ခြေနင်းများ ဝတ်ဆင်ထားသည်။
    

    
      
    

    
      “ဒါက ဘာထူးခြားလို့လဲ” မာကျုမီယာက မေးလိုက်သည်။
    

    
      
    

    
      “ဖိနပ်ကြိုး ချည်ထားပုံကို သေချာကြည့်” ကာဂါက ပြန်ဖြေသည်။ “မင်း သေသေချာချာ စေ့စေ့စပ်စပ် ကြည့်လိုက်ရင် ခြေနင်းနှစ်ဘက်မှာ ချည်ထားတဲ့ ဖိနပ်ကြိုးရဲ့ ချည်ပုံချည်နည်းက မသိမသာလေး ကွဲပြားနေတာ တွေ့ရလိမ့်မယ်။ နှစ်ဘက်စလုံးက လိပ်ပြာပုံ ချည်ထားတာ ဆိုပေမယ့် ဖိနပ်ကြိုး အပေါက်ထိုးပုံက ဆန့်ကျင်ဘက် ဖြစ်နေတယ်။ ပြီးတော့ တစ်ဘက်ကို ခပ်တင်းတင်း ချည်ထားပြီး နောက်တစ်ဘက်ကိုတော့ ခပ်လျော့လျော့ပဲ ချည်ထားတယ်။ တကယ်လို့ လူတစ်ယောက်တည်းကသာ ဖိနပ်နှစ်ဘက်လုံးကို ချည်မယ်ဆိုရင် များသောအားဖြင့် အခုလို ဘယ်နဲ့ညာ ကွဲပြားနေစရာ အကြောင်း မရှိဘူး”
    

    
      
    

    
      “အစ်ကို အဲဒီလို ပြောလိုက်တော့မှ …….” မာကျုမီယာသည် ဓာတ်ပုံကို နီးသည်ထက် နီးအောင် သူ့မျက်နှာအနားသို့ တိုးကပ်လိုက်ပြီး တစ်ခဏမျှ စူးစူးစိုက်စိုက် ကြည့်နေမိသည်။ ကာဂါ၏ အမြင်မှာ စူးရှလှပေစွ။
    

    
      
    

    
      “ဓာတ်ခွဲဌာနကလည်း ခြေနင်းနှစ်ဘက်စလုံး အချွတ်ခံထားရတဲ့ အထောက်အထားတွေ တွေ့တယ်လို့ ပြောခဲ့တယ် မဟုတ်လား။ ဘာကြောင့်ချွတ်ခဲ့သလဲ ဆိုတဲ့ အကြောင်းအရင်းကို အတိအကျ မဝေခွဲနိုင်ပေမယ့် ခြေနင်းနှစ်ဘက်စလုံးကို မတူညီတဲ့ လူနှစ်ယောက်က တစ်ဘက်စီ ပြန်ဝတ်ပေးထားတယ် ဆိုတာကိုတော့ ငါတို့ ကောက်ချက်ချနိုင်လိမ့်မယ်”
    

    
      
    

    
      “တစ်မိသားစုလုံး ပူးပေါင်းကြံစည်တယ်ပေါ့?” မာကျုမီယာ၏ အသံမှာ မထင်မှတ်ဘဲ အနည်းငယ် ကျယ်သွားသည်။
    

    
      
    

    
      “လူသတ်တာကို တစ်ယောက်တည်းက လုပ်တယ် ဆိုရင်တောင် တခြားမိသားစုဝင်တွေက သူ့အတွက် ဖုံးဖိပေးခဲ့ကြတယ်လို့ ငါတို့ အခိုင်အမာ တွက်ဆလို့ ရတယ်”
    

    
      
    

    
      မာကျုမီယာသည် ကာဂါအား ဓာတ်ပုံကို လှမ်းပေးနေရင်း သူ့ကို မျက်တောင်မခတ်ဘဲ ကြည့်နေမိသည်။
    

    
      
    

    
      “ဘာဖြစ်လို့လဲ” သူ၏ ထူးခြားသော အကြည့်များကြောင့် ကာဂါက တအံတဩဖြင့် မေးလေသည်။
    

    
      
    

    
      “ဟင့်အင်း၊ ဘာမှ မဖြစ်ပါဘူး”
    

    
      
    

    
      “ဒါကြောင့်ပေါ့။ ငါ မိုင်ဟာရာ မိသားစုရဲ့ အခြေအနေကို ထပ်ပြီး အသေးစိတ် သိရအောင် နောက်တစ်ခေါက်လောက် သွားပြီး လေ့လာကြည့်ချင်သေးတယ်”
    

    
      
    

    
      “ကျွန်တော်လည်း အတူလိုက်ပါရစေလား”
    

    
      
    

    
      “ရာဇဝတ်မှုခင်းဌာနရဲ့ ခွင့်ပြုချက်ရတော့ အသက်ရှူ ချောင်တာပေါ့ကွာ”
    

    
      
    

    
      မာကျုမီယာသည် ခြေလှမ်းသွက်သွက်ဖြင့် လျှောက်နေသော ကာဂါဆီသို့ အမီ လိုက်သွားခဲ့သည်။ ရင်တွင်းမှ ချီးကျူး အထင်ကြီးသော စိတ်များကလည်း 
      တဖိတ်ဖိတ်
       ယိုစီးထွက်နေကြ‌လေပြီ။
    

    
      
    

    


    
      
    

    
      အခန်း (၁၇)
    

    
      
    

    
      မိုင်ဟာရာတို့၏ အိမ်မျက်နှာချင်းဆိုင်တွင် ဖူတိုဒါ မိသားစု၏ အိမ်ရှိသည်။ သူတို့၏ အိမ်မှာ သစ်လွင်ပြီး သန့်ရှင်းသပ်ရပ်သည်။ သို့သော် မြက်ခင်းပြင် စိုက်ပျိုးထားခြင်း မရှိ။ မာကျုမီယာက အင်တာကွန်းကို ခလုတ်နှိပ်ပြီး သူ မည်သူမည်ဝါ ဖြစ်ကြောင်းကို အသိပေးလိုက်သည်။ ခြံတံခါးဝမှ အသက် ၃၅၊ ၃၆ နှစ်ခန့်ရှိသော အိမ်ရှင်မတစ်ယောက် ထွက်လာသည်။
    

    
      
    

    
      “ခင်းဗျားတို့အိမ် မျက်နှာချင်းဆိုင်က မိုင်ဟာရာတို့ရဲ့ အကြောင်းလေး နည်းနည်း သိချင်လို့ ကျွန်တော်တို့ကို မေးခွင့်ပြုပါလား” မာကျုမီယာက ဝေ့ဝိုက်မနေတော့ဘဲ တဲ့တိုးသာ မေးချလိုက်သည်။
    

    
      
    

    
      “ဘာအကြောင်းလဲ”
    

    
      
    

    
      အမျိုးသမီး၏ တအံ့တဩ ဖြစ်နေသော မျက်နှာ အမူအရာမှာ သိသာလွန်းနေသည်။ သူ့မျက်လုံးမှာလည်း စပ်စုလိုသော အရိပ်အယောင်များ ယှက်သန်းလျက်။ ထိုသို့သော သူမျိုးထံမှ သိချင်သော အကြောင်းအရာများကို အလွယ်တကူ အစ်အောက်နိုင်လိမ့်မည်ဟု မာကျုမီယာ တွေးမိသည်။
    

    
      
    

    
      “အခုတလော သူတို့အိမ်မှာ ထူးထူးခြားခြား ဖြစ်ပျက်နေတာ ဘာများ သတိထားမိလဲဗျ။ ဒီ နှစ်ရက်၊ သုံးရက်အတွင်းမှာပေါ့”
    

    
      
    

    
      မာကျုမီယာ၏ အမေးကို ကြားရသောအခါ အမျိုးသမီးက တစ်ခဏမျှ စဉ်းစားနေသည်။
    

    
      
    

    
      “ပြောရရင်တော့ အခုတလော သူတို့ကို သိပ်မတွေ့မိသလိုပဲ။ အရင်ကတော့ ကျွန်မနဲ့ အဲဒီအိမ်က မစ္စစ်မိုင်ဟာရာနဲ့က မကြာခဏ စကားပြောဖြစ်ကြတယ်။ ဒါနဲ့ ဟိုကလေးမလေး အသတ်ခံရတဲ့ အမှုနဲ့များ ပတ်သက်နေတာလား” သူက ချက်ချင်းပင် ပြန်လှန် မေးခွန်းထုတ်နေတော့သည်။
    

    
      
    

    
      မာကျုမီယာက မချိပြုံး ပြုံးလိုက်ပြီး လက်ခါပြနေသည်။
    

    
      
    

    
      “အတိအကျတော့ ကျွန်တော်တို့လည်း ပြောလို့ မဖြစ်သေးဘူးဗျ။ ဒါနဲ့ ခင်ဗျား အဲဒီအိမ်က မစ္စတာ မိုင်ဟာရာနဲ့ရော ရင်းနှီးသလား”
    

    
      
    

    
      “အင်း၊ တွေ့ရင်တော့ နှုတ်ဆက်ဖြစ်ကြတာပဲ”
    

    
      
    

    
      “သူက ဘယ်လို လူမျိုးလဲဗျ”
    

    
      
    

    
      “ဒါလား …… သူက အင်မတန် နှုတ်နည်းတဲ့သူပါ။ သူ့မိန်းမက အမြဲ ရန်လိုပြီး အနိုင်ယူတတ်လို့ပဲလားတော့ မသိဘူး။ သူကတော့ အဲဒီပုံစံ ဖြစ်နေတာပဲ”
    

    
      
    

    
      “သူတို့မှာ အလယ်တန်းကျောင်း တက်နေတဲ့ သားတစ်ယောက် ရှိတယ် မဟုတ်လား”
    

    
      
    

    
      “ရှင်တို့က နာအိုမီကို ပြောနေတာလား။ အင်း သိတာပေါ့”
    

    
      
    

    
      “အဲဒီကလေးကရော ဘယ်လိုလဲ”
    

    
      
    

    
      “အင်း၊ သာမန် ကလေးတစ်ယောက်ပါပဲ။ သိပ်တော့ သွက်သွက်လက်လက် မရှိဘူး။ ဟိုးကလေးဘဝကတည်းက သူ့ကို သိနေတာပဲ။ ဒါပေမယ့် သူ အပြင်ထွက်ဆော့တာဖြင့် တစ်ခါမှ မမြင်ဖူးဘူး။ ဒီပတ်ဝန်းကျင်က ကလေးတွေ အားလုံး လိုလိုကတော့ ကျွန်မတို့ အိမ်ရှေ့မှာ အမြဲတမ်း ဘောလုံး လာကစားတတ်ကြတယ်။ တစ်ခါ နှစ်ခါလောက်တောင် ဘောလုံးက ကျွန်မတို့ ဝင်းထဲ ရောက်လာခဲ့သေးတယ်။ ကျွန်မဖြင့် သူဝင်ကစားဖူးတယ်လို့ တစ်ခါမှ မတွေ့မိပါဘူး”
    

    
      
    

    
      ကြည့်ရသည်မှာ သူသည် မိုင်ဟာရာ နာအိုမီ၏ အကြောင်းကို ကောင်းကောင်း သိပုံ မရ။
    

    
      
    

    
      သူ့အထံမှ တခြား အသုံးတည့်နိုင်မည့် သတင်းအချက်အလက်များ အစ်ထုတ်၍ မရနိုင်တော့ကြောင်း သတိထားမိသွားသောအခါ စကားဖြတ်ပြီး နှုတ်ဆက်ရန် ကြံစည်နေစဉ်မှာပင် တစ်ဘက်မှ စကားစလာပြန်သည်။ “သူတို့အိမ်လည်း တော်တော်တော့ မလွယ်ဘူးပဲ”
    

    
      
    

    
      “ဘာဖြစ်လို့ အဲဒီလို ပြောရတာလဲဗျ”
    

    
      
    

    
      “သူတို့အိမ်က အဖွားကြီးက အဲဒီလို ပုံစံကြီး ဖြစ်နေတာကိုး”
    

    
      
    

    
      “ဪ”
    

    
      
    

    
      “မစ္စစ်မိုင်ဟာရာက ကျွန်မကို တစ်ခါ ပြောဖူးတယ်။ အဖွားကြီးရဲ့ ရှေ့ရေးကို ထည့်တွက်ပြီး သူ့ကို ဘိုးဘွားရိပ်သာ ပို့ရင် ကောင်းမယ်လို့ ပြောဖူးတာပဲ။ ဒါပေမယ့် ရိပ်သာအများစုကလည်း နေရာလွတ် မရှိတော့ လက်ခံနိုင်မယ့်သူ ရှာမတွေ့ဘူးတဲ့လေ။ ရှာတွေ့ရင်တောင်မှ သူ့ယောက်ျားနဲ့ အဲ့ဘက်က အမျိုးတွေက သူ့ကို အကောင်းပြောချင်ကြတာ မဟုတ်ဘူးတဲ့။ အဲဒီလိုနဲ့ လူလည်း တဖြည်းဖြည်းနဲ့ အူကြောင်ကြောင် ဖြစ်လာတော့တာပဲ။ အဲ … မဟုတ်ဘူး။ သူငယ်ပြန်သွားတယ် ပြောတာ။ ဟိုးအရင်တုန်းကတော့ အဲဒီအဖွားကြီးက အတော် ဖော်ရွေတာ။ သူ့သားနဲ့ အတူနေပြီးကတည်းက ပြောင်းလဲသွားတော့တာပဲ။ အခုလိုပုံစံ ဖြစ်သွားရော”
    

    
      
    

    
      မိမိ ပတ်ဝန်းကျင်၏ အခြေအနေများကြောင့် လူကြီးတချို့ သူငယ်ပြန်သွားတတ်ကြောင်း သာဓကများကို မာကျုမီယာ ကြားဖူးခဲ့သည်။ ထိုသို့သော ပတ်ဝန်းကျင်၏ အပြောင်းအလဲများကို အသက်ကြီးသူများ၏ အတွင်းစိတ်က လက်သင့်မခံနိုင်သောကြောင့် ဖြစ်ရပေမည်။
    

    
      
    

    
      “ဒါပေမယ့်လေ” ထိုအမျိုးသမီးက အဓိပ္ပာယ်တစ်မျိုး သက်ရောက်နိုင်သော အပြုံးဖြင့် “သူတို့အတွက် မလွယ်ဘူး ဆိုပေမယ့်လည်း တခြား မိသားစု အတော်များများမှာလည်း သူတို့လို သူငယ်ပြန်တဲ့ အဘိုးအဘွားတွေ ရှိကြတာပါပဲ။ အဲဒီလို မိသားစုတွေနဲ့ နှိုင်းယှဉ်လိုက်ရင်တော့ သူတို့မိသားစုကမှ တော်သေးတယ် ပြောရဦးမယ်”
    

    
      
    

    
      “ဘယ်လိုကြောင့်လဲဗျ”
    

    
      
    

    
      “အမယ်လေးတော်။ မစ္စတာမိုင်ဟာရာရဲ့ နှမက ညတိုင်း အဖွားကြီးကို လာပြုစုပေးနေရတာလေ။ တကယ်တမ်း ပင်ပန်းမယ့်ပင်ပန်း၊ သူ့နှမကတောင် ပိုပြီး ပင်ပန်းရဦးမယ်”
    

    
      
    

    
      “မစ္စတာမိုင်ဟာရာရဲ့နှမ? ဒီပတ်ဝန်းကျင်မှာပဲ နေတာလား”
    

    
      
    

    
      “ဟုတ်တယ်။ ဟောဟိုနားက ဘတ်စ်ကားမှတ်တိုင်ရှေ့မှာ ဖွင့်ထားတဲ့ အထည်ဆိုင်လေးပေါ့။ ဆိုင်နာမည်က ‘တာဂျိမ’ ဆိုလားပဲ”
    

    
      
    

    
      “သောကြာနေ့ ညကရော” တစ်ချိန်လုံး ဘေးနားတွင် နှုတ်ဆိတ်ပြီး နားထောင်နေသော ကာဂါက ဝင်ထောက်လိုက်သည်။ “အဲဒီညကရော သူ့နှမ ရောက်လာသေးလား”
    

    
      
    

    
      “သောကြာနေ့ညကလား။ အင်း …….. အဲဒီနေ့ကလား” ထိုအမျိုးသမီးသည် တစ်ခဏကြာ စဉ်းစားနေပြီးမှ ခေါင်းခါပြသည်။ “ဒါတော့ ကျွန်မလည်း မပြောတတ်တော့ဘူး”
    

    
      
    

    
      “အဲဒီလိုလား” ကာဂါက ပြုံးရင်း ခေါင်းညိတ်ပြနေသည်။
    

    
      
    

    
      “အဲ … ရှင်တို့ အဲဒီလို မေးလိုက်မှ သတိရတယ်” အမျိုးသမီးက ဆက်ပြောသည်။ “အခုတလော နှစ်ရက်လောက်ရှိပြီ။ သူ ဒီအိမ်ကို မလာဘူးလို့ ကျွန်မ ထင်တာပဲ။ သူ့နှမက လာရင် ကားနဲ့လာတာ။ သူရောက်လာပြီဆိုရင် သူတို့အိမ်ရှေ့မှာ ကားရပ်ထားတာကို ကျွန်မ သတိထားမိတယ်။ ဒါပေမယ့် မနေ့ကရော ဒီနေ့ပါ သူ့ကားကို ကျွန်မ မမြင်မိသေးဘူး”
    

    
      
    

    
      “ကား၊ ဪ ……” ကာဂါ၏ အပြုံးများက ပျောက်ကွယ် မသွားသေး။ သို့သော် သူသည် အကြောင်းအရာ တစ်ခုခုကို စူးစိုက်တွေးတောနေကြောင်း သူ၏ မျက်နှာတွင် အထင်သား ပေါ်လွင်နေသည်။
    

    
      
    

    
      ထိုအမျိုးသမီးအထံမှ အရေးပါသော သတင်းများ ထပ် မရနိုင်တော့ကြောင်း သေချာသွားသည်နှင့် မာကျုမီယာသည် “မအားတဲ့ကြားက အနှောင့်အယှက်ပေးမိတယ်ဗျာ ……” ထို့နောက် ကျေးဇူးတင်စကား ပြောလေသည်။
    

    
      
    

    
      သို့သော် ကာဂါက သူ့စကားကို အတင်းဝင်လုပြီး “ဒါနဲ့ တာနာကာတို့ အိမ်ကရော ဘယ်လိုနေလဲ”
    

    
      
    

    
      “အန်? တာနာကာ?”
    

    
      
    

    
      ထိုအမျိုးသမီးသည် အူကြောင်ကြောင် ဖြစ်သွားပြီး ဇဝေဇဝါ မျက်နှာထားဖြင့် တစ်ချက် စဉ်းစားနေသည်။ မာကျုမီယာကလည်း သူ့ကို ပဟေဠိဆန်စွာ ကြည့်ရင်း တာနာကာဆိုသူမှာ မည်သူ ဖြစ်သနည်းဟု စဉ်းစားခန်း ဝင်နေလေသည်။
    

    
      
    

    
      “ဟောဟို မျက်စောင်းထိုးအိမ်က တာနာကာ မိသားစုလေ” ကာဂါသည် မိုင်ဟာရာတို့၏ ဘယ်ဘက် ကပ်လျက်အိမ်ကို 
      လက်ည
      ှို
      းထိုးပြနေသည်။
       “အဲဒီအိမ်နဲ့ ပတ်သက်ပြီးတော့ရော၊ ခင်ဗျား ဘာတွေများ မူမမှန်တာ သတိထားမိသေးလဲ။ သေးသေးမွှားမွှား ကိစ္စဆိုလည်း ရတယ်။ ကျွန်တော်တို့ကို ပြောပြပါလား။ ကျွန်တော် မှတ်မိသလောက်ဆိုရင် အဲဒီ မစ္စတာတာနာကာက ရပ်ကွက်လူကြီးတောင် လုပ်ခဲ့ဖူး‌သေးတာ”
    

    
      
    

    
      “ဪ၊ သူတို့ ပြောင်းလာစတုန်းက ကျွန်မတို့နဲ့ မေးထူးခေါ်ပြော ရှိခဲ့ကြသေးတယ်။ ဒါပေမယ့် အဲဒါက တော်တော် ကြာခဲ့ပြီပဲ”
    

    
      
    

    
      ကာဂါသည် တာနာကာနှင့် ဆိုင်သော မေးခွန်း နှစ်ခုသုံးခုလောက် မေးမြန်းပြီးနောက် အနီးနားရှိ တခြားအိမ်များအကြောင်းကို မေးနေပြန်သည်။ ထိုအမျိုးသမီးထံမှ စိတ်မရှည်သော လေသံများပင် တဖြည်းဖြည်း ထွက်ပေါ်လာလေသည်။
    

    
      
    

    
      “အစ်ကိုက ဘာဖြစ်လို့ တခြားအိမ်က အကြောင်းတွေကိုပါ လျှောက်မေးနေရတာလဲ” ထိုအမျိုးသမီးအိမ်မှ ထွက်ခွာလာကြသောအခါ မာကျုမီယာက သူ့ကို မေးခွန်းထုတ်နေသည်။ “အစ်ကို့ လုပ်ရပ်က ဘာအဓိပ္ပာယ် ရှိသလဲဆိုတာ ကျွန်တော်ဖြင့် မစဉ်းစားတတ်တော့ဘူး”
    

    
      
    

    
      “ဟုတ်တယ်၊ ဘာအဓိပ္ပာယ်မှ မရှိဘူး” ကာဂါက ခပ်ပြတ်ပြတ်ပင် ပြန်ဖြေသည်။
    

    
      
    

    
      “အန်? ဒါဆို ဘာဖြစ်လို့ ….”
    

    
      
    

    
      ကာဂါက ခြေလှမ်းများကို တုံ့ရပ်လိုက်ပြီး မာကျုမီယာကို စိုက်ကြည့်ကာ “မိုင်ဟာရာတို့ မိသားစုဟာ ဒီအမှုနဲ့ ပတ်သက်နေပါတယ်လို့ အခုချိန်ထိ ငါတို့မှာ ခိုင်မာတဲ့ သက်သေသက္ကာရ ဘာမှ မပြနိုင်သေးဘူး။ အခု ငါတို့ရဲ့ အထင်ဆိုတာကလည်း ကျိုးကြောင်းဆင်ခြင်ပြီး အတွေးသက်သက်နဲ့ ပုံဖော်ထားတဲ့ အယူအဆသာသာပဲ 
      ရ
      ှိ
      သေးတာ။
       ငါတို့ဟာ အပြစ်မဲ့တဲ့ သူတွေရဲ့ သတင်းကို နှိုက်ယူနေမိတာလည်း ဖြစ်ကောင်း ဖြစ်နိုင်တယ်။ အဲဒီလိုသာဆိုရင် သူ့အပေါ် ကျရောက်လာနိုင်တဲ့ အရိပ်မဲကြီးကို ဖယ်ရှားပေးနိုင်ဖို့ ငါတို့အနေနဲ့ အတတ်နိုင်ဆုံး ကြိုးစားပေးသွားရမယ့် တာဝန်ရှိတယ်”
    

    
      
    

    
      “အရိပ်မဲကြီး?”
    

    
      
    

    
      “ငါတို့ မေးတာမြန်းတာကို ဖြေနေတဲ့အချိန်မှာပဲ မိုင်ဟာရာအပေါ်မှာထားတဲ့ စောစောက အမျိုးသမီးရဲ့ အမြင်တွေဟာ ပြောင်းလဲလာနေတာ သေချာတယ်။ တစ်ဘက်လူရဲ့ အတွင်းရေးကို စူးစမ်းချင်နေတဲ့ သူ့ရဲ့မျက်လုံးတွေကို မင်းလည်း သတိထားမိတယ် မဟုတ်လား။ ငါတို့နဲ့ ပြောခဲ့သမျှကို 
      အပို
      ဆာဒါ
      းတွေ
       ထည့်ပြီး တခြားလူတွေဆီ ပြန်ပြီး ဖောက်သည်မချပါဘူးလို့ အာမ မခံနိုင်ဘူး။ စကားဆိုတာမျိုးက စပြောပြီးရင် ကားကားထွက်သွားတာ သဘာဝပဲ။ တစ်ဆင့်စကား တစ်ဆင့်နားနဲ့ ပျံ့နှံ့သွားမယ့် အဲဒီ ကောလာဟလတွေက မိုင်ဟာရာတို့ရဲ့ နေ့စဉ်ဘဝကို ထိခိုက်လာနိုင်တယ်။ တကယ်လို့ တရားခံက တခြားလူဖြစ်ပြီး အမှုမှန် ပေါ်သွားပြီ ဆိုရင်တောင်မှ ပျံ့ပြီးသား ကောလာဟလတွေက တော်တော်နဲ့ ကွယ်ပျောက်နိုင်ဦးမှာ မဟုတ်ဘူး။ အဲဒီလို ဘေးထွက်ဆိုးကျိုးမျိုးတွေ မဖြစ်အောင် ကာကွယ်ဖို့ ငါတို့မှာ တာဝန်ရှိတယ်။ အမှုအတွက် လိုအပ်လို့ စစ်ဆေးနေရတယ် ဆိုရင်တောင်မှ မလိုလားအပ်တဲ့ ထိခိုက်မှုတွေ မဖြစ်အောင် ငါတို့ ကြိုးစားသင့်တယ်”
    

    
      
    

    
      “ဒါကြောင့် အစ်ကိုက မဆိုင်တဲ့လူတွေအကြောင်းကိုပါ ပတ်မေးနေတာပေါ့၊ အဲဒီလိုလား”
    

    
      
    

    
      “ငါက အဲဒီလို တခြားလူတွေကိုပါ လျှောက်မေးနေတော့ မိုင်ဟာရာကို အာရုံစိုက်နေတဲ့ သူ့ရဲ့ အမြင်တွေ ပြောင်းလဲသွားတာပေါ့။ နောက်ပြီး သူ့အကြောင်းကိုလည်း တခြားသူတွေဆီမှာ မေးလိမ့်ဦးမယ်လို့ သူက ယူဆသွားမှာပဲ”
    

    
      
    

    
      မာကျုမီယာက မျက်လွှာချလျက်
    

    
      “ကျွန်တော်ဖြင့် အဲဒီလောက် နက်နက်နဲနဲ တစ်ခါမှ မစဉ်းစားဖူးဘူး”
    

    
      
    

    
      “ဒါက ငါ အလုပ်လုပ်တဲ့ စတိုင်ပေါ့ကွာ။ ငါ့အတိုင်း လိုက်လုပ်စရာ မလိုပါဘူး။ ကဲ ဒီကိစ္စ ခဏထားလိုက်ဦး” ကာဂါသည် တစ်ဘက်သို့ လှည့်ကာ မိုင်ဟာရာ၏ အိမ်ဘက်သို့ လှမ်းကြည့်နေသည်။ “စိတ်ဝင်စားစရာ ကောင်းတာက သူ့နှမ အဲဒီအိမ်ကို မလာတာပဲ”
    

    
      
    

    
      “အမယ်အိုကြီးကို လာပြုစုတယ်ဆိုတဲ့ နှမလား”
    

    
      
    

    
      “ငါတို့ မိုင်ဟာရာအိမ် ရောက်တုန်းက အဖွားကြီး ပြဿနာရှာနေတဲ့အကြောင်း သူပြောခဲ့သေးတယ်။ တကယ်လို့ အနီးကပ် ပြုစုစောင့်ရှောက်မယ့်သူ ရှိနေတယ်ဆိုရင် သဘောအရ သူ့ကို လာကူခိုင်းရမှာပေါ့။ ဒါပေမယ့် သူက ဘာဖြစ်လို့ မခေါ်ရတာလဲ”
    

    
      
    

    
      “သူ့နှမက အိမ်မှာ မရှိလို့များလား”
    

    
      
    

    
      “ငါတို့ သွားကြည့်ရအောင်”
    

    
      
    

    
      သူတို့သည် အငှားယာဉ်တစ်စီး ငှားလိုက်ကြသည်။ အဝတ်အထည်ရောင်းသော ‘တာဂျိမ’ စတိုးသည် ဘတ်စ်ကား မှတ်တိုင်နှင့် မျက်စောင်းထိုးသာသာလောက်တွင် ရှိ၏။ ဆိုင်ထဲတွင် အမျိုးသမီးဝတ် အဝတ်အထည်များနှင့် အလှကုန်ပစ္စည်းများကို အထူးစုံလင်အောင် တင်ထားသည်။ အသက် ၄၀ ပတ်ဝန်းကျင်ခန့် ရှိသော အမျိုးသမီး တစ်ယောက်သည် ကောင်တာတွင် စာရင်းစာရွက်များ ရှေ့ချပြီး ဂဏန်းပေါင်းစက်နှိပ်ကာ အလုပ်များနေသည်။ မာကျုမီယာတို့နှစ်ယောက် ဆိုင်ထဲသို့ ဝင်လာသည်ကို အံ့ဩသော အမူအရာဖြင့် ကြည့်ကာ နှုတ်ဆက်စကား ပြောသည်။ သူ့ဆိုင်သို့ ယောက်ျားကြီးနှစ်ယောက် အတူ တွဲဝင်လာသည်ကို မြင်ရသည်မှာ သူ့အတွက် အံ့ဩစရာ ဖြစ်နေပုံရသည်။
    

    
      
    

    
      မာကျုမီယာသည် သူ၏ ရဲသက်သေခံ ကတ်ပြားကို ထုတ်ပြလိုက်သောအခါ သူ၏ အမူအရာမှာ ပို၍ တင်းမာသွားသည်ဟုပင် ထင်ရသည်။
    

    
      
    

    
      “ဒီဆိုင်မှာ မိုင်ဟာရာ အာကီအိုရဲ့ နှမတစ်ယောက် ရှိတယ်လို့ သတင်းကြားလို့ပါ”
    

    
      
    

    
      “ဟုတ်၊ ကျွန်မပါပဲ”
    

    
      
    

    
      “ဪ ဟုတ်ကဲ့။ အစ်မရဲ့ နာမည်က …”
    

    
      
    

    
      “ကျွန်မနာမည် တာဂျိမ ဟာရုမိပါ”
    

    
      
    

    
      “မိုင်ဟာရာအိမ်မှာ ခင်ဗျားအမေ မာဆာအေ နေတယ် မဟုတ်လား”
    

    
      
    

    
      “ကျွန်မ အမေ ဘာဖြစ်လို့လဲရှင့်” တာဂျိမ ဟာရုမိ၏ မျက်လုံးထဲတွင် စိုးရိမ်စိတ်များ လွှမ်းမိုးလာသည်။
    

    
      
    

    
      ယခုရက်ပိုင်းအတွင်း သူ့မိခင်ထံသို့ သွားရောက်စောင့်ရှောက်ခဲ့ခြင်း ရှိမရှိ မေးကြည့်လိုက်ရာ ထင်ထားသည့်အတိုင်း ဖြစ်နေသည်။ သူ့မိခင်ကို မတွေ့ရသည်မှာ နှစ်ရက်ရှိပြီဟု ပြန်ဖြေလေသည်။
    

    
      
    

    
      “ကျွန်မ စောနက ရောက်ခဲ့သေးတယ်။ ဒါပေမယ့် ကျွန်မအစ်ကိုက အမေ ကျန်းမာတဲ့အကြောင်း ပြောပြီး ဒီနေ့လည်း အမေ့ကို စောင့်ရှောက်ဖို့ မလိုလို့ ကျွန်မကို အိမ်ပြန်ဖို့ ပြောတာနဲ့ စိတ်ချလက်ချပဲ အိမ်ပြန်လာခဲ့တာ”
    

    
      
    

    
      “ကျန်းမာတယ်? ဒါပေမယ့် ……”
    

    
      
    

    
      သူ့အမေက ဂျီကျနေကြောင်း မိုင်ဟာရာကိုယ်တိုင် ပြောခဲ့သည်ကို မာကျုမီယာ ကြားခဲ့ရ၍ စိတ်ထဲ 
      စနိုးစနော
      င့် ဖြစ်နေသည်။ မာကျုမီယာသည် ထိုအကြောင်းကို ဟာရုမိအား ပြောပြမည် လုပ်စဉ် ဘေးနားတွင် ရပ်နေသော ကာဂါသည် သူ့ကို လက်ဖြင့် တို့၍ သတိပေးတော့သည်။ မာကျုမီယာက ပြူးကျယ်သော မျက်လုံးများဖြင့် သူ့ကို စိုက်ကြည့်နေသည်။
    

    
      
    

    
      ကာဂါသည် ဘာမျှ မဖြစ်သလို ဟန်ပန်ဖြင့် ဟာရုမိကို မေးလိုက်သည်။ “ဒီလို အခြေအနေမျိုး မကြာခဏ ဖြစ်တတ်လား”
    

    
      
    

    
      သူ တစ်ခဏမျှ စဉ်းစားနေပြီး
    

    
      “ဟင့်အင်း၊ အရင်က တစ်ခါမှ မဖြစ်ဖူးပါဘူး။ ……. ဒါနဲ့ အခုဟာက ဘာနဲ့ ပတ်သက်လို့ စုံစမ်းနေတာလဲဆိုတာ သိပါရစေ။ ကျွန်မအစ်ကိုရဲ့ အိမ်မှာများ ပြဿနာတစ်ခုခု ဖြစ်နေလို့လား”
    

    
      
    

    
      “အိချိုပန်းခြံထဲမှာ ကလေးမလေးရဲ့ အလောင်းတစ်လောင်း တွေ့ထားတဲ့ကိစ္စ သိပြီးလောက်ပြီ ထင်တယ်” ကာဂါက မေးလိုက်သည်။
    

    
      
    

    
      “အဲဒီအမှုနဲ့ သက်ဆိုင်နေလို့လား” ဟာရုမိ၏ မျက်လုံးများ ပြူးကျယ်သွားသည်။
    

    
      
    

    
      ကာဂါက ခေါင်းညိတ်ပြသည်။
    

    
      
    

    
      “တရားခံက ကားတစ်စီးကို အသုံးပြုခဲ့လိမ့်မယ်လို့ ကျွန်တော်တို့ ယူဆတယ်။ ဒါကြောင့် ဒီပတ်ဝန်းကျင်က သံသယရှိတဲ့ ကားတွေကို ကျွန်တော်တို့ လိုက်စုံစမ်းနေတာပါ။ ပြီးတော့ မစ္စတာမိုင်ဟာရာရဲ့ အိမ်ရှေ့မှာ ကားတစ်စီး မကြာခဏ ရပ်ထားတတ်တယ်လို့ သတင်းရတာနဲ့ သေချာအောင် တိုက်ဆိုင် စစ်ဆေးတဲ့အနေနဲ့ ခင်ဗျားဆီကို ရောက်လာကြတာပါ”
    

    
      
    

    
      “အဲဒါ ကျွန်မကားပါ။ တခြားနေရာမှာလည်း ရပ်စရာ မရှိတာနဲ့ ……”
    

    
      
    

    
      “ကိစ္စမရှိပါဘူး။ ထားလိုက်ပါတော့ဗျာ။ ခင်ဗျားလည်း အတော်ပင်ပန်းမှာပဲ။ နေ့တိုင်း အမေ့ဆီ ပြေးပြီး စောင့်ရှောက်ပေးနေရသေးတာ”
    

    
      
    

    
      “အဲဒီလောက်လည်း မဟုတ်ပါဘူးရှင်။ ကျွန်မအတွက်တော့ စိတ်ပြေလက်ပျောက်ဆိုလည်း မမှားပါဘူး” တာဂျိမ ဟာရုမိက ရယ်မောလျက် ဖြေနေသည်။ မျက်ရစ်မပါ၊ မျက်ပေါက်ကျဉ်းသော ဟာရုမိ၏ မျက်လုံးများသည် ရယ်မောလိုက်သောအခါ ဇစ်ဖြင့် ဆွဲပိတ်လိုက်သလို ဘာမျှ မြင်နိုင်တော့မည် မဟုတ်ချေ။
    

    
      
    

    
      “ဒါပေမယ့် အခုလို ရောဂါမျိုး စွဲကပ်နေတဲ့ လူအိုတစ်ယောက်ကို ပြုစုရတာ လွယ်တဲ့ ကိစ္စတော့ မဟုတ်ဘူးဗျ။ ကျွန်တော် ကြားဖူးတာတော့ တချို့လူတွေက သူတို့ စိတ်မကြည်ရင် ဝုန်းဒိုင်းကျဲနေတော့တာပဲတဲ့” ကာဂါက ပေါ့ပေါ့ပါးပါးဟန်ဖြင့် စကားခင်းလိုက်သည်။
    

    
      
    

    
      “တခြား လူနာဆိုရင်တော့ မပြောတတ်ဘူးရှင့်။ ဒါပေမယ့် ကျွန်မအမေကတော့ အဲဒီလို မဟုတ်ဘူး။ နောက်ပြီး လူကြီးတွေကို စောင့်ရှောက်ဖို့ ဆိုရင် သူ့သားသမီးတွေက အသင့်လျော်ဆုံးပဲ မဟုတ်လား”
    

    
      
    

    
      “ဪ … ဒီလိုလား”
    

    
      
    

    
      ကာဂါက ခေါင်းတညိတ်ညိတ်ဖြင့် မာကျုမီယာကို မျက်စပစ်ပြလိုက်သည်။ မာကျုမီယာလည်း တာဂျိမ ဟာရုမိကို ကျေးဇူးတင်စကား ပြောပြီး နှုတ်ဆက်ထွက်ခွာလာကြသည်။
    

    
      
    

    
      “မင်းအထက်အရာရှိ ကိုဘာယာရှိဆီ အရင် သတင်းပို့လိုက်ပါလား” ဆိုင်မှ ထွက်လာပြီးနောက် ကာဂါက ပြောလိုက်သည်။
    

    
      
    

    
      “ကျွန်တော်လည်း အခုပဲ သူ့ဆီ ဖုန်းဆက်မလို့ပဲ” မာကျုမီယာသည် ပြောနေရင်း သူ့ဖုန်းကို ဆွဲထုတ်လိုက်လေသည်။
    

    


    
      
    

    
      အခန်း (၁၈)
    

    
      
    

    
      အင်တာကွန်းမှ အသံ မြည်လာပြန်သည်။ ယနေ့ တစ်နေ့တာအတွင်း စတုတ္ထအကြိမ်မြောက် ဖြစ်သည်။ ထိုအထဲမှ နှစ်ကြိမ်မှာ ရဲများ လာရောက်ခြင်း။
    

    
      
    

    
      ယခုတစ်ကြိမ်လည်း သူတို့ပင် ဖြစ်နေသည်။ အာကီအို၏ မျက်စိမျက်နှာ ပျက်သွားသည်ကို သတိထားမိသော ယာအေကိုက “ရဲတွေ လာပြန်တာလား” ဟု စိတ်လှုပ်ရှားစွာ မေးလိုက်သည်။
    

    
      
    

    
      “ဟုတ်တယ်”
    

    
      
    

    
      “ဒါဆို ကျွန်မတို့ စောစောက တိုင်ပင်ထားတဲ့အတိုင်း လုပ်ရတော့မှာပေါ့”
    

    
      
    

    
      “ခဏနေဦး။ အခု သူတို့ ဘာကိစ္စလာသလဲ ဆိုတာ မသေချာသေးဘူး။ နောက်ဆုံး မတတ်နိုင်တော့ဘူး ဆိုရင် ငါကိုယ်တိုင် စပြီး လှုပ်ရှားမယ်။ နင်တို့လည်း မီးစင်ကြည့် က,ပေတော့”
    

    
      
    

    
      ယာအေကိုက ခေါင်းမညိတ်၊ သူ့ရင်ဘတ်ကို လက်ဖဝါးဖြင့် ဖိ၍သာ ငြိမ်နေသည်။
    

    
      
    

    
      “ဘာဖြစ်လို့လဲ”
    

    
      
    

    
      “ဘာမှ မဖြစ်ပါဘူး။ …….. ကျွန်မတို့ကိစ္စ ချောချောမွေ့မွေ့နဲ့ အဆင်ပြေပါ့မလား မသိဘူးနော်”
    

    
      
    

    
      “အခုမှတော့ ဒါတွေ ပြောမနေနဲ့တော့။ ဇွတ်မှိတ်ပြီး လုပ်ရုံပဲ ကျန်တော့တာပေါ့”
    

    
      
    

    
      ယာအေကိုက တုန်တုန်ယင်ယင် ခေါင်းညိတ်ပြရင်း အသံတိုးတိုးဖြင့် သဘောတူကြောင်း ပြောနေသည်။
    

    
      
    

    
      အာကီအိုသည် ခြံတံခါးဝသို့ ရောက်သောအခါ တံခါးမကြီးကို ဆွဲဖွင့်လိုက်သည်။ အပြင်ဘက်တွင် ရပ်နေကြသော ရဲအရာရှိများမှာ ကာဂါနှင့် မာကျုမီယာတို့ ဖြစ်ကြသည်။
    

    
      
    

    
      “ဆောရီးပဲဗျာ။ ခင်ဗျားတို့ကို အကြိမ်ကြိမ် နှောင့်ယှက်မိသလို ဖြစ်နေပြီ” မာကျုမီယာက အင်မတန် အားနာသော မျက်နှာထားဖြင့် ပြောနေကြောင်း တွေ့ရသည်။
    

    
      
    

    
      “အခုရော ဘာကိစ္စလဲ ခင်ဗျ”
    

    
      
    

    
      “အသတ်ခံရတဲ့ ကလေးမလေးက အဲ့မတိုင်ခင် ဒီဘက်ကို ရောက်လာခဲ့သေးတယ်လို့ သတင်းရထားတယ်”
    

    
      
    

    
      မာကျုမီယာ၏ ပြောစကားကို ကြားရသောအခါ အာကီအိုသည် တစ်ကိုယ်လုံး ထူပူသွားသကဲ့သို့ ခံစားလိုက်ရသည်။ ထို့ပြင် အနောက်ဘက်မှ လေအေးတစ်ချက် ဝေ့တိုက်ခံလိုက်ရသကဲ့သို့ ကျောချမ်းသွားပြန်သည်။
    

    
      
    

    
      သူက စကားဆက်နိုင်ရန် “အဲဒီတော့ ….”
    

    
      
    

    
      “သေချာအောင် ခင်ဗျားတို့ မိသားစုဝင်တွေ အားလုံးနဲ့ အတည်ပြုချင်လို့ပါ။ သူတို့ အဲဒီ ကလေးမလေးကို တွေ့ဖူးသလားဆိုတာပေါ့” မာကျုမီယာက ကလေးမလေး၏ ဓာတ်ပုံကို ဆွဲထုတ်လိုက်သည်။
    

    
      
    

    
      “ကျွန်တော် မှတ်မိသလောက်ဆိုရင် မနက်ကပဲ ဒီဘက်က ရဲဘော်ကို ဖြေခဲ့ပြီးပြီပဲ” အာကီအိုက ကာဂါဘက်သို့ လှမ်းကြည့်သည်။
    

    
      
    

    
      “အဲဒီတုန်းက ခင်ဗျားတစ်ယောက်တည်းရဲ့ အဖြေကိုပဲ ရခဲ့တာ မဟုတ်လား” ကာဂါက ဝင်ဖြေသည်။ “ခင်ဗျားရဲ့ အိမ်သားတွေ အားလုံးဆီက အတည်ပြုချက် ရချင်ပါတယ်”
    

    
      
    

    
      “ကျွန်တော့် ဇနီးကိုလည်း မေးခဲ့တယ်လေ”
    

    
      
    

    
      “ဟုတ်ပါတယ်။ ဒါပေမယ့် ခင်ဗျားဆီမှာ အလယ်တန်းကျောင်း တက်နေတဲ့ သားတစ်ယောက် ရှိသေးတယ် မဟုတ်လား”
    

    
      
    

    
      နာအိုမီအကြောင်း ပြောလာသော တစ်ဘက်လူ၏ စကားသံက အာကီအိုကို ပိုပြီး စိတ်လှုပ်ရှားသွားစေခဲ့သည်။ ရဲဌာနဘက်မှ အိမ်တိုင်းအိမ်တိုင်း၏ မိသားစုဝင် စာရင်းများကို အသေအချာ စုဆောင်းထားပြီး ဖြစ်ကြောင်း သူ သဘောပေါက်သွားသည်။
    

    
      
    

    
      “ကျွန်တော့်သားက ဒီကိစ္စနဲ့ ပတ်သက်ပြီး နည်းနည်းလေးမှ သိမယ် မထင်ဘူး”
    

    
      
    

    
      “ဖြစ်နိုင်ပါတယ်။ ဒါပေမယ့် ကျွန်တော်တို့အနေနဲ့က အပေါက်အကြား မရှိအောင် စုံစမ်းရမယ့် တာဝန် ရှိနေလို့ပါ”
    

    
      
    

    
      “ကူညီပါဦး” မာကျုမီယာကလည်း ဘေးမှနေ၍ ခွင့်တောင်းနေသည်။
    

    
      
    

    
      “ဒါဆို ဓာတ်ပုံကို ခဏပေးလိုက်ပါလား။ ကျွန်တော် သွားမေးလိုက်မယ်”
    

    
      
    

    
      “ဒီကိစ္စနဲ့ ပတ်သက်ပြီး ….” မာကျုမီယာက ဓာတ်ပုံကို လှမ်းပေးရင်း ပြောနေသည်။ “ဖြစ်နိုင်ရင် ခင်ဗျားတို့ မိသားစုဝင်အားလုံး မနေ့က အိမ်မှာ ဘယ်အချိန်တွေ ရှိခဲ့သလဲဆိုတာကိုပါ အတိအကျ ပြောပြပေးနိုင်မလား”
    

    
      
    

    
      “ဘာဖြစ်လို့ အဲဒီလို မေးရတာလဲ”
    

    
      
    

    
      “ဘာဖြစ်လို့လဲဆိုတော့ အဲဒီကလေးမလေးက မြက်ခင်းပြင်ပေါ်ကို ဖြတ်သွားခဲ့နိုင်တယ်။ နေ့ခင်းက ကျွန်တော်တို့ မြက်ပင်နမူနာတွေ စုဆောင်းခဲ့ရတဲ့ အကြောင်းအရင်းက အဲဒီမြက် ဟုတ်မဟုတ် ဓာတ်ခွဲကြည့်ချင်လို့ပါပဲ”
    

    
      
    

    
      “အဲဒါ ကျွန်တော်တို့ မြက်ခင်းပြင်ပဲလို့ ဆရာ ဆိုလိုချင်တာလား”
    

    
      
    

    
      “ဟင့်အင်း။ ဓာတ်ခွဲမှုရလဒ်ကို ကျွန်တော်တို့ မသိရသေးပါဘူး။ တကယ်လို့ ကလေးမလေးက ခင်ဗျားတို့ ခြံထဲ ဝင်သွားခဲ့မယ်ဆိုရင် အဲဒီအချိန်က ခင်ဗျားတို့အိမ်မှာ အိမ်ရှင် မရှိလောက်ဘူး။ ဒါကြောင့် အဲဒီလို လူမရှိတဲ့အချိန် တစ်ချိန်ချိန်များ ရှိနေနိုင်မလားလို့ အတည်ပြုကြည့်ချင်တဲ့ သဘောပါ”
    

    
      
    

    
      “ကျွန်တော်တို့ အနေနဲ့ မစ္စတာမိုင်ဟာရာတို့အိမ် တစ်အိမ်တည်းရဲ့ အခြေအနေကိုပဲ နားလည်ဖို့ ကြိုးစားနေတာ မဟုတ်ပါဘူး။ ဘေးပတ်ဝန်းကျင် အိမ်အားလုံးရဲ့ အခြေအနေတွေကို သိအောင် စုံစမ်းနေကြရတာပါ” ကာဂါက အားနာသည့် ဟန်ပန်ဖြင့် ပြုံးပြလျက်။
    

    
      
    

    
      ရဲများက သူ့ကို အမှန်အတိုင်း ပြောနေခြင်း မဟုတ်ဟု အာကီအိုက သံသယရှိနေသည်။ မိမိတို့ကို သီးသန့် စစ်မေးလို၍ ဤအိမ်သို့ တကူးတက ရောက်လာကြခြင်း မဟုတ်ပါလော။ အကယ်၍သာ ထိုအမြင်ကို ဆက်လက်ဆွဲကိုင်ထားလျှင် တစ်ဘက်လူများ၏ သံသယဝင်ခြင်းကိုသာ ဖိတ်ခေါ်နေရာ ကျနေတော့မည် ဖြစ်ကြောင်း သူ သဘောပေါက်သည်။ ထို့ကြောင့် သူသည် ဓာတ်ပုံကို လှမ်းယူလိုက်ပြီး အိမ်ဘက်သို့ လှည့်ပြန်လာခဲ့သည်။
    

    
      
    

    
      “ဘာတွေလဲ။ ဘာတွေဖြစ်နေတာလဲ” အာကီအို၏ စကားကို ကြားပြီးနောက် ယာအေကို၏ မျက်နှာမှာ 
      ဖြူဖ
      ပ်
      ဖြူရော်
       ဖြစ်လာသည်။ “အခုဟာက အမှုဖြစ်တဲ့အချိန်မှာ ကျွန်မတို့ ရှိမရှိ စစ်နေတာနဲ့ တူမနေဘူးလား”
    

    
      
    

    
      “အဲဒီလိုလည်း ဖြစ်နိုင်တာပဲ။ ဒါပေမယ့် အိမ်မှာ လူမရှိတဲ့ အချိန်ကို မေးတာနဲ့ ဘာဆိုင်သလဲ”
    

    
      
    

    
      “ရဲတွေရဲ့ အမူအရာက ကျွန်မတို့ကို သံသယဝင်နေတဲ့ပုံ ပေါက်နေပြီလား”
    

    
      
    

    
      “အင်း … ဟုတ်လောက်တယ်။ ဒါပေမယ့် ငါစိတ်မလုံလို့လည်း ဖြစ်ချင်ဖြစ်မှာပေါ့”
    

    
      
    

    
      “အဲဒီတော့ ကျွန်မတို့ ဘာဆက်လုပ်ကြမလဲ။ ဘယ်လို ပြန်ဖြေမှာလဲ”
    

    
      
    

    
      “ငါ အခု စဉ်းစားနေတယ်”
    

    
      
    

    
      “သူတို့ နာအိုမီအပေါ် သံသယဝင်မလာအောင် လုပ်မှ ဖြစ်မယ်။ ဒါမှမဟုတ် သူ ကျောင်းဆင်းကတည်းက အိမ်ထဲမှာပဲ တစ်နေ့လုံး ရှိနေတယ်လို့ ပြောလိုက်ပါလား”
    

    
      
    

    
      အာကီအိုက တစ်ခဏ စဉ်းစားနေပြီး ယာအေကိုကို ကြည့်ကာ ခေါင်းခါပြသည်။
    

    
      
    

    
      “အဲဒါမှ ပြဿနာ ပိုကြီးနိုင်တာ”
    

    
      
    

    
      “ဘာလို့လဲ”
    

    
      
    

    
      “နောက်ခြေလှမ်းတွေအတွက်ပါ ထည့်စဉ်းစားမှ ဖြစ်မယ်။ ငါတို့ရဲ့ အစီအစဉ်အတိုင်း အကောင်အထည် ဖော်ရဦးမှာ မဟုတ်လား”
    

    
      
    

    
      “အဲ့တော့ ဘာဖြစ်လဲ”
    

    
      
    

    
      “အခုကတည်းက စပြီး အကွက်ချသွားမှ ဖြစ်မှာပေါ့”
    

    
      
    

    
      အာကီအိုသည် ဓာတ်ပုံကိုကိုင်၍ ခြံတံခါးဝသို့ ပြန်ထွက်လာသည်။ ရဲအရာရှိ နှစ်ဦးက နဂိုအတိုင်း ရပ်မြဲရပ်လျက် စောင့်နေကြသည်။
    

    
      
    

    
      “ဘယ်လိုလဲ” ကာဂါက မေးလိုက်သည်။
    

    
      
    

    
      “ကျွန်တော့်သားကလည်း ဒီကလေးမလေးကို မမြင်ဖူးဘူးလို့ ပြောနေတာပဲ”
    

    
      
    

    
      “ဟုတ်လား။ ဒါဆို မနေ့က ခင်ဗျားတို့ အိမ်ကလူတွေ ဘယ်သူ ဘယ်အချိန် အိမ်ပြန်ရောက်ကြသလဲ ဆိုတာ ကျွန်တော်တို့ကို ပြောပြနိုင်မလား”
    

    
      
    

    
      “ကျွန်တော်ကတော့ ၇ နာရီခွဲ ပတ်ဝန်းကျင်လောက် ပြန်ရောက်တာပဲ”
    

    
      
    

    
      “တစ်ခုလောက် မေးပါရစေလား။ ခင်ဗျားရဲ့ ကုမ္ပဏီက ဘယ်နားမှာလဲ”
    

    
      
    

    
      အာကီအိုသည် သူ၏ စက်ရုံလိပ်စာကို ပြောပြလိုက်သည်။ ရုံးဆင်းချိန်မှာ ၅ နာရီခွဲ ဖြစ်သော်လည်း မနေ့က ည ၆ နာရီခွဲအထိ ရုံးမှာ ရှိနေခဲ့သည်။
    

    
      
    

    
      “အဲဒီအချိန်တုန်းက ရုံးမှာ ခင်ဗျားတစ်ယောက်တည်းလား”
    

    
      
    

    
      “အလုပ်ကတော့ ကျွန်တော်တစ်ယောက်တည်း လုပ်ရတာပဲ။ ဒါပေမယ့် တခြား ဝန်ထမ်းတချို့လည်း အဲဒီအချိန်ထိ ရှိနေကြသေးတယ်”
    

    
      
    

    
      “သူတို့နဲ့ခင်ဗျားက ဌာနတစ်ခုတည်းပဲလား”
    

    
      
    

    
      “ကျွန်တော့်ဌာနက လုပ်ဖော်ကိုင်ဖက်တွေလည်း ရှိတယ်။ တခြားဌာနက လူတချို့လည်း ရှိတာပဲ။ ကျွန်တော်တို့က တစ်ထပ်တည်းမှာ အတူတူ အလုပ်လုပ်ကြရတာ”
    

    
      
    

    
      “အဲဒီလိုလား။ သူတို့ရဲ့ နာမည်နဲ့ ဌာနကို ပြောပြပေးလို့ ရမလား” ကာဂါက တောင်းပန်နေသကဲ့သို့သော ဟန်ပန်ဖြင့် ပြောနေလေသည်။
    

    
      
    

    
      “ကျွန်တော် လိမ်မပြောပါဘူး”
    

    
      
    

    
      “ဟင့်အင်း၊ မဟုတ်ပါဘူး” ကာဂါက ခပ်သွက်သွက်ကလေး လက်ခါပြလိုက်ရင်း “ကျွန်တော်က အဲဒီလို ဆိုလိုတာ မဟုတ်ပါဘူး။ ကျွန်တော်တို့က အလုပ်သဘောအရပါ။ ကျွန်တော်တို့အနေနဲ့ ပထမဆုံး ကာယကံရှင်ဆီက အကြောင်းစုံ သိရအောင် စုံစမ်းတယ်။ ပြီးတော့ သူပြောတဲ့စကားတွေကို မြဲရာသံပတ် ဖြစ်အောင် တခြားသူတွေဆီကနေ အတည်ပြုချက် ပြန်ယူရပါတယ်။ ကျွန်တော်တို့ကို စာအုပ်ကြီးသမားတွေလို့ မြင်ချင်လည်း မြင်ပါတော့ဗျာ”
    

    
      
    

    
      အာကီအိုက သက်ပြင်းချလိုက်၏။
    

    
      
    

    
      “ဆရာတို့ သွားမေးချင်လည်း မေးပေါ့။ အဲဒီတုန်းက ကျွန်တော့်ဘေးမှာ မစ္စတာယာမာမိုတို ဆိုတဲ့ လုပ်ဖော်ကိုင်ဖက်တစ်ယောက် ရှိတယ်။ ပြီးတော့ ကျွန်တော်တို့ဌာနက နောက်ထပ် ၂ ယောက် ၃ ယောက်လည်း ရှိသေးတယ်” အာကီအိုသည် သူတို့၏ လူနာမည်များနှင့် ဌာနနာမည်များကို ရဲသားများအား ပြောပြခဲ့သည်။
    

    
      
    

    
      မိသားစုဝင် လူအားလုံး၏ အလီဘိုင်သက်သေရရန် ရဲများက စုံစမ်းနေကြောင်း ထိုအချိန်ရောက်မှ အာကီအို အပြည့်အဝ ယုံကြည်နိုင်တော့သည်။ မြက်ခင်းပြင်သည် အဓိကကျသော သဲလွန်စတစ်ခု ဖြစ်နေနိုင်သည်။
    

    
      
    

    
      အလီဘိုင် သက်သေရရန် အာကီအိုအတွက် အတည်ပြုပေးနိုင်မည့်သူများ ရှိနေကြသည်။ သို့သော် ထိုသက်သေမှာ သူတို့အတွက် အကျိုးမများလှ။ သံသယဖြစ်စရာ လူအရေအတွက် နည်းသွားရုံသာ စွမ်းနိုင်ပေလိမ့်မည်။ သူတို့၏ ထောက်လှမ်းမှုများမှာ ရှေ့လျှောက်တွင် ပို၍ အသေးစိတ်လာဖို့သာ ရှိသည်။ သူတို့ ဖန်တီးထားသော မုသားများသည် မိုးကြိုးကို ကာမည့် ထန်းလက်နှင့်သာ တူနေပေတော့မည်။ အကယ်၍ သူတို့သည် ကြပ်ကြပ်မတ်မတ် စစ်ကြောလာပြီဆိုလျှင် နာအိုမီသည် သူ၏ အပြစ်များကို လွယ်လွယ်နှင့် ဝန်ခံသွားပေလိမ့်မည်။
    

    
      
    

    
      “ဒါဆို ခင်ဗျား ဇနီးကရော” ကာဂါက ဆက်မေးနေသည်။
    

    
      
    

    
      “သူလည်း ဆိုင်တစ်ဆိုင်မှာ အလုပ်သွားလုပ်တယ်။ ညနေ ၆ နာရီလောက် ပြန်ရောက်တယ် ပြောတာပဲ။ သူ အလုပ်လုပ်တဲ့ နေရာက ----”
    

    
      
    

    
      ကာဂါသည် အာကီအို ပြောသမျှကို လိုက်မှတ်နေသည်။ ထို့နောက် ချက်ချင်း ခေါင်းထောင်လာကာ မဆိုင်းမတွ “ခင်ဗျား သားရော”
    

    
      
    

    
      ချက်ကောင်းသို့ ရောက်လာလေပြီ။ အာကီအိုသည် လေကို မသိမသာ တစ်ဝကြီး ရှူသွင်းလိုက်ပြီး
    

    
      “သူက ကျောင်းဆင်းတော့ အိမ်ပြန်မလာဘဲ လျှောက်လှိမ့်နေတာ။ အပြင်မှာ လျှောက်လည်လို့ ဝမှ အိမ်ပြန်လာတော့တာပဲ။ သူပြန်ရောက်တော့ ည ၈ နာရီ ကျော်နေပြီ”
    

    
      
    

    
      “၈ နာရီကျော်? ကျောင်းသားတစ်ယောက်က အဲဒီလောက် မှောင်မှ ပြန်လာရတယ်လား”
    

    
      
    

    
      “ဟုတ်ပါ့ဗျာ။ ဒီကောင်က တစ်ခါတစ်ခါကျ တော်တော် ဆိုးချင်တယ်။ အရင်တစ်ခေါက်ကလည်း သူ့ကို ဆူထားပြီးပြီ”
    

    
      
    

    
      ကာဂါက သူ့မှတ်စုစာအုပ်ကို သံသယမျက်လုံးများဖြင့် ကြည့်ရင်း ပြောသမျှကို လိုက်မှတ်နေသည်။ သို့သော် ခေါင်းမော့လာသော အခါမှာတော့ ပြုံးလျက် “ဒီတော့ ခင်ဗျားတို့ရဲ့ အမေအိုကရော”
    

    
      
    

    
      “အမေကတော့ မနေ့က ဖျားနေတယ်ဗျ။ တစ်ချိန်လုံး အိပ်နေတာပဲ။ ပြီးတော့ ဆရာတို့လည်း သူ့အခြေအနေကို သိနေတာပဲ။ တကယ်လို့ တစ်ယောက်ယောက်က ကျွန်တော်တို့ ခြံထဲ ခိုးဝင်တယ်ဆိုရင်တောင် သူလည်း ဘာမှ တတ်နိုင်မယ် မထင်ဘူး”
    

    
      
    

    
      “ဖျားတယ်? …. ဒါပေမယ့် ဒီနေ့ သူ့ကြည့်ရတာတော့ အကောင်းကြီးပဲ”
    

    
      
    

    
      “တမြန်မနေ့ညက ဖျားတာဖြင့် ရက်စက်တယ်ဗျာ”
    

    
      
    

    
      “ဪ”
    

    
      
    

    
      “တခြားရော ဘာမေးစရာ ရှိသေးလဲဗျ”
    

    
      
    

    
      “မရှိတော့ပါဘူး။ ဒီလောက်ပါပဲ။ ညကြီးအချိန်မတော် နှောင့်ယှက်မိတာ တောင်းပန်ပါတယ်ဗျာ”
    

    
      
    

    
      သူ့မြင်ကွင်းထဲတွင် ရဲသားနှစ်ဦး လုံးဝ ပျောက်ကွယ်သွားသောအခါမှ အာကီအိုက ခြံတံခါးကို ပိတ်လိုက်လေသည်။
    

    
      
    

    
      ထမင်းစားခန်းသို့ ပြန်ရောက်သောအခါ ဖုန်းပြောနေသော ယာအေကိုကို တွေ့ရသည်။ သူက ဖုန်းထဲ အသံမဝင်အောင် ဖုန်းပြောခွက်ကို လက်ဖြင့် အုပ်လိုက်ပြီး အာကီအိုကို အသံတိုးတိုးဖြင့် ပြောနေသည်။ “ဟာရုမိဆီက”
    

    
      
    

    
      “ဘာကိစ္စတဲ့လဲ”
    

    
      
    

    
      “သူက ကျွန်မတို့ကို မေးစရာ ရှိလို့တဲ့”
    

    
      
    

    
      အာကီအိုက စိတ်တထင့်ထင့်ဖြင့် ဖုန်းကို လှမ်းယူလိုက်ပြီး “အေး ပြော”
    

    
      
    

    
      “ဟာရုမိပါ”
    

    
      
    

    
      “အေး ဘာကိစ္စလဲ”
    

    
      
    

    
      “စောစောက ကျွန်မဆီ ရဲတွေ လာသွားတယ်။ ပြီးတော့ အမေ့အကြောင်းတွေလည်း မေးသွားသေးတယ်”
    

    
      
    

    
      ထိုစကားများကြောင့် သူပျာသွားသည်။ ရဲတွေက ဟာရုမိဆီတောင် ရောက်ခဲ့ကြပြီကော။
    

    
      
    

    
      “အမေ့အကြောင်း?”
    

    
      
    

    
      “အတိအကျ ပြောရရင် မနေ့ကရော ဒီနေ့ပါ အစ်ကိုတို့ဆီ မရောက်ဖြစ်တဲ့ အကြောင်းတွေပေါ့။ သူတို့က ကျွန်မကို ဘာဖြစ်လို့ မသွားတာလဲလို့ မေးတယ်။ ကျွန်မကလည်း အစ်ကို မလာခိုင်းလို့ လို့ပဲ ဖြေလိုက်တယ်။ အဲဒီလို ပြောလို့ ပြဿနာ မရှိလောက်ပါဘူးနော့”
    

    
      
    

    
      “အင်း၊ နင် အဲဒီလိုဖြေတာ ပြဿနာ မရှိပါဘူး”
    

    
      
    

    
      “ကားတစ်စင်း အစ်ကိုတို့ အိမ်ရှေ့မှာ မကြာမကြာ ရပ်ထားတာ တွေ့လို့ မသင်္ကာတာနဲ့ ကျွန်မဆီ လာစုံစမ်းကြတာတဲ့။ သူတို့က အဲဒီလို အကြောင်းပြတာပဲ”
    

    
      
    

    
      “ငါ့ဆီလည်း သူတို့ လာနေတာ ခဏခဏပဲ။ ကြည့်ရတာ ဒီရပ်ကွက် တစ်ခုလုံးအနှံ့ ပတ်ပြီး စုံစမ်းနေပုံရတယ်”
    

    
      
    

    
      “ဟုတ်လား။ အတော် ဇယားရှုပ်တာပဲ။ ဒါနဲ့ အမေရော နေကောင်းရဲ့လား။ ကျွန်မဝယ်ခဲ့တဲ့ စားစရာတွေရော သူ့ကို ပေးလိုက်ပြီလား”
    

    
      
    

    
      “သူလား၊ ကောင်းပါတယ်။ စိတ်ချ”
    

    
      
    

    
      “ကောင်းရင် ပြီးတာပဲလေ”
    

    
      
    

    
      ဖုန်းပြောခွက်ကို ချလိုက်ပြီး အာကီအိုသည် ခေါင်းငိုက်စိုက်ကျကာ ထိုင်နေလေသည်။
    

    
      
    

    
      “ကို ….” ယာအေကိုက ညင်ညင်သာသာ လှမ်းခေါ်လိုက်သည်။
    

    
      
    

    
      “မတတ်နိုင်တော့ဘူး။ ငါတို့ အစီအစဉ်အတိုင်း လုပ်ကြစို့”
      

    



    

    
      အခန်း (၁၉)
    

    
      
    

    
      မာကျုမီယာနှင့် ကာဂါတို့ စခန်းမှ အတူထွက်ခွာလာကြသောအခါ ည ၁၁ နာရီပင် ထိုးခါနီးတော့မည်။ သူက ဌာနမှာပင် ညအိပ်ရန် ရည်ရွယ်ထားသော်လည်း ကိုဘာယာရှိက သူ့ကို ယခုလောက် ပင်ပန်းခံရန် မလိုသေးကြောင်း ပြောလာသည်။ ယခုမှ အစသာ ရှိသေးသည်။ ရေရှည်လုပ်ရမည့် အလုပ်အတွက် အားမွေးထားရန် လိုအပ်ကြောင်း အထက်အရာရှိတစ်ယောက်အနေဖြင့် အကြံပြုခဲ့ခြင်း ဖြစ်သည်။
    

    
      
    

    
      “အစ်ကို အခု ဘာဆက်လုပ်ဖို့ ရှိလဲ”
    

    
      
    

    
      “အိမ် တန်းပြန်ရုံပေါ့။ မနက်ဖြန်အတွက် ပြင်ဆင်စရာ ရှိတာလည်း ပြင်ဆင်ရဦးမယ်။ ဘာဖြစ်လို့ အဲဒီလို မေးရတာလဲ”
    

    
      
    

    
      “မဟုတ်ပါဘူး။ ကျွန်တော် မေးချင်တာက ……. ကျွန်တော်နဲ့ တစ်နေရာ လိုက်ခဲ့လို့ ရမလား။ နာရီဝက်လောက်ပဲ ကြာမှာပါ”
    

    
      
    

    
      “မင်းက ဘယ်သွားချင်လို့လဲ”
    

    
      
    

    
      မာကျုမီယာသည် တစ်ခဏမျှ တွေဝေသွားပြီး “အုအေနောကို သွားမလို့”
    

    
      
    

    
      ကာဂါ၏ မျက်နှာထားမှာ ချက်ချင်း ပြောင်းလဲသွားကာ “အဲဒီနေရာ ဆိုရင်တော့ နေပါစေတော့ကွာ”
    

    
      
    

    
      “ဘာဖြစ်လို့ နေပါစေလို့ ပြောရတာလဲ”
    

    
      
    

    
      “မနက်ဖြန် နောက်ကျမနေနဲ့ဦး။ အင်မတန် အရေးကြီးတဲ့ ရက်တစ်ရက်ပဲ”
    

    
      
    

    
      လှည့်ထွက်သွားသော ကာဂါ၏ ကျောပြင်ကို ကြည့်လျက် သူ့ခေါင်းကိုသာ စိတ်ပျက်စွာ တွင်တွင် ခါနေတော့သည်။
    

    
      
    

    
      သူတို့ ဌာနသို့ ပြန်ရောက်သောအခါ မိုင်ဟာရာတို့၏ အခြေအနေနှင့် ပတ်သက်သမျှသော အကြောင်းအရာများကို ကိုဘာယာရှိနှင့် အိရှိဂါကီတို့အား ရှင်းပြခဲ့ကြသည်။ “အရင်လိုပဲ၊ သိပ်ကို အတင့်ရဲတဲ့ ယူဆချက်တစ်ခုပဲ။ ရဲဘော်ကာဂါ” ၎င်းမှာ အိရှိဂါကီ၏ ကနဦး အမြင်ပင် ဖြစ်သည်။ ထိုအကြောင်းအရာများကို အစီရင်ခံခဲ့သူမှာ မာကျုမီယာ ဖြစ်သော်လည်း မိုင်ဟာရာတို့အိမ်ကို အာရုံစိုက်မိသူမှာ မည်သူဖြစ်ကြောင်း ထည့်ပြောစရာ မလိုဘဲ အထက်လူကြီးများက အလိုလို သိနေကြသည်။
    

    
      
    

    
      “ဒါပေမယ့် သိပ်တော့ မခိုင်လုံသေးဘူး” အိရှိဂါကီက ဆက်ပြောသည်။
    

    
      
    

    
      “ဒီအမြင်တွေက တစ်ခုစီတိုင်း တစ်ခုစီတိုင်းမှာ အဓိပ္ပာယ်ရှိတယ်လို့ ပြောရမှာပဲ။ အလောင်းကို ဘာနဲ့မှ မထုပ်ပိုးဘဲ ကတ်ပုံးထဲ တန်းထည့်တာကိုကြည့်ပြီး တရားခံဟာ ကားကို မသုံးခဲ့ဘူးလို့ သုံးသပ်တဲ့ အပိုင်းက အတော်လေး စိတ်ဝင်စားစရာ ကောင်းတယ်။ ဒါပေမယ့် ဖြစ်ရပ်တစ်ခုလုံးကို ခြုံငုံပြီး သုံးသပ်လိုက်ရင် ဘယ်လို ဖြစ်သွားမလဲ။ ဒီလိုသာဆိုရင် လူနေအိမ်တွေကို စစ်ဆေးရတာ အတော်လေး ခက်ခဲသွားလိမ့်မယ်”
    

    
      
    

    
      “အထူးသဖြင့် …...” ခွဲမှူးက ထည့်ဖြည့်လိုက်သည်။ “တကယ်လို့သာ တရားခံက ကားကို မသုံးနိုင်ခဲ့ဘူးဆိုရင် အင်မတန် ကြီးမားတဲ့ ဟာကွက်တစ်ကွက် ထွက်လာလိမ့်မယ်”
    

    
      
    

    
      “ကျွန်တော် သဘောပေါက်ပါတယ်” ပြန်လည် ဖြေကြားလာသူမှာ ကာဂါ ဖြစ်သည်။ “တရားခံက ကလေးမလေးကို သူ့အိမ်ရောက်အောင် ဘယ်လို သယ်ခဲ့သလဲဆိုတာကို ဆရာတို့ မေးချင်တာ မဟုတ်လား”
    

    
      
    

    
      “ဟုတ်တယ်။ ဒီလိုမျိုး အမှုအခင်းတွေမှာ အများစုက ကားနဲ့ ဖမ်းပြီး ခေါ်သွားကြတာပဲ များတယ်။ အစပိုင်းမှာ တရားခံဟာ သူရဲ့ သားကောင်နဲ့အတူ အကွာအဝေးတစ်ခုထိ လမ်းအတူတူ လျှောက်ရင်း စကားရောဖောရော လုပ်ကောင်း လုပ်နေလိမ့်ဦးမယ်။ ဒါပေမယ့် နောက်ဆုံးတော့ သားကောင်ကို ကားပေါ် တင်ပြီး ပြေးကြတာပဲ။ ကိုယ့်သားကောင်ကို လွတ်ထွက်မသွားစေချင်ဘူးဆိုရင် အဲဒီလိုလုပ်တာက သဘာဝ အကျဆုံးပဲ။ အင်း … ကားမသုံးကြတဲ့ အမှုတချို့လည်း ရှိတော့ ရှိတာပေါ့။ အဲဒီလို အမှုမျိုးမှာ ဆိုရင်တော့ အလောင်းကို အသတ်ခံရတဲ့ နေရာမှာပဲ တွေ့ကြရတာ။ အဲဒီလို နေရာမျိုးက လူသူကင်းဆိတ်တဲ့ နေရာမျိုး ဖြစ်နေလေတော့ တခြားနေရာဆီ တကူးတက သယ်သွားနေဖို့လည်း မလိုတော့ဘူးပေါ့။ အခု မင်းတို့ရဲ့ အယူအဆအရ တရားခံမှာ ကား မရှိဘူး။ ပြီးတော့ ကလေးမလေးက တရားခံရဲ့ အိမ်ထဲကို ရောက်နေခဲ့ပြီး အဲဒီမှာပဲ အသတ်ခံလိုက်ရတယ်။ လူသတ်သမားက ဘာဖြစ်လို့ အဲဒီလို လုပ်ရတာလဲ။ နဂိုကတည်းက သတ်ဖို့ ရည်ရွယ်ချက် မရှိခဲ့လို့လား။ တကယ်လို့သာ ကလေးမလေးက သူ့မိဘကို သူသွားမယ့်နေရာ ကြိုအသိပေး ထားခဲ့မယ်ဆိုရင် လူသတ်သမားကို လွယ်လွယ်နဲ့ ဖမ်းလို့ ရသွားတော့မှာပေါ့”
    

    
      
    

    
      အိရှိဂါကီသည် တည်တည်ငြိမ်ငြိမ်ဖြင့် ကျိုးကြောင်းဆီလျော်အောင် သုံးသပ်ပြနေသည်။ သို့သော် ကာဂါကလည်း ထိုကိစ္စနှင့် ပတ်သက်၍ သူ့အမြင်နှင့်သူ ရှိနေသေးသည်။ သူ၏ အမြင်မှာ ကလေးမလေးနှင့် လူသတ်သမားတို့သည် အမှုမဖြစ်ခင်ကပင် ရင်းနှီးပြီးသော သူများ ဖြစ်ရမည်ဟူသော အချက်ပေါ်တွင် အခြေခံလေသည်။
    

    
      
    

    
      “ကျွန်တော် အထူးစိတ်ဝင်စားတဲ့ အချက်တစ်ချက် ရှိတယ်။ ကလေးမလေးက အိမ်ပြန်ရောက်ပြီးကာမှ အမေရဲ့ ခွင့်ပြုချက် မယူဘဲ နောက်တစ်ခေါက် အိမ်ကနေ ပြန်ထွက်သွားတဲ့ အချက်ပဲ။ အခု စုံစမ်းလို့ ရထားသလောက်ဆိုရင် သူဘာကြောင့် အပြင် ပြန်ထွက်သွားရသလဲဆိုတာ ကျွန်တော်တို့ မသိရသေးဘူး။ သူက တရားခံနဲ့ သွားတွေ့တာပါလို့ ကျွန်တော်တို့ ယူဆကြည့်ရအောင်လား။ အဲဒီလိုသာ ဆိုရင် ကလေးမလေးက လူသတ်သမားရဲ့ အိမ်ကို အလိုတူ အလိုပါ ဝင်ရောက်ခဲ့တာ ဖြစ်နိုင်တယ်။ ဒါဆို ကလေးမလေးဆီက ပြင်းထန်တဲ့ တုံ့ပြန်မှုတွေ ထွက်ပေါ်လာစရာ အကြောင်းမရှိဘူးလို့ တရားခံအနေနဲ့ ရဲရဲကြီး ခံယူထားမှာပဲ”
    

    
      
    

    
      ကာဂါ၏ အမြင်ကို အပြည့်အဝ လက်ခံရန် မဖြစ်နိုင်သေးသော်လည်း အိရှိဂါကီက အသေအချာ စဉ်းစားလိုက်ပြီး “ကောင်းပြီလေ။ မင်းတို့နှစ်ယောက် မနက်ဖြန်ကျရင် ကလေးမလေးရဲ့ မိဘတွေဆီ နောက်တစ်ခေါက် ထပ်သွားလိုက်ကြဦး။ သူတို့ရဲ့ သမီးနဲ့ အဲဒီအိမ်က လူတွေ သိ၊ မသိဆိုတာ ရအောင် စုံစမ်းခဲ့ကြ။ တကယ်လို့ မိုင်ဟာရာတို့နဲ့ သက်ဆိုင်တဲ့ သဲလွန်စတစ်ခုခု စုံစမ်းနိုင်ခဲ့ပြီ ဆိုရင်တော့ ငါတို့ စပြီး လှုပ်ရှားကြတာပေါ့”
    

    
      
    

    
      “ဟုတ်ကဲ့ပါ ဆရာ” ခွဲမှူး၏ 
      ညွှန်ကြားချက်ကို
       လက်ခံသည့်အနေဖြင့် မာကျုမီယာက မာန်ပါပါ ပြန်ဖြေလိုက်လေ၏။
    

    
      
    

    
      ကာဂါ ကျိုချိရိုသည် အင်မတန် ချီးကျူးစရာကောင်းသော စုံထောက်တစ်ဦး ဖြစ်ကြောင်း သူ နောက်ထပ်တစ်ကြိမ် သိခွင့်ရခဲ့ပြန်သည်။ သူတို့နှစ်ဦး အတူတကွ ထောက်လှမ်းမှု ပြုလုပ်ခဲ့ကြသည်မှာ အချိန်တစ်ရက်သာ ရှိခဲ့သော်လည်း ကာဂါ၏ ဆင်ခြင်သုံးသပ်နိုင်စွမ်းတို့က သူ့ကို အပြည့်အဝ ညှို့ယူဖမ်းစားနေလေပြီ။ ဤအမှုသည် သူ့ကို အတွေ့အကြုံ ကောင်းကောင်း ပေးနိုင်လိမ့်မည်ဟု ကိုဘာယာရှိ ပြောခဲ့သော စကားကို ယခုမှ သူ ကောင်းကောင်း သဘောပေါက်လာတော့သည်။
    

    
      
    

    
      အမှုတစ်ခုကို သူတို့နှစ်ဦး အတူတကွ ပူးတွဲ ကိုင်တွယ်နေကြရသည့် အကြောင်းကို တာကာမာဆာအား ပြောပြချင်နေသည်။ သူတို့၏ အတွေ့အကြုံကို နားထောင်ပြီး သူ့ဦးလေးမှာ အတော်ပင် ဝမ်းမြောက်လိမ့်မည် ဖြစ်ကြောင်း သူ သိသည်။ သူ့ဦးလေးဆီ အမြန်ပြေး၍ ကာဂါ မည်မျှ တော်ကြောင်းကို ပြောပြလိုက်ချင်သည်။ ကာဂါကိုယ်တိုင် လိုက်ပါနိုင်လျှင် အဘယ်ဆိုဖွယ်ရာ ရှိတော့မည်နည်း။
    

    
      
    

    
      ဆေးရုံသို့ သူရောက်သောအခါ ည ၁၁ နာရီပင် ကျော်နေလေပြီ။ သူသည် မလွယ်ပေါက်မှ ဆေးရုံထဲသို့ ဝင်လာခဲ့သည်။ သူနှင့် အကြိမ်ပေါင်းများစွာ တွေ့ဆုံနေကျဖြစ်သော လုံခြုံရေး ဝန်ထမ်းသည် တံခါးမကြီးမှ ခပ်လှမ်းလှမ်းတွင် ရှိသော အဆောင်လေးတစ်ဆောင်တွင် ရှိနေသည်။ သက်လတ်ပိုင်း အရွယ်ရှိသော ထိုလုံခြုံရေးကို သူ နှုတ်ဆက်လိုက်သောအခါ ထိုသူက အသိအမှတ်ပြုသည့် အနေဖြင့် ခေါင်းဆတ်ပြသည်။
    

    
      
    

    
      မီးရောင် မှိန်မှိန်သာ ထွန်းထားသော လျှောက်လမ်းအတိုင်း ဓာတ်လှေကား ရှိရာသို့ လျှောက်လာခဲ့သည်။ ငါးထပ်သို့ ရောက်သောအခါ သူနာပြုရုံးခန်းသို့ ဦးစွာ ဝင်လိုက်သည်။ ကာနာမိုရီ တိုကီကိုသည် ခေါင်းငုံ့ကာ မှတ်တမ်းမှတ်ရာများ ရေးခြစ်နေသည်။ သူ၏ ယူနီဖောင်းပေါ်တွင် နက်ပြာရောင် သိုးမွေးအင်္ကျီ တစ်ထည်ကို ထပ်ဝတ်ထားသည်။
    

    
      
    

    
      “အဟမ်း” သူက အခန်းပြင် ပြတင်းပေါက်မှနေ၍ အသံပြုပြီး လှမ်းမေးသည်။ “ကျွန်တော် သူ့ကို သွားကြည့်လို့ ရမလား”
    

    
      
    

    
      ကာနာမိုရီ တိုကီကိုက သူ့ကို ပြုံးပြလိုက်ပြီးမှ တစ်ခုခုကို သတိရသွားဟန်ဖြင့် “သူ အိပ်ပျော်နေလောက်ပြီ ထင်တယ်”
    

    
      
    

    
      “ကိစ္စ မရှိပါဘူး။ ကျွန်တော်က သူ့အခြေအနေ ခဏကြည့်ပြီး ပြန်မှာပါ”
    

    
      
    

    
      တစ်ဘက်မှ ခေါင်းညိတ်ပြသည်။ “ဒါဆိုလည်း ရပါတယ်”
    

    
      
    

    
      မာကျုမီယာသည် သူ့ကို နှုတ်ဆက်၍ ရုံးခန်းဘက်မှ ထွက်လာပြီး တာကာမာဆာ၏ အခန်းဘက်သို့ ဦးတည်လျှောက်လာခဲ့သည်။ လျှောက်လမ်းပေါ်တွင် တခြားသူ တစ်ဦးတစ်ယောက်မျှ မရှိသောကြောင့် သူ၏ ခြေသံများက ပဲ့တင်ထပ်နေသည်ဟုပင် ထင်ရသည်။
    

    
      
    

    
      တာကာမာဆာမှာ အမှန်ပင် အိပ်ပျော်နေလေပြီ။ အသေအချာ နားထောင်ကြည့်လျှင် သူ့နှာခေါင်းမှ လေမှုတ်သံပင် ကြားနေရသည်။ ထိုအချက်က သူ့ကို စိတ်သက်သာရာ ရစေသည်။ သူက ထိုင်ခုံတစ်လုံးကို အသာအယာ မ,ရွှေ့လိုက်ပြီး ခုတင်ဘေးတွင် ထိုင်လိုက်သည်။ တာကာမာဆာ၏ အရိုးပြိုင်းပြိုင်း ထနေသော ရင်ဘတ်က စည်းချက်ညီညီဖြင့် လှုပ်ရှားနေကြလေသည်။
    

    
      
    

    
      ခုတင်နှင့် မလှမ်းမကမ်းရှိ စားပွဲပေါ်တွင် စစ်တုရင်ဗန်းနှင့် စစ်တုရင်အရုပ်များက ဣန္ဒြေရစွာ ရပ်နေကြသည်။ အခန်းတွင်းရှိ အလင်းရောင်မှာ မှုန်ပျပျသာ ရှိနေသောကြောင့် စစ်ပွဲ၏ အခင်းအကျင်း မည်သို့ ရှိနေသည်ကို သူ ကောင်းစွာ မမြင်ရပေ။ လင်းလင်းကျင်းကျင်း မြင်ရသည် ဆိုစေဦး။ သူ့အတွက်တော့ ကျွဲပါးစောင်းတီးသကဲ့သို့ ရှိချေမည်။ သူက စစ်တုရင် ကစားတတ်သူ မဟုတ်။
    

    
      
    

    
      မနက်ဖြန်မှစကာ ပို၍ အလုပ်ရှုပ်လာတော့မည် ဖြစ်သောကြောင့် ဦးလေးနှင့် အချိန်ကြာကြာ ခွဲရပေဦးမည်။ မနက်ဖြန် ပြုလုပ်ရမည့် စုံစမ်းမှုများမှာ ပိုပြီး အသေးစိတ်လာပေတော့မည်။ စခန်းတွင် ညလုံးပေါက် အလုပ်လုပ်ချင် လုပ်နေရမည်။
    

    
      
    

    
      ဤအမှု ပြီးပြတ်သွားသည့်အချိန်ထိ တာကာမာဆာကို ရှင်သန်ခွင့် ပြုပါရန် ဆုတောင်းနေမိသည်။ အမှု မပြီးမချင်း သူ့ကို နောက်တစ်ကြိမ် လာတွေ့နိုင်ရန်မှာ မရေရာသောကြောင့် ဖြစ်သည်။ ထိုအကြောင်းကို တွေးမိ၍ မာကျုမီယာ စိတ်မကောင်း ဖြစ်နေသည်။ တာကာမာဆာကို မတွေ့ချင်၍ ရှောင်ဖယ်ဖယ် လုပ်နေသော ကာဂါအတွက်တော့ ထိုကိစ္စမှာ အရေးပါလှမည် မဟုတ်ပေ။
    

    
      
    

    
      ငြိမ်းချမ်းစွာ အိပ်စက်နေသော တာကာမာဆာ၏ မျက်နှာကို စိုက်ကြည့်နေရင်း လွန်ခဲ့သော ဆယ်နှစ်ခန့်က အကြောင်းအရာများ သူ့အတွေးထဲသို့ ဝင်လာကြသည်။ ရာသီဥတု အလွန်ပူပြင်းသော ဇူလိုင်လတွင် ဖြစ်သည်။ ထိုအချိန်က သူသည် ၉ တန်းတက်နေဆဲ။ တစ်နေ့တွင် သူသည် သူ၏ ဝမ်းကွဲအစ်ကို ကာဂါ ကျိုချိရိုနှင့် ပထမဆုံးအကြိမ် တွေ့ဆုံခဲ့ကြသည်။
    

    
      
    

    
      မာကျုမီယာသည် သူ၏မိခင် ကာကျုကိုထံမှ သူ့အစ်ကိုအကြောင်းကို ကြားဖူးထားသည်။ သို့သော် ထိုရက်မတိုင်ခင်အထိ သူတို့နှစ်ဦး တွေ့ဆုံခွင့် မရခဲ့ကြ။ မာကျုမီယာတို့ သားအမိသည် တာကာမာဆာ တစ်ဦးတည်း နေထိုင်သော မီတာကာရှိ နေအိမ်သို့ သွားရောက် လည်ပတ်ခဲ့ကြသည်။ ထိုနေ့တွင်မှ မထင်မှတ်ဘဲ ထိုအိမ်၌ သူ့အစ်ကိုကို တွေ့ခဲ့ရခြင်း ဖြစ်သည်။ ကာဂါသည် သူ့ဖခင်နှင့် အတူ မနေတော့ဘဲ တခြားတစ်နေရာတွင် တိုက်ခန်းငှား၍ သီးခြား ပြောင်းနေသည်။
    

    
      
    

    
      “တွေ့ရတာ ဝမ်းသာပါတယ်”
    

    
      
    

    
      သူတို့ နှစ်ယောက်ကို မိတ်ဆက်ပေးပြီးနောက် ကာဂါသည် ဤသို့သော စကားတစ်ခွန်းသာ သူ့ကို ပြန်ပြောခဲ့သည်။ သူသည် လုပ်စရာရှိသည်များ လုပ်ပြီးသောအခါ ထိုအိမ်မှ ထွက်ခွာသွားတော့သည်။ သူက ရဲသားတစ်ယောက် ဖြစ်နေလေပြီ။ ထို့ကြောင့် အလုပ်လည်း အင်မတန် ရှုပ်နေလိမ့်မည်။ ၎င်းမှာ မာကျုမီယာ၏ အမြင် ဖြစ်သည်။ သို့သော် သူတို့ သားအဖနှစ်ယောက်၏ ဆက်ဆံရေးမှာ အတော်လေး ကျဲပါးကြောင်းကိုမူ မာကျုမီယာ သတိထားမိခဲ့သည်။ တစ်ဦးနှင့်တစ်ဦးမှာ မျက်လုံးချင်း ဆုံပြီး ကြည့်ဖော်ပင် မရကြ။
    

    
      
    

    
      ထို့နောက်တွင်မူ မာကျုမီယာသည် သူနှင့် အသက်ဆယ်နှစ်မျှ ကွာဟနေသော သူ့ဝမ်းကွဲအစ်ကိုနှင့် တော်တော်ကြာမျှ မဆုံဖြစ်ကြတော့ချေ။ သူတို့နှစ်ဦး နောက်တစ်ကြိမ် ပြန်ဆုံကြသည်မှာ တာကာမာဆာ အိမ်ပြောင်းစဉ်က ဖြစ်သည်။ ယခု နေထိုင်နေသော အိမ်မှာ အိုဟောင်းနေပြီး ခေါင်မိုးမှာ မလုံတော့ဘဲ မိုးယိုနေသောကြောင့် ထိုအိမ်ရှင် ပိုင်ဆိုင်သော တိုက်ခန်းသို့ ပြောင်းရွှေ့ရန် ဆုံးဖြတ်ခဲ့သည်။
    

    
      
    

    
      မာကျုမီယာနှင့် ကာကျုကိုတို့က အိမ်ပြောင်းရာတွင် သွားရောက် ကူညီပေးခဲ့ကြသည်။ ပစ္စည်းများကို သူတို့ သိမ်းဆည်းကြစဉ် ဆုဖလား အမြောက်အမြားကို တွေ့လိုက်ရသောကြောင့် မာကျုမီယာသည် အတော်လေး အံ့အားသင့်နေခဲ့သည်။ ဓားသိုင်းပြိုင်ပွဲများမှ ရသော ကာဂါ၏ ဆုတံဆိပ်နှင့် ဖလားများ ဖြစ်သည်။ ထိုအထဲတွင် အပြည်ပြည်ဆိုင်ရာ ဓားသိုင်းပြိုင်ပွဲမှ ဆုဖလားတစ်လုံးကိုလည်း တွေ့ရသည်။
    

    
      
    

    
      “နင့်အစ်ကိုက သိပ်တော်တာ။ ကျောင်းတုန်းကလည်း စာတော်တယ်။ အခု ရဲအလုပ် ဝင်လုပ်တော့လည်း သူ့အထက် လူကြီးတွေကတောင် သူ့ကို ချီးကျူးကြသတဲ့”
    

    
      
    

    
      ကာဂါအကြောင်းကို ပြောရလျှင် ကာကျုကိုသည် မမောနိုင် မပန်းနိုင် မနားတမ်း ပြောနေတတ်သည်။ ထိုသို့ ပြောရသည့် အကြောင်းအရင်းတစ်ခုမှာ သူ့သား မာကျုမီယာကို အတုယူ အားကျတတ်စေရန် ဖြစ်သည်။ ထို့ပြင် ကာကျုကို ကိုယ်တိုင်ကလည်း သူ့တူ၏ အောင်မြင်မှုများအတွက် ဂုဏ်ယူနေခဲ့မည်သာ။
    

    
      
    

    
      ထိုသို့ဖြင့် သူတို့သည် ပစ္စည်းများကို အမျိုးအစားခွဲ၍ ထုပ်ပိုးနေကြစဉ် ကာဂါသည် အိမ်သို့ ရောက်လာခဲ့သည်။ တိုက်ဆိုင်စွာပင် ထိုစဉ်က တာကာမာဆာသည် အိမ်တွင် မရှိပေ။ သူ့ဖခင် မရှိသော အချိန်ကို တမင်သက်သက် ရွေး၍ လာခဲ့ခြင်းလည်း ဖြစ်နိုင်သည်။ သူက မာကျုမီယာ၏ မိခင်အနားသို့ သွားပြီး နှုတ်ဆက်လိုက်သည်။
    

    
      
    

    
      “အဒေါ်တို့လည်း ပင်ပန်းနေပြီ၊ အားနာစရာကြီးဗျာ”
    

    
      
    

    
      “အားနာစရာ မလိုပါဘူးကွယ်။ အဒေါ်တို့လည်း ကူညီခွင့်ရတုန်းလေး ကူညီရတာပါ”
    

    
      
    

    
      ကာဂါက နှုတ်ခမ်းကို လျှာဖြင့် သပ်လိုက်ပြီး “ဒါမျိုးကိစ္စတွေကို တခြားလူတစ်ယောက်ယောက် ခေါ်ခိုင်းလိုက်လို့ ရနေတာပဲ ဥစ္စာ။ အဒေါ်တို့က ဝင်လုပ်ပေးနေရတော့ ….. နေရာမကျပါဘူးဗျာ”
    

    
      
    

    
      ထိုစကားက တာကာမာဆာကို အပြစ်တင်နေဟန် ရှိသည်။
    

    
      
    

    
      “ဒါနဲ့ ဒီပစ္စည်းတွေကို ဘယ်လို လုပ်လိုက်ရမလဲ။ သားရဲ့အိမ်ကိုပဲ ပို့ပေးရမလား” အာရုံလွှဲသည့် အနေဖြင့် ကာကျုကိုက ဆုဖလားတွေ အကြောင်း စကားစလိုက်သည်။
    

    
      
    

    
      ကာဂါက ခေါင်းခါရင်း “ဘာမှ အသုံးမကျတော့ပါဘူးဗျာ။ အိမ်ပြောင်းတဲ့ ကုမ္ပဏီကို လွှင့်သာ ပစ်ခိုင်းလိုက်ပါတော့”
    

    
      
    

    
      “အကုန် လွှင့်ပစ်ရမယ်? အဲ ….. မလုပ်ပါနဲ့။ သားအဖေက ဒါတွေ အကုန်လုံးကို အခုချိန်ထိ တယုတယ သိမ်းဆည်းလာခဲ့တာ။ သူ့အိမ်သစ်ဆီပဲ ပို့လိုက်တာ ကောင်းပါတယ်”
    

    
      
    

    
      “လုပ်မနေပါနဲ့ဗျာ။ ရှုပ်ကရှုပ်နဲ့”
    

    
      
    

    
      ကာဂါသည် ဆုဖလားများ ထည့်ထားသော ကတ်သေတ္တာကို သူ့အနားသို့ ဆွဲယူလိုက်ပြီး အနားရှိ ဆော့ပင်ဖြင့် ‘စွန့်ပစ်ရန်’ ဟူသော စာလုံးကြီးများကို ချရေးနေလေသည်။
    

    
      
    

    
      ထို့နောက် သူသည် ပစ္စည်း အတော်များများကို သေတ္တာတစ်လုံးထဲ စုထည့်ပြီး ‘စွန့်ပစ်ရန်’ ဟု သတ်မှတ်လိုက်လေသည်။ သူ၏ ကိုယ်ပိုင် ပစ္စည်းများ အားလုံးကို ထိုအိမ်မှ စွန့်ပစ်ရန် ဟူသော ရည်ရွယ်ချက်ဖြင့် သူ ရောက်လာခဲ့ခြင်း ဖြစ်ပေမည်။ အတိအကျ ဆိုရလျှင် တာကာမာဆာ၏ အနားမှ ရာသက်ပန် ဖယ်ရှားပစ်ရန် ဟူသော ရည်ရွယ်ချက်ပင် ဖြစ်မည်။
    

    
      
    

    
      သူထွက်သွားသောအခါ တာကာမာဆာလည်း အိမ်ပြန်ရောက်လာသည်။ ယခုတစ်ကြိမ်သည်လည်း ထူးခြားသော တိုက်ဆိုင်မှုပေလောဟု မာကျုမီယာ မတွေးတတ်ခဲ့။
    

    
      
    

    
      တာကာမာဆာသည်လည်း ‘စွန့်ပစ်ရန်’ ဟူသော ကတ်သေတ္တာများကို သတိထားမိဟန် တူသည်။ သို့သော် ဘာတစ်ခွန်းမျှ မဆို။ ကာကျုကိုသည် ကာဂါ လာသွားကြောင်း သူ့အစ်ကိုကို အသိပေးလိုက်သော်လည်း သူ့အစ်ကိုက “အင်း” ဟုသာ တစ်ခွန်းတည်း ခပ်ပြတ်ပြတ် ပြန်ဖြေခဲ့သည်။
    

    
      
    

    
      သူတို့အိမ်သို့ ပြန်ရောက်ကြသောအခါတွင် မာကျုမီယာသည် သူ့မိခင်ကို မေးခွန်းများစွာ မေးလေတော့သည်။ တာကာမာဆာတို့ သားအဖနှင့် ပတ်သက်သော မေးခွန်းများ။ သူတို့ နှစ်ယောက်အကြားတွင် မည်သို့သော ပဋိပက္ခများ ရှိနေကြသနည်း။ အဘယ်ကြောင့် မျက်နှာချင်း မဆိုင်နိုင်လောက်အောင် ဖြစ်နေကြရသနည်း။ မာကျုမီယာက သိချင်နေသည်။
    

    
      
    

    
      “အိမ်တိုင်းအိမ်တိုင်းမှာ အပူကိုယ်စီတော့ ရှိကြတာပဲ သားရဲ့” ကာကျုကို၏ အဖြေမှာ ထိုစကား တစ်ခွန်းတည်းသာ။ မာကျုမီယာသည် သူ့မိခင်၏ မျက်နှာရိပ် မျက်နှာကဲကို ကြည့်ခြင်းအားဖြင့် သူ့မိခင်သည် ထိုသားအဖနှစ်ဦး၏ အတွင်းရေးကို ကျကျနန သိထားမည် ဖြစ်ကြောင်း သူ ရိပ်စားမိသည်။ သို့သော် သူက အတင်းအကျပ် မေးမြန်းရန် မကြိုးစားခဲ့။ သူ အင်မတန် လေးစားကြည်ညိုရသော သူ့ဦးလေးတွင် မည်သို့သော လူသိ မခံဝံ့သည့် အတွင်းရေးများ ရှိနေဦးမည်နည်း။ ထိုအကြောင်းအရာများကို လက်သင့်ခံနိုင်ရန် သူ့တွင် အဆင်သင့် မဖြစ်သေးချေ။
    

    
      
    

    
      ထို့နောက်တွင် အချိန်တော်တော် ကြာသည်အထိ မာကျုမီယာနှင့် ကာဂါတို့မှာ မဆုံဖြစ်ကြပြန်တော့။ နောက်တစ်ကြိမ် ပြန်ဆုံကြရသည်မှာ မာကျုမီယာ၏ တက္ကသိုလ် ကျောင်းသားဘဝတွင် ဖြစ်သည်။ တွေ့ဆုံကြသည့် နေရာမှာ ဆေးရုံကြီး။ တာကာမာဆာ နေမကောင်း၍ ဆေးရုံတင်ထားရသည်ဟု သတင်းကြားသောကြောင့် သူ့မိခင်နှင့်အတူ ဆေးရုံသို့ ရောက်သွားခဲ့ကြသည်။ သူတို့ကို အသိပေးခဲ့သူမှာ တာကာမာဆာ၏ အိမ်အနီးတွင် နေထိုင်သော စစ်တုရင် ကစားဖော်တစ်ဦး ဖြစ်သည်။ ထိုနေ့က သူတို့ စစ်တုရင် အတူ ကစားကြရန် ချိန်းဆိုထားကြသည်။ သို့သော် အချိန်လွန်သည်အထိ တာကာမာဆာ ရောက်မလာသည်နှင့် မသင်္ကာသောကြောင့် သူ့အိမ်သို့ လိုက်သွားခဲ့သည်။ ထိုအခါမှ မီးဖိုချောင်ထဲတွင် ခွေခွေလေး လဲနေသော တာကာမာဆာကို တွေ့ခဲ့ရခြင်း ဖြစ်သည်။
    

    
      
    

    
      နှလုံးအောင့်သည့် ဝေဒနာကို ပြင်းထန်စွာ ခံစားနေရသောကြောင့် ဖြစ်သည်။ မကြာခင် ကာဂါလည်း ရောက်လာသည်။ ကာကျုကိုက သူ့ကို သူ့ဖခင်၏ ရောဂါလက္ခဏာအကြောင်း ရှင်းပြသောအခါ သူ့ခေါင်းကို ညိတ်လိုက်သည်။
    

    
      
    

    
      “ဒါဆို တော်သေးတာပေါ့။ ကျွန်တော်ကတောင် စဉ်းစားနေတာ။ နှလုံးသွေးကြော ပိတ်တာဆိုရင်တော့ မချောင်ဘူး။ အသက်အန္တရာယ် ရှိနိုင်တယ်။ အခုလို ဆိုရင်တော့ ပြဿနာ မကြီးနိုင်ပါဘူး။ အဒေါ်နဲ့ မာကျုမီယာတို့လည်း အိမ်ပြန်ကြတော့လေ။ လမ်းမှာ ဂရုစိုက်ဦး”
    

    
      
    

    
      “အစ်ကိုက စိတ်မပူဘူးလား”
    

    
      
    

    
      မာကျုမီယာ၏ အမေးကို ကြားရသောအခါ သူသည် မာကျုမီယာကို စိုက်ကြည့်လိုက်ပြီး
    

    
      “နဂိုကတော့ စဉ်းစားနေတာပဲ။ တကယ်လို့သာ နှလုံးသွေးကြော ပိတ်တာဆိုရင် ဆက်လုပ်ရမယ့် အလုပ်တွေက မနည်းဘူး။ ဒါပေမယ့် အခုဟာက နှလုံးအောင့်ရုံပဲ ဆိုတော့ မစိုးရိမ်ရပါဘူး။ ဆေးမှန်မှန် စားနေရင် သက်သာသွားမှာပါ”
    

    
      
    

    
      “အဲဒီလို ဆိုပေမယ့်လည်း ……”
    

    
      
    

    
      ထိုစဉ် သူနာပြုတစ်ယောက် အနားရောက်လာသည်။ အရေးပေါ် ကုသမှု ပြီးစီးကြောင်း လာ အသိပေးခြင်းဖြစ်သည်။ ကုသပြီးနောက် တာကာမာဆာ၏ ရင်ဘတ်မှာလည်း နာကျင်မှု မရှိတော့ဘဲ သက်သာလာလေသည်။
    

    
      
    

    
      လူနာကို အပြင်လူ ကြည့်ရှုခွင့် ရသည်နှင့်တပြိုင်နက် မာကျုမီယာနှင့် ကာကျုကိုတို့သည် လူနာခန်းထဲသို့ ဝင်သွားကြသည်။ ကာဂါကတော့ လူနာ၏ အခြေအနေကို ဆရာဝန်နှင့် ဆွေးနွေးဦးမည်ဟု ဆိုကာ အခန်းထဲသို့ လိုက်မလာခဲ့ချေ။
    

    
      
    

    
      သူတို့ အခန်းထဲသို့ ရောက်သောအခါတွင် လူနာမှာ အတော်လေး သက်သာနေချေပြီ။ မျက်နှာမှာ 
      ဖြူဖ
      ပ်
      ဖြူရော်
       ဖြစ်နေသေးသော်လည်း သူ့ကို ကြည့်ရသည်မှာ နာကျင်မှုအားလုံး သက်သာသွားဟန် တူသည်။
    

    
      
    

    
      “ဟိုးအရင်ကတည်းက ရင်ဘတ်မှာ မကြာခဏ အောင့်အောင့်နေတတ်တာ။ အင်း …. ခပ်စောစောကတည်းက ဆရာဝန်နဲ့ ပြခဲ့ရမှာ” သူက ပြောပြီး ရယ်နေသည်။
    

    
      
    

    
      ကာဂါ ဆေးရုံ၌ ရှိနေကြောင်းကို ကာကျုကိုက တာကာမာဆာအား အသိမပေးခဲ့။ မာကျုမီယာကလည်း ဘာမျှ မပြော။ မဟုတ်လည်း ခဏနေလျှင် ကာဂါကို သူကိုယ်တိုင် တွေ့ရတော့မယ် မဟုတ်ပါလား။ ထို့ကြောင့်လည်း သူတို့က ကြိုတင် အသိပေးမနေကြတော့။
    

    
      
    

    
      သို့သော် ကာဂါက လူနာခန်းထဲသို့ လုံးဝ ရောက်မလာခဲ့ချေ။ လူနာခန်းမှ အထွက်တွင် သူတို့က သူနာပြုကို မေးကြည့်သည်။ ကာဂါသည် ဆရာဝန်အား ရောဂါအခြေအနေကို မေးမြန်းပြီးနောက် ဆေးရုံမှ ပြန်ထွက်သွားသည် ဆို၏။
    

    
      
    

    
      ထိုအခါမှ မာကျုမီယာမှာ ဒေါပွရလေပြီ။ မိခင်အား အရှေ့ထားပြီး သူ၏ ဒေါသများကို ဖောက်ထုတ်နေတော့သည်။
    

    
      
    

    
      “ဒါတော့ တော်တော် လွန်သွားပြီ။ ဘာဖြစ်လို့ ဦးလေးကို တစ်ချက်လေးတောင် မကြည့်ဘဲ ပြန်သွားရတာလဲ”
    

    
      
    

    
      “ကျိုစံက အလုပ်ချိန်ကြီးမှာ ထွက်လာရတာလေ၊ သားရယ်။ သူ့အလုပ်ကလည်း အမြန်ပြန်သွားမှ ဖြစ်မှာမို့လို့ နေမှာပေါ့” ကာကျုကိုက သူ့ကို နှစ်သိမ့်နေရသည်။
    

    
      
    

    
      “ဘယ်လောက် မအား မအား၊ တစ်ခဏလောက်တော့ သာကြောင်း မာကြောင်း မေးသွားသင့်တာပေါ့။ အခုဟာက သူ့အဖေ အရင်းလေဗျာ”
    

    
      
    

    
      “အင်း ……. အတိတ်က အဖြစ်အပျက်တွေကြောင့်ပဲပေါ့ သားရယ်”
    

    
      
    

    
      “ဘာတွေ ဖြစ်ခဲ့လို့လဲ”
    

    
      
    

    
      အမျက်ခြောင်းခြောင်း ထွက်နေသော သားတော်မောင်အား အတိတ်ဇာတ်လမ်းတချို့ကို မပြောပြ၍ မဖြစ်တော့ပြီ။ တာကာမာဆာ၏ ဇနီးနှင့် ပတ်သက်သော အတိတ်များ။
    

    
      
    

    
      တာကာမာဆာသည် ငယ်ရွယ်စဉ်ကတည်းက မုဆိုးဖိုတစ်ယောက် အဖြစ်ဖြင့် ကာဂါကို စောင့်ရှောက်ခဲ့ရသည်ဟု မာကျုမီယာက ထင်နေခဲ့သည်။ ကာကျုကို ပြောပြ၍ သိရသည်မှာ လွန်ခဲ့သော အနှစ်နှစ်ဆယ်က သူ့ဇနီးသည် သူ့အိမ်မှ တစ်ယောက်တည်း ဆင်းသွားခဲ့ခြင်း ဖြစ်သည်။
    

    
      
    

    
      “သူက စာတိုလေး တစ်စောင် ထားခဲ့တယ်။ ဒါကြောင့် ပြန်ပေးဆွဲခံရတာတို့ ဘာတို့ မဟုတ်တာ သေချာတာပေါ့။ တခြား ယောက်ျားတစ်ယောက်နဲ့ ထွက်ပြေးသွားတယ်လို့ တချို့က ပြောကြတာပဲ။ ဒါပေမယ့် အဲဒီလို ပြောဖို့ သက်သေလည်း မရှိပါဘူး။ မင်းဦးလေးက တစ်နေကုန် အလုပ်ပဲ ဖိလုပ်နေတော့ အိမ်မှာ မရှိတာပဲ များတယ်။ မူလတန်းတက်နေတဲ့ ကျိုစံကလည်း အဲဒီအချိန်က နွေရာသီ ဓားသိုင်းပြိုင်ပွဲတွေ ရှိနေတော့ အနီးကပ် ထရိန်နင် ဆင်းနေရတာနဲ့ ရှင်ရှူးမှာ ရောက်နေတာ”
    

    
      
    

    
      “ဦးလေးက သွားမရှာဘူးလား”
    

    
      
    

    
      “ရှာမယ် ထင်တာပဲ။ အတိအကျတော့ အမေလည်း မသိဘူး။ နောက်ပိုင်းတော့ သူတို့ သားအဖနှစ်ယောက်အကြား စိမ်းသထက် စိမ်းလာတော့တာပဲ။ ကျိုစံရဲ့ ပါးစပ်ကနေ ဘာမှ မပြောပေမယ့် သူ့အမေ အခုလို အိမ်ပေါ်က ဆင်းသွားရတာ သူ့အဖေရဲ့ အပြစ်ပဲလို့ ခံယူထားပုံ ရတယ်။ မင်းဦးလေးက အိမ်ကို တစ်ချက်ကလေးတောင် ငဲ့ကြည့်တတ်တဲ့ လူစားမျိုး မဟုတ်ဘူးလေ”
    

    
      
    

    
      “ဦးလေးက အိမ်ကို မငဲ့ဘူး? ဒါပေမယ့် ကျွန်တော်အပေါ် သူ ဒီလောက်တောင် ကောင်းနေတာပဲဟာ”
    

    
      
    

    
      “အဲဒီအချိန် သူ ရဲအလုပ်ကနေ ထွက်ထားပြီးပြီလေ။ ပြီးတော့ အမေတို့ကို ဂရုစိုက်တယ် ဆိုတာကလည်း သူတစ်ချိန်က လုပ်ခဲ့တဲ့ အမှားအတွက် တတ်နိုင်သလောက် ပြန်ပြီး ဖာထေးနေတဲ့ သဘောလည်း ဖြစ်ချင်ဖြစ်မှာ။ သူက တာဝန်ကျေခဲ့တဲ့ လင်ကောင်း၊ ဖခင်ကောင်းတော့ မဟုတ်ခဲ့ဘူး”
    

    
      
    

    
      ထိုသို့သော စကားမျိုး ကြားရလိမ့်မည်ဟု မာကျုမီယာ မထင်မှတ်ခဲ့။ ယခုမှသာ ကာဂါတို့ သားအဖနှစ်ယောက် အကြားတွင် ရှိနေသော သဘာဝ မကျသည့် အခြေအနေကို သဘောပေါက် နားလည်လာတော့သည်။ သို့သော် ယခုအချိန်ထိ မာကျုမီယာသည် တာကာမာဆာထက် ကာဂါကိုသာ ပို၍ အပြစ်မြင်နေသည်။ ကာဂါ၏ အမေ အိမ်မှ ဆင်းသွားသည့် ကိစ္စနှင့် ပတ်သက်ပြီး သူသည် သူ့အဖေကို အသားလွတ် အပြစ်တင်နေခြင်း ဖြစ်သည်ဟု မာကျုမီယာက ခံယူထားသည်။
    

    
      
    

    
      “သူ့ဇနီးကို ဘယ်လိုမှ ရှာမတွေ့တော့ဘူးလား”
    

    
      
    

    
      “နောက်ထပ် ၅ နှစ် ၆ နှစ်လောက်ကြာတော့ သူ့ဇနီး သေသွားပြီလို့ သတင်းရခဲ့တယ်။ ဆန်ဒိုင်းမြို့မှာ တစ်ယောက်တည်း နေခဲ့တယ်လို့ ကြားတာပဲ။ ကျိုစံကပဲ သူ့အမေရဲ့ အရိုးပြာတွေကို သွားကောက်ခဲ့တာပေါ့”
    

    
      
    

    
      “အစ်ကို သွားတာ? ဒါဆို ဦးလေးကရော”
    

    
      
    

    
      “အတိအကျတော့ အမေလည်း မသိဘူး။ ဒါပေမယ့် ကျိုစံက သူတစ်ယောက်တည်းပဲ သွားမယ်လို့ 
      အတင်းအကျပ်
       တောင်းဆိုခဲ့ပုံပဲ။ အဲဒီနောက်တော့ သူတို့ သားအဖနှစ်ယောက်ရဲ့ ဆက်ဆံရေးက ပိုဆိုးကုန်တာပေါ့”
    

    
      
    

    
      “သူ့ဇနီးက ဘယ်လို သေတာတဲ့လဲ”
    

    
      
    

    
      “နေမကောင်းလို့လို့ ကြားတာပဲ။ မပြောတတ်ဘူး။ ကျိုစံကလည်း အမေ့ကို အဲဒီ အကြောင်း မပြောပြဘူး။ ဒါမျိုးကိစ္စကလည်း မေးလို့ ကောင်းတာ မဟုတ်ဘူးလေ”
    

    
      
    

    
      “ဒါနဲ့ပဲ ဘာဖြစ်လို့ ဦးလေးကို အပြစ်ဖို့နေရတာလဲ”
    

    
      
    

    
      “အဲဒီလို ဆိုပေမယ့်လည်း ကျိုစံရဲ့ ကလေးဘဝက ဒဏ်ရာတွေကို အပြင်လူတစ်ယောက်အနေနဲ့ နားလည်ရ ခက်တယ်လေ။ သားအဖ အရင်းကြီးတွေပဲ။ တစ်နေ့နေ့တော့ ပြန်နားလည်ကြကောင်းပါရဲ့”
    

    
      
    

    
      ကာကျုကို၏ စကားမှာ အကောင်းမြင်လွန်းသည်ဟု မာကျုမီယာက ယူဆသည်။
    

    
      
    

    
      တာကာမာဆာ၏ အခြေအနေမှာ တဖြည်းဖြည်းနှင့် မူမှန်အဆင့်သို့ ရောက်လာခဲ့သည်။ ဆေးရုံမှ ဆင်းပြီးနောက်တွင် ဆေးစစ်ရန်အတွက် မကြာခဏ ဆေးရုံသို့ သွားနေရသေး၏။
    

    
      
    

    
      မာကျုမီယာသည် တက္ကသိုလ် တက်နေစဉ်အတွင်း တာကာမာဆာထံသို့ မကြာခဏ ရောက်တတ်သည်။ သူတို့ ဆုံမိကြသောအခါ မာကျုမီယာ၏ ပညာရေးနှင့် ရှေ့အနာဂတ် ဘဝလမ်းကြောင်းအတွက်သာ အများဆုံး ဆွေးနွေးဖြစ်ကြသည်။ မာကျုမီယာအတွက်တော့ တာကာမာဆာမှာ ဖခင်အရင်းတစ်ယောက်ကဲ့သို့ ဖြစ်နေသည်။ ရဲအရာရှိကျောင်း တက်ရန် ဆုံးဖြတ်ချက် ချပြီးသော အခါမှာလည်း တာကာမာဆာကို ပထမဆုံး အသိပေးခဲ့သည်။
    

    
      
    

    
      အသက်အရွယ်က ကြီးရင့်လာသည်နှင့်အမျှ တာကာမာဆာ၏ မျက်နှာမှ အရေးအကြောင်းတို့ကလည်း ပိုမို၍ နက်ရှိုင်းလာကြသည်။ တစ်ချိန်က 
      ကျန်းမာသန်စွမ်းအောင်
       မပြတ်လေ့ကျင့်ခဲ့သော ကိုယ်ခန္ဓာမှာလည်း တဖြည်းဖြည်း ကျုံ့ဝင်နေသယောင် ထင်ရသည်။ တာကာမာဆာအနီးရှိ အရာရာကို သတိထားမိနေသော မာကျုမီယာသည် သူ့ကျေးဇူးရှင်ကို အထီးကျန်သော အဘိုးအိုကြီး တစ်ယောက်အဖြစ် မတွေ့မြင်လို။
    

    
      
    

    
      အကယ်၍ သားအရင်း ဖြစ်သူကို အားကိုး၍ မရလျှင် ဦးလေးကို ကိုယ်တိုင် အစွမ်းကုန် စောင့်ရှောက်ပေးမည်။ ၎င်းမှာ မာကျုမီယာ၏ ဆုံးဖြတ်ချက် ဖြစ်သည်။ တာကာမာဆာသည် နောက်ထပ်တစ်ကြိမ် အိပ်ရာဖျာကပ် ဖြစ်ရပြန်သည်။ ကံကောင်းသည်မှာ သူ့ထံသို့ အလည်သွားတတ်သော ကာကျုကိုက စောစောစီးစီး တွေ့ရှိသွားခြင်း ဖြစ်သည်။ တာကာမာဆာသည် အဖျားဝင်ပြီး ခုတင်မှ မထနိုင်တော့။ သူက အအေးမိခြင်း ဖြစ်မည်ဟု ဆိုနေသော်လည်း ကာကျုကိုက စိတ်မချသောကြောင့် လူနာတင်ယာဉ်ကို ခေါ်လိုက်ရသည်။
    

    
      
    

    
      သတင်းကြား၍ ဆေးရုံသို့ အသည်းအသန် ပြေးလာရသော မာကျုမီယာသည် ဆရာဝန်နှင့် ဆွေးနွေးကြည့်သောအခါ ရင်ဝကို ဆောင့်ကန်ခံရပြန်တော့သည်။ လူနာသည် ကင်ဆာ ဖြစ်နေလေပြီ။ သာမန် အခြေအနေမျိုး မဟုတ်။ နဂိုမူလ သည်းခြေအိတ်ကင်ဆာမှ အစပြုသည်ဟု ဆိုရပေမည်။ သို့သော် ယခုအခါ သည်းခြေအိတ်သာ မကတော့ဘဲ အဆုတ်နှင့် တခြား ကလီစာများသို့ပါ ပျံ့နှံ့နေလေပြီ။ ကင်ဆာ နောက်ဆုံး အဆင့်ဟု သိရသည်။ ခွဲစိတ်ဖို့လည်း မဖြစ်နိုင်တော့။ သူ၏ နှလုံးရောဂါကလည်း သူ့ကို ပိုပြီး အားနည်းနေအောင် ဖိစီးထားသည်။
    

    
      
    

    
      ထိုအခြေအနေများကို ကာကျုကိုက ကာဂါအား အသိပေးခဲ့သည်။ အံ့ဩစရာ ကောင်းသည်မှာ သူသည် အရင်က ကဲ့သို့ပင် လူနာကို တစ်ချက်ကလေးမျှ လာကြည့်ဖော်မရ။ ဖခင်အတွက် ဆေးကုသစရိတ်ကို သူထုတ်ပါမည်ဟုသာ ပြောကြားခဲ့သည်။ ဖခင်ကို အနီးကပ် စောင့်ရှောက်ရန် သူနာပြုတစ်ယောက် ငှားခွင့်ပြုသည်။ ထိုမျှသာ။
    

    
      
    

    
      မာကျုမီယာကတော့ ကာဂါ၏ အတွေးကို မည်သို့မျှ နားလည်ပေး၍ မရ။ အတိတ်တွင် မည်သို့ ဖြစ်ခဲ့စေကာမူ၊ ဆက်ဆံရေး မည်မျှ အဆင်မပြေခဲ့စေကာမူ ယခုအခါ လူတစ်ယောက်၏ နောက်ဆုံးအချိန်သို့ ရောက်ရှိနေလေပြီ။ သားသမီးတစ်ယောက်အနေဖြင့် မိမိကို ကျွေးမွေး စောင့်ရှောက်ခဲ့သော မိဘအား ယခုလို နောက်ဆုံးအချိန်မျိုးတွင် အစွမ်းကုန် ပြုစုပေးရမည့် တာဝန်ရှိသည်။
    

    
      
    

    
      အတွေးပေါင်း အထောင်အသောင်း အကြားတွင် နစ်မြောနေသော မာကျုမီယာသည် အသက်ရှူသံများ ပြင်းထန်လာသည့် တာကာမာဆာကို သတိထားမိသွားသည်။ တစ်ဆက်တည်းပင် ချောင်းဆိုးသံများ ထွက်ပေါ်လာ၍ မာကျုမီယာမှာ ခြေမကိုင်မိ လက်မကိုင်မိ ဖြစ်သွားလေသည်။ သူနာပြုကို သွားခေါ်ရန် လှည့်ထွက်မည် အပြုတွင် တာကာမာဆာ၏ မျက်လုံးများက ဖြည်းဖြည်းချင်း ပွင့်လာကြသည်။ ထိုအခါ ချောင်းဆိုးသံလည်း ရပ်တန့်သွားလေပြီ။
    

    
      
    

    
      တာကာမာဆာထံမှ အံ့ဩခြင်းကို ကိုယ်စားပြုသော အသံယဲ့ယဲ့လေး ထွက်ပေါ်လာသည်။
    

    
      
    

    
      “နေရထိုင်ရ သက်သာရဲ့လား ဦးလေး”
    

    
      
    

    
      “…… 
      ရှုဟေး
      လား။ ဘယ်နှယ့် ဒီအချိန်ကြီး”
    

    
      
    

    
      “ကျွန်တော် ဦးလေးကို လာကြည့်တာပါ”
    

    
      
    

    
      “အလုပ်ရော အဆင်ပြေရဲ့လား”
    

    
      
    

    
      “ဒီနေ့အတွက်တော့ ပြီးပြီပေါ့။ အခု ၁၂ နာရီတောင် ရှိနေပြီ”
    

    
      
    

    
      “ဒါဆိုလည်း မြန်မြန် ပြန်တော့လေ။ အချိန်ရတုန်း အနားယူမှပေါ့။ မှုခင်းရဲလုပ်တာလည်း ကျန်းမာရေးကို ဂရုစိုက်ရသေးတယ်”
    

    
      
    

    
      “ခဏနေ၊ ပြန်ပါ့မယ်”
    

    
      
    

    
      မာကျုမီယာက တာကာမာဆာကို ပြောပြရန် သင့်မသင့် တွေဝေနေမိသည်။ ယခုအမှုမှာ ကာဂါနှင့်အတူ နှစ်ယောက်တွဲကာ အလုပ်လုပ်နေရကြောင်း ပြောပြလိုက်ချင်သည်။ သို့သော် ထိုစကားကို ကြားလိုက်လျှင် တာကာမာဆာသည် များစွာ စိတ်လှုပ်ရှား သွားနိုင်သည်။ သူ့သားအကြောင်းကို လုံးဝ စိတ်မဝင်စားဘဲ နေမည် မဟုတ်ပေ။
    

    
      
    

    
      ထိုသို့ စဉ်းစားနေစဉ်မှာပင် တာကာမာဆာထံမှ ဟန်ချက်ညီသော နှာခေါင်းလေတိုးသံများကို ကြားလာရသည်။
    

    
      
    

    
      မာကျုမီယာသည် ဖြည်းညင်းစွာ ထရပ်လိုက်ပြီး တာကာမာဆာအား ကတိတစ်ခုကို တိုးတိုးတိတ်တိတ် ပေးလိုက်လေသည်။ “အစ်ကို့ကို ဦးလေးဆီ ရောက်အောင် ခေါ်လာခဲ့မယ်”
    

    


    
      
    

    
      အခန်း (၂၀)
    

    
      
    

    
      အာကီအိုသည် သူ့ဘေးမှ အချက်ပေးနာရီကို ကြည့်လိုက်သောအခါ နံနက် ၈ နာရီကျော် ရှိနေလေပြီ။ သို့ဆိုလျှင် သူ ၃ နာရီကျော် အိပ်ပျော်သွားခဲ့သည်ဟု ဆိုရမည်။ တော်တော်နှင့် အိပ်ချင်စိတ် မရှိသောကြောင့် နံနက် ၅ နာရီ အချိန်လောက်ထိ ဝီစကီကို ရေနည်းနည်းသာ ရော၍ သောက်နေခဲ့သည်။ ယနေ့ သူပြုလုပ်ရမယ့် အလုပ်ကို စဉ်းစားမိတိုင်း တစ်ခွက်ပြီး တစ်ခွက်သာ အဆက်မပြတ် မော့နေမိသည်။ ယနေ့ တစ်ညတာကို ဖြတ်သန်းနိုင်ရန် ခွန်အားများ ပေးသနားမည့်အရာမှာ ထိုဝီစကီပင် ဖြစ်သည်။
    

    
      
    

    
      သူသည် အရာအားလုံးကို မူးမေ့သွားသည်အထိ သောက်ပစ်လိုက်ပြီးမှ အိပ်ရာဝင်ခဲ့သည်။ သို့သော် နှစ်နှစ်ခြိုက်ခြိုက်ကား အိပ်မပျော်။ အကြိမ်ပေါင်းများစွာ ကိုယ်ကို ဟိုဟိုဒီဒီ လှည့်နေမိသည်ဟု သူမှတ်မိနေသည်။
    

    
      
    

    
      ယာအေကိုသည် ခုတင်ပေါ်တွင် အာကီအိုကို ကျောပေး၍ အိပ်နေသည်။ ယခုရက်ပိုင်းတွင် သူ၏ ဟောက်သံမှာ ပိုပို၍ ကျယ်လောင်လာသောကြောင့် သူပင် တစ်ခါတစ်ရံ လန့်နိုးရသည်အထိ ဖြစ်ခဲ့ဖူးသည်။ သို့သော် ယနေ့နံနက်တွင်မူ သူ့ဘက်က ဘာအသံမျှ မကြားရ။ ပခုံးမှ ခြေဖျားအထိ တစ်ချက်ကလေးမျှ လှုပ်ရှားခြင်း မရှိ။
    

    
      
    

    
      “ဟေ့” အာကီအိုက သူ့ကို လှမ်းခေါ်လိုက်သည်။
    

    
      
    

    
      ယာအေကိုက သူ့ကိုယ်ကို အာကီအိုဘက်သို့ တဖြည်းဖြည်း လှည့်လာသည်။ အခန်းတွင်းရှိ အမှောင်ထုက သူ၏ ညိုပုပ်‌နေသော မျက်နှာကို ကာကွယ်ပေးထားသယောင် ရှိသည်။ သူ၏ မျက်လုံး နှစ်လုံးမှသာ ပိုးစုန်းကြူးနှစ်ကောင် ကဲ့သို့ အရောင်ဖျော့ဖျော့ ထွက်ပေါ်နေသည်။
    

    
      
    

    
      “အိပ်ပျော်ရဲ့လား” အာကီအိုက မေးလိုက်သည်။
    

    
      
    

    
      ယာအေကို၏ လည်ပင်းမှာ အနည်းငယ် လှုပ်သွားသည်ဟု ထင်ရသည်။ ခေါင်းအုံးနှင့် သူ့ပါးတို့၏ ပွတ်တိုက်သံ သဲ့သဲ့ ကြားနေရသည်။ ခေါင်းခါနေခြင်း ဖြစ်ဟန်တူ၏။
    

    
      
    

    
      “ဟုတ်တာပဲ။ ကောင်းကောင်း အိပ်ရဖို့ မလွယ်တော့ဘူး” အာကီအိုသည် ထထိုင်လိုက်ပြီး သူ့ခေါင်းကို ဘယ်ညာယိမ်းကာ အညောင်းပြေ လေ့ကျင့်ခန်း ပြုလုပ်နေသည်။
    

    
      
    

    
      သူသည် အခန်းမှ ပြတင်းပေါက်လိုက်ကာကို ဆွဲဖွင့်ကြည့်သည်။ သူတို့၏ ကံကြမ္မာကို အဆုံးအဖြတ်ပေးမည့် ယခုလို နေ့မျိုးတွင် ကောင်းကင်မှာလည်း တိမ်သလ္လာများဖြင့် အုံ့ဆိုင်းလျက်။
    

    
      
    

    
      “ဒီမယ် ….” ယာအေကိုထံမှ အသံထွက်လာသည်။ “ရှင့်အစီအစဉ်က ဘယ်အချိန်လောက် စ,မှာလဲ”
    

    
      
    

    
      အာကီအိုက ဘာမျှ ပြန်မဖြေ။ သူကိုယ်နှိုက်က ထိုမေးခွန်းကို ဖြေနိုင်ရန် ကြိုးစားနေပုံ ရသည်။ အစီအစဉ် စ,လိုက်သည်နှင့် နောက်ပြန်လမ်း မရှိတော့။ ထို့ကြောင့် အလှမ်းတိုင်းက ပိပိရိရိ ဖြစ်နေဖို့ လိုသည်။ ထို့နောက် တစ်အိမ်သားလုံး၏ နှုတ်ထွက်စကားမှာလည်း တစ်သားတည်း 
      ကျနေရဦးမ
      ည်
      ။
       အင်း ...…… ဟိုတစ်ယောက်ကတော့ ချွင်းချက်ပေါ့။
    

    
      
    

    
      “ဒီမယ်”
    

    
      
    

    
      “ငါ ကြားပါတယ်” အာကီအိုက အသံခပ်မာမာဖြင့် ပြန်ဖြေသည်။ ဤနှစ်ရက်အတွင်း သူ့ဇနီးကို မာမာထန်ထန် ဆက်ဆံပြောဆိုနေမိသည်။ သူတို့နှစ်ယောက် အိမ်ထောင်ကျပြီးကတည်းက ထိုသို့ မဆက်ဆံခဲ့စဖူး။ ထိုသို့ ဖြစ်ရခြင်းမှာလည်း ယခုကိစ္စတွင် သူ့ဇနီးသည်သည် သူ့ထံသို့ တာဝန်အားလုံး ပုံချထားသည်ဟု သူ ခံစားနေရသောကြောင့် ဖြစ်သည်။ အရာကိစ္စ အားလုံးတွင် ဇနီးသည်၏ အားကိုးမှုကို ခံယူထိုက်သော လင်ကောင်းတစ်ယောက် အဖြစ် မနေနိုင်ခဲ့ခြင်းအတွက် သူ နောင်တရမိပြန်သည်။
    

    
      
    

    
      သူက ပြတင်းပေါက် လိုက်ကာကို အဆုံးထိ ဆွဲဖွင့်လိုက်ပြီး အိမ်ရှေ့ လမ်းမပေါ်သို့ ဟိုဟိုဒီဒီ လျှောက်ကြည့်‌နေမိသည်။ အိမ်မှ မီတာ ၂၀ အကွာလောက်ရှိ လမ်းမဘေးတွင် ကားတစ်စီး ရပ်ထားသည်ကို သူ သတိထားမိသွားသည်။ ကားထဲမှာလည်း လူအပြည့်။
    

    
      
    

    
      ရင်ထဲ ထိတ်ခနဲ ဖြစ်သွားသော အာကီအိုသည် ပြတင်းပေါက်လိုက်ကာကို ရုတ်တရက် ဆွဲပိတ်ချလိုက်သည်။
    

    
      
    

    
      “ဘာဖြစ်လို့လဲ”
    

    
      
    

    
      “ရဲတွေ”
    

    
      
    

    
      “ရဲတွေ? ကျွန်မတို့အိမ်ကို လာနေကြတာလား”
    

    
      
    

    
      “မဟုတ်ဘူး။ လမ်းဘေးမှာ ရပ်ထားတဲ့ ကားတစ်စီးပေါ်မှာ။ ငါတို့ကို စောင့်ကြည့်နေကြတာ ဖြစ်မယ်”
    

    
      
    

    
      ယာအေကိုလည်း မျက်စိမျက်နှာပျက်ကာ ခုတင်ပေါ်မှ ကုန်းထလာပြီး လိုက်ကာကို ဆွဲဖွင့်ရန် ဟန်ပြင်လိုက်သည်။
    

    
      
    

    
      “မဖွင့်နဲ့။ ရဲတွေ စောင့်ကြည့်နေတာကို ငါတို့က မသိသလိုပဲ ဆက်နေသွားမှ ဖြစ်မယ်”
    

    
      
    

    
      “ဒါဆို ကျွန်မတို့ ဘာဆက်လုပ်ကြမလဲ”
    

    
      
    

    
      “ဘာလုပ်နိုင်ဦးတော့မှာလဲ။ ငါတို့ဘက်က လက်ဦးမှု ယူထားရတော့မှာပေါ့။ ….. ဒါနဲ့ နာအိုမီရော နိုးနေပြီလား”
    

    
      
    

    
      “ကျွန်မ သွားကြည့်လိုက်မယ်” ယာအေကိုသည် ရှုပ်ပွနေသော သူ့ဆံပင်များကို ရှင်းလင်းလိုက်ပြီး အခန်းတွင်းမှ ထွက်သွားသည်။
    

    
      
    

    
      “နေဦး၊ သူ့အရုပ်ကိုပါ ယူလာခိုင်းလိုက်။ အဲဒီ အခန်းထဲမှာ ထားထားလို့ မဖြစ်ဘူး။ တခြားပစ္စည်းတွေရော သေချာ ရှင်းလင်းပြီးပြီလား”
    

    
      
    

    
      “ဒီအတွက်တော့ ရှင် ပူမနေနဲ့။ ကျွန်မ ဟိုးအဝေးကို လွှင့်ပစ်လိုက်ပြီ”
    

    
      
    

    
      “နည်းနည်းလေးမှ အမှားခံလို့ မဖြစ်ဘူးနော်။ နောက်တစ်ခေါက်လောက် ပြန်စစ်ဆေးကြည့်ဦး။ နင်သိဖို့က ပစ္စည်းတစ်ခုလောက် ရှာတွေ့သွားတာနဲ့ ငါတို့ဘဝက သွားပြီပဲ”
    

    
      
    

    
      အခန်းမှ ယာအေကို ထွက်သွားသောအခါ အာကီအိုလည်း မတ်တပ် ထရပ်လိုက်သည်။ ရုတ်တရက် မိုက်ခနဲ ဖြစ်သွားကာ မျက်လုံးများ ပြာဝေသွားသည်။ တစ်ခဏအတွင်း အမြင်မှာ ကြည်လင်လာသော်လည်း သူ့ရင်တွင်းတွင် အလုံးတစ်လုံး တစ်ဆို့ကာ အန်ချင်သလို ဖြစ်နေသည်။ သူ 
      ချေဆ
      တ်လို
      က်သောအခါ
       သူ့ခံတွင်းမှ ပုတ်ဟောင်နေသော အနံ့တစ်မျိုး ထိုးထွက်လာသည်။
    

    
      
    

    
      သူက တွေးနေသည်။ အညစ်ထေးဆုံး၊ အဆိုးယုတ်ဆုံးသော နေ့တစ်နေ့ စတင် ရချေတော့မည်တကား။
      

    



    

    
      အခန်း (၂၁)
    

    
      
    

    
      ကာဆုဂါအိတို့ မိသားစုနေသော တိုက်ခန်းမှာ အလွန်သစ်လွင်ဆဲ ဖြစ်သော ခြောက်ထပ်တိုက် အဆောက်အအုံ တစ်လုံး၏ ငါးလွှာတွင် ဖြစ်ပြီး လမ်းမကြီးမှ မီတာ ၁၀၀ ကျော်ခန့် ကွာလှမ်းသော လမ်းသွယ်လေးထဲတွင် ရှိသည်။
    

    
      
    

    
      သူတို့နှစ်ဦးသည် ထိုတိုက်ခန်းသို့ နံနက် ခပ်စောစောကပင် ရောက်နေကြသည်။ ကာဆုဂါအိ တာဒါဟိကိုကလည်း သူတို့ကို ဖော်ရွေစွာ ဆက်ဆံပြီး အိမ်ထဲသို့ ချက်ချင်း ဝင်ခွင့်ပြုခဲ့သည်။ လူသတ်တရားခံကို အမြန်ဆုံး ဖော်ထုတ်နိုင်ရန်အတွက် သူကလည်း လွန်စွာ စိတ်အား ထက်သန်နေပုံ ရသည်။ သူ့ ကြည့်ရသည်မှာ မနေ့က တွေ့ခဲ့ရသည်ထက် ပိုမို တည်ငြိမ်အေးဆေးလေနေပြီ။
    

    
      
    

    
      “ခင်ဗျား ဇနီးရဲ့ အခြေအနေကရော ဘယ်လိုလဲ” ရပ်ကွက်ဓမ္မာရုံတွင် ဆုံခဲ့ကြစဉ်က တစ်ဘက် ကန့်လန့်ကာအနောက်မှ ပေါ်ထွက်ခဲ့သော ကြေကွဲဖွယ် ငိုသံများကို ပြန်အမှတ်ရမိသောကြောင့် မာကျုမီယာက မေးလိုက်သည်။
    

    
      
    

    
      “အိပ်ခန်းထဲမှာ အနားယူနေပါတယ်။ ကျွန်တော် သူ့ကို သွားခေါ်ပေးရမလား။ သူကလည်း မေးခွန်းတွေ ပြန်ဖြေနိုင်ပြီမို့ လိုအပ်ရင် သူ့ကို ခေါ်ဖို့ မှာထားပါတယ်” ကာဆုဂါအိက ပြန်ဖြေသည်။
    

    
      
    

    
      မာကျုမီယာက ထိုအမျိုးသမီးကို ဒုက္ခမပေးရန် စိတ်ဆုံးဖြတ်ထားသော်လည်း ဘေးနားတွင် ထိုင်နေသော ကာဂါကမူ “ဒါဆိုလည်း လုပ်ပါဦးဗျာ”
    

    
      
    

    
      “ရပါတယ်။ ကျွန်တော် သွားခေါ်လိုက်မယ်”
    

    
      
    

    
      “အခုလို လုပ်တာ သူ့ကို နှိပ်စက်နေရာ မကျဘူးလား” မာကျုမီယာက မကျေနပ်သော လေသံဖြင့် ကာဂါကို တီးတိုးပြောနေသည်။
    

    
      
    

    
      “ရက်စက်ရာ ကျလည်း မတတ်နိုင်ဘူး။ ကာဆုဂါအိ ယူနာကို နေ့စဉ် အနီးကပ် စောင့်ရှောက်ခဲ့ရတာက သူ့အမေလေ။ ကလေးကို သူ့ထက် နားလည်တဲ့သူ 
      ရှိနိုင်ဦးပါ့မလား။
       သူ့အဖေက တစ်နေကုန် အလုပ်သွားနေရတာ။ သူ့သွားမေးနေလို့ အတွင်းကျကျ သိနိုင်ဖို့ရာ မလွယ်လှဘူး။ ငါတို့အတွက် တန်ဖိုးရှိတဲ့ သဲလွန်စတွေ ရနိုင်မှာ မဟုတ်ဘူး” ကာဂါက စကားပြောရင်း အခန်းတွင်းကို မျက်စိဝေ့ကာ လေ့လာနေသည်။
    

    
      
    

    
      မာကျုမီယာလည်း အခန်းတွင်း အခြေအနေများကို သတိထား ကြည့်မိသည်။ ဧည့်ခန်းကို အနောက်တိုင်းပုံစံ ဖွဲ့စည်းထားသည်။ နံရံတစ်ဘက်တွင် ၄၇ လက်မအရွယ် တီဗီကြီးတစ်လုံးကို ကပ်ထားပြီး ၎င်း၏ ဘယ်ညာဝဲယာရှိ နံရံကပ် ဗီဒိုများထဲတွင် ကာတွန်းကား DVD အချပ် အမြောက်အမြား အစီအရီ ထောင်ထားသည်ကို တွေ့ရသည်။ ယူနာ နှစ်သက်သော DVD အခွေများ ဖြစ်ရပေမည်။
    

    
      
    

    
      ဧည့်ခန်းနှင့် ကပ်လျက်တွင် ရှိသော ထမင်းစားခန်းထဲမှ စားပွဲပေါ်တွင် ခေါက်ဆွဲကြော်ထည့်ထားသည့် ပန်းကန်နှစ်ချပ်ကို တွေ့ရသည်။ စားသောက်ဆိုင်မှ ဝယ်ထားခြင်း ဖြစ်မည်။ တစ်ပန်းကန်ထဲရှိ ခေါက်ဆွဲကြော်မှာ တစ်ဝက်သာ ကုန်ပြီး ကျန်ပန်းကန်မှာ လုံးဝ တို့ထိထားပုံ မရ။ မနေ့ညက သူတို့ လင်မယားနှစ်ဦး၏ ညစာများ ဖြစ်ရမည်ဟု မာကျုမီယာက တွေးနေမိသည်။
    

    
      
    

    
      ကာဆုဂါအိ ပြန်လာသောအခါ သူ့နောက်မှ သေးကွေးပိန်လှီသော အမျိုးသမီးတစ်ယောက် ကပ်ပါလာသည်။ ဆံပင်ရှည်ကို နောက်စေ့တွင် တစ်ပတ်လျှို ထုံးစည်းထားပြီး မျက်နှာမှာလည်း မျက်မှန်နှင့် ပြည့်နေသယောင် ထင်ရသည်။ မျက်နှာပေါ်တွင် ဘာမိတ်ကပ်မျှ လိမ်းခြယ်ထားခြင်း မရှိဘဲ နှုတ်ခမ်းနီသာ ဆိုးထားသည်ကို တွေ့ရသည်။ ကြည့်ရသည်မှာ ယခုထွက်လာခါနီးမှ ဆိုးခဲ့ဟန်တူသည်။ သူ၏ မျက်နှာမှာ 
      ဖြူဖပ်ဖြူ
      ရော် ဖြစ်နေလေသည်။
    

    
      
    

    
      ကာဆုဂါအိက သူ့ဇနီးသည် နာကျုကိုနှင့် မိတ်ဆက်ပေးသည်။
    

    
      
    

    
      ပဋိသန္ဓာရ စကားများ ပြောကြားပြီးနောက် စားပွဲပေါ်သို့ အကြည့်ရောက်သွားသည်။
    

    
      
    

    
      “ရှင်က ဧည့်သည်တွေကို ရေနွေးကြမ်းလေး၊ ဘာလေး ချမပေးဘူးလား”
    

    
      
    

    
      “မလိုပါဘူး။ ရပါတယ်” မာကျုမီယာက ချက်ချင်း ဝင်ဖြေသည်။ “ထိုင်ပါဦး ခင်ဗျ။ ဒီက အစ်မ အနားယူနေတာကို အနှောင့်အယှက် ပေးသလို ဖြစ်သွားတယ်။ အားနာစရာကြီးဗျာ”
    

    
      
    

    
      “အမှုအတွက် တစ်ခုခုများ စုံစမ်းလို့ ရထားကြပြီလား” နာကျုကိုက အသံတိုးတိုးဖြင့် မေးလိုက်သည်။
    

    
      
    

    
      “ဟုတ်ကဲ့၊ သဲလွန်စတချို့ ရထားပြီးပါပြီ။ ဒါပေမယ့် နားမလည်နိုင်သေးတဲ့ အပိုင်းတချို့လည်း ရှိနေပါသေးတယ်။ ဥပမာ ပြောရရင် သမီးလေး ယူနာက ဘာဖြစ်လို့ တစ်ယောက်တည်း အပြင်ထွက်သွားရတာလဲ။ အဲဒီလို အရင်တုန်းကရော ကြုံဖူးလား”
    

    
      
    

    
      နာကျုကိုက မျက်တောင် နှစ်ချက်သုံးချက် ခတ်လိုက်ပြီး ပြန်ဖြေလေသည်။
    

    
      
    

    
      “အပြင်မထွက်ခင် လူကြီးတွေကို ကြိုတင် အသိပေးဖို့ သူ့ကို မကြာမကြာ ဆုံးမနေခဲ့တာပဲ။ ဒါပေမယ့် အခုလိုပဲ လူကြီးအလစ်မှာ ထွက်သွားတတ်တယ်။ ကျောင်းတက်ပြီး နောက်ပိုင်း ပိုဆိုးလာတော့တာပဲ။ အများအားဖြင့် သူငယ်ချင်းတွေနဲ့ ချိန်းပြီး အပြင်မှာ ထွက်ဆော့ကြတာပေါ့”
    

    
      
    

    
      “ပြီးခဲ့တဲ့ သောကြာနေ့ကရော အဲဒီလိုပဲလား”
    

    
      
    

    
      “အဲဒီနေ့ကတော့ အဲ့လို မဟုတ်ဘူး ထင်တယ်။ အရင်က သူနဲ့ အတူ ကစားကြတဲ့ သူ့သူငယ်ချင်း အားလုံးကိုလည်း မေးကြည့်ပြီးပြီ။ အပြင်ထွက်ဖို့ ဘယ်သူနဲ့မှ ချိန်းမထားဘူးလို့ ပြောကြတယ်”
    

    
      
    

    
      “ယူနာက အပြင်ထွက်ရင်း ရေခဲချောင်း ဝယ်စားခဲ့သေးတယ်။ အဲဒီအတွက်နဲ့များ အိမ်အပြင် ထွက်သွားခဲ့တာပဲလား”
    

    
      
    

    
      နာကျုကိုက တစ်ခဏမျှ စဉ်းစားနေပြီး “ရေခဲသေတ္တာထဲမှာ သူကြိုက်တတ်တဲ့ ရေခဲချောင်းတွေ ရှိသေးတယ်။ ဒါကြောင့် ကျွန်မအထင်တော့ သူက ရေခဲချောင်းစားချင်ရုံ သက်သက်နဲ့ အပြင်ထွက်တာ မဟုတ်လောက်ဘူး”
    

    
      
    

    
      ကာဂါက ခေါင်းညိတ်နေသည်။
    

    
      
    

    
      “ယူနာမှာ ဟန်းဖုန်း ရှိသလား”
    

    
      
    

    
      နာကျုကိုက ခေါင်းခါပြရင်း “အရမ်းငယ်သေးတာကြောင့် ကျွန်မတို့ …….” သူ၏ မျက်ရည်စများ အရောင်လက်နေကြသည်ကို သူ့မျက်မှန်ထဲမှ ဖောက်မြင်နေရသည်။ “ဒီလို ဖြစ်လာမယ်မှန်း သိရင် အစောကြီးကတည်းက သူ့ကို ဖုန်းတစ်လုံး ဝယ်ပေးထားပါတယ်”
    

    
      
    

    
      “ဖုန်းပါရုံနဲ့လည်း လုံခြုံတယ်လို့ ယူဆလို့ မရဘူးဗျ။ ကလေးလက်ထဲမှာ ဖုန်းရှိနေရင် အန္တရာယ်ကို ဖိတ်ခေါ်နေသလိုတောင် ဖြစ်နေတတ်တယ်” ကာဂါက နှစ်သိမ့်ပေးနေသည်။ “သူ့သူငယ်ချင်းတွေမှာရော”
    

    
      
    

    
      “တချို့တလေတော့ ရှိကြတယ်”
    

    
      
    

    
      မာကျုမီယာသည် ဘေးနားမှ နားထောင်နေရင်း တွေးနေမိသည်။ အန္တရာယ်တစ်ခုခုမှ အရေးပေါ် ကာကွယ်နိုင်ရန် မိဘများက သူတို့၏ သားသမီးများအား လက်ကိုင်ဖုန်းများ စီစဉ်ပေးထားခြင်း ဖြစ်ရမည်။ ယခုအခါ ဖုန်းများတွင် တည်နေရာကို အတိအကျ ဖော်ပြနိုင်သော GPS စနစ်များ တွဲပါနေကြပြီ မဟုတ်ပါလား။ သို့သော် ကာဂါ ပြောသကဲ့သို့ ဟန်းဖုန်းဟူသော အကြောင်းကြောင့် တစ်ဘက်လူ၏ စိတ်ဝင်စားခြင်းကို ခံခဲ့ရသော မှုခင်းများကလည်း မနည်းမနော ရှိခဲ့ဖူးသည်။
    

    
      
    

    
      “ဒါနဲ့ ယူနာမှာ ကိုယ်ပိုင်အခန်း ရှိလား” ကာဂါက မေးသည်။
    

    
      
    

    
      “ရှိပါတယ်”
    

    
      
    

    
      “ကျွန်တော်တို့ ဝင်ကြည့်လို့ ရမလား”
    

    
      
    

    
      နာကျုကိုက သူ့ယောက်ျားကို လှမ်းကြည့်လိုက်သည်။ ကာဆုဂါအိ၏ ခွင့်ပြုချက်ကို တောင်းခံနေသယောင်။
    

    
      
    

    
      “ဒီဘက်ကို ကြွပါ” ကာဆုဂါအိက ထရပ်ရင်း ပြောလိုက်သည်။
    

    
      
    

    
      ယူနာ၏ အခန်းမှာ မြက်ဖျာ လေးချပ်ခွဲခန့် ကျယ်ဝန်းသော အနောက်တိုင်းပုံစံ အခန်းတစ်ခန်း ဖြစ်သည်။ ပြတင်းပေါက်ဘေးတွင် စာရေးစားပွဲတစ်လုံး ရှိပြီး ခုတင်ကို နံရံကပ်ထားသည်။ ပရိဘောဂများမှာ သစ်လွင်နေကြဆဲ။
    

    
      
    

    
      အခန်းတွင်းမှ စိတ်ဝင်စားဖွယ် အကောင်းဆုံး အရာများမှာ နံရံကပ် စင်ပေါ်တွင် အစီအရီ ထောင်ထားသော အရုပ်များ ဖြစ်သည်။ ယခု နာမည်ကြီးနေသော ကာတွန်းကားများထဲမှ ဇာတ်ကောင်များ၏ ဆင်တူ ပလတ်စတစ် ကော်ရုပ်များ ဖြစ်ကြသည်။ ယခုအခါ စူပါမားကတ်များတွင် ထိုကဲ့သို့သော အရုပ်များကို စတိုင်မျိုးစုံဖြင့် ထုတ်လုပ် ရောင်းချလျက် ရှိသည်။
    

    
      
    

    
      “သူက Super Princess ဖန်ပါပဲလား” မာကျုမီယာက ပြောလိုက်သည်။
    

    
      
    

    
      “ဟုတ်တယ်။ သူက တော်တော် ကြိုက်တာ …..” နာကျုကို၏ စကားသံတွင် ရှိုက်သံများ ရောစွက်လာသည်။
    

    
      
    

    
      “စူပါမင်းသမီး?” ကာဂါက နားလည်ပုံ မရ။
    

    
      
    

    
      “ဒါကို ပြောတာ။ သူ့ကို စူပါ ပရင့်စက်စ်လို့ ခေါ်တယ်” မာကျုမီယာသည် အရုပ်တစ်ရုပ်ကို လက်ညှိုးထိုးပြရင်း ကာဂါကို ရှင်းပြနေသည်။
    

    
      
    

    
      “တီဗီဘေးမှာ ရှိတဲ့ ဗီဒိုထဲက DVD တွေကရော ဒါတွေပဲလား”
    

    
      
    

    
      “ဟုတ်တယ်။ အရင်တုန်းကတော့ အားတိုင်း အဲဒီကာတွန်းကားတွေချည်း ထပ်ပြန်တလဲလဲ ကြည့်နေတာပဲ” နာကျုကိုက ဖြေသည်။ “ပြီးတော့ အဲဒီလို အရုပ်တွေ စုဆောင်းရတာကိုလည်း ဝါသနာပါတယ်။ စတိုးဆိုင်မှာ တွေ့ရင် ဝယ်ပေးဖို့ ကျွန်မကို ပူဆာတော့တာပဲ”
    

    
      
    

    
      ကာဂါသည် စာရေးစားပွဲဆီသို့ လျှောက်သွားသည်။ စားပွဲပေါ်တွင် အားလုံး သပ်သပ်ရပ်ရပ်။ စားပွဲပေါ်တွင် လည်ဆွဲကတ်ပြားတစ်ခု ချထားသည်။ ကြည့်ရသည်မှာ ကျောင်းတက်လျှင် ဆွဲထားရသော ယူနာ၏ လည်ဆွဲကတ်ပြား ဖြစ်မည်။ သူသည် အပြင်မထွက်ခင် ချွတ်၍ စားပွဲပေါ် တင်ထားခဲ့ပေမည်။
    

    
      
    

    
      “ဒါက …” ကာဂါသည် ထိုလည်ဆွဲကတ်ပြားကို တွေ့သွားပြီး နောက်လှည့်ကာ မေးလိုက်သည်။
    

    
      
    

    
      “အဲဒါက သူတို့ မူလတန်းကျောင်းရဲ့ ကျောင်းသားကတ်ပြားပါ”
    

    
      
    

    
      “အဲဒါကို ကျွန်တော် သိပါတယ်။ ကျွန်တော် မေးချင်တာက သူ့နောက်ကျောမှာ ရိုက်ထားတဲ့ စာတွေအကြောင်းပါ။ ကြည့်ရတာ ဖုန်းနံပါတ်တွေနဲ့ အီးမေးလ်လိပ်စာတွေ ထင်တယ်”
    

    
      
    

    
      “အဲဒါ ကျွန်တော်တို့ရဲ့ ဖုန်းနံပါတ်တွေနဲ့ အီးမေးလ် လိပ်စာတွေပါ”
    

    
      
    

    
      “ခင်ဗျားတို့ နှစ်ယောက်စလုံးမှာ ဖုန်းရှိတာလား”
    

    
      
    

    
      “ဟုတ်ပါတယ်။ ကျွန်တော်တို့ဆီ အချိန်မရွေး ဆက်သွယ်လို့ ရအောင် သူ့ကျောင်းသားကတ်ရဲ့ အနောက်မှာ မှတ်ပေးထားတာ”
    

    
      
    

    
      “အီးမေးလ် လိပ်စာ သုံးခုကရော”
    

    
      
    

    
      “နှစ်ခုက ကျွန်တော်တို့နှစ်ယောက်ရဲ့ အလုပ်က အီးမေးလ်လိပ်စာတွေပါ။ နောက်ဆုံး တစ်ခုကတော့ ကျွန်တော်ရဲ့ ကိုယ်ပိုင် လိပ်စာပါ”
    

    
      
    

    
      ကာဂါသည် ကတ်ပြားနောက်ကျောကို စိုက်ကြည့်နေရင်း နားလည်ပြီ ဟူသော သဘောဖြင့် ခေါင်းညိတ်နေသည်။ သူက တစ်ခုခုကို သတိရသွားဟန်ဖြင့် ခေါင်းမော့လိုက်ပြီး
    

    
      “ခင်ဗျားတို့အိမ်မှာ ကွန်ပျူတာ ရှိလား”
    

    
      
    

    
      “ကျွန်တော်တို့ရဲ့ အခန်းထဲမှာ ရှိပါတယ်”
    

    
      
    

    
      “ယူနာရော လာ သုံးလေ့ရှိလား”
    

    
      
    

    
      “တစ်ခါတလေ ကျွန်တော်တို့နဲ့အတူ အင်တာနက် သုံးတတ်ပါတယ်”
    

    
      
    

    
      “သူ တစ်ယောက်တည်းရော သုံးတတ်လား”
    

    
      
    

    
      “မသုံးလောက်ဘူး ထင်တယ်။ ….. ဟုတ်တယ်မလား” ကာဆုဂါအိသည် သူ့ဇနီးဘက်သို့ လှည့်၍ မေးနေသည်။
    

    
      
    

    
      “မမြင်ဖူးဘူးပဲ” နာကျုကိုကလည်း သူ့ယောက်ျား၏ အမြင်ကို သဘောတူသည်။
    

    
      
    

    
      “ဒါဆို မစ္စတာကာဆုဂါအိ အနေနဲ့ ကွန်ပျူတာကို ဘယ်အချိန်က နောက်ဆုံး သုံးခဲ့တာလဲ”
    

    
      
    

    
      “မနေ့ညက။ အီးမေးလ်အသစ် ရောက်မရောက် စစ်ကြည့်တာပါ”
    

    
      
    

    
      “မသင်္ကာစရာ ဘာတွေများ တွေ့သေးလဲ”
    

    
      
    

    
      “မသင်္ကာစရာ?”
    

    
      
    

    
      “ဥပမာ ကိုယ်မသိတဲ့ လူတစ်ယောက်ယောက်ဆီက ပို့လာတဲ့ အီးမေးလ်တို့ ဘာတို့ပေါ့”
    

    
      
    

    
      “မရှိဘူး ထင်တာပဲ။ အီးမေးလ်တွေကနေ ဘာသဲလွန်စ ရနိုင်လို့လဲ”
    

    
      
    

    
      “မဟုတ်ပါဘူး” ကာဂါက လက်ကို ခါယမ်းရင်း “အခုချိန်ပြောဖို့ စောလွန်းနေပါသေးတယ်။ ဒါပေမယ့် ကျွန်တော်တို့အနေနဲ့ ခင်ဗျားရဲ့ ကွန်ပျူတာကို စစ်ဆေးကြည့်ဖို့ လိုကောင်း လိုလာပါလိမ့်မယ်။ အဲဒီအချိန်ကျရင်တော့ အဲဒီ ကွန်ပျူတာကို ကျွန်တော်တို့လက်ထဲ ခဏ အပ်ထားဖို့ ခင်ဗျားတို့ကို တောင်းဆိုရမှာပဲ”
    

    
      
    

    
      “တကယ်လို့ အမှုအတွက် အကျိုးရှိမယ်ဆိုရင် ဘာဖြစ်ဖြစ် ကျွန်တော်တို့ဘက်က အဆင်သင့်ပါ”
    

    
      
    

    
      အဘယ်ကြောင့် အမှုအတွက် ထိုကွန်ပျူတာအား စစ်ဆေးရန် လိုအပ်ကြောင်းကိုမူ ကာဆုဂါအိသည် လုံးလုံး နားလည်ပုံ မရ။
    

    
      
    

    
      “အဲဒီအချိန်ကျရင် အကြောင်းအရင်းကို ကျွန်တော်တို့ ရှင်းပြပါ့မယ်” ကာဂါသည် လက်ပတ်နာရီကို ငုံ့ကြည့်လိုက်သည်။ “အချိန်တောင် တော်တော် ကြာသွားပြီ။ ကျေးဇူး အများကြီး တင်ပါတယ်ဗျာ။ ခင်ဗျားတို့ဆီက ရတဲ့ အချက်အလက်တွေက အမှုမှန် ပေါ်ပေါက်နိုင်ဖို့အတွက် အများကြီး အကျိုးရှိပါတယ်”
    

    
      
    

    
      တိုက်ခန်းမှ ပြန်ထွက်လာကြသောအခါ ကာဂါက မာကျုမီယာကို ပြောလိုက်သည်။ “မစ္စတာကိုဘာယာရှိဆီကို ဖုန်းဆက်ပြီး မစ္စတာကာဆုဂါအိရဲ့ ကွန်ပျူတာကို စစ်ဆေးဖို့ သတင်းတပ်ဖွဲ့ဆီ အကြောင်းကြား ခိုင်းလိုက်ပါဦး”
    

    
      
    

    
      “အစ်ကို့သဘောက ယူနာလေးဟာ တရားခံကို သူ့ကွန်ပျူတာကနေတစ်ဆင့် ဆက်သွယ်ခဲ့တယ်ပေါ့”
    

    
      
    

    
      “ဖြစ်နိုင်တယ်”
    

    
      
    

    
      “ဒါပေမယ့် သူတစ်ယောက်တည်း ကွန်ပျူတာသုံးတာကို မမြင်ဖူးပါဘူးလို့ သူ့အဖေအမေတွေက ပြောနေကြတာလေ”
    

    
      
    

    
      ထိုစကားကို ကြားသောအခါ ကာဂါသည် ပခုံးကို တွန့်လိုက်ပြီး ဖြည်းဖြည်းချင်း သူ့ခေါင်းကို ခါယမ်းကာ
    

    
      
    

    
      “မိဘတွေရဲ့ စကားက ဒီနေရာမှာ အားကိုးလို့ မရဘူး။ ကလေးတွေက သူတို့ မိဘတွေ ထင်တာထက် စောပြီး ရင့်ကျက်လာတတ်ကြတယ်။ အထူးသဖြင့် သူတို့ တစ်ခုခုကို စိတ်ဝင်စားသွားပြီ ဆိုတဲ့ အခါမျိုးပေါ့။ အခုလို အင်တာနက်ခေတ်ကြီးမှာ ကလေးတွေကလည်း မိဘတွေအနား နေပြီး သူတို့ဆီက အတုခိုးရင်း ဘယ်အရာမဆို အတတ်မြန်ကြတယ်။ အီးမေးလ်သုံးနည်းကို မသိမသာ ခိုးသင်ပြီး သူတို့ ကြိုက်တဲ့သူနဲ့ ခိုးကြောင်ခိုးဝှက် ဆက်သွယ်လို့ရတာ ဘယ်လောက် အဆင်ပြေသလဲ”
    

    
      
    

    
      ကာဂါ၏ စကားကို မာကျုမီယာအနေဖြင့် သဘောမတူ၍ မဖြစ်။ ယခုနှစ်ပိုင်း လူငယ်များနှင့် သက်ဆိုင်သော ပြစ်မှုများကို လေ့လာကြည့်လျှင် ထိုအချက်မှာ သိသာထင်ရှားလှသည်။
    

    
      
    

    
      မာကျုမီယာသည် လက်ကိုင်ဖုန်းကို ဆွဲထုတ်လိုက်ပြီး ကိုဘာယာရှိထံသို့ ဖုန်းခေါ်တော့မည်ဟု ဟန်ပြင်လိုက်စဉ်မှာပင် သူ့ဖုန်းမှ အသံထွက်ပေါ်လာသည်။
    

    
      
    

    
      “ကျွန်တော် မာကျုမီယာပါ”
    

    
      
    

    
      “အေး၊ ငါ ကိုဘာယာရှိပါ”
    

    
      
    

    
      “ကျွန်တော် အခုပဲ ဆရာ့ဆီ ဖုန်းခေါ်တော့မလို့”
    

    
      
    

    
      မာကျုမီယာသည် ကာဂါ၏ တောင်းဆိုချက်ကို ကိုဘာယာရှိအား ပြောကြားနေသည်။
    

    
      
    

    
      “ကောင်းပြီလေ။ ဒါဆို သတင်းတပ်ဖွဲ့ကို အခုပဲ သွားခိုင်းလိုက်မယ်”
    

    
      
    

    
      “ကျွန်တော်တို့ ဒီမှာ စောင့်နေဖို့ လိုဦးမလား”
    

    
      
    

    
      “မလိုပါဘူး။ မင်းတို့ အခု တစ်နေရာကို သွားရလိမ့်မယ်”
    

    
      
    

    
      “ဘယ်နေရာလဲ ဆရာ”
    

    
      
    

    
      “မိုင်ဟာရာ အာကီအိုရဲ့အိမ်”
    

    
      
    

    
      “ဘာတွေများ ထူးခြားလို့လဲ ဆရာ”
    

    
      
    

    
      “မဟုတ်ဘူး။ သူတို့က ဖုန်းဆက်လာတာ”
    

    
      
    

    
      “မိုင်ဟာရာက ရဲစခန်းကို ဖုန်းဆက်တယ်?” မာကျုမီယာသည် ဖုန်းကို ကိုင်ထားလျက် ကာဂါ၏ မျက်နှာကို လှမ်းကြည့်လိုက်သည်။
    

    
      
    

    
      “မိုင်ဟာရာ အာကီအိုက အိချိုပန်းခြံအမှုနဲ့ ပတ်သက်ပြီး ငါတို့ကို ပြောစရာ ရှိတယ် ဆိုပဲ”
    

    
      
    

    


    
      
    

    
      အခန်း (၂၂)
    

    
      
    

    
      နံနက် ၁၀ နာရီ ထိုးပြီးကာစ အချိန်မှာပင် အင်တာကွန်းမှ အသံ မြည်လာသည်။
    

    
      
    

    
      ထမင်းစား စားပွဲ၏ ဟိုဘက်ဒီဘက်တွင် မျက်နှာချင်းဆိုင်လျက် ထိုင်နေကြသော လင်မယားနှစ်ယောက်သည် တစ်ယောက်မျက်နှာကို တစ်ယောက်က ကြည့်‌နေမိကြသည်။
    

    
      
    

    
      ယာအေကိုသည် ဖြည်းညင်းစွာ ထလိုက်ပြီး အင်တာကွန်း လက်ကိုင်ကို ကိုင်၍ တိုးညှင်းသော လေသံဖြင့် ဖြေကြားနေသည်။
    

    
      
    

    
      “….. ဟုတ်ကဲ့။ ခဏစောင့်ပါဦးရှင့်” သူသည် အင်တာကွန်း လက်ကိုင်ကို ပြန်ချပြီးနောက် အာကီအိုကို တွေတွေကြီး စိုက်ကြည့်နေသည်။ 
    

    
      
    

    
      “သူတို့ လာပြီ”
    

    
      
    

    
      “အင်း” သူသည် အဖြေပေးရင်း ထိုင်ခုံမှ ထရပ်လိုက်သည်။
    

    
      
    

    
      “ဘယ်နေရာမှာ သူတို့နဲ့ စကားပြောမှာလဲ”
    

    
      
    

    
      “ဧည့်ခန်းမှာပဲပေါ့”
    

    
      
    

    
      “အဲဒါပဲ ကောင်းပါတယ်”
    

    
      
    

    
      အာကီအိုသည် ခြံတံခါးကို ဖွင့်လိုက်သောအခါ ခန္ဓာကိုယ် တောင့်တင်းကျစ်လစ်သော ယောက်ျားနှစ်ယောက် အပြင်ဘက်တွင် ရပ်နေသည်ကို တွေ့ရသည်။ သူ့အတွက်တော့ မျက်နှာစိမ်းများ မဟုတ်ကြတော့ပေ။ ပြောစရာ ကိစ္စ ရှိသည်ဟုသာ ဖုန်းထဲတွင် သူ အသိပေးထားသောကြောင့် သူနှင့် ရင်းနှီးပြီးသား ရဲအရာရှိများကို စေလွှတ်လိုက်ခြင်း ဖြစ်ရမည်ဟု သူ တွေးနေမိသည်။
    

    
      
    

    
      “ဆရာတို့ကို တကူးတက လာဖို့ ခေါ်လိုက်ရတာ အားနာစရာပဲ” အာကီအိုက ခေါင်းငုံ့ကာ အားနာဟန်ဖြင့် ပြောနေသည်။
    

    
      
    

    
      “ကျွန်တော်တို့ကို အရေးတကြီး ပြောစရာရှိတယ် ကြားလို့။ ဘာများပါလိမ့်” မာကျုမီယာက မေးလိုက်သည်။
    

    
      
    

    
      “ဟုတ်ပါတယ်။ အထဲမှာ အေးအေးဆေးဆေး ပြောကြရအောင်လား”
    

    
      
    

    
      အာကီအိုသည် ခြံတံခါးကို ခပ်ကျယ်ကျယ် ဖွင့်ပေးလိုက်ပြီးနောက် အရာရှိနှစ်ဦးကို ဧည့်ခန်းသို့ ဦးဆောင်၍ ခေါ်လာခဲ့သည်။
    

    
      
    

    
      ရဲအရာရှိ နှစ်ဦးကို မြက်ဖျာ ၆ ချပ်စာမျှ ကျယ်ဝန်းသော အခန်းထဲသို့ ခေါ်လာခဲ့သည်။ ခန္ဓာကိုယ် တောင့်တင်းကျစ်လစ်သော ရဲအရာရှိနှစ်ဦးတို့ အသီးသီး နေရာယူလိုက်ကြသောအခါ ထိုအခန်းမှာ သေးကျုံ့သွားသယောင် ထင်ရပေသည်။
    

    
      
    

    
      ယာအေကိုသည် ရေနွေးကြမ်း လာချပေးရင်း သူတို့ကို ဦးညွတ်၍ နှုတ်ဆက်လိုက်သည်။ သို့သော် သူတို့ နှစ်ဦးသည် ရေနွေးကြမ်းပန်းကန်ကို မထိကြသေးဘဲ သူတို့အား ခေါ်ရသည့် အကြောင်းအရင်းကို သိလိုဇောဖြင့်သာ ထိုလင်မယားကို စိုက်ကြည့်နေကြသည်။
    

    
      
    

    
      “ဒါနဲ့ အိချိုပန်းခြံအမှုကို စစ်ဆေးနေတာ ဘာတွေများ ထူးခြားမှု ရှိပြီလဲ မသိဘူးနော်” ယာအေကိုသည် သတိကြီးကြီးထားကာ မေးလိုက်သည်။
    

    
      
    

    
      “အခုမှ အစပဲ ရှိပါသေးတယ်။ ဒါပေမယ့် သတင်းအချက်အလက် အတော်များများတော့ စုဆောင်းလို့ ရနေပါပြီ” မာကျုမီယာက ပြန်ဖြေသည်။
    

    
      
    

    
      “သဲလွန်စ ရပြီလားဗျ” အာကီအိုကလည်း ဝင်မေးပြန်သည်။
    

    
      
    

    
      “အဲ၊ အဲဒါကတော့ …….” မာကျုမီယာသည် သံသယဖြင့် ထိုလင်မယားနှစ်ယောက်၏ မျက်နှာများကို တစ်လှည့်စီ ကြည့်နေမိသည်။
    

    
      
    

    
      ကာဂါသည် လက်ကို ဆန့်တန်းလိုက်ပြီး ရေနွေးကြမ်းခွက်ကို လှမ်းယူကာ တစ်ငုံသောက်ရင်း အာကီအိုကို စိုက်ကြည့်နေသည်။ ထိုအကြည့်က လူတစ်ယောက်၏ အတွင်းအဇ္ဈတ္တသို့ ထိုးဖောက်ဝင်ရောက်သွားသည့်နှယ် ခံစားလိုက်ရသောကြောင့် အာကီအိုမှာ ကြက်သီးထသွားလေသည်။
    

    
      
    

    
      “ဆရာတို့ ကျွန်တော်တို့အိမ်က မြက်ပင်တွေကို နမူနာယူသွားပြီး ဓာတ်ခွဲတာ အဖြေထွက်ပြီလား”
    

    
      
    

    
      မာကျုမီယာသည် ဇဝေဇဝါဖြင့် သူ့ဘေးတွင် ထိုင်နေသော ကာဂါကို လှည့်ကြည့်လိုက်သည်။ ကာဂါက အလိုက်သိစွာဖြင့် “အလောင်းပေါ်မှာ မြက်တချို့ ကပ်ပါလာခဲ့တယ်။ အဲဒါတွေနဲ့ ကျွန်တော်တို့ တိုက်ဆိုင် စစ်ဆေးကြည့်ပြီးပါပြီ”
    

    
      
    

    
      “ဒီလိုလား။ ……. ကျွန်တော်တို့အိမ်က မြက်နဲ့ …… အဲဒီအပေါ်ကဟာနဲ့ အတူတူပဲလား”
    

    
      
    

    
      “ခင်ဗျားတို့က ဘာဖြစ်လို့ အဲဒါကို သိချင်နေရတာလဲ”
    

    
      
    

    
      “ကြည့်ရတာ အတူတူပဲ ထင်တယ်”
    

    
      
    

    
      ကာဂါကတော့ ချက်ချင်း အဖြေ မပေး။ သူ၏ မျက်နှာရိပ် မျက်နှာကဲကို ကြည့်ခြင်းအားဖြင့် တိကျသော အဖြေတစ်ခုကို ပေးရန် သင့် မသင့် ဟူသော အချက်ကို ဆင်ခြင်သုံးသပ်နေပုံ ရသည်။
    

    
      
    

    
      “တကယ်လို့ ထပ်တူညီတယ်ဆိုရင် ခင်ဗျားတို့ ဘာလုပ်ဖို့ ကြံရွယ်ထားသလဲ”
    

    
      
    

    
      အာကီအိုသည် ထိုစကားကို ကြားရသောအခါ ထွက်သက်ကို ခပ်ပြင်းပြင်း မှုတ်ထုတ်လိုက်သည်။
    

    
      
    

    
      “ဆရာတို့ကို ခေါ်လိုက်တာ မှန်သွားတယ် ပြောရမယ်။ ဘယ်အရာမျိုးကိုမဆို ရေရှည် 
      ဖုံးဖိထားလို့
       ရတာမှ မဟုတ်တာ”
    

    
      
    

    
      “မစ္စတာ မိုင်ဟာရာ၊ ခင်ဗျား ဘာပြောချင် …..” မာကျုမီယာသည် စိတ်မရှည်နိုင်တော့ဘဲ စားပွဲဘက်နှင့် နီးနိုင်သမျှ နီးအောင် ပြင်ထိုင်လိုက်သည်။
    

    
      
    

    
      “မစ္စတာကာဂါ၊ မစ္စတာမာကျုမီယာ” အာကီအိုသည် ခေါင်းငုံ့ကာ လက်နှစ်ဘက်ကို ကျစ်ကျစ်ပါအောင် ဆုပ်ထားရင်း “ကျွန်တော် အနူးအညွတ် တောင်းပန်ပါတယ်။ တကယ်တော့ ကလေးမလေးရဲ့ အလောင်းကို ပန်းခြံရဲ့ အိမ်သာထဲမှာ ပစ်ထားခဲ့တဲ့သူက …….. ကျွန်တော်ပါပဲ”
    

    
      
    

    
      အာကီအိုသည် ချောက်ကပ်ပါးပျက်ထဲသို့ ခုန်ချလိုက်ရသလို ခံစားနေမိသည်။ သူ့အတွက် နောက်လှည့်ဖို့ အပြန်လမ်း မရှိတော့ပြီ မဟုတ်လား။ တစ်ခန်းလုံးမှာလည်း ဘာသံမျှ မကြားရတော့ဘဲ တိတ်ဆိတ်သွားလေရာ ထိုတိတ်ဆိတ်မှုကပင် သူ့ကို ညှဉ်းဆဲနေသယောင် ထင်ရသည်။ အာကီအိုသည် တစ်ချိန်လုံး ခေါင်းငုံ့နေသောကြောင့် ရဲအရာရှိများ၏ အမူအရာကို မမြင်ရချေ။
    

    
      
    

    
      မကြာခင် ယာအေကို၏ ရှိုက်သံများ ထွက်ပေါ်လာသည်။ သူဘေးတွင် ထိုင်နေသော ယာအေကိုသည်လည်း သူ့လိုပင် ခေါင်းငုံ့ထားပေလိမ့်မည်။
    

    
      
    

    
      “ခင်ဗျားက ကလေးမလေးကို သတ်ခဲ့တယ်လို့ ပြောချင်တာလား” မာကျုမီယာက မေးလိုက်သည်။ သူ၏ စကားသံထဲတွင် အံ့ဩသည့် အရိပ်အယောင် မပါသည်ကို သတိထားမိသည်။ အမှုနှင့် ပတ်သက်ပြီး အာကီအိုတို့ထံမှ ပွင့်ပွင့်လင်းလင်း ကြားရတော့မည်ဟု မရောက်ခင်ကတည်းက သူတို့ မျှော်လင့်ထားခဲ့ကြဟန် တူသည်။
    

    
      
    

    
      “မဟုတ်ပါဘူး” အာကီအိုက ပြောရင်း ခေါင်းမော့ကြည့်လိုက်သည်။ ရဲအရှိရာနှစ်ဦး၏ အမူအရာမှာ စရောက်စဉ်ကထက် ပိုပြီး တည်ငြိမ်လေးနက်နေကြသည်။
    

    
      
    

    
      “ကျွန်တော် သတ်တာ မပါဘူး။ ဒါပေမယ့် ……. တရားခံက ကျွန်တော့်အိမ်ထဲကလူ ဖြစ်နေတယ်”
    

    
      
    

    
      “တရားခံက ခင်ဗျားရဲ့ မိသားစုဝင် တစ်ယောက်လို့ ဆိုလိုတာလား”
    

    
      
    

    
      “ဟုတ်ပါတယ်” အာကီအိုက ခေါင်းညိတ်လိုက်သည်။
    

    
      
    

    
      မာကျုမီယာသည် ခေါင်းငုံ့နေဆဲဖြစ်သော ယာအေကိုဘက်သို့ လှည့်ကြည့်မိသည်။
    

    
      
    

    
      “မ … မဟုတ်ဘူး။ ကျွန်တော့်ဇနီးလည်း မဟုတ်ပါဘူး”
    

    
      
    

    
      “ဒါဆို ……”
    

    
      
    

    
      “တကယ်တော့” အာကီအိုသည် အသက်ကို ခပ်ပြင်းပြင်း ရှူသွင်းလိုက်သည်။ ဆက်ပြောရမည့် စကားအတွက် နောက်ဆံတင်းနေပြန်သည်။ တစ်ခဏအကြာတွင် လုံးဝ စိတ်ပိုင်းဖြတ်လိုက်ဟန်ဖြင့် “ကျွန်တော့် အမေပါ”
    

    
      
    

    
      “ခင်ဗျား အမေ?” မာကျုမီယာသည် သူ့နားသူပင် မယုံနိုင်အောင် ဖြစ်သွားပြီး မျက်ခုံးပင့်ကာ ဘေးကပ်လျက်ရှိ ကာဂါကို လှမ်းကြည့်နေသည်။
    

    
      
    

    
      ကာဂါက ပြန်မေးလေသည်။ “တရားခံက ခင်ဗျားရဲ့ အမေ၊ ဟုတ်လား”
    

    
      
    

    
      “ဟုတ်ပါတယ်”
    

    
      
    

    
      “ကျွန်တော်တို့ လွန်ခဲ့တဲ့ နှစ်ရက်က တွေ့ခဲ့တဲ့ အမယ်အိုကို ပြောတာမလား” ကာဂါက စိတ်မသက်မသာဖြင့် သေချာအောင် ပြန်မေးနေသည်။
    

    
      
    

    
      “ဟုတ်ပါတယ်” အာကီအို၏ ရင်ထဲတွင် တင်းကျပ်နေသည်။ နှလုံးခုန်နှုန်းကလည်း အရှိန်တက်လာကြပြီ။
    

    
      
    

    
      ‘အဲဒီလို လုပ်သင့်ရဲ့လား’ ထိုအတွေးက သူ့ဦးနှောက်ထဲတွင် ဘောင်ဘင်ခတ်နေသည်။
    

    
      
    

    
      ‘တခြားနည်းလမ်းမှ မရှိတာပဲ’ ထိုသို့သော စကားများဖြင့် ကိုယ့်ကိုယ်ကိုယ် ပြန်၍ နှစ်သိမ့်နေမိပြန်သည်။
    

    
      
    

    
      “ဆရာတို့ ကလေးမလေးရဲ့ ဓာတ်ပုံကို ကိုင်ပြီး သူ့ကို တွေ့ဖူးသလားလို့ ကျွန်တော်တို့ကို မေးခဲ့ဖူးတယ်လေ။ အဲဒီတုန်းက ကျွန်တော်ရော ကျွန်တော့်ဇနီးကပါ မမြင်ဖူးဘူးလို့ ပြောခဲ့တယ် မဟုတ်လား”
    

    
      
    

    
      “ဟုတ်ပါတယ်” ကာဂါက ခေါင်းညိတ်ပြသည်။ “အဖြစ်မှန်က အဲဒီလို မဟုတ်ဘူးလား”
    

    
      
    

    
      “တကယ်တော့ ကျွန်တော့်ဇနီးက အဲဒီ ကလေးမလေးကို အကြိမ်ကြိမ် တွေ့ခဲ့ဖူးပါတယ်။ သူက ကျွန်တော်တို့ရဲ့ နောက်ဖေး ပန်းရုံထဲကို မကြာမကြာ လာတတ်တယ်”
    

    
      
    

    
      “နောက်ဖေး?” ကာဂါသည် ယာအေကိုဘက်သို့ လှည့်လိုက်သည်။
    

    
      
    

    
      သူက ခေါင်းငုံ့ထားရင်း “ကျွန်မရဲ့ ယောက္ခမက နောက်ဖေး ပန်းရုံအောက်မှာ အရုပ်နဲ့ ကစားနေတာကို အဲဒီကလေးမလေးက ခဏခဏ လာကြည့်နေလေ့ရှိတယ်။ ကျွန်မတို့ရဲ့ နောက်ဖေး ခြံစည်းရိုးမှာ တိုင်တစ်တိုင် ကျိုးနေတာ ရှိတယ်။ သူက အဲဒီကနေ ဝင်ဝင်လာတာ ဖြစ်မယ်။ သူကလည်း အဲဒီအရုပ်ကို စိတ်ဝင်စားနေတော့ ကျွန်မ ယောက္ခမနဲ့ အတူတူ ထိုင်နေကြတာ မြင်ဖူးနေတယ်။ ဒါပေမယ့် သူက ဘယ်အိမ်က ကလေးဆိုတာတော့ ကျွန်မ မသိဘူး”
    

    
      
    

    
      ရဲအရာရှိနှစ်ဦးသည် တစ်ယောက်မျက်နှာကို တစ်ယောက် ကြည့်နေမိသည်။
    

    
      
    

    
      “ခင်းဗျားတို့ရဲ့ အမေက အခု ဘယ်မှာလဲဗျ” မာကျုမီယာက မေးလိုက်သည်။
    

    
      
    

    
      “သူ့အခန်းထဲမှာပါ”
    

    
      
    

    
      “ကျွန်တော်တို့ သူ့ကို တွေ့လို့ရမလား”
    

    
      
    

    
      “အင်း၊ ရတာပေါ့။ ဒါပေမယ့် ……” အာကီအိုသည် အရာရှိနှစ်ဦး၏ မျက်နှာကို တစ်လှည့်စီ ကြည့်လိုက်ပြီး “ကျွန်တော့်အမေက အဲဒီလိုကြီး ဖြစ်နေတယ်ဆိုတာ ဆရာတို့ကို ပြောပြထားဖူးတာပဲ။ သူနဲ့ စကား အေးအေးဆေးဆေး ပြောနိုင်ဖို့ကတော့ မဖြစ်နိုင်ဘူး ထင်တယ်။ သူကိုယ်တိုင်တောင် ဘာတွေ လုပ်ထားမှန်း သိတော့တာ မဟုတ်ဘူး။ ……. ဒါကြောင့် သူ့ကို မေးခွန်းမေးလို့တော့ ဘာအကြောင်းမှ ထူးလာမယ် မထင်ဘူး”
    

    
      
    

    
      “ဒီလိုလား” မာကျုမီယာက ကာဂါကို လှမ်းကြည့်သည်။
    

    
      
    

    
      “ဘာပဲဖြစ်ဖြစ် ကျွန်တော်တို့ သူ့ကို အရင် သွား ကြည့်ကြည့်ကြရအောင်လား” ကာဂါက ဝင်ပြောသည်။
    

    
      
    

    
      “ရပါတယ် ဆရာ။ ကျွန်တော် သဘောပေါက်ပါတယ်”
    

    
      
    

    
      အာကီအို မတ်တတ်ထရပ်လိုက်သည်နှင့် ရဲအရာရှိ နှစ်ဦးလည်း သူတို့နေရာများမှ အသီးသီး ထရပ်လိုက်ကြသည်။ ယာအေကိုကတော့ ခေါင်းငိုက်စိုက်ချလိုက် ထိုင်မြဲထိုင်ဆဲ။
    

    
      
    

    
      သူတို့သည် လျှောက်လမ်းအတိုင်း လျှောက်လာခဲ့ကြပြီး လမ်း၏ အဆုံးတွင် ဆွဲတံခါးတစ်ခုကို တွေ့ကြရသည်။ အာကီအိုက ထိုတံခါးကို ဖြည်းဖြည်းချင်း ဆွဲဖွင့်လိုက်သည်။ အခန်းထဲတွင် စားပွဲပုလေး တစ်လုံးသာ ရှိပြီး အခန်းတွင်း အပြင်အဆင်မှာ အလွန်တရာ ရိုးရှင်းလှသည်။ ယခင်က ထိုအခန်းထဲတွင် မှန်တင်ခုံ စသော ပရိဘောဂပစ္စည်းများ ရှိခဲ့ဖူးသည် မှန်သော်လည်း မာဆာအေ သူငယ်ပြန်သည့်အချိန်မှ စ၍ ယာအေကိုသည် ၎င်းတို့ကို တစ်ခုချင်းစီ ဖယ်ထုတ်ပြီး ရောင်းစားပစ်ခဲ့သည်။ မာဆာအေ မရှိတော့သည့် တစ်နေ့တွင် သူတို့ လင်မယားနှစ်ယောက်သည် ထိုအခန်းသို့ ပြောင်းလာနေမည်ဟု ယာအေကိုက ကြံစည်ထားရုံတင် မကဘဲ မကြာခဏပင် ပြောနေတတ်သည်။
    

    
      
    

    
      မာဆာအေသည် နောက်ဖေး ပန်းရုံကို လှမ်းမြင်နိုင်သော ပြတင်းပေါက်ဘက်သို့ မျက်နှာပြုကာ ထိုင်နေလေသည်။ တစ်ဦးတစ်ယောက်က တံခါး ဆွဲဖွင့်ခဲ့သည်ကိုလည်း သူက သတိပြုမိဟန် မတူ။ သူ့လက်ထဲမှ အရုပ်ကိုသာ စိုက်ကြည့်ရင်း တစ်ခုခု ရေရွတ်နေသည်။ ထိုအရုပ်မှာ ညစ်ပတ်ပေရေနေပြီး အတော်ပင် ဟောင်းနွမ်းနေပြီဖြစ်သော ဘာဘီရုပ် ဖြစ်သည်။
    

    
      
    

    
      “အဲဒါ ကျွန်တော့် အမေပဲ”
    

    
      
    

    
      ရဲအရာရှိများက ဘာမျှ မပြောဘဲ ငြိမ်နေကြသည်။ သူတို့ ဘာဆက်လုပ်ရမည်နည်းဟု တွေးတောနေကြပုံ ရသည်။
    

    
      
    

    
      “ကျွန်တော်တို့ သူနဲ့ စကားနည်းနည်း ပြောကြည့်လို့ ရမလား” မာကျုမီယာက မေးလေသည်။
    

    
      
    

    
      “ဆရာတို့ သဘောပါ”
    

    
      
    

    
      မာကျုမီယာသည် မာဆာအေအနားသို့ ကပ်သွား၍ အနီးတွင် ထိုင်ချလိုက်ပြီး ထိုအရုပ်ကို အနီးကပ် စိုက်ကြည့်နေသည်။
    

    
      
    

    
      “နေကောင်းလား အမေကြီး”
    

    
      
    

    
      မာဆာအေက တုံ့ပြန်ဖော် မရ။ ထိုရဲဘော်ကိုပင် တစ်ချက်ကလေးမျှ မကြည့်ဘဲ သူ့လက်ထဲရှိ အရုပ်မှ ဖြာကျနေသော ဆံပင်ကို ဆွဲနေသည်။
    

    
      
    

    
      “ဆရာတို့ မြင်တဲ့အတိုင်းပဲ” အာကီအိုသည် ကာဂါကို ကြည့်ရင်း ပြောသည်။
    

    
      
    

    
      ကာဂါသည် လည်ကို ဆန့်၍ သူ့မြင်ရသမျှကို မျက်တောင်မခတ်ဘဲ အကဲခတ်ကြည့်နေပြီး ခဏကြာမှ မာကျုမီယာကို လှမ်းပြောလိုက်သည်။
    

    
      
    

    
      “ငါတို့ အခု လောလောဆယ် မစ္စတာမိုင်ဟာရာ ရှင်းပြမှာကို အရင်ဆုံး နားထောင်ကြည့်ကြရအောင်”
    

    
      
    

    
      မာကျုမီယာသည် မတ်တပ်ရပ်လိုက်ပြီး ခေါင်းညိတ်ပြသည်။ “ဟုတ်တာပဲ”
    

    
      
    

    
      ကာဂါနှင့် မာကျုမီယာတို့သည် ထိုအခန်းအတွင်းမှ ပြန်ထွက်လာကြသောအခါ အနောက်မှ လိုက်ပါလာသော အာကီအိုသည် တံခါးကို ပြန်ဆွဲပိတ်လိုက်သည်။ မာဆာအေကတော့ နဂိုနေရာမှာပင် အရုပ်ကို ကိုင်လျက်သား ထိုင်နေလေသည်။
    

    
      
    

    
      “ကျွန်မ ပြန်ရောက်တဲ့ အချိန်က ည ၆ နာရီလောက် ဖြစ်လိမ့်မယ် ထင်တယ်။ ကျွန်မရဲ့ အလုပ်က ၅ နာရီခွဲမှာ ပြီးပါတယ်။ ပြန်ရောက်ပြီး တစ်ခဏနေတော့ အမေ ဘယ်လိုနေသေးသလဲလို့ သိရအောင် ကျွန်မက အမေရဲ့ အခန်းကို သွားကြည့်ခဲ့တယ်။ အဲဒီရောက်တော့ ကျွန်မ မြင်လိုက်ရတာကို ကျွန်မဖြင့် ယုံတောင် မယုံနိုင်ခဲ့ဘူး။ သူ့အခန်းရဲ့ အလယ်မှာ ကလေးမလေးတစ်ယောက် လဲနေတယ်။ တစ်ကိုယ်လုံး ပျော့ခွေနေပြီး တစ်ချက်ကလေးမှ လှုပ်တာ မတွေ့ရဘူး။ ကျွန်မ အမေကတော့ သူ့ကို ကျောပေးပြီး ကျိုးသွားတဲ့ သူ့အရုပ်ကိုပဲ စိတ်ဝင်စားနေခဲ့တယ်”
    

    
      
    

    
      ရဲအရာရှိများအား ဖွင့်ဟပြောနေသော ယာအေကို၏ စကားများ အားလုံးကို ချက်ချင်း မှတ်တမ်းယူနေကြသည်။ မာကျုမီယာက ပြောသမျှကို လုံးစေ့ပတ်စေ့ လိုက်မှတ်နေသော်လည်း ကာဂါကတော့ အရေးကြီးသည်ဟု ထင်ရသော အချက်များကိုသာ မှတ်သားနေပုံရသည်။ မာကျုမီယာကဲ့သို့ တစ်ချိန်လုံး ရေးနေခြင်းမျိုး မဟုတ်။
    

    
      
    

    
      “ကျွန်မ ကလေးမလေးရဲ့ ကိုယ်ကို လှုပ်ယမ်းကြည့်သေးတယ်။ နှာခေါင်းပေါက်နားလည်း စမ်းကြည့်မိတယ်။ အသက်ရှူတာ မတွေ့ရလို့ သေနေပြီဖြစ်ကြောင်း သိရတော့မှ ကျွန်မ ပိုပြီး ထိတ်လန့်သွားခဲ့တယ်”
    

    
      
    

    
      ယာအေကို၏ ပြောစကားများကို နားထောင်ရင်း အာကီအို၏ ချိုင်းအောက်မှ ချွေးများ ယိုစီးကျနေသည်ကို ခံစားနေရသည်။
    

    
      
    

    
      သူတို့နှစ်ယောက် အတူတကွ ရေးဆွဲခဲ့ကြသော ဇာတ်ညွှန်းတစ်ပုဒ်။ သဘာဝမကျသည့် အစိတ်အပိုင်းများ၊ ဝိရောဓိ ဖြစ်စေမည့် အချက်အလက်များ၊ သံသယဖြစ်စရာ အမူအရာများ ပါဝင်ခဲ့လျှင် ရဲဌာန၏ သင်္ကာမကင်းမှုကို ခံရပေမည်။ ထိုစိုးရိမ်စိတ်ကြောင့် သူတို့အားလုံး အကြိမ်ကြိမ် အထပ်ထပ် ဝေဖန် သုံးသပ်ခဲ့ကြသည်။ လေ့ကျင့်ခဲ့ကြသည်။ သာမန် လူတစ်ယောက်ကသာ ရေးဆွဲခဲ့သော ဇာတ်ညွှန်းတစ်ပုဒ် ဖြစ်သောကြောင့် ပါးနပ်သော မှုခင်းစုံထောက်များ၏ အမြင်တွင် လစ်ကွက်ဟာကွက် အရာအထောင်မကလည်း ရှိနေနိုင်သည်။ ထိုသို့ ဖြစ်နိုင်ခြေ ရှိမှန်းသိသော်လည်း သူတို့အတွက် ထိုသို့ ဇွတ်မှိတ်၍ လုပ်ရန်သာ ရှိတော့သည်။ ၎င်းမှာ သူတို့၏ တစ်ခုတည်းသော ထွက်ရပ်လမ်းပဲ မဟုတ်ပါလား။
    

    
      
    

    
      “ကျွန်မက အမေ့ကို မေးကြည့်တယ်။ ဒီကလေးက ဘယ်လို ဖြစ်ရတာလဲပေါ့။ အမေရဲ့ ပုံစံကလည်း ဆရာတို့ မြင်တဲ့အတိုင်းပဲ။ လိုရင်းကို ဘယ်လိုမှ ဖြေနိုင်မှာ မဟုတ်ဘူးလေ။ သူ့ကို ကြည့်ရတာ ကျွန်မ ဘာကို ဆိုလိုနေမှန်းတောင် သိပုံ မရဘူး။ ကျွန်မက မရမက အတင်း ဇွတ်မေးတော့မှ အဲ့ကောင်မလေးက သူ့အကြိုက်ဆုံး အရုပ်ကို ချိုးပစ်လို့ ဆုံးမပစ်လိုက်တယ်တဲ့”
    

    
      
    

    
      “ဆုံးမတယ်?” မာကျုမီယာမှာ ထိုစကားလုံးကို နားမလည်မှန်း သိသာနေသည်။
    

    
      
    

    
      “ပြောရရင်တော့” အာကီအိုက ကြားဝင် ဖြေလိုက်သည်။ “ကလေးတွေ တစ်ယောက်နဲ့ တစ်ယောက်အကြား စိတ်အခန့်မသင့် ဖြစ်ကြတဲ့အချိန် ဖြစ်တတ်တဲ့ စိတ်သဘောထားမျိုး နေမှာပေါ့။ အဲဒီ ကလေးမလေးက ဘာတွေ လုပ်ခဲ့သလဲ ဆိုတာတော့ ကျွန်တော်တို့လည်း မသိဘူး။ သေချာတာကတော့ ကျွန်တော့်အမေကို စိတ်ဆိုးအောင် လုပ်ခဲ့တယ် ထင်ပါတယ်။ ဒါမှမဟုတ် တအား ဆော့လို့ပဲလား မသိဘူး။ နောက်ဆုံးတော့ ကျွန်တော့်အမေက ကလေးအချင်းချင်း ရန်ဖြစ်ကြသလို သူ့ကို ကောင်းကောင်း ဆုံးမပစ်လိုက်မယ်ဆိုပြီး ခြေလွန်လက်လွန်တွေ ဖြစ်ကုန်တယ် ထင်ပါတယ်။ သူက အသက်တော်တော် ကြီးပြီ ဆိုပေမယ့် အခုထိ အားကောင်းမောင်းသန် ရှိတုန်းဗျ။ အဲဒီလောက် ငယ်တဲ့ ကလေးက သူ့လက်ထဲကနေ ရုန်းထွက်ဖို့ဆိုတာ မလွယ်လောက်ဘူး”
    

    
      
    

    
      အာကီအိုသည် ထိုစကားများကို နှုတ်မှ ပြောနေရသော်လည်း သူ့ကိုယ်သူပင် ယုံကြည်မှု မရှိသလို ခံစားနေရသည်။ သူတို့ ဆွဲထားသော ဇာတ်ညွှန်းကို မှုခင်းရဲများက သာသာကြည်ကြည် လက်ခံသွားနိုင်ပါ့မလား။
    

    
      
    

    
      မာကျုမီယာက ယာအေကိုကို လှမ်းကြည့်လိုက်ပြီး “ဒီတော့ မစ္စစ်မိုင်ဟာရာက ဘာဆက်လုပ်သလဲ”
    

    
      
    

    
      “ကျွန်မက ကျွန်မ အမျိုးသားဆီ ဖုန်းဆက်ရတော့တာပေါ့” သူက ပြန်ဖြေသည်။ “ကျွန်မ မှတ်တာ မမှားရင်တော့ ၆ နာရီခွဲလောက် ဖြစ်မှာပဲ”
    

    
      
    

    
      “ခင်ဗျားက ဖုန်းထဲကနေ အခု ဖြစ်ပျက်ခဲ့သမျှ အကုန်လုံးကို ပြောပြလိုက်ရောလား”
    

    
      
    

    
      “မပြောပါဘူး ……. ကျွန်မ ဘယ်ကနေ စပြောရမှန်းကို မသိတော့အောင် ဖြစ်နေခဲ့တာ။ ဒါကြောင့် သူ့ကို ချက်ချင်း အိမ်ပြန်လာခဲ့ဖို့ ပြောရတာပဲ။ ပြီးတော့ ကျွန်မ ယောင်းမက ပုံမှန်ဆိုရင် အမေ့ကို ပြုစုဖို့ မကြာခင် ရောက်လာတော့မှာ။ ဒါကြောင့် ကျွန်မယောက်ျားကို သူ့ဆီ ဖုန်းဆက်ခိုင်းပြီး မလာဖို့ တားထားရတာပေါ့”
    

    
      
    

    
      ထိုစကားများမှာ အမှန်များ ဖြစ်ကြသည်။ ထိုအကြောင်းကြောင့်လား မပြောတတ်။ ယာအေကို၏ လေသံ အနိမ့်အမြင့်အသံနေအသံထားမှာ သဘာဝကျပြီး တည်ငြိမ်နေသည်။
    

    
      
    

    
      “မစ္စစ်မိုင်ဟာရာ …..” မာကျုမီယာသည် ယာအေကိုကို ကြည့်လျက် “အဲဒီအချိန်တုန်းက ခင်ဗျားအနေနဲ့ ဘာဆက်လုပ်ဖို့ ရွယ်ရည်ထားခဲ့သလဲ။ ရဲစခန်းကို ဆက်သွယ်ဖို့ အစီအစဉ် မရှိဘူး မဟုတ်လား”
    

    
      
    

    
      “စဉ်းတော့ စဉ်းစားမိတာပေါ့။ ဒါပေမယ့် ကျွန်မအမျိုးသားနဲ့ အရင် တိုင်ပင်ကြည့်ဦးမယ်လို့ စိတ်ကူးခဲ့တာ”
    

    
      
    

    
      “ဒါဆို ခင်ဗျား အမျိုးသား အိမ်ပြန်ရောက်တော့ အဲဒီ အလောင်းကို တွေ့ရဦးမှာပေါ့”
    

    
      
    

    
      အာကီအိုက ခေါင်းညိတ်ပြသည်။
    

    
      
    

    
      “ကျွန်တော် အရမ်းကို တုန်လှုပ်သွားခဲ့တာ။ ဒီကိစ္စကို သူပြောတာ နားထောင်လို့လည်း ပြီးရော ကျွန်တော့်ခေါင်း တစ်ခေါင်းလုံး မူးနောက်သွားသလိုပဲ”
    

    
      
    

    
      ဤသည်လည်း အမှန်တရားပင်။
    

    
      
    

    
      “ဒါဆို ဘယ်သူက အလောင်းကို လွှင့်ပစ်ဖို့ အရင်ဆုံး အဆိုပြုခဲ့တာလဲ” ဤအမှုအတွက် အရေးပါသော မေးခွန်းတစ်ခုကို မာကျုမီယာသည် ထောက်ညှာမနေတော့ဘဲ မေးချလိုက်သည်။
    

    
      
    

    
      ယာအေကိုသည် အာကီအိုကို မျက်စိဆွေ၍ တစ်ချက် ကြည့်လိုက်သည်။ အာကီအိုကလည်း ၎င်းကို သတိထားမိသည်။ သူ၏ ပင့်သက်ရှိုက်သံတစ်ချက် ထွက်ပေါ်လာသည်။
    

    
      
    

    
      “ဘယ်သူက စပြီး အကြံပေးတယ် ရယ်လို့တော့ မပြောတတ်ဘူး။ ပြောမယ်ဆိုရင် မသိလိုက် မသိဘာသာပဲ နှစ်ယောက်စလုံးက ဒီလမ်းကို ရွေးချယ်ဖို့ ဆုံးဖြတ်ခဲ့ကြတာပဲ ဖြစ်မယ်။ တကယ်လို့ ရဲကို အကြောင်းကြားလိုက်မယ်ဆိုရင် ကျွန်တော်တို့လည်း ဒီမှာ ဆက်နေဖို့ ဘယ်လိုမှ မဖြစ်နိုင်တော့ဘူးလေ။ ဒါကြောင့် ဖုံးနိုင်သလောက် ဖုံးကြဖို့ပဲ ရှိတော့တယ်။ ဒါတွေက ကျွန်တော်တို့ အဓိက ဆွေးနွေးခဲ့ကြတဲ့ အချက်တွေပါပဲ။ နောက်တော့ ကျွန်တော်တို့ စဉ်းစားမိကြတယ်။ အလောင်းကို တစ်နေရာ ရွှေ့ထားလိုက်ရင် အဆင်ပြေကောင်းရဲ့ပေါ့”
    

    
      
    

    
      အာကီအိုသည် ထိုစကားများကို ပြောနေစဉ် တစ်ဘက်မှလည်း တခြားအကြောင်းအရာ တစ်ခုကို တွေးနေမိသည်။ ဤခြံဝင်းကို ရောင်းပစ်မှ ဖြစ်ပေတော့မည်။ သို့သော် လူသတ်မှု ဖြစ်ခဲ့ဖူးသော ဤနေရာမျိုးကို မည်သူက ဝယ်ဖို့ စိတ်ဝင်စားပါဦးမည်နည်း။
    

    
      
    

    
      “ဒါဆို ခင်ဗျားတို့က ဘာဖြစ်လို့ အလောင်းကို အိချိုပန်းခြံထဲမှာ ပစ်ခဲ့ရတာလဲ” မာကျုမီယာက မေးလေသည်။
    

    
      
    

    
      “ဘာမှတော့ ထွေထွေထူးထူး မဟုတ်ပါဘူး။ သွားနိုင်မယ့် တခြားနေရာတစ်ခုလည်း စဉ်းစားလို့မှ မရခဲ့တာ။ ကျွန်တော်တို့ဆီမှာ ကားမရှိဘူးလေ။ အဝေးကြီးမှ မသွားနိုင်ဘဲ”
    

    
      
    

    
      “ဘယ်အချိန်မှာ အလောင်းကို သွားပစ်ခဲ့တာလဲ”
    

    
      
    

    
      “ကျွန်တော်တို့ အတော် မှောင်တဲ့အထိ စောင့်ခဲ့ကြတယ်။ အဲဒီအချိန်က သန်းခေါင်တောင် ကျော်နေပြီ။ ၂ နာရီ၊ ၃ နာရီလောက် ဖြစ်မယ်”
    

    
      
    

    
      “ဒါဆို” မာကျုမီယာက စာရေးဖို့ ဘောပင်ကို ဟန်ပြင်လိုက်ပြီး “အဲဒီ အခြေအနေ‌တွေကိုလည်း အသေးစိတ် ပြောပြပါဦး”
    

    
      
    

    


    
      
    

    
      အခန်း (၂၃)
    

    
      
    

    
      ခေါင်းငုံ့ကာ စိတ်ပျက်လက်ပျက် ပြောနေသော မိုင်ဟာရာ အာကီအို၏ အမူအရာကို ကြည့်ရသည်မှာ ဟန်ဆောင်ပန်ဆောင် လုပ်နေခြင်းမျိုးနှင့်လည်း မတူပေ။ သူ၏ မျက်နှာမှာ စိတ်ဆင်းရဲမှုကြောင့် 
      ရှုံ့မဲ့ကာ
       တစ်ဆတ်ဆတ် တုန်နေသည်။ အသံမှာလည်း မူမမှန်တော့။ သူ့ဇနီးကလည်း တစ်လျှောက်လုံး ခေါင်းငိုက်စိုက်ချလျက် အနီးတွင် ထိုင်ကာ အဆက်မပြတ် ရှိုက်နေသည်။ သူ၏ စွတ်စိုနေသော လက်ကိုင်ပဝါဖြင့် သူ့မျက်လုံးကို မကြာခဏ သုတ်နေလေသည်။
    

    
      
    

    
      အလောင်းကို စွန့်ပစ်ခဲ့ပုံနှင့် ပတ်သက်ပြီး ပြောခဲ့သော ထွက်ဆိုချက်များမှာ ယုတ္တိယုတ္တာ ရှိပြီး ယုံကြည်နိုင်လောက်သော အတိုင်းအတာ ရှိသည်။ အထူးသဖြင့် အိမ်သာအတွင်းရှိ ရေပိုက်ခေါင်းမှ ရေမထွက်သောကြောင့် အပြင်ဘက် လက်ဆေးကန်မှ ရေကို ခံလျက် အကြိမ်ကြိမ် အထပ်ထပ် သွားလောင်းခဲ့သော ဖြစ်စဉ်ကို ရှင်းပြရာတွင် အသက်ဝင်လှသည်။ အလောင်းကို တွေ့ရှိခဲ့သော ထိုအိမ်သာအခန်း၏ ရေပိုက်ခေါင်းမှာ အမှန်ပင် ပျက်နေကြောင်း ရဲဌာနက သိရှိထားပြီး ဖြစ်သည်။
    

    
      
    

    
      ထို့ပြင် အလောင်းကို ကိုင်တွယ်ထိတွေ့စဉ် အခါက မိုင်ဟာရာ ခံစားခဲ့ရသည် ဆိုသော ထိတ်လန့်မှုနှင့် စိတ်အားငယ်မှုများကို ကိုယ်ချင်းစာ၍ ခံစားကြည့်နိုင်သည်။ ကလေးမ၏ အင်္ကျီတွင် မြက်စမြက်နတချို့ ကျန်နေနိုင်သေးကြောင်း သိပါလျက် ထိုနေရာမှ အမြန်ထွက်ခွာနိုင်ရန် ကိစ္စမှာ ပိုအရေးကြီးသောကြောင့် ဒီအတိုင်း ပစ်ထားခဲ့ရပါသည် ဟူသော မိုင်ဟာရာ၏ ထွက်ဆိုချက်မှာလည်း သဘာဝကျသည်။
    

    
      
    

    
      “ဆရာတို့ ကျွန်တော်တို့အိမ်ကို ခဏခဏ လာခဲ့ကြတယ်။ ပြီးတော့ အိမ်မှာ လူရှိတဲ့အချိန်၊ လူမရှိတဲ့ အချိန် စတာတွေကို အသေးစိတ် စုံစမ်းနေပြီ ဆိုကတည်းက ကျွန်တော် တွေးလိုက်မိတယ်။ ကျွန်တော်တို့ ဆက်ပြီး ဖုံးထားဖို့ လုံးဝ မဖြစ်နိုင်တော့ဘူး။ အဲဒီနောက်တော့ ကျွန်တော်လည်း ကျွန်တော့်ဇနီးနဲ့ တိုင်ပင်ပြီး ဆရာတို့ကို ပွင့်ပွင့်လင်းလင်းပဲ ဝန်ခံလိုက်ဖို့ ဆုံးဖြတ်လိုက်ကြတယ်။ ဆရာတို့ကို ဒုက္ခတွေ အများကြီး ပေးခဲ့မိလို့ တောင်းပန်ပါတယ်။ ပြီးတော့ ကလေးမလေးရဲ့ မိဘတွေကိုလည်း ကျွန်တော်တို့ ဝန်ချတောင်းပန် ရလိမ့်ဦးမယ်”
    

    
      
    

    
      ပြောပြီးနောက် မိုင်ဟာရာသည် ခေါင်းငိုက်စိုက်ချကာ ငူငူကြီး ထိုင်နေတော့သည်။
    

    
      
    

    
      မာကျုမီယာက ကာဂါကို လှမ်းကြည့်လိုက်သည်။
    

    
      
    

    
      “ကျွန်တော် ဌာနချုပ်ကို ဆက်သွယ်လိုက်မယ်”
    

    
      
    

    
      သို့သော် ကာဂါက ခေါင်းမညိတ်။ တစ်ခုခုကို အလေးအနက် စဉ်းစားနေသော ကိုယ်နေဟန်ထားဖြင့် သူ့မျက်နှာက တည်ကြည်လေးနက်နေသည်။
    

    
      
    

    
      “ဘာဖြစ်လို့လဲ”
    

    
      
    

    
      ကာဂါက မာကျုမီယာကို ဂရုမစိုက်တော့ဘဲ မိုင်ဟာရာကို လှမ်းမေးလိုက်သည်။
    

    
      
    

    
      “ခင်ဗျားရဲ့ အမေကို ကျွန်တော်တို့ နောက်ထပ်တစ်ကြိမ်လောက် ထပ်တွေ့လို့ ရမလား”
    

    
      
    

    
      “မရစရာ မရှိပါဘူး။ ဒါပေမယ့် ဆရာလည်း မြင်နေတာပဲ။ သူက သာမန်လူတစ်ယောက်လို ဆက်ဆံမေးမြန်းဖို့ အင်မတန်မှ ခက်နေတာကြီးကို ….”
    

    
      
    

    
      မိုင်ဟာရာ၏ စကားကို ဆုံးအောင်ပင် မစောင့်တော့ဘဲ ကာဂါက မတ်တပ် ထရပ်လိုက်သည်။
    

    
      
    

    
      သူတို့သည် ယခင် တစ်ခေါက်ကကဲ့သို့ လျှောက်လမ်းအတိုင်း လျှောက်ခဲ့ကြသည်။ မိုင်ဟာရာက မာဆာအေ၏ အခန်းတံခါးကို ဆွဲဖွင့်ပေးသည်။ မာဆာအေကလည်း ရှေ့တစ်ခေါက် သူတို့ လာခဲ့စဉ်က ထိုင်ခဲ့သော နေရာမှာပင် ထိုင်လျက် အနောက်ဘက် ပန်းရုံဘက်သို့ ငေးကြည့်နေသည်။ သို့သော် သူ ဘာကို ကြည့်နေသနည်း ဆိုသည်ကိုမူ မည်သူမျှ သိနိုင်လိမ့်မည် မဟုတ်ပေ။
    

    
      
    

    
      ကာဂါသည် သူ့အနားသို့ ကပ်သွားပြီး သူ့ဘေးတွင် ထိုင်ချလိုက်သည်။
    

    
      
    

    
      “ဘာလုပ်နေတာလဲ” ကာဂါက အသံကို တတ်နိုင်သမျှ နူးညံ့အောင် ထားပြီး ကလေးတစ်ယောက်ကို ဆက်ဆံသကဲ့သို့ ပြောနေလေသည်။
    

    
      
    

    
      သို့သော် မာဆာအေက ဘာမျှ မတုံ့ပြန်။ လူတစ်ယောက် သူ့အနား လာထိုင်နေသည်မှာ သူ့အတွက် ဘာမျှ အရေးကြီးပုံ မပေါ်။ သို့မဟုတ် သူ့အနားတွင် လူတစ်ယောက် ရှိနေသည်ဟုပင် သူ သိပုံ မရသောကြောင့်လည်း ဖြစ်နိုင်သည်။
    

    
      
    

    
      “အလုပ် မဖြစ်ပါဘူး၊ ဆရာ” မိုင်ဟာရာက ပြောနေသည်။ “သူစိမ်းရဲ့ စကားဆိုရင် သူ့နားထဲ ဝင်တာ မဟုတ်ဘူး”
    

    
      
    

    
      ကာဂါသည် အနောက်ဘက်သို့ လှည့်လိုက်ပြီး တိတ်တိတ်နေရန် လက်ဝါးဖြင့် အချက်ပေးလေသည်။ ထို့နောက် မာဆာအေဘက်သို့ လှည့်သွားပြီး မျက်နှာကို အချိုသာဆုံး ပြုံးကာ “ကလေးမလေး တစ်ယောက်ကို တွေ့ဖူးလား”
    

    
      
    

    
      မာဆာအေ၏ ခေါင်းမှာ ဖြည်းဖြည်းချင်း မော့လာသည်။ ကာဂါကို စိုက်ကြည့်နေခြင်းတော့ မဟုတ်နိုင်။
    

    
      
    

    
      “မိုးရွာနေပြီ” သူ့ထံမှ အသံထွက်ပေါ်လာသည်။
    

    
      
    

    
      “အင်း” ကာဂါက ပြန်ထူးလိုက်သည်။
    

    
      
    

    
      “မိုးရွာနေပြီ။ ဒီနေ့ တောင်ပေါ်သွားလို့ မရတော့ဘူး”
    

    
      
    

    
      မာကျုမီယာသည် အိမ်အပြင်ဘက်သို့ လှမ်းကြည့်သည်။ အပြင်မှာတော့ မိုးတစ်စက်တလေမျှ မကျ။ လေတိုက်သောကြောင့် သစ်ရွက်များ ပွတ်တိုက်သံကိုသာ ကြားနေကြရသည်။
    

    
      
    

    
      “အိမ်ထဲမှာပဲ ဆော့ရတော့မှာပေါ့။ ဟုတ်သား…..။ အလှပြင်ရဦးမယ်”
    

    
      
    

    
      “အလုပ်မဖြစ်ပါဘူး ဆရာရယ်။ သူက အဲဒီလို ကကျိုးကကြောင် စကားတွေပဲ ပြောနေတတ်တာ။ သူရဲ့ ဦးနှောက်က ကလေးသာသာ အဆင့်ပဲ ရှိတော့တာ” မိုင်ဟာရာက ပြောနေသည်။
    

    
      
    

    
      သို့သော် ကာဂါသည် အနားမှ မခွာသေးဘဲ ထိုင်လျက် မာဆာအေကိုသာ စိုက်ကြည့်နေသည်။
    

    
      
    

    
      သူ၏ အမြင်အာရုံသည် တဖြည်းဖြည်း အောက်ဘက်သို့ ရွေ့ဆင်းသွားပြီး မာဆာအေအနားတွင် ကျနေသော တစ်စုံတစ်ရာကို ကောက်ကိုင်လိုက်သည်။ လုံးချေထားသော အဝတ်စ ဖြစ်ရမည်ဟု မာကျုမီယာက ထင်နေသည်။
    

    
      
    

    
      “ဒါ လက်အိတ်မဟုတ်လား” ကာဂါက မေးသည်။ “အဲဒီတုန်းက သူ ကောက်ယူထားတဲ့ လက်အိတ်ပဲမလား”
    

    
      
    

    
      “ဟုတ်လိမ့်မယ် ထင်တယ်”
    

    
      
    

    
      “အဲဒီတုန်းက?” မာကျုမီယာက နားမလည်၍ ပြန်မေးလိုက်သည်။
    

    
      
    

    
      “မနေ့က ငါဒီကိုရောက်တော့ ဒီအမေအိုက လက်အိတ်တစ်စုံ ကောက်ယူသွားတာ တွေ့ခဲ့ရတယ်။ ဒီဟာပဲ” ကာဂါက ရှင်းပြသည်။
    

    
      
    

    
      “ဘာကြောင့် သူက အဲဒီဟာကို သိပ်သဘောကျနေမှန်း မသိဘူး။ အမြဲ လက်မှာ ဝတ်ထားတယ်။ အခုတော့ ငြီးငွေ့သွားပြီ ထင်တယ်။ တကယ့် ကလေးတစ်ယောက်လိုပဲ။ သူ ဘာတွေ စဉ်းစားနေသလဲဆိုတာ နားကို မလည်နိုင်တော့ဘူး” မိုင်ဟာရာက စိတ်မရှည်သော လေသံဖြင့် ပြောသည်။
    

    
      
    

    
      ကာဂါသည် လက်အိတ်ကို တစ်ခဏမျှ ကြည့်နေပြီးနောက် မာဆာအေ၏ ဘေးနားတွင် သပ်သပ်ရပ်ရပ် ပြန်ချပေးထားလိုက်သည်။ ထို့နောက် အခန်းတွင်း ပတ်ပတ်လည်ကို အာရုံ ကျက်စားနေလေသည်။
    

    
      
    

    
      “ခင်ဗျားအမေက ဒီအခန်းထဲမှာပဲ အမြဲ နေတာလား”
    

    
      
    

    
      “ဟုတ်တယ်။ အိမ်သာတက်တဲ့ အချိန်ကလွဲလို့ ကျန်တဲ့အချိန်အားလုံး ဒီထဲမှာပဲ နေတယ်လို့ ပြောရတော့မှာပဲ”
    

    
      
    

    
      “အခင်းဖြစ်ပြီးတဲ့နောက်ရော။ ခင်ဗျားအမေ အပြင်ကို ထွက်သေးလား” ကာဂါက မေးသည်။
    

    
      
    

    
      မိုင်ဟာရာက ခေါင်းခါလျက် “သူ ဘယ်နေရာမှ မသွားဘူး။ အတိအကျ ပြောရရင် သူ သူငယ်ပြန်သွားပြီးကတည်းက ခြံဝင်းအပြင်ဘက် မရောက်ဖူးတော့တာပဲ”
    

    
      
    

    
      “ဒီလိုလား။ တစ်ခုလောက် မေးခွင့်ပြုပါဗျာ။ ခင်ဗျားနဲ့ ခင်ဗျားဇနီးရဲ့ အခန်းကရော ဘယ်မှာလဲ”
    

    
      
    

    
      “အပေါ်ထပ်မှာပါ”
    

    
      
    

    
      “ခင်ဗျားအမေက အပေါ်ထပ်ကိုရော တက်သေးလား”
    

    
      
    

    
      “သူ မတက်နိုင်ဘူး။ ဟိုးအရင်က သူ့ခြေချင်းဝတ် တစ်ခါ ကျိုးသွားခဲ့ဖူးတယ်။ ပြောရရင် သူငယ်မပြန်ခင်ကတည်းက လှေကားအတက်အဆင်း မလုပ်နိုင်တော့တာ”
    

    
      
    

    
      မာကျုမီယာသည် ထိုသူနှစ်ဦး၏ အမေးအဖြေကို နားထောင်နေရင်း ကာဂါ အဘယ်ကြောင့် ထိုသို့ မေးနေရသနည်း ဟူသော အကြောင်းအရင်းကို တွေးတောနေလေသည်။ ကာဂါသည် အဘယ်ကြောင့် ဌာနချုပ်သို့ ဆက်သွယ်ရန် သူ့အား ခွင့်မပြုသေးသည်ကိုလည်း သူ နားမလည်နိုင်။ သို့သော် မိုင်ဟာရာတို့၏ ရှေ့မှောက်တွင် အကြောင်းအရင်းကို မေးကြည့်ရန်ကလည်း မဖြစ်သေးပေ။
    

    
      
    

    
      ကာဂါသည် မတ်တပ်ရပ်လိုက်ပြီး အခန်းထဲတွင် လမ်းလျှောက်နေသည်။ အခန်းတွင်းရှိ ထောင့်တိုင်း ချောင်ကြိုချောင်ကြားတိုင်းကို အလွတ်မပေးဘဲ မျက်စိကစားနေသည်။ တစ်ခုခုကို စစ်ဆေးနေသယောင်။
    

    
      
    

    
      “ဘာများ ပြဿနာ ရှိလို့လဲ ဆရာ” မိုင်ဟာရာက မအောင့်နိုင်တော့ဘဲ မေးလိုက်သည်။ ကာဂါ ဘာလုပ်နေသည်ကို သူလည်း ဘာမျှ နားလည်ပုံ မရ။
    

    
      
    

    
      “ဟိုကလေးမလေး ချိုးပစ်တယ်ဆိုတဲ့ အရုပ်ကို လွှင့်ပစ်လိုက်ပြီလား” ကာဂါက မေးသည်။
    

    
      
    

    
      “ဟင့်အင်း၊ ဒီမှာပဲ ရှိသေးတယ်” မိုင်ဟာရာသည် 
      နံရံကပ်ဗီဒိုတံခါးကို
       ဆွဲဖွင့်လိုက်ပြီး အောက်ဆုံးထပ်တွင် ထည့်ထားသော သေတ္တာတစ်လုံးကို ဆွဲထုတ်သည်။
    

    
      
    

    
      မာကျုမီယာသည် သေတ္တာအတွင်းသို့ လှမ်းကြည့်လိုက်စဉ်မှာပင် မျက်လုံး နှစ်လုံးမှာ အပြူးသား ဝိုင်းစက်သွားကြသည်။ သေတ္တာကို မ,လာပြီး ကာဂါရှိရာသို့ လျှောက်လာလိုက်သည်။
    

    
      
    

    
      “အစ်ကို၊ ဒီဟာ ……”
    

    
      
    

    
      အထဲတွင် လက်မောင်းတစ်ဘက် ပြုတ်နေသော အရုပ်တစ်ရုပ်ကို တွေ့ရသည်။ ထိုအရုပ်သည် ကာဆုဂါအိ ယူနာ စုဆောင်းထားသော အရုပ်များနှင့် အမျိုးအစား တူနေသည်။
    

    
      
    

    
      ကာဂါသည် သေတ္တာထဲသို့ တစ်ချက် လှမ်းကြည့်လိုက်ပြီး မိုင်ဟာရာကို မေးခွန်းထုတ်နေသည်။ “ဒီအရုပ်က ဘယ်လိုဖြစ်ရတာလဲဗျ”
    

    
      
    

    
      “အင်း ….. ပြီးခဲ့တဲ့နှစ်လောက်က ဖြစ်မယ်။ ကျွန်တော် ဝယ်ပေးထားတာ”
    

    
      
    

    
      “ခင်ဗျားဝယ်တာ?”
    

    
      
    

    
      “ဆရာလည်း မြင်တဲ့အတိုင်းပဲ။ ကျွန်တော့်အမေက ကလေးလေးလို ဖြစ်နေပြီ။ သူက အရုပ်ကစားချင်တယ်ဆိုတော့ ကျွန်တော်လည်း စူပါမားကတ်သွားပြီး သူ့အတွက် ဒါလေး ဝယ်ခဲ့လိုက်တာပဲ။ အခု လူကြိုက်များတဲ့ အရုပ်လို့ ပြောကြတာပဲဗျာ။ ကျွန်တော်ကတော့ ဒါတွေ နားမလည်ပါဘူး။ ဒါပေမယ့် ကျွန်တော့်အမေကတော့ ဒီအရုပ်ကို ကြိုက်ပုံမရဘူး။ အမြဲ ချောင်ထိုးထားတတ်တာပဲ။ နောက်တော့ ဘာကြောင့်မှန်း မသိဘူး။ အပြင်ကို ပြန်ထုတ်လာပြန်ရော။ ဒါနဲ့ပဲ မဖြစ်သင့်တာတွေ ဖြစ်ကုန်တော့တာပေါ့”
    

    
      
    

    
      မာကျုမီယာသည် ကာဆုဂါအိ ယူနာ၏ အခန်းအတွင်းမှ အရုပ်များကို သတိရသွားသည်။ သူ တွေးကြည့်နေသည်။ ထိုကဲ့သို့သော အရုပ်များကို အရူးအမူး စုဆောင်းတတ်သော ကလေးမလေးတစ်ယောက်က တခြားသူတစ်ဦးထံတွင် သူ သဘောကျသော အရုပ်မျိုး တွေ့လာခဲ့လျှင် မနေနိုင် မထိုင်နိုင်ဖြစ်ပြီး ထိုသူ၏ အိမ်ထဲသို့ အရဲစွန့်ကာ ဝင်ရောက်သွားနိုင်ပေသည်။
    

    
      
    

    
      “အခု ဖြစ်ခဲ့သမျှကို ခင်ဗျားနှမကရော သိပြီးပြီလား” ကာဂါက မိုင်ဟာရာကို မေးလိုက်သည်။
    

    
      
    

    
      “ဘယ်သိပါဦးမလဲ။ သူ့ကို မဖြစ်မနေ အသိပေးရမှာ မှန်ပေမယ့် ဘယ်ကနေ ဘယ်လို စရှင်းပြရမလဲဆိုတာ မစဉ်းစားတတ်အောင်ပဲဗျာ”
    

    
      
    

    
      “သောကြာနေ့ကတည်းက ခင်ဗျားနှမ ဒီကို မရောက်တော့တာ မဟုတ်လား။ ဒီတော့ ခင်ဗျားအမေကို ဘယ်သူက ပြုစုပေးနေသလဲ”
    

    
      
    

    
      “လောလောဆယ်တော့ ကျွန်တော်တို့ လင်မယားပဲ တာဝန်ယူထားတာပေါ့။ ဒါပေမယ့် ဘာမှ ထွေထွေထူးထူးလည်း စောင့်ရှောက်နေစရာ မလိုပါဘူး။ သူ့ဘာသာသူ ကိုယ်လက်သန့်စင် လုပ်နိုင်သေးတာပဲဟာ”
    

    
      
    

    
      “ဒါဆို အစားအသောက်ကရော”
    

    
      
    

    
      “ကျွန်တော်တို့က ဒီကိုပဲ ပို့ပေးရတာပေါ့”
    

    
      
    

    
      “ခင်ဗျားအမေ တစ်ယောက်တည်း စားတာလား”
    

    
      
    

    
      “ဟုတ်တယ်။ ဒါပေမယ့် သူက ပေါင်မုန့်လောက်ပဲ စားတာ”
    

    
      
    

    
      “ပေါင်မုန့်?” မာကျုမီယာသည် အံ့အားသင့်စွာ အသံထွက်၍ ရေရွတ်လိုက်မိသည်။
    

    
      
    

    
      “မနေ့က ဟာရုမိရောက်လာတော့ ခြံတံခါးဝမှာတင် သူ့ကို ပြန်ဖို့ ပြောပြီး သူ့ဆီက ယူထားလိုက်တာ။ အခုတလော အမေက အဲဒီ အသားညှပ်ပေါင်မုန့်ကိုပဲ ပိုပြီး ခံတွင်းတွေ့နေတယ်လို့ သူက ပြောသွားသေးတယ်”
    

    
      
    

    
      မာကျုမီယာသည် အခန်းထောင့်ရှိ အမှိုက်ခြင်းထဲသို့ စူးစမ်းကြည့်နေသည်။ အသားညှပ်ပေါင်မုန့်ကို ထုပ်ပိုးရာတွင် အသုံးပြုသော ပလတ်စတစ်ပါး အကြည်ဘူးတချို့နှင့် လေးထောင့်ပုံသဏ္ဌာန် နွားနို့ဘူးခွံကို တွေ့ရသည်။
    

    
      
    

    
      ကာဂါသည် သူ့မေးစေ့ကို လက်ဖြင့် ပွတ်သပ်ရင်း မာဆာအေ၏ ကျောပြင်ကို စိုက်ကြည့်နေသည်။ ထို့နောက် မာကျုမီယာဘက်သို့ လှည့်လာပြီး “ငါတို့ ပန်းခြံထဲ သွားကြည့်ရအောင်”
    

    
      
    

    
      “ပန်းခြံထဲ?”
    

    
      
    

    
      “မစ္စတာမိုင်ဟာရာက ပြောတယ် မဟုတ်လား။ သူက အဲဒီ ပန်းခြံထဲမှာ အလောင်းကို ကတ်စက္ကူပုံးထဲ ထည့်ခဲ့တယ်တဲ့။ ဒါကြောင့် ငါ အဲဒီနေရာကို သွားကြည့်ချင် သေးတယ်”
    

    
      
    

    
      မာကျုမီယာသည် ခေါင်းကိုသာ ညိတ်လိုက်ရသော်လည်း ကာဂါ၏ ရည်ရွယ်ချက်ကို နားလည်သောကြောင့် မဟုတ်။ ပန်းခြံထဲသို့ သွားကြည့်ခြင်းဖြင့် ဘာအကျိုး ထူးနိုင်ဦးမည်နည်း။
    

    
      
    

    
      “ခင်ဗျားတို့ ဒီမှာပဲ နေခဲ့ကြပါ” ကာဂါသည် မိုင်ဟာရာတို့ လင်မယားကို ထိုသို့ ပြောလိုက်ပြီး အခန်းထဲမှ ထွက်လာခဲ့ကြသည်။
    

    
      
    

    
      ပန်းခြံထဲသို့ ရောက်သောအခါ ကာဂါသည် ငုတ်တုတ် ထိုင်ချလိုက်ပြီး မြက်ပင်များကို ပွတ်သပ်နေသည်။
    

    
      
    

    
      “ဒီမြက်တွေနဲ့ ပတ်သက်ပြီး ဘာတွေများ ထပ်လေ့လာစရာ လိုနေသေးလို့လဲ”
    

    
      
    

    
      “ဒါက အကြောင်းပြချက်ပါ။ ငါ မင်းနဲ့ တိုင်ပင်စရာ ရှိလို့” ကာဂါက ထိုနေရာမှာပင် ငုတ်တုတ်ထိုင်လျက် ပြောနေသည်။
    

    
      
    

    
      “ဘာအတွက်လဲ”
    

    
      
    

    
      “ဌာနချုပ်ကို လောလောဆယ် မဆက်သွယ်ပါနဲ့ဦးလား”
    

    
      
    

    
      “ဗျာ”
    

    
      
    

    
      “သူတို့ ပြောခဲ့တဲ့ စကားတွေကို မင်း ဘယ်လို မြင်သလဲ”
    

    
      
    

    
      “ဟာ … အတော် အံ့ဩသွားတာပေါ့ဗျာ။ အဲဒီ အမယ်အိုကြီးက လူသတ်လိမ့်မယ်လို့ ဘယ်ထင်ထားမိမှာလဲ”
    

    
      
    

    
      ကာဂါသည် မြက်တစ်ဆုပ်ကို ဖမ်းကိုင်လိုက်ပြီး ဆွဲဖြတ်ယူသည်။ ထို့နောက် လက်ထဲမှ မြက်များကို တစ်ခဏမျှ စိုက်ကြည့်နေပြီး သူ့ပါးစပ်ထဲသို့ ထည့်ကာ ဝါးစားပစ်လိုက်သည်။
    

    
      
    

    
      “မင်းက သူတို့ ပြောသမျှ အားလုံးကို ယုံဖို့ အဆင်သင့် ဖြစ်နေသလိုပဲ”
    

    
      
    

    
      “သူတို့ ညာနေပါတယ်လို့ အစ်ကိုက ပြောချင်တာလား”
    

    
      
    

    
      ကာဂါသည် မတ်တပ်ရပ်လိုက်ပြီး ခြံတံခါးဝဘက် ဝေ့ကြည့်နေသည်။ ထို့နောက် သူ့အသံကို နှိမ့်ချပြီး “သူတို့ ပြောနေတာ အကုန်လုံး အမှန်တွေပါလို့ ငါတော့ မယူဆဘူး”
    

    
      
    

    
      “ဟုတ်လား။ ကျွန်တော်တော့ အပြစ်အနာဆာရယ်လို့ မတွေ့မိပါဘူး”
    

    
      
    

    
      “ဒါပေါ့။ သူတို့ မနေ့က တစ်နေကုန်လုံး အပင်ပန်းခံပြီး အခုလို အပြစ်အနာဆာ မရှိတဲ့ လုပ်ဇာတ်တစ်ခုကို ကြံဖန်ထားကြရတာလေ”
    

    
      
    

    
      “အဲဒါတွေက လုပ်ဇာတ်ပါလို့ အခုချက်ချင်း ဆုံးဖြတ်တာ စောလွန်းမနေဘူးလား။ လုပ်ဇာတ်တွေလို့ပဲ ထားပါဦး။ ကျွန်တော့်အထင်တော့ အခုချိန်မှာ ဌာနချုပ်ကို အရင် အကြောင်းကြားထားတာ ပိုကောင်းလိမ့်မယ်။ တကယ်လို့ သူတို့က တစ်ခုခုကို ဖုံးကွယ်ထားတာ ရှိတယ် ဆိုရင်လည်း ရှေ့ဆက်ပြီး စစ်ကြောလိုက်ရင် အကုန်လုံး ဘူးပေါ်သလို ပေါ်လာကြမှာပဲဟာ”
    

    
      
    

    
      မာကျုမီယာ၏ စကားများ ပြော၍ မဆုံးခင်မှာပင် ကာဂါက ခေါင်းကို ခါယမ်းလိုက်သည်။ မာကျုမီယာ၏ ဆိုလိုရင်းကို သူလည်း နားလည်ထားပြီးကြောင်း အချက်ပေးနေသည့်နှယ်။
    

    
      
    

    
      “ဆုံးဖြတ်ပိုင်ခွင့်က မင်းလက်ထဲမှာပါ။ တကယ်လို့ မင်းက အခုချက်ချင်း ဌာနချုပ်ကို အစီရင်ခံချင်တယ် ဆိုရင်လည်း ငါက မင်းကို တားနေမှာ မဟုတ်ဘူး။ ဒါပေမယ့် ခွဲမှူး အိရှိဂါကီနဲ့ ဖြစ်ဖြစ်၊ တာဝန်ခံ ကိုဘာယာရှိနဲ့ ဖြစ်ဖြစ် ငါ အရင် စကားပြောကြည့်ချင်သေးတယ်။ ငါ သူတို့ကို အကူအညီ တောင်းစရာ ရှိတယ်”
    

    
      
    

    
      “ဒါက ဘာအဓိပ္ပာယ်လဲဗျ”
    

    
      
    

    
      “ဆောရီးပဲကွာ။ မင်းကို ရှင်းပြနေဖို့ အချိန် မရှိဘူး”
    

    
      
    

    
      သူ့ကို လူသစ်ချာတိတ်လေး တစ်ယောက်ကဲ့သို့ ဆက်ဆံခံလိုက်ရသည်ဟု မာကျုမီယာက ခံစားနေမိသောကြောင့် စိတ်ထဲမှာ မျက်ကနဲ ဖြစ်သွားသည်။ ကာဂါကလည်း ထိုအချက်ကို သတိထားမိဟန်ဖြင့်
    

    
      “မင်းသာ ခံစားချက်တွေကို ခဏ ဘေးဖယ်ထားပြီး ဓမ္မဒိဋ္ဌာန်ကျကျ ရင်ဆိုင်နိုင်မယ် ဆိုရင် အမှန်တရားကို မင်း မြင်တွေ့နိုင်မှာပဲ”
    

    
      
    

    
      ထိုစကားကို ကြားပြီးသောအခါ မာကျုမီယာသည် စောဒက တက်မနေတော့ဘဲ မျက်နှာ မအီမသာဖြင့် သူ့လက်ကိုင်ဖုန်းကို ဆွဲထုတ်လိုက်သည်။
    

    
      
    

    
      တစ်ဘက်မှ လက်ခံစကားပြောသူမှာ ကိုဘာယာရှိ ဖြစ်သည်။ မာကျုမီယာသည် မိုင်ဟာရာ အာကီအိုတို့ ပြောခဲ့သမျှကို အကြမ်းဖျင်း ရှင်းပြလိုက်ပြီးနောက် ကာဂါ၏ တောင်းဆိုချက်ကိုလည်း တင်ပြလိုက်လေသည်။ ကိုဘာယာရှိက ကာဂါနှင့် စကားပြောလိုကြောင်း ပြောလာသည်။
    

    
      
    

    
      ကာဂါသည် ဖုန်းကို လှမ်းယူလိုက်ကာ မာကျုမီယာအနားမှ ခြေလှမ်း အနည်းငယ် ခွာသွားပြီး အသံတိုးတိုးဖြင့် ပြောနေလေသည်။ တစ်ခဏကြာသော် မာကျုမီယာအနားသို့ ပြန်ရောက်လာပြီး သူ့ကို ဖုန်းထိုးပေးကာ “ရော့ … မင်းနဲ့ ပြောဦးမယ်တဲ့”
    

    
      
    

    
      မာကျုမီယာက ဖုန်းကို လှမ်းယူလိုက်သည်။
    

    
      
    

    
      “အခြေအနေ အကုန်လုံး ငါ နားလည်ပြီ” ကိုဘာယာရှိက ပြောသည်။
    

    
      
    

    
      “ဒီတော့ ကျွန်တော်တို့ ဘာဆက်လုပ်ရမလဲ”
    

    
      
    

    
      “မင်းတို့ အချိန်ရပါသေးတယ်။ ကာဂါမှာလည်း သူ့နည်းသူ့ဟန်နဲ့ အကြံအစည် ရှိပုံရတယ်။ ဒီတော့ သူပြောတဲ့အတိုင်းသာ မင်း ဆက်လုပ်ပေတော့”
    

    
      
    

    
      “မိုင်ဟာရာတို့ကို ဌာန ခေါ်လာစရာ မလိုတော့ဘူးလား”
    

    
      
    

    
      “ငါဆိုလိုချင်တာက မင်းတို့ အဲဒီလို အလောတကြီး စီစဉ်ဖို့ မလိုအပ်သေးဘူး။ ခွဲမှူးဘက်ကိုတော့ ငါပဲ သွားပြီး ရှင်းပြထားလိုက်မယ်”
    

    
      
    

    
      “ဟုတ်၊ သဘောပေါက်ပါပြီ ဆရာ” မာကျုမီယာက ဖုန်းချရန် ဟန်ပြင်နေစဉ်မှာပင် ကိုဘာယာရှိထံမှ အသံ ထွက်ပေါ်လာပြန်သည်။
    

    
      
    

    
      “ရဲဘော်ကာဂါ ဘယ်လို လုပ်သွားတယ်ဆိုတာ မင်း သေသေချာချာ လေ့လာထား။ အင်မတန် မှော်ဆန်တဲ့ မျက်လှည့်ပြကွက်တစ်ခုကို မကြာခင် မင်းတွေ့ရလိမ့်မယ်”
    

    
      
    

    
      မာကျုမီယာသည် ကိုဘာယာရှိ ပြောသော စကားလုံး၏ အနက်အဓိပ္ပာယ်ကို ပုံဖော်ကြည့်နေသည်။ ဘာမျှ ပြန်မပြောတော့။ “ကြိုးစားထား ငါ့ကောင်ရ” ဟု ပြောပြီး တစ်ဘက်မှ ဖုန်းချသွားသည်။
    

    
      
    

    
      မာကျုမီယာက ကာဂါကို လှမ်းမေးလိုက်သည်။ “ဘာတွေ ဖြစ်ကုန်တာလဲဗျ”
    

    
      
    

    
      “မင်း မကြာခင် နားလည်လာမှာပါ။ ဒါပေမယ့် လောလောဆယ် မင်းကို တစ်ခု ပြောပြထားမယ်။ မှုခင်းစုံထောက်ဆိုတာ အမှန်ကို ဖော်ထုတ်ရရုံတင် မကဘူး။ အမှန်တရားကို ဖော်ထုတ်နိုင်ဖို့အတွက် အချိန်အခါနဲ့ နည်းလမ်းကိုလည်း အလေးထားရဦးမယ်”
    

    
      
    

    
      ထိုစကား၏ ဆိုလိုရင်း အဓိပ္ပာယ်ကို မာကျုမီယာ နားမလည်ပေ။ မျက်မှောင်ကြုတ်ကာ ကြည့်နေသော သူ့ကို ကာဂါက မျက်တောင်မခတ်ဘဲ တည့်တည့် စိုက်ကြည့်နေသည်။
    

    
      
    

    
      “ဒီမိသားစုမှာ လူသိမခံဝံ့တဲ့ အိမ်တွင်းရေး ပဋိပက္ခတစ်ခု ရှိနေတယ်။ အဲဒီ ပဋိပက္ခကို ရဲစခန်းလို နေရာမျိုးမှာ အတင်းအဓမ္မ ဖွင့်ချပြီး ဖြေရှင်းခိုင်းလို့ မဖြစ်နိုင်ဘူး။ အိမ်တွင်းရေးဆိုတာ ကာယကံရှင်တွေ ကိုယ်တိုင် ကိုယ့်အိမ်တွင်းမှာပဲ သိုသိုသိပ်သိပ် ဖြေရှင်းကြတာပဲ ကောင်းမယ်။ ဒါကြောင့် ဒီနေရာက သူတို့အတွက် ဖြေရှင်းဖို့ အသင့်လျော်ဆုံး နေရာပဲ”
    

    
      
    

    


    
      
    

    
      အခန်း (၂၄)
    

    
      
    

    
      ပန်းခြံထဲတွင် ရဲအရာရှိများသည် မည်သည့် စကားများ ပြောနေကြသည်ကို အာကီအို ဘာမျှ မသိရ။ ယခုလို အလုံးစုံ ဖွင့်ချဝန်ခံပြီးချိန်တွင် ထိုနေရာသို့ သွားရောက်စစ်ဆေးရန် အကြောင်းတစ်စုံတစ်ရာ ရှိလိမ့်ဦးမည်ဟု သူ မထင်။ အာကီအိုသည် သူပြောခဲ့သမျှသော အချက်အလက်များကို ပြန်လှန် စဉ်းစားကြည့်နေမိသည်။ ရဲအရာရှိများဘက်မှ ဟာကွက်တစ်ခုခုကို တွေ့ရှိသွားပြီလောဟု ပြန်လှန် ဆင်ခြင်ကြည့်နေမိသည်။ သူ့အနေဖြင့် သံသယဖြစ်စရာ တစ်နေရာမျှ မတွေ့။ သူပြောခဲ့သမျှထဲတွင် လူသတ်သူမှာ မာဆာအေ မဟုတ်ဘဲ နာအိုမီဖြစ်သည်က လွဲ၍ ကျန်တာအားလုံးသည် အဖြစ်မှန်များပင် ဖြစ်သည်။
    

    
      
    

    
      “သူတို့ ဘာတွေ စဉ်းစားနေတယ်လို့ ရှင် ထင်လဲ” ကြည့်ရသည်မှာ ယာအေကိုသည်လည်း သူ့လိုပင် စဉ်းစားနေပုံ ရသည်။ ထို့ကြောင့် မအောင့်နိုင်တော့ဘဲ မေးလာခြင်း ဖြစ်သည်။
    

    
      
    

    
      “မသိဘူး” အာကီအိုသည် ခပ်ပြတ်ပြတ် ပြန်ဖြေပြီး သူ့အမေကို တစ်ချက် ငဲ့ကြည့်လိုက်သည်။
    

    
      
    

    
      မာဆာအေသည် သူ့ကို ကျောပေးထားလျက် ယခင်နေရာမှာပင် ကျောက်တုံးတစ်တုံး ကဲ့သို့ မလှုပ်မယှက် ထိုင်နေသည်။
    

    
      
    

    
      ‘ဒါပဲ ကောင်းမယ်။ ဒီလို လုပ်ဖို့ပဲ ရှိတော့တာပဲ’ အာကီအိုသည် စိတ်ထဲမှ သူ့ကိုယ်သူ ပြန်ပြီး အားပေးနေလေသည်။
    

    
      
    

    
      သူ ယခု ပြုလုပ်နေသော အလုပ်မှာ မည်မျှ ဆိုးယုတ်ကြောင်း သူကိုယ်တိုင် အသိဆုံး ဖြစ်သည်။ ကိုယ့်သားတစ်ယောက်အား ကာကွယ်နိုင်ရန် အတွက် ကိုယ့်မိခင်ကို ဓားစာခံအဖြစ် အသုံးချခြင်းမှာ လူဆန်သော လုပ်ရပ် မဟုတ်ပေ။ သူက စဉ်းစားနေမိသည်။ အကယ်၍ ငရဲပြည်သာ တကယ် ရှိနေမည် ဆိုရင် သေပြီးနောက် သူ၏ လားရာမှာ ထိုနေရာမျိုးသာ ဖြစ်ရပေလိမ့်မည်။
    

    
      
    

    
      သို့သော် လတ်တလော သူ ရင်ဆိုင်နေရသော အခက်အခဲကို ကျော်လွားနိုင်ရန် တခြား နည်းလမ်းကိုကား သူ ရှာမတွေ့ခဲ့။ အကယ်၍သာ လူသတ်တရားခံသည် သူငယ်ပြန်နေသော အဖွားအိုတစ်ယောက် ဖြစ်သည် ဆိုလျှင် ပတ်ဝန်းကျင်၏ ကဲ့ရဲ့ ရှုတ်ချမှုမှ အတော်မတန် သက်သာနိုင်ပေမည်။ တိုင်းပြည်တွင် လူအိုများ များပြားလာခြင်း၏ ဆိုးကျိုးတစ်ခုဟုသာ အများစုက မှတ်ယူနိုင်ကြသည်။ ထိုအခါ သူတို့ မိသားစုကိုပင် တခြားသူများက ကရုဏာ သက်လာကောင်း သက်လာပေဦးမည်။ ထိုသို့သာဆိုလျှင် နာအိုမီ ရင်ဆိုင်ရမည့် အနာဂတ်အတွက် သက်ရောက်မှုမှာလည်း အနိမ့်ဆုံးသို့ လျှောကျသွားမည်။
    

    
      
    

    
      ပြောင်းပြန် တွေးကြည့်ရမည် ဆိုလျှင် အကယ်၍ အဖြစ်မှန် ပေါ်သွားခဲ့သည် ရှိသော် နာအိုမီကို တစ်သက်လုံး လူသတ်သမား တစ်ယောက်အဖြစ်သာ သတ်မှတ်ထားကြပေတော့မည်။ သူ၏ မိဘများကိုလည်း အကြမ်းဖက်တတ်သော သားကို မဆုံးမ မသွန်သင်တတ်သော အသုံးမကျသည့် အုပ်ထိန်းသူများအဖြစ် တစ်သက်လုံး ဝေဖန်တိုက်ခိုက်ကြတော့မည်။ ထို့ပြင် လူတို့၏ 
      တံတွေးကွက်တွင်
       တစ်သက်လုံး ပက်လက် မျောပါနေရတော့မည်။ မည်သည့်မြို့၊ မည်သည့်နေရာသို့ ပြောင်းရွှေ့သွားသည် ဖြစ်စေ၊ တစ်ယောက်စကား တစ်ယောက်နားမှ ဤသတင်းမှာ ပျံ့နှံ့သွားနိုင်သည်သာ။ အဆုံးတွင် လူအများ၏ စွန့်ပစ်ခံဘဝသို့ ရောက်ကြရမည်သာ။
    

    
      
    

    
      မာဆာအေအား ထိုသို့ မပြစ်မှားသင့်သည်ကို သူ နားလည်သည်။ အစွပ်စွဲခံရပြီဟု သူ့မိခင် ကိုယ်နှိုက်က သိပင် သိလိမ့်မည် မဟုတ်။ သူငယ်ပြန် နေသော ဝေဒနာရှင် တစ်ဦးအား တရားရုံးမှ မည်သို့ ပြစ်ဒဏ်ချနိုင်သည်ကို အာကီအိုက ကောင်းကောင်း နားမလည်သော်လည်း တရားသူကြီးများသည် ထို‌ဝေဒနာရှင်ကို သာမန်လူတစ်ယောက် နည်းတူပင် အပြစ်စီရင်လိမ့်မည်ဟု သူ မယူဆပေ။ အာကီအိုသည် “သေစေရန် အကြံဖြင့်” ဟူသော ဥပဒေဝေါဟာရကို သတိရမိသည်။ လူသတ်မှုတစ်ခုတွင် တရားခံသည် “သေစေရန် အကြံ” မရှိခဲ့ကြောင်း သက်သေပြနိုင်လျှင် လူသတ်မှု မမြောက်ဘဲ လူသေမှု အဖြစ် လျှော့ပေါ့စဉ်းစားပေးရသည့် သဘောသဘာဝ ရှိသည်။ ယခုအမှုတွင်လည်း မာဆာအေလို ရောဂါသည်မျိုးတွင် သေစေလိုသော ဆန္ဒ ရှိပါသည်ဟု သက်သေပြရန် အလွန်ပင် ခက်ခဲလိမ့်မည်။
    

    
      
    

    
      မာဆာအေသည်လည်း သူ့မြေးကို ကယ်တင်နိုင်ရန်အတွက် လိုလိုလားလားဖြင့် သူ့ကိုယ်သူ အနစ်နာခံလိမ့်မည်ဟု ယူဆရသည်။ သို့သော် မာဆာအေအနေဖြင့် ယခု ဖြစ်ပျက်နေသမျှ ကိစ္စအားလုံးနှင့် သူကြုံတွေ့နေရသည့် အခြေအနေများကို အပြည့်အဝ နားလည်နိုင်ဖို့တော့ လိုအပ်ပေမည်။
    

    
      
    

    
      သူသည် ခြံတံခါးဝမှ တံခါးပိတ်သံကို ကြားလိုက်ရသည်။ ထို့နောက် လျှောက်လမ်းမှ ခြေသံများ နီးကပ်သည်ထက် နီးကပ်လာကြသည်။
    

    
      
    

    
      “စောင့်ရတာ ကြာသွားပြီ ထင်တယ်” မာကျုမီယာက ပြောရင်း အခန်းထဲသို့ ဝင်လာသည်။ ကာဂါကိုတော့ မတွေ့ရ။
    

    
      
    

    
      “ဟိုဆရာရော” အာကီအိုက မေးလိုက်သည်။
    

    
      
    

    
      “သူ တခြား တစ်နေရာကို သွားတယ်။ မကြာခင် ပြန်လာမှာပါ။ ဒါနဲ့ … ကျွန်တော် တစ်ခုလောက် မေးချင်သေးတယ်။ ဒီအမှုနဲ့ ပတ်သက်ပြီး အတွင်းကျကျ သိထားတဲ့သူ တခြား ဘယ်သူများ ရှိသေးသလဲ”
    

    
      
    

    
      ထိုသို့သော မေးခွန်းမျိုး မေးလာနိုင်သည်ကို သူက ကြိုတင် တွေးဆထားပြီး ဖြစ်သည်။ ထို့ကြောင့် နဂိုက ပြင်ဆင်ထားသည့်အတိုင်း “ကျွန်တော်တို့ နှစ်ယောက်တည်း သိတာ။ တခြား ဘယ်သူ့ကိုမှ မပြောပြထားဘူး”
    

    
      
    

    
      “ဒါပေမယ့် ခင်ဗျားတို့မှာ သားတစ်ယောက် ရှိသေးတယ် မဟုတ်လား။ သူကရော မသိဘူးလား”
    

    
      
    

    
      “ကျွန်တော့်သားလား” အာကီအိုသည် သူ့အသံကို တည်ငြိမ်သည်ထက် တည်ငြိမ်အောင် ကြိုးစားထိန်းလိုက်ပြီး “သူက ဘာမှ မသိဘူး။ ကျွန်တော်တို့ သူမသိအောင် ဖုံးထားတယ်”
    

    
      
    

    
      “ဒါပေမယ့် သူ ဘာတစ်ခုမှ မသိနိုင်တာတော့ မဖြစ်နိုင်ဘူး ထင်တယ်။ ကိုယ့်အိမ်ထဲမှာ အလောင်းတစ်ခု ရောက်နေတယ်။ အဖေအမေက ညကြီးသန်းခေါင် အဲဒီအလောင်းကို ဖြေရှင်းနေရတယ်။ သူ ဒီအဖြစ်အပျက်ကြီး တစ်ခုလုံးကို နည်းနည်းမှ သတိမထားမိဘူး ဆိုတာ ယုံဖို့ရာတော့ ခပ်ခက်ခက်ပဲ”
    

    
      
    

    
      မာကျုမီယာသည် အာကီအို၏ အရှိုက်ကို ထိုးဆွနေသည်။ သူတို့အတွက် အရေးအကြီးဆုံး အချိန်အခါသို့ ရောက်လာလေပြီ။
    

    
      
    

    
      “သူ တကယ်ကို ဘာမှ မသိဘူး။ အဲ … အတိအကျ ပြောရရင်တော့ဗျာ။ အခုတော့ သူ အဖြစ်မှန်ကို သိနေပါပြီ။ ကျွန်တော်တို့ စောနက ရဲစခန်းကို ဖုန်းမဆက်ခင်မှာပဲ သူ့ကို အကြောင်းစုံ ရှင်းပြထားပြီးပြီ။ အဲဒီ မတိုင်ခင်ကတော့ သူ ဘာမှ မသိတာ အမှန်ပဲ။ သောကြာနေ့ညကလည်း သူ ဘယ်နားသွားပြီး အလေလိုက်နေလည်း မသိဘူး။ အတော် မှောင်မှ ပြန်လာတာပဲ။ ဒါလည်း ကျွန်တော် မနေ့က ဆရာတို့ကို ပြောပြပြီးပြီ မဟုတ်လား။ ကျွန်တော့်သား ပြန်ရောက်လာတဲ့ အချိန်မှာ ကျွန်တော်တို့က အလောင်းကို ပန်းခြံထဲ ရွှေ့ထားပြီးနေပြီ။ အလောင်းပေါ်မှာ အိတ်အမည်းနဲ့ အုပ်ထားတာဆိုတော့ သူ သတိထားမိမှာ မဟုတ်ဘူး”
    

    
      
    

    
      “ပြီးတော့” ဘေးမှာ ရပ်နေသော ယာအေကိုက ကြားဝင်၍ ပြောလေသည်။
    

    
      
    

    
      “သူက ပြန်ရောက်ပြီဆိုရင် အခန်းထဲက ထွက်တော့တာ မဟုတ်ဘူး။ ထမင်းစားတာနဲ့ အိမ်သာတက်ဖို့က လွဲလို့ အပြင်ကို မထွက်တော့တာ။ ဒါကြောင့် ညကြီးသန်းခေါင် ကျွန်မတို့ အလုပ်ရှုပ်နေလည်း သူကတော့ နည်းနည်းမှ စိတ်ဝင်စားမှာ မဟုတ်ဘူး။ အခုလည်း ကျွန်မတို့ သူ့ကို အဖြစ်မှန် ပြောပြလိုက်တော့ ကြောက်လန့်နေပုံရတယ်။ ကလေးပဲ ရှိသေးတာကိုလေ။ ကျွန်မတို့ သူ့ကို အခုကိစ္စ ပြောပြလိုက်ပြီးတော့လည်း သူ့အခန်းထဲမှာပဲ ပြန်အောင်းနေတော့တာပဲ။ သူ့စိတ်တွေ တည်တည်ငြိမ်ငြိမ် ဖြစ်သွားအောင် တစ်ယောက်တည်း ပစ်ထားလိုက်တာ ကောင်းမယ်”
    

    
      
    

    
      “ကလေးပဲ ရှိသေးတာ” ဟူသော စကားလုံးကို ယာအေကိုက အနည်းငယ် ဖိပြောလိုက်သည်။ အာကီအိုကလည်း စစ်ကူဝင်သည့် အနေဖြင့်
    

    
      
    

    
      “ဒီကလေးက လူကြောက်တတ်တယ်။ တစ်ခါမှ မမြင်ဖူးတဲ့ သူစိမ်းတွေနဲ့ဆိုရင် စကားတစ်ခွန်းမှ ပြောရဲတာ မဟုတ်ဘူး။ ငယ်သေးလို့ပဲလား မသိပါဘူးဗျာ။ ဒါကြောင့် သူလည်း ဆရာတို့ကို ကူညီနိုင်မယ် မထင်ပါဘူး”
    

    
      
    

    
      နာအိုမီအပေါ်သို့ မြားဦးလှည့်မလာအောင် အစွမ်းကုန် ကြိုးစားရမည်ဟု အာကီအိုက တွေးထားသည်။ သူတို့ လင်မယားနှစ်ယောက် တိုင်ပင်ဆွေးနွေးခဲ့ကြစဉ် အခါကလည်း ယင်းအချက်ကို အဓိက အရေးပါဆုံး အချက်အဖြစ် နှစ်ဦးစလုံးက သတ်မှတ်ခဲ့ကြသည်။
    

    
      
    

    
      လင်မယားနှစ်ယောက်၏ မျက်နှာများကို အပြန်အလှန် ကြည့်ပြီးနောက် မာကျုမီယာက “အမှု စစ်ဆေးတဲ့အခါမှာ ကျွန်တော်တို့ဘက်ကလည်း စေ့စေ့စပ်စပ် လုပ်ရမယ့် တာဝန် ရှိပါတယ်။ သူ့အနေနဲ့လည်း တိတ်တဆိတ် သိထားတာ တစ်စုံတစ်ရာ မရှိဘူးလို့ မပြောနိုင်ဘူး။ ခင်ဗျားတို့ နှစ်ယောက်က အဲဒီလို ပြောနေကြပေမယ့်လည်း ကျွန်တော့်အနေနဲ့ ကျွန်တော်တို့ရဲ့ လုပ်ထုံးလုပ်နည်းအတိုင်း ဆက်လုပ်ရမှာပဲ။ သက်ဆိုင်သူ အားလုံးကို မေးမြန်းရမယ့် တာဝန် ကျွန်တော်တို့မှာ ရှိတယ်”
    

    
      
    

    
      “သက်ဆိုင်သူ ….. သူ့ကို သက်ဆိုင်သူလို့ ခေါ်လို့ ရပါ့မလား” ယာအေကိုက မေးလာသည်။
    

    
      
    

    
      “သူက ခင်ဗျားတို့နဲ့ တစ်အိမ်တည်းမှာ အတူတူ နေနေမှတော့ ခင်ဗျားတို့ရဲ့ သားကလည်း သက်ဆိုင်သူ စာရင်းထဲ ဝင်သွားပြီပေါ့” မာကျုမီယာက ဆုံးဖြတ်ချက် ချထားပြီးကြောင်း သိသာသော အမူအရာဖြင့် ပြန်ဖြေသည်။
    

    
      
    

    
      မာကျုမီယာ ပြောခဲ့သည်မှာလည်း ယုတ္တိရှိသည်။ နာအိုမီကို ရဲအရာရှိများနှင့် မတွေ့ရအောင် ဖယ်ထုတ်ထားရန်မှာ လုံးဝ မဖြစ်နိုင်ကြောင်း သူတို့ လင်မယားအနေဖြင့်လည်း သိရှိထားပြီး ဖြစ်သည်။ သို့သော် နာအိုမီကို အမှုနှင့် လုံးဝ မပတ်သက်ကြောင်း ဆင်ခြေဆင်လက်ပေးကာ သူတို့ကလည်း အစွမ်းကုန် ကြိုးစားကြည့်ချင်ကြသေးသည်။
    

    
      
    

    
      “ခင်ဗျားသားရဲ့ အခန်းက အပေါ်ထပ်မှာမလား။ ကျွန်တော် တစ်ယောက်တည်း သွားကြည့်လိုက်ရမလား”
    

    
      
    

    
      မာကျုမီယာ၏ စကားက အာကီအိုကို တုန်လှုပ်သွားစေခဲ့သည်။ ထိုသို့ မလုပ်ရန် တစ်နည်းနည်းဖြင့် တားမှ ဖြစ်ပေမည်။ နာအိုမီနှင့် ရဲအရာရှိ၊ နှစ်ဦးတည်း တွေ့ဆုံခွင့် ပေးခြင်းမှာ အန္တရာယ် များလှသည်။ ထိုသို့ ခွင့်မပြုရန် လင်မယား နှစ်ယောက်စလုံးက ဆုံးဖြတ်ထားပြီး ဖြစ်သည်။
    

    
      
    

    
      “ကျွန်မ သူ့ကို သွားခေါ်လိုက်မယ်” ယာအေကိုက ဝင်ပြောသည်။ သူလည်း အာကီအိုကဲ့သို့ တွေးနေခဲ့ပေမည်။
    

    
      
    

    
      “ဒါနဲ့” အာကီအိုက ပြောသည်။ “ကျွန်တော်တို့ နေရာပြောင်းကြရအောင်လား။ ဒီမှာ စကားပြောရတာလည်း အဆင်မပြေဘူးလေ” သူက မာဆာအေကို မျက်စောင်းထိုး၍ ကြည့်လိုက်သည်။
    

    
      
    

    
      မာကျုမီယာက တစ်ဒင်္ဂမျှ စဉ်းစားလိုက်ပြီးနောက် “ဟုတ်တာပဲ”
    

    
      
    

    
      သူတို့ ထမင်းစားခန်းသို့ လျှောက်ဝင်လာသောအခါ အာကီအိုမှာ ရင်ထဲ ပေါ့ပါးသွားသလို ခံစားလိုက်ရသည်။ အကယ်၍ မာဆာအေကို အနားမှာထားပြီး စကားပြောကြရလျှင် နာအိုမီတစ်ယောက်မှာ မလုံမလဲစိတ်ဖြင့် အနေရ ကျဉ်းကျပ်နေတော့မည်။ သူ့မိဘများသည် သူငယ်ပြန်နေသော သူ့ဖွားအေကို သူ့ကိုယ်စား ခေါင်းခံရန် စီစဉ်ထားကြောင်း သူ သိထားပြီး ဖြစ်သည်။
    

    
      
    

    
      “အရင်ကရော ဒီလို ပုံစံမျိုးတွေ ဖြစ်ဖူးတာ ရှိလား” ထမင်းစား စားပွဲဘေးရှိ ထိုင်ခုံများတွင် ထိုင်လိုက်ကြပြီးနောက် မာကျုမီယာက မေးလိုက်သည်။ “ကျွန်တော် ဆိုလိုတာကဗျာ၊ ခင်ဗျားတို့ အမေက သူများကို ထိခိုက်ဒဏ်ရာ ရအောင် လုပ်ဖူးတာတို့၊ ဒါမှမဟုတ် ပစ္စည်းတစ်ခုခုကို ဖျက်ဆီးတာတို့ …… အဲဒါမျိုး အရင်က လုပ်ခဲ့ဖူးလား”
    

    
      
    

    
      “အင်း …… မလုပ်ဖူးဘူးလို့လည်း ပြောလို့ မရဘူး။ သူက အခုလို ပုံစံကြီး ဖြစ်နေပြီပဲကိုး။ အမြဲတမ်း သူ့ကိုယ်သူ ဘာအမှား လုပ်မိမှန်းကို သိတာ မဟုတ်ဘူး။ နောက်ဆုံးတော့ ကျွန်တော်တို့ပဲ ဒုက္ခရောက်ကြရတာ။ ဥပမာ ပစ္စည်းတွေ ကိုင်ပေါက်တာမျိုးပေါ့”
    

    
      
    

    
      “ဒါပေမယ့် တာဂျိမ ဟာရုမိပြောတော့ ခင်ဗျားအမေက အဲဒီလို သောင်းကျန်းတာမျိုး မရှိဘူးဆို”
    

    
      
    

    
      “မပြောချင်ပါဘူးဗျာ။ သူက ဟာရုမိအရှေ့မှာဆိုရင် ပုံစံတစ်မျိုးရယ်။ ဟာရုမိ ရှိနေရင် သိပ်လိမ္မာတာ”
    

    
      
    

    
      အာကီအို၏ ထိုသို့သော အဖြေကို ကြားရသောအခါ လူငယ်ရဲအရာရှိ၏ မျက်နှာတွင် သံသယ ဝင်သော အရိပ်အယောင်များ ပေါ်လာကြသည်။
    

    
      
    

    
      လှေကားခွင်မှ ခြေသံများ ပျံ့လွင့်ကြလာသည်။ ခြေသံကို နားထောင်ကြည့်ခြင်းဖြင့် တုံ့နှေးနေသော ခြေလှမ်းများ ဖြစ်ကြောင်း သိသာသည်။
    

    
      
    

    
      နာအိုမီသည် လေးကန်သော အမူအရာဖြင့် ယာအေကို၏ အနောက်တွင် ကပ်ပါလာသည်။ ကိုယ်အထက်ပိုင်းတွင် တီရှပ်ကိုလည်းကောင်း အောက်ပိုင်းတွင် အားကစား ဘောင်းဘီတိုကိုလည်းကောင်း ဝတ်ဆင်ထားသည်။ သူ့လက်နှစ်ဘက်ကို ဘောင်းဘီအိတ်ကပ်ထဲသို့ ထိုးထည့်ထားပြီး လျှောက်လာနေပုံမှာ ယခင်ကကဲ့သို့ပင် ခါးပြင်ကို ကိုင်းလျက်။
    

    
      
    

    
      “ဒါက ကျွန်မတို့ရဲ့ သားပါ။ သူ့နာမည်က နာအိုမီတဲ့” ယာအေကိုက မိတ်ဆက်ပေးသည်။ “နာအိုမီ၊ ဒီဦးဦးက ရဲသားကြီးပေါ့”
    

    
      
    

    
      မိတ်ဆက်ပေးပြီးသည့်တိုင် နာအိုမီသည် တစ်ဘက်လူ၏ မျက်နှာကို လုံးဝ မကြည့်ဘဲ ခေါင်းကို ယခင်ကအတိုင်း ငုံ့ထားလျက် သူ့ခြေထောက်များကိုသာ စိုက်ကြည့်နေသည်။ သူ၏ သေးကွေးသော ကိုယ်ခန္ဓာကို ဖုံးကွယ်နိုင်ရန် ကြိုးစားနေသည့်အလား ယာအေကို၏ အနောက်မှာပင် ရပ်နေလေသည်။
    

    
      
    

    
      “ဒီနား ခဏ လာလို့ ရမလား။ ဦးဦးက မင်းကို မေးစရာ ရှိလို့” မာကျုမီယာသည် မျက်နှာချင်းဆိုင်ရှိ ထိုင်ခုံကို လက်ညိုးထိုးပြရင်း ပြောနေသည်။
    

    
      
    

    
      နာအိုမီသည် ခေါင်းငုံ့ထားလျက်ပင် စားပွဲအနားသို့ ကပ်လာပြီး ထိုင်ခုံတွင် ဝင်ထိုင်လိုက်သည်။ သို့သော် ရဲအရာရှိနှင့် မျက်နှာချင်းဆိုင်ရန် ရွံ့နေသောကြောင့် ခုံပေါ်တွင် 
      တစောင်းထိုင်လိုက်သည်။
    

    
      
    

    
      “ဒီအမှုကိစ္စကို မင်း သိပြီးပြီလား”
    

    
      
    

    
      နာအိုမီ၏ အောက်မေးဖျားသည် အရှေ့ဘက်သို့ အနည်းငယ် ရွေ့သွားသည်။ သူ ခေါင်းညိတ်ပြလိုက်တာပဲ ဖြစ်မည်။
    

    
      
    

    
      “ဘယ်အချိန်က သိခဲ့တာလဲ”
    

    
      
    

    
      “စောစောက” နာအိုမီက မပွင့်တပွင့် ပြန်ဖြေသည်။
    

    
      
    

    
      “အချိန်ကို ပိုပြီး တိကျအောင် ပြောမပြနိုင်ဘူးလား”
    

    
      
    

    
      နာအိုမီသည် သူ့အမေကို ငဲ့ကြည့်လိုက်ပြီးနောက် နံရံပေါ်မှ နာရီကို အသေအချာ ကြည့်နေသည်။
    

    
      
    

    
      “၈ နာရီလောက်”
    

    
      
    

    
      “မင်းက ဘယ်လိုလုပ်ပြီး သိခဲ့ရတာလဲ”
    

    
      
    

    
      နာအိုမီက နှုတ်ဆိတ်နေသည်။ သူက ထိုမေးခွန်း၏ အဓိပ္ပာယ်ကို နားမလည်ခြင်း ဖြစ်မည်ဟု အာကီအိုက တွေးနေစဉ်မှာပင် သူ့အဖေကို မျက်စိလှန်ကြည့်ကာ
    

    
      
    

    
      “သူက ဘာဖြစ်လို့ ကျွန်တော့်ကို အဲဒါတွေ လာမေးနေရတာလဲ” သူ့အသံမှာ ဒေါသသံ စွက်လျက်။
    

    
      
    

    
      သူ့အနေဖြင့် ဘာမျှ လုပ်စရာ မလိုဟု သူ့ဘာသာ ယူဆထားပုံ ရသည်။ သို့မဟုတ်ပါက ယာအေကိုက သူ့ကို ထိုသို့ ပြောကြားထားနိုင်သည်။ ကလေးမလေး တစ်ယောက်ကို မညှာမတာ သတ်ဖြတ်ခဲ့ပြီးနောက် ထိုသို့သာ တွေးနေတတ်သော သူ့သားကို အာကီအိုသည် ရွံသလိုလို ဖြစ်လာသည်။ သို့သော် ယခုအချိန်တွင် သူ့ကို ဆုံးမ၍ မဖြစ်သေး။
    

    
      
    

    
      “ရဲအရာရှိက ပြောတယ်။ ငါတို့အိမ်မှာ ရှိသမျှ လူအကုန်လုံးကို မေးမြန်းရမှာပဲတဲ့။ အဲ့တော့ သူက ဘာမေးသလဲ။ မင်းက အဲဒါကို ပြန်ဖြေလိုက်ရုံပေါ့”
    

    
      
    

    
      စိတ်မရှည်သည့် ဟန်ပန်ဖြင့် နာအိုမီ၏ မျက်နှာသည် တစ်ဘက်သို့ ဆတ်ကနဲ လှည့်သွားသည်။ “အခု လက်ရှိ ရင်ဆိုင်နေရတဲ့ အခြေအနေကို မင်း နားရော လည်ရဲ့လား” ဟု အော်ဟစ်ကာ အာကီအိုသည် သူ့ကို 
      မေးပစ်လိုက်ချင်သည်။
    

    
      
    

    
      “ဘယ်သူက မင်းကို ဒီကိစ္စတွေ အကြောင်း ပြောခဲ့တာလဲ” မာကျုမီယာသည် မေးခွန်းကို နောက်တစ်မျိုးပြောင်းကာ မေးလိုက်သည်။
    

    
      
    

    
      “စောစောက အဖေနဲ့အမေ ………” ထို့နောက် သူ့အသံ ပျောက်သွားသည်။
    

    
      
    

    
      “သူတို့က မင်းကို ဘယ်လို ပြောခဲ့သလဲဆိုတာ ဦးဦးကို ပြောပြပါလား”
    

    
      
    

    
      နာအိုမီ၏ အမူအရာတွင် စိုးရိမ်ခြင်းနှင့် ကြောက်လန့်ခြင်းတို့ မင်းမူနေကြပြီ။ သူ၏ အဖြေစကားထဲတွင် အမှားပါ၍ မဖြစ်သည်ကို သူလည်း သိထားပြီး ဖြစ်ပေမည်။
    

    
      
    

    
      “အဖွားက ကောင်မလေးတစ်ယောက်ကို သတ်ခဲ့တယ်လို့ သူတို့က …..”
    

    
      
    

    
      “ပြီးတော့ရော” မာကျုမီယာသည် နာအိုမီ၏ မျက်နှာကို စေ့စေ့ကြည့်နေသည်။
    

    
      
    

    
      “ပြီးတော့ အဖေက အဲဒီ ကောင်မလေးကို ပန်းခြံထဲမှာ လွှင့်ပစ်လိုက်တယ်တဲ့။ အိချိုပန်းခြံထဲ ……”
    

    
      
    

    
      “နောက်တော့ရော”
    

    
      
    

    
      “သူတို့ ဆက်ပြောတာက ဖုံးဖိလို့ မရတော့လို့ ရဲကို ဝန်ခံတော့မယ်တဲ့”
    

    
      
    

    
      “နောက်ရော၊ ရှိသေးလား”
    

    
      
    

    
      နာအိုမီ၏ မျက်နှာမှာ ရှုံ့တွနေပြီး မျက်လုံးများကလည်း အဘယ်အရပ်သို့ ကြည့်နေကြမှန်း မသိ။ ပါးစပ်မှာလည်း တစ်ဝက်တစ်ပျက် ဟလျက် ရေငတ်သော ခွေးတစ်ကောင်ကဲ့သို့ လျှာက တစ်လစ်။
    

    
      
    

    
      အာကီအိုသည် သူ့သား၏ ထိုမျက်နှာပေးကို အလွတ်ရနေလေပြီ။ အမှားတစ်ခုခု ပြုလုပ်ပြီး သူခိုးလူမိသောအခါ ထိုသို့သော မျက်နှာပေးမျိုးကိုသာ သူ လုပ်လေ့ရှိသည်။ ပြဿနာက မိမိကြောင့် အစပြုခဲ့သည် ဖြစ်စေဦး။ ထိုကိစ္စနှင့် ပတ်သက်ပြီး စိတ်မချမ်းမြေ့စရာ ကြုံလာရပြီ ဆိုလျှင် တာဝန်ကို သူတစ်ပါးထံသို့ လွှဲချတတ်ပြီး သူက ဦးအောင် ပေါက်ကွဲပြတတ်သေး၏။ ယခုလည်း ရဲများက သူ့ကို အစစ်အမေး မပြုရန် တားဆီးနိုင်ခြင်း မရှိခဲ့သော သူ့မိဘများကိုသာ အပြစ်ဖို့ နာကျည်းနေမည် ဖြစ်ကြောင်း အာကီအိုက သဘောပေါက်နေသည်။
    

    
      
    

    
      “ရှိသေးလား” မာကျုမီယာက ဒုတိယအကြိမ် ထပ်မေးပြန်သည်။
    

    
      
    

    
      “မသိဘူး” နာအိုမီက ခပ်မာမာ ပြန်ဖြေသည်။ “ကျွန်တော် ဘာမှ မသိဘူး”
    

    
      
    

    
      မာကျုမီယာက ခေါင်းညိတ်နေပြီး ခါးကို မတ်မတ် ပြင်ထိုင်လိုက်သည်။ သူ၏ နှုတ်ခမ်းထောင့်များက ပြုံးယောင် သမ်းနေသည်။ အာကီအိုသည် ထိုမျက်နှာ အမူအရာကို အဓိပ္ပာယ် မဖော်တတ်သော်လည်း နိမိတ် မကောင်းဟု သူ ခံစားနေရသည်။
    

    
      
    

    
      “သူတို့ ပြောသမျှကို နားထောင်ပြီးတော့ မင်း ဘယ်လို ခံစားရသလဲ”
    

    
      
    

    
      “လန့်သွားတာပေါ့”
    

    
      
    

    
      “ဖြစ်နိုင်တာပေါ့။ မင်းရဲ့ အဖွားက အဲဒီလို လုပ်လိမ့်မယ်လို့ မင်း ထင်သလား”
    

    
      
    

    
      နာအိုမီသည် ခေါင်းငုံ့လျက် ဆက်ဖြေနေသည်။ “သူက ကြောင်တောင် ကြောင်နေပြီပဲ။ ဘာတွေ လုပ်လာနိုင်သလဲဆိုတာ ဘယ်သိနိုင်ပါ့မလဲ”
    

    
      
    

    
      “အရင်ကရော သောင်းကျန်းဖူးသလား”
    

    
      
    

    
      “ရှိတယ်လို့ ထင်တာပဲ။ ဒါပေမယ့် ကျွန်တော်က နေ့တိုင်း နောက်ကျမှ အိမ်ပြန်ရောက်တာ။ အဖွားရဲ့ အခြေအနေကိုတော့ သိပ်သိတာ မဟုတ်ဘူး”
    

    
      
    

    
      “ဟုတ်ပြီလေ။ ပြီးခဲ့တဲ့ သောကြာနေ့ကလည်း အိမ်ပြန်ရောက်တာ အတော် နောက်ကျတယ်လို့ ကြားတယ်”
    

    
      
    

    
      နာအိုမီသည် တိတ်ဆိတ်လျက်။ တစ်ဘက်လူသည် ဘယ်သို့သော မေးခွန်းများကို မေးလာဦးမည်နည်း ဟူသော စိုးရိမ်စိတ်များ သူ့သားတွင် ဖြစ်ပေါ်နေနိုင်သည်ဟု အာကီအိုက ကိုယ်ချင်းစာမိသည်။ အဘယ်ကြောင့်ဆိုသော် သူကိုယ်တိုင်သည်လည်း ထိုအတွေးများဖြင့် စိတ်ပူပန်နေလေပြီ။
    

    
      
    

    
      “မင်း ဘယ်တွေကို သွားခဲ့သလဲဆိုတာ ပြောပြနိုင်မလား။ ပြီးတော့ ဘာတွေ လုပ်နေခဲ့တာလဲ”
    

    
      
    

    
      “ဒီမှာ ဆရာ” အာကီအိုသည် မအောင့်နိုင်တော့ဘဲ ကြားဖြတ်ကာ ဝင်ပြောနေသည်။ “ကျွန်တော့်သား ဘယ်ကို သွားခဲ့သလဲ ဆိုတာ ဒီအမှုနဲ့ ဘယ်လိုမှ မပတ်သက်ဘူး ထင်တယ်”
    

    
      
    

    
      “ဟင့်အင်း။ ပြဿနာက ပေါ့သေးသေး မဟုတ်ဘူး။ ကျွန်တော်တို့ဘက်က ‘အိမ်ပြန်နောက်ကျ’ ဆိုတဲ့ မှတ်ချက်လောက်နဲ့ ပေါ့ပေါ့ဆဆ လုပ်လို့ မရဘူး။ တကယ်လို့ အိမ်ပြန်နောက်ကျရတဲ့ အကြောင်းကို ရှင်းရှင်းလင်းလင်း မလေ့လာနိုင်ရင် ကျွန်တော့်အနေနဲ့ အထက်အရာရှိကို တင်ပြဖို့ တော်တော် ခက်လိမ့်မယ်”
    

    
      
    

    
      မာကျုမီယာသည် စကားလုံးများကို ယဉ်ယဉ်ကျေးကျေး သုံးနှုန်းထားသော်လည်း ပြောသည့်လေသံမှာ ဈေးဆစ်မခံသော ဈေးသည်တစ်ဦးနှင့် တူနေသည်။ အာကီအိုလည်း သဘောတူ လက်ခံရုံမှတစ်ပါး ဘာမျှ မတတ်နိုင်တော့ပေ။ ထို့ကြောင့် နှုတ်ဆိတ်၍သာ နေနေလိုက်တော့သည်။
    

    
      
    

    
      “ဘယ်လိုလဲ၊ ဖြေပါဦး” မာကျုမီယာသည် သူ၏ အကြည့်ကို နာအိုမီမျက်နှာထက်သို့ ပြန်ရွှေ့လိုက်သည်။
    

    
      
    

    
      နာအိုမီသည် ပါးစပ်ဟောင်းလောင်း ဖွင့်လျက် အသက်ရှူသံများ ထွက်ပေါ်လာနေသည်။ သူ၏ အသက်ရှူသံများမှာ စတင်ပြီး ပုံပျက်နေလေပြီ။
    

    
      
    

    
      “ဂိမ်းဆိုင်နဲ့ ကုန်စုံဆိုင်” တစ်ခဏအကြာတွင် ဖျော့တော့သော အသံကို သူ့ထံမှ ကြားလာရသည်။
    

    
      
    

    
      “မင်းနဲ့အတူ တခြား ဘယ်သူတွေပါသေးလဲ”
    

    
      
    

    
      နာအိုမီက ဖြည်းညင်းစွာ ခေါင်းခါယမ်းနေသည်။
    

    
      
    

    
      “အဲဒီအချိန် တစ်ချိန်လုံး မင်းတစ်ယောက်တည်းပေါ့”
    

    
      
    

    
      “ဟုတ်တယ်”
    

    
      
    

    
      “ဒါဆို မင်းသွားခဲ့တဲ့ ဂိမ်းဆိုင်နာမည်ကို ပြောပြနိုင်မလား။ ပြီးတော့ ကုန်စုံဆိုင်ရဲ့ လိပ်စာရောပဲ”
    

    
      
    

    
      မာကျုမီယာသည် မှတ်စုစာအုပ်ကို ဆွဲထုတ်ပြီး ရေးမှတ်တော့မည့်ဟန် ပြင်နေသည်။ ရဲအရာရှိသည် မှတ်တမ်းဖြင့် အတိအကျ ရေးမှတ်မည့်ဟန် ပြနေသောကြောင့် ဖြေဆိုရမည့် သူမှာလည်း ပေါ့ပေါ့ဆဆ ဖြေဆို၍ မဖြစ်တော့ချေ။ ထိုနည်းဖြင့် နာအိုမီကို ခြောက်လှန့်နေခြင်း ဖြစ်မည်ဟု အာကီအိုက တွေးနေသည်။
    

    
      
    

    
      နာအိုမီသည် အထစ်ထစ် အငေါ့ငေါ့ဖြင့် ဂိမ်းဆိုင်နှင့် ကုန်စုံဆိုင်တို့၏ နာမည်များကို ပြောပြနေသည်။ ထိုနာမည်များကို သူတို့ လိုရမယ်ရ ကြိုတင်စဉ်းစားထားခြင်း ဖြစ်သည်။ ထိုဂိမ်းဆိုင်မှာ နာအိုမီ မကြာခဏ သွားဆော့တတ်သော ဆိုင်ဖြစ်သည်။ ဆိုင်မှာ တော်တော် ကျယ်သဖြင့် အသိအကျွမ်းနှင့် မျက်နှာချင်းဆိုင် ဆုံနိုင်ရန် ခဲယဉ်းသည်။ ကုန်စုံဆိုင်မှာကား သူ ယခင်က အသွားအလာ နည်းသော ဆိုင်ကို တမင် ရွေးချယ်ခဲ့ခြင်း ဖြစ်သည်။ အကယ်၍ သွားနေကျ ဆိုင်ကို ရွေးမိခဲ့လျှင် ဆိုင်ရှင်က နာအိုမီကို မှတ်မိနေပေလိမ့်မည်။ ထို့ကြောင့် သောကြာနေ့က ထိုဆိုင်သို့ မလာကြောင်းကို သက်သေထွက်ဆိုနိုင်သည်။
    

    
      
    

    
      “မင်း ကုန်စုံဆိုင်ကနေ ဘာတွေ ဝယ်ခဲ့တာလဲ”
    

    
      
    

    
      “ဟင့်အင်း၊ ဘာမှ မဝယ်ဘူး။ အဲဒီဆိုင်မှာ ကာတွန်းစာအုပ် ယူဖတ်နေတာ”
    

    
      
    

    
      “ဒါဆို ဂိမ်းဆိုင်ထဲမှာရော ဘာတွေ လုပ်ခဲ့သေးလဲ။ ဘာဂိမ်းတွေ ဆော့ခဲ့သလဲ”
    

    
      
    

    
      အာကီအို၏ ရင်ထဲ ထိတ်သွားသည်။ ထိုမေးခွန်းမျိုးမှာ သူတို့ ဆွေးနွေးခဲ့သည့် အထဲတွင် မပါဝင်ခဲ့။ ရဲများက သူတို့ကို ထိုမျှ စေ့စေ့ပေါက်ပေါက် မေးလာနိုင်သည်ဟု မယူဆထားသောကြောင့် ဖြစ်သည်။ ခေါင်းငုံ့နေသော သူ့သား၏ ပါးစပ်မှ ထွက်ကျလာမည့် စကားများကိုသာ ဘုရားတပြီး စောင့်မျှော်နေမိသည်။
    

    
      
    

    
      “Drum Mania တီးတယ်။ Virtua Fighter ချတယ်။ Thrill Drive မောင်းတယ်” နာအိုမီက တတွတ်တွတ် ရေရွတ်နေသည်။ “နောက်ပြီး ကွိုင်စက်ရောပဲ”
    

    
      
    

    
      ကွိုင်စက်ဆိုသည်မှာ အကြွေစေ့ထည့်ပြီး လောင်းကစား လုပ်ရသော စက်ဖြစ်သည်ကိုတော့ အာကီအို သိသည်။ သို့သော် နာအိုမီ ပြောခဲ့သော တခြား ကစားနည်းများကိုမူ သူ တစ်ခါမျှ ကြားဖူးသည် မဟုတ်။ ယခု ရွတ်ပြလိုက်သော ဂိမ်းများမှာ သူ အမြဲတမ်း ဆော့နေကျ ဂိမ်းများ ဖြစ်ရပေမည်။
    

    
      
    

    
      “မင်း ဘယ်အချိန်လောက် အိမ်ပြန်ရောက်တာလဲ” မာကျုမီယာ၏ မေးခွန်းများက မကုန်သေး။
    

    
      
    

    
      “၈ နာရီ ၉ နာရီလောက်ပေါ့။ အဲ့ဒီ ပတ်ဝန်းကျင်ပါပဲ”
    

    
      
    

    
      “ကျောင်းကနေ ဘယ်အချိန် ထွက်လာတာလဲ”
    

    
      
    

    
      “၄ နာရီကျော်ကျော်လောက် ….. ထင်တာပဲ”
    

    
      
    

    
      “ကျောင်းက ပြန်လာတော့ အနားမှာ တခြားလူ ပါသေးလား”
    

    
      
    

    
      “ကျွန်တော် တစ်ယောက်တည်း”
    

    
      
    

    
      “အရင်လည်း အဲဒီလိုပဲ တစ်ယောက်တည်း အိမ်ပြန်တာပဲလား”
    

    
      
    

    
      “အင်း” နာအိုမီက ခပ်ပြတ်ပြတ် ပြန်ဖြေသည်။ စိတ်မရှည်တော့သော လေသံဖြင့်။ မေးခွန်း မေးနေသည့် ကာလတစ်လျှောက်လုံး သူ့ကို စိုက်ကြည့်နေသော ရဲအရာရှိ၏ အကြည့်များကြောင့် နေရထိုင်ရ ကျပ်လာဟန် တူသည်။ ထို့ပြင် ယခု မေးလိုက်သော မေးခွန်းကလည်း သူ့ကို လှောင်ပြောင်နေသကဲ့သို့ ခံစားလိုက်ရသောကြောင့်လားဟု မဆိုနိုင်။
    

    
      
    

    
      နာအိုမီတွင် သူငယ်ချင်းဟု ခေါ်တွင်နိုင်သော အဖော်တစ်ယောက်မျှ မရှိခဲ့ဖူးချေ။ မူလတန်း ကျောင်းတက်ကတည်းက ယခုအချိန်ထိ ဖြစ်သည်။ ဂိမ်းဆိုင်သို့ ဂိမ်းသွားဆော့သည် ဖြစ်စေ၊ စာအုပ်ဆိုင်တွင် စာအုပ်သွားဖတ်သည် ဖြစ်စေ၊ အမြဲတမ်း သူတစ်ယောက်တည်းသာ သွားလေ့ရှိသည်။ တစ်ဘက်မှ လှည့်တွေးရသော် အကယ်၍ သူ့တွင် တိုးတိုးတိုင်ပင်ဖော် သူငယ်ချင်း တစ်ယောက်၊ နှစ်ယောက်သာ ရှိခဲ့ပါလျှင် ယခုကဲ့သို့သော ပြဿနာမျိုး တက်လာနိုင်စရာ အကြောင်း ရှိမည် မဟုတ်။
    

    
      
    

    
      “၄ နာရီမှာ ကျောင်းက ပြန်လာခဲ့တယ်။ ၈ နာရီကျမှ အိမ်ပြန်ရောက်တယ်။ ဒီလိုသာဆိုရင် ဂိမ်းဆိုင်နဲ့ ကုန်စုံဆိုင်မှာ ၄ နာရီကြာ နေခဲ့တဲ့ သဘောပေါ့” မာကျုမီယာက တစ်ယောက်တည်း ရေရွတ်နေဟန်ဖြင့် စကားပြောနေသည်။
    

    
      
    

    
      “သူက အမြဲတမ်း အဲဒီလိုပဲ” ယာအေကိုက ဝင်ပြောသည်။ “သူ့ကို စောစော ပြန်လာပါလို့ ခဏခဏ ပြောနေရတာပဲ။ ဒါပေမယ့် လုံးဝ နားမဝင်ဘူး”
    

    
      
    

    
      “ဒီခေတ် ကျောင်းသားတွေက အကုန် အဲဒီလိုချည်းပဲ” မာကျုမီယာက ပြောရင်း နာအိုမီကို ကြည့်နေသည်။ “ကျောင်းကနေ ထွက်လာပြီးတော့ အိမ်ပြန်မရောက်ခင် စပ်ကြားမှာ ရင်းနှီးတဲ့သူ တစ်ယောက်ယောက်နဲ့များ မတွေ့ခဲ့ဘူးလား”
    

    
      
    

    
      “ဟင့်အင်း” နာအိုမီက ချက်ချင်း ပြန်ဖြေသည်။
    

    
      
    

    
      “ဒါဆို ဂိမ်းဆိုင်နဲ့ ကုန်စုံဆိုင်ထဲမှာ မင်း သတိထားမိလောက်တဲ့ ထူးထူးခြားခြား ကိစ္စ တစ်ခုခု ဖြစ်တာ မရှိဘူးလား။ ဥပမာ ပြောရရင် ဆိုင်မှာ သူခိုးမိတာတို့၊ ဂိမ်းစက် ပျက်သွားတာတို့ပေါ့”
    

    
      
    

    
      နာအိုမီက ခေါင်းခါပြလိုက်သည်။ “ကျွန်တော် မမှတ်မိတော့ဘူး။ မရှိဘူးလို့ ထင်တာပဲ”
    

    
      
    

    
      “ဒီလိုလား”
    

    
      
    

    
      အာကီအိုက ကြားဝင်၍ ရဲအရာရှိကို မေးလေသည်။ “တကယ်လို့ ကျွန်တော့်သားက ဂိမ်းဆိုင်နဲ့ ကုန်စုံဆိုင်ကို သွားခဲ့ပါတယ်လို့ သက်သေ မပြနိုင်ရင် သူ့အတွက် ပြဿနာ ရှိနိုင်လား”
    

    
      
    

    
      “အဲဒီလိုတော့ မရှိနိုင်ပါဘူး။ တကယ်လို့သာ အတည်ပြုနိုင်မယ် ဆိုရင်တော့ သူ့အတွက် ပိုပြီး အကျိုးရှိနိုင်တာပေါ့”
    

    
      
    

    
      “ဆရာ့ရဲ့ သဘောက?”
    

    
      
    

    
      “တကယ်လို့ အဲဒါကို အတည်ပြုနိုင်ရင် ခင်ဗျားရဲ့သားက ဒီအမှုကနေ ကွင်းလုံးကျွတ် လွတ်သွားမှာပဲ။ ရှေ့လျှောက်လည်း သူ့ကို ထပ်ပြီး မေးမြန်းနေစရာ အကြောင်း မရှိတော့ဘူး။ ဒါပေမယ့် အတည်မပြုနိုင်ဘူး ဆိုရင်တော့ ကျွန်တော်တို့ ရဲဌာနအနေနဲ့ သူ့ကို ထပ်ပြီး မေးခွန်းတွေ မေးဖို့ လိုကောင်း လိုလာပါလိမ့်ဦးမယ်”
    

    
      
    

    
      “ဟင့်အင်း၊ ကျွန်တော့်သားက ဒီကိစ္စနဲ့ လုံးလုံး မပတ်သက်ပါဘူး။ ဒါကို ကျွန်တော်တို့ အာမခံနိုင်ပါတယ်”
    

    
      
    

    
      သို့သော် မာကျုမီယာက ခေါင်းကို ခါးယမ်းလျက်
    

    
      “ဝမ်းနည်းပါတယ်ဗျာ။ မိဘတွေရဲ့ အာမခံချက်က ယုံကြည်ထိုက်တဲ့ သက်သေအဖြစ် သတ်မှတ်လို့ မရပါဘူး။ တတိယလူရဲ့ အာမခံချက် ရမှ ဖြစ်ပါလိမ့်မယ်”
    

    
      
    

    
      “ကျွန်မတို့ ညာမပြောပါဘူး” ယာအေကို၏ အသံမှာ အနည်းငယ် တုန်ယင်နေသည်။ “ဒီကလေးက အမှုနဲ့ တကယ့်ကို မပတ်သက်ပါဘူး။ ကျေးဇူးပြုပြီး သူ့ကို ထပ် ဆွဲမသွင်းပါနဲ့တော့”
    

    
      
    

    
      “တကယ်လို့သာ အဲဒါက အမှန်တရားဆိုရင် တစ်နည်းနည်းနဲ့တော့ သက်သေပြလို့ ရရမှာပေါ့။ ဒီအတွက် ခင်ဗျားတို့ မပူပါနဲ့။ ဂိမ်းဆိုင်နဲ့ ကုန်စုံဆိုင်တွေမှာ အများအားဖြင့် CCTV တပ်ထားကြပါတယ်။ အဲဒီလို နေရာမျိုးမှာ ၄ နာရီလောက် ဆော့ခဲ့တာ မှန်ရင်တော့ CCTV မှတ်တမ်းထဲမှာ မပါဘဲ မနေလောက်ပါဘူး”
    

    
      
    

    
      ထိုစကားများက အာကီအိုကို ပို၍ တုန်လှုပ်သွားစေခဲ့သည်။ CCTV? သူတို့ ဇာတ်ညွန်းဆွဲစဉ်က ထိုအရာကို လုံးဝ သတိမရခဲ့။
    

    
      
    

    
      မာကျုမီယာသည် နာအိုမီဘက်သို့ လှည့်ကာ
    

    
      “မင်းက ဂိမ်းဆော့ရတာ တော်တော် ကြိုက်ပုံရတယ်”
    

    
      
    

    
      နာအိုမီက ခေါင်းကို ဖြည်းညင်းစွာ ညိတ်လိုက်သည်။
    

    
      
    

    
      “ကွန်ပျူတာရော၊ မကြာခဏ နှိပ်သလား”
    

    
      
    

    
      နာအိုမီက တိတ်ဆိတ်နေပြန်သည်။ တုတ်တုတ်မျှ မလှုပ်သော သားကို ကြည့်ရင်း အာကီအိုပင် စိတ်ပူလာလေသည်။ ထိုကဲ့သို့ အမှုနှင့် မသက်ဆိုင်သည့် မေးခွန်းများကို သွက်သွက်လက်လက် ဖြေလိုက်ဖို့ ကောင်းသည်ဟု အာကီအိုက တွေးရင်း အားမလို အားမရ ဖြစ်နေသည်။
    

    
      
    

    
      “သား ကွန်ပျူတာနဲ့လည်း ဂိမ်းဆော့တယ်မလား” ယာအေကိုလည်း မနေနိုင်တော့ပြီ။ အနားမှနေ၍ သူ့သားကို မေးနေသည်။
    

    
      
    

    
      “သူ့မှာ ကိုယ်ပိုင် ကွန်ပျူတာ ရှိတာလား” မာကျုမီယာသည် ယာအေကိုဘက်သို့ လှည့်ကာ မေးလိုက်သည်။
    

    
      
    

    
      “အင်း၊ မနှစ်က ကျွန်မတို့ရဲ့ မိတ်ဆွေတစ်ယောက်က ကျွန်မတို့ကို ကွန်ပျူတာ အဟောင်းတစ်လုံး လက်ဆောင်ပေးခဲ့တာ”
    

    
      
    

    
      “ဒီလိုလား၊ ဒီခေတ် ကလေးတွေက အတော် ခေတ်မီတာပဲ” မာကျုမီယာသည် ပြန်လှည့်လာပြီး နာအိုမီကို စိုက်ကြည့်နေသည်။ “အခုလို ဦးရဲ့ မေးခွန်းတွေကို ဖြေပေးတာ ကျေးဇူးပါပဲကွာ။ မင်း အခန်းကို ပြန်လို့ ရပါပြီ”
    

    
      
    

    
      နာအိုမီသည် လေးတိလေးကန်ဖြင့် မတ်တပ်ရပ်ပြီး ဘာတစ်ခွန်းမျှ မပြောဘဲ အခန်းထဲမှ ထွက်သွားသည်။ လှေကားတက်သော သူ၏ ခြေသံများကို ကြားရပြီးနောက် တံခါးဆောင့်ပိတ်သံ တစ်ချက် ထွက်ပေါ်လာသည်။
    

    
      
    

    
      ထိုရဲအရာရှိသည် သူ့သားကို သံသယဝင်နေပြီ ဖြစ်ကြောင်း အာကီအို ခံစားနေရသည်။ မည်သည့်အချက်က သူ၏ သံသယစိတ်ကို ဖြစ်ပေါ်စေခဲ့သနည်း။ သူ့ဘက်က သေချာနေ၍သာ နာအိုမီ၏ အလီဘိုင် သက်သေရရန် အသည်းအသန် စုံစမ်းနေရခြင်း ဖြစ်ပေမည်။
    

    
      
    

    
      အာကီအိုက ယာအေကိုကို လှမ်းကြည့်လိုက်သည်။ သူ့ဇနီးသည်လည်း အားကိုးရာ ရှာနေသော အကြည့်မျိုးဖြင့် သူ့ကို ပြန်ကြည့်နေလေသည်။ ဇနီးသည်၏ အမူအရာမှာလည်း သူကဲ့သို့ပင် ရတက်မအေးနိုင်သည့် အမူအရာဖြင့် တစ်ခုခု လုပ်ရန် သူ့ကို စစ်ကူတောင်းနေသည့်ဟန်။
    

    
      
    

    
      ရဲဘက်မှ နာအိုမီကို သံသယ ရှိနေနိုင်သည်။ သို့သော် သူတို့မှာ ဘာသက်သေမျှ မရှိ။ အကယ်၍သာ သူတို့ တစ်အိမ်သားလုံးက နှုတ်လုံလျှင် ရဲဘက်မှလည်း ဘာမျှ တတ်နိုင်မည် မဟုတ်။ သားအရင်းတစ်ယောက်သည် သူငယ်ပြန်နေသော သူ၏ မိခင်အရင်းအား လူသတ်သမားအဖြစ် သက်သေထွက်ဆိုနေသည်ကို ရဲဘက်မှ မယုံဘဲ ပစ်ပယ်စရာ အကြောင်းမရှိချေ။ CCTV မှတ်တမ်းတွင် နာအိုမီကို မတွေ့ရလျှင်လည်း ထိုဆိုင်သို့ နာအိုမီ မရောက်ခဲ့ပါဟု ယတိပြတ် မဆိုနိုင်ပေ။ အကယ်၍ ထိုဆိုင်တွင် နေနေခဲ့သည်ဟူသော မုသားကို ဖော်ထုတ်နိုင်ခဲ့လျှင်လည်း ၎င်းအချက်ကို အခြေခံ၍ နာအိုမီကို တရားခံဟု စွပ်စွဲ၍ မဖြစ်နိုင်။
    

    
      
    

    
      နည်းနည်းလေးမျှ တွေဝေ၍ မဖြစ်။ ခိုင်ခိုင်မာမာဖြင့် ဤလမ်းကို အဆုံးထိ လျှောက်သွားရမည်။ ထိုဆုံးဖြတ်ချက်ဖြင့် မိုင်ဟာရာသည် မိမိကိုယ်ကိုယ် အားတင်းထားလိုက်လေသည်။
    

    
      
    

    
      ထိုစဉ် အင်တာကွန်းမှ အသံ မြည်လာပြန်သည်။ အာကီအိုသည် သတိလက်လွတ်ဖြင့် တောက်တစ်ချက် ခေါက်လိုက်မိသည်။ “ဒီလိုအချိန်ကြီး ဘယ်သူများ လာရသေးတာလဲ”
    

    
      
    

    
      “ဒယ်လီသမားများလား” ယာအေကိုက အင်တာကွန်း ရှိရာသို့ လျှောက်သွားသည်။
    

    
      
    

    
      “ဂရုစိုက်မနေနဲ့။ အခုလိုချိန်မှာ ပစ္စည်းလက်ခံဖို့ အားယားနေတာ မဟုတ်ဘူး”
    

    
      
    

    
      ယာအေကိုသည် အင်တာကွန်းကို ကောက်ကိုင်ပြီး တစ်ဘက်လူနှင့် စကားအနည်းငယ် ပြောပြီးနောက် အာကီအိုကို လှမ်းကြည့်နေသည်။ သူ့မျက်နှာတွင် ဇဝေဇဝါ ဖြစ်နေသော အမူအရာက အထင်သား။
    

    
      
    

    
      “ကို၊ ဟာရုမိလာနေတယ်”
    

    
      
    

    
      “ဟာရုမိ?”
    

    
      
    

    
      မိမိ၏ နှမသည် အဘယ်ကြောင့် ယခုလို အချိန်မျိုးတွင် ရောက်လာရသနည်း ဆိုသည်ကို အာကီအိုက နားမလည်နိုင်အောင် ဖြစ်နေသည်။
    

    
      
    

    
      ထို့နောက်မှ မာကျုမီယာ၏ တည်ငြိမ်သော အသံ ထွက်ပေါ်လာသည်။
    

    
      
    

    
      “ဆရာကာဂါလည်း သူနဲ့အတူ ပါလာလိမ့်မယ်။ သူတို့ကို တံခါးဖွင့်ပေးလိုက်ပါဦး”
    

    
      
    

    


    
      
    

    
      အခန်း (၂၅)
    

    
      
    

    
      မာကျုမီယာသည် အပြင်ပန်းအားဖြင့် တည်ငြိမ်နေသယောင် ထင်ရသော်လည်း သူ၏ အတွင်းစိတ်ကမူ များစွာ လှုပ်ရှားနေသည်။ ဘောပင်ကို မြဲမြံစွာ ဆုပ်ကိုင်ထားသော သူ၏ လက်ဖဝါးသည် ချွေးစေးများဖြင့် စိုစွတ်နေလေပြီ။
    

    
      
    

    
      ကိုဘာယာရှိနှင့် ဖုန်းပြောကြပြီးနောက် ကာဂါက သူ့ကို မိုင်ဟာရာ နာအိုမီ၏ အလီဘိုင်သက်သေအတွက် စုံစမ်းရန် အကြံပြုခဲ့သည်။
    

    
      
    

    
      “သူ့မိဘတွေကတော့ ကန့်ကွက်နေမှာပဲ။ မင်း အဲဒါတွေကို ဂရုစိုက်မနေနဲ့။ တကယ်လို့သာ သူတို့တွေက သိပ်ခေါင်းမာနေရင် မင်းက ‘ဒါဆို ကျွန်တော် တစ်ယောက်တည်း သူ့အခန်းထဲမှာ သွားတွေ့လိုက်မယ်’ လို့သာ ပြောပစ်လိုက်။ နာအိုမီ ထွက်လာပြီ ဆိုရင် သူ့ကို ခရေစေ့တွင်းကျ စေ့စေ့ပေါက်ပေါက်သာ ရအောင် မေးပေတော့။ မနေ့က သူ ဂိမ်းဆိုင်ကို သွားခဲ့တယ်လို့ သူ့မိဘတွေက ပြောခဲ့တယ်။ ဘယ်ဂိမ်းဆိုင်လဲ၊ ဘာဂိမ်းတွေ ဆော့ခဲ့သလဲ၊ အဲဒီမှာ ရှိနေတုန်း ဘာတွေ ထူးခြားတာ ကြုံခဲ့ရသလဲ စတာတွေကို မင်း သေချာအောင် မေးထား။ မင်းရဲ့မေးခွန်းတွေဟာ ဘယ်လောက်အထိ နှိုက်နှိုက်ချွတ်ချွတ် မေးနေရမလဲဆိုရင် တစ်ဘက်လူက သည်းမခံနိုင်ဘဲ စိတ်ဆိုးလာတဲ့အထိကို မေးရမယ်။ အဲဒီလို စိတ်ဆိုးနေမှန်း မသိအောင်တော့ သူတို့ဘက်က အတတ်နိုင်ဆုံး ဖုံးဖိနေမယ်လို့ ယူဆတယ်။ နောက်ဆုံး မသိလိုက် မသိဘာသာနဲ့ သူတို့ဆီမှာ ကွန်ပျူတာ ရှိမရှိ ရအောင် စုံစမ်းထား”
    

    
      
    

    
      ကြည့်ရသည်မှာ ကာဂါသည် မိုင်ဟာရာ နာအိုမီကို သံသယဝင်နေပုံ ရသည်။ အကြောင်းအရင်းကိုမူကား မာကျုမီယာကို ရှင်းမပြခဲ့ချေ။
    

    
      
    

    
      ကာဂါသည် အထက်ပါအတိုင်း မာကျုမီယာကို ညွှန်ကြားပြီးနောက် သူက တာဂျိမ ဟာရုမိထံသို့ သွားမည်ဟု ပြောခဲ့သည်။
    

    
      
    

    
      “ဘာဖြစ်လို့လဲ” မာကျုမီယာက မေးခွန်းထုတ်သည်။
    

    
      
    

    
      “သူတို့အချင်းချင်း ဒီကိစ္စကို အဖြေရှာကြရအောင်ပေါ့” ၎င်းမှာ ကာဂါ၏ အဖြေဖြစ်သည်။
    

    
      
    

    
      ယခု သူပြန်ရောက်လာခဲ့ပြီ။ ဟာရုမိလည်း သူနှင့်အတူ ပါလာသည်။ ရှေ့လျှောက် ဘာတွေ ဖြစ်လာဦးမည်ကို မာကျုမီယာကိုယ်တိုင်ပင် မစဉ်းစားတတ်အောင် ဖြစ်နေသည်။
    

    
      
    

    
      ခြံတံခါး သွားဖွင့်ပေးသော ယာအေကို ပြန်ရောက်လာသောအခါ သူ့မျက်နှာမှာ ညိုမှောင်နေသည်။
    

    
      
    

    
      “ကို၊ ဟာရုမိလာနေတယ်”
    

    
      
    

    
      မိုင်ဟာရာ အာကီအိုသည် ခေါင်းညိတ်ကာ တုံ့ပြန်လိုက်သည်။ ထို့နောက် ယာအေကို၏ အနောက်မှ တာဂျိမ ဟာရုမိ ထွက်ပေါ်လာပြီး အေးခဲသော အကြည့်ဖြင့် သူ့အစ်ကိုကို စိုက်ကြည့်နေသည်။ ဟာရုမိ၏ နောက်ကျောကပ်လျက်နားတွင် ကာဂါ ရပ်နေသည်။
    

    
      
    

    
      “ဒါနဲ့ ဆရာက ဘာဖြစ်လို့ ကျွန်တော့်နှမကို ခေါ်လာရတာလဲ” မိုင်ဟာရာက ကာဂါကို မေးသည်။
    

    
      
    

    
      “တကယ်ဆို ခင်ဗျားနှမက ခင်ဗျားအမေရဲ့ အကြောင်းကို နားအလည်နိုင်ဆုံး လူတစ်ယောက်ပဲ မဟုတ်လား” ကာဂါက ပြန်ဖြေသည်။ “ဒါကြောင့် ကျွန်တော် သူ့ကို ဒီ လာခိုင်းရတာပေါ့။ အခြေအနေ အားလုံးကိုလည်း ကျွန်တော် ပြောပြထားပြီးပါပြီ”
    

    
      
    

    
      “…… ဒီလိုလား” မိုင်ဟာရာသည် မဝံ့မရဲဖြင့် သူ့နှမကို ခေါင်းမော့၍ ကြည့်လိုက်သည်။ “နင် တအား အံ့ဩသွားမယ်ဆိုတာ ငါ သိပါတယ်။ ဒါပေမယ့် အဲဒါတွေ အားလုံးက အဖြစ်မှန်တွေပဲ”
    

    
      
    

    
      “အမေရော?” ဟာရုမိက မေးနေသည်။
    

    
      
    

    
      “သူ့အခန်းထဲမှာပဲ”
    

    
      
    

    
      “ဟုတ်လား” ဟာရုမိသည် ထိုသို့ ရေရွတ်ပြီး သက်ပြင်းတစ်ချက် မှုတ်ထုတ်လိုက်တယ်။
    

    
      
    

    
      “ကျွန်မ အမေ့ကို သွားကြည့်လို့ ရမလား”
    

    
      
    

    
      “ကိစ္စမရှိပါဘူး။ သွားပါ”
    

    
      
    

    
      ကာဂါ၏ အဖြေကို ကြားရပြီးနောက် ဟာရုမိသည် ထမင်းစားခန်းထဲမှ ထွက်လာခဲ့သည်။ မိုင်ဟာရာတို့ လင်မယားက သူ့ကို လှမ်းကြည့်နေကြသည်။
    

    
      
    

    
      “ရဲဘော်မာကျုမီယာ” ကာဂါသည် မာကျုမီယာဘက်သို့ လှည့်လိုက်ပြီး “မစ္စတာမိုင်ဟာရာရဲ့ သားကို မေးစရာရှိတာ မေးပြီးပြီလား”
    

    
      
    

    
      “မေးပြီးပါပြီ”
    

    
      
    

    
      “သူ သောကြာနေ့က ဘာတွေများ လုပ်ခဲ့တာလဲ”
    

    
      
    

    
      “သူက ဂိမ်းဆိုင်နဲ့ ကုန်စုံဆိုင်တွေကို သွားခဲ့တယ်လို့ ပြောပါတယ်။ အဲဒီမှာ တစ်ညနေလုံး နေပြီးမှ ၈ နာရီလောက် အိမ်ပြန်ရောက်တယ်တဲ့” ထိုသို့ ပြောပြီးနောက် မာကျုမီယာသည် ကာဂါ၏ နားနားကပ်လျက် ခပ်တိုးတိုး ပြောလိုက်သည်။ “သူ့မှာ ကွန်ပျူတာ ရှိတယ်”
    

    
      
    

    
      ကာဂါသည် ကျေနပ်စွာ ခေါင်းညိတ်လိုက်ပြီး မိုင်ဟာရာတို့ လင်မယားကို တစ်လှည့်စီ ကြည့်နေမိသည်။
    

    
      
    

    
      “မကြာခင်ပဲ အရေးယူမယ့် ရဲတာဝန်ခံတွေ ရောက်လာပါတော့မယ်။ ခင်ဗျားတို့ ပြင်စရာရှိတာ သွားပြင်ကြပေါ့”
    

    
      
    

    
      ထိုစကားကြောင့် မာကျုမီယာမှာ အံ့အားသင့်သွားသည်။
    

    
      
    

    
      “အစ်ကို ဌာနကို ဆက်သွယ်ပြီးပြီပေါ့” သူက အသံတိုးတိုးဖြင့် မေးနေသည်။
    

    
      
    

    
      “အခု ဒီကိုလာတုန်း လမ်းမှာပဲ သူတို့ဆီ ဖုန်းဆက်ခဲ့တယ်။ ဒါပေမယ့် ဒီပတ်ဝန်းကျင်မှာပဲ ခဏစောင့်နေဖို့ ပြောထားတယ်။ ငါတို့ အချက်ပြတာကို စောင့်ကြဦးမှာ”
    

    
      
    

    
      မာကျုမီယာသည် ကာဂါ၏ အစီအမံကို နားမလည်နိုင်ဘဲ ဖြစ်နေသည်။ သူ၏ အတွေးကို ကာဂါကလည်း ရိပ်မိသည့်အလျောက် သူ့ကို အဓိပ္ပာယ် လေးနက်သည့် အကြည့်တစ်မျိုးဖြင့် လှမ်းကြည့်လိုက်သည်။ “ငါ့တာဝန်သာထား” ဟူလို။
    

    
      
    

    
      “ကျွန်တော့်အမေကို ဖမ်းကြတော့မလို့လား” မိုင်ဟာရာက မေးလေသည်။
    

    
      
    

    
      “ဒါပေါ့” ကာဂါက ပြန်ဖြေသည်။ “လူသတ်မှုဆိုတာ အင်မတန် ကြီးလေးတဲ့ ပြစ်မှုပဲဟာ”
    

    
      
    

    
      “ဒါပေမယ့် သူ့ရဲ့ အခြေအနေကို ဆရာတို့လည်း မြင်တွေ့နေတာပဲ။ သူ ဘာလုပ်ခဲ့သလဲဆိုတာ သူ့ဘာသာသူတောင် သိတာ မဟုတ်ဘူး။ အဲဒါကို ‘သေစေလိုတဲ့ ဆန္ဒ’ မရှိဘူးလို့ ယူဆလို့ မရဘူးလား”
    

    
      
    

    
      “စိတ်ရောဂါ အခြေအနေနဲ့ ပတ်သက်ပြီး သီးခြား စစ်ဆေးမှုတွေကိုတော့ ရဲဌာနက လုပ်ကြဦးမှာပါ။ စစ်ဆေးမှု ရလဒ်ပေါ် အခြေခံပြီး ဘယ်လို အမိန့်ချမလဲဆိုတာက တရားရေးဌာနရဲ့ အလုပ်ဖြစ်တာကြောင့် ကျွန်တော်တို့လည်း ဘာမှ ကြိုသိနိုင်တာမျိုး မဟုတ်ဘူး။ မှုခင်းစုံထောက်ရဲ့ အလုပ်က တရားခံကို ရှာဖွေ ဖော်ထုတ်နိုင်ဖို့ပဲ။ တရားခံမှာ သေစေလိုတဲ့ ဆန္ဒ ရှိမရှိ ဆိုတာတွေက နောက်လူတွေ လုပ်ပါလိမ့်မယ်”
    

    
      
    

    
      “ဒီလိုဆိုရင် တရားရုံးက သူ့ကို အပြစ်မရှိကြောင်း အမိန့်ချနိုင်ပါ့မလား”
    

    
      
    

    
      “‘အပြစ်မရှိဘူး’ ဆိုတဲ့ စကားလုံးကို သုံးသင့် မသုံးသင့် ဆိုတာတော့ ကျွန်တော်လည်း နားမလည်ဘူး။ တရားစွဲတဲ့ အဆင့်ထိတောင် ရောက်ချင်မှ ရောက်မှာပဲ။ ဒါပေမယ့် အဲဒါတွေကို ကျွန်တော်တို့က ဆုံးဖြတ်ပိုင်ခွင့် ရှိတာ မဟုတ်ဘူးဗျ။ အဲဒါတွေက တရားရေးဌာနရဲ့ အလုပ်ပါ။ တကယ်လို့ တရားစွဲမယ် ဆိုရင်တော့ ဒီအမှု တစ်ခုလုံးကို တရားရုံးလက်ထဲ အပ်ရတော့မှာပဲ”
    

    
      
    

    
      “ဟိုဟာလေ ……” မိုင်ဟာရာက ပြောသည်။ “အထဲမှာ အဆင်ပြေပြေနဲ့ နေလို့ရအောင် သူ့ကို စီစဉ်ပေးလို့ မရနိုင်ဘူးလား။ အချုပ်ခန်းထဲမှာဆိုရင် သူ လန့်ပြီး သေသွားနိုင်တယ်။ လူကလည်း ရောဂါသည်၊ နောက်ပြီး အသက်ကလည်း အတော် ကြီးနေပြီဆိုတော့ …….”
    

    
      
    

    
      “ဒီကိစ္စနဲ့ ပတ်သက်ပြီး အထက်လူကြီးတွေက ဆုံးဖြတ်ပေးကြပါလိမ့်မယ်။ ဒါပေမယ့် ကျွန်တော့် အတွေ့အကြုံအရ ပြောရရင် အင်မတန် ထူးခြားတဲ့ အခြေအနေမျိုးမှ မဟုတ်ဘူး ဆိုရင် အထူးအခွင့်အရေးတော့ ရမယ် မထင်ဘူး။ ခင်ဗျားအမေက သူ့ဘာသာလည်း အစာစားနိုင်တယ်။ သူ့ဘာသာသူလည်း ကိုယ်လက် သန့်စင်နိုင်တယ်။ ကျွန်တော့်အထင် ပြောရရင် အချုပ်ခန်းထဲမှာ 
      မပြောနဲ့။
       အကျဉ်းထောင်ထဲ ရောက်ရင်တောင် တခြား တရားခံတွေ နည်းတူ တူညီတဲ့ ခံစားခွင့်ပဲ ရပါလိမ့်မယ်”
    

    
      
    

    
      “သူ …. သူက အကျဉ်းထောင်လည်း ဝင်ရဦးမှာလား”
    

    
      
    

    
      “တရားစွဲခံရမယ် ဆိုရင်ပေါ့ဗျာ။ အဲ …. ခင်ဗျားတို့ လင်မယားနှစ်ယောက်ကတော့ ဝင်ရမှာ အသေအချာပဲ”
    

    
      
    

    
      “ဒါကတော့ ကျွန်တော် သိပါတယ်။ ကျွန်တော်တို့ စိတ်ပိုင်းဖြတ်ထားပြီးသားပါ”
    

    
      
    

    
      “အင်း …. သူ့လို အသက်ကြီးတဲ့ အဖွားအိုတစ်ယောက် အတွက် ဒါက နည်းတဲ့ ဒုက္ခတော့ မဟုတ်ဘူး။ တောင့်တောင် တောင့်ခံနိုင်ပါ့မလား မသိဘူးဗျာ” ကာဂါက ဆက်ပြောနေသည်။ “အဲဒီအထဲက အခန်းတွေဟာ သန့်ရှင်းသပ်ရပ် ပါတယ် ဆိုတဲ့ စကားလုံးမျိုး သုံးပြီး ခိုင်းနှိုင်းဖို့ မသင့်တာ အမှန်ပဲ။ အိမ်သာဆိုတာကလည်း ဆောင့်ကြောင့် ထိုင်ရတဲ့ ကမုတ်ခုံမျိုးပဲ ရှိတယ်။ နွေရာသီဆိုရင် ပြာကျမတတ် ပူပြီး ဆောင်းရာသီဆိုရင် ကျောကွဲမတတ် အေးတာဗျ။ အစားအသောက် ဆိုတာကလည်း ခပ်ကြမ်းကြမ်းရယ်။ အရသာကလည်း မရှိဘူး။ ထောင်ကြပ်တွေရဲ့ ခွင့်ပြုချက်မှ မရဘူးဆိုရင် အပြင်က အစားအစာတွေကိုလည်း သွင်းခွင့် ရှိတာ မဟုတ်ဘူး။ ခင်ဗျားအမေ သဘောကျတယ်ဆိုတဲ့ အရုပ်ကိုလည်း အထဲ ယူသွားလို့ ရတော့မှာ မဟုတ်ဘူး။ ကျဉ်းမြောင်းတဲ့ အမှောင်ခန်းလေးထဲမှာပဲ အထီးကျန်ခြင်းကို အဖော်ပြုပြီး တစ်နေ့တစ်နေ့ ကုန်ဆုံးသွားရတော့မှာ” ထိုစကားများကို ပြောပြီးနောက် သူသည် ပခုံးကို ပင့်လျက် “တစ်ခုတော့ ရှိတာပေါ့။ သူက ဒီဒုက္ခတွေကို ဘယ်လောက်အတိုင်းအတာအထိ နားလည်နိုင်မလဲဆိုတာ ဘယ်သူမှတော့ သိမယ် မထင်ဘူး”
    

    
      
    

    
      မိုင်ဟာရာ အာကီအိုသည် မျက်စိစုံမှိတ်ကာ 
      ကြေကွဲဆို့န
      င့်သေ
      ာ
       အမူအရာဖြင့် သူ့မျက်နှာမှာ ရှုံ့မဲ့နေလေသည်။ သူ့နှုတ်ခမ်းကိုလည်း ခပ်တင်းတင်း ဖိကိုက်ထားသည်။ ထိုကဲ့သို့ ခက်ခဲကြမ်းတမ်းသော ဘဝမျိုးကို သူ ဖြတ်သန်းရတော့မည်ဟု ယခင်က မတွေးခဲ့ဖူးသောကြောင့်လား။ သို့မဟုတ် နောက်ဆုံးအရွယ်သို့ ရောက်နေပြီဖြစ်သော သူ့မိခင်အတွက် စိတ်ပူပန်နေသောကြောင့်လား။ အဘယ်ကြောင့် သူ ယခုကဲ့သို့ ဖြစ်ပျက်နေသည်ကို မာကျုမီယာသည် မဝေခွဲတတ်ပေ။
    

    
      
    

    
      “မစ္စတာမိုင်ဟာရာ ...” ကာဂါသည် တည်ငြိမ်စွာဖြင့် “ခင်ဗျား ဒီအတိုင်းပဲ ဖြစ်စေချင်ခဲ့တာလား”
    

    
      
    

    
      အရှိုက်ကို အထိုးခံလိုက်ရသော လူတစ်ယောက်ကဲ့သို့ မိုင်ဟာရာသည် မိုက်ခနဲ ဖြစ်သွားပြီး သူ၏ နီရဲနေသော မျက်နှာကို ကာဂါဘက်သို့ လှည့်လိုက်သည်။ မျက်နှာတစ်ပြင်လုံးနှင့် လည်ပင်း၌ပင် သွေးရောင်ဖြင့် လွှမ်းလျက်။
    

    
      
    

    
      “ဆရာ့စကားက ဘာအဓိပ္ပာယ်လဲ”
    

    
      
    

    
      “သေချာအောင် မေးကြည့်တာပါဗျာ။ ခင်ဗျားအမေက သူလုပ်ခဲ့တဲ့ အပြုအမူအတွက် ရှင်းလင်းအောင် ပြောပြနိုင်စွမ်း မရှိတော့ ခင်ဗျားတို့က သူ့ကိုယ်စား ထွက်ဆိုကြရတာကိုး။ ဒီတော့ သူက ခင်ဗျားရဲ့ ပါးစပ်ကြောင့် လူသတ်တရားခံ ဖြစ်သွားရတော့တာပေါ့။ ကျွန်တော် သေချာအောင် မေးချင်တဲ့ အချက်ကတော့ …... အဲဒါက ခင်ဗျားတို့ လိုချင်တဲ့ နောက်ဆုံး ရလဒ်ပဲလား”
    

    
      
    

    
      “နောက်ဆုံး ရလဒ်? ဒါပေမယ့်” မိုင်ဟာရာ၏ စကားသံမှာ ပလုံးပထွေး ဖြစ်လာသည်။ “ကျွန်တော်တို့လည်း မတတ်နိုင်ဘူးလေ။ သူ့အစား ဖုံးဖိပေးခဲ့ချင်တာပဲ။ မိုးကြိုးပစ်တာကို ထန်းလက်နဲ့ ကာလို့မှ မရတာ”
    

    
      
    

    
      “ဟုတ်လား။ ဒါဆိုလည်း ကျွန်တော် ထပ်မပြောတော့ပါဘူး” ကာဂါက နာရီကို ငုံ့ကြည့်လိုက်သည်။ “ပြင်ကြဆင်ကြဖို့ လိုဦးမလား။ ခင်ဗျားတို့ တော်တော်နဲ့ ပြန်လာနိုင်ဦးမယ် မထင်ဘူး”
    

    
      
    

    
      ယာအေကိုက မတ်တပ်ထရပ်လိုက်သည်။ “ကျွန်မ အဝတ်အစား သွားလဲလို့ ရမလား”
    

    
      
    

    
      “ရပါတယ်။ မစ္စတာမိုင်ဟာရာရော ….”
    

    
      
    

    
      “ရတယ်။ ကျွန်တော် ဒါပဲ ဝတ်သွားတော့မယ်”
    

    
      
    

    
      ယာအေကိုတစ်ယောက်တည်း အခန်းထဲမှ ထွက်သွားသည်။
    

    
      
    

    
      “ကျွန်တော် ဆေးလိပ်သောက်လို့ ရတယ်မလား” မိုင်ဟာရာက မေးသည်။
    

    
      
    

    
      “သဘောပါ” ကာဂါက ပြန်ဖြေသည်။
    

    
      
    

    
      မိုင်ဟာရာသည် ဆေးပေါ့လိပ်တစ်လိပ်ကို ဆွဲထုတ်ပြီး တစ်ခါသုံးမီးခြစ်ဖြင့် မီးညှိ‌လေသည်။ ထို့နောက် ဆေးလိပ်မီးခိုးများကို ခံတွင်းမှ ခပ်မြန်မြန် မှုတ်ထုတ်လိုက်သည်။ ဆေးလိပ်၏ အရသာကို ခံစားနေသော အရိပ်အယောင်ကို တစ်ချက်ကလေးမျှ မတွေ့ရ။
    

    
      
    

    
      “ခင်ဗျား အခု ဘယ်လို ခံစားနေရသလဲ” ကာဂါသည် မိုင်ဟာရာ၏ မျက်နှာချင်းဆိုင်တွင် ဝင်ထိုင်သည်။
    

    
      
    

    
      “ဘယ် နေလို့ ကောင်းမှာလဲဗျာ။ ဒီတစ်ဘဝလုံး ကျွန်တော် လုပ်ခဲ့သမျှ အကုန်လုံး လက်လွှတ် ဆုံးရှုံးရတော့မှာကို တွေးနေမိတာပဲ”
    

    
      
    

    
      “ခင်ဗျားအမေ အပေါ်မှာရော?”
    

    
      
    

    
      “ကျွန်တော့်အမေ အပေါ်? ….. ဘယ်လိုပြောရမလဲ” မိုင်ဟာရာသည် ဆေးလိပ်‌ငွေ့ကို ခပ်ပြင်းပြင်း ရှူသွင်းလိုက်ပြီး တစ်ခဏအကြာတွင် မီးခိုးများကို ဖြည်းဖြည်းချင်း မှုတ်ထုတ်နေသည်။
    

    
      
    

    
      “သူ အဲဒီရောဂါကို ရပြီးကတည်းက သူနဲ့ ကျွန်တော့်အကြားမှာ သားအမိဆိုတဲ့ ခံစားချက်က တဖြည်းဖြည်း ပျောက်ကွယ်သွားသလိုပဲ။ သူက ကျွန်တော့်ကိုတောင် မမှတ်မိတော့ဘူးလေ။ ကျွန်တော် တစ်ခါက စဉ်းစားမိတယ်။ မိသားစုကြားက သံယောဇဉ်တွေဟာ ဒီလိုပဲ နိဂုံးချုပ်ကြရတာလားပေါ့”
    

    
      
    

    
      “ခင်ဗျား အဖေလည်း အခုလိုပဲ သူငယ်ပြန်ခဲ့တယ်လို့ ကြားဖူးတာပဲ”
    

    
      
    

    
      “ဟုတ်တယ်”
    

    
      
    

    
      “သူ့ကို ဘယ်သူက စောင့်ရှောက်ခဲ့တာလဲ”
    

    
      
    

    
      “ကျွန်တော့် အမေပေါ့။ အဲဒီတုန်းက သူက မူမှန်သေးတာကိုး”
    

    
      
    

    
      “ဒါဆို ခင်ဗျားအမေလည်း အတော်လေး ဒုက္ခခံခဲ့ရမှာပဲ”
    

    
      
    

    
      “ကျွန်တော်လည်း အဲဒါပဲ တွေးမိတယ်။ ကျွန်တော့် အဖေ သေသွားတဲ့အခါ ကျွန်တော့်အမေလည်း စိတ်လက် ပေါ့ပါး သွားမလား မသိဘူး”
    

    
      
    

    
      တစ်ခဏတာ ကြာသွားပြီးနောက် ကာဂါက ဆက်မေးသည်။ “ခင်ဗျားက အဲဒီလို ထင်တာလား”
    

    
      
    

    
      “အင်း၊ ဘာဖြစ်လို့လဲ ဆိုတော့ သူ့ကို စောင့်ရှောက်ရတာက အတော် ပင်ပန်းတာကိုး”
    

    
      
    

    
      ကာဂါကတော့ ခေါင်းမညိတ်။ အဘယ်ကြောင့်မှန်း မသိ။ သူသည် မာကျုမီယာကို တစ်ချက် လှမ်းကြည့်လိုက်ပြီးမှ မိုင်ဟာရာဘက်သို့ လှည့်သွားသည်။
    

    
      
    

    
      “တစ်ချိန်တုန်းက သေတူရှင်ဖက် ရုန်းကန်ခဲ့ကြတဲ့ ဇနီးမောင်နှံတွေမှာ အပြင်လူတွေ ဘယ်လိုမှ နားမလည်နိုင်တဲ့ နက်ရှိုင်းတဲ့ သံယောဇဉ်တွေ ဆိုတာ ရှိကြတယ်။ ဒါကြောင့်လည်း သူတို့ဆီမှာ ကိုယ့်ဘဝကြင်ဖော်ရဲ့ ဒုက္ခကို ကူညီမျှခံပေးဖို့ ခွန်အားတွေ ရှိနေကြတာပေါ့။ ရှောင်ဖယ်လိုတဲ့ စိတ်ခံစားမှုတွေ သူတို့ဆီမှာ ရှိကောင်း ရှိနိုင်တာပဲ။ နောက်ဆုံး ကိုယ့်လူကို မြန်မြန် သေပါစေလို့ ကျိတ်ပြီး ဆုတောင်းနေတာမျိုးလည်း ရှိနိုင်တယ်။ ဒါပေမယ့် အဲဒီလိုနေ့တစ်နေ့ တကယ် ရောက်လာခဲ့ရင် သူတို့စိတ်ထဲမှာ အရင်ကထက် ပေါ့ပါးသွားမှာတော့ မဟုတ်ဘူး။ ကိုယ့်လူကို စောင့်ရှောက်နေရတဲ့ ဒုက္ခကနေ လွတ်မြောက်သွားပြီ ဆိုပေမယ့် ကိုယ့်ကိုယ်ကိုယ် အပြစ်တင်နေမိတဲ့ စိတ်ဆင်းရဲမှု အချုပ်အနှောင်ထဲ ပြန်ကျသွားတော့တာပဲ”
    

    
      
    

    
      “….. ဆရာဆိုလိုတာက”
    

    
      
    

    
      “သူတို့ အစွမ်းကုန် မလုပ်နိုင်ခဲ့ဘူးလို့ ထင်နေကြမှာလေ။ သူတို့သာ ဒီထက် ပိုကောင်းအောင် လုပ်ပေးနိုင်ခဲ့ရင် ဒီလို အခြေအနေမျိုး ဖြစ်ခဲ့မှာ မဟုတ်ဘူးလို့ ခံစားနေမိကြမှာ။ ဒီတော့ သူတို့ကိုယ်သူတို့ အပြစ်တင်နေမိကြရော။ တစ်ခါတလေဆို အဲဒီစိတ်နဲ့ ရောဂါတွေတောင် ရကြတယ်”
    

    
      
    

    
      “ကျွန်တော့်အမေကရော အဲဒီ အကြောင်းကြောင့် ရောဂါရလာပါတယ်လို့ ဆရာက ဆိုလိုချင်တာလား”
    

    
      
    

    
      “ဒါတော့ ကျွန်တော်လည်း မပြောတတ်ဘူးလေ။ ကျွန်တော် ပြောနိုင်တာက လူအိုတွေရဲ့ စိတ်အခြေအနေဟာ အတော်ကို ရှုပ်ထွေးကြတယ်။ တကယ်လို့ သေမင်းနဲ့ နဖူးတွေ့ ဒူးတွေ့ ရင်ဆိုင်ရတော့မယ်လို့ သိသွားပြီ ဆိုရင် ပိုဆိုးတော့တာပဲ။ ကျွန်တော်တို့အနေနဲ့ အဲဒီလူအိုတွေအတွက် လုပ်ပေးနိုင်တာက သူတို့ရဲ့ ဆန္ဒတွေကို အလေးထားဖို့ပဲ။ သူတို့ရဲ့ အပြုအမူကို ကြည့်ရတာ ဘယ်လောက်ပဲ ပေါ့ပြက်နေပါစေ။ သူတို့ ကာယကံရှင်တွေ အနေနဲ့ကျတော့ အဲဒါဟာ အင်မတန် အဓိပ္ပာယ် ပြည့်ဝနေတတ်တယ်”
    

    
      
    

    
      “ကျွန်တော့် အထင်တော့ …….. အမေ့ရဲ့ ဆန္ဒကို ကျွန်တော် တစ်လျှောက်လုံး အလေးထားခဲ့တာပဲ။ အခုချိန်မှာတော့ သူ့မှာ ဆန္ဒ ဆိုတာမျိုး ရှိသေးသလား ဆိုတာ မသိတော့တာက လွဲလို့ပေါ့”
    

    
      
    

    
      ထိုစကားများကို ပြောဆိုနေသော မိုင်ဟာရာကို စိုက်ကြည့်ပြီး ကာဂါက ပြုံးနေလေသည်။
    

    
      
    

    
      “ဟုတ်လား။ ဒါဆို ကောင်းတာပေါ့။ အေးဗျာ … အခုလို အရည်မရ အဖတ်မရ လျှောက်ပြောနေမိတာ တောင်းပန်ပါတယ်”
    

    
      
    

    
      “ဟာ၊ မဟုတ်တာပဲ” မိုင်ဟာရာသည် ဆေးလိပ်ပြာခွက်ထဲတွင် ဆေးလိပ်ကို ထိုးချေသည်။
    

    
      
    

    
      ကာဂါသည် နာရီကို ကြည့်ပြီး မတ်တပ်ထရပ်လိုက်သည်။
    

    
      
    

    
      “ဒါဆို …. ကျွန်တော်တို့နဲ့အတူ ခင်ဗျားအမေကို အပြင် ခေါ်ထုတ်ကြရအောင်လား”
    

    
      
    

    
      ကာဂါသည် နောက်လှည့်ပြီး မာကျုမီယာကို ခေါင်းဆတ်ပြလိုက်သည်။ အတူ လိုက်လာရန် သူ့ကိုလည်း ခေါ်နေခြင်း ဖြစ်သည်။
    

    
      
    

    
      သူတို့ အတွင်းခန်းနားသို့ ရောက်သောအခါ အပေါက်ဝတွင် ဟာရုမိ ထိုင်နေသည်ကို တွေ့ရသည်။ သူသည် ဘာတစ်ခွန်းမျှ မပြောဘဲ လျှောက်လမ်းတွင် ထိုင်နေသော သူ့မိခင်ကို ငေးကြည့်နေသည်။ အဖွားအိုသည် ခါးကို အနည်းငယ် ကိုင်းလျက် တင်ပလ္လင်ခွေကာ ကျောက်တုံးတစ်တုံးကဲ့သို့ မလှုပ်မယှက် ထိုင်နေသည်။
    

    
      
    

    
      “ကျွန်တော်တို့ ခင်ဗျားအမေကို အပြင် ခေါ်သွားချင်တယ်” ကာဂါသည် ဟာရုမိ၏ နောက်ကျောမှ ကပ်၍ ပြောလိုက်သည်။
    

    
      
    

    
      “အင်း” သူက အသံတိုးတိုးဖြင့် ပြန်ဖြေပြီး မာဆာအေထံသို့ လျှောက်သွားသည်။
    

    
      
    

    
      “တကယ်လို့” ကာဂါက ဆက်ပြောသည်။ “ခင်ဗျားအမေမှာ အင်မတန် အရေးကြီးတဲ့ ပစ္စည်းတွေ ရှိမယ်ဆိုရင် …. ကိုယ်နဲ့မကွာ ထားပေးလို့ သူ့ကို စိတ်ချမ်းသာစေမယ့် အရာမျိုး ရှိရင် အခု တစ်ပါတည်း ယူလာခဲ့ပါလား။ ကျွန်တော်တို့ အချုပ်ခန်းတာဝန်ခံနဲ့ ညှိပြီး သူနဲ့ အတူ ထားခွင့်ရအောင် စီစဉ်ပေးပါ့မယ်”
    

    
      
    

    
      ဟာရုမိသည် ခေါင်းညိတ်ကာ အခန်းထဲဝင်ပြီး လျှောက်ကြည့်နေသည်။ မကြာခင် သတိရသွားဟန်ဖြင့် စားပွဲပုလေးဆီသို့ လျှောက်သွားသည်။ ထို့နောက် အောက်ဘက်မှ အံဆွဲကို ဆွဲဖွင့်ပြီး အထဲမှ စာအုပ်နှင့်တူသော အရာတစ်ခုကို ထုတ်လာခဲ့သည်။
    

    
      
    

    
      “ဒါ ယူသွားလို့ ရမလား” သူက ကာဂါကို မေးသည်။
    

    
      
    

    
      “ကြည့်ကြည့်ရအောင်” ကာဂါသည် ထိုအရာကို ဖွင့်ကြည့်ပြီးနောက် မိုင်ဟာရာကို လှမ်းပေးလိုက်သည်။ “ဒါ ခင်ဗျားအမေရဲ့ ရတနာသိုက်ပဲဗျ”
    

    
      
    

    
      တစ်ခဏကြာသောအခါ မိုင်ဟာရာ၏ ခန္ဓာကိုယ်မှာ တစ်ဆတ်ဆတ် တုန်နေကြသည်ကို မာကျုမီယာ တွေ့လိုက်ရသည်။ ကာဂါက သူ့အား လှမ်းပေးလိုက်သော အရာမှာ ဓာတ်ပုံအယ်ဘမ် စာအုပ်ကလေး ဖြစ်သည်။
    

    


    
      
    

    
      အခန်း (၂၆)
    

    
      
    

    
      အာကီအိုသည် ထိုအယ်လ်ဘမ်ကို မမြင်ခဲ့ရသည်မှာ ဆယ်စုနှစ် သုံးခု မကတော့ပေ။ အထဲတွင် သူတို့ ငယ်ငယ်က ဓာတ်ပုံဟောင်းများ ရှိသည်ကို သူ သိသည်။ နောက်ဆုံးတစ်ကြိမ် ကြည့်ခဲ့ရသည်မှာ ဆယ်ကျော်သက် ကျောင်းသားဘဝက ဖြစ်သည်။ ထို့နောက်ပိုင်းတွင် သူ့ဓာတ်ပုံများကို သူကိုယ်တိုင်သာ သိမ်းဆည်းခဲ့သည်။
    

    
      
    

    
      ကာဂါက သူ့ကို လှန်ပြခဲ့သော စာမျက်နှာတွင် ငယ်ရွယ်သေးသော မာဆာအေနှင့် ကလေးအရွယ် အာကီအိုတို့၏ ဓာတ်ပုံကို တွေ့မြင်ရသည်။ ကလေးအရွယ် အာကီအိုသည် ဘေ့စ်ဘောဦးထုပ်ကို ဆောင်းထားပြီး လက်ထဲတွင် ခပ်ရှည်ရှည် အနက်ရောင် ပိုက်ချောင်းတစ်ချောင်းကို ကိုင်ထားသည်။
    

    
      
    

    
      မူလတန်း ကျောင်းဆင်းပွဲ အခမ်းအနားတွင် ဖြစ်သည်။ မာဆာအေက ပြုံးလျက် ညာဘက်လက်ဖြင့် သူ့သား၏ လက်ကို ကိုင်ထားသည်။ နောက်လက်တစ်ဘက်မှာ လေထဲသို့ မြောက်နေသည်။ ထိုလက်ထဲတွင် ကတ်ပြား သေးသေးလေးတစ်ခုကို ကိုင်ထားသည်။ မည်သည့် ကတ်ပြားမျိုး ဖြစ်သည်ကိုမူ အာကီအိုသည် သဲသဲကွဲကွဲ မမြင်ရချေ။
    

    
      
    

    
      သူ့နှလုံးထဲ စူးအောင့်သွားသည်။
    

    
      
    

    
      လူကြီးနာ အတိတ်မေ့ရောဂါ စွဲကပ်နေသော်လည်း မာဆာအေသည် သူ့သားနှင့် အတူရှိခဲ့ဖူးသော အမှတ်တရများကို ယခုအချိန်ထိ တန်ဖိုးထားနေဆဲ ဖြစ်သည်။ သားသမီးများ၏ ငယ်စဉ် ပုံရိပ်လွှာများကို သူ့မှတ်ဉာဏ်ထဲမှ လွင့်ပျောက်မသွားရလေအောင် တတ်နိုင်သလောက် ကြိုးစားနေသေးသည်။ သူ့ရင်တွင်းမှ ခံစားနေရသော ဝေဒနာအတွက် ဆေးစွမ်းကောင်း တစ်လက်ပင် ဖြစ်နေနိုင်သည်။
    

    
      
    

    
      သို့သော် မိမိသည် ထိုသို့သော မိခင်တစ်ယောက်ကို အကျဉ်းထောင်ထဲသို့ ပို့ရန် စီစဉ်နေမိသည်။
    

    
      
    

    
      သူ့မှာ အမှန်တကယ် အပြစ် ရှိနေ၍ မတတ်နိုင်ဟု ဆိုလျှင် ရှိစေဦးတော့။ ယခုတော့ သူ့မှာ ဘာအပြစ်မျှ မရှိ။ ‘မိမိ၏ တစ်ဦးတည်းသော သားကို ကာကွယ်ရန်’ ဟူသော အကြောင်းပြချက်မှာ သူတို့အတွက် အရေးပါသယောင် ထင်ရသော်လည်း အမှန်စင်စစ်မှာမူ သူတို့၏ အနာဂတ် ရှေ့ရေးအတွက် အကောင်းဆုံး ထွက်ပေါက်တစ်ခုကို ရှာဖွေခဲ့ခြင်းသာ ဖြစ်သည်။ ထိုအစီအစဉ် အားလုံးသည် ကိုယ့်အကျိုး၊ ကိုယ့်အတ္တ ကောင်းစားရေးကို ရှေးရှုသော အစီအမံများသာ ဖြစ်သည်။ ထိုသို့ဖြင့် အပြစ်မှန်သမျှကို မိမိ၏ မိခင်ထံသို့ ပုံချလိုက်ခြင်းမှာ သားတစ်ယောက်၏ ကျင့်ဝတ်ကို မဆိုထားနှင့်၊ လူသားတစ်ယောက်၏ ကျင့်ဝတ်ဖြင့် တိုင်းတာလျှင်ပင် ခွင့်လွှတ်နိုင်စရာ မရှိသော လုပ်ရပ်ဖြစ်သည်။
    

    
      
    

    
      သို့သော် သူသည် သူ့ထံသို့ လှမ်းလာသော အယ်လ်ဘမ်ကို ပြန်တွန်းထုတ်လိုက်သည်။ သူသည် အံကို ကြိတ်ကာ 
      မျက်လုံးအိမ်တွင်းမှ
       မျက်ရည်များ စီးမထွက်နိုင်အောင် ကြိုးစား၍ တားဆီးနေမိသည်။
    

    
      
    

    
      “ထပ် မကြည့်တော့ဘူးလား” ကာဂါက မေးလိုက်သည်။ “ခင်ဗျားအမေက ဒါကို အချုပ်ခန်းထဲ ယူသွားရင် ခင်ဗျား ဒါကို ထပ်မြင်ရမှာ မဟုတ်တော့ဘူး။ ထပ်ကြည့်ချင် ကြည့်ဦးလေ။ ကျွန်တော်တို့လည်း မလောပါဘူး”
    

    
      
    

    
      “တော် … တော်ပြီ။ မလိုတော့ပါဘူး။ ကြည့်လည်း စိတ်ဆင်းရဲရုံပဲ ရှိမှာ”
    

    
      
    

    
      “ဟုတ်လား”
    

    
      
    

    
      ကာဂါသည် အယ်လ်ဘမ်ကို ပြန်ပိတ်ပြီး ဟာရုမိထံသို့ လှမ်းပေးလိုက်သည်။
    

    
      
    

    
      အာကီအိုက တွေးနေသည်။ ဤအရာရှိသည် အရာရာကို ထိုးထွင်း သိနေပုံရသည်။ သူ့ရှေ့တွင် ရှိနေသော အမယ်အိုသည် တရားခံအစစ် မဟုတ်ဘဲ အပေါ်ထပ်မှ ကောင်လေးသည်သာ တရားခံအစစ် ဖြစ်ကြောင်း သူ ယူဆထားလောက်သည်။ ထို့ကြောင့်သာ ထိုအမယ်အို၏ သားကို စိတ်ဖိအားမျိုးစုံ ပေး၍ အမှန်တရားများ ပွင့်အန်လာအောင် ကြိုးစားနေခြင်း ဖြစ်မည်။
    

    
      
    

    
      သူ့ကိုယ်သူ သတိပေးနေမိသည်။ မည်သည့်နည်းနှင့်မျှ သူ လက်မြှောက် အရှုံးပေး၍ မဖြစ်။ ရဲအရာရှိများက သူ့အား ထိုသို့ ဖိအားပေးနေခြင်းကို ကြည့်ခြင်းအားဖြင့် သူတို့တွင် ခိုင်လုံသည့် သက်သေ အထောက်အထား မရှိသောကြောင့်သာ ဖြစ်ရပေမည်။ သူတို့တွင် တခြားနည်းလမ်း မရှိသောကြောင့်သာလျှင် သူ့ကို စိတ်ဓာတ်စစ်ဆင်ရေးနည်းဖြင့် အကျပ်ကိုင်နေခြင်း ဖြစ်မည်။ သို့ဆိုလျှင် သူတို့ ဤအဆင့်ကို တောင့်ခံသွားနိုင်ဖို့သာ လိုတော့သည်။
    

    
      
    

    
      ထိုစဉ် ဖုန်းခေါ်သံ မြည်လာသည်။ မာကျုမီယာသည် သူ့အိတ်ကပ်ထဲသို့ လက်ထိုးထည့်ကာ လက်ကိုင်ဖုန်းကို ဆွဲထုတ်လိုက်သည်။
    

    
      
    

    
      “ဟုတ်ကဲ့၊ မာကျုမီယာ ပြောနေပါတယ်။ ………. ဟုတ်၊ ကောင်းပါပြီ။ ကျွန်တော် သဘောပေါက်ပါပြီ” နောက်ထပ် စကားအနည်းငယ် ပြော၍ ဖုန်းချလိုက်သည်။ ထို့နောက် ကာဂါကို “ခွဲမှူးတို့ ကားလည်း ရောက်နေပြီ။ အပေါက်ဝမှာ စောင့်နေမယ်တဲ့”
    

    
      
    

    
      “ဪ ... အေး”
    

    
      
    

    
      ထိုစဉ် လျှောက်လမ်းမှ ယာအေကို၏အသံ ထွက်ပေါ်လာသည်။
    

    
      
    

    
      “ကျွန်မ ပြင်ဆင်လို့ ပြီးပါပြီ”
    

    
      
    

    
      သူသည် ချည်အင်္ကျီ၏ အပေါ်တွင် သိုးမွေးတစ်ထည်ကို ထပ်ဝတ်ထားပြီး အောက်ဘက်တွင် ဂျင်းဘောင်းဘီ ဝတ်ဆင်ထားသည်။ ကြည့်ရသည်မှာ ပေါ့ပေါ့ပါးပါး နေနိုင်မည့် အဝတ်အစားကို တမင် ရွေးချယ်ထားပုံ ရသည်။
    

    
      
    

    
      “ဒါဆို ခင်ဗျားတို့ရဲ့သားကို ဘယ်လို လုပ်မလဲ” ကာဂါက အာကီအိုကို မေးသည်။ “အချိန်အတိုင်းအတာ တစ်ခုလောက်တော့ သူတစ်ယောက်တည်း နေရနိုင်တယ်”
    

    
      
    

    
      “အင်း … ဟုတ်တာပဲ။ ဟာရုမိ …” အာကီအိုသည် သူ့နှမဘက်သို့ လှည့်ပြီး “နာအိုမီကို ခဏလောက် စောင့်ရှောက်ပေးထားနိုင်မလား”
    

    
      
    

    
      ဟာရုမိသည် ဓာတ်ပုံအယ်လ်ဘမ်ကို ပိုက်ထားရင်း တစ်ခဏမျှ စဉ်းစားနေပြီးမှ အသံ တိုးတိုးဖြင့် “ရပါတယ်”
    

    
      
    

    
      “ဆောရီးပါကွာ” အာကီအိုသည် ဟာရုမိကို နောက်တစ်ကြိမ် ထပ်ပြီး တောင်းပန်လိုက်သည်။
    

    
      
    

    
      “ဒါဆို …. မစ္စစ်တာဂျိမ၊ ကျွန်တော်တို့ ခင်ဗျားအမေကို ခေါ်သွားတော့မယ်”
    

    
      
    

    
      “အင်း” ဟာရုမိသည် သူ့လက်ကို မာဆာအေ၏ ပခုံးပေါ်တွင် တင်ထားလျက် ပြန်ဖြေသည်။
    

    
      
    

    
      “မားချမ်ရေ၊ အပြင်သွားကြရအောင်နော်။ ထ”
    

    
      
    

    
      မာဆာအေသည် လက်နှစ်ဘက်ကို ကြမ်းပြင်ပေါ် ထောက်၍ ထရန် ကြိုးစားနေသည်။ ဟာရုမိကလည်း သူ့ကို ကိုင်ထိန်းပေးရင်း မတ်တပ်ရပ်လိုက်သည်။ ထို့နောက် အာကီအိုတို့နှင့်အတူ အပြင်သို့ လိုက်လာလေသည်။
    

    
      
    

    
      “ရဲဘော်မာကျုမီယာ” ကာဂါက ပြောသည်။ “တရားခံကို လက်ထိပ်ခတ်လိုက်ပါ”
    

    
      
    

    
      “အန်?” မာကျုမီယာ၏ အသံမှာ အံ့အားသင့်နေကြောင်း ထင်ရှားသည်။
    

    
      
    

    
      “သူ့ကို လက်ထိပ်ခတ်လိုက်ပါ” ကာဂါသည် နောက်ထပ်တစ်ခါ ပြန်ပြောသည်။ “တကယ်လို့ မင်းမှာ ပါမလားဘူးဆိုရင် ငါလုပ်လိုက်မယ်”
    

    
      
    

    
      “မဟုတ်ပါဘူး။ ကျွန်တော့်မှာ ပါပါတယ်” မာကျုမီယာက ပြောရင်း လက်ထိပ်ကို ဖြုတ်နေသည်။
    

    
      
    

    
      “ခဏလေး နေပါဦးဗျာ။ ဒီလို အဖွားအိုတစ်ယောက်ကို လက်ထိပ်ခတ်ဖို့ လိုသေးလို့လား” အာကီအိုသည် စဉ်းစားမနေနိုင်တော့ဘဲ ပြောချလိုက်သည်။
    

    
      
    

    
      “အလုပ်သဘော အရပါဗျာ”
    

    
      
    

    
      “ဒါပေမယ့် …..” အာကီအိုက ပြောနေရင်း မာဆာအေ၏ လက်များကို ကြည့်နေမိသည်။ သူ၏ လက်ချောင်းများမှာ ရဲရဲနီနေကြသည်။
    

    
      
    

    
      “ဒါက …… ဘယ်လိုဖြစ်တာလဲ” အာကီအိုသည် သူ့အမေ၏ လက်ချောင်းများကို ကြည့်လျက် ပြောလိုက်သည်။
    

    
      
    

    
      “ကျွန်မ မနေ့က အစ်ကို့ကို ပြောခဲ့တယ် မဟုတ်လား” ဟာရုမိက ပြန်ဖြေသည်။ “အဲဒါ သူ အလှပြင်ပစ္စည်းတွေကို ဆော့တုန်းက ပေကျန်နေတဲ့ ဟာတွေပဲ။ ကြည့်ရတာ နှုတ်ခမ်းနီဘူးတွေကို ယူဆော့တာ နေမှာပေါ့”
    

    
      
    

    
      “ဪ ….”
    

    
      
    

    
      အာကီအို၏ မှတ်ဉာဏ်ထဲတွင် တခြားသော အနီရောင် လက်ဖဝါးပြင်တစ်ခု ပေါ်လာသည်။ ၎င်းမှာ လွန်ခဲ့သော နှစ်အနည်းငယ်က သူကိုယ်တိုင် မြင်ခဲ့ရသော သူ့ဖခင်၏ လက်ဖဝါး ဖြစ်သည်။
    

    
      
    

    
      “ရပြီလား” မာကျုမီယာသည် လက်ထိပ်ကို ကိုင်လျက် အာကီအိုကို မေးလိုက်သည်။
    

    
      
    

    
      သူသည် ဖြည်းညင်းစွာ ခေါင်းညိတ်လိုက်သည်။ မာဆာအေ၏ လက်များကို မြင်နေရသည်မှာ သူ့အတွက် စိတ်မချမ်းမြေ့စရာပင်။
    

    
      
    

    
      မာကျုမီယာသည် မာဆာအေကို လက်ထိပ်ခတ်ပြီး၍ ခဏအကြာတွင် ရုတ်တရက် ကာဂါထံမှ အသံထွက်ပေါ်လာသည်။
    

    
      
    

    
      “သူ လမ်းလျှောက်ရင် တောင်ဝှေးလိုတယ် မဟုတ်ဘူးလား”
    

    
      
    

    
      “ဪ … ဟုတ်တယ်” ဟာရုမိက ဖြေသည်။
    

    
      
    

    
      “လက်ထိပ်ခတ်ထားတာဆိုတော့ တောင်ဝှေးကိုင်ဖို့ အဆင်ပြေပါ့မလား မသိဘူး။ အဲဒါက ဘယ်မှာလဲ”
    

    
      
    

    
      “ထီးတွေနဲ့အတူ အပေါက်ဝက ဖိနပ်စင်နားမှာ ထိုးထားမှာပဲ။ အစ်ကို …. အဲဒါ သွားယူပေးပါလား”
    

    
      
    

    
      အိမ်အဝင်ဝ ဖိနပ်ချွတ်သည့် နေရာတွင် ဖိနပ်စင်တစ်စင် ရှိသည်။ ဖိနပ်စင်၏ ဘေးတွင် ခြင်းတစ်လုံး ထားထားပြီး ထိုခြင်းမှာ ထီးများ ထည့်ထားရန်အတွက် ဖြစ်သည်။ သူတို့ ပုံမှန်သုံးနေကျ ထီးများမှာ အပြင်ဘက်တွင်သာ ထားလေ့ရှိသောကြောင့် ယခု ထီးများနှင့် အတူ ထားသည်ဆိုသော တောင်ဝှေးကိုလည်း သူတို့ များသောအားဖြင့် တွေ့ရသည် မဟုတ်ပေ။ ပုံမှန်အားဖြင့် တောင်ဝှေးမှာ ထီးများနှင့် ကွယ်နေသောကြောင့်လည်း ဖြစ်နိုင်သည်။
    

    
      
    

    
      ထီးများကို ဖယ်ရှားကြည့်လိုက်သောအခါ တောင်ဝှေးတစ်ချောင်းကို သူ တွေ့ရှိသွားသည်။ အညိုရောင် လက်ကိုင်နှင့် ဖြစ်ပြီး တောင်ဝှေး၏ အရှည်မှာ အမျိုးသမီးဆောင်း ထီးများလောက်သာ ရှည်သည်။
    

    
      
    

    
      တောင်ဝှေးကို ခြင်းထဲမှ ဆွဲထုတ်လိုက်စဉ် ခြူသံလေးများ ထွက်ပေါ်လာသည်။ ထိုအသံမှာ သူ့အတွက်တော့ အစိမ်း မဟုတ်ပေ။
    

    
      
    

    
      အာကီအိုသည် တောင်ဝှေးကို ကိုင်၍ အခန်းသို့ ပြန်ရောက်လာသောအခါ ဟာရုမိသည် အဝတ်ထုပ် တစ်ထုပ်ကို ဖြေနေသည်။ မာဆာအေ၏ နေ့စဉ်သုံး ပစ္စည်းများနှင့် စောစောက ဓာတ်ပုံအယ်လ်ဘမ်ကို အထုပ်ထဲသို့ ထည့်လိုက်သည်။ ရဲအရှာရှိ နှစ်ဦးနှင့် ယာအေကိုတို့သည် သူ့ဘေးနားတွင် ရပ်လျက် ကြည့်နေကြသည်။
    

    
      
    

    
      “တောင်ဝှေး တွေ့ပြီလား” ကာဂါက မေးလိုက်သည်။
    

    
      
    

    
      အာကီအိုက တောင်ဝှေးကို သူ့ထံသို့ လှမ်းပေးလိုက်သည်။
    

    
      
    

    
      ကာဂါက ၎င်းကို ဟာရုမိအား ပေးလိုက်ပြီး “ဒါဆို ကျွန်တော်တို့ သွားကြရအောင်လား”
    

    
      
    

    
      ဟာရုမိသည် တောင်ဝှေးကို သူ့မိခင်လက်ထဲသို့ ထည့်ပေးပြီး “ရော့၊ ဒါက မားချမ်ရဲ့ တောင်ဝှေး။ ဒါကို ကောင်းကောင်း ကိုင်ထားရမယ်နော်” သူသည် မျက်ရည်များ ပြည့်လျှံနေသော မျက်လုံးများဖြင့် ကြည့်ရင်း အသံမှာလည်း တုန်ယင်နေသည်။
    

    
      
    

    
      မာဆာအေသည် ဘာမျှ မခံစားရသော အမူအရာမျိုးဖြင့် ဟာရုမိ၏ လက်ကို တွဲကာ ဖြည်းဖြည်းချင်း လျှောက်လာသည်။ သူ အခန်းထဲမှ ထွက်လာပြီး လျှောက်လမ်းပေါ်တွင် တစ်လှမ်းချင်း လျှောက်လှမ်းနေစဉ် အာကီအိုသည် သူ့အမေ၏ ကျောပြင်ကို မျက်တောင်မခတ်ဘဲ စိုက်ကြည့်နေမိသည်။
    

    
      
    

    
      “ချလွင် … ချလွင်” တောင်ဝှေးပေါ်မှ ခြူသံများ။
    

    
      
    

    
      အာကီအို၏ အကြည့်က ထိုခြူလုံးလေးများဆီသို့ ရောက်သွားသည်။ ခြူများအနီးတွင် ကတ်ပြားလေးတစ်ခု ချိတ်ဆွဲထားသည်။ ကတ်ပြားပေါ်တွင် တွန့်လိမ်တွန့်လိမ် ရေးထွင်းထားသော “မိုင်ဟာရာ မာဆာအေ” ဟူသည့် စကားလုံးများကို တွေ့ရသည်။ ၎င်းမှာ သစ်သားပြားပေါ်တွင် အချွန်ဖြင့် ရေးထွင်းသော စကားလုံးများ။
    

    
      
    

    
      ၎င်းကို မြင်လိုက်ရသော တစ်ဒင်္ဂမှာပင် ဆူပွက်နေသော သွေးများက 
      သူ့ကို
       တက်ဆောင့်လိုက်သကဲ့သို့ အာကီအိုမှာ အသက်ရှူ ရပ်မတတ် ခံစားလိုက်ရသည်။
    

    
      
    

    
      ထိုကတ်ပြားကလေးကို စောစောက ဓာတ်ပုံထဲတွင် မြင်ခဲ့ရသေးသည်။ ထိုဓာတ်ပုံထဲတွင် မာဆာအေသည် ၎င်းကို လက်ထဲ၌ တင်းတင်းကျပ်ကျပ် ဆုပ်ကိုင်ထားသည်။
    

    
      
    

    
      သူ၏ မှတ်ဉာဏ်ထဲတွင် အတိတ်ပုံရိပ်များ တစ်ဖျပ်ဖျပ် ပြန်ပေါ်လာကြသည်။ မူလတန်း ကျောင်းဆင်းပွဲသို့ နီးကပ်လာသောအခါ လက်မှုဘာသာရပ်အတွက် အိမ်စာတစ်ခု ပေးခဲ့သည်။ ဆရာမက သူ၏ ရည်ရွယ်ချက်ကို ဤသို့ ရှင်းပြခဲ့သည်။ အလယ်တန်းကျောင်းသို့ တက်ရောက်ကြရသည့်အခါ၌ မိမိတို့၏ လွယ်အိတ်များတွင် မိမိနာမည်ပါသော ကတ်ပြားများကို ချိတ်ဆွဲထားနိုင်ရန် ဖြစ်သည်။ သို့မဟုတ်ပါကလည်း မိမိကို စောင့်ရှောက်ဖူးသည့် တခြားသူ တစ်ဦးတစ်ယောက်ကိုလည်း လက်ဆောင်အဖြစ် ပေးနိုင်ကြောင်း ဆရာမက ပြောခဲ့သည်။ သို့ဖြင့် အာကီအိုသည် ကတ်ပြားပေါ်တွင် မိခင်၏ နာမည်ကို ရေးထွင်းလိုက်သည်။ ထို့ပြင် အိမ်အနီးရှိ စာရေးကိရိယာဆိုင်မှ ခြူလုံးတချို့ကို ဝယ်ပြီးနောက် ကတ်ပြားထိပ်တွင် အပေါက်ဖောက်၍ ၎င်းကို ခြူလုံးလေးများနှင့် တွဲချည်ထားကာ မာဆာအေအား လက်ဆောင်အဖြစ် ပေးခဲ့သည်။
    

    
      
    

    
      နှစ်ပေါင်း ၄၀ နီးပါး ကြာခဲ့ပြီ။ သို့သော် မာဆာအေက ၎င်းပစ္စည်းလေးကို တယုတယ သိမ်းထားဆဲ ဖြစ်သည်။ ထို့ပြင် သူငယ်မပြန်ခင် အချိန်ကတည်းက သူ အမြဲ သုံးလေ့ရှိသော တောင်ဝှေးပေါ်တွင် ချိတ်ဆွဲထားခဲ့သေးသည်။
    

    
      
    

    
      ထိုကတ်ပြားကလေးသည် သူ့အား စိတ်ချမ်းမြေ့မှုများကို ဆောင်ကြဉ်းပေးခဲ့သည်။ သို့မဟုတ် ၎င်းသည် သူ့သားထံမှ ရသော ပထမဆုံး လက်ဆောင် ဖြစ်ရပေမည်။
    

    
      
    

    
      သူ၏ နှလုံးခုန်သံများမှာ ကျယ်သည်ထက် ကျယ်လောင်လာကြသည်။ နှလုံးမှာလည်း လှုပ်ခါသည်ထက် လှုပ်ခါနေကြသည်။ သူသည် ရပ်နေရန်ပင် အားမရှိတော့ဘဲ ထိုနေရာမှာပင် ကြမ်းပြင်ပေါ်သို့ ထိုင်ချလိုက်မိသည်။
    

    
      
    

    
      “ဘယ်လို ဖြစ်တာလဲ” ကာဂါသည် သူ၏ အမူအရာများ ပုံပျက်နေသည်ကိုလည်း ရိပ်စားမိနေသောကြောင့် မဆိုင်းမတွ မေးလိုက်သည်။
    

    
      
    

    
      ခံနိုင်ရည် ကုန်ဆုံးသွားခဲ့လေပြီ။ အာကီအို၏ မျက်လုံးများမှ မျက်ရည်များ လျှံကျလာကြသည်။ နဂိုက တင်းခံနေကြသော မာနများသည်လည်း ကျိုးပေါက်ခဲ့ကြလေပြီ။
    

    
      
    

    
      “တောင်းပန်ပါတယ်။ တကယ်ပါ ….. တကယ့်ကို တောင်းပန်ပါတယ်” သူသည် မြက်ဖျာကြမ်းခင်းကို ခေါင်းဖြင့် ခပ်ပြင်းပြင်း ဆောင့်နေသည်။ “ကျွန်တော်တို့ ညာခဲ့မိတယ်။ ဒါတွေ အားလုံးက မုသားတွေပါ။ အမေက လူသတ်ခဲ့တယ်လို့ ကျွန်တော်တို့ လုပ်ကြံပြီး ပြောခဲ့မိပါတယ်။ ကျွန်တော့်အမေက လူသတ်သမား မဟုတ်ရပါဘူးဗျာ”
    

    
      
    

    


    
      
    

    
      အခန်း (၂၇)
    

    
      
    

    
      သူ၏ အော်သံကို ကြားကြသော်လည်း ဘယ်သူကမျှ တုံ့ပြန် ပြောဆိုခြင်း မပြုကြချေ။ ကျန်လူများ အားလုံးမှာ အံ့အား အသင့်ကြီး သင့်နေကြသောကြောင့်လည်း ဖြစ်နိုင်သည်။ သူက ဖြည်းဖြည်းချင်း ခေါင်းမော့လိုက်ပြီး ပထမဦးစွာ ယာအေကိုကို စိုက်ကြည့်နေမိသည်။ သူ့ဇနီးသည်လည်း ကြမ်းပြင်ပေါ် ထိုင်လျက် ရှိနေလေပြီ။ သူ့ဇနီး၏ မျက်နှာမှာ စိတ်ဆင်းရဲမှု အရှိန်ကြောင့် တွန့်ခေါက်နေပြီး မျက်လုံးများမှာ မျှော်လင့်ချက် ကင်းမဲ့မှုကြောင့် အရောင်အဆင်း ကင်းမဲ့နေလေသည်။
    

    
      
    

    
      “ဆောရီးပါကွာ။ ကို ဘယ်လိုမှ တောင့်မခံနိုင်တော့ဘူး” အာကီအိုသည် ဇနီးသည်ကို ကြည့်၍ ပြောသည်။ “ငါတို့ ရပ်တန်းက ရပ်ကြပါစို့လား။ ဒီကိစ္စမျိုး ငါ ဆက်မလုပ်နိုင်တော့ဘူး။ တကယ် မလုပ်နိုင်တော့ဘူး ….”
    

    
      
    

    
      ယာအေကို၏ ဦးခေါင်းမှာလည်း အားပြတ်သူ တစ်ယောက်ပမာ အောက်ဘက်သို့ ငိုက်စိုက်ကျနေသည်။ သူကိုယ်တိုင်လည်း  ဆက်ပြီး ရင်ဆိုင်နိုင်ရန် လစ်လျူရှုထားနိုင်စွမ်း ကုန်ဆုံးခဲ့ဟန် တူသည်။
    

    
      
    

    
      “ကျွန်တော် သဘောပေါက်ပါတယ်။ ဒါဆို လူသတ်တရားခံက ဘယ်သူလဲ”
    

    
      
    

    
      ထိုမေးခွန်းကို မေးလိုက်သော ကာဂါ၏ လေသံမှာ တည်ငြိမ်လွန်းနေသောကြောင့် ဖြစ်မည်။ အာကီအိုသည် ကာဂါကို တစ်ချက် ငဲ့ကြည့်မိသည်။ ပြောပြရန် ခဲယဉ်းသော ကရုဏာသက်သည့် အကြည့်တစ်မျိုးဖြင့် ကာဂါသည် သူ့ကို ကြည့်နေသည်။
    

    
      
    

    
      ‘ဪ … သူ အစကတည်းက အဖြစ်မှန်ကို သိနေခဲ့တာပါလား’ ဟု အာကီအိုက တွေးနေမိသည်။ ထို့ကြောင့်သာ သူ၏ ဖွင့်ဟချက်ကို နည်းနည်းကလေးမျှ အံ့ဩဟန် မပြခဲ့ခြင်း ဖြစ်မည်။
    

    
      
    

    
      “ခင်‌ဗျားရဲ့သား မဟုတ်လား”
    

    
      
    

    
      ကာဂါ၏ အမေးအတွက် အာကီအိုသည် ဖြည်းညင်းစွာ ခေါင်းညိတ်လိုက်သည်။ ထိုသို့ ခေါင်းညိတ်နေစဉ်မှာပင် ယာအေကိုထံမှ ပြင်းထန်သော ငိုကြွေးသံ ထွက်ပေါ်လာသည်။ သူသည် ကြမ်းပြင်ပေါ်တွင် ပုံလဲနေပြီး ခန္ဓာကိုယ်မှာ တဆတ်ဆတ် တုန်နေသည်။
    

    
      
    

    
      “ရဲဘော်မာကျုမီယာ၊ အပေါ်ထပ် တက်ပါ”
    

    
      
    

    
      “ခဏလေးနေပါဦး” ယာအေကိုက ခေါင်းငုံ့ထားလျက် “ကျွန်မ ….. ကျွန်မ သွားခေါ်ပေး …..” သူ၏ ငိုရှိုက်သံသာ ထွက်ပေါ်လာကြသည်။
    

    
      
    

    
      “ကောင်းပြီလေ။ သွားခေါ်လိုက်ပါ”
    

    
      
    

    
      ယာအေကိုသည် ကြမ်းပြင်မှ အနိုင်နိုင် ကုန်းထပြီး လှေကားပေါ် တက်သွားတော့သည်။
    

    
      
    

    
      ကာဂါသည် အာကီအို၏ အရှေ့တွင် ငုတ်တုတ် ထိုင်ချလိုက်သည်။ “ခင်ဗျား အခုလို အချိန်မီ ဝန်ခံလိုက်တာ သိပ်ကောင်းတယ်။ အင်မတန် ကြီးလေးတဲ့ အမှားကြီးတစ်ခုကို ခင်ဗျား ကျူးလွန်မိတော့မလို့”
    

    
      
    

    
      “တကယ့်ကိုပဲ …. ကျွန်တော်တို့ရဲ့ လုပ်ကြံဇာတ်လမ်းကို ဟိုးအစကတည်းက ဆရာ ရိပ်မိနေခဲ့တာပဲ”
    

    
      
    

    
      “ဟင့်အင်း။ ခင်ဗျားတို့ ရဲစခန်းကို ဖုန်းလှမ်းဆက်တဲ့ အချိန်အထိ ကျွန်တော် အဖြစ်မှန်ကို ဘာမှ မသိသေးဘူး။ ခင်ဗျားတို့ရဲ့ ထွက်ဆိုချက်တွေကို နားထောင်နေတုန်းမှာလည်း မသင်္ကာစရာ ရှာမတွေ့ခဲ့ဘူး”
    

    
      
    

    
      “ဒါဆို ဘယ်လိုလုပ်ပြီး သိခဲ့တာလဲ”
    

    
      
    

    
      ကာဂါသည် မာဆာအေကို နောက်ပြန်လှည့်ကြည့်နေသည်။
    

    
      
    

    
      “အဲဒီ လက်ချောင်းနီနီတွေကြောင့်ပဲ”
    

    
      
    

    
      “အဲဒီ အနီရောင် လက်ချောင်းတွေက ဘာဖြစ်နေကြလို့လဲ”
    

    
      
    

    
      “ကျွန်တော် အဲဒီလက်တွေကို မြင်စတုန်းက ကျွန်တော် စဉ်းစားနေမိတယ်။ ‘ဒီလက်တွေဟာ ဘယ်အချိန်တုန်းက အရောင်တွေ ပေနေခဲ့ကြတာလဲ’ ပေါ့။ တကယ်လို့သာ အခင်းမဖြစ်ခင်ကတည်းက ပေနေခဲ့တာဆိုရင် အလောင်းရဲ့ လည်ပင်းပတ်လည်မှာ အနီရောင် လက်ဗွေရာတွေ 
      ပေကျ
      ံ
      နေခဲ့ရမှာ
       မဟုတ်လား။ ခင်ဗျားရဲ့ အမေက အခင်းဖြစ်ပြီး ဒုတိယမြောက်နေ့မှာ လက်အိတ်ကို 
      စွ
      ပ်
      ထားခဲ့တာလေ။
       အဲဒီတုန်းက ကျွန်တော်လည်း ရှိနေတာပဲ။ အဲဒါကတော့ လွဲစရာ မရှိဘူး။ ထူးခြားတာက အလောင်းပေါ်မှာ အနီရောင် လက်ဗွေရာတွေ ရှိမနေဘူး။ ပြီးတော့ ခင်ဗျားရဲ့ ထွက်ဆိုချက်ထဲမှာလည်း အဲဒါတွေကို ဖယ်ရှားပစ်ခဲ့ပါတယ် ဆိုတဲ့ အကြောင်း မပါဘူး။ အဲဒီလိုသာဆိုရင် သူ့လက်ချောင်းမှာ ပေနေတဲ့ အနီရောင်တွေက အခင်းဖြစ်ပြီးမှ ပေခဲ့တာလို့ ယူဆရတော့မှာပေါ့။ ဒါပေမယ့် ခင်ဗျား အမေ သုံးခဲ့တဲ့ နှုတ်ခမ်းနီဘူးကို ကျွန်တော် ဘယ်မှာမှ ရှာမတွေ့ခဲ့ဘူး။ အတိအကျ ပြောရရင် သူ့အခန်းထဲမှာ အဲဒီပစ္စည်း ရှိမနေဘူး”
    

    
      
    

    
      “နှုတ်ခမ်းနီဘူးက ယာအေကိုရဲ့ …..” အာကီအိုသည် ပြောနေရင်းစပ်ကြားမှ ထိုသို့ မဖြစ်နိုင်ကြောင်း သတိထားမိသွားပြီး သူ့စကားကို ရပ်လိုက်လေသည်။
    

    
      
    

    
      “ခင်ဗျားဇနီးရဲ့ အလှပြင်ခန်းက အပေါ်ထပ်မှာ။ ခင်ဗျားအမေကလည်း အပေါ်ထပ်ကို မတက်နိုင်တော့ဘူး မဟုတ်လား”
    

    
      
    

    
      “ဒါဆို သူက ဘယ်ကနေ …….”
    

    
      
    

    
      “တကယ်လို့ သူ့အခန်းမှာ မရှိဘူးဆိုရင် ဘယ်နေရာမှာ ရှိနေမလဲ။ ဒီတော့ အဲဒီ နှုတ်ခမ်းနီဘူးကို တစ်ယောက်ယောက်က ယူသွားတယ်လို့ပဲ ကျွန်တော် ကောက်ချက်ချရတော့မှာပဲ။ အဲဒါ ဘယ်သူ ဖြစ်မလဲ။ ဒါကြောင့် ကျွန်တော် ခင်ဗျားရဲ့ နှမကို မေးကြည့်မိတယ်။ ‘ခင်ဗျားရဲ့ အမေ အခုတလော သုံးနေတဲ့ နှုတ်ခမ်းနီဘူးက ဘယ်နေရာမှာလဲ’ လို့။ ……. မစ္စစ်တာဂျိမ၊ ကျေးဇူးပြုပြီး ကျွန်တော်တို့ကို အဲဒီပစ္စည်း ထုတ်ပြပါလား”
    

    
      
    

    
      ဟာရုမိသည် လက်ကိုင်သားရေအိတ်ကို ဖွင့်ပြီး အထဲမှ ပလတ်စတစ်အိတ်တစ်အိတ်ကို ဆွဲထုတ်လိုက်သည်။ အိတ်ထဲတွင် ထည့်ထားသည်က နှုတ်ခမ်းနီတစ်တောင့်။
    

    
      
    

    
      “အဲဒီ နှုတ်ခမ်းနီဘူးပဲ။ စိတ်ချ၊ ကျွန်တော် အရောင်ချင်း တိုက်ဆိုင်ကြည့်ပြီးသွားပြီ။ တကယ်လို့ ပါဝင်ပစ္စည်းတွေကိုပါ အသေးစိတ် ဓာတ်ခွဲကြည့်မယ် ဆိုရင်တော့ ပိုပြီး တိကျတဲ့ အဖြေတစ်ခု ရလာမှာပေါ့”
    

    
      
    

    
      “နင့်ဆီမှာ ဘာဖြစ်လို့ အဲဒီနှုတ်ခမ်းနီဘူးက ရောက်နေရတာလဲ” အာကီအိုသည် ဟာရုမိကို မေးလိုက်သည်။
    

    
      
    

    
      “မစ္စတာမိုင်ဟာရာ၊ အဲဒါ မေးသင့်တဲ့ မေးခွန်းတစ်ခုပဲ” ကာဂါက ဆက်ပြောသည်။ “ခင်ဗျားအမေက မစ္စစ်တာဂျိမရဲ့ နှုတ်ခမ်းနီဘူးကို ယူဆော့တယ်။ ဒါက အထူးအဆန်းတော့ မဟုတ်ဘူး။ ထူးဆန်းတာက အခု အဲဒီ နှုတ်ခမ်းနီဘူးက မစ္စစ်တာဂျိမရဲ့ လက်ထဲ ပြန်ရောက်နေတယ်။ မစ္စစ်တာဂျိမကို ကျွန်တော် တစ်ခုလောက် မေးပါရစေ။ ခင်ဗျားအမေနဲ့ နောက်ဆုံး ဘယ်နေ့က တွေ့ခဲ့ကြရတာလဲ”
    

    
      
    

    
      “….. ကြာသပတေးနေ့ညက”
    

    
      
    

    
      “ကောင်းပြီ။ ဒါဆို နှုတ်ခမ်းနီဘူးက အဲဒီညကတည်းက သူ့အခန်းထဲမှာ မရှိတော့တာပေါ့။ မစ္စတာမိုင်ဟာရာ၊ အဲဒါက ဘာကို ဆိုလိုနေသလဲဆိုတာ ခင်ဗျား သိလား”
    

    
      
    

    
      “ကျွန်တော် သဘောပေါက်ပါပြီ။ ကျွန်တော့်အမေဟာ ကြာသပတေးနေ့ညက သူ့လက်ချောင်းတွေကို အနီရောင် ဆိုးခဲ့တယ် ဆိုတဲ့ သဘောပေါ့။ ဟုတ်တယ်မလား”
    

    
      
    

    
      “အခုလို ကောက်ချက်မျိုးပဲ ချလို့ ရတော့မှာပေါ့။ ဒါဆို ခင်ဗျားအမေကို လူသတ်တရားခံပါလို့ ပြောထားတဲ့ ခင်ဗျားတို့ရဲ့ ထွက်ဆိုချက်နဲ့ ဝိရောဓိ ဖြစ်မနေဘူးလား။ ကျွန်တော် စောစောက ပြောခဲ့သလိုပဲ။ အလောင်းပေါ်မှာ အနီရောင် လက်ဗွေရာတွေ လုံးဝ မတွေ့ခဲ့ရဘူး”
    

    
      
    

    
      အာကီအိုသည် လက်သီးကို ကျစ်ကျစ်ပါအောင် ဆုပ်ထားသည်။ သူ့လက်သည်းများက အရေပြားကို ဖောက်ထွက်လုမတတ် လက်ဖဝါးများသည် နီရဲနေလေသည်။
    

    
      
    

    
      “ဪ …. ဒါကြောင့်ကိုး” သူ၏နှုတ်မှ တိုးတိုးလေး ရေရွတ်နေမိလေသည်။
    

    
      
    

    


    
      
    

    
      အခန်း (၂၈)
    

    
      
    

    
      မာကျုမီယာသည် ကာဂါနှင့် မိုင်ဟာရာ အာကီအိုတို့၏ အပြန်အလှန် ပြောနေကြသည့် စကားများကို နားထောင်လျက် ဆွံ့အစွာ လျှောက်လမ်းပေါ်တွင် ငူငူကြီး ရပ်နေမိသည်။
    

    
      
    

    
      အင်မတန် ဆိုးယုတ်ပြီး လူမဆန်သော ပြစ်မှုကြီးပါတကားဟု သူ တွေးနေမိသည်။ မိမိ၏ သားတစ်ယောက်ကို ကယ်တင်လိုခြင်း ဟူသော အကြောင်းကြောင့်ပဲ 
      ဖြစ်ပါစေ။
       အဘယ်ကြောင့် မိမိ၏ အမေအိုကို ဓားစားခံအဖြစ် အသုံးချခဲ့ရသနည်း။ ဤသည်ကို မာကျုမီယာက နားမလည်နိုင်အောင် ဖြစ်နေသည်။ သို့သော် အချိန်မလွန်ခင် အမှန်အတိုင်း ဝန်ခံလိုက်ခြင်းသည် မိုင်ဟာရာအဖို့ရာ သူ့ကိုယ်သူ ကယ်ထုတ်လိုက်နိုင်ခြင်းပင် ဖြစ်တော့သည်။
    

    
      
    

    
      ကာဂါသည် ထိုလက်ချောင်းနီနီများနှင့် ပတ်သက်၍ သင်္ကာမရှင်း ဖြစ်ခဲ့လျှင် အဘယ်ကြောင့် ထိုအချိန်က ချက်ချင်း မဖော်ထုတ်ခဲ့ရသနည်း။ အကယ်၍ ထိုသို့ လုပ်ခဲ့လျှင် အဖြစ်မှန်ကို စောစောစီးစီး သိကြရမည် ဖြစ်သည်။
    

    
      
    

    
      “ဘာဖြစ်ပြန်တာလဲ။ အမေတို့ 
      ပြောတော့
       ကျွန်တော့်ကို ရဲစခန်း သွားစရာ မလိုတော့ဘူးဆို” အပေါ်ထပ်မှ နာအိုမီ၏ အသံများ ထွက်ပေါ်လာသည်။
    

    
      
    

    
      “အခု မရတော့လို့ပေါ့ သားရယ်။ သူတို့ အားလုံး သိကုန်ကြပြီ” ယာအေကိုက ငိုလျက် ပြောနေသည်။
    

    
      
    

    
      “မသိဘူးဗျာ။ ဘာလို့ အဲဒီလို ဖြစ်ကုန်ရတာလဲ။ အမေတို့ ပြောတဲ့အတိုင်း ကျွန်တော် အကုန် လိုက်လုပ်ခဲ့တာပဲ”
    

    
      
    

    
      ထို့နောက် ပစ္စည်းများကို ကိုင်ပေါက်သောကြောင့် ကြမ်းပြင်ပေါ်သို့ 
      ပြုတ်
      ကျ
      သည့်
       အသံများ ထွက်ပေါ်လာသည်။
    

    
      
    

    
      “အဲဒါ ခင်ဗျားတို့ အသုံးမကျလို့ပဲဗျ။ ခင်ဗျားတို့ အသုံးမကျတာ” နာအိုမီက အော်ဟစ်နေသည်။
    

    
      
    

    
      “တောင်းပန်ပါတယ် သားရယ်။ အမေ တောင်းပန်ပါတယ်”
    

    
      
    

    
      မာကျုမီယာသည် မည်သို့ ပြုလုပ်သင့်သည်ကို စဉ်းစားနေစဉ်မှာပင် ကာဂါသည် ခြေလှမ်းကျဲကျဲဖြင့် လျှောက်လမ်းမှ ဖြတ်ကာ အပေါ်ထပ်သို့ တက်သွားလေသည်။
    

    
      
    

    
      မကြာခင်မှာပင် နာအိုမီထံမှ အာခေါင်ခြစ်၍ အော်သံများ ထွက်ပေါ်လာသည်။ “ခင်ဗျားကြီး ဘာလုပ်မလို့လဲ” ဟု အော်နေဟန် တူသည်။ ထို့နောက် မကြာခင် ကာဂါသည် ကောင်လေး၏ 
      ကု
      ပ်
      ပိုးကို
       ကိုင်ဆုပ်လျက် အောက်ထပ်သို့ ပြန်ရောက်လာသည်။ အောက်ထပ်သို့ ရောက်သောအခါမှ သူ့လက်ကို လွှတ်ပေးလိုက်ရာ နာအိုမီမှာ ကြမ်းပြင်ပေါ် ပုံလျက် လဲကျသွားတော့သည်။
    

    
      
    

    
      “ရဲဘော်မာကျုမီယာ၊ ဒီသူတောင်းစားလေးကို ခေါ်သွားတော့”
    

    
      
    

    
      “ဟုတ်” မာကျုမီယာသည် ပြောပြီး နာအိုမီ၏ လက်မောင်းကို ဖမ်းကိုင်ထားလိုက်သည်။ နာအိုမီသည် ပြင်းထန်စွာ ငိုကြွေးနေလေပြီ။ မူကြိုကလေးတစ်ယောက် ကဲ့သို့ တစ်မျက်နှာလုံး မျက်ရည်နှာရည်များဖြင့် ရွှဲစိုလျက် အသံထွက်အောင် ရှိုက်၍ ရှိုက်၍ ငိုကြွေးနေသည်။
    

    
      
    

    
      “ငါနဲ့ လိုက်ခဲ့” မာကျုမီယာသည် သူ့ကို လက်မောင်းမှ ဆွဲထူပြီး ခြံတံခါးဝဆီသို့ ခေါ်သွားလေသည်။
    

    
      
    

    
      “ကျွန်မလည်း အတူလိုက်မယ်” ယာအေကိုက အနောက်မှ ပြေးလိုက်လာသည်။
    

    
      
    

    
      ခြံတံခါး၏ အရှေ့တွင် ကိုဘာယာရှိနှင့် ဆာကာဂါမိတို့ စောင့်နေကြသည်။ သူတို့သည် မာကျုမီယာတို့ကို မြင်လိုက်သောအခါ တံခါးကို တွန်းဖွင့်ပြီး အထဲသို့ ဝင်လာကြသည်။
    

    
      
    

    
      “အဲ … အဖြစ်မှန်က ဒီလိုပါ …..”
    

    
      
    

    
      ကိုဘာယာရှိက လက်ကာပြပြီး “ရဲဘော်ကာဂါက တို့ကို ပြောပြီးပါပြီ။ မင်းတို့လည်း ပင်ပန်းသွားကြပြီ”
    

    
      
    

    
      ကိုဘာယာရှိသည် ရဲသားတချို့ကို လက်ပြ၍ လှမ်းခေါ်ပြီး နာအိုမီနှင့် ယာအေကိုတို့ကို သူတို့လက်သို့ အပ်လိုက်လေသည်။ သူတို့ ထွက်ခွာသွားသည်ကို ကြည့်နေပြီး မာကျုမီယာဘက်သို့ ပြန်လှည့်လာသည်။
    

    
      
    

    
      “ငါတို့ ကာဆုဂါအိအိမ်က ကွန်ပျူတာကို စစ်ကြည့်တဲ့အခါ သူတို့ အီးမေးလ်ထဲက အမှိုက်ပုံးထဲမှာ သံသယဖြစ်စရာ စာတစ်စောင်တွေ့တယ်။ အခင်းဖြစ်တဲ့နေ့က ပို့ထားတာ။ အဲဒီစာကို ကလေးမလေးရဲ့ အဖေကလည်း မသိဘူးလို့ ပြောတယ်။ ကြည့်ရတာ ကလေးမလေးကိုယ်တိုင် ဖတ်ပြီး ဖျက်ပစ်ထားတာ ဖြစ်မယ်။ အဲဒီစာထဲမှာ ဓာတ်ပုံတစ်ပုံပဲ ပါတယ်။ Super Princess ကာတွန်းကားထဲက ဇာတ်ကောင်တွေရဲ့ ပုံတူအရုပ်ကို ရိုက်ထားတာတဲ့ ပုံတစ်ပုံပဲ”
    

    
      
    

    
      “မေးလ်ပို့တဲ့ သူက ဘယ်သူလဲဆိုတာကိုရော သိပြီလား ဆရာ”
    

    
      
    

    
      “အခမဲ့အီးမေးလ် ဝန်ဆောင်မှုတစ်ခုကို သုံးထားတာပဲ။ နာမည်အစစ်ကိုတော့ စုံစမ်းလို့ မရနိုင်ဘူး။ ဒါပေမယ့် ငါတို့ တိုက်ဆိုင် စစ်ဆေးကြည့်လို့ ရတာပဲ ဥစ္စာ” ကိုဘာယာရှိသည် မိုင်ဟာရာတို့ အိမ်၏ အပေါ်ထပ်သို့ လက်ညှိုးထိုးပြနေသည်။
    

    
      
    

    
      “မိုင်ဟာရာ နာအိုမီဆီမှာတော့ ကွန်ပျူတာတစ်လုံး ရှိတာပဲ”
    

    
      
    

    
      “အီးမေးလ်ထဲက ပုံကို မြင်ပြီးတာနဲ့ အိမ်ပြင် ထွက်သွားတာဆိုတော့ သူကတော့ ဘယ်သူ ပို့သလဲဆိုတာ ကောင်းကောင်း သိမှာပဲ။ ဒါကြောင့်လည်း အဲဒီလူကို သွားတွေ့တာပေါ့”
    

    
      
    

    
      “ကျွန်တော်တို့ နာအိုမီရဲ့ ကွန်ပျူတာကို သိမ်းလိုက်ရမလား”
    

    
      
    

    
      “လိုအပ်တာပေါ့။ ဒါပေမယ့် မလောပါနဲ့လေ။ အိမ်ထဲမှာ ငါတို့ ဖမ်းချုပ်ရမယ့်လူ တစ်ယောက် ကျန်သေးတယ် မဟုတ်လား”
    

    
      
    

    
      “အလောင်းပစ်တဲ့ အဓိက တရားခံက မိုင်ဟာရာ အာကီအိုပါ။ အခု ရဲဘော်ကာဂါက သူနဲ့ စကားပြောနေပါတယ်”
    

    
      
    

    
      “ဒါဆိုလည်း ဒီမှာ ရပ်မနေနဲ့တော့။ အထဲကို အမြန်သွား။ ကာဂါ ဘာတွေ ပြောနေသလဲဆိုတာ သေချာ နားထောင်ခဲ့”
    

    
      
    

    
      “သူပြောတာ နားထောင်ရမယ်?”
    

    
      
    

    
      “အခုမှ ကောင်းခန်းရောက်မှာကွ” ကိုဘာယာရှိသည် မာကျုမီယာ၏ ပခုံးပေါ်သို့ လက်တင်လိုက်ပြီး “တစ်နည်းပြောရမယ်ဆိုရင် အခုဟာက လူသတ်မှုထက် ပိုအရေးကြီးလိမ့်မယ်”
    

    
      
    

    


    
      
    

    
      အခန်း (၂၉)
    

    
      
    

    
      မာကျုမီယာသည် အိမ်ထဲသို့ ပြန်ရောက်လာပြီး နာအိုမီနှင့် ယာအေကိုတို့ကို အပြင်ဘက်မှ ရဲဘော်များလက်သို့ ကောင်းစွာ အပ်နှံပြီး ဖြစ်ကြောင်း ကာဂါကို ပြောဆိုနေသည်။ အာကီအိုသည် ခေါင်းငိုက်စိုက် ချလျက် သူတို့၏ ပြောစကားများကို နားစွင့်နေသည်။
    

    
      
    

    
      မာဆာအေသည် အိမ်ပေါက်ဝရှိ လှေကားခွင်တွင် ထိုင်နေသည်။ ဘေးနားတွင် ဟာရုမိက အဖော်ပြုလျက်။ မိနစ်အနည်းငယ် မတိုင်ခင်က အနေအထားမျိုးသို့ ပြန်လည် ရောက်ရှိသွားသည်။ သို့သော် ထိုမျှ တိုတောင်းသော အချိန်ကာလလေး အတွင်း၌ ဤအိမ်တွင်းမှ အရာအားလုံးသည် ကျွမ်းထိုးမှောက်ခုံ ဖြစ်ကုန်ကြ‌လေပြီ။
    

    
      
    

    
      အာကီအိုသည် ဖြည်းဖြည်းချင်း ထရပ်လိုက်သည်။ သူ၏ ကိုယ်လုံးမှာ ကျောက်တုံးကြီး ဖိထားခံရသကဲ့သို့ လေးလံနေလေသည်။
    

    
      
    

    
      “ခင်ဗျား ဘာပြောချင်သေးလဲ” ကာဂါက မေးလိုက်သည်။ “ခင်ဗျားအမေနဲ့ နှမကိုလေ”
    

    
      
    

    
      အာကီအိုသည် ခြေဖဝါးအောက်မှ မြက်ဖျာကြမ်းခင်းကို စိုက်ကြည့်ရင်း ခေါင်းခါလိုက်သည်။
    

    
      
    

    
      “ကျွန်တော့်အမေက အဲဒီလို လုပ်လိမ့်မယ်လို့ ကျွန်တော် ထင်မထားဘူး။ …….. အလှပြင်တန်း ဆော့တာတဲ့။ မနေ့က ကျွန်တော့်နှမကတောင် ကျွန်တော့်ကို အဲဒီကိစ္စ ပြောခဲ့သေးတယ်။ ဒါပေမယ့် ကျွန်တော်ကတော့ အမှုမထားခဲ့ဘူး။ လက်စသတ်တော့ သူ့ကြောင့် ကျွန်တော်တို့ ဘဝပျက်ရတာကိုး” သူက လှောင်ပြုံးတစ်ချက် ပြုံးလိုက်သည်။
    

    
      
    

    
      မိမိအနားသို့ ဟာရုမိ တိုးကပ်လာသည်ကို သတိထားမိသောကြောင့် အာကီအိုသည် ခေါင်းမော့ကြည့်လိုက်သည်။ ဟာရုမိသည် နှုတ်ခမ်းကို တင်းတင်း ဖိကိုက်ထားပြီး မျက်နှာပေါ်တွင် မျက်ရည်များ စီးဆင်းနေသည်။ သူ့နှမ၏ နီရဲနေသော မျက်လုံးများကို စိုက်ကြည့်နေစဉ် သူ့ပါးမှာ ကျဉ်ကနဲ ခံစားလိုက်ရတော့သည်။ ရုတ်တရက် ဘာဖြစ်သွားသည်ကို သူ နားမလည်နိုင်ဘဲ ရှိနေစဉ် သူ့ပါးပြင်မှာလည်း ပူထူလာသည်။ တစ်ခဏအကြာမှ သူ အသိ 
      ပြန်ဝင်လာသည်။
       ပါးရိုက်ခံလိုက်ရခြင်း။
    

    
      
    

    
      “ဆောရီးပဲ” သူသည် ထုံပေပေ ဖြစ်နေသော သူ့ပါးပြင်ကို ပွတ်လျက် “ဒီလို ဘဝမျိုးရောက်အောင် ငါ လုပ်မိတာ …….”
    

    
      
    

    
      ဟာရုမိက ခေါင်းကို တွင်တွင် ခါယမ်းလျက် “အစ်ကိုက ညီမကို တောင်းပန်ရမှာ မဟုတ်ဘူး”
    

    
      
    

    
      “အင်း ……..”
    

    
      
    

    
      “မစ္စတာမိုင်ဟာရာ” ကာဂါသည် ဟာရုမိအနားတွင် ရပ်လိုက်ပြီး “ကြည့်ရတာ အခုချိန်ထိ ခင်ဗျား တကယ့် အဖြစ်မှန်ကို နည်းနည်းလေးတောင်မှ သဘောပေါက်သေးပုံ မရဘူး”
    

    
      
    

    
      “တကယ့် အဖြစ်မှန်?”
    

    
      
    

    
      “အချိန်မလွန်ခင် ကိုယ့်အမှားကို ပြန်ပြီး ပြင်လိုက်နိုင်တာ တွေ့ရတော့ ခင်ဗျားအစား ကျွန်တော် အင်မတန် ဝမ်းသာတာပဲ။ ဒါပေမယ့် ခင်ဗျား အခုချိန်ထိ အဓိက အရေးပါတဲ့ အချက်ကို သတိမထားမိသေးဘူး” ကာဂါသည် ပြောပြီး ပလတ်စတစ်အိတ်ထဲမှ နှုတ်ခမ်းနီဘူးကို သူ့အား ပြလိုက်သည်။ “ကျွန်တော် ခင်ဗျားနှမနဲ့ သွားတွေ့တဲ့ အချိန်တုန်းက သူ့ကို ကတိတစ်ခု တောင်းခဲ့တယ်။ ကျွန်တော်ရဲ့ ခွင့်ပြုချက် မရမချင်း လျှို့ဝှက်ထားတဲ့ အကြောင်းအရာတစ်ခုကို ခင်ဗျားဆီ ဖွင့်မပြောမိဖို့ပဲ”
    

    
      
    

    
      “လျှို့ဝှက်ထားတဲ့ အကြောင်းအရာ?”
    

    
      
    

    
      “ကျွန်တော် ခုနတုန်းက နှုတ်ခမ်းနီနဲ့ ပတ်သက်ပြီး မုသားစကား နည်းနည်း ထည့်သုံးခဲ့မိတယ်။ တကယ်တော့ ကျွန်တော်က ခင်ဗျားနှမကို ဒီလို မေးခဲ့တာ။ ‘ခင်ဗျားအမေက ခင်ဗျားကို နှုတ်ခမ်းနီတစ်တောင့်များ ပေးမထားဘူးလား။’ သူက ပေးထားကြောင်း ပြန်ဖြေလို့ အဲဒီ နှုတ်ခမ်းနီဘူးကို ယူလာခိုင်းခဲ့တာ”
    

    
      
    

    
      အာကီအိုသည် ကာဂါပြောနေသော စကား၏ အဓိပ္ပာယ်ကို နားမလည်သောကြောင့် ဟာရုမိကို အူတိအူကြောင်ဖြင့် စိုက်ကြည့်နေမိသည်။
    

    
      
    

    
      ဟာရုမိက ပြောလာသည်။ “ဒီနှုတ်ခမ်းနီဘူးက ညီမဟာ မဟုတ်ဘူး။ ဟိုးအစောကြီးကတည်းက အမေ့ဆီမှာ ရှိနေခဲ့တာ”
    

    
      
    

    
      “အမေ့ဟာ? ဒါပေမယ့် ဘာလို့ နင့်လက်ထဲ ရောက်နေတာလဲ”
    

    
      
    

    
      “မနေ့က ဒီပန်းခြံထဲမှာ ကောက်တွေ့တာ”
    

    
      
    

    
      “ပန်းခြံထဲမှာ?”
    

    
      
    

    
      “ပန်းခြံထဲက ပန်းအိုးအောက်နားမှာ နှုတ်ခမ်းနီတစ်တောင့် ဖွက်ထားတဲ့အကြောင်း သူက ညီမဆီ ဖုန်းဆက်ပြောတယ်။ အဲဒါကို လာယူပြီး ညီမဆီမှာ သိမ်းထားဖို့ ပြောခဲ့တယ်။ အခုလောလောဆယ်တော့ သူခိုင်းတဲ့အတိုင်း လုပ်ပြီး တစ်နေ့ကျရင် အကြောင်းအရင်း သိလာလိမ့်မယ်တဲ့”
    

    
      
    

    
      “အန်? ဘာတွေ ဖြစ်ကုန်တာလဲ” အာကီအိုသည် ခေါင်းရှုပ်သွားဟန်ဖြင့် “ဘယ်သူက နင့်ဆီ ဖုန်းဆက်တာလဲ”
    

    
      
    

    
      “အမေ့မှာ ဟန်းဖုန်းရှိတယ်။ ညီမ ဝယ်ပေးထားတာ”
    

    
      
    

    
      “ဟန်းဖုန်း?”
    

    
      
    

    
      ဟာရုမိသည် စိတ်ပျက်စွာဖြင့် မျက်မှောင်ကြုတ်လိုက်ပြီး “အစ်ကို အခုထိ နားမလည်သေးဘူးလား”
    

    
      
    

    
      “ဘယ်လိုလို့ …..” အာကီအိုသည် ထိုသို့ ပြောရင်း ဦးနှောက်ထဲမှာ အတွေးတစ်ခု လင်းလက်လာသည်။
    

    
      
    

    
      သို့သော် တစ်ခဏအကြာတွင် ‘ဖြစ်ရော ဖြစ်နိုင်ပါ့မလား’ ဟူ၍ တွေးမိပြန်လေသည်။ အဘယ်ကြောင့်ဆိုသော် ထိုကိစ္စမှာ အင်မတန် ယုံရခက်လွန်းနေသည်။ သို့သော် ယခု ကြုံတွေ့ခဲ့ရသော မျက်မြင် အဖြစ်အပျက်များသည် ထိုအတွေးကို ယုံကြည်အောင် အတင်းအကျပ် ဖိအားပေးနေကြလေသည်။
    

    
      
    

    
      “ဒါဆိုရင် အမေက ……” သူသည် လှေကားခွင်ဘက်ကို လှမ်းကြည့်လိုက်သည်။
    

    
      
    

    
      မာဆာအေသည် စထိုင်စဉ်က ကဲ့သို့ပင် ပုံမပျက်ဘဲ မူလနေရာတွင် ငုတ်တုတ် ထိုင်နေသည်။ တစ်နေရာမှ ရွှေ့ယူထားသော အရုပ်ကြီးကဲ့သို့ တစ်ချက်ကလေးမျှ မလှုပ်ချေ။
    

    
      
    

    
      “ဒါဆိုရင် …..” သူက နောက်တစ်ခေါက် 
      ထပ်မံ ရေရွတ်နေပြန်သည်။
    

    
      
    

    
      ဤအဖြေသာ ယုတ္တိအရှိဆုံး ဖြစ်မည်ဟု သူတွေးနေမိသည်။ သားနှင့် ချွေးမတို့၏ အကြံဆိုးကို သူ သိသောအခါ သူတို့၏ စီမံကိန်းကို မပျက်ပျက်အောင် ဖျက်ရန် အကြံထုတ်ခဲ့ပေမည်။ ထို့နောက်မှ သူသည် လက်ချောင်းများကို အနီရောင် ဆိုးရန် အကြံရသွားခြင်း ဖြစ်မည်။ သူ့လက်ချောင်းများကို ဘယ်အချိန်က 
      အရောင်ဆိ
      ု
      းထားခြင်း
       ဖြစ်ကြောင်းကို ရဲဘက်က မဖြစ်မနေ စုံစမ်းရမည်။ အကယ်၍ နှုတ်ခမ်းနီဘူးကို ဟာရုမိအား ပေးထားလိုက်လျှင် အခင်းမဖြစ်ခင်က ဆိုးထားခြင်း ဖြစ်မည်ဟုသာ ယူဆရပေတော့မည်။ ထို့ကြောင့် မာဆာအေသည် တရားခံ မဖြစ်နိုင်တော့ချေ။
    

    
      
    

    
      သို့သော် ထိုယူဆချက်အတိုင်း အလုပ်ဖြစ်ရန်မှာ အင်မတန် အရေးပါသော ပေးထားချက်တစ်ခုနှင့် ပြည့်စုံရန် လိုအပ်ပေမည်။ “တကယ်တော့ အမေက သူငယ်ပြန် မနေဘူးပေါ့၊ ဟုတ်လား”
    

    
      
    

    
      အာကီအိုသည် ဟာရုမိ၏ မျက်နှာကို မော့ကြည့်လိုက်သည်။ သူ၏ နှုတ်ခမ်းများမှာ တစ်ခုခုကို ပြောတော့မည့်ဟန်ဖြင့် 
      တဆတ်ဆတ်
       တုန်နေကြသည်။
    

    
      
    

    
      “နင် အစောကြီးကတည်းက သိနေတာလား”
    

    
      
    

    
      ဟာရုမိသည် မျက်တောင်ကို ဖြည်းညင်းစွာ ခတ်လိုက်ပြီး “ဒါပေါ့၊ ကျွန်မက သူနဲ့ အမြဲ အတူရှိနေတာပဲကို”
    

    
      
    

    
      “သူက ဘာဖြစ်လို့ သူငယ်ပြန်ချင်ယောင် ဆောင်နေရတာလဲ”
    

    
      
    

    
      ဟာရုမိသည် ခေါင်းကို ဖြည်းဖြည်းချင်း ခါယမ်းလိုက်ပြီး ကရုဏာသက်သော မျက်လုံးဖြင့် အာကီအိုကို စိုက်ကြည့်နေသည်။
    

    
      
    

    
      “အစ်ကို အခုချိန်ထိ အကြောင်းအရင်းကို နားမလည်နိုင်သေးဘူးပေါ့။ ဟုတ်ရော ဟုတ်ပါ့မလား”
    

    
      
    

    
      သူ့နှမ၏ စကားကြောင့် အာကီအို နှုတ်ဆိတ်သွားလေသည်။
    

    
      
    

    
      သူတို့ ဤအိမ်သို့ စပြောင်းလာပြီး နောက်ပိုင်း ဖြစ်ပျက်ခဲ့သမျှကို ပြန်မြင်ယောင်လာသည်။ ယောက္ခမအပေါ် အေးတိအေးစက် ပြောဆိုဆက်ဆံခဲ့သော ယာအေကို၏ အပြုအမူများကအစ တစ်ကွက်ချင်း ပြန်ပေါ်လာကြသည်။ ထိုအရာတို့၏ လွှမ်းမိုးမှုအောက်တွင် အာကီအိုသည် တဖြည်းဖြည်းချင်းဖြင့် သူ့မိခင်အား မြင်ရသည်ကိုပင် စိတ်ပျက်ငြီးငွေ့လာခဲ့သည်။ ထိုသို့သော မိဘများကို နေ့စဉ် မြင်တွေ့နေရသော သားတစ်ယောက်အဖို့ စိတ်ကျန်းမာနိုင်ရန် အင်မတန်မှ ခဲယဉ်းလှပေမည်။ နာအိုမီ၏ အမြင်တွင် သူ့အဖွားမှာ စွန့်ပစ်ခံ အမှိုက်စ တစ်စသာ ဖြစ်နေသည်။ အာကီအိုနှင့် ယာအေကိုတို့ကလည်း ထိုသို့ မဆက်ဆံရန် သူ့သားကို သင်ပြ ဆုံးမခြင်းလည်း မရှိခဲ့ကြ။
    

    
      
    

    
      ထိုမျှ မကသေး။ ဤအိမ်တွင် နေထိုင်ကြသူ လူများအားလုံးတွင် စိတ်ပိုင်းဆိုင်ရာ အနှောင်အဖွဲ့များ ပြတ်တောက်နေကြသည်။ ဤအိမ်တွင် မိသားစုစိတ်ဓာတ်၊ မိသားစု သံယောဇဉ်ဟူ၍ မရှိကြပေ။
    

    
      
    

    
      မာဆာအေက ထိုသို့သော မျက်မှောက်ဘဝကို စိတ်ပျက်ကာ သူ့ကိုယ်ပိုင် 
      လောက‌လေးတစ်ခုကို
       တည်ဆောက်ခဲ့သည်။ ထိုလောကထဲသို့ သူ့အိမ်သားများကို အဝင်မခံခဲ့။ ထိုနည်းလမ်းကိုသာ မဖြစ်မနေ ရွေးချယ်ရန် သူ့ပတ်ဝန်းကျင်ကလည်း တွန်းပို့နေခဲ့သည်။ တစ်ခုတည်းသော ခြွင်းချက်မှာ ဟာရုမိဖြစ်သည်။ သူနှင့် အတူနေရသော အချိန်မှာ မာဆာအေအတွက် အပျော်ရွှင်ရဆုံး အချိန်များ ဖြစ်နေပေမည်။
    

    
      
    

    
      ဝမ်းနည်းစရာ ကောင်းသည်မှာ အာကီအိုတို့ မိသားစုသည် မာဆာအေ၏ သရုပ်ဆောင်နေမှုကို သတိမထားမိကြခြင်း ဖြစ်သည်။ ထိုသို့ သတိ မထားမိကြသည်မှာလည်း သူ့အတွက် ခပ်ကောင်းကောင်းပင်။ ထိုအတိုင်းသာ ပိုနေမြဲ ကျားနေမြဲ သေသည်အထိ နေသွားဖို့သာ ရှိတော့သည်။ ထို့ပြင် ယခုလို ကိစ္စမျိုးတွင် ထိုသရုပ်ဆောင်မှုများသည်သာ သူ့အတွက် အားကိုးစရာ ရှိတော့သည်။ မာဆာအေ၏ ရှေ့တွင် ယာအေကိုအား စည်းလွတ်ဝါးလွတ် ပြောခဲ့မိသော သူ၏ စကားများကို အာကီအိုသည် ပြန်လည် ကြားယောင်လာကြသည်။
    

    
      
    

    
      “ကိစ္စ မရှိဘူး။ ဘွားတော်က ဒီလောက်ထိတောင် ကြောင်နေပြီပဲ။ ရဲတွေလည်း သူ့ဆီက ဘာမှ စုံစမ်းလို့ ရတော့မှာ မဟုတ်ဘူး။ ကျွန်မတို့ တစ်မိသားစုလုံးက အခိုင်အမာ ပြောနေကြရင် သူတို့ မယုံလို့ကို မရဘူး”
    

    
      
    

    
      “အရေးအကြီးဆုံး မေးခွန်းက ဘာလဲဆိုတော့ သူငယ်ပြန်နေတဲ့ အဖွားကြီးက ဘာဖြစ်လို့ ကလေးမလေး တစ်ယောက်ကို သတ်ချင်ရတာလဲ ဆိုတာပဲ”
    

    
      
    

    
      “သူက ဂေါက်ကြောင်နေလို့ပေါ့။ ဒါကြောင့်လည်း သူ့ဟာသူ ဘာလုပ်လို့ လုပ်မိမှန်း မသိတော့တာ။ ဒါနဲ့ ဘွားတော်က အရုပ်တွေကို သဘောကျတယ် မဟုတ်လား။ ဒီတော့ သူက လူတစ်ယောက် သတ်ပစ်လိုက်တာကို အရုပ်တစ်ရုပ် သတ်ပစ်လိုက်ရသလို ထင်နေတယ်လို့ ကျွန်မတို့ ပြောကြရင် မကောင်းဘူးလား”
    

    
      
    

    
      “ငါ့အမေကို ပြစ်ဒဏ်အကြီးကြီး ချနေပါဦးမယ်ကွာ”
    

    
      
    

    
      “အပြစ် မပေးလောက်ပါဘူးရှင်။ သူ့ကို စိတ်ရောဂါအခြေအနေ စစ်ဆေးမှုတွေ လုပ်ကြရဦးမှာ မဟုတ်လား။ တကယ်လို့သာ သူတို့ စစ်ဆေးပြီးသွားရင် ဒီအဖွားကြီးဟာ မူမှန်မဟုတ်ဘူးဆိုတာ တန်းသိသွားမှာပဲ”
    

    
      
    

    
      မာဆာအေသည် မည်သို့သော စိတ်ခံစားချက်မျိုးဖြင့် ထိုစကားများကို နားထောင်ခဲ့ရပါသနည်း။ သူငယ်ပြန်နေသူ အဖြစ် ဆက်လက် ဟန်ဆောင်နေရသော သူ၏ ရင်ထဲတွင် ဒေါသများ၊ ကြေကွဲမှုများနှင့် ရှက်ရွံ့စိတ်များ မည်မျှ အတိုင်းအတာထိ ရှိနေခဲ့ကြမည်နည်း။
    

    
      
    

    
      “မစ္စတာမိုင်ဟာရာ” ကာဂါက ခေါ်လိုက်သည်။ “ခင်ဗျားအမေက ခင်ဗျားတို့ကို ဆက်ပြီး မမှားရလေအောင် သူက ကျွန်တော်တို့ဆီ အဆက်မပြတ် အချက်ပြနေခဲ့တယ်။ သူ လက်အိတ်ကို ပထမဆုံး ကောက်စွပ်လိုက်တုန်းက အဖြစ်အပျက်တွေကို ခင်ဗျား မှတ်မိသေးလား။ အဲဒီလက်အိတ်ပေါ်မှာ အနံ့ဆိုးတစ်ခု ရှိနေတယ်။ ‘ဒီနေရာဟာ အခင်းဖြစ်ခဲ့တဲ့ နေရာပဲ’ လို့ သိရအောင် ကျွန်တော်တို့ကို ခင်ဗျားအမေ ပေးခဲ့တဲ့ ပထမဆုံး 
      အသိ
      ‌ပေး
      ချက်ပဲ။
       ဒါပေမယ့် ကျွန်တော်တို့က ခင်ဗျားတို့ကို စပြီး သင်္ကာမကင်း ဖြစ်လာတဲ့အချိန်မှာ ခင်ဗျားတို့ဟာ နောက်ထပ် အမှားအသစ်တွေကို ထပ်လုပ်ဖို့ ကြိုးစားလာကြပြန်တယ်။ ဒါကြောင့်လည်း ခင်ဗျားအမေက လက်ချောင်းတွေ ဆေးဆိုးတဲ့နည်းကို အသုံးချရတော့တာပေါ့”
    

    
      
    

    
      “ကျွန်တော်တို့ကို ……. ထောင်ချောက်ဆင်ပြီး ဖမ်းဖို့လား”
    

    
      
    

    
      “ခင်ဗျား မှားသွားပြန်ပြီ” ကာဂါသည် လေးနက်သော လေသံဖြင့် ပြောနေသည်။
    

    
      “မိခင်တစ်ယောက်က ကိုယ့်သားတစ်ယောက်ကို ထောင်ချောက်ထဲ ကျအောင် လုပ်ပါ့မလားဗျာ။ သူက ခင်ဗျားတို့ကို ခြေလွန်လက်လွန် မဖြစ်အောင် ကယ်တင်နေတာဗျ”
    

    
      
    

    
      “အစ်ကို … မနေ့ကပဲ ကျွန်မ အစ်ကို့ကို ပြောခဲ့သေးတယ်မလား။ အမေက အခုတလော အလှပြင်တမ်း စပြီး ကစားနေတယ်လို့လေ။ တကယ်တော့ အမေ့မှာ အဲဒီလို အကျင့်မျိုး မရှိဘူး။ အစ်ကို့ကို အဲဒီလို ပြောဖို့ အမေကပဲ သင်ပေးခဲ့တာ။ အဲဒီတုန်းကတော့ အမေ ဘာကြောင့် အဲဒီလို လုပ်ခိုင်းရသလဲဆိုတာ ကျွန်မ နားမလည်ခဲ့ဘူး။ အခုတော့ ကျွန်မ ကောင်းကောင်း သဘောပေါက်သွားပြီ။ ကျွန်မရဲ့ ပြောစကားကို ကြားပြီးသွားရင် အစ်ကိုက အမေရဲ့ လက်ချောင်းတွေကို သွားစစ်ကြည့်ခဲ့သင့်တာ။ တကယ်လို့ အစ်ကိုက သူ့လက်ပေါ်က ဆေးရောင်တွေကို မြင်ခဲ့မယ်ဆိုရင် အစ်ကိုဟာ မဖြစ်မနေ ဖျက်ပစ်ဖို့ ကြိုးစားမှာပဲ။ အမေကလည်း တတ်နိုင်သလောက် ခုခံဦးမှာပဲ။ သူကလည်း ဆက်ပြီး သူငယ်ပြန်ချင်ယောင် ဆောင်ရဦးမှာကိုး။ ဒါဆို အစ်ကို့အနေနဲ့ အစ်ကိုတို့ရဲ့ စီမံကိန်းကို ပြင်ကောင်း ပြင်ရတော့မှာ။ ဒါက အကောင်းဆုံး လူမသိ သူမသိ ဖြေရှင်းနည်းပဲလေ။ အမေက အဲဒီလို တွေးကြံနေခဲ့တာ”
    

    
      
    

    
      အာကီအိုသည် သူ့နဖူးကို လက်ဖဝါးဖြင့် ဖိကိုင်ထားလျက် “ငါ … အဲဒီလောက်အထိ တစ်ခါမှ မတွေးဖူးဘူး”
    

    
      
    

    
      “ခင်ဗျားတို့က ကိုယ့်ထောင်ချောက်ထဲကိုယ် ပြန်ပိတ်မိနေကြတာ” ကာဂါက အေးဆေးစွာ ဝင်ပြောလေသည်။ “ကျွန်တော် ခင်ဗျားရဲ့ နှမကို သွားတွေ့ပြီး အခြေအနေကို ရှင်းပြလိုက်တယ်။ ခင်ဗျားအနေနဲ့ ကိုယ့်ဘာသာကိုယ် အမြင်မှန် ရလာတာမျိုးပဲ ကျွန်တော်က မျှော်လင့်တယ်။ ခင်ဗျားအမေကို ဖမ်းခေါ်မသွားခင်မှာ ခင်ဗျားရဲ့ အကြံအစည်ကို လက်လွှတ်လိုက်စေချင်တယ်။ ဘာဖြစ်လို့လဲ ဆိုတော့ အဲဒါက ခင်ဗျားအမေရဲ့ မျှော်လင့်ချက်ပဲလေ။ တကယ်လို့ သူသာ ဆန္ဒ ရှိမယ်ဆိုရင် သူ အချိန်မရွေး ခင်ဗျားတို့ရဲ့ အစီအစဉ်ကို ဖျက်ဆီးပစ်လိုက်လို့ ရတယ်။ အခုလို အများ အမြင်မှာ သူငယ်ပြန်နေတာဟာ ဟန်ဆောင်နေတာပါလို့ အားလုံးကို အသိပေးလိုက်ရုံပဲ။ သူ ဘာဖြစ်လို့ အဲဒီလို မလုပ်ခဲ့တာလဲ။ အဖြေက ရှင်းရှင်းလေးပါ။ သူက ခင်ဗျားအပေါ်မှာ မျှော်လင့်ချက် ထားနေတုန်းပဲ။ ဒါကြောင့် ကျွန်တော်တို့ သူရဲ့ မျှော်လင့်ချက်ကို အလေးထားတဲ့ အနေနဲ့ ခင်ဗျားကို အမြင်မှန်ရအောင် ဘယ်လို လုပ်လို့ ရမလဲလို့ ခင်ဗျားနှမနဲ့ ကျွန်တော် တိုင်ပင်ခဲ့တယ်။ ခင်ဗျားအမေရဲ့ တောင်ဝှေးကို ပြကြည့်ရင် ရကောင်းရနိုင်တယ်လို့ ခင်ဗျားနှမက အကြံပေးခဲ့တာပဲ”
    

    
      
    

    
      “တောင်ဝှေး?”
    

    
      
    

    
      “ခင်ဗျား သဘောပေါက်ပြီလား။ အဓိက အကျဆုံးကတော့ ခြူလုံးလေးတွေ တွဲချည်ထားတဲ့ ကတ်ပြားကလေးပဲ။ အဲဒီ ကတ်ပြားလေးကို ခင်ဗျားအမေက ဘယ်လောက် တန်ဖိုးထားသလဲ ဆိုတာကို ဟာရုမိကလည်း သိနေတယ်။ ဓာတ်ပုံအယ်ဘမ်နဲ့ အဲဒီကတ်ပြား၊ နှစ်ခုစလုံးကို မြင်ပြီးတာတောင်မှ ခင်ဗျားဘက်က ဘာမှ မခံစားရဘူး ဆိုရင်တော့ ခင်ဗျားဟာ ကုရာနတ္ထိ ဆေးမရှိ ဖြစ်သွားပြီ။ အဲဒါတွေက ခင်ဗျားနှမရဲ့ အမြင်ပေါ့။ ကျွန်တော် အမှန်အတိုင်း ဝန်ခံရရင် ခင်ဗျားအမေကို ခင်ဗျား တောင်ဝှေး ကမ်းပေးလိုက်တဲ့ အချိန်တုန်းက ခင်ဗျား အမူအရာကို ကြည့်ပြီး ကျွန်တော် လက်လျှော့ဖို့ စိတ်ကူးလိုက်တယ်။ တော်သေးတာပေါ့ဗျာ။ ခင်ဗျား နောက်ကြောင်းပြန်နိုင်ခဲ့ပေလို့ပဲ။ ခင်ဗျားအမေလည်း ခင်ဗျား တောင်းပန်တာကို ကြားခွင့် ရလိုက်သေးတယ်”
    

    
      
    

    
      “ဆရာကာဂါ ….. ကျွန်တော့်အမေက သူငယ်ပြန် မနေဘူးဆိုတာကို ဆရာ ဘယ်တုန်းက သတိထားမိလိုက်တာလဲ”
    

    
      
    

    
      “သူရဲ့ လက်ချောင်းနီနီတွေကို မြင်လိုက်ရတဲ့ အချိန်မှာပဲပေါ့” ကာဂါက ချက်ချင်း ပြန်ဖြေသည်။ “သူ့လက်ချောင်းတွေမှာ ဘာဖြစ်လို့ အနီရောင်တွေ ပေနေရတာလဲ၊ ဘယ်အချိန်တုန်းက အရောင် ဆိုးထားခဲ့တာလဲလို့ ကျွန်တော် စဉ်းစားကြည့်နေခဲ့တယ်။ အဲဒီအချိန်မှာ ကျွန်တော် စဉ်းစားနေရင်း သူ့မျက်နှာကို လှမ်းကြည့်လိုက်တော့ သူနဲ့ အကြည့်ချင်း ဆုံမိခဲ့ကြတယ်”
    

    
      
    

    
      “အကြည့်?”
    

    
      
    

    
      “ခင်ဗျားရဲ့ အမေက ကျွန်တော့်မျက်လုံးတွေကို စူးစူးစိုက်စိုက် ကြည့်နေခဲ့တယ်။ သူ ကျွန်တော့်ကို တစ်ခုခု ပြောပြချင်နေတာပဲ ဆိုတာ ကျွန်တော် နားလည်လိုက်တယ်။ အဲဒီ အကြည့်တွေဟာ ဘာခံစားချက်မှ မရှိတဲ့ လူတစ်ယောက်ရဲ့ အကြည့်မျိုး မဟုတ်ဘူး။ မစ္စတာမိုင်ဟာရာကရော …. ခင်ဗျားအမေရဲ့ မျက်လုံးတွေကို အရေးတယူ ပြုပြီး ဂရုတစိုက် ကြည့်ဖူးရဲ့လား”
    

    
      
    

    
      ကာဂါ၏ စကားအခွန်းတိုင်းသည် လေးပင်သော ကျောက်လွှာအချပ်များကဲ့သို့ အာကီအို၏ ရင်တွင်းမှ နက်ရှိုင်းသော နေရာတွင် တစ်ချပ်ပြီး တစ်ချပ် နေရာယူ၍ ဖိစီးနေကြလေသည်။ ထိုကဲ့သို့သော ဖိအားများကို တောင့်မခံနိုင်တော့သည့်အလား အာကီအိုသည် ကြမ်းပြင်ပေါ်သို့ ပုံကျသွားသည်။ လက်နှစ်ဘက်သည် မြက်ဖျာကြမ်းခင်းကို နောက်ပြန် ထောက်လျက်။
    

    
      
    

    
      မာဆာအေသည် ပန်းခြံဘက်သို့ မျက်နှာပြုကာ မလှုပ်မယှက် ထိုင်နေသည်။ ထိုအချိန် ထိုအခါရောက်မှ အာကီအိုက သတိထားမိသွားသည်။ အရွယ်အိုမင်းနေပြီ ဖြစ်သော မိခင်၏ ကျောပြင် ဝိုင်းဝိုင်းလေးသည် မသိမသာ တုန်ခါနေလေသည်။
    

    
      
    

    
      အာကီအိုသည် ကြမ်းပြင်ပေါ် ဒူးထောက်ချလိုက်ပြီး ကြမ်းပြင်ကို ဆောင့်ကာဆောင့်ကာဖြင့် ဦးချနေလေသည်။ ကြမ်းပြင်ပေါ်မှာလည်း မျက်ရည်များ ရွှဲရွှဲစိုလျက်။
    

    
      
    

    


    
      
    

    
      အခန်း (၃၀)
    

    
      
    

    
      မိုင်ဟာရာ နာအိုမီကို ကိုဘာယာရှိကိုယ်တိုင် ဦးဆောင်ပြီး စစ်ကြောရေး ပြုလုပ်ခဲ့သည်။ မာကျုမီယာသည် အနားတွင် ထိုင်ကာ နားထောင် မှတ်သားနေခဲ့သည်။ နာအိုမီသည် ကြောက်ရွံ့သော အမူအရာဖြင့် ငိုယိုပြီး မေးသမျှကို ဖြေဆိုနေသည်။
    

    
      
    

    
      “မင်းက ဘယ်အချိန်တုန်းက ကာဆုဂါအိ ယူနာကို တွေ့ခဲ့တာလဲ”
    

    
      
    

    
      “အဲဒီနေ့ကပဲ။ ကျောင်းက အပြန်လမ်းမှာ”
    

    
      
    

    
      “မင်းက သူ့ကို စပြီး နှုတ်ဆက်ခဲ့တာလား”
    

    
      
    

    
      “သူ ……….. ။ ကျွန်တော့်လွယ်အိတ်မှာ Super Princess သော့တွဲလေး ချိတ်ထားတာကို မြင်သွားပြီး ‘အဲဒါကို ဘယ်မှာ ဝယ်ခဲ့တာလဲ’ လို့ ကျွန်တော့်ကို လာမေးနေတာ”
    

    
      
    

    
      “သူ့ကို ဘာပြန် ဖြေလိုက်လဲ”
    

    
      
    

    
      “အာကီဟာဘာရာမှာ ဝယ်ခဲ့တာလို့ သူ့ကို ပြောလိုက်တယ်”
    

    
      
    

    
      “နောက်တော့ရော”
    

    
      
    

    
      “သူက ကျွန်တော့်ကို အရုပ်နဲ့ ပတ်သက်တဲ့ အကြောင်းတွေ မေးသေးတယ်။ သူ့မှာ ဘာအရုပ် ဘာအရုပ်တွေ ရှိတယ်လို့ ပြောပြနေတော့ ကျွန်တော်တောင် အတော် အံ့ဩသွားတယ်”
    

    
      
    

    
      “မင်းတို့က ဘယ်နေရာမှာ အဲဒီစကားတွေကို ပြောခဲ့တာလဲ”
    

    
      
    

    
      “ကျွန်တော့်အိမ်နားလေးက လမ်းဘေးမှာ”
    

    
      
    

    
      “နောက်ရော”
    

    
      
    

    
      “ကျွန်တော်ဆီမှာလည်း အဲဒီလို အရုပ်တွေ အများကြီး ရှိကြောင်း ပြန်ပြောလိုက်တော့ သူက ဘယ်လောက်များသလဲဆိုတာ သူ သိချင်တယ်တဲ့”
    

    
      
    

    
      “ဒီတော့ မင်းက ပြဖို့ သူ့ကို သဘောတူလိုက်တယ်ပေါ့?”
    

    
      
    

    
      “သူက သူ့အဖေရဲ့ အီးမေးလ်လိပ်စာဆီ ဓာတ်ပုံပို့ပေးဖို့ ပြောတယ်။ ကျွန်တော်ကလည်း သဘောတူလိုက်တာပေါ့။ လိပ်စာက သူ့လည်ဆွဲကတ်ရဲ့ နောက်ကျောမှာ ရေးထားတယ်။ တကယ်လို့ ကျွန်တော့်မှာ ရှိတဲ့ အရုပ်တွေထဲက သူ့ဆီမှာ မရှိတာ ပါနေခဲ့ရင် ကျွန်တော့်အိမ်ကို လာကြည့်ချင်တယ်တဲ့။ ဒါကြောင့် ကျွန်တော်လည်း ကျွန်တော့်အိမ်လိပ်စာကို ပေးလိုက်တယ်”
    

    
      
    

    
      “ဒါနဲ့ပဲ သူ့ဆီ ဓာတ်ပုံ ပို့လိုက်တယ်ပေါ့?”
    

    
      
    

    
      “ကျွန်တော် အိမ်ပြန်ရောက်တော့ ဒစ်ဂျစ်တယ်ကင်မရာနဲ့ အရုပ်ကို ဓာတ်ပုံရိုက်ပြီး ကွန်ပျူတာနဲ့ သူ့ဆီ ပို့လိုက်တာပဲ”
    

    
      
    

    
      “သူက မင်းအိမ်ကို ချက်ချင်း ရောက်လာတာပဲလား”
    

    
      
    

    
      “၅ နာရီခွဲလောက် လာတာ”
    

    
      
    

    
      “အိမ်မှာ မင်းတစ်ယောက်တည်းလား”
    

    
      
    

    
      “ကျွန်တော့်အဖွားကတော့ သူ့အခန်းထဲမှာ ရှိတယ်။ ဒါပေမယ့် သူက အပြင် သိပ်ထွက်တာ မဟုတ်ဘူး”
    

    
      
    

    
      “သူ့ကို အရုပ် ယူပြလိုက်တယ်ပေါ့?”
    

    
      
    

    
      “ပြလိုက်တယ်”
    

    
      
    

    
      “ဘယ်နေရာမှာလဲ”
    

    
      
    

    
      “ကျွန်တော်အိမ်ရဲ့ ….. ထမင်းစားခန်းထဲမှာ”
    

    
      
    

    
      ထိုနေရာ ရောက်သည်အထိ နာအိုမီ၏ ဖြေဆိုပုံမှာ သွက်လက်နေသည်။ လေသံမှာလည်း တည်တည်ငြိမ်ငြိမ်ပင်။ သို့သော် နောက်မေးခွန်း တစ်ခုမှ စကာ သူ၏ အမူအရာသည် လုံးဝ ပြောင်းလဲသွားခဲ့သည်။
    

    
      
    

    
      “မင်းက ဘာဖြစ်လို့ သူရဲ့ လည်ပင်းကို ညှစ်ရတာလဲ”
    

    
      
    

    
      နာအိုမီ၏ မျက်နှာတွင် သွေးရောင်များ လွှမ်းသွားပြီး မျက်လုံးမှာလည်း မျက်နှာကျက်ကိုသာ ငေးကြည့်နေကြသည်။
    

    
      
    

    
      “ကျွန်တော် မသိဘူး” သူက တိုးညှင်းစွာ ဖြေဆိုလိုက်သည်။
    

    
      
    

    
      “မင်း ဘယ်လိုလုပ်ပြီး မသိဘဲ နေမလဲ။ မင်း သူ့လည်ပင်းကို ညှစ်ရတာ အကြောင်းအရင်း တစ်ခုခုတော့ ရှိရမှာပေါ့”
    

    
      
    

    
      “သူက အိမ်ပြန်မယ်လို့ ပြောလို့”
    

    
      
    

    
      “အိမ်ပြန်မယ်?”
    

    
      
    

    
      “ကျွန်တော် သူ့ကို အရုပ်ပြပေးထားရတာလေ။ သူက အိမ်ပြန်ချင်ရသေးတာလား”
    

    
      
    

    
      “ဒါနဲ့ပဲ မင်းက သူ့ကို လည်ပင်းညှစ်လိုက်တယ်ပေါ့?”
    

    
      
    

    
      “……….. ကျွန်တော် မသိဘူး”
    

    
      
    

    
      ထို့နောက် သူ့ကို ဘာမေးခွန်း မေးမေး၊ ပါးစပ်ကို ပိတ်၍သာ နေနေတော့သည်။ သူ့ကို ခြောက်လှန့်ပြီး မေးမြန်းသော်လည်း ဘာမျှ အကျိုးမရှိ။ သို့ဖြင့် သည်းမခံနိုင်တော့သော ကိုဘာယာရှိသည် လည်ပင်းကြောများ ထောင်ထလာသည်အထိ ဒေါသများ ထွက်လာကာ လက်ပင် ပါလာတော့သည်။
    

    
      
    

    
      အားလုံး ငြိမ်သက်သွားပြီး သူ့ကို စစ်ကြောရေး အခန်းမှ ထုတ်သွားရန် ပြင်ဆင်နေစဉ်မှာပင် သူ့ထံမှ စကားပြောသံတစ်ခုကို တိုးတိုးလေး 
      ကြားလိုက်ရ
      သည်
      ။
    

    
      
    

    
      “…………… အဲဒါ သူတို့တွေ သောက်သုံးမကျလို့ပေါ့”
    

    


    
      
    

    
      အခန်း (၃၁)
    

    
      
    

    
      ရေလှိုင်းပမာ လှုပ်ရှားနေသော နှလုံးခုန်နှုန်းသည် ၇၀ ပတ်ဝန်းကျင်တွင် ရွေ့လျားနေကြသည်။ မာကျုမီယာသည် သူ၏ အဆီပြန်နေသော မျက်နှာကို လက်ဖြင့် ပွတ်သပ်လိုက်ပြီး တာကာမာဆာကို စိုက်ကြည့်နေမိသည်။ အသက်ရှူ နှာခေါင်းစွပ်၏ အနောက်တွင် ဖုံးကွယ်နေသော သူ၏ မျက်နှာပြင်မှာ စိုးစိမျှ လှုပ်ရှားခြင်း မရှိ။
    

    
      
    

    
      ကာကျုကိုသည် မာကျုမီယာ၏ မျက်နှာချင်းဆိုင်တွင် ညှိုးငယ်ပင်ပန်းသော အမူအရာဖြင့် ထိုင်လျက် ရှိသည်။ သူ့အစ်ကို၏ နောက်ဆုံးအချိန်တွင် အစွမ်းကုန် စောင့်ရှောက်ပေးရန် အားတင်းထားသည့်နှယ် ကာကျုကို၏ မျက်လုံးများက တည်ကြည်ပြတ်သားနေကြသည်။
    

    
      
    

    
      သူသည် ဆေးရုံသို့ အမြဲပုံမှန် လာလေ့ရှိသဖြင့် တာကာမာဆာ၏ အခြေအနေကို အသေးစိတ် သိနေခဲ့သည်။ တာကာမာဆာသည် ယခုရက်ပိုင်းအတွင်း အလွန် ပင်ပန်းနေကြောင်း မကြာခဏ ပြောနေတတ်သည်။ ခုတင်ပေါ်တွင် အမြဲ လဲလျောင်းနေရသောကြောင့်လည်း ဖြစ်မည်ဟု သူက ထင်နေသည်။
    

    
      
    

    
      မနေ့ညက တာကာမာဆာသည် ကာကျုကိုကို စကားတစ်ခွန်း ပြောခဲ့သည်။ “နင် ပြန်တော့‌လေ။ ငါတစ်ယောက်တည်းလည်း ကိစ္စ မရှိပါဘူး” ဟု ပြောပြီး မကြာခင် သူ အိပ်ပျော်သွားသည်။ ထိုစကားမှာ သူ၏ နောက်ဆုံး စကားပင် ဖြစ်သည်။ ထို့နောက်တော့ သူ လုံးဝ သတိမရတော့ပေ။ အပြေးအလွှား ရောက်လာသော မာကျုမီယာက သူ့နားနားတွင် စကားတွေ မည်မျှ ပြောနေပါစေ။ သူ ဘာမျှ မတုံ့ပြန်နိုင်တော့ချေ။
    

    
      
    

    
      အချိန်တန်ပြီဟု ဆရာဝန်က ပြောလာသည်။ မာကျုမီယာသည် ဆေးရုံမှ တာဝန်ရှိ ဆရာဝန်ကြီးများနှင့် ကြိုတင် ဆွေးနွေးပြီး ဖြစ်သည်။ သဘာဝအလျောက်သာ သူ့ကို ထားလိုက်တော့မည်။ အသက်ကယ်ဆေးများ သုံး၍ အသက်ရှူရုံသာ ရှူနေနိုင်သော တာကာမာဆာအဖြစ် သူ့အသက်ကို ဆွဲဆန့်ထားရန် သူ အလိုမရှိပေ။ ဝေဒနာရှင်ကို ဆက်လက် ဒုက္ခ မပေးချင်တော့။
    

    
      
    

    
      မာကျုမီယာသည် နောက်တ ရနေမိသည်။ ထိုသို့ဖြစ်မည်မှန်း ကြိုသိခဲ့လျှင် သူ့အနားသို့ စောစောစီးစီး လာခဲ့ပေမည်။ ယခု ပြန်၍ စဉ်းစားကြည့်လျှင် အိချိုပန်းခြံအမှု၏ ပထမဆုံးနေ့ နံနက်တွင် တာကာမာဆာထံ လာရောက်ပြီး သူနှင့် စကားလက်ဆုံ ကျခဲ့ခြင်းမှာ နောက်ဆုံးအကြိမ် ဖြစ်နေလေသည်။ ထိုစဉ်က သူသည် တာကာမာဆာအား သူ့သားနှင့် အလုပ်အတူတူ လုပ်နေရကြောင်းကို မပြောဖြစ်ခဲ့ပေ။ ထို့နောက် အမှုမှန်ပေါ်အောင် မည်သို့ ကြိုးစားခဲ့ကြရကြောင်းကိုလည်း သူ့အား မပြောဖြစ်ခဲ့။
    

    
      
    

    
      မိုင်ဟာရာတို့ အိမ်တွင် ဖြစ်ပျက်ခဲ့သမျှကို တာကာမာဆာအား ပြောပြဖြစ်ခဲ့လျှင် သူ အတော်ပင် စိတ်ဝင်တစား ရှိနေပေလိမ့်မည်။ အကယ်၍ သူသည် ကာဂါ၏ အမြင်စူးရှပုံကို ကြားသိရလျှင်၊ ထို့ပြင် မာကျုမီယာသည် ထိုကဲ့သို့သော အရည်အချင်း ပြည့်ဝသည့် အစ်ကိုတစ်ယောက်နှင့် အတူတူ အလုပ်လုပ်ခဲ့ရ၍ ကျေနပ်အားရပုံကို ကြားသိရလျှင် သူ အင်မတန် ဝမ်းမြောက်နေမည်မှာ ဆိုဖွယ်ရာ မရှိချေ။
    

    
      
    

    
      “အဲ” နှလုံးခုန်နှုန်းတိုင်း ကိရိယာကို စိုက်ကြည့်နေသော ကာကျုကိုထံမှ ရုတ်တရက် အသံထွက်ပေါ်လာသည်။ နှလုံးခုန်နှုန်းသည် တဖြည်းဖြည်း ကျဆင်းလာသည်။ ဆရာဝန်၏ ပြောကြားချက်အရ ၆၀ အောက် ကျသွားလျှင် တာကာမာဆာအတွက် အချိန် များများစားစား မကျန်နိုင်တော့။
    

    
      
    

    
      မာကျုမီယာသည် သက်ပြင်းကို ချရင်း ခုတင်ဘေးရှိ စားပွဲကို လှမ်းကြည့်လိုက်သည်။ ၎င်းအပေါ်မှ စစ်တုရင်ဗန်းမှာ နဂိုအတိုင်း ရှိနေဆဲ။ ဗန်းပေါ်တွင် တွေ့ရသော နယ်ရုပ်များ၏ နေရာသည် ယခင်ကကဲ့သို့ မဟုတ်ဘဲ အနည်းငယ် ပြောင်းလဲနေသည်ကို သတိထားမိသည်။ သို့သော် တာကာမာဆာ မည်သို့မည်ပုံ ရွှေ့ထားသည်ကိုမူကား သူ မသိ။ အနိုင်အရှုံးကို သိနိုင်ရန် အကြောင်းမှာ ပို၍ပင် ဝေးပေသေးသည်။
    

    
      
    

    
      သူသည် ထိုင်ရာမှ ထရပ်လိုက်ပြီး ပြတင်းပေါက်အနားသို့ လျှောက်သွားခဲ့သည်။ နောက်ဆုံး ထွက်သက်အထိ တာကာမာဆာကို စောင့်ရှောက်ချင်ပါသော်လည်း ယခုကဲ့သို့ ဘာမျှ မလုပ်ရဘဲ ငုတ်တုတ်ထိုင်ကာ စောင့်နေရမည်မှာ ထင်သည်ထက် ခက်ခဲလွန်းနေသည်။
    

    
      
    

    
      အပြင်ဘက်ရှိ ကောင်းကင်ပြင်တွင် လင်းရောင်ခြည်များ ထိုးထွက်စ ပြုနေလေပြီ။ မာကျုမီယာသည် ဆေးရုံသို့ ည ၁၂ နာရီလောက်က ရောက်ခဲ့ပြီး ယခု ဖင်လှည့်ခေါင်းလှည့်နှင့် နံနက် ၅ နာရီ ထိုးခဲ့ပြီ။
    

    
      
    

    
      တစ်ညတာတော့ ဖြတ်သန်းနိုင်ခဲ့လေပြီ။ သို့သော် တာကာမာဆာအတွက် နောက်တစ်ည ရှိနိုင်ဦးမည်လော။ ထိုသို့ တွေးနေရင်း အပြင်ဘက် ရှုခင်းများကို အမှတ်မဲ့ ကြည့်နေမိသည်။ ထိုစဉ် ဆေးရုံအဝင်ဝရှိ တံခါးမကြီးအနီးတွင် ရပ်နေသော လူတစ်ဦးက သူ၏ အကြည့်များကို ဆွဲငင်ထားလေသည်။
    

    
      
    

    
      သူ လူမှားနေခြင်းသာ ဖြစ်မည်ဟု တွေးနေမိသည်။ အဘယ်ကြောင့်ဆိုသော် ထိုသူနှင့် ဤဆေးရုံကို သူ့အနေဖြင့် စပ်ဟပ်ကြည့်၍ မရနိုင်သောကြောင့် ဖြစ်သည်။
    

    
      
    

    
      “အစ်ကို အပြင်မှာ ရောက်နေတယ်” သူ ရေရွတ်နေမိသည်။
    

    
      
    

    
      “အန်?” ကာကျုကိုကလည်း သူကြားလိုက်သည်ကိုပင် ယုံပုံ မရ။
    

    
      
    

    
      “ဟိုမှာ”
    

    
      
    

    
      မာကျုမီယာက ထိုသူ့ထံသို့ လက်ညှိုးညွှန်ပြသည်။ အနက်ရောင် ကုတ်အင်္ကျီနှင့် ခါးမတ်မတ်ဆန့်ကာ ရပ်နေသော ထိုသူမှာ အမှန်ပင် ကာဂါ ဖြစ်သည်။
    

    
      
    

    
      “ဒါဆို သူက ဆေးရုံရောက်နေတာကိုပဲ ဘာဖြစ်လို့ အထဲ ဝင်မလာရတာလဲ”
    

    
      
    

    
      “မသိဘူး။ ကျွန်တော် သွားခေါ်လိုက်မယ်”
    

    
      
    

    
      မာကျုမီယာသည် တံခါးဆီသို့ လျှောက်သွားနေစဉ်မှာပင် အခန်းတံခါး ပွင့်သွားပြီး အဖြူရောင် 
      ကုတ်အင်္ကျီ
      ကို သပ်သပ်ရပ်ရပ် ဝတ်ဆင်ထားသော ဆရာဝန် တစ်ဦးနှင့် သူနာပြု ဆရာမလေး ကာနာမိုရီ တိုကီကိုတို့ အခန်းထဲ ဝင်လာကြသည်။ သူတို့နှစ်ဦးသည် မာကျုမီယာတို့ကို ဦးညွတ်နှုတ်ဆက်လိုက်ပြီး တာကာမာဆာရှိရာ ခုတင်အနီးသို့ လျှောက်သွားလေသည်။
    

    
      
    

    
      လူနာ၏ နှလုံးခုန်နှုန်းကို အခန်းတွင်းရှိ စက်တွင်သာမက ကြီးကြပ်ဆောင်မှလည်း ကြည့်နေနိုင်သည်။ သူတို့သည် ဆိုးရွားလာသော လူနာ၏ အခြေအနေကို သတိထားမိ၍သာ အခန်းထဲသို့ ရောက်လာခဲ့ခြင်း ဖြစ်မည်။ ထိုသို့ဆိုလျှင် တာကာမာဆာ၏ ခရီးလမ်းမှာ မကြာခင် အဆုံးသတ်ရပေတော့မည်။
    

    
      
    

    
      “အစ်ကိုကြီး၊ အစ်ကိုကြီး” ကာကျုကို၏ ဟစ်အော်သံများ ထွက်ပေါ်လာသည်။ ဆရာဝန်သည် ခုတင်ဘေးတွင် ရပ်လျက် လူနာ၏ သွေးကြောကို စမ်းသပ်ကြည့်နေသည်။
    

    
      
    

    
      နှလုံးခုန်နှုန်းမှာ ပို၍ နှေးကွေးလာကြသည်။ အချိန်နောက်ပြန်ရေစက်ပေါ်မှ ဂဏန်းတန်ဖိုးများသည် အချိန်နှင့်အမျှ တတိတိ 
      လျ
      ော့
      နည်းလာကြသကဲ့သို့
       နှလုံးခုန်နှုန်း တိုင်းစက်ပေါ်မှ ဂဏန်းများသည်လည်း တဖြည်းဖြည်း ထိုးကျနေသည်။
    

    
      
    

    
      အဘယ်ကြောင့်နည်း။ မာကျုမီယာက စဉ်းစားကြည့်နေမိသည်။ အဘယ်ကြောင့် ကာဂါသည် ထိုနေရာ၌ ရပ်နေရသနည်း။ အဘယ်ကြောင့် ဝင်မလာရသနည်း။ သူ သွားခေါ်လိုက်ချင်သည်။ သို့သော် တာကာမာဆာ၏ နောက်ဆုံး ထွက်သက်ကို မမီလိုက်မှာကိုလည်း စိုးရိမ်နေမိသည်။
    

    
      
    

    
      နှလုံးခုန်နှုန်းသည် ယခုအခါ ၄၀ အောက်သို့ ရောက်နေလေပြီ။ ထို့နောက် အလွန် လျင်မြန်သော နှုန်းထားဖြင့် ထိုးကျနေတော့သည်။ အဆက်မပြတ် လျော့နည်းလာသော ဂဏန်းသည် နောက်ဆုံး သုညသို့ ဆိုက်ရောက်ကာ ‘တီ’ ဟူသော သံရှည်ကို ဆွဲ၍ အချက်ပေးနေလေတော့သည်။
    

    
      
    

    
      “အင်း” ဆရာဝန်က အသံတိုးတိုးဖြင့် “သူ သွားရှာပြီ” သူ၏ လေသံမှာ အလုပ်သဘော သက်သက်မျှသာ။
    

    
      
    

    
      ကာနာမိုရီ တိုကီကိုသည် တာကာမာဆာ၏ မျက်နှာမှ နှာခေါင်းစွပ်ကို ဖယ်ရှားပေးနေသည်။ ကာကျုကိုသည် အသက်မရှိတော့သော သူ၏ အစ်ကိုကို စိုက်ကြည့်နေသည်။
    

    
      
    

    
      မာကျုမီယာသည် အခန်းတွင်းမှ ထွက်လာခဲ့သည်။ ဤလောကတွင် တာကာမာဆာ မရှိတော့ပြီ ဟူသော အမှန်တရားသည် သူ့အား ပူဆွေးခြင်းကို မဖြစ်ပေါ်စေခဲ့။ သူသည် ထိုအမှန်တရားကို လက်မခံနိုင်သေးသောကြောင့်လည်း ဖြစ်နိုင်သည်။ သို့သော် သူ့ဘဝ၏ အရေးပါသော မိုင်တိုင်တစ်ခုကို ဖြတ်သန်းနေရခြင်း ဖြစ်သည် ဟူ၍သာ သူ ခံစားနေရသည်။
    

    
      
    

    
      သူ မြေညီထပ်သို့ ရောက်လာပြီး တံခါးမကြီး ရှိရာသို့ လှမ်းလာခဲ့သည်။ ထို့နောက် မှန်တံခါးမှ ကာဂါ၏ အရိပ်အယောင်ကို လှမ်းကြည့်သည်။
    

    
      
    

    
      မာကျုမီယာသည် တံခါးပေါက်မှ ထွက်ပြီး သူ့ကို လှမ်းခေါ်လိုက်သည်။ “အစ်ကို”
    

    
      
    

    
      ကာဂါ၏ ကိုယ်မှာ ဖြည်းဖြည်းချင်း လှည့်လာသည်။ ကာဂါသည် သူ့ကို မြင်ရ၍ အံ့အားသင့်ခြင်း အလျင်းမရှိဘဲ သူ့ကို အနည်းငယ် ပြုံးပြ၍ နှုတ်ဆက်နေသေးသည်။
    

    
      
    

    
      “
      ရှုဟေး
      ၊ မင်း အခု ဆေးရုံထဲက ထွက်လာပြီဆိုတော့ ……. နိဂုံးချုပ်သွားပြီ ထင်တယ်”
    

    
      
    

    
      “အင်း” မာကျုမီယာက ခေါင်းညိတ်ပြသည်။
    

    
      
    

    
      “ဟုတ်လား” ကာဂါသည် ပြောရင်း နာရီကို ငုံ့ကြည့်နေသည်။ “နံနက် ၅ နာရီ …….. သူ ခံစားသွားရသေးလား”
    

    
      
    

    
      “ဟင့်အင်း၊ အိပ်နေတဲ့အတိုင်းပဲ။ တိတ်တဆိတ် ထွက်သွားတာ”
    

    
      
    

    
      “ဒါဆို ကောင်းပါတယ်။ ငါ ဌာနကို ခွင့်တိုင်ရဦးမယ်”
    

    
      
    

    
      “ဒါနဲ့ အစ်ကိုက ဒီမှာ ရပ်ပြီး ဘာလုပ်နေတာလဲ။ ဘာဖြစ်လို့ အခန်းထဲ ဝင်မလာရတာလဲ”
    

    
      
    

    
      “ဒီမှာ နေနေရတာ အကြောင်းရှိလို့ပေါ့ကွာ။ ကဲ … လာ၊ ငါတို့ သွားရအောင်” ကာဂါသည် ထိုသို့ပြောပြီး ဆေးရုံထဲသို့ ဝင်သွားသည်။
    

    
      
    

    
      သူတို့ လူနာအခန်းသို့ ရောက်သောအခါ အပြင်ဘက်တွင် ကာကျုကို တစ်ယောက်တည်း ငူငူကြီး ထိုင်နေသည်ကို တွေ့ကြရသည်။ သူသည် ကာဂါကို မြင်သောအခါ မျက်လုံးများ ပြူးကျယ်လာသည်။
    

    
      
    

    
      “ကျိုစံ …… သား စောစောက အပြင်မှာဆို”
    

    
      
    

    
      “လူနာကို စောင့်ရှောက်နေရတာ အဒေါ်လည်း ပင်ပန်းနေလောက်ပြီ” သူက ဦးညွတ်ကာ ကျေးဇူးတင်ကြောင်း ဆိုနေသည်။
    

    
      
    

    
      “ဦးလေးရော”
    

    
      
    

    
      “သူနာပြုတွေ အခန်းထဲမှာ သန့်ရှင်းရေး လုပ်နေကြတယ်။ ပြီးတော့ စက်ကိရိယာတွေကိုလည်း ကိုယ်ပေါ်ကနေ ဖြုတ်တန်ရာ ဖြုတ်ပြီး သိမ်းဆည်းနေတယ်” ကာကျုကိုသည် သားနှင့် တူကို တစ်လှည့်စီကြည့်၍ ရှင်းပြနေသည်။
    

    
      
    

    
      ကာဂါသည် ခေါင်းညိတ်ပြပြီး ခပ်လှမ်းလှမ်းမှ ထိုင်ခုံတစ်လုံးတွင် ဝင်ထိုင်သည်။ မာကျုမီယာကလည်း သူ့အနား သွားထိုင်သည်။
    

    
      
    

    
      “အိချိုပန်းခြံအမှုမှာ မိုင်ဟာရာရဲ့ အမေအိုကြီးက ဘာဖြစ်လို့ သူငယ်ပြန်ချင်ယောင် ဆောင်ခဲ့တယ်လို့ မင်းထင်သလဲ” ကာဂါက မေးလိုက်သည်။
    

    
      
    

    
      “ဒါလား …… အကြောင်းအရင်း အများကြီးတော့ ရှိနေမှာပဲ” မာကျုမီယာက ပြန်ဖြေသည်။ ကာဂါသည် ယခုလိုအချိန်မျိုးတွင် သူ့အား ထိုကဲ့သို့သော မေးခွန်းမျိုး အဘယ်ကြောင့် မေးနေရခြင်းကိုမူ သူ မသိချေ။
    

    
      
    

    
      “အကြောင်းအရင်းက?”
    

    
      
    

    
      “စဉ်းစားကြည့်ရင်ကို သိနိုင်ပါတယ်။ သူ့အိမ်သားတွေနဲ့ တတ်နိုင်သလောက် မဆက်ဆံချင်လို့ နေမှာပေါ့။ အဲဒီလို မဟုတ်ဘူးလား”
    

    
      
    

    
      “အဲဒါက အဓိက အကြောင်းအရင်း တစ်ခုပဲ။ ဒါပေမယ့် ဒီလောက်ပဲလို့ ငါကတော့ မထင်ဘူး”
    

    
      
    

    
      “ဘာဖြစ်လို့လဲ”
    

    
      
    

    
      “ငါ ဟိုးအရင်တုန်းက အဘိုးကြီးတစ်ယောက်နဲ့ ဆုံခဲ့ဖူးတယ်။ သူနဲ့ နှစ်ပေါင်းများစွာ အတူ လက်တွဲလာခဲ့တဲ့ သူ့မိန်းမ ဆုံးသွားပြီးတဲ့နောက် တစ်နေ့တော့ သူ့မိန်းမရဲ့ ပစ္စည်းတွေကို ရှင်းလင်းရေး လုပ်ခဲ့တယ်။ ဘာကြောင့်မှန်း မသိဘူး။ အဲဒီ ပစ္စည်းတွေကို သုံးကြည့်ချင်စိတ် ပေါက်သွားပါရော။ တစ်နေ့တော့ အဲဒီ အဘိုးကြီးက သေသွားတဲ့ သူ့မိန်းမရဲ့ အင်္ကျီကို ယူဝတ်တယ်။ ဒီလောက်နဲ့ စိတ်မကျေနပ်နိုင်ပြန်ဘူး။ နောက်တော့ သူ့မိန်းမရဲ့ အတွင်းခံတွေကို ဝတ်ပြီး အလှတောင် ပြင်လိုက်သေးတယ်။ သူ ဟိုးအရင်က အဲဒီလို ကကျိုးကကြောင်တွေ လုပ်တတ်တာ မဟုတ်ဘူး။ ပြီးတော့ လိင်စိတ် ဖောက်ပြန် သွားတာမျိုးလည်း မဟုတ်ဘူး။ အသေအချာ အာမခံလို့ ရတဲ့ အချက်ကတော့ သူဟာ သူ့မိန်းမ ပစ္စည်းတွေက လွဲလို့ တခြား မိန်းမတွေရဲ့ 
      ပစ္စည်းတွေကို
       စိတ်မဝင်စားခဲ့ဘူး။ ဒီတော့ ငါ သူ့ကို မေးကြည့်တယ်။ သူ့မိန်းမရဲ့ ပစ္စည်းတွေကို ကိုယ်နဲ့ မကွာ ဆောင်ထားရတော့ သူ့အပေါ် လွမ်းဆွတ်တဲ့ စိတ်ခံစားမှုတွေ ဖြစ်ပေါ်လာလို့လားပေါ့။ အဲဒီ အဘိုးကြီးက ငါပြောတဲ့အတိုင်း မဟုတ်ကြောင်း ပြန်ဖြေတယ်။ သူ ကိုယ်တိုင်တောင် ကောင်းကောင်း နားလည်နိုင်တာ မဟုတ်ပေမယ့် သူ အဲဒီလို လုပ်ခြင်းအားဖြင့် သေခါနီးအချိန်က သူ့မိန်းမရဲ့ ခံစားချက်တွေကို ကိုယ်ချင်းစာနိုင်သွားတယ်တဲ့”
    

    
      
    

    
      ကာဂါ၏ စကားများကို ကြားလိုက်ရသောအခါ မာကျုမီယာသည် အံ့အားသင့်ပြီး မျက်ခုံးများ ပင့်တက်သွားသည်။
    

    
      
    

    
      “အစ်ကို ပြောချင်တဲ့ သဘောက မစ္စတာမိုင်ဟာရာရဲ့ အမေဟာ သေသွားတဲ့ သူ့ယောက်ျားရဲ့ ခံစားချက်ကို ကိုယ်ချင်းစာ ကြည့်ချင်လို့ သူငယ်ပြန်ချင်ယောင် ဆောင်ခဲ့တယ်။ အဲဒီလိုလား”
    

    
      
    

    
      ကာဂါက ခေါင်းကို ဆတ်ပြပြီး “သူက အဲဒီလောက်အထိ ရည်ရွယ်ချက် ထားခဲ့သလား ဆိုတာတော့ ငါလည်း အတိအကျ မပြောနိုင်ဘူးလေ။ သူကိုယ်တိုင်တောင် ရှင်းပြနိုင်မယ် မထင်ဘူး။ စောစောက မိန်းမအင်္ကျီ ဝတ်တဲ့ အဘိုးအိုလိုပေါ့။ တကယ်တော့ သူငယ်ပြန်ချင်ယောင် ဆောင်လိုက်ရုံနဲ့ သူငယ်ပြန်နေတဲ့ လူတစ်ယောက်ရဲ့ ခံစားချက်ကို မှန်မှန်ကန်ကန် သိနိုင်တာမှ မဟုတ်ဘဲ။ ဒါပေမယ့် သူငယ်ပြန်နေတဲ့ သူ့ယောက်ျားကို သူ အရင်က ဘယ်လို ပြုမူ ဆက်ဆံခဲ့သလဲ ဆိုတာကိုတော့ ဓမ္မဓိဋ္ဌာန်ကျကျ ပြန်ပြီး ဆင်ခြင်ကြည့်လို့ ရသွားတာပေါ့။ အိုမင်းတွင်းဆုံး ကျနေတဲ့ လူတစ်ယောက် ဖြစ်နေပါစေ၊ မဟုတ်သေးဘူး။ အိုမင်းတွင်းဆုံး ကျနေတဲ့ လူတစ်ယောက် ဖြစ်နေလို့ပဲ သူတို့ ရင်တွင်းက နာကျင်မှုတွေကို ဘယ်လို နည်းနဲ့မှ ဖယ်ရှားပစ်လို့ မရတော့ဘူးဆိုတာ ငါတို့ မမေ့သင့်ဘူး။ သူ့ပတ်ဝန်းကျင်မှာ ရှိနေတဲ့ လူတွေအနေနဲ့ အဲဒီ အခြေအနေကို နားလည်နိုင်ဖို့ ခက်တယ် ဆိုပေမယ့် အဓိက အရေးကြီးတဲ့ အချက်က အဲဒါကို နားမလည်နိုင်ဘူး ဆိုရင်တောင် ငါတို့က သူတို့တွေကို လေးစားသမှု ပြုနိုင်ရမယ်”
    

    
      
    

    
      ကာဂါသည် အိတ်ကပ်အတွင်းသို့ လက်ထည့်ပြီး အထဲမှ ဓာတ်ပုံတစ်ပုံ ဆွဲထုတ်လိုက်သည်။ ၎င်းမှာ ဓာတ်ပုံဟောင်းတစ်ပုံ ဖြစ်သည်။ မိသားစု သုံးယောက် ဓာတ်ပုံ။
    

    
      
    

    
      မာကျုမီယာသည် အသက်ကို ခပ်ပြင်းပြင်း ရှူသွင်းလိုက်ပြီး “ဒီဟာ အစ်ကို မဟုတ်လား။ ပြီးတော့ ဦးလေးနဲ့ ……..”
    

    
      
    

    
      “ဘေးနားက ငါ့အမေပဲ။ အဲဒီတုန်းက ငါက ၂ တန်းပဲ ရှိဦးမယ် ထင်တယ်။ ငါတို့ အိမ်နားက ပန်းခြံထဲမှာ ရိုက်ထားတယ်လို့ ထင်တာပဲ။ ငါတို့ သုံးယောက်စလုံး ပါတဲ့ မိသားစုဓာတ်ပုံက ဒီတစ်ပုံတည်း ရှိတာ။ အဖေနဲ့အတူ အခေါင်းထဲ ထည့်ပေးလိုက်ချင်လို့ ငါ ယူလာခဲ့တာ”
    

    
      
    

    
      “အစ်ကို့အမေလား။ ကျွန်တော် သူ့ကို အခုမှ မြင်ဖူးတာပဲ”
    

    
      
    

    
      အသက် ၃၅၊ ၃၆ နှစ်ခန့် ရှိပြီး မျက်နှာဝိုင်းဝိုင်းနှင့် ကြည့်ရသည်မှာ တည်ငြိမ်အေးချမ်းသော အမျိုးသမီးတစ်ဦး။
    

    
      
    

    
      “ငါ့အမေ ဆုံးသွားတဲ့ အချိန်တုန်းက အကြောင်းတွေကို မင်း ကြားဖူးလား”
    

    
      
    

    
      “ဆန်ဒိုင်းက အိမ်တစ်အိမ်မှာ သူ့ကို တွေ့ခဲ့တယ်လို့ ကျွန်တော် ကြားဖူးတာပဲ”
    

    
      
    

    
      ကာဂါက ခေါင်းညိတ်နေသည်။ “သူက တစ်ယောက်တည်း အဲဒီမှာ နေသွားတာပဲ။ ပြုစုပေးမယ့်သူ ဘယ်သူမှ မရှိခဲ့ဘူး။ အထီးကျန်စွာပဲ သေသွားခဲ့ရတာ။ ငါ့အဖေက အဲဒီ ကိစ္စကို အတော်လေး စိတ်မကောင်းဖြစ်ခဲ့တယ်။ တသသလည်း ဖြစ်နေခဲ့တယ်။ အမေဟာ သေခါနီးအချိန်မှာ သူရဲ့ တစ်ဦးတည်းသောသားကို မြင်ချင်စိတ်နဲ့ ဘယ်လောက်များ ကြေကွဲနေလိမ့်မလဲလို့ အဖေက မကြာခဏ တွေးကြည့်နေမိတယ်တဲ့။ ဒါကြောင့် သူက ဆုံးဖြတ်ချက်တစ်ခု ချခဲ့တယ်။ သူလည်း အဲဒီလို အထီးကျန်စွာ သေသွားချင်တယ်တဲ့။ ဒါကြောင့် သူက ငါ့ကို ကတိတစ်ခု တောင်းခဲ့တယ်။ သူ အသက်ထွက်ခါနီး အချိန်မှာ သူ့အနားကို လုံးဝ မလာရဘူးတဲ့လေ”
    

    
      
    

    
      “ဒါကြောင့် အစ်ကိုက ……” မာကျုမီယာသည် ကာဂါ၏ မျက်နှာကို စိုက်ကြည့်နေမိသည်။
    

    
      
    

    
      ထိုစဉ် အခန်းတံခါး ပွင့်လာပြီး ကာနာမိုရီ တိုကီကို၏ မျက်နှာ ထွက်ပေါ်လာသည်။ “အထဲဝင်လို့ ရပါပြီရှင့်”
    

    
      
    

    
      “သူ့ကို သွားကြည့်ကြတာပေါ့” ကာဂါသည် မတ်တပ်ထရပ်လိုက်သည်။
    

    
      
    

    
      တာကာမာဆာသည် မျက်လုံးနှစ်ဘက် စုံမှိတ်ကာ ခုတင်ပေါ်တွင် လဲလျောင်းနေသည်။ သူ၏ မျက်နှာအမူအရာက ငြိမ်းချမ်းနေသည်။ ဒုက္ခပင်လယ်အတွင်းမှ လွတ်မြောက်ပြီး ချမ်းသာခွင့် ရသွားသည့်နှယ်။ ကာဂါသည် ခုတင်ဘေးတွင် ရပ်လျက် သူ့ဖခင်၏ မျက်နှာကို စိုက်ကြည့်နေသည်။
    

    
      
    

    
      “သူ အရမ်း ကျေနပ်နေပုံပဲ” သူက ရေရွတ်နေသည်။
    

    
      
    

    
      ထို့နောက် သူသည် သူ၏ အကြည့်ကို ဘေးစားပွဲပေါ်ရှိ စစ်တုရင်ဗန်းပေါ်သို့ ရွှေ့လိုက်သည်။
    

    
      
    

    
      “အဲဒါ ဦးလေး မဆုံးခင် နောက်ဆုံး ကစားခဲ့တဲ့ စစ်တုရင်ပွဲပေါ့” မာကျုမီယာက ပြောသည်။ သူသည် ကာနာမိုရီ တိုကီကိုကို ကြည့်ရင်း “ဒီဆရာမလေးက သူရဲ့ ကစားဖော်ပဲပေါ့”
    

    
      
    

    
      သို့သော် ဆရာမလေေးသည် ရှက်ကိုးရှက်ကန်း အမူအရာမျိုးဖြင့် ကာဂါကို စိုက်ကြည့်နေသည်။
    

    
      
    

    
      “ကျွန်မ အခု အမှန်အတိုင်း ပြောပြလို့ ရပြီလား”
    

    
      
    

    
      ကာဂါက မေးစေ့ကို ပွတ်လျက် “ဪ၊ ဟုတ်တာပေါ့”
    

    
      
    

    
      “ဘာဖြစ်လို့လဲ” မာကျုမီယာက ကာနာမိုရီ တိုကီကိုကို မေးလိုက်သည်။
    

    
      
    

    
      “သူနဲ့ စစ်တုရင် ကစားတဲ့သူက ကျွန်မ မဟုတ်ပါဘူး။ ကျွန်မက ကျွန်မဆီ ရောက်လာတဲ့ စာတိုထဲကအတိုင်း အရုပ်တွေကို ရွှေ့ပေးရုံ သက်သက်ပါ”
    

    
      
    

    
      “စာတို?”
    

    
      
    

    
      “ဟို …. တာကာမာဆာက တစ်ကွက်ရွှေ့ပြီးတိုင်း ကျွန်မက အဲဒီအကြောင်းကို စာတို ပို့ပေးလိုက်ရုံပါပဲ”
    

    
      
    

    
      တာကာမာဆာ၏ ကစားဖော်မှာ မည်သူဖြစ်ကြောင်းကို မေးရန် မာကျုမီယာက 
      စဉ်းစားနေခဲ့သေး
      သည်
      ။
       ယခုတော့ သူ သဘောပေါက်သွားလေပြီ။
    

    
      
    

    
      “ဪ … လက်စသတ်တော့ အစ်ကိုကိုး”
    

    
      
    

    
      ကာဂါက မချိပြုံး ပြုံးပြနေသည်။ “စစ်တုရင်တစ်ပွဲကို ထိုးနေတာ နှစ်လကြာပြီ ... မဟုတ်သေးဘူး။ အဲဒီထက် ပိုကြာလိမ့်မယ် ထင်တယ်။ အနိုင်အရှုံးက ပေါ်တော့မယ် ဆိုမှ …………”
    

    
      
    

    
      မာကျုမီယာသည် ဘာပြောရမှန်း မသိအောင် ဖြစ်သွားလေသည်။ တစ်ချိန်က ကာဂါကို မေတ္တာတရား ခေါင်းပါးသူဟု သူ စွပ်စွဲခဲ့မိသည့်အတွက် သူ ရှက်စိတ် ဝင်နေမိသည်။ တကယ်တော့ သူသည် သူ့နည်းသူ့ဟန်ဖြင့် ဖခင်နှင့် ဆက်သွယ်ရန် ကြိုးစားနေခဲ့သည်။
    

    
      
    

    
      “ဒီဟာကို တစ်ချက် ကြည့်ကြည့်ပါလား” ကာနာမိုရီ တိုကီကိုသည် သူ၏ ညာဘက်လက်ကို ကာဂါထံသို့ ဆန့်တန်းလိုက်သည်။ သူ၏ လက်ထဲတွင် စစ်တုရင် အရုပ်တစ်ရုပ်။ “ဒါကို သူကွယ်လွန်သွားတဲ့ အချိန်အထိ သူ့လက်ထဲမှာ ဆုပ်ကိုင်ထားခဲ့တာ”
    

    
      
    

    
      ကာဂါသည် ထိုအရုပ်ကို လှမ်းယူလိုက်သည်။ “မြင်းရုပ်ပဲ”
    

    
      
    

    
      “ကျွန်မအထင်တော့ ရှင့်အဖေဟာ ဘယ်သူနဲ့ စစ်တုရင် ထိုးနေရသလဲဆိုတာကို ကောင်းကောင်း သိနေပုံ ရတယ်”
    

    
      
    

    
      ကာဂါသည် ကာနာမိုရီ တိုကီကို၏ စကားကို ငြိမ်သက်စွာ နားထောင်နေသည်။
    

    
      
    

    
      “နောက်တစ်လှည့်က ဦးလေးရဲ့ အလှည့်လား” မာကျုမီယာက မေးလိုက်သည်။
    

    
      
    

    
      “အင်း၊ သူ ဒီနေရာကို ရွှေ့ဖို့ စိတ်ကူးထားတာ ဖြစ်မယ်” ကာဂါသည် ပြောရင်း လက်ထဲမှ မြင်းရုပ်ကို စစ်တုရင်ဗန်းပေါ်သို့ နေရာချလိုက်သည်။ ထို့နောက် သူ့ဖခင်ဘက်သို့ လှည့်ကြည့်ကာ
    

    
      “သိပ်လှတဲ့ အကွက်ပဲ အဖေ။ အဖေ နိုင်သွားပြီ” သူ ပြောပြီး ကြည်နူးစွာ ပြုံးလျက်။

